JAN KUHANEN, KAISA-HARJU JA MARKKU HOKKANEN 
Kehitysyhteistyön mieli 
ja mielettömyys 


Suomalaiset Apumaassa 1965-2000 


Kehitysyhteistyön 
mieli ja mielettömyys 


JAN KUHANEN, KAISA HARJU 
JA MARKKU HOKKANEN 


Kehitysyhteistyön 
mieli ja 
mielettömyys 


Suomalaiset Apumaassa 1965—2000 


VERTAISARVIOITU N 
N KOLLEGIALT GRANSKAD Inscribedon 
PEER-REVIEWED the National Register 
L www.tsv.fi/tunnus Memory of the World 


Historiallisia Tutkimuksia 290 


Teos on Suomen Historiallisen Seuran nimeämien 
asiantuntijoiden tarkastama. 


SKS:n julkaisujen kokoelma kuuluu Unescon kansalliseen 
Maailman muisti -rekisteriin. 


© 2023 Jan Kuhanen, Kaisa Harju, Markku Hokkanen ja SKS 


Sarja-asu: Timo Numminen 
Kannen toteutus: Eija Hukka 
Taitto: Jaana Tarsa 

EPUB: Tero Salmén 


ISBN 978-951-858-614-5 (nid.) 
ISBN 978-951-858-615-2 (EPUB) 
ISBN 978-951-858-616-9 (PDF) 


ISSN 0073-2559 (nid.) 
ISSN 2670-3866 (verkkojulkaisut) 
DOI https://doi.org/10.21435/ht.290 


Teos on lisensoitu Creative Commons BY-NC-ND 4.0 International -lisenssillä, ellei 
toisin mainita. (https://creativecommons.org/licenses/by-nc-nd/4.0/deed.fi) 


Teos on avoimesti saatavissa osoitteessa 
https://doi.org/10.21435/ht.290 
tai lukemalla tämä OR-koodi mobiililaitteella. 


TEHTY SUOMESSA Hansaprint Oy, Turenki 2023 
& ff PRODUCERAD | FINLAND 


Sisällys 


PROLOGI 7 


JOHDANTO 12 

Tavoitteet 16 

Kehitysyhteistyöntekijöiden maailma tutkimuksen kohteena 19 
Apumaa ja historia 23 

Näkökulmia suomalaisen kehitysyhteistyön historiaan 26 
Tutkimuksen lähteet ja metodit 35 


SUOMEN INTEGROITUMINEN KEHITYSYHTEISTYÖN MAAILMAAN 49 
Dekolonisaatio, kylmä sota ja kehitysapu 53 

Suomen YK-asiantuntijat tienraivaajina 56 

Virallisen kehitysavun organisointi 59 

Elinkeinoelämä ja kehitysyhteistyö 66 

Asiantuntijaksi kolmanteen maailmaan 70 

Lähetystyö, ekumeeninen diakonia ja kehitysapu 76 
Kansalaisyhteiskunta herää 79 


SUOMESTA APUMAAHAN — MOTIIVIT, HAKEUTUMINEN JA VALMENNUS 85 
Maailma avartuu 87 

Solidaarisuutta, uskoa ja aatteen paloa 98 

Maailmanparantajista ja golfin pelaajista uranrakentajiin 111 


Valmistautuminen kentälle 123 


APUMAASSA — OLOSUHTEET, KULTTUURI, SOPEUTUMINEN JA 
TURVALLISUUS 142 


Olosuhteet 143 

Asettautuminen 148 

Sopeutuminen 159 

Kielitaito, sosiaaliset taidot ja ekspatriaattiyhteisö yhdistävinä ja 
erottavina tekijöinä 167 

Turvallisuus 174 


KEHITYSYHTEISTYÖTÄ KÄYTÄNNÖSSÄ 189 
Vastapari — counterpart 197 

Työskentely Apumaassa 201 

Apumaan hierarkiat ja sisäiset jännitteet 209 
Suhteet paikallisiin yhteistyökumppaneihin 221 
Alkoholi ja henkilösuhteet 233 


KEHITYSYHTEISTYÖN VAIETTU PUOLI 242 
Kehityskolikon kaksi puolta 242 
Korruptio kehitysyhteistyössä 244 


KOTIIN PALUUN RISTIRIITAISUUS JA KEHITYSYHTEISTYÖN MIELI 267 
Paluun syyt 268 

Vieraana omalla maalla 271 

Paluu työelämään 280 

Paluu Apumaahan 283 

Suomalainen maailmankansalainen 287 


Apumaan paradoksit ja kehitysyhteistyön mieli 296 


EPILOGI 309 


Viitteet 316 

Lähteet ja kirjallisuus 356 
Kirjoittajat 375 

Abstract 376 
Asiahakemisto 378 
Nimihakemisto 387 


https://doi.org/10.21435/ht.290 


Prologi 


Tämä teos perustuu Koneen Säätiön vuosina 2017—2022 rahoittamaan 
hankkeeseen Kehitysyhteistyön mieli ja mielettömyys — koetut merki- 
tykset ja maailmankansalaisuuden muisti suomalaisessa kehitysavussa 
1950-2020. Hankkeessa kerättiin kehitysavun ja kehitysyhteistyön pii- 
rissä toimineiden muistelmia, haastatteluja ja valokuvia yhdessä Suoma- 
laisen Kirjallisuuden Seuran kanssa. Hankkeen järjestämässä seminaa- 
rissa eräs yleisöstä kysyi, tehdäänkö muilla aloilla vastaavia tutkimuksia, 
joissa ihmisiltä kysellään jälkikäteen kokemuksia työnsä mielekkyydes- 
tä. Kysymys oli pohtimisen arvoinen. Kehitysyhteistyö ja -apu herättävät 
julkisessa ja yksityisessä keskustelussa usein vahvoja reaktioita puolesta 
ja vastaan. Vaikka harvalla Suomessa on henkilökohtaista kokemusta ke- 
hitysyhteistyöstä, sitä arvotetaan muihin aloihin verrattuna hyvin mus- 
tavalkoisesti. 

Kehitysyhteistyöllä tarkoitetaan pitkäkestoista, laajoihin sosiaalisiin 
ja taloudellisiin ongelmiin keskittyvää toimintaa, jonka tavoitteena on 
yhteiskunnan rakenteiden kehittäminen ja muuttaminen paremmaksi. 
Sitä rahoittavat valtiot ja ylikansalliset organisaatiot, ja sen käytännön 
toteutuksesta huolehtivat muun muassa YK:n erityisjärjestöt, kansa- 
laisjärjestöt ja eri alojen yritykset. Kehitysyhteistyötä perustellaan usein 
välttämättömänä eettisenä ja poliittisena velvollisuutena Suomelle, joka 
on Yhdistyneiden kansakuntien (YK) aktiivinen jäsen ja liberaali de- 
mokratia globaalissa pohjoisessa. Kehitysyhteistyö esitetään tässä kat- 
sannossa tavallisesti sekä velvollisuutena että kansallisena etuna. Se 

on eräänlainen jäsenmaksu kehittyneiden valtioiden kerhoon — osoit- 
taahan avunanto jo itsessään antajan vauraan ja kehittyneen aseman." 
Viime vuosina kehitysyhteistyön perusteluihin on liitetty myös ilmas- 
tonmuutos, ympäristökysymykset ja kansallinen turvallisuus keskinäis- 
riippuvaisessa maailmassa. Yksilötasolla kehitysyhteistyötä on perus- 
teltu esimerkiksi kristillisen ja liberaalin humanitarismin ja altruismin 
periaatteilla. Suomessa on myös toisinaan muisteltu maamme asemaa 
kansainvälisen avun vastaanottajana toisen maailmansodan jälkeen 
ja ajateltu velvollisuudeksemme antaa takaisin vaurastuttuamme itse. 
Maailman köyhimpien valtioiden, yhteiskuntien ja ihmisten auttami- 
nen nousi 1960-luvulla — ainakin mielikuvien tasolla — erityisesti län- 
simaisen vasemmiston asiaksi yhdessä esimerkiksi Vietnamin sodan 
vastustamisen kanssa. Kehityshankkeet vetosivat kuitenkin myös Suo- 
messa yli puoluerajojen,? ja esimerkiksi kristillinen lähetysliike alkoi 
suuntautua kansainvälisesti yhä enemmän kehitystyöhön 1960-luvulta 
alkaen. Fdistyksen tavoin kehitys oli monelle käsite, jota oli vaikea vas- 
tustaa — ainakin periaatteessa. 

Kehitysyhteistyön vaikuttavuutta, tehokkuutta ja mielekkyyttä on 
toisaalta myös voimakkaasti kyseenalaistettu viimeistään 1980-luvulta 
saakka, ja suomalaisten resurssien käyttämistä vieraiden valtioiden, yh- 
teiskuntien ja ihmisten kehittämiseksi ja auttamiseksi on pidetty jo läh- 
tökohtaisesti epäilyttävänä. Osa kriitikoista uskoo ennemmin kansain- 
väliseen kauppaan kuin kehitysyhteistyöhön, toisten mielestä kotimaan 
asiat pitäisi ylipäätään hoitaa ensin. Joillekin kehitysyhteistyö saattaa pe- 
riaatteessa olla hyväksyttävää, mutta käytännössä epäilyt tuhlauksesta, 
tehottomuudesta ja korruptiosta varjostavat alaa. Kysymys siitä, mene- 
vätkö avun tai yhteistyön hedelmät todella niitä tarvitseville tai ansait- 
seville ja saavatko ne kestävää muutosta aikaan, on monelle kriitikolle 
olennainen. Suomella ei ole myöskään nähty olevan samanlaista kolo- 
niaalista menneisyyttä riistävänä siirtomaaisäntänä kuin monilla muilla 
Euroopan mailla, joissa kehitystyötä perustellaan myös kompensaationa 
menneisyyden epäoikeudenmukaisuuksista ja omasta vaurastumisesta 
siirtomaiden kustannuksella. 

Kehitysyhteistyön populaarissa arvioinnissa moraalikysymykset 
ja moralisointi piilevät usein vähintäänkin rivien välissä, jos eivät ole 

eksplisiittisesti esillä. Tässä suhteessa kehitysyhteistyökeskustelu muis- 
tuttaa historiallisia puhetapoja köyhäinavusta, sosiaaliturvasta tai vaik- 
kapa päihdetyöstä, vaikka toisaalta ero ylikansallisen ja kansallisen 
avunannon ja resurssien siirron välillä on merkittävä. On kuitenkin 
huomionarvoista, että suomalaisten yritysten tai sijoittajien ylirajainen 
toiminta — tai perinteinen kristillinen lähetystyö — ei vaikuta herättävän 
yhtä vahvoja tunteita kuin kehitysyhteistyö. 

1990-luvulta 2020-luvun alkuun kritiikki kehitysyhteistyötä kohtaan 
on voimistunut sekä akateemisessa tutkimuksessa että kansainvälisessä 
kehitysavun ja -yhteistyön toimintaympäristössä eli ”Apumaassa”. Tämä- 
kin tutkimus ammentaa erityisesti antropologian ja kehitystutkimuk- 
sen kriittisistä perinteistä, joissa on kiinnitetty huomiota esimerkiksi 
kehitysajattelun ja -toiminnan koloniaalisiin juuriin ja kehityksen valta- 
suhteisiin, rakenteisiin ja byrokratisoitumiseen. Myös kehitysajattelua 
usein leimaavan länsimaisen liberaalin humanitarismin on nähty sisäl- 
tävän omat ongelmansa: onko kehitysprojektien tarkoitus muuttaa koko 
maailma ”kehittyneen” lännen kaltaiseksi, ja jos on, mitä muutoksesta 
seuraisi?’ 

Keskustelussa kehitysyhteistyön mielekkyydestä äänessä ovat olleet 
pääasiassa poliitikot, virkamiehet ja journalistit. Tämä tutkimus nostaa 
keskiöön alan kenttäväen eli ruohonjuuritason toimijat, joiden näke- 
myksiä ei ole julkisuudessa juuri kuultu. Lähestymme kysymystä kehi- 
tysyhteistyön mielestä historiallisesti: toisaalta yksilöiden kokemusten, 
muistojen ja kertomusten, toisaalta kirjallisten lähteiden, erityisesti 
arkistolähteiden, avulla. Tarkoituksemme ei ole esittää ratkaisua ke- 
hitysyhteistyön mielekkyyden dilemmaan vaan valottaa ilmiötä histo- 
riallisesti ja osoittaa, että kehitysyhteistyön mielekkyys rakentuu histo- 
riallisesti, dynaamisesti ja useilla tasoilla yksilöllisesti, yhteisöllisesti ja 
rakenteellisesti. Ihmiset ovat harjoittaneet kehitysyhteistyötä erilaisin 
motiivein, intressein ja tavoittein. He ovat myös toimineet organisaa- 
tioissa ja rakenteissa, jotka ovat muotoutuneet historiassa tietynlaisiksi. 
Kehitysyhteistyön niin kutsutun virallisen mielen — ylemmän tason po- 
litiikan, ideologian ja hallinnon, joista ovat kirjoittaneet ennen muuta 
viranhaltijat — tutkimus on oma, laaja aiheensa, jonka uranuurtajia Suo- 
messa ovat Juhani Koponen ja Lauri Siitonen.1 Käsillä oleva tutkimus 

pyrkii täydentämään kehitysyhteistyön historiaa kenttä- ja mikrotason 
näkökulmilla. 

Suomalainen kehitysyhteistyö ja globaali Apumaa ovat muuttuneet 
huomattavasti 1960-luvulta nykypäivään. Tämä tutkimus painottuu 
1970-luvulta 1990-luvulle, jona aikana kehitysapu muuttui kehitysyh- 
teistyöksi, järjestösektorin merkitys alan toiminnassa kasvoi radikaalisti 
ja valtiollinen bilateraalinen eli kahdenvälinen kehitystoiminta laajeni — 
aina 1990-luvun alun lamavuosiin saakka. Kylmän sodan päättyminen 
sekä Suomen EU-jäsenyys mullistivat 1990-luvulla kansainvälistä kon- 
tekstia, jossa kehitysyhteistyötä harjoitettiin. 

Kertomus kehitysyhteistyön mielestä 1900-luvun kolmen viimeisen 
vuosikymmenen Suomessa on myös kertomus Suomen ja suomalaisten 
kansainvälisistä yhteyksistä, vuorovaikutuksesta, toiminnasta ja iden- 
titeeteistä globalisoituvassa maailmassa. Kuten rauhanturvaajat, ulko- 
mailla opiskelleet, au pairit tai kansainvälisissä yrityksissä työskennel- 
leet myös kehitystehtävissä toimineet tuhannet suomalaiset muodostivat 
uudenlaisia, ylirajaisia yhteyksiä ja verkostoja, jotka kiinnittivät Suomen 
uusin tavoin maailmaan ja erityisesti globaaliin etelään. Aikaisemmin 
suomalaisten yhteyksiä Aasiaan, Afrikkaan ja Latinalaiseen Amerik- 
kaan olivat ylläpitäneet lähinnä kapea poliittis-taloudellinen eliitti sekä 
lähetystyöntekijöiden ja merimiesten kaltaiset erityisryhmät. Sen sijaan 
1900-luvun lopun liikkuvat kehitysyhteistyön ”maailmankansalaiset” 
olivat sosiaaliselta ja ideologiselta taustaltaan heterogeenisempi joukko, 
jossa naiset olivat usein vähintään yhtä edustettuja kuin miehet. Tämän 
joukon kehitysyhteistyökokemus alkoi heidän hakeutuessaan tai tulles- 
saan rekrytoiduksi kehitystehtäviin ja valmistautuessaan kentälle, jatkui 
matkalla ja työskentelyllä Apumaassa ja tietyllä tapaa päättyi heidän pa- 
lattuaan kotimaahan — tavallisesti Helsinki-Vantaan lentokentälle. Toi- 
sella tapaa tuo kokemus ei kuitenkaan päättynyt kotiinpaluuseen vaan 
jatkui ihmisten elämässä, asenteissa, tavoissa tarkastella maailmaa — ja 
muistoissa. He katsoivat myös muuttuvaa Suomea, itseään ja ympäris- 
töään kokemustensa valossa. Heidän kertomuksensa toivottavasti autta- 
vat meitä ymmärtämään sekä maailmaa että itseämme paremmin. 


Jokela 
KKK 

Kiitämme sydämellisesti kaikkia muistojaan, näkemyksiään, tekstejään 
ja valokuviaan jakaneita, jotka tekivät tutkimushankkeen ja tämän teok- 
sen mahdollisiksi. Koneen Säätiötä kiitämme hankkeen rahoituksesta, 
Kamari-tilan puitteista seminaarillemme ja rakentavan joustavasta suh- 
tautumisesta muutoksiin hankkeen aikataulussa. Suomalaisen Kirjalli- 
suuden Seura on ollut hankkeen tärkeä yhteistyökumppani suunnittelu- 
vaiheesta alkaen, mistä lämmin kiitos. Kiitämme myös ulkoministeriötä 
arvokkaasta yhteistyöstä hankkeen aikana. 

Tutkimushankkeen suunnittelussa Kalle Kananoja oli aivan keskei- 
sessä roolissa, minkä lisäksi kiitämme Kallea viisaista neuvoista mat- 
kan varrella. Juhani Koposta ja Martti Firolaa kiitämme arvokkaista kes- 
kusteluista ja yhteisistä konferenssipaneeleista. Opimme paljon Pamela 
Whiten tuoreista tutkimuksista, niistä kiitos. Sanni Harju-Nikulaa kii- 
tämme teknisestä avusta. Oulun yliopiston humanistinen tiedekunta 
ja etenkin historiatieteiden väki on ollut meille korvaamaton tutkijayh- 
teisö. Erityisesti haluamme kiittää Paula Rossia, Kari Aleniusta, Tiina 
Kinnusta ja Heini Hakosaloa. 

Lopuksi erityinen kiitos kuuluu nimettömille lausunnonantajille, jot- 
ka tekivät suuren työn käsikirjoituksen arvioinnissa. Arvostamme suu- 
resti asiantuntevaa palautettanne, joka auttoi meitä korjaamaan ja paran- 
tamaan käsikirjoitusta merkittävästi. Mahdolliset virheet ja puutteet ovat 
luonnollisesti omiamme. 

Omistamme teoksen kaikille tutkimushankkeeseen ja muistitieto- 
keräykseen osallistuneille suomalaisen kehitysyhteistyön tekijöille sekä 
suurlähettiläs Kari Karangon (1941-2020) muistolle. 

Johdanto 


Heinäkuisena maanantaina 1968 Espoon Säästöpankkiopistolla Matin- 
kylässä kävi innostunut hyörinä. Paikalle oli kokoontunut pieni joukko 
verrattain hyvin koulutettuja nuoria naisia ja miehiä eri puolilta Suomea. 
Mukana oli muun muassa useampia merkonomeja ja agrologeja sekä 
muutamia teknisten alojen edustajia, kuten rakennusmestari, radio- 
insinööri, laborantti ja maanmittausteknikko. Joukon täydensivät pari 
luonnontieteiden ja filosofian kandidaattia. Värikkään ryhmän lomas- 
sa, korkeiden mäntyjen varjostamalla pihamaalla käyskenteli muutamia 
ihmisiä, jotka erottuivat muista lähinnä pukeutumisensa puolesta. He 
olivat ulkoministeriön uudehkon kansainvälisen kehitysavun toimiston 
nuorehkoja virkamiehiä. 

Oli alkamassa Suomen ensimmäisen kehitysjoukon kuusiviikkoi- 
nen valmennusjakso. Sen tavoitteena oli valmistaa kaikkiaan 101 haki- 
jan joukosta valitut 22 vapaaehtoista toimimaan vieraassa kulttuurissa. 
Opetusta saatiin muun muassa ”englannin kielessä, terveydenhoidossa, 
ruoanlaitossa, mopedinhuollossa ja juridiikassa”.* Kouluttajina toimi 
ulkoministeriön virkamiehiä, lähetystyöntekijöitä, tutkijoita sekä ulko- 
maalaisia asiantuntijoita, joista osalla oli aiempaa kokemusta kehitys- 
maiden olosuhteista. Valmennuskurssin jälkeen joukko lennätettäisiin 
kohdemaahan, Tansaniaan, jossa heitä odottaisi kahden vuoden mittai- 
nen työjakso.? 

Suomen ensimmäiseen kehitysjoukkoon valitut 22 vapaaehtoista 
tekivät suomalaista kehitysyhteistyöhistoriaa. Kehitysaputehtäviin oli 

heitä ennen matkannut vain harvoja suomalaisia: yleensä akateemisesti 
koulutettuja, kokeneita asiantuntijoita, jotka toimivat jonkin YK:n orga- 
nisaation palveluksessa tai kohdemaiden hallinnon ylätasolla ministe- 
riöissä, valtionyhtiöissä tai projektihallinnossa.* Kehitysjoukkolaiset sen 
sijaan olivat nuoria ja tuiki tavallisia, yleensä opistotasoisen koulutuksen 
omanneita suomalaisia, joiden tehtävänä oli helpottaa kroonista koulu- 
tetun työvoiman pulaa kohdemaissa. 

Kehitysjoukot olivat oraalle nousseen suomalaisen kehitysavun en- 
simmäinen suurempi ponnistus, joka sai osakseen myös kansainvälis- 
tä huomiota. Tämä johtui pitkälti siitä, että Suomi kehitysjoukkoineen 
tuli muihin Pohjoismaihin verrattuna jälkijunassa. Kun muut Pohjois- 
maat Islantia lukuun ottamatta käynnistelivät omia kehitysjoukko-ohjel- 
miaan 1960-luvun puolivälissä, otti Suomen virallinen kehitysapu vasta 
haparoivia ensiaskeleitaan.? Kun Suomi viimein päätyi oman kehitys- 
joukon perustamiseen 1967, ratkaisu sai kiitosta niin muissa Pohjois- 
maissa kuin kansainvälisen International Voluntary Servicen (IVS) pii- 
rissäkin.'* Kehitysjoukkojen perustamisen myötä Suomi rinnastui paitsi 
Pohjoismaihin myös niihin läntisen Euroopan maihin, kuten Saksan 
liittotasavaltaan, Ranskaan ja Isoon-Britanniaan, joilla oli merkittävää 
omaa kehitysjoukko- ja kehitysaputoimintaa. Kehitysapu, kehitysyhteis- 
työ ja kehityspolitiikka voidaankin nähdä osana ”symbolista” maantie- 
dettä, jonka avulla Suomi sijoittui länteen ja teolliseen, kehittyneeseen 
pohjoiseen." 

Moderni kehitysjoukkotoiminta syntyi Yhdysvalloissa 1960-luvun 
alussa presidentti John F. Kennedyn aloitteesta. Kehitysjoukot (eng. Peace 
Corps) olivat sodanjälkeisen Yhdysvaltain maailmanvallan pehmeä kei- 
no pyrkiä patoamaan kommunismia ja levittämään vaikutusvaltaansa 
kolmannen maailman maihin. Kehitysjoukkojen tavoitteena oli amerik- 
kalaisten ihanteiden, kuten demokratian ja taloudellisen liberalismin, 
levittäminen ja juurruttaminen kehitysmaihin kehitysavun varjolla. 

Tuhansien nuorten, koulutettujen amerikkalaisten rekrytointi, val- 
mentaminen ja lähettäminen kehitysaputyöhön herätti vallinneessa 
suurvaltapoliittisessa tilanteessa vastustusta Neuvostoliiton johtamassa 
itäblokissa. Siellä kehitysjoukot nähtiin amerikkalaisen imperialismin 
työkaluna, jolla pyrittiin vaikuttamaan kolmannen maailman maiden 

sisäisiin asioihin. Kehitysyhteistyön näkökulmasta aika kehitysjoukko- 
toiminnalle oli kuitenkin mitä otollisin. YK:n ihmisoikeuksien julistuk- 
sen, siirtomaavallan purkautumisen ja Länsi-Euroopan nopean jälleen- 
rakennuksen myötä läntisen maailman oli vallannut kehitysoptimismi, 
joka huipentui 1960-luvun nimeämiseen kehityksen vuosikymmeneksi. 
Tässä optimismin ilmapiirissä kehitysjoukot edustivat uudenlaista, ko- 
lonialismin historiallisesta painolastista vapaata tapaa rakentaa suhteita 
kolmannen maailman maihin. Yhdysvalloista toimintamalli kopioitiin 
pian Eurooppaan, jossa entiset siirtomaavallat omaksuivat sen osaksi 
aluillaan olevaa kansainvälistä kehitysapua, jonka avulla ne pyrkivät yllä- 
pitämään suhteita entisiin alusmaihinsa. Myös Pohjoismaista Tanska, 
Norja ja Ruotsi alkoivat suunnitella ja kehittää omia kehitysjoukko- 
ohjelmiaan osana laajenevaa kehitysaputoimintaansa.” 

Suomessa idean kehitysjoukoista nosti esiin vuonna 1961 perustettu 
Ylioppilaiden Kansainvälinen Apu -järjestö (YKA). YKAn kehitysjouk- 
koja käsittelevä mietintö jätettiin valtioneuvostolle maaliskuussa 1965. 
Sen allekirjoittajina olivat muun muassa Martti Ahtisaari, Jaakko Ilo- 
niemi ja Tapani Brotherus, jotka siirtyivät vuoden 1965 alussa silloin 
vastikään perustetun ulkoasianministeriön kehitysaputoimiston palve- 
lukseen. Mietinnössä painotettiin kehitysjoukkotoiminnan hyötyjä pait- 
si vastaanottajamaalle myös Suomelle. Kehitysjoukkojen kautta Suomi 
voisi nostaa ulkomaille lähetettävien asiantuntijoidensa määrää ja siten 
kasvattaa asiantuntemustaan kansainvälisestä kehitysavusta ja ylipää- 
tään kehitysmaista, joiden laajempi tuntemus oli edellytys taloudellisten, 
poliittisten ja kulttuurisuhteiden syventämiselle. 

Suomen ensimmäisen kehitysjoukon sijoitusmaaksi valikoitui Tansa- 
nia. Muut esillä olleet maat, Etiopia ja Kenia, nähtiin myös potentiaalisi- 
na kohdemaina, mutta lopulliseen päätökseen vaikuttivat Tansaniassa jo 
käynnissä olleet yhteispohjoismaiset kehityshankkeet sekä vireillä ollut 
laajempi suunnitelma kasvattaa kahdenvälistä kehitysapua Tansanian hal- 
lituksen kanssa. Liittämällä kehitysjoukkotoiminta bilateraaliseen apuun 
haviteltiin kustannustehokkuutta — pienipalkkaisia kehitysjoukkolaisia 
voitaisiin työllistää kentällä myös bilateraalihankkeisiin. Myös Tansanian 
valmius tarjota työpaikkoja kehitysjoukkolaisille sekä maan aiempi koke- 
mus vapaaehtoistoiminnan kohdemaana huomioitiin valinnassa.” 

Lähdön alla kehitysjoukkolaisten mielialat ja odotukset olivat korkeal- 
la. Valinnassa oli painotettu ammatillista pätevyyttä, riittävää työkoke- 
musta, hyvää sopeutumiskykyä ja siivoja elintapoja. Silti osa lähtijöistä 
piti valintaprosessia lähinnä hakuammuntana, sillä ulkoministeriöllä ei 
juuri ollut aiempaa kokemusta hakijoiden testaamisesta. Jopa hakijoi- 
den terveystarkastuksen tekemiseen kysyttiin neuvoa muista Pohjois- 
maista.” Aarre Anttilaa, 21-vuotiasta tilanhoitajaa Nummen Saukkolasta, 
ajoi kehitysjoukkoihin halu sekä nähdä maailmaa ja erilaisia kulttuureja 
että auttaa tarpeessa olevia. Vaikka kehitysjoukkoideologia painotti va- 
paaehtoisuutta ja solidaarisuutta, ideologiset seikat olivat ensimmäisen 
kehitysjoukon keskuudessa motiiveista vähäisimpiä. Sen sijaan haluttiin 
matkustaa, nähdä maailmaa ja kokea uutta, sillä 1960-luvun Suomes- 
sa ulkomaille matkustaminen oli vielä harvinaista.'* Monelle lähtijälle 
vaiheikas lentomatka Helsingistä päiväntasaajan eteläpuolelle oli koke- 
mus jo itsessään. Perillä kehitysjoukkolaisia odotti kahden viikon inten- 
siivikurssi, joka valmisti suahilin (swahili) kielen ja Tansanian olojen 
ymmärtämiseen. Kurssin jälkeen joukko hajaantui ympäri maata sijait- 
seviin toimipaikkoihinsa ja aloitti työnsä. Heidän yhteyshenkilönään 
silloisessa pääkaupungissa Dar es Salaamissa toimi kehitysaputoimiston 
kehitysjoukkovastaava Finari Nikkola. 

Kielikurssin jälkeen kehitysjoukkolaisten sopeutuminen Tansaniaan 
jatkui kommellusten täyttämällä matkalla kohti asemapaikkoja. Kehitys- 
maan puutteellinen infrastruktuuri ja valtavat etäisyydet tulivat monelle 
yllätyksenä. Aarre Anttilan siirtyminen pääkaupunki Dar es Salaamista 
asemapaikkaan Mbaraliin Lounais-Tansaniaan ei sekään onnistunut 
mutkitta. Ensi yrittämällä hänen nimensä puuttui bussin matkustaja- 
luettelosta, joten kyytiin ei ollut asiaa. Seuraavana päivänä hän päätti 
kokeilla junaa, joka ei pitkästä odottelusta huolimatta lähtenyt liikkeelle. 
Selvisi, ettei Mbaraliin itse asiassa mennyt rataakaan. Seuraavana aamu- 
na Anttila kokeili jälleen bussia, mutta tällä kertaa lähdön esti konevika. 
Neljännellä yrittämällä Anttila pääsi vihdoin matkaan kohti toimipaik- 
kaansa.'s 

Kehitysjoukkolaisten kenttäkokemukset olivat suomalaisten en- 
simmäisiä konkreettisia kokemuksia pidempiaikaisesta toiminnasta 
tuolloin vasta rakenteilla olleessa Apumaassa. Ne ennakoivat pitkälti 

suomalaisten tulevia kokemuksia kehitysyhteistyöstä. Muutamille ke- 
hitysjoukkolaisille ensimmäinen reissu jäi syystä tai toisesta ainoaksi. 
Joillekin ensikokemus avasi mahdollisuuden jatkotehtäviin kehitysavus- 
sa, toisille kehitysjoukot tarjosivat lähtölaukauksen kansainväliselle ke- 
hitysyhteistyöuralle. Vaikka kehityksen ja kehitysyhteistyön historiaa on 
tutkittu laajalti, Apumaa ihmisineen, käytäntöineen ja arkipäivän reali- 
teetteineen on viime vuosiin asti jäänyt pitkälti akateemisen tutkimuk- 
sen ulkopuolelle. Tämä teos pyrkii osaltaan korjaamaan tilannetta. 


Tavoitteet 


Tämän kirjan tavoitteena on hahmottaa ja kuvata lukijalle kehitysyhteis- 
työn maailmaa ja todellisuutta kehitysyhteistyötehtävissä työskennellei- 
den ja työskentelevien suomalaisten näkökulmasta. Kirja päästää ääneen 
pienen joukon kehitysyhteistyön ammattilaisia, jotka ovat toimineet eri 
aikoina eri tehtävissä eri puolilla maailmaa. Siten kirja tarjoaa suoma- 
laiseen kehitystyöhön ja sen historiaan näkökulman, jossa painottuvat 
yksilön mielipiteet ja henkilökohtaiset kokemukset sekä niille annetut 
merkitykset. Kirja ei ole yleisesitys suomalaisen kehitysyhteistyön histo- 
riasta, eikä se pyri antamaan vastauksia kehityspoliittisiin kysymyksiin 
tai laajemmin kehityksen ongelmiin. Tavoitteena on pikemminkin tuoda 
esiin, millä tavalla ja millaisten teemojen kautta suomalaisen kehitysyh- 
teistyön historiaa on mahdollista lähestyä ja tutkia. Kirja on mikrohis- 
toriallinen avaus, jossa korostuu yksilön elämänpiiri ja kokemus osana 
suurempaa kokonaisuutta, tässä tapauksessa kehitysyhteistyötä.'9 Mikäli 
kirja inspiroi jotakuta lukijaa tai tutkijaa pohtimaan tai keskustelemaan 
aiheesta, kertomaan omia kokemuksiaan esille nousevista teemoista tai 
perehtymään niihin syvemmin tutkimuksen keinoin, on se täyttänyt tär- 
keimmän tehtävänsä. 

Kirja lähestyy yksilöllistä kehitysyhteistyökokemusta eri vaiheisiin ja- 
kautuvana ajallisena prosessina, jonka jokainen vaihe osaltaan vaikut- 
taa siihen, millaiseksi yksilön kehitysmaakokemus kokonaisuudessaan 
muodostuu. Ensimmäinen vaihe käsittää kehitysyhteistyötehtäviin ha- 
keutumisen. Tätä vaihetta kuvataan kirjan luvussa Suomesta Apumaa- 
han — motiivit, hakeutuminen ja valmennus. Siinä tarkastellaan hakeu- 

tumiseen vaikuttaneita tekijöitä, yksilöllisiä motiiveja sekä tehtäviin 
saatua valmennusta. Luku antaa kuvan siitä, millaiset seikat motivoivat 
suomalaisia kehitysyhteistyötehtäviin eri vuosikymmeninä, kuinka heitä 
valmisteltiin tuleviin tehtäviinsä ja kuinka valmiita he omasta mieles- 
tään olivat kohtaamaan työnsä asettamat haasteet. Samalla luku piirtää 
kuvaa nopeasti muuttuvasta Suomesta, jonka oma kehitys määritti osit- 
tain myös sitä, millaisia voimavaroja Suomella oli tarjota kansainvälisen 
kehitysavun kentälle. 

Toinen vaihe käsittää toiminnan kohdemaassa, jota käsitellään lu- 
vuissa Apumaassa — olosuhteet, kulttuuri, sopeutuminen ja turvallisuus, 
Kehitysyhteistyötä käytännössä ja Kehitysyhteistyön vaiettu puoli. Niissä 
tarkastellaan suomalaisten kehitysyhteistyöntekijöiden asettautumiseen 
ja sopeutumiseen liittyviä kysymyksiä, työntekoa sekä työhön, kohde- 
maassa elämiseen ja Apumaan käytäntöihin ja ilmiöihin liittyviä mie- 
lekkyyden ja mielettömyyden kokemuksia. 

Kehitysyhteistyökokemuksen kolmatta ja viimeistä vaihetta, paluuta, 
käsitellään luvussa Kotiinpaluun ristiriitaisuus ja kehitysyhteistyön mie- 
li. Luku käsittelee kotiinpaluuseen, identiteettiin ja maailmankatsomuk- 
seen liittyviä kysymyksiä edeltävien lukujen pohjalta. Paluu Suomeen 
herätti haastatelluissa monenlaisia tunteita. Luku kuvaa paluuseen liit- 
tyviä ongelmia ja haasteita ja tuo esiin haastateltavien pohdintoja siitä, 
millä tavalla kehitysyhteistyökokemus vaikutti heihin ihmisinä ja miten 
se näkyi yhtäältä heidän suhtautumisessaan Suomeen, suomalaisiin ja 
suomalaisuuteen ja toisaalta maailmaan laajemmin. 

Henkilökohtaisten kokemusten ja niille annettujen merkitysten tar- 
kastelemisen ohella kirjan tavoitteena on tehdä Apumaata ja sen käy- 
täntöjä näkyväksi lukijalle. Vuosikymmenten aikana kehitysyhteistyön 
hallinnossa ja käytännöissä tapahtuneet ja edelleen jatkuvat muutokset 
tekevät Apumaan historiallisen rakentumisen kuvaamisesta ajoittain 
vaikeaa. Kirja ei pyri kehitysyhteistyön hallinnollisen historian yksityis- 
kohtaiseen kuvaamiseen ja analyysiin, vaan tavoitteena on hahmotella 
lukijalle kuva suomalaisen kehitysyhteistyön eri vuosikymmeninä vallin- 
neista käytännöistä, joiden puitteissa valtaosa tutkimukseen haastatel- 
luista toimi kehitysyhteistyötehtävissään. Kirjan alkuosassa luodaan lyhyt 
katsaus kehityksen ja kehitysyhteistyön historiaan maailmanlaajuisesti 

ja siirrytään sitten tarkastelemaan, kuinka Suomi toisen maailmansodan 
jälkeisessä maailmassa vähitellen integroitui osaksi YK-vetoista kehi- 
tysapumaailmaa. Näin lukijalle ensin avataan näkymä maailmanlaajui- 
sen kehityksen historiaan ja sitten peilataan suomalaisen kehitysavun ja 
-yhteistyön historiaa tätä näkymää vasten. 

Ajallisesti tutkimus käsittelee kehitysyhteistyötä pääasiallisesti aika- 
välillä 1965—2000. Kirjassa suomalaiset kehitysyhteistyöntekijät on 
jaettu kahteen sukupolveen. Tekemämme jaottelu perustuu toisaalta 
kehitysyhteistyössä tapahtuneisiin muutoksiin tarkasteluaikavälillä ja 
toisaalta kirjan muistitietoaineistosta nousseisiin kokemuseroihin kan- 
sainvälistyvässä ja muuttuvassa Suomessa. Sukupolvien välinen raja 
on kuitenkin häilyvä. Ensimmäinen sukupolvi lähti kentälle vuosina 
1965-1985. He käynnistivät Suomen virallisen kehitysyhteistyön ja loivat 
sen perustan. Heidän työtään määrittivät suomalaisten vahvaa läsnäoloa 
kentällä vaatinut tekninen apu ja kehitysyhteistyön kasvu. Toinen suku- 
polvi lähti kentälle vuosina 1985—2000. He astuivat kehitysyhteistyön 
maailmaan aikaisempia vuosikymmeniä vauraammasta, globaalimmas- 
ta ja kansainvälisemmästä Suomesta ja omasivat ensimmäistä sukupol- 
vea enemmän kokemuksia myös globaalista etelästä. Toisen sukupolven 
aikana kansalaisjärjestötyön merkitys kasvoi, naisten määrä alalla lisään- 
tyi ja kehitysyhteistyön määrärahoja leikattiin, mikä supisti kehitysapua 
merkittävästi. 

Kehitysyhteistyön maailma on 2000-luvulla varsin toisenlainen kuin 
1900-luvun viimeisinä vuosikymmeninä. Sen tutkiminen olisi vaatinut 
suuren joukon kehitysyhteistyössä yhä aktiivisesti mukana olevien suo- 
malaisten osallistumista. Valtaosa heistä viettää kuitenkin pitkiä jak- 
soja työtehtävissä ulkomailla, joten tarvittavien haastattelujen järjestä- 
minen tutkimuksen aikataulun puitteissa ei ollut mahdollista. Lisäksi 
2000-luvun arkistomateriaalin saatavuus on rajoitettua, minkä vuoksi 
tarvittavaa asiakirja-aineistoa ei olisi ollut mahdollista kerätä kaikilta 
osin riittävän laaja-alaisesti haastattelujen tueksi. Tämä tutkimus ker- 
too siten menneestä kehitysyhteistyön maailmasta — maailmasta, joka 
ei enää koskaan palaa, mutta jonka historiaan suuntautuva matkamme 
on vasta alussa. 

Kehitysyhteistyöntekijöiden maailma 
tutkimuksen kohteena 


Kehitystutkimuksen piirissä 2000-luvun alussa virinnyt Apumaa-kes- 
kustelu on avannut uudenlaisen näkökulman kansainväliseen kehitys- 
apuun nostamalla avustustyöntekijöiden henkilökohtaiset kokemukset 
tutkimuksen keskiöön.? Apumaa on alun perin antropologi Raymond 
Apthorpen kehittämä käsite, jolla tarkoitetaan heterogeenista kansain- 
välistä yhteisöä, joka työskentelee kehitysyhteistyötehtävissä ja huma- 
nitaarisen avun parissa.” Apumaa koostuu eri alojen ammattilaisista, 
vapaaehtoistyöntekijöistä, valtion virkamiehistä, organisaatioiden johto- 
henkilöistä, konsulteista ja hankkeiden kenttätyöntekijöistä, joihin kuu- 
luu niin asiantuntijoita, neuvonantajia, tiedottajia, turvamiehiä kuin au- 
tonkuljettajiakin. 

Apumaa viittaa myös toimintaympäristöön, jossa kehitysyhteistyö ja 
humanitaarinen avustustyö tapahtuvat. Se ulottuu etelän kehitysapuken- 
tiltä pohjoisen metropoleihin ja niissä kehitysapua hallinnoiviin ylikan- 
sallisiin ja kansallisiin instituutioihin ja järjestöihin, tutkimuslaitoksiin 
ja akateemiseen maailmaan, kansalaisyhteiskuntaan ja liike-elämään, 
joissa heterogeeninen joukko toimijoita tuottaa valtaosan kehitysapua 
koskevasta tiedosta, mielikuvista, poliittisista päätöksistä, palveluista ja 
kommunikaatiosta. Apumaa on hierarkkinen toimintakulttuuri, jolla on 
oma kielensä ja symbolijärjestelmänsä, joiden tuntemus on edellytys 
Apumaan ymmärtämiseksi. Samalla Apumaa on alati muuttuva, jatku- 
vassa liikkeessä oleva maailma, jonka jäsenille on tyypillistä äärimmäi- 
nen liikkuvuus ja liikuteltavuus — ihmiset ja työtehtävät liikkuvat maasta 
ja maanosasta toiseen, organisaatiosta toiseen, hankkeesta ja sektorista 
toiseen valtioiden sisällä ja edelleen portaalta toiselle organisaatioiden ja 
yksiköiden sisäisessä hierarkiassa. 

Apumaa-keskustelun nousu 2000-luvun alkupuolella ei ole sattumaa, 
vaan se voidaan nähdä seurauksena avustustyön, erityisesti humanitaa- 
risen avun, rajusta kasvusta. Vaikka pohjoisten avunantajamaiden avus- 
tusmäärärahoja on leikattu 2000-luvulla, humanitaarisen avustustyön 
osuus kokonaisavusta on kasvanut 1990-luvun alusta lähtien.? Samalla 
toimijoiden määrä kentällä on lisääntynyt siinä määrin, että 2020-luvulla 

kehitysavun ja humanitaarisen avun parissa työskentelee todennäköi- 
sesti enemmän ihmisiä kuin koskaan aikaisemmin. 

Antropologi Rosalind Eybenin mukaan Apumaa-keskustelussa on 
kyse kehitysapuyhteisön asenteiden ja toimintamuotojen kriittisestä ar- 
vioinnista parempien käytäntöjen ja toimivampien yhteistyösuhteiden 
löytämiseksi. Kehitysapuyhteisön on opittava tuntemaan itsensä ja tie- 
dostamaan ajatteluunsa ja käyttäytymiseensä pesiytyneet valta-asetelmat 
ja epätasa-arvoa ylläpitävät toimintamallit. Eybenin mukaan kehitysyh- 
teistyön tulisi olla kaksisuuntainen prosessi, jossa molemmat osapuolet 
oppivat toisiltaan ja jonka seurauksena kehityksen tiellä olevia kulttuuri- 
sia ja muita esteitä voidaan lähestyä yhteisymmärryksessä. Samalla poh- 
joisen ja etelän välillä on siirryttävä yksipuolisesta tiedon tuottamisesta 
ja siirtämisestä aitoon vuorovaikutukseen, jossa myös etelän tuottama 
tieto huomioidaan kehityssuunnitelmissa.? 

Antropologit David Mosse, Jean-Pierre Olivier de Sardan ja Roderick 
Stirrat ovat kukin nostaneet esiin kehitysyhteistyön tuottaman tiedon 
ja asiantuntijuuden merkityksen globaaleja valtasuhteita tuottavina, yl- 
läpitävinä ja uusintavina voimina. Kehitysavun asiantuntijakulttuurin 
etnografia ja historia paljastavat monimutkaisia tiedon rakentumisen 
ja kommunikaation prosesseja Apumaan sisällä sekä asiantuntijatiedon 
soveltamiseen liittyviä haasteita paikallistasolla. 

Yksilötasolla kehitysyhteistyön kenttätodellisuus merkitsee asiantun- 
tijatiedon soveltamista käytäntöön paikallisissa oloissa sekä ongelmien 
ja menestysten tunnistamista ja jatkuvaa raportointia eteenpäin (ylös- 
päin) suunnittelutasolle. Apumaa tuottaa siten kehityshankkeiden toteu- 
tuksen eri vaiheista valtavan määrän tietoa, jonka merkitystä ja tähdel- 
lisyyttä tavoitteiden ja lopputuloksen kannalta on usein vaikea arvioida. 
Vuosikymmenet vallinnut tilanne, jossa kehityspoliittinen päätöksen- 
teko keskittyy ylätasolle ja vastuu hankkeiden onnistumisesta alatasolle, 
ilmentää kehitykseen pesiytynyttä institutionalismia: Apumaassa suun- 
nittelun ja soveltamisen kulttuurit poikkeavat merkittävästi toisistaan 
eikä toimeenpanevan tason tuottama tieto paikallisista olosuhteista ja 
todellisuudesta aina saavuta ylätason toimijoita.?* Verkostot, tiedontuo- 
tanto, valtasuhteet ja pitkät etäisyydet keskusten ja periferioiden välillä 
olivat kaikki keskeisiä piirteitä myös kolonialismille ja myöhemmälle 

ylikansalliselle liiketoiminnalle globaalin pohjoisen ja etelän välillä.? 
Apumaa voidaankin sijoittaa osaksi pidempää jatkumoa verkottuneessa 
maailmanhistoriassa.?$ 

Kehityksen ongelmat eivät kumpua ainoastaan avun vastaanottaja- 
maiden paikallisesta todellisuudesta, kulttuurisista stereotypioista tai 
historiallisesta epäoikeudenmukaisuudesta vaan myös Apumaan si- 
säisistä epäjohdonmukaisuuksista, joiden esiin nostaminen tutkimuk- 
sen keinoin on perusteltua. Apumaan henkilösuhteiden rakentumista 
muualta tulleiden ja paikallisten asiantuntijoiden välillä sekä pohjoisen 
eri asiantuntija- ja apuorganisaatioiden sisällä on enenevissä määrin 
alettu tutkia vasta hiljattain.?? Apumaan toimijoiden väliset suhteet ja 
kontaktit vaikuttavat paitsi hankkeissa tuotetun tiedon ja tietotaidon 
siirtymiseen myös siihen, koetaanko yksittäisten kehityshankkeiden tai 
-ohjelmien tarjoama ”kehitys” ylipäätään mielekkäänä ja tavoiteltavana.3* 

Mielenkiintoiseksi mutta samalla ongelmalliseksi Apumaa-keskus- 
telun tekee se, että usein sitä käyvät kehitysapu- ja avustustehtävissä 
toimivat ihmiset itse — syistä, jotka eivät ole ulkopuolisille, kehitysyh- 
teistyön toimintakulttuuria ymmärtämättömälle välttämättä selviä." 
Halutaanko keskustelun avulla kiinnittää kehitysapumaailman toimi- 
joiden huomio sellaisiin kehitysyhteistyön ongelmiin, jotka ovat arki- 
päivää Apumaassa, mutta jotka eivät koskaan päädy loppuraporttien 
tai evaluaatioiden sivuille ja siten suunnittelijoiden ja rahoittajien tie- 
toisuuteen? Pyritäänkö Apumaa-keskustelulla muokkaamaan suuren 
yleisön mielikuvia avustustyöstä ja sen tekijöistä ja siten vahvistamaan 
kehitysavun arvostusta ja oikeutusta?" Ilmentääkö Apumaa-keskustelu 
kenties kehitysapumaailman sisäistä narsismia (kuten Elizabeth Harri- 
son on ehdottanut), joka kumpuaa oman aseman ja työn mieltämisestä 
erityiseksi ja erityislaatuiseksi, moraalisesti yleväksi? Vai heijastaako 
Apumaa-keskustelu kenties laajempaa kehitysavun kriisiä, jossa yle- 
vät tavoitteet pysyvät saavuttamattomissa ja jossa kehitysapuun lähtö- 
kohtaisesti sisältyvä eriarvoisuus antajien ja vastaanottajien välillä on 
muodostumassa merkittäväksi yhteistyön ongelmaksi? Ovatko itse työ 
ja siitä saatava henkilökohtainen kompensaatio syrjäyttäneet tulokselli- 
suuden vaatimuksen? Onko matkasta tullut perillepääsyä olennaisempi 
tekijä? 

Apumaakeskustelussa äänessä ovat pääosin kehitysapukentällä toimi- 
vat ja kehitystä tutkivat antropologit. Heidän huomionsa keskipisteessä 
ovat pääasiassa projektitason toimijat, jotka vastaavat hankkeiden käytän- 
nön toteutuksesta ja joiden kokemaan kehitysavun nykytodellisuuteen 
etnografisella tutkimusotteella pääsee helposti käsiksi. Roderick Stirrat 
on omien kenttäkokemustensa perusteella tunnistanut kolme avustus- 
työntekijän stereotyyppiä — lähetystyöntekijän, palkkasoturin ja kiertolaisen 
(eng. misfit) — joita tavataan kehitysapukentällä ympäri maailmaa. 

Lähetystyöntekijä käsittää paitsi uskonnollisesti motivoitunutta kehi- 
tysyhteistyötä tekevät myös ne, jotka eivät toimi uskonnolliselta pohjalta 
mutta suhtautuvat kehitysapuun ja humanitaariseen työhön lähes us- 
konnollisella pieteetillä. Osaa heistä motivoi tarve toisten ihmisten autta- 
miseen ja voimakas sitoutuminen työhön, jonka suorittaminen koetaan 
velvollisuutena. Heidän palkintonsa on työ itse, tuloksista riippumatta. 
Heidän vastakohtanaan voidaan pitää palkkasotureita, joita motivoivat 
ensisijaisesti raha ja muut työhön liittyvät materiaaliset tai immateriaa- 
liset edut. Kehitysavun konsulttikulttuuri tuottaa työhönsä myös melko 
kyynisesti suhtautuvia asiantuntijoita, joiden näkemykset kehitysavun 
mielekkyydestä poikkeavat lähetystyöntekijöiden vastaavista.3* Kiertolais- 
ten kohtalona on tulla riippuvaiseksi Apumaan elämäntavasta ja käytän- 
nöistä siinä määrin, että he ovat haluttomia asettumaan niin sanotusti 
normaaliin elämään Apumaan ulkopuolella pestautuen yhä uudelleen 
uusien hankkeiden palvelukseen. Heistä muodostuu organisaatiosta, 
maasta ja maanosasta toiseen siirtyviä kosmopoliitteja nomadeja, joille 
Apumaan todellisuus muodostuu normaaliksi. Stirratin mukaan tämä 
kohtalo odottaa monia lähetystyöntekijöitä, joille työn antamat elämykset 
ja merkityksellisyys ovat niin suuria, että elämä Apumaan ulkopuolella 
muuttuu ennen pitkää mahdottomaksi. 

Nykyisen kehitysapumaailman monimuotoisuus ja toimenkuvien kir- 
javuus vaikeuttavat modernin avustustyöntekijän työnkuvan ja toiminta- 
kentän yksiselitteistä määrittelyä. Etnografinen tutkimusote rajaa pois 
suuren määrän toimijoita, eritoten ne, joiden työpanos kehitysyhteis- 
työssä ei tapahdu kentällä vaan organisaatioiden ylätasolla. Antropolo- 
gisen lähestymistavan seurauksena tutkimuksen kohteeksi valikoituvat 
usein toiset kentällä toimivat antropologit. Tämä uhkaa kaventaa Apu- 

maa-keskustelun yhden tieteen sisäiseksi keskusteluksi. Stirratin mu- 
kaan Apumaan tutkijoiden ei pitäisi tyytyä havainnoimaan kehitysapu- 
maailmaa ja sen toimintamalleja sisältä käsin ja ainoastaan kehityksen 
antropologian näkökulmasta. Heidän tulisi astua Apumaan ulkopuolelle 
ja havainnoida sitä ikään kuin ulkopuolisina saadakseen selville, mitä 
kehitysapumaailmassa on meneillään.39 Tässä tutkimuksessa lähesty- 
tään Apumaata ulkopuolelta historiallistamalla ja kontekstualisoimalla 
suomalaista kehitysapumaailmaa, vaikkakin pienessä mittakaavassa ja 
suhteellisen rajallisen lähdeaineiston puitteissa. 


Apumaa ja historia 


Apumaa-keskustelua on perusteltua kritisoida myös ajallisesta näkökul- 
masta. Käsitteenä Apumaa viittaa nykyisellään 2000-luvun humanitaari- 
sen työn ja kehitysavun maailmaan ja siellä vallitseviin toimintatapoihin. 
2000-luvun Apumaa on kuitenkin tulos pitkästä historiallisesta kehityk- 
sestä, jonka valtavirtaan antropologit ovat astuneet vasta verrattain myö- 
hään. Aina 1960-luvulta 1990-luvulle kehitysyhteistyömaailmaa miehit- 
tivät asiantuntijat ja konsultit, jotka olivat koulutustaustaltaan pääasiassa 
muita kuin antropologeja tai yhteiskuntatieteilijöitä.4* 1970-luvun Apu- 
maa poikkesi 2000-luvun vastaavasta muun muassa tavoitteiden, tek- 
nologian ja toimintatapojen osalta. Ainoastaan nykyaikaan kiinnittyvä 
Apumaa-keskustelu ei auta meitä ymmärtämään kyseisen toimintaym- 
päristön ja -kulttuurin historiallista rakentumista ja siihen eri aikoina 
vaikuttaneita seikkoja. 

Silke Rothin mukaan Apumaan juuret ulottuvat kristilliseen lähe- 
tystyöhön, kolonialismiin ja globaalin pohjoisen ja etelän välisen eriar- 
voisuuden historialliseen rakentumiseen. Niihin palautuvat ennakko- 
käsitykset ja toiseuden kokemukset ovat yhä vahvasti läsnä nykypäivän 
kehitysyhteistyömaailmassa. Apumaassa on tunnistettavissa neljä 
sisäistä, historiaan palautuvaa jakolinjaa, joista ensimmäinen on jako 
avun antajiin ja sen vastaanottajiin. Vaikka Apumaa periaatteessa toi- 
mii kulttuuristen kohtaamisten kenttänä, vain hyvin pieni osa kohde- 
maiden väestöstä on välittömästi kosketuksissa Apumaahan ja vielä pie- 
nempi osa integroituu suoraan sen rakenteisiin. Apumaa on valtaosin 

ekspatriaattiyhteisö, johon integroituminen edellyttää koulutuksellista, 
sosiaalista ja taloudellista pääomaa, joka on yhä vain harvojen paikallis- 
ten ulottuvilla. Analogia siirtomaa-aikaan on ilmeinen, mitä pohjoisen ja 
etelän alati kasvava ero vauraudessa ja hyvinvoinnissa alleviivaa. 

Kehitysyhteistyön motiivi ja tehtävänkuva muodostavat toisen Apu- 
maan sisäisen jakolinjan, joka on palautettavissa historiaan. Siirtomaa- 
hallitukset sietivät alueillaan kristillisiä lähetysjärjestöjä, koska järjes- 
töt ottivat kantaakseen monia sosiaaliseen kehitykseen liittyviä tehtäviä, 
joihin hallituksilla ei ollut haluja eikä varoja. Lähetysjärjestöt puoles- 
taan kokivat tekevänsä konkreettista hyvää paikkaamalla siirtomaahal- 
linnon laiminlyöntejä.4t Tämä työnjako siirtyi sittemmin osittain myös 
kehitysyhteistyömaailmaan, jossa avunantajamaat, kansalaisjärjestöt ja 
kehitysyhteistyöorganisaatiot toteuttavat ja rahoittavat globaalin etelän 
valtioiden sosiaalisia tehtäviä erilaisten hankkeiden avulla. Sekulaarit 
ja uskonnolliset kansalaisjärjestöt ja viralliset kehitysapuorganisaatiot 
eivät aina ole olleet yksimielisiä kehityksen päämääristä ja sovellettavista 
menetelmistä. Ruohonjuuritasolla toimivia, usein ideologisesti motivoi- 
tuneita kansalaisjärjestöjä on pitkään väheksytty virallisten kehitysorga- 
nisaatioiden taholta. Niitä on pidetty näpertelijöinä, joiden tarkoituksena 
on lähinnä tarjota mielihyvää ja rikastuttavia kokemuksia työntekijöil- 
leen.45 Suuret avustusorganisaatiot puolestaan eristävät työntekijänsä 
ympäröivästä maailmasta omaan ekspatriaatti-asiantuntijakuplaansa, 
jossa kohtaamiset kehitysmaiden todellisuuden kanssa jäävät usein viit- 
teellisiksi. Niin kansalaisjärjestöt kuin kehitysapuorganisaatiot puhuvat 
kuitenkin itsestään kehityksen asiantuntijoina. Kuten Silke Roth toteaa, 
Apumaata ja sen kokemista leimaa paradoksaalisuus, joka kumpuaa 
paitsi historiasta myös pohjoisen ja etelän välisistä moninaisista eroavai- 
suuksista sekä Apumaan sisäisistä valtasuhteista, joiden mielettömyys 
uhkaa aika ajoin avustustyön mielekkyytta.*° 

Kolmas, hyvin merkittävä jakolinja kulkee kehityspolitiikan ja käytän- 
nön kehitysyhteistyön ja samalla nykyisyyden ja menneen välillä. Kuten 
David Mosse toteaa, kehitys on tarjonnut kehyksen globaalin pohjoisen 
ja etelän välisten suhteiden rakentamiselle toisen maailmansodan jälkei- 
sessä maailmassa. Kehitys on ollut pohjoisen keino levittää taloudellis- 
ta ja kulttuurista vaikutusvaltaansa ympäri maailmaa aina 1990-luvulle 

saakka, jolloin kysymykset globaalista oikeudenmukaisuudesta ja tarjo- 
tun kehitysmallin mielekkyydestä alkoivat saada enemmälti huomiota 
osakseen. 

Kehitysyhteistyöhön kohdistuvan kritiikin seurauksena kansallisten ja 
ylikansallisten kehitysorganisaatioiden oli pakko uudistaa politiikkaansa 
ajan hengen vaatimusten mukaisesti. Ne pyrkivät häivyttämään kehi- 
tykseen liitettyä historiallista painolastia — kolonialismia, kylmän sodan 
poliittista valtapeliä ja 1980-luvun taloudellista uusliberalismia — uudelta 
kalskahtavien kehitystavoitteiden taakse. Nämä tavoitteet julistivat glo- 
baalin köyhyyden vähentämistä kumppanuuden, ihmisoikeuksien ja de- 
mokratian edistämisen kautta. Uudet ajat vaativat uudenlaista politiikkaa, 
mutta Mossen mukaan uuden kehityspolitiikan suunnittelijat eivät juu- 
rikaan pohtineet, kuinka uutta politiikkaa voitaisiin soveltaa käytäntöön 
kehityshankkeissa paikallistasolla. Hänen mukaansa kehityspolitiikka, 
joka ei perustu menneen kehitysyhteistyön ja sen toimivien käytäntöjen 
tuntemiselle vaan vallalla olevalle, poliittisesti korrektille kehitysdiskurs- 
sille, syventää kuilua politiikan ja sen toteutuksen, teorian ja käytännön 
ja nykyisyyden ja menneen välillä.47 Tämä kuilu on alusta alkaen ollut osa 
kehitysyhteistyömaailmaa. Kehitysyhteistyöorganisaatioiden toimiminen 
ikään kuin historiattomassa tilassa on synnyttänyt Apumaan ylätasolla 
kuviteltuja representaatioita paikallistasosta sekä todellisuudelle vierasta 
kehityspolitiikkaa ja -suunnittelua, joka ei huomioi kohdealueen aiempaa 
historiallista kehitystä ja siellä vallitsevia realiteetteja.** 

Neljäs merkittävä jakolinja Apumaan historiallisessa rakentumisessa 
liittyy sukupuoleen. Kehitysyhteistyö oli pitkään hyvin miehinen maail- 
ma, jossa naisten täytyi taistella organisaatioiden ja vastaanottajamaiden 
miehistä byrokratiaa vastaan saadakseen toteuttaa ammatillisia ambitioi- 
taan. Aluksi naisten rooli oli pitkälti seurata miestään kohdemaihin eri 
puolille maailmaa ja huolehtia perheen arjen sujuvuudesta kulloisessa- 
kin asemapaikassa. Tämä roolijako alkoi vähitellen purkautua 1980-lu- 
vulla, ja 2000-luvulla Apumaa on jo huomattavasti tasa-arvoisempi 
työympäristö kuin 1960-1970-luvuilla. Naisten esiinmarssi kehitysyh- 
teistyökentällä ja sen vaikutukset Apumaan käytäntöihin, henkilökoh- 
taisiin motiiveihin ja kehitysavun yleisiin päämääriin ja toteutukseen 
kaipaavat edelleen lisätutkimusta.4 

Näkökulmia suomalaisen kehitysyhteistyön historiaan 


Kehitykseen ja kehitysyhteistyöhön liittyvien teemojen akateemisella 
tutkimuksella on Suomessa ja muualla maailmassa jo useiden vuosi- 
kymmenten mittaiset perinteet.5° Kehityksen historia ja kehitysyhteis- 
työn historia ovat kaksi eri tutkimussuuntaa, vaikka niiden teemat ovat 
rinnakkaisia. Kehityksen historia painottuu kehityksen käsitteen ja ke- 
hitysajattelun syntyhistoriaan sekä kehitystutkimuksena tunnetun yh- 
teiskuntatieteellisen tieteenalan eri koulukuntien näkemyksiin muun 
muassa siitä, mitä kehitys on ja kuinka se eri aikoina on ymmärretty.” 
Kehitysavun ja -yhteistyön historia puolestaan keskittyy kehityksen ni- 
missä tapahtuvaan toimintaan politiikan, instituutioiden ja eri sidosryh- 
mien tasolla. Tutkimusalueena kehitysyhteistyön historia on siten laaja 
ja monitahoinen, ja sitä on mahdollista lähestyä useista eri näkökulmista 
— myös paikallisesta — kuten kunnianhimoisimmat kehitysavun historiat 
ovat tehneet.5? 

Suomalaisen kehitysyhteistyön historiaa on tutkittu toistaiseksi ver- 
rattain vähän ja lähinnä kehityspolitiikan näkökulmasta. Sen laajem- 
man historiallisen kaaren hahmotteleminen on tähän mennessä jäänyt 
muutamien tutkijoiden ja kehitysyhteistyöhallinnon sisällä toimineiden 
virkailijoiden harteille.s4 Viimeisen kahdenkymmenen vuoden aikana 
kehitysyhteistyön historiaan palautuvat teemat ovat olleet varsin maltilli- 
sesti edustettuina akateemisten opinnäytetöiden aihekirjossa. Huomiota 
osakseen ovat saaneet yksittäiset kehitysyhteistyöhankkeet, Suomen ke- 
hitysavun kohdemaiden valintaan liittyvät ideologiset ja poliittiset tekijät 
sekä suomalaisten kansalaisjärjestöjen harjoittaman kehitysyhteistyön 
historia.” Suomalaista kehitysmaaliikettä ja kansalaisjärjestöjen harjoit- 
tamaa kehitysyhteistyötä on arvioitu historian näkökulmasta myös liik- 
keen sisältä käsin, eräänlaisena kriittisenä itsetutkiskeluna.5* Niin ikään 
uskonnollisten organisaatioiden tekemä kehitysyhteistyö on viime vuo- 
sina saanut osakseen ansaittua huomiota.57 

Suomen kehitysyhteistyön ensimmäisten vuosikymmenten (1965- 
1995) kriittisessä läpivalaisussa nousee esiin kehityspolitiikan linjaus- 
ten ja päämäärien ristiriita suhteessa kehitysyhteistyössä vallinneisiin 
käytäntöihin ja niiden avulla saavutettuihin tuloksiin. Kehitysyhteistyö 

oli ulkopolitiikkaa ja imagopolitiikkaa, jolla Suomi pyrki asemoimaan 
itseään osaksi YK:n peruskirjan periaatteisiin sitoutunutta läntistä maa- 
ilmaa. Samalla se oli keino rakentaa poliittisia ja taloudellisia suhteita 
Latinalaisen Amerikan, Aasian ja Afrikan maihin, joista osa oli vastikään 
itsenäistyneitä ja joihin Suomen yhteydet olivat hatarat tai olemattomat. 
Kehitysyhteistyö oli osittain myös kauppapolitiikkaa, sillä erityisesti bi- 
lateraalisessa yhteistyössä korostuivat kehityshankkeiden hyödyt suoma- 
laiselle elinkeinoelämälle. Viime kädessä kehitysyhteistyö oli myös ai- 
toon auttamishaluun perustuvaa ja kehityksen mahdollisuuteen uskovaa 
toimintaa, jonka tekemiseen Suomella ja suomalaisilla oli 2000-luvulle 
tultaessa paremmat tiedolliset ja taidolliset edellytykset kuin koskaan 
aikaisemmin.’ 

Varsinainen kehitysyhteistyö — kehityspoliittisten päämäärien sovel- 
taminen käytäntöön — on toistaiseksi saanut vain niukasti historioitsi- 
joiden ja muiden historian näkökulmasta aihetta lähestyvien tutkijoi- 
den huomiota osakseen. Kehitysyhteistyön historiaa sivuavia teoksia ovat 
kirjoittaneet niin tutkijat kuin akatemian ulkopuoliset kirjoittajat. Alla 
esitellään näistä muutamia, tämän tutkimuksen näkökulmasta keskei- 
simpiä teoksia. Läpileikkauksen suomalaisen kehitysyhteistyön kirjosta 
tarjoaa Juhani Koposen ja Tiina Kontisen toimittama pamfletti Kehitys- 
apukeisarin vaatekaapilla (2011). Teos esittelee joitakin Suomen lähihis- 
torian kehitysyhteistyön saavutuksia — hyvässä ja pahassa — Amerikoissa, 
Afrikassa ja Aasiassa. Kuten teoksen toimittajat loppusanoissaan totea- 
vat, kehitysyhteistyö ei nykyisellään ole vain puhdasta teknistä ongel- 
manratkaisua vaan laajempaa ”yhteiskunnallista ja poliittista toimintaa, 
joka tapahtuu historian ja kulttuurin luomissa puitteissa” ja jonka mah- 
dollisuudet globaalin köyhyyden ja eriarvoisuuden vähentämisessä ovat 
parhaimmillaankin rajalliset.59 Teoksesta ilmenee, että vaikka tapa tehdä 
kehitysyhteistyötä on viimeisten kolmen vuosikymmenen aikana muut- 
tunut paljon, avun oikea kohdistaminen ja mitoittaminen haluttujen 
kehitysvaikutusten aikaansaamiseksi on edelleen haasteellista. 

Toimittaja Rauli Virtasen kirjassa Kaivoja köyhille (2013) puhuvat 
Suomen kehitysyhteistyön alkuaikojen tekijät kehitysapuvirkailijoista 
kaivonporaajiin. Virtasen teos on puhdas haastattelukirja, eikä se sel- 
laisena pyri problematisoimaan kehitysyhteistyötä tai kehitysyhteistyö- 

veteraanien siitä esittämiä näkemyksiä. Teos onkin nähtävä eräänlaisena 
kunnianosoituksena ammattikunnalle, jonka työ on vuosikymmenten 
saatossa saanut julkisuudessa osakseen vain vähän kiitosta mutta sitäkin 
enemmän kritiikkia.°° 

Perusteellisemmin kehitysyhteistyön ja avustustyön todellisuuteen 
paneutuvat muutamat Apumaan ”sisäpiiriin” lukeutuvat kirjoittajat. 
Näistä ensimmäisenä mainittakoon Suomen Amnesty Internationalin 
toiminnanjohtaja Frank Johansson ja hänen teoksensa Hyvän tekemisen 
markkinat (2017), joka luo kriittisen katsauksen kansainvälisen huma- 
nitaarisen koneiston toimintaan. Johanssonin teoksesta välittyy tekijän 
tuntema pettymys ja turhautuneisuus kansainväliseen avustustyöhön, 
josta on vuosituhannen vaihteen jälkeen tullut suuren luokan liiketoi- 
mintaa, jota ohjaavat liike-elämän lainalaisuudet ja jossa ihmisten hätä 
on valjastettu globaalin avustuskoneiston rahanteon välineeksi. Johans- 
sonin mukaan järjestöjen kasvaneet resurssit eivät heijastu avustusken- 
tälle, jossa oikeudenmukaisempi ja tasa-arvoisempi maailma on likipi- 
täen yhtä kaukainen tavoite kuin 30 vuotta aiemmin kansalaisjärjestöjen 
nousun alkaessa. Teos tarjoaa mielenkiintoisen näkökulman 2000-lu- 
vun kansalaisjärjestötoiminnan huonosti tunnettuun todellisuuteen." 

Entisen suurlähettilään ja myös kehitysyhteistyöhallinnossa pitkän 
uran tehneen Matti Kääriäisen teos Kehitysyhteistyön kirous (2015) avaa 
varsin lohduttoman -ja osin kärjistetyn — kuvan suomalaisen ja kansain- 
välisen kehitysyhteistyökoneiston toiminnasta aina kehitysrahoituslai- 
toksista yksittäisiin kehitysyhteistyöhankkeisiin. Kääriäisen näkemyksen 
mukaan kehitysyhteistyö on niin meillä kuin muuallakin edelleen avun- 
antajan omista lähtökohdista ja tarpeista kumpuavaa, itsekästä, avunan- 
tajan kansallisia etuja ensisijaisesti palvelevaa toimintaa, jonka perus- 
teet ja tarkoitukset on kyseenalaistettava. Ajoittaisesta jälkiviisastelusta 
huolimatta teos on painava puheenvuoro pitkän linjan ammattilaiselta 
ja valottaa mielenkiintoisesti Apumaan ylätason mentaliteettia, toiminta- 
tapoja ja toiminnan seurauksia.*? 

Olli Alhon kehitysyhteistyöntekijöiden työssään kokemia myötä- ja 
vastoinkäymisiä kartoittava tutkimus Kehitysyhteistyöasiantuntija vieraas- 
sa kulttuurissa (1980) on sosiologinen läpileikkaus Tansanian ja Sambian 
suomalaisyhteisöistä 1970-luvun lopulla. Se on lajissaan ainoa laajempi 

akateeminen tutkimus siitä, kuinka suomalaiset kehitysyhteistyöasian- 
tuntijat perheineen sopeutuivat kohdemaiden oloihin ja elämäntapaan. 
Alhon tutkimus perustuu yli 50 haastatteluun, joiden pohjalta hän kar- 
toitti muun muassa kehitysyhteistyötehtäviin lähteneiden motiiveja, 
koulutustaustaa, heidän saamaansa valmennusta, sopeutumista asema- 
maahan ja sen kulttuuriin sekä yhteisön sisäistä vuorovaikutusta ja suh- 
teita paikallisiin ja muihin ekspatriaatteihin. Alho pyrki kartoittamaan 
myös muutosta, jonka kehitysyhteistyökokemus sai aikaan suomalaisis- 
sa henkilökohtaisella tasolla suhteessa Suomeen ja suomalaisuuteen. 
Loppusanoissaan Alho toteaa tutkimuksen tulosten olleen jokseenkin 
”epädramaattisia”, koska 1970-luvun loppuun mennessä parantuneet 
rekrytointikäytännöt olivat hänen mukaansa poistaneet melko tarkkaan 
sen mahdollisuuden, että asiantuntijapestistä tulisi täydellinen epäon- 
nistuminen kulttuurisokin tai muunlaisen sopeutumattomuuden seu- 
rauksena. Kehitysyhteistyökokemus vaikutti kuitenkin suomalaisiin 
yksilöinä merkittävästi jo itse työkomennuksen aikana ja todennäköi- 
sesti heijastui myös heidän myöhempään elämäänsä.% Kaiken kaikkiaan 
Alhon tutkimus tarjoaa oivallisen vertailukohdan myöhemmälle kehitys- 
yhteistyön historiaa kenttätasolla kartoittavalle tutkimukselle. 

Alhon ohella kehitysyhteistyöntekijöitä, heidän motiivejaan ja suh- 
tautumistaan työhönsä on niin ikään sosiologisesta näkökulmasta 
tutkinut Märta Salokoski. Salokosken opinnäytetutkielma on ymmär- 
rettävistä syistä rajatumpi ja aineistonsa puolesta Alhon tutkimusta 
huomattavasti suppeampi, mutta silti mielenkiintoinen kartoitus suo- 
malaisten teknisen avun asiantuntijoiden motiiveista, identiteetistä, 
työkokemuksista ja paikallisten olojen ymmärtämisestä 1960-luvun 
lopun maailmassa. 

Pamela Whiten väitöskirja The Go-Betweens: The Role of Technical 
Assistance’ in International Development Cooperation (2020) on tuorein 
avaus suomalaisten kehitysyhteistyöntekijöiden maailmaan. Tutkimuk- 
sessaan White selvittää, millainen rooli kehitysyhteistyötä käytännössä 
toteuttavilla ihmisillä ja organisaatioilla on projektien muodostumisessa 
ja miten apua ohjaavat säädökset ja normit sekä kohdemaan kulttuu- 
ri, yhteiskunta ja ympäristö siihen vaikuttavat. Tutkimus valottaa myös 
suomalaisten motiiveja osallistua apuun. Se perustuu suomalaisten 

kehitysyhteistyöntekijöiden haastatteluihin, kyselylomaketutkimukseen, 
raportteihin ja kenttähavaintoihin. Whiten mukaan yksilöiden ominai- 
suuksilla ja kyvyillä on vähintään yhtä keskeinen vaikutus hankkeiden 
tuloksiin kuin teknologian ja rahan siirrolla. Tämän vuoksi myös kehi- 
tysyhteistyöntekijöiden motiivien ja toiminnan tutkiminen on tärkeää. 

Alhoa, Salokoskea ja Whitea lukuun ottamatta tutkijat eivät ole olleet 
kiinnostuneita varsinaisen kehitysyhteistyön tekijöistä, heidän työstään 
ja sopeutumisestaan tai niihin liittyvistä haasteista.** Johanssonin ja 
Kääriäisen kaltaisten yksittäisten sisäpiiriläisten esittämä avustustyön 
ja kehitysyhteistyön kritiikki on siten helposti leimattavissa subjektiivi- 
seksi kokemukseksi, jota ei voi yleistää kehitysyhteistyöhön laajemmin. 
Suomalaisten tutkijoiden suomalaisen kehitysyhteistyön kritiikki on ol- 
lut varsin maltillista ja keskittynyt pääosin kehityspoliittisten päämää- 
rien ja avun yleisten käytäntöjen välisiin ristiriitoihin. Pysyttelemällä 
kehityspolitiikassa, määrärahapäätöksissä ja muissa Apumaan ylätason 
ongelmissa kehitysyhteistyön tutkijat — osana Apumaan hierarkkista 
valtarakennetta — eristävät itsensä kehitysyhteistyön ruohonjuuritason 
todellisuudesta, jota olisi yhä enemmän tutkittava. Kuten David Mosse 
esittää, on välttämätöntä ymmärtää sitä, mitä kentällä todellisuudessa 
tapahtuu, jotta ylätason päätöksenteko vastaisi edes jollakin tavalla sitä, 
mitä paikallistasolla on realistista saavuttaa.” 

Akateemisten tutkimusten sijaan tietoa kehitysyhteistyön käytännön 
toteutuksesta on etsittävä muualta, kuten kehitysyhteistyötehtävissä toi- 
mineiden henkilöiden muistelmista. Kehitysyhteistyötehtävissä toimi- 
neiden suomalaisten julkaistut muistelmat ovat harvalukuisia verrattuna 
esimerkiksi humanitaarisen avun parissa tai lähetystyössä toimineiden 
vastaaviin. Vaikka monet lähetystehtävissä maailmalla olleet suomalaiset 
tekivät myös kehitysyhteistyöksi luettavaa työtä, seuraavassa keskitytään 
ainoastaan muistelmiin, joissa kirjoittaja käsittelee varsinaista kehitys- 
yhteistyötä. 

Pitkän linjan ammattiyhdistysaktiivi, toimittaja ja kirjailija Pekka 
Peltola kritisoi voimakkaasti nykymuotoista kehitysapua ja siihen liit- 
tyvää laajaa korruptiota kirjassaan Afrikassa (2011). Peltola tietää mistä 
kirjoittaa, sillä hän on henkilökohtaisesti toiminut kehitysyhteistyöteh- 
tävissä eri osissa Afrikkaa useilla vuosikymmenillä ja todistanut, kuinka 

korruptio tunkeutuu läpi yhteiskunnan — ylätasolta alatasolle. Korrup- 
tio on myös osa kehitysyhteistyöhankkeiden arkea, jossa sitä siedetään 
ikään kuin välttämättömänä pahana, jonka olemassaoloa kukaan paikan 
päällä ei uskalla kyseenalaistaa. Korruptio pysyy, ja Peltola — oletettavas- 
ti monien kaltaistensa tavoin — herää huomaamaan, että kehitykseen ja 
Afrikan uusiin johtajiin 1980- ja 1990-luvuilla asetetut odotukset olivat 
ennenaikaisia. Omiin kokemuksiinsa ja havaintoihinsa sekä kehitys- 
avun tuloksellisuutta kartoittaviin tutkimuksiin perustuen Peltola päätyy 
kehitysyhteistyön kritiikissään siihen, että nykymuotoinen hallituksille 
annettava kehitysapu olisi suurelta osin lopetettava ja avussa tulisi siir- 
tyä kansalaisyhteiskunnan ja koulutuksen suoraan tukemiseen. Hänen 
mukaansa apua edelleen tarvitaan, mutta avun kohdentaminen ja sen 
antamisen tapa ovat vääriä. 

Peltola ei syvenny kirjassaan Apumaan todellisuuteen muutamaa 
henkilökohtaisiin kokemuksiin perustuvaa esimerkkiä lukuun ottamat- 
ta, vaikka hänellä olisi epäilemättä ollut mahdollisuus siihen. Niin eivät 
tee myöskään Heljä Kervinen tai Tuija Wetterstrand, joiden Tansaniaa 
ja Somaliaa käsittelevät muistelmateokset kertovat kehitysyhteistyöko- 
kemuksesta mukana seuraavan puolison näkökulmasta.*9 Kervisen ja 
Wetterstrandin teokset kuvaavat Apumaan suomalaistoimijoita varsin 
erilaisissa maissa ja olosuhteissa kahdella eri vuosikymmenellä, 1970-lu- 
vulla ja 1980-luvun lopulla. 

Kervisen kuvaama 1970-luvun Tansania vaikuttaa kiireettömältä, lep- 
poisalta, svengaavalta ja suomalaisten näkökulmasta jopa viihtyisältä ver- 
rattuna 1980-luvun lopun sisäisten kiistojen repimään Somaliaan, jossa 
ulkomaalaiset kehitysyhteistyö- ja avustustyöntekijät olivat aseellisten 
ryhmittymien potentiaalinen väkivallan kohde. Kervinen antaa mielen- 
kiintoisen kuvan suomalaisten elinolosuhteista ja uuteen ympäristöön 
sopeutumisesta, jota hänen mukaansa eivät häirinneet ennakkoluulot 
eikä edes reipas alkoholinkulutus, joka ikään kuin kuului uuteen eks- 
patriaattielämäntapaan. Ahkeran naukkailun vastapainona ovat monet 
uudet, liikunnalliset harrastukset, kuten golf, tennis, uinti, purjehdus ja 
valtamerikalastus. Pientä säröä suomalaisyhteisön harmoniaan tuovat 
poliittiset erimielisyydet, joihin kirjoittaja viittaa toisinaan ohimennen 
mutta joista esimerkiksi Olli Alhon tutkimus kertoo enemmän. Kervisen 


NÄKÖKULMIA SUOMALAISEN KEHITYSYHTEISTYÖN HISTORIAAN 31 


https://doi.org/10.21435/ht.290 


kuvaus on varsin monipuolinen mutta epäilemättä siloteltu, sillä esiin 
nostetaan lähinnä ekspatriaattielämän miellyttäviä puolia pienine arki- 
sine ongelmineen ja sattumuksineen.”° 

Wetterstrand kuvaa suomalaisen ja kansainvälisen ekspatriaattiyh- 
teisön elämää Somaliassa poliittisen epävakauden, turvattomuuden, 
kielivaikeuksien, kulttuuristen erojen, eristäytyneisyyden ja mahdot- 
tomalta tuntuvien kehitystavoitteiden ristipaineessa. Länsimaalaiset 
avustustyöntekijät turvautuvat toisiinsa kansallisuudesta riippumatta 
pysyäkseen henkisesti kunnossa ja jatkaakseen työtään, jota eivät peri- 
aatteellisista syistä voineet jättää kesken ennen kuin kaikkien on paettava 
laajenevan sodan jaloista. Tekstistä, joka perustuu pitkälti kirjoittajan 
päiväkirjamerkintöihin, kuvastuu turhautuminen ja henkinen kuormi- 
tus, jotka olosuhteiden toivottomuus saa aikaan. Vaikka suomalaisten 
kehitysyhteistyö Somaliassa valui hukkaan sodan myötä, monelle pai- 
kalla olleelle Somalian-kokemus avasi oven uran luomiselle kansainvä- 
lisissä tehtävissä.” 

Astetta henkilökohtaisemman kuvauksen kehitysyhteistyön iloista ja 
suruista, onnistumisista ja epäonnistumisista tarjoaa Jari Vainio kirjas- 
saan Viidakkotohtori (2017). Se on Itä-Sambian syrjäseudulla lääkärinä 
toimineen Vainion päiväkirjoihin perustuva kuvaus niistä seitsemästä 
vuodesta, jotka hän vietti paljolti eristyksissä muusta maailmasta puola- 
laisten katolisten sisarten ylläpitämässä sairaalassa. Henkilökohtaisella 
tasolla Viidakkotohtori on kasvukertomus, jossa ulkopuolisuuden koke- 
muksien kanssa painiva Vainio vähitellen juurtuu yhä tiiviimmin osaksi 
yhteisöä, jonka jättäminen seitsemän vuoden jälkeen muodostuu koko 
hänen kehitysmaakomennuksensa vaikeimmaksi vaiheeksi. Samalla se 
on kehitysyhteistyömaailmaa — myös suomalaista sellaista — kriittisesti 
kuvaava teos, joka nostaa esiin muun muassa korruption Apumaan eri 
tasoilla.?? Vainion kirja on kriittisyydessään piristävä poikkeus muistel- 
mien joukossa. Se kuvaa uskomattomalta kuulostavia väärinkäytöksiä ja 
hallinnollisia päättömyyksiä Apumaassa ruohonjuuritason perspektii- 
vistä ja uskottavan oloisesti. Vainion esittämä kritiikki kohdistuu pait- 
si paikallisiin ja suomalaisiin virkamiehiin myös hänen suomalaiseen 
työnantajaansa, jonka kirkasotsainen julkikuva saa kirjan sivuilla useam- 
pia kolhuja. 

Suomen yhteiskunnallis-poliittisessa ilmapiirissä kehitysavun ja sen 
käytäntöjen kritisoiminen sisältäpäin, muutoin kuin viran puolesta, on 
ollut ja on yhä epäsopivaa, ja siitä koituu seuraamuksia lähinnä kritiikin 
esittäjälle itselleen.” Akateemisen tutkimuksen ja muistelmien sijaan 
kehitysavun kovin kritiikki onkin löydettävissä takavuosien suomalaises- 
ta kaunokirjallisuudesta, jossa aihetta on käsitelty ajoittain ja josta tässä 
yhteydessä on paikallaan nostaa esiin kaksi teosta. 

Ensimmäinen on Matti Pulkkisen Romaanihenkilön kuolema (1985), 
rönsyilevä ja sekava antiromaani, joka julkaisuaikanaan sai paljon huo- 
miota. Pulkkisen romaanissa Suomen historia, kirjoittajan lapsuus, 
hänen Afrikan-kokemuksensa ja niiden myötä esiin piirtyvät kehitys- 
yhteistyönäkemyksensä sekoittuvat eksistentialistisiin pohdintoihin ih- 
misyydestä. Pulkkisen kuvaukset kehitysyhteistyön paikallisesta todelli- 
suudesta Tansaniassa ja Sansibarilla ovat joko ihastuttavaa, vihastuttavaa 
tai surullista luettavaa riippuen siitä, miltä kannalta lukija asiaa katsoo. 
Pulkkisen kuvauksessa suomalaiset kehitysyhteistyöntekijät taistelevat 
jääräpäisesti osin itse rakentamiaan tuulimyllyjä vastaan paikallisten lä- 
hinnä ihmetellessä toimintaa sivustakatsojina. Kulttuuriset erityispiir- 
teet ja niiden merkitys kehityksen kannalta nousevat teoksen keskiöön. 
Kirjailijan hampaisiin joutuu myös suomalainen antropologinen tutki- 
mus, joka pyrkii kritiikittömästi ymmärtämään kehitysmaiden ihmisiä 
ja heidän kulttuuriaan, tapojaan ja uskomuksiaan ja selittämään niitä 
parhain päin. Ilmestymisaikanaan kirja oli suosittua lukemista myös 
suomalaisten kehitysyhteistyöntekijöiden parissa osittain siksi, että se 
kuvasi uskottavasti kehitysyhteistyön todellisuutta — sen mieltä ja mie- 
lettémyytta.” 

Vieläkin raadollisemman kuvan käytännön kehitysyhteistyöstä tar- 
joaa Väinö Lesosen kirja Pole sana Afrika (1999), joka kustantajan kansi- 
tekstin mukaan tarjoaa näköalan ”virallisen kehitysyhteistyön julkisivun 
taakse pikimustaan pimeyteen”. Toisin kuin Pulkkinen Lesonen omaa 
pitkän henkilökohtaisen kokemuksen kehitysyhteistyötehtävistä ympäri 
maailmaa. Omakohtainen kokemus heijastuu kirjan sivuilta suomalais- 
ten ja paikallisten välisten suhteiden rujona kuvauksena. Se ei mairittele 
suomalaisia, joiden asenteet paikallisia kohtaan olivat osin kuin suoraan 
siirtomaa-ajalta: 

Sairastelu hidastaa työtä. Puskaradion välityksellä hankitaan uu- 
sia miehiä. Osa on pelkkiä varkaita ja laiskoja seisoskelijoita. Ne 
karsiutuvat viikossa, jotkut ensimmäisenä päivänä. Yleensä riittää 
kova karjaisu perkele ja suunnan osoitus pikitielle. Kaikki tämä 
käy hermoille ja itsehillintä on tiukoilla. Lyönti ei ole vielä lähte- 
nyt, mutta se on joka päivä yhä todennäköisempää. Alan kohta 
uskoa, että neekerit oikein tahallaan kerjäävät sitä. On valittava 
joko pellen rooli tai väkivaltaisen kurittajan. Molemmat tuntuvat 
huonoilta vaihtoehdoilta. Jompikumpi tarjoutuu itsestään, siihen 
ajautuu.” 


Pulkkisen ja Lesosen romaanien sivuilta avautuu kuva menneiden vuo- 
sikymmenten kehitysyhteistyöstä ja erityisesti sen vaietuista piirteistä, 
joista Olli Alhon tutkimus antaa satunnaisia viitteitä, mutta josta suo- 
malainen kehitysyhteistyön tutkimus laajemmin vaikenee, ymmärrettä- 
vistä syistä. Romaaneissa kuvatut suomalaiset kehitysyhteistyöntekijät 
muodostavat kirjavan joukon idealisteja, realisteja ja oman onnen onki- 
joita, joiden motiivit lähteä kehitysyhteistyöhön ovat moninaiset ja edel- 
lytykset toimia vieraissa kulttuureissa rajalliset. Kommunikaatio-ongel- 
mien, turhautumisen ja ihmissuhdevaikeuksien seurauksena pintaan 
nousevat alkoholismi, epäluulo, välinpitämättömyys ja väkivalta, jotka 
leimaavat sekä suomalaisten keskinäisiä suhteita että heidän suhteitaan 
paikallisiin. Rasismi on läsnä — tietoisesti tai tiedostamattomasti — miltei 
kaikessa sosiaalisessa kanssakäymisessä paikallisten kanssa. Kuva on 
fiktiivinen ja kärjistetty — vai onko? 

Pulkkisen ja Lesosen teoksissa suomalaisen kehitysyhteistyön kri- 
tiikkinä esiin nousee politiikan ja käytännön välinen kuilu, johon edellä 
on jo viitattu. Poliittisissa linjauksissa ja julistuksissa kehitysyhteistyö 
näyttäytyy hyväntahtoisena ja rakentavana yhteistyönä tai kumppanuu- 
tena. Mutta todellisuudessa siihen kuuluvat sisäänrakennettuina eri- 
arvoisuus ja rasismi, joita kehitysyhteistyön käytännöt ilmentävät, yl- 
läpitävät ja uusintavat.?* Kehitysyhteistyön paikallista todellisuutta ja 
käytäntöön soveltamista eivät kehityspolitiikan laatijat, siitä puhuvat 
poliitikot tai sitä tutkivat tutkijat ole välttämättä koskaan todistaneet, 
tai jos ovat, eivät mielellään sitä kommentoi. Apumaa ja sen todellisuus 

on pidetty turvallisen välimatkan päässä, useiden suodattimien takana. 
Ne varmistavat, että ylätason saavuttaa vain sellainen Apumaata ja sen 
käytäntöjä koskeva tieto, joka on turvallista, hyväksyttävää ja poliittisesti 
korrektia. 

Muiden muassa Juhani Koponen ja Jean-Pierre Olivier de Sardan ovat 
todenneet, ettei kehitysohjelmien ja -hankkeiden visioima kehitys tapah- 
du itsestään vaan vaatii toteutuakseen intervention, käytännön toteutta- 
misvaiheen. Interventiota voidaan kuvailla erilaisilla, usein myönteisiltä 
kuulostavilla termeillä (yhteistyö, kumppanuus), mutta käsitteiden posi- 
tiivisista mielleyhtymistä huolimatta toteuttamisvaihe on monella tapaa 
ongelmallinen niin avun antajan kuin vastaanottajankin näkökulmas- 
ta.7 Käytännön avustus- ja kehitysyhteistyössä ylevät periaatteet, jalot 
tarkoitukset ja moraaliset rajat usein hämärtyvät ja pinnan alla piilevät 
historiaan, kulttuuriin, rotuun ja sukupuoleen palautuvat valtarakennel- 
mat, ennakkoluulot ja -asetelmat nousevat esiin.? Siksi kehitysyhteis- 
työn tutkimuksessa viime vuosina esiin nostettu näkökulma yksilöiden 
ja heidän uskomustensa, motiiviensa ja tavoitteidensa merkityksestä 
käytännön kehitysyhteistyössä on tärkeä — se auttaa ymmärtämään ke- 
hitysyhteistyön ja siihen kietoutuvan vallan rakenteita ja käytäntöjä pai- 
kallistasolta alkaen.?9 


Tutkimuksen lähteet ja metodit 


Lähdeaineiston osalta tutkimus hyödyntää pääasiallisesti kahta eri- 
tyyppistä lähdekokonaisuutta, muistitietoa ja asiakirja-aineistoa, joita 
täydentävät sanoma- ja aikakauslehtiaineisto ja tutkimuskirjallisuus. 
Muistitietoaineisto koostuu tätä tutkimusta varten erityisesti kerätystä 
haastatteluaineistosta, Suomalaisen Kirjallisuuden Seuran (SKS) kerää- 
mistä autobiografisista, julkaisemattomista muistelmateksteistä sekä 
julkaistuista muistelmateoksista. Alla käsitellään lyhyesti muistiin sekä 
muistamiseen ja siihen perustuvaan suulliseen historiaan liittyviä on- 
gelmia tutkimuksen näkökulmasta ja keskustellaan käytetyn asiakirja- 
aineiston heikkouksista ja vahvuuksista. 

MUISTI JA MUISTAMINEN — YKSILÖLLINEN JA KOLLEKTIIVINEN 
Suullisen historian kertomukset pohjautuvat yksilöiden muistiin ja muis- 
tikuviin. Muisti on ihmisen minuuden perusta. Sen avulla menneisyyden 
kokemuksista rakentuvat yksilön persoonallisuus ja identiteetti, joista hä- 
nen sosiaalinen olemassaolonsa riippuu. Ihmisellä on taipumus muistaa 
erityisen hyvin asioita, jotka tapahtumahetkellä olivat hänelle jollain tapaa 
merkityksellisiä. Uusien taitojen oppiminen, ensimmäinen koulupäivä, 
ensirakkaus, ensimmäinen työpaikka ja muut, usein ensi kertaa elämän 
varrella vastaan tulevat asiat jäävät tapahtumina muistiin, koska ne olivat 
tapahtuma-aikaan uusia ja jännittäviä, vaikka niiden merkityksellisyys 
suhteessa niitä seuraaviin tapahtumiin olisi vähäinen. Sen sijaan usein 
toistuvat, rutiininomaiset tapahtumat ja kokemukset jättävät vähemmän 
vahvoja muistijälkiä, vaikka niillä saattaa olla yksilön elämän ja toiminnan 
kannalta suurempi merkitys. Muisti toimii siten yksilöllisesti ja valikoivas- 
ti menneiden tapahtumien tallentajana. Muisti on myös työkalu, jonka 
avulla yksittäiset muistikuvat on mahdollista koota ja järjestää loogisiksi 
kertomuksiksi menneestä. Muistin avulla ihminen luo nykyhetkessä mer- 
kityksiä menneestä, ja siten muistot ovat yhtä lailla osa nykyhetkeä kuin 
menneisyyttä. Nykyhetki ja siinä vallitsevat olosuhteet vaikuttavat siihen, 
millaisia merkityksiä ihmiset liittävät muistamiinsa asioihin 
Yksilöllinen muisti ei ole puhdas muistipankki, josta yksilö voi hakea 
tai poimia haluamansa autenttiset muistikuvat. Yksilöllinen muisti toimii 
suhteessa julkiseen muistiin, joka on laajempi kuin yksilön oma kokemus 
menneestä.% Julkinen muisti sisältää symboleja ja tarinoita, jotka autta- 
vat tekemään nykyisyydestä ymmärrettävän sillä tavoin kuin yhteisön jä- 
senet sen mieltävät. Julkinen muisti vaikuttaa yksilölliseen muistiin, koska 
ihmiset omaksuvat näkemyksiä julkisesta keskustelusta ja liittävät niitä 
muistissaan olevien asioiden yhteyteen, jossa ne sekoittuvat henkilökoh- 
taisiin kokemuksiin ja täydentävät niitä. Yksilöllinen muisti on siten altis 
”melulle”, joka tulee ympäristöstä ja vaikuttaa muistikuviin.*? 
Haastattelijan ja haastateltavan keskustelutilanteessa synnyttämä ta- 
rina perustuu haastateltavan muistikuviin ja haastattelijan esittämiin 
kysymyksiin eikä tästä syystä koskaan ole objektiivinen tai neutraali. 
Tarinaan vaikuttavat muistin ohella yhtä lailla haastattelijan muodos- 
tama käsitys haastateltavasta (vaikuttaa siihen, mitä haastattelija päät- 

tää kysyä) kuin haastateltavan muodostama mielikuva haastattelijasta ja 
mahdollisesta yleisöstä, jolle haastattelun tarjoamaa kertomusta tullaan 
esittelemään. Nämä vaikuttavat siihen, mitä sanotaan, miten se sanotaan 
ja millaiseksi tarina muodostuu. Haastattelevan tutkijan tulee tiedostaa 
oma roolinsa muistamisen ja siten tarinan rakentumisen ohjaamisessa. 
Hän päättää, mistä aiheista keskustellaan, ja tekee tutkijana lopullisen 
aineiston pohjalta tulkintoja siitä, mitä sanottiin, miten ja miksi. 
Henkilökohtaisten narratiivien, oli sitten kyse haastattelusta tai auto- 
biografisesta muistelmatekstistä, on katsottu olevan vain rajoitetusti yk- 
silöllisiä. Strukturalistisen tulkinnan mukaan ihmisten kokemukset ja 
kyky kertoa niistä määrittyvät olemassa olevien kulttuuristen mallien ja 
konventioiden sekä kielen kautta. Ihmiset puhuvat usein asioista niin 
kuin heidän kulttuurinsa opettaa niistä puhumaan eikä siten kuin he 
ovat ne itse yksilöllisesti kokeneet. Äärimmäisen poststrukturalistisen 
näkemyksen mukaan ihmisen yksilöllisyys voidaan nähdä kokonaan 
kulttuuristen mallien määrittelemänä ja siten olettaa, ettei mikään, 
mitä ihminen kertoo itsestään, edusta häntä itseään vaan on vallitse- 
vien kulttuuristen konventioiden mukaista, niiden ohjailemaa ja sa- 
nelemaa. Ihmiset rakentavat sosiaalisia rooleja, jotka ohjaavat heidän 
käyttäytymistään eri tilanteissa. Sosiaaliset roolit ovat läsnä myös haas- 
tattelutilanteessa ja vaikuttavat sen lopputulokseen.*+ Kehitysyhteistyön 
maailmassa oleskelleet ja työskennelleet ihmiset puhuvat siten usein 
kokemuksistaan omaksumassaan kehitysyhteistyöntekijän roolissa 
kulttuurisen prisman läpi. Tämä prisma suodattaa heidän moninaiset 
kokemuksensa kulttuuristen konventioiden ja vallitsevien poliittisten 
tilanteiden mukaiseksi kehitysyhteistyön kertomukseksi, joka usein on 
koherentti suhteessa kehitysyhteistyön kollektiiviseen muistiin. 
Kollektiivisen muistin tehtävänä on oikeuttaa nykyhetkessä vallitsevaa 
asiaintilaa käyttämällä hyväksi menneisyyden valikoivaa muistamista. Kol- 
lektiivinen muisti on sidoksissa valtaan — poliittiseen, taloudelliseen tai 
symboliseen — ja sen avulla pyritään antamaan vallalle ja vallankäytölle 
identiteetti ja oikeutus. Kollektiivinen muistaminen on ylhäältä ohjailtua 
ja johdettua toimintaa, jonka vaikuttimet ja motiivit ovat nykyhetkessä ja 
sen tapahtumissa. Sen keinoin voidaan tuottaa menneestä kertomuksia, 
jotka perustuvat nykyhetkestä käsin tehtävään, menneiden tapahtumien 

historiasta riippumattomaan tulkintaan.% Esimerkiksi kehitysyhteistyöstä 
puhuttaessa äänessä ovat usein poliitikot, virkamiehet, asiantuntijat ja tut- 
kijat, toisin sanoen yhteiskunnalliset vallankäyttäjät, jotka kannanotoillaan 
rajaavat sitä, mistä puhutaan ja miten. Kehitysyhteistyötä käsittelevät pu- 
heenvuorot ovat osa poliittisen ja symbolisen vallan tuottamaa kertomusta 
kehitysyhteistyöstä ja sen merkityksestä. Esimerkiksi maailmanlaajuisesti 
kehitysyhteistyöhön usein liitettävä ja poliitikkojen ja virkamiesten ahke- 
rasti esittämä ajatus kehityksestä lähtökohtaisesti hyvänä ja tavoiteltavana 
asiana on muodostunut osaksi kehitysyhteistyön kollektiivista muistia.*° 
Tämä kollektiivinen muistikuva ohjaa pitkälti sekä suomalaista kehitys- 
yhteistyökeskustelua että tavallisten suomalaisten ymmärrystä kehitysyh- 
teistyöstä. Kehityksen ja kehitysyhteistyön samaistaminen hyvään ja hy- 
vän tekemiseen on osa kehitysyhteistyömaailman kollektiivisen muistin 
varaan rakentuvaa identiteettiä ja olemassaolon oikeutusta. 

Toinen kehitysyhteistyön muisteluun vaikuttava tekijä on sen kytkeyty- 
minen julkisessa ja kollektiivisessa muistissa 1960-1970-lukujen vasem- 
mistolaisiin nuorisoliikkeisiin. Nuorisoliikkeiden nousu ja niiden kolman- 
nelle maailmalle osoittama tuki olivat ilmiöinä todellisia. Niitä koskevassa 
historiakuvassa painottuu kuitenkin radikaalin kaupunkilaisen eliitin nä- 
kökulma. Euroopan historian professori Laura Kolben mukaan erityisesti 
vasemistolaiset nuorisoradikaalit rakensivat jo 1960-luvulta lähtien kerto- 
musta radikaalista 1960-luvusta aktiivisen kirjoittelun ja medianäkyvyyden 
kautta.8 Vaikka nuorisoradikalismiin osallistui lopulta hyvin rajattu joukko 
suomalaisia, siitä on tullut julkisen muistelun kautta 1960-lukulaisuutta 
määrittävä, yhteisesti jaettu sukupolvikokemus.** Vasemmistolaisten liik- 
keiden piiristä nousseet tai niitä lähellä olevat vaikuttajat ovat muistelleet 
julkisesti paljon myös kehitysyhteistyön alkuvaiheita, vaikka kehitysyhteis- 
työhön on alusta saakka osallistunut ihmisiä yli puoluerajojen.$9 Julkisen 
muistelun pohjalta syntynyt historiakuva vaikuttaa myös yksityiseen muis- 
tiin. Erityisesti kehitysyhteistyöntekijöiden ensimmäinen sukupolvi peilaa 
muistojaan kehitysyhteistyön oletettuihin, vasemmistolaisiin arvoihin. 

Kehitysyhteistyön kollektiivista muistia määrittää myös kehitysyhteis- 
työhön kohdistunut kritiikki. Suomalaisten näkemys kehitysyhteistyöstä 
perustuu paitsi poliitikkojen ja virkamiesten antamiin lausuntoihin myös 
median siitä muutoin antamaan kuvaan. 1970-luvulla kehitysyhteistyön 

kritiikki kohdistui siihen, että Suomi ei täyttänyt YK:n antamia kehitys- 
avun määrärahatavoitteita. Sen sijaan 1980-luvulta lähtien kritiikissä ko- 
rostuvat ennen muuta kehitysyhteistyön negatiiviset puolet, kuten epäon- 
nistumiset, väärinkäytökset ja epäjohdonmukaisuudet. 1990-luvulla koko 
toiminnan mielekkyyttä kyseenalaistettiin yhä enemmän, ja 2000-luvulla 
vaatimukset kehitysyhteistyörahoituksen leikkaamisesta tulivat osaksi 
erityisesti oikeistopopulistien poliittista agendaa. Reaktiona kritiikkiin 
monet kehitysyhteistyöyhteisön jäsenet ovat omaksuneet julkisuudessa 
korostetun puolustuksellisen aseman ja puheenparren, jossa kehitysyh- 
teistyöstä annettavien lausuntojen on paitsi pyrittävä esittämään kehitys 
ja kehitysyhteistyö hyvänä ja tarpeellisena myös selittämään sen puuttei- 
ta ja puolustamaan ja tähdentämään sen oikeutusta tulevaisuudessa." 
Kehitysyhteistyön kollektiivinen muisti — sikäli kuin se edellä kuvatul- 
la tavalla vaikuttaa yksilöiden tapaan jäsentää ja kertoa kokemastaan — 
vinouttaa siten myös menneen ajan kehitysyhteistyöstä nykyhetkessä 
tuotettuja, yksilölliseen muistiin palautuvia representaatioita. Tutkijan 
tehtävänä haastattelutilanteessa on tiedostaa ja tunnistaa haastateltavien 
kertomuksiin sisältyvät, kehitysyhteistyön kollektiiviseen muistiin palau- 
tuvat representaatiot ja kurottaa niiden tuottamien kertomusten tuolle 
puolen yksilön omiin kokemuksiin, tuntoihin ja muistikuviin. 


HAASTATTELUAINEISTO 

Haastatteluaineiston keruu tapahtui suullisen historian tutkimukselle 
tyypillisesti yksilöllisten henkilöhaastattelujen kautta. Haastatteluissa 
käytettiin puolistrukturoitua haastattelurunkoa. Menetelmä eroaa hen- 
kilöhistoriallisessa haastattelussa käytetystä elinkaarihaastattelusta sii- 
nä, että haastattelu on jaettu eri teemaosioihin sen mukaan, millaista 
tietoa tutkija informantiltaan haluaa saada. Avoimessa henkilöhistorial- 
lisessa elinkaarihaastattelussa tutkijan rooli haastattelujen teemojen va- 
linnassa on rajoitetumpi. Tässä tapauksessa haastattelurunko oli jaet- 
tu tutkimuksen tavoitteiden mukaisesti kolmeen temaattisen osioon, 
jotka määrittyivät Suomalaisen Kirjallisuuden Seuran muistitietokeruun 
pohjana olleiden teemojen mukaan. Ne käsittelivät lähtöä, kohdemaas- 
sa toimimista ja paluuta. Tavoitteena oli kerätä haastatteluaineisto, joka 
vastaisi tematiikaltaan mahdollisimman paljon SKS:n kanssa kerättyä 

kehitysyhteistyön muistitietoaineistoa. Temaattinen haastattelurunko ei 
ollut haastattelijaa sitova vaan ainoastaan viitteellinen, ja kysymyksiä esi- 
tettiin vapaasti myös muista teemoista, joita keskusteluissa nousi esiin." 
Kirjaa varten haastatellut ihmiset eivät muodosta tilastollisesti edus- 
tavaa otosta suomalaisista kehitysyhteistyöntekijöistä kautta aikain vaan 
pienehkön (30 haastattelua, ks. taulukko 1), tutkimuksen metodologisen 
lähestymistavan määrittämän ryhmän. Heistä 12 on naisia ja 18 miehiä. 
Haastateltavat (informantit) valittiin niin sanottua lumipallomenetelmää 
käyttäen, jossa jokaisen haastattelun yhteydessä haastateltavaa pyydettiin 
nimeämään muita, hänen mielestään haastateltavaksi soveltuvia kehi- 
tysyhteistyöammattilaisia. Osa näin esiin tulleista henkilöistä valikoitui 
lopulta haastateltavien joukkoon, joka rajoitetusta koostaan huolimat- 
ta on ammatilliselta jakaumaltaan varsin edustava läpileikkaus suoma- 
laisista kehitysyhteistyöntekijöistä, tietyin varauksin. Mukaan mahtuu 
ulkoasiainhallinnon entisiä virkamiehiä, eri alojen — erityisesti maa- ja 
metsätalouden — neuvonantajia ja konsultteja, sosiaalityöntekijöitä, jär- 
jestötyöntekijöitä sekä terveydenhuoltoalan ammattilaisia. Heistä osa 
on toiminut useammassa ammatillisessa roolissa eri työnantajien pal- 
veluksessa kehitysyhteistyöuransa aikana. Haastateltavien joukossa ei 
valitettavasti ole eri suomalaisurakoitsijoiden palveluksessa toimineita 
eri alojen ammattilaisia, kuten rakennusmestareita, tienrakentajia, kai- 
vonporaajia, sahureita, metsureita tai muita ammattiosaajia.” 


Taulukko 1. Muistitietoaineisto aloitusvuosikymmenittäin jaoteltuna 


IESE yo PES e 2010 Koko aineisto 


luku luku luku luku luku 
Haastattelut o 10 12 7 o 1 30 
Muistelutekstit 1 5 2 4 2 o 14 
Yhteensä 1 15 14 10 2 1 44 


Lumipallomenetelmän etuna on sen kyky tuottaa verrattain nopeasti suu- 
rikin joukko tutkimukseen soveltuvia informantteja muutamien portin- 
vartijoiden eli sellaisten ihmisten kautta, jotka ovat hyvin verkostoituneet 

kaltaistensa ihmisten kanssa. Portinvartijoita haastattelemalla tutkijoille 
avautuu entistä suurempi joukko mahdollisia haastateltavia. Menetelmän 
heikkoutena on, että tutkimukseen valikoituneiden henkilöiden taustat 
ovat jossain määrin yhtenevät. Jos portinvartija-informantti on työsken- 
nellyt tietyssä organisaatiossa, hänen esiin nostamansa henkilöt ovat 
usein — joskaan eivät aina — samassa organisaatiossa toimineita. Tällöin 
vaarana on, että haastateltavien ryhmästä muodostuu liian homogeeni- 
nen, tiettyyn organisaatioon tai kehitysyhteistyön osa-alueeseen liittyvien 
henkilöiden muodostama joukko. Tämä menetelmään sisältyvä heikkous 
pyrittiin ottamaan huomioon informanttien valinnassa ja liiallista kes- 
kittymistä organisaatioittain tai toimialoittain pyrittiin välttämään, tosin 
— kuten edellä todettiin — tässä ei kaikilta osin onnistuttu. Lumipallome- 
netelmän tuottamia vääristymiä on pyritty osin korjaamaan kehitysyh- 
teistyön arkiston avulla. Ulkoasiainministeriön (ulkoministeriön) kehi- 
tysyhteistyöosaston ja muun muassa eri kansalaisjärjestöjen arkistoitujen 
asiakirjojen perusteella tutkimukseen valikoitui haastateltavaksi muuta- 
mia henkilöitä, jotka ovat toimineet kehitysyhteistyötehtävissä menneinä 
vuosikymmeninä. Heidän valintakriteereinään toimivat arkistoaineiston 
perusteella mielenkiintoiselta vaikuttaneet kenttäkokemukset. 
Haastateltavista 12 aloitti kehitysyhteistyön ulkoministeriön bilate- 
raalihankkeiden tai yhteispohjoismaisten hankkeiden asiantuntijana, 
13 kansalais- tai lähetysjärjestön palveluksessa ja kolme konsulttina (ks. 
kuvaaja 1). Konsulttina aloittaneiden määrää voidaan pitää pienenä. 
Epäsuhtaa tasoittaa kuitenkin se, että moni haastateltavista työskenteli 
uransa myöhemmissä vaiheissa konsulttina. Eri organisaatioissa työs- 
kennelleiden miesten ja naisten ensimmäiset kenttäkokemukset sijoit- 
tuvat epätasaisesti kirjan tarkastelujaksolle. Tämän voi toisaalta katsoa 
heijastelevan kehitysyhteistyössä tapahtuneita muutoksia. Bilateraali- ja 
yhteispohjoismaisissa hankkeissa työskennelleiden miesten ääni pai- 
nottuu ensimmäisen sukupolven kokemuksissa 1970- ja 1980-luvuilla, 
jolloin kehitysyhteistyö oli pääasiassa miesvaltaisten alojen, taloushallin- 
non, teknisen alan ja metsä- ja maatalousalan, asiantuntijatyötä. Vuosina 
1970-1985 aloittaneista haastateltavista vain yksi on nainen. Sukupuolija- 
kauma kääntyy päälaelleen 1990-luvulla, jolloin haastateltavista vain yksi 
on mies. 1990-luvulle osuu alan naisistuminen ja kansalaisjärjestöjen 

roolin kasvu. 1990-luvulla aloittaneiden haastatteluja on aineistossa vä- 
hiten (ks. taulukko 1), mutta kuten konsulttien kohdalla myös tässä epä- 
suhtaa tasoittaa se, että aikaisempina vuosikymmeninä aloittaneilla kehi- 
tysyhteistyön ammattilaisilla on kenttäkokemuksia myös 1990-luvulta. 
Lisäksi kirjallinen muistitietoaineisto täydentää haastatteluja. 


Kuvaaja 1. Informanttien työtehtävät ensimmäisellä kaudella. 


Työtehtävä ensimmäisellä kaudella (haastattelut) 


Lähetystyöntekijät _ 
Bilateraaliasiantuntijat (UM, SIDA, DANIDA) l 4 = =i] 
Yhteispohjoismaisten hankkeiden asiantuntijat | 3 jsf 
Ulkoministeriön virkamies | 1 
Konsultit a 
YK apulaisasiantuntijat eS 
so 
Kansalisjärjestöt AI a 
o ; 2 ö 4 i 6 7 


[1970-1979 H1980-1989 + 1990-1999 [2000-2010 


Työtehtävä ensimmäisellä kaudella (muistelmatekstit, SKS) 


Lähetystyöntekijät 1 3 


Bilateraaliasiantuntijat (UM, SIDA, DANIDA) 


Yhteispohjoismaisten hankkeiden asiantuntijat 


Muut 


Konsultit 


YK apulaisasiantuntijat 


1 
1 
Kera ean 
2 


Kansalaisjärjestöt 


[e] 
N 
w 


4 5 6 7 
1960-1969 11970-1979 1980-1989 M1990—1999 2000-2010 

Valtaosa henkilöistä, joiden halukkuutta haastatteluun tiedusteltiin, 
vastasi pyyntöön myöntävästi. Haastattelupyyntöön kielteisesti vastan- 
neita oli ainoastaan muutamia. Analysoitaessa sitä, millaisia vastauksia 
haastatteluissa saatiin, on huomioitava, että tässä tutkimuksessa ää- 
nessä ovat ihmiset, jotka suhtautuvat kokemukseensa pääsääntöisesti 
positiivisesti ja ovat halukkaita muistelemaan ja keskustelemaan siitä 
ulkopuolisten kanssa, osa anonyymisti ja osa omalla nimellään. Osa 
anonymiteetin suojassa haastatteluun suostuneista oli vielä äskettäin 
toiminut tai toimi edelleen kehitysyhteistyömaailmassa eikä siksi ha- 
lunnut nimensä esiintyvän henkilökohtaisia mielipiteitään sisältävissä 
haastatteluissa. Jotkut puolestaan kokivat kertomansa asiat siinä mää- 
rin sensitiivisiksi, että halusivat vielä eläköitymisen jälkeenkin puhua 
anonymiteetin suojassa. 

Haastattelut toteutettiin pääosin haastateltavien kotona, työpaikalla 
tai muutamassa tapauksessa yhteisesti sovitussa julkisessa tilassa, kuten 
kahvilassa. Kutakin informanttia haastateltiin ainoastaan kerran, ja tyy- 
pillinen haastattelun kesto vaihteli noin tunnista kahteen tuntiin. Vain 
yhdestä sessiosta koostuvat haastattelut eivät yleensä ole tutkimuksen 
kannalta paras vaihtoehto. Haastattelijan ja haastateltavan välisen luot- 
tamuksen syntyminen ja vahvistuminen vaatii aikansa, eikä yksi haas- 
tattelukerta yleensä riitä siihen. Useammat haastattelukerrat mahdol- 
listavat myös aiempien keskusteluiden pohjalta mieleen palautuneiden 
muistikuvien tallentamisen. Tässä tutkimuksessa kertahaastattelujen 
käyttöön päädyttiin työekonomisista syistä. 

Tähän tutkimukseen kerättyjen haastattelujen määrä on riittävä an- 
tamaan kuvaa suomalaisten kehitysyhteistyöntekijöiden motiivien ja 
kokemusten kirjosta 1970-luvulta 2000-luvulle. Pidemmälle meneviä, 
eri ammattikuntia koskevia yleistyksiä tai eri ammattikuntien välisiä 
vertailuja ei käytetyn aineiston pohjalta ole kuitenkaan mahdollista 
tehdä. Tämä olisi vaatinut erilaista otantaa ja moninkertaisen määrän 
haastatteluja, mihin hankkeen käytössä olleet resurssit olivat riittämät- 
tömät. 

KEHITYSYHTEISTYÖN MUISTITIETOAINEISTO 

JA MUISTELMATEOKSET 

SKS:n vuonna 2017 julkistama kehitysyhteistyötä koskeva muistitieto- 
keräys tuotti pienehkön määrän (19 kappaletta) tasoltaan vaihtelevia ly- 
hyehköjä muistelmatekstejä sekä joukon oheismateriaalia, lähinnä va- 
lokuvia. Tästä aineistosta käytetään 14 muistelmatekstiä.9t Ulkopuolelle 
jätetty aineisto sisältää lehtileikkeitä ja keruun aiheeseen liittymätöntä 
materiaalia. Mukaan valitut tekstit kertovat suomalaisten kehitysyhteis- 
työkokemuksista eri puolilla maailmaa vuodesta 1969 alkaen (ks. tau- 
lukko 1). Kirjoittajat ovat lähteneet kentälle pääasiassa lähetys- ja kansa- 
laisjärjestötyön kautta. Bilateraalihankkeissa ja konsultteina aloittaneita 
keräys ei tavoittanut (ks. kuvaaja 1). Osa vastaajista on kuitenkin siirtynyt 
näihin tehtäviin uransa myöhemmissä vaiheissa. 

Teksteissä kuvastuu kokemusten kirjo ja tehtävänkuvien moninai- 
suus sekä ristiriitaiset tuntemukset, joita kokemus kirjoittajissa on he- 
rättänyt. Huolimatta aineiston rajallisesta määrästä ja kirjavuudesta 
muistelmatekstit tarjoavat välähdyksiä kehitysyhteistyön todellisuuteen 
eri vuosikymmeninä sekä kriittisiä näkemyksiä niin kehitysyhteistyöstä, 
sen tekijöistä kuin avun vastaanottajistakin. Koska teksteissä painot- 
tuu henkilökohtaisuus, omien kokemusten suhde kehitysyhteistyön 
laajempaan kokonaisuuteen jää niissä ymmärrettävästi usein vajavai- 
seksi. Kirjoittajat kirjoittivat sellaisista asioista, jotka he kokivat jollakin 
tapaa erityisen merkittäviksi, mielekkäiksi tai mielettömiksi ja joista 
heidän mielestään kehitysyhteistyöstä kiinnostuneiden tulisi erityisesti 
olla tietoisia. 

Muistelmateksteihin — niin julkaisemattomiin kuin julkaistuihinkin 
— liittyy historiantutkimuksen näkökulmasta ongelmia, joista tutkijan on 
oltava tietoinen kyseisiä aineistoja käyttäessään. Autobiografinen kerto- 
mus on henkilökohtaisten muistojen organisoinnin väline, jolla kertoja 
rakentaa kuvaa itsestään ja ympäristöstään.” Luomansa tarinan kautta 
kertoja kuvaa itseään ihmisenä ja toimijana, eikä syntyvä kertomus voi 
siten olla objektiivinen ja neutraali. Tutkijan näkökulmasta autobiogra- 
finen kertomus on selektiivinen, henkilöhaastattelua kapeampi ja on- 
gelmallisempi muistamisen menetelmä, jonka tuloksena ei ole — toisin 
kuin haastattelun kohdalla — kahden ihmisen keskustelun myötä synty- 

nyt kertomus vaan kertojan henkilökohtainen, hänen omiin motiiveihin- 
sa ja tavoitteisiinsa palautuva representaatio menneestä. 

Julkaisuun tarkoitettujen muistelmatekstien kohdalla kirjoittajalla on 
todennäköisesti ollut käytössään laajempi ajallinen viitekehys tekstin 
työstämiselle. Se on mahdollistanut tekstin tarkemman jäsentelyn, sy- 
vemmän reflektoinnin sekä taustatiedon hankinnan ja käytön. Muistel- 
mateokset — kuten muutkin autobiografiset tekstit — harvoin pohjautuvat 
pelkkiin henkilön muistissa säilyneisiin muistikuviin, vaan niiden laati- 
misessa on käytetty apuna esimerkiksi päiväkirjoja, kirjeitä, lehtileikkei- 
tä, valokuvia ja muuta muistia tukevaa materiaalia. Muistelmateoksen 
tekijällä on ollut aikaa punnita muistojaan ja sanojaan, tukeutua muistia 
auttaviin tausta-aineistoihin ja muokata tekstiä kustantajan mahdollises- 
ti antamien ohjeiden pohjalta. Hänellä on ollut aikaa miettiä, mikä on 
muistamisen arvoista, mikä ei. Julkaistujen muistelmateosten kohdalla 
kyse on myös usein liiketoiminnallisista tavoitteista, mikä luonnollisesti 
vaikuttaa siihen, että kertomus pyritään esittämään sellaisena, että sille 
löytyy myös kaupallista potentiaalia. Maailmalla 2000-luvulla nopeasti 
kasvanut development blockbuster -ilmiö on esimerkki siitä, kuinka suu- 
relle yleisölle suunnatuista muistelmista tai sisäpiiriläisten kokemuk- 
sista avustus- ja kehitysyhteistyön maailmassa on muokattu vetäviä, 
miljoonia myyviä kassamagneetteja.°° Vaikka ilmiö ei ole merkittävissä 
määrin rantautunut Suomeen, myös Suomessa julkaistun muistelma- 
kirjallisuuden tavoitteena on vähintäänkin olla tuottamatta taloudellista 
tappiota kustantajalleen. 


KEHITYSYHTEISTYÖN ARKISTO 

Kehitysyhteistyön arkistolla tarkoitetaan tässä yhteydessä kaikkea val- 
tionhallinnon, kansalaisjärjestöjen ja uskonnollisten organisaatioiden 
kehitysyhteistyöhön ja -apuun liittyvää, vuosikymmenten saatossa tuot- 
tamaa asiakirja-aineistoa, jonka arkistonmuodostaja itse tai valtiollinen 
arkistohallinto on asianmukaisesti arkistoinut. Kehitysyhteistyön arkis- 
ton piiriin on luettava myös elinkeinoelämän ja ammattiyhdistysliikkeen 
toimijoiden, kuten keskusliittojen, yhdistysten ja yhtiöiden, keräämät ja 
ylläpitämät kehitysyhteistyötoimintaan liittyvät arkistot. Näin ymmärret- 
tynä kehitysyhteistyön arkisto on varsin laaja, vaikkakin iältään verrattain 

nuori. Koska virallinen kehitysyhteistyö on 1960-luvulta lähtien ollut osa 
Suomen ulkopolitiikkaa, on virallinen kehitysyhteistyön arkisto sijoitettu 
ulkoasiainhallinnon arkiston osaksi. Kehitysyhteistyöhallinnolla ei siis 
edelleenkään ole omaa arkistoa, mikä heijastanee kyseisen ulkopolitii- 
kan haaran arvostusta Suomessa. 

Arkistoja pidetään yleisesti kansakunnan julkisen muistin säilytys- 
tiloina. Arkistot eivät kuitenkaan ole vain mykkiä asiakirjojen loppusijoi- 
tuspaikkoja vaan yhteiskunnassa vallinneiden valtasuhteiden ja hallin- 
tokäytäntöjen ilmentäjiä. Arkistot kertovat omalla tavallaan menneiden 
aikojen sosiaalisista ja poliittisista oloista ja ilmapiiristä. Yksittäinen 
arkistoitu asiakirja voidaan luokitella joko luotettavaksi tai epäluotetta- 
vaksi, relevantiksi tai irrelevantiksi, mutta riippumatta asiakirjan totuu- 
denmukaisuudesta tai sisällöllisestä annista se kertoo aina jotain niistä 
olosuhteista ja siitä ajasta, jossa se alun pitäen laadittiin.” Näin arkistot 
heijastavat hallinnon tai muun toiminnan kannalta tärkeiksi miellettyjä 
osa-alueita ja toimintatapoja. Ne eivät siten kata läheskään kaikkea sitä 
toiminnan kirjoa, joka asiakokonaisuuteen — kuten kehitysyhteistyöhön 
— tosiasiassa liittyy. 

Suomalaisen kehitysyhteistyön arkistoissa korostuvat yksinomaan 
yhteistyön suomalaisen osapuolen näkemykset, kun taas yhteistyön toi- 
sen osapuolen näkemykset loistavat poissaolollaan. Arkinen projekti- ja 
henkilöstöhallinto on tuottanut valtaosan kehitysyhteistyön asiakirja- 
massasta, kun taas kehitysyhteistyön varsinaisesta toteutuksesta asia- 
kirjoja on saatavilla varsin niukalti. Tämä kertoo tutkijalle paljon ke- 
hitysyhteistyöhallinnon yleisestä mentaliteetista mutta vain vähän itse 
kehitysyhteistyöstä. Siksi tutkijan on opeteltava tulkitsemaan arkistoja 
myös hiljaisuuden kautta: se, mistä arkistot vaikenevat, kertoo kenties 
kyseisen toiminnan luonteesta. Suomalaisen kehitysyhteistyön arkisto 
pystyy tarjoamaan välähdyksiä suomalaisesta toimijuudesta hallinnon 
ja kehitysyhteistyön eri tasoilla, mukaan lukien kenttätasolla, mutta kai- 
kesta päätellen kehitysyhteistyöhallinnossa — ja siten kehitysyhteistyössä 
laajemmin — prioriteetit ovat olleet muualla kuin kenttäväen kohtaamien 
olosuhteiden ja ongelmien ymmärtämisessä. 

Käsillä olevassa tutkimuksessa arkistoaineistolla pyritään täyden- 
tämään kerättyä haastattelu- ja muistitietoaineistoa, jotka keskittyvät 


46 JOHDANTO 


https://doi.org/10.21435/ht.290 


kehitysyhteistyön kenttätason toimijuuteen. Arkistomateriaalin avulla 
mukaan saadaan kehitysyhteistyön hallinnon taso, joka auttaa hahmot- 
tamaan kokonaiskuvaa ja ymmärtämään Apumaan institutionaalisia 
hierarkioita ja niiden toimintaa. Tämän tutkimuksen kannalta erityi- 
sen relevantti arkisto ulkoministeriön arkiston ohella on Kehitysyhteis- 
työn palvelukeskuksen (Kepa) arkisto, joka avaa suomalaista kehitys- 
yhteistyötä 1980- ja 1990-luvuilla kansalaisjärjestöjen näkökulmasta. 
Sen vahvuus on Kepan työntekijöiden asemapaikoiltaan ajanjaksolla 
1987-1995 tuottama asiakirja-aineisto, joka koostuu kirjeenvaihdosta, 
kokouspöytäkirjoista, työntekijöiden vuosi- ja loppuraporteista, matka- 
raporteista ja erilaisista muistioista. Ne kertovat kehitysyhteistyön todel- 
lisuudesta paikallistasolla Sambiassa, Nicaraguassa ja Mosambikissa. 
Tutkimus hyödyntää myös Kirkon ulkomaanavun, Suomen Lähetysseu- 
ran, Marttaliiton ja Mannerheimin Lastensuojeluliiton arkistoja sekä 
ammattiyhdistysliikettä lähellä olevien poliittisten toimijoiden sekä elin- 
keinoelämän toimijoiden tuottamaa kehitysyhteistyötä käsittelevää ar- 
kistoaineistoa. Viimeksi mainitut aineistot on koottu Työväen Arkistossa 
Helsingissä ja Elinkeinoelämän keskusarkistossa Mikkelissä. 


KON 
KKK 


Tämä tutkimus keskittyy suomalaisten kehitysyhteistyöntekijöiden — ja 
heistä pienen, selektiivisen joukon — kokemuksiin, näkemyksiin, muis- 
toihin ja kuvauksiin kehitysyhteistyöstä. Se kertoo näistä toimijoista, 
suomalaisesta kehitysavun historiasta ja Apumaan-kokemuksista pi- 
kemmin sirpalemaisesti kuin kokonaisvaltaisesti. Lisäksi toimijoiden 
äänet ovat väistämättä subjektiivisia. 

On myös huomioitava aineistojen rajoitukset ja puutteet ja todettava 
lyhyesti, mitä tämä tutkimus ei käsittele. Tämän tutkimuksen puitteissa 
ei ole ollut mahdollista hyödyntää kirjallisia aineistoja tai toteuttaa haas- 
tatteluja kehitysyhteistyön kohdemaissa. Näin ollen tutkimuksesta puut- 
tuvat kohdemaiden toimijoiden, avun vastaanottajien, yhteistyökump- 
paneiden, viranomaisten ja suomalaisten kanssa eri tavoin tekemisissä 
olleiden ihmisten näkemykset, äänet ja tulkinnat, joita kattavammassa 
tutkimuksessa olisi välttämätöntä selvittää. Tämä valitettava asiaintila on 

tyypillinen kehitysyhteistyön historialle, osin — toki ymmärrettävienkin 
— resurssikysymysten vuoksi. Norjan kehitysavun historiaprojektissa, 
jolla oli käytössään poikkeuksellisen paljon resursseja, pyrittiin jossain 
määrin selvittämään myös kohdemaiden toimijoiden näkemyksiä. Se 
osoittautui kuitenkin ongelmalliseksi, sillä yhä jatkuvien kehityssuh- 
teiden avoin kritisointi, vaikka se olisi kohdistunut historiaan, oli avun 
vastaanottajamaissa usein hankalaa. Perusteellisempi tutkimus suo- 
malaisen kehitysavun ja -yhteistyön mielestä ja mielekkyydestä vaatisi 
kuitenkin myös esimerkiksi nepalilaisten, nicaragualaisten ja sambia- 
laisten toimijoiden ja äänten huomioimista — näistä maista kotoisin ole- 
vien tutkijoiden kanssa tehdyn yhteistyön kautta. 

Suomen integroituminen 
kehitysyhteistyön maailmaan 


Yhdysvaltain presidentti Harry S.Truman toi virkaanastujaispuhees- 
saan 20. tammikuuta 1949 maailman tietoon uuden käsitteen, alikehi- 
tyksen. Alikehittyneellä (eng. under-developed) tarkoitettiin länsimai- 
den mittapuulla taloudellisesti kehittymätöntä, köyhää ja takapajuista 
aluetta tai kansaa — suhteessa kehittyneeseen (eng. developed) ja edisty- 
neeseen, toisin sanoen teollistuneeseen ja sivistyneeseen.’ Trumanin 
puhetta ja erityisesti sen mainintaa alikehityksestä on pidetty uuden 
kehityksen aikakauden alkuna. Syntyi uusi, talouskasvun varaan raken- 
tuva kehitysparadigma sekä kehitysdiskurssi, jossa alikehitys ja kehitys 
esitettiin historiallisena jatkumona, prosessina, jonka käyttövoimana 
toimi talouskasvu. Alikehitys-kehitys-diskurssi edusti vaihtoehtoista 
tapaa tarkastella niin maailman historiaa kuin sen tulevaisuuttakin: 
alikehitys oli seurausta alhaisesta tuotannosta ja tuottavuudesta, ja ke- 
hitys syntyi vastaavasti tuotantoa ja tuottavuutta lisäämällä eli talous- 
kasvun myötä. Trumanin mukaan alikehitys voitaisiin poistaa yksin- 
kertaisesti tuotantoa lisäämällä. Kehityksestä ja sen mahdollistavasta 
talouskasvusta tuli siten avain ihmiskunnan yhteiseen hyvään, eikä 
kehityksen päämääriä tai keinoja tai niiden tarpeellisuutta sopinut 
epäillä. Uusi kehitysparadigma ruokki illuusiota muutoksesta kohti 
parempaa: ensi kertaa maailmanhistoriassa se olisi kaikkien kansojen 
ulottuvilla.'** 

Ajatus kehityksestä keinona maailman parantamiseksi on Trumania 
huomattavasti vanhempaa perua. Sen juuret juontuvat 1700-luvun lopun 
ja 1800-luvun alun Eurooppaan, jossa varhaiset sosialistit ja positivistit 
ryhtyivät vaatimaan nopean teollistumisen ja sitä seuranneen ”edistyk- 
sen” (eng. progress) mukanaan tuomien yhteiskunnallisten epäkohtien 
korjaamista. Euroopan teollistuvissa maissa kapitalismin hedelmät ja- 
kautuivat epätasaisesti: sangen harvoja koskettavan vaurauden vastapai- 
nona syntyi ylen määrin köyhyyttä ja kurjuutta, jotka toimivat kasvu- 
alustana toivottomuudelle, rikollisuudelle ja yleiselle yhteiskunnalliselle 
epäjärjestykselle. Sosialistien ja positivistien visioissa kahlitsemattoman 
kapitalismin aikaansaamia epäkohtia voitiin korjata suunnitelmallisen 
kehityksen avulla ja siten rakentaa yhteiskunnasta parempi kaikille sen 
jäsenille. Näin ollen ajatus kehityksestä syntyi vastavoimaksi edistykselle 
ja sen tuottamalle epäjärjestykselle.'*" 

Sosiologian isäksi kutsuttu Auguste Comte (1798-1857) määritte- 
li 1800-luvun puolivälissä tarkemmin kehityskäsitteen sisältöä. Comte 
katsoi, että ihmisyhteisöt ovat alisteisia samankaltaisille lainalaisuuksille 
kuin muukin luonto ja että nämä yhteisöjen kehitystä ohjaavat lainalai- 
suudet olisivat löydettävissä tieteellisen tutkimuksen, tarkemmin sanoen 
sosiologian, keinoin. Comten mukaan edistys itsessään on päämäärätöntä 
ja satunnaista, mutta positivistisen tieteen avulla sille voidaan antaa suun- 
ta ja järjestys. Tästä muodostuu hänen ajatuksensa kehityksen luonteesta: 
toisin kuin edistys kehitys on ohjattua muutosta kohti parempaa.'*? 

G. W. F. Hegelin, Karl Marxin ja Charles Darwinin näkemykset histo- 
riasta, yhteiskunnasta ja luonnosta mullistivat eurooppalaista ajatusmaa- 
ilmaa 1800-luvulla. Ne vaikuttivat myös siihen, kuinka kehitys tuohon 
aikaan ymmärrettiin. Hegelin historianfilosofia, jossa kansakuntien his- 
toria näyttäytyi teleologisena, päämäärähakuisena prosessina, yhdistyi 
eurooppalaisen sivistyneistön mielikuvissa Darwinin ideaan evoluutios- 
ta sekä Marxin historialliseen materialismiin ja dialektiikkaan historian 
käyttövoimina. Biologiassa kehitys ymmärrettiin jokaiseen organismiin 
sisältyvän kasvupotentiaalin toteutumisena — toukasta muodostuu ko- 
telo, josta ajan myötä kuoriutuu perhonen. Siinä missä Darwinin näke- 
myksissä organismien evoluutio tuotti luonnonvalinnan kautta lopulta 
olosuhteisiin parhaiten sopeutuvia elämänmuotoja, ihmisyhteisöjen 

kehityksen ymmärrettiin — Comtea, Hegeliä ja Marxia seuraten — kulke- 
van päämäärähakuisesti kohti alati parempia ja täydellisempiä muotoja. 
Eurooppaa ja Pohjois-Amerikkaa pidettiin läntisessä ajatusmaailmas- 
sa tämän kehityksen siihenastisina huipentumina. Kehitys ja evoluutio 
alettiin ymmärtää yhä enemmän toistensa synonyymeiksi.' 

1800-luvun jälkipuoliskolla huipentunut siirtomaavalloitus nähtiin 
Euroopassa ikään kuin osana valtioiden ja kansakuntien luonnollista 
kehitystä, jossa ne — saavutettuaan tietyn kehityksen tason (teollistunut) 
— valloittavat uusia alueita synnyttäen näin uusia, viriilejä markkinoita 
ja yhteiskuntia. Euroopan ”kehittyneet” suurvallat pitivät siten kohta- 
lonaan ja moraalisena velvollisuutenaan edistää ihmiskunnan yhteistä 
hyvää kaikkialla maailmassa, ennen kaikkea köyhillä ja ”jälkeenjääneillä” 
(eng. backward) alueilla.'*4 Kehittyneiden valtioiden tuli ottaa vastuu pri- 
mitiivisten kansojen saattamisesta edistyksen tielle. Keinoina toimivat 
imperialismi ja kolonialismi. 

Euroopan suurvallat perustelivat väestölleen siirtomaavalloituksen 
olevan sivistystehtävä, keino muuttaa maailmaa paremmaksi. Näin olisi 
mahdollista lopettaa muun muassa Afrikassa yhä rehottanut orjuus ja 
orjakauppa sekä edistää orjakaupasta kärsineiden alueiden toipumista. 
Humanitaaristen, sinänsä ylevien ja järkevien periaatteiden taakse kät- 
keytyi kuitenkin valloituksen reaalipoliittinen motiivi: suurvaltojen vä- 
linen valtapoliittinen ja taloudellinen kilpailu, jonka näyttämöiksi muo- 
dostuivat 1800-luvulla paitsi Eurooppa myös Aasia ja Afrikka.'% 

Siirtomaavalloitusta seurasi kolonialismi, jonka puitteissa siirtomai- 
hin pystytettiin niiden hallintaan ja taloudelliseen hyödyntämiseen tar- 
vittavat rakenteet ja infrastruktuuri.'** Koloniaalinen järjestelmä sekä 
sen vaikutukset vaihtelivat eri alueilla. Järjestelmänä se oli holhoava, pa- 
kottava ja väkivaltainen, mutta Euroopassa sen tarkoitusta pidettiin poh- 
jimmiltaan hyvänä niin siirtomaiden asukkaiden, emämaan kuin koko 
ihmiskunnankin kannalta. Katsottiin, että kolonialismi valjastaisi tro- 
piikissa käyttämättömänä uinuneet resurssit koko ihmiskunnan palve- 
lukseen. Siirtomaavaltojen näkökulmasta kyse oli alistettujen kansojen 
edunvalvonnasta (eng. trusteeship) ihmiskunnan yhteisen hyvän nimissä. 
Pakottamista perusteltiin alueiden ja ihmisten jälkeenjääneisyydellä — ti- 
lalla, joka pyrittiin muuttamaan edistykseksi ja sivistykseksi.'”” 

Kolonialismin myötä ne edistyksen voimat, jotka olivat tuottaneet niin 
vaurautta kuin kurjuuttakin Euroopassa, pääsivät valloilleen myös siir- 
tomaissa. Ensivaiheessa seurauksena oli riistoa, väkivaltaa, sekasortoa, 
nälkää ja sairauksia siirtomaahallinnon keskittyessä lähinnä oman auk- 
toriteettinsa ja jatkuvuutensa turvaamiseen olosuhteissa, jotka monin 
paikoin tuottivat huomattavia haasteita ajan eurooppalaiselle elämän- 
tavalle, tieteelle ja teknologialle.°? Ensimmäisen maailmansodan jäl- 
keen perustettu Kansainliitto määritteli 1920-luvun alussa uudelleen 
siirtomaavallan oikeutusta ja tavoitteita. Liitto vaati, että siirtomaita ke- 
hitettäisiin ensisijaisesti niiden asukkaiden ja vasta toissijaisesti koko 
maailman yhteisen hyvän nimissä — ja oikeutti näin globaalin koloniaa- 
lisen järjestyksen. Vaatimukset edellyttivät tehokkaampaa hallintoa ja 
siirtomaissa vallitsevien olosuhteiden parempaa tuntemusta. Metropo- 
lien yliopistoihin perustettiin kouluja ja instituutteja, jotka kouluttivat 
siirtomaavirkamiehiä ja -asiantuntijoita sekä tuottivat moninaista tietoa 
siirtomaista ja niiden resursseista hallinnon ja emämaan tarpeisiin.'*9 

Siirtomaiden kehittäminen nousi esiin erityisesti 1930-luvulla, jolloin 
maailmanlaajuisen talouslaman syövereissä kamppailevat länsimaat ot- 
tivat ensiaskeleita hyvinvointivaltion rakentamiseksi. Talouslaman ai- 
heuttama köyhyys miellettiin yhteiskunnallisen ja poliittisen epävakau- 
den kasvualustaksi, jolloin oli poliittisesti ja yhteiskunnallisesti järkevää 
kohentaa köyhälistön oloja valtion kustannuksella. Kun samaan aikaan 
siirtomaiden köyhyys ja kurjuus tuli ensi kertaa laajasti emämaiden kan- 
salaisten tietoisuuteen, yleinen ilmapiiri Euroopassa ja Pohjois-Ameri- 
kassa alkoi kääntyä kolonialismia vastaan. Britannian siirtomaapolitii- 
kan tavoitteeksi muodostuikin 1930-luvulla ottaa siirtomaiden väestön 
tarpeet huomioon maiden resurssien kehittämisessä. Reformipolitiikka 
tuotti vuoden 1940 lain ”Colonial Development and Welfare Act”, jonka 
pohjalta merentakaisten alueiden taloudellisia, sosiaalisia ja poliittisia 
rakenteita pyrittiin kehittämään ajan vaatimusten mukaisesti. Ranskassa 
vastaava laki säädettiin 1946." 

Trumanin visioimaa kehitystä alettiin toisen maailmansodan jälkeen 
toteuttaa YK:n alaisuudessa ja sen periaatteiden mukaisesti, mikä mer- 
kitsi siirtomaavallan purkamista ja YK:n jäsenvaltioiden sitoutumista 
kehityksen päämääriin. Alikehittyneiksi määritellyt alueet ja kansat sekä 

niiden menneisyys ja nykyisyys oli myös määriteltävä uudelleen. Uusi 
kehitysparadigma tuomitsi kolonialismin yhtenä merkittävänä alikehi- 
tyksen syynä ja luokitteli samalla kaikki siirtomaavallan alla olleet alueet 
alikehittyneiksi riippumatta siitä, millainen niiden historiallinen koke- 
mus suhteessa kolonialismiin oli todellisuudessa ollut."" Uuden kehitys- 
paradigman mukaan talouskasvu ja siitä kumpuava kehitys vapauttaisi- 
vat alikehittyneet alueet niiden historiallisesta painolastista ja ohjaisivat 
ne jatkuvan edistyksen tielle. Dekolonisaatio raivaisi siten viimeisenkin 
esteen kansakuntien vapauden ja vaurauden tieltä."? 


Dekolonisaatio, kylmä sota ja kehitysapu 


Toisen maailmansodan vielä jatkuessa alkoivat liittoutuneet pystyttää 
rakenteita, joista myöhempinä vuosikymmeninä muodostui kansainväli- 
sen kehitysapuorganisaation perusta. Erityisen keskeisiksi osoittautuivat 
vuonna 1944 perustetut Bretton Woods -instituutiot, Maailmanpankki 
ja Kansainvälinen valuuttarahasto (IMF). Ne luotiin alun perin sodanjäl- 
keisen Euroopan jälleenrakennusta varten, kuten myös monet YK:n eri- 
tyisjärjestöistä, mutta myöhemmin niiden toimintakentäksi vakiintuivat 
lähinnä kehitysmaat. Trumanin virkaanastujaispuheen jälkimainingeis- 
sa YK:ssa muodostettiin elimiä, virastoja ja ohjelmia toteuttamaan myös 
varsinaista kehitysapua. Marraskuussa 1949 perustettiin Expanded Pro- 
gramme of Technical Assistance (EPTA), joka muun muassa rahoitti 
asiantuntijoiden (eng. technical experts) lähettämistä maailmalle, myönsi 
stipendejä avunsaajamaiden asukkaille ja koulutti henkilökuntaa orga- 
nisaatioiden johtotehtäviin. Eri virastojen johtajista koostuva Technical 
Assistance Board sen sijaan määritteli kehitysohjelmat tavoitteineen ja 
valvoi, että niille myönnetyt varat käytettiin asianmukaisesti. Technical 
Assistance Committee (TAC), joka koostui YK:n talous- ja sosiaalineu- 
voston (ECOSOC) jäsenistä, käsitteli hankesuunnitelmat etukäteen. 
Nämä organisaatiot kansainvälistivät auttamisen ja kehitysavun ottamal- 
la mukaan auttajamaiksi sellaisia YK:n jäsenmaita, joilla ei ollut siirto- 
maavelvoitteita. Avun antamisesta alikehittyneiksi luokitelluille maille 
tuli eräänlainen YK:n vauraiden jäsenmaiden velvollisuus, tapa osoittaa 
sitoutuneisuuttaan järjestön periaatteisiin." 

Dekolonisaation myötä länsimaat alkoivat 1960-luvun alussa luoda 
alueellisia ja kansallisia kehitysapuorganisaatioita. Euroopan jälleen- 
rakennukseen tarkoitettua Marshall-apua hallinnoinut Euroopan ta- 
loudellinen yhteistyöjärjestö (OEEC) muuttui 1960-luvun alussa trans- 
atlanttiseksi Taloudellisen yhteistyön ja kehityksen järjestöksi (OECD), 
jonka alaisuuteen perustettiin erillinen Kehitysapukomitea (DAC). 
DAC:n tehtäväksi tuli läntisen avun laajempi suunnittelu, koordinointi 
ja seuranta. Samaan aikaan länsimaat ryhtyivät perustamaan kansallisia 
kehitysapuorganisaatioitaan: Kanadan vuonna 1960 perustettua kehi- 
tysaputoimistoa seurasi Yhdysvaltojen kehitysyhteistyövirasto (USAID) 
vuonna 1961. Niin ikään Euroopan vanhoissa siirtomaavalloissa kolo- 
nialismin aikaiset kehitysministeriöt muokattiin ajan henkeen sopiviksi 
ulkomaanavun virastoiksi 1960-luvun alussa." 

Ottaen huomioon, että kehitys ja kolonialismi nähtiin toisen maail- 
mansodan jälkeen keskenään ristiriitaisina, on ironista, että dekoloni- 
saation myötä moni aiemmin siirtomaahallinnon palveluksessa työs- 
kennellyt virkailija jatkoi työtään itsenäistyneiden maiden hallitusten 
palveluksessa vanhalla virkapaikallaan tai siirtyi kehitysapua antavien 
organisaatioiden palvelukseen. Erityisesti monissa Afrikan uusissa, 
itsenäisissä valtioissa kehityssuunnitelmien toteutuksesta vastasivat pit- 
kälti samat henkilöt, jotka vain muutamia vuosia aikaisemmin olivat 
toteuttaneet samoissa maissa siirtomaahallinnon alaisia hankkeita." 
Näissä maissa sekä uusissa kehitysyhteistyöorganisaatioissa entisten 
siirtomaavirkailijoiden kokemusta yhtäältä arvostettiin, toisaalta heidän 
katsottiin ylläpitävän vanhoja kolonialismin ajoilta periytyviä ajatus- ja 
toimintamalleja. He muodostivat kuitenkin kehitysapua antavien orga- 
nisaatioiden ensimmäisen asiantuntijajoukon, joka ajan myötä alkoi kor- 
vautua nuoremman polven edustajilla, joilla oli tarvittavat tutkinnot ja 
ajan hengen mukainen ideologia, mutta ei kokemusta kenttätyöstä tai 
kehitysmaiden olosuhteista."? 

Myös kylmän sodan toinen osapuoli, Neuvostoliiton johtama itäblok- 
ki, käynnisteli kehitysaputoimintaa 1940-luvun lopulla. Kehitys- ja ta- 
lousapu oli osa Neuvostoliiton antikapitalistista ja anti-imperialistista 
agendaa, jolla maa pyrki vastaamaan Yhdysvaltain johtaman länsiliittou- 
man kasvavaan vaikutusvaltaan maailmalla. YK näyttäytyi Neuvostolii- 

tolle lännen vaikutusvallan työkaluna, ja vaikka maa osallistui myöhem- 
min muutamien YK:n kehitysohjelmien rahoitukseen, se ei kattavasti 
ollut mukana YK-johtoisessa kehitysaputoiminnassa. Kehitys- ja talous- 
apua varten Moskova loi omia, kilpailevia toimielimiään. Vuonna 1949 
Neuvostoliitto, Bulgaria, Tsekkoslovakia, Unkari, Puola ja Romania pe- 
rustivat sosialistisille maille Keskinäisen taloudellisen avun neuvoston 
(Comecon), joka toimi lähinnä hallitusten välisessä koordinoivassa roo- 
lissa. Varsinainen Neuvostoliiton antama talous- ja kehitysapu perustui 
pitkälti bilateraalisiin sopimuksiin. 

1950-luvun loppuun mennessä Neuvostoliitto oli solminut kauppaso- 
pimuksia lukuisten etelän hallitusten kanssa. Kaupan painopiste oli ras- 
kaassa teollisuudessa ja teollisuustuotteissa. Neuvostoliiton talousavun 
vastaanottajia olivat ennen muuta Euroopan ja Aasian uudet kommunis- 
tihallitukset ja Intia, mutta joukossa oli myös useita arabimaita, kuten 
Egypti ja Algeria. Saharan eteläpuolisen Afrikan maista apua saivat ensi- 
vaiheessa muun muassa Guinea ja Mali. Keski-Aasian maista Afganistan 
pääsi Neuvostoliiton avun piiriin 1954 ja nautti runsaskätisestä neuvos- 
toavusta myös 1960-luvulla. Vuoden 1959 jälkeen avunsaajien joukkoon 
liittyi myös Kuuba. 1950-luvulla Neuvostoliitto oli maailman viidenneksi 
suurin avunantajamaa heti Yhdysvaltojen, Ranskan, Ison-Britannian ja 
Saksan liittotasavallan jälkeen. 

Kiina liittyi avunantajamaiden joukkoon 1960-luvulla, jolloin itäblo- 
kin antama apu oli voimakkaassa kasvussa. Tuolloin sekä Neuvostoliitto 
että Kiina pyrkivät kehitysavulla saamaan diplomaattista ja poliittista ja- 
lansijaa erityisesti Saharan eteläpuolisessa Afrikassa, josta dekolonisaa- 
tion myötä oli kehittymässä uusi kylmän sodan rintama." 

Kylmän sodan kilpailuasetelma väritti kehitysavun ensimmäisiä vuo- 
sikymmeniä, ja suurin osa avusta suuntautui alueille, joissa kylmä sota 
oli kuumimmillaan. 1950-luvun lopulta 1960-luvun alkuvuosiin määräl- 
lisesti eniten apua saivat siten Aasian ja Lähi-idän maat, kun taas Latina- 
lainen Amerikka ja Afrikka saivat huomattavasti vähemmän. Afrikan 
saama apu lisääntyi 1960-luvun kuluessa, jolloin dekolonisaatio kiihtyi 
ja avunantajamaiden joukko kasvoi. Tällöin suurvaltojen osuus avun ko- 
konaismäärästä pieneni, ja näin myös ne alueet, jotka eivät olleet kylmän 
sodan keskiössä, saivat suhteessa enemmän apua. Aasia oli kuitenkin 

pitkään Latinalaisen Amerikan ja erityisesti Afrikan edellä vastaanotetun 
kehitysavun määrässä." 

Ideologisesta kahtiajaosta huolimatta kehitys näyttäytyi mahdollisuu- 
tena kolmannen maailman maiden hallituksille — niin sosialistisille, ka- 
pitalistisille kuin sitoutumattomillekin. Indonesian Bandungissa joukko 
Aasian ja Afrikan maita laati vuonna 1955 julkilausuman, jossa painotet- 
tiin kehityksen tarpeellisuutta kansallisen suvereniteetin, vaurauden ja 
yhtäläisten ihmisoikeuksien kannalta. Usko kehityksen voimaan oli siis 
vahva myös avun vastaanottajamaissa.”° Kehitystä ei kuitenkaan saavu- 
tettaisi ilman uhrauksia. Jo vuonna 1951 YK:n Department of Social and 
Economic Affairs totesi raportissaan, että nopea taloudellinen kehitys 
vaatisi alikehittyneiltä mailta ”tuskallisia muutoksia”. Kehitys edellyttäisi 
alikehittyneen maailman täydellistä uudelleenjärjestämistä kehittynei- 
den maiden ohjauksessa. Vanhat uskomukset, tavat ja sosiaaliset suhteet 
tulisivat muuttumaan, eikä osa ihmisistä pysyisi mukana nopean edis- 
tyksen ja muutoksen tahdissa.™ Kehityksessä tulisi siten olemaan niin 
voittajia kuin häviäjiäkin. 


Suomen YK-asiantuntijat tienraivaajina 


Historiallinen perspektiivi suomalaiseen kehitysyhteistyöhön”?? avaa uu- 
den näkökulman kansainvälisen Apumaan rakentumiseen sekä suoma- 
laisten rooliin ja toimijuuteen siinä. Suomi, kuten muutkin Pohjoismaat, 
linkittyi postkoloniaaliseen kolmanteen maailmaan eri lähtökohdista kuin 
esimerkiksi Yhdysvallat tai Euroopan entiset siirtomaavallat. Suomen suh- 
de Aasian ja Afrikan uusiin itsenäisiin kansakuntiin oli ennen 1960-lu- 
kua varsin hatara: se muodostui lähinnä satunnaisen kaupankäynnin ja 
kristillisen lähetystyön ympärille.” YK:n vähitellen aloittama kehitysapu 
tarjosi 1950-luvulta lähtien Suomelle ja muille Pohjoismaille mahdollisuu- 
den rakentaa ja syventää suhteitaan kolmannen maailman maihin. Kuten 
Juhani Koponen ja Hannu Heinonen ovat todenneet, Suomen suhteiden 
kehittymisessä esimerkiksi Afrikan maihin lippu on seurannut apua, eli 
poliittisia suhteita on rakennettu hiljalleen kehitysavun ympärille.'?4 
Suomen integroituminen kehitysapumaailmaan tapahtui ensi alkuun 
sekä avun vastaanottajan että -antajan roolissa. Vaikka Suomi liittyi YK:n 


56 SUOMEN INTEGROITUMINEN KEHITYSYHTEISTYÖN MAAILMAAN 


https://doi.org/10.21435/ht.290 


jäseneksi vasta 1955, maa kelpuutettiin — Yhdysvaltojen myötävaikutuk- 
sella — YK:n organisoiman kansainvälisen avun vastaanottajaksi jo tätä 
ennen. Päätöksellä haluttiin turvata Suomen taloudellinen ja sosiaalinen 
kehitys ja yhteiskuntarauha. Sodan köyhdyttämä ja raskaiden sotakor- 
vausten kanssa kamppaileva Suomi sai vuosina 1949-1972 Maailman- 
pankilta lähes 300 miljoonan dollarin edestä lainoja raskaan teollisuu- 
tensa ja liikenne- ja energiaverkkojensa kehittämiseen. Apuaan tarjosivat 
myös YK:n erityisjärjestöt, erityisesti UNICEF, joka oli yksi Euroopan 
auttamista varten perustetuista, sittemmin kehitysmaihin toiminnan 
painopisteensä suunnanneista avustusjärjestöistä.'* 

Ennen virallisen kehitysaputoiminnan käynnistymistä Suomen kyt- 
kökset kehitysapumaailmaan olivat yksittäisten asiantuntijoiden varassa. 
Suomalaisten kehitysapuasiantuntijoiden etujoukko hakeutui palveluk- 
seen YK:n eri jäsenjärjestöihin, kuten YK:n elintarvike- ja maatalous- 
järjestöön (FAO) ja Maailman terveysjärjestöön (WHO), jo 1940-luvun 
lopulla, jolloin sodan runtelema Suomi lukeutui vielä avunsaajamaihin. 
Osa suomalaisasiantuntijoista, kuten ekonomi Eero Kalkkinen, kohosi 
vaikutusvaltaiseen asemaan. Kalkkinen aloitti FAO:n ja Euroopan talous- 
komission (ECE) yhteisen metsäosaston palveluksessa Genevessä vuon- 
na 1948. Kymmenen vuotta myöhemmin Kalkkinen nimitettiin FAO:n 
Latinalaisen Amerikan metsäosaston päälliköksi Santiago de Chileen, 
jossa hänen tehtäviinsä kuului muun muassa mantereen metsäpolitii- 
kan suuntaviivojen hahmotteleminen sekä eri maiden metsähallinnon 
ja -lainsäädännön kehittäminen. Viiden Chilen-vuoden jälkeen vuonna 
1963 Kalkkinen siirtyi FAO/ECF:n puutavaraosaston johtoon, jossa hän 
toimi eläköitymiseensä asti, vuoteen 1982.” 

Vuodesta 1951 lähtien FAO:n metsätalousasiantuntijana niin ikään 
Chilessä toimi diplomi-insinööri Lars Hartman, jonka toimikausi jat- 
kui Kalkkisen alaisuudessa 1960-luvun alussa.? Hartmanin erityisalaa 
oli Chilen metsäteollisuuden kehittäminen. Roolissaan hän tukeutui 
vahvasti suomalaiseen metsäosaamiseen. Vuonna 1952 Suomen FAO- 
toimikunnan puheenjohtaja, professori Eino Saari toimi FAO:n palk- 
kaamana metsäsektorin erityisasiantuntijana Paraguayssa. Suomalais- 
ten vahvaa panosta FAO:n metsäjaostossa täydensivät Metsähallituksen 
entinen johtaja, professori Nils Osara sekä diplomi-insinööri ja ekonomi 

Risto Eklund. Osara toimi Roomassa FAO:n metsätuotanto-osaston joh- 
tajana vuosina 1962-1968. Eklund puolestaan aloitti järjestön palveluk- 
sessa vuonna 1959 ja eteni sen Itä-Afrikan metsäosaston johtoon vuonna 
1964 toimipaikkanaan Addis Abeba. Sekä Osaran että Eklundin toimen- 
kuvaan kuului kehitysmaiden metsätalouden laaja-alainen arviointi ja 
suunnittelu.8 

Vuodesta 1955 FAO:n palveluksessa toimi myös eläinlääketieteen toh- 
tori Axel Carpentier, joka työskenteli maitotalousasiantuntijana Salvado- 
rissa, Syyriassa ja Tanganjikassa ja siirtyi Intian Delhiin vuonna 1961. 
Delhissä hänen tehtäviinsä kuului Intian hallituksen avustaminen maan 
maitotalouden kehittämisessä. Muutaman Intiassa vietetyn vuoden jäl- 
keen Carpentier siirtyi FAO:n liha- ja maitotalousohjelman johtoon orga- 
nisaation päämajaan Roomaan. Siellä hän osallistui alaisuudessaan työs- 
kennelleiden suomalaisasiantuntijoiden kanssa muun muassa FAO:n 
meijeri- ja maitotalousohjelman kehittämiseen." 

Vuonna 1956 silloinen lääkintöhallituksen kansanterveysosaston 
päällikkö, lääkintöneuvos Leo Kaprio kutsuttiin WHO:n alueelliseksi 
neuvonantajaksi Lähi-itään, Aleksandriaan. Sitä ennen Kaprio oli toi- 
minut muutamia vuosia kansainvälisen asiantuntijaryhmän jäsenenä 
WHO:n terveydenhoitohallinnossa. Aleksandriassa hänen tehtäviin- 
sä kuului terveydenhuollon kehittäminen yhteistyössä Lähi-idän hal- 
litusten kanssa. Kaprion toimialue ulottui Libyasta ja Sudanista aina 
Afganistaniin ja Pakistaniin saakka. Lähi-idästä Kaprio siirtyi neuvon- 
antajaksi Eurooppaan ja nousi kesäkuussa 1964 WHO:n kansanter- 
veyspalvelujen osaston johtoon. Vain kolme vuotta myöhemmin Kaprio 
valittiin WHO:n Euroopan alaosaston johtoon, jossa hän toimi aina 
1980-luvun puoliväliin asti.3° 

Kaikkiaan noin 30 suomalaista asiantuntijaa työskenteli yhdeksässä 
YK:n teknisen avun järjestössä 1950-luvun puolivälissä.” Vuonna 1961 
suomalaisia asiantuntijoita toimi YK:n järjestöissä 55, joista 21 niin sa- 
notuissa kenttätehtävissä. Eniten suomalaisia työskenteli FAO:n palve- 
luksessa, jossa heitä vuonna 1967 oli 18. WHO:n palveluksessa työsken- 
teli seitsemän suomalaista, joista viisi kenttätehtävissä. Suuri osa YK:n 
suomalaisasiantuntijoista oli metsäalalta, seuraavana tulivat kaupan ja 
terveydenhuollon ammattilaiset. Kansainvälisesti eniten kysyntää oli 


58 SUOMEN INTEGROITUMINEN KEHITYSYHTEISTYÖN MAAILMAAN 


https://doi.org/10.21435/ht.290 


pätevillä insinööreillä ja tilasto- ja hallintovirkamiehillä. Vuoteen 1966 
mennessä suomalaisia oli kaiken kaikkiaan toiminut eri YK:n tehtävissä 
maailmalla yli 200.3? 

Suurissa kansainvälisissä kehitysrahoituslaitoksissa suomalaisasian- 
tuntijoita oli niukalti. Suomi liittyi Maailmanpankkiin ja Kansainväli- 
seen valuuttarahastoon vuonna 1948, Kansainväliseen rahoitusyhtiöön 
(IFC) vuonna 1956, Kansainväliseen kehittämisjärjestöön (IDA) vuonna 
1960, Aasian kehityspankkiin (ADB) vuonna 1966, Latinalaisen Ameri- 
kan kehityspankkiin (IADB) vuonna 1977 sekä Afrikan kehityspankkiin 
(AfDB) vuonna 1981. Vuonna 1967 IMF:n palveluksessa toimi neljä suo- 
malaista, Maailmanpankissa vain kaksi. Suomalaisten määrä Maailman- 
pankissa nousi yhdeksään vuoteen 1970 mennessä, mutta vielä 1980-lu- 
vun alussa suomalaiset katsoivat olevansa siellä aliedustettuina.% 

Uudet yhteispohjoismaiset kehitysyhteistyöhankkeet sekä Suomen 
oman bilateraalisen avustustoiminnan vähittäinen käynnistyminen joh- 
tivat 1960-luvun lopulla siihen, että suomalaisasiantuntijoiden määrä 
maailmalla alkoi vähitellen kasvaa. Muutamia kymmeniä suomalaisia 
työskenteli Tansaniassa ja Keniassa yhteispohjoismaisten kehitysprojek- 
tien puitteissa jo vuodesta 1964 lähtien. Heistä keskeisimmissä asemis- 
sa toimivat Kibahan maatalouskoulun rehtori, agronomi Tapani Katara 
sekä Kenian osuustoimintaliikkeen keskuspankin johtaja, ekonomi 
Kullervo Hirvonen.%t Myös YK:n järjestöissä suomalaisten määrä kasvoi. 
Suomen ja FAO:n välisen sopimuksen pohjalta Suomi saattoi vuodesta 
1965 alkaen sijoittaa nuoria apulaisasiantuntijoita FAO:n asiantuntijoi- 
den avustajiksi, mikä Suomen FAO-toimikunnan mukaan olisi heille 
"erinomainen tilaisuus perehtyä kansainväliseen toimintaan ja avartaa 
maailmankatsomustaan”. 


Virallisen kehitysavun organisointi 


Kun suomalaiset käynnistelivät kehitysyhteistyötä 1960-1970-luku- 
jen vaihteessa, Suomella oli vielä kehityksessä kiinniotettavaa — aina- 
kin jos vertaa YK:n kehitysohjelma UNDP:n inhimillisen kehityksen 
indeksiin sekä läntiseen Eurooppaan. Sakari Saaritsan mukaan Suomi 
oli vielä 1800-luvun lopulla häntäpäässä indeksin jokaisella osa-alueella: 

terveydessä, koulutuksessa ja tuloissa. Eri osa-alueilla nousu alkoi hie- 
man eri aikaan, mutta 1900-luvun ensimmäisellä puoliskolla kullakin 
osa-alueella tapahtui nopeaa kehitystä, ja Suomi kiri indeksin kärki- 
joukkoon. Elinajanodote nousi. Suomi sääti yleisen oppivelvollisuuden 
viimeisenä maana Euroopassa, vuonna 1921. Kansakoululaisten lisäksi 
myös oppikoululaisten määrä kasvoi. Talous lähti sotien jälkeen voimak- 
kaaseen nousuun, joskin myönteinen kehitys oli alkanut jo aikaisem- 
min. Varsinainen Länsi-Euroopan kiinniotto tapahtui kuitenkin vasta 
1980-luvulla: esimerkiksi bruttokansantuotteen osalta Suomi saavutti 
muun Länsi-Euroopan 1970-80-luvulla ja väestön koulutuksen osalta 
(keskimääräisissä kouluvuosissa mitattuna) 1990-luvulla. ”* 

Juhani Koposen ja Sakari Saaritsan mukaan Suomen tie kehityksen 
kärkimaaksi ei ollut erityisen suunniteltu, eikä se tapahtunut eristyksis- 
sä yksin puurtaen vaan pääsemällä osaksi globaalin talouden luomaa 
vaurautta.7 1960-luvulla alkanut kehityksen loppukiri oli murroksen ai- 
kaa: yhteiskunnan rakenteet uudistuivat Suomen siirtyessä entistä kan- 
sainvälisempään talouteen sekä kilpailuun kansainvälisillä markkinoilla. 
Maatalousvaltainen elinkeinorakenne kääntyi modernin palveluyhteis- 
kunnan suuntaan. Kun leivän saaminen pientilalla hankaloitui, kaupun- 
gistuminen — tai maaseudun tyhjentyminen — käynnistyi: suomalaiset 
muuttivat maalta kaupunkeihin ja Suomesta Ruotsiin työn ja opiskelun 
perässä. Aikaisemmin maatiloilta ja metsästä elantonsa saaneet suoma- 
laiset siirtyivät kasvavassa määrin tehtaisiin ja toimistotöihin. Nopean 
talouskasvun myötä resursseja voitiin käyttää myös yhteiskunnallisiin 
uudistuksiin. Hyvinvointivaltiota alettiin rakentaa talouskasvun tuke- 
miseksi ja rakennemuutoksen vaikutusten hallitsemiseksi. Koulutusta 
nykyaikaistettiin 1960- ja 1970-luvuilla.8? Korkeakouluopiskelijoiden 
määrä kaksinkertaistui 1960-luvulla sotienjälkeisten suurten ikäluok- 
kien siirtyessä yliopistoihin, ja vuonna 1967 Suomen korkeakouluissa 
oli lähes 50 000 opiskelijaa.'4* 

Suomen virallisen kehitysavun voidaan katsoa alkaneen 14.6.1957, 
jolloin Suomen ja Intian hallitukset allekirjoittivat sopimuksen teknisen 
avun antamisesta Intialle. Sopimuksen puitteissa Intian Punjabiin lähe- 
tettiin kaksi suomalaista metsäasiantuntijaa. Näin Suomi, jonka omaa 
kehitystä Maailmanpankki vielä tuolloin rahoitti runsaskätisesti, liittyi 

avunantajamaiden joukkoon." Muutamaa vuotta myöhemmin, kesä- 
kuussa 1961, valtioneuvosto asetti kansainvälisen kehitysavun komitean 
selvittämään Suomen kehitysapuun ja sen hallinnointiin liittyviä kysy- 
myksiä. Valtioneuvoston päätöksen taustalla vaikutti monta tekijää. YK 
oli edeltävänä vuonna julistanut 1960-luvun kehityksen vuosikymme- 
neksi. Lisäksi kehitysapukysymysten ympärille oli virinnyt pohjoismais- 
ta yhteistyötä ja yhteispohjoismaisia kehitysapuhankkeita, ja toisaalta 
kehitysavuksi luokiteltavat toimet olivat hajaantuneet Suomessa eri hal- 
linnonaloille. Maaliskuussa 1963 jättämässään mietinnössä komitea 
suositti erillisen kehitysaputoimiston perustamista ulkoasianministe- 
riön alaisuuteen. Toimisto vastaisi kehitysavun hallinnosta, toteutuk- 
sesta ja kehittämisestä." Tätä tarkoitusta varten helmikuussa 1965 pe- 
rustettiin Kansainvälisen kehitysavun toimisto, jonka päällikkönä aloitti 
Jaakko Iloniemi.'% 

Uusi toimisto sai toimitilat Helsingin keskustasta Hallituskatu 17:n 
kuudennesta kerroksesta (nykyisen Yliopistokadun ja Mikonkadun kul- 
mauksessa). Virallisesti työt aloitettiin 1.3.1965. Apulaistoimistopääl- 
likkönä toimi Tapani Brotherus ja sihteereinä Lars Hyttinen, Martti 
Ahtisaari ja Rauni Turkia. Osasto hallinnoi multi- ja bilateraalisia sekä 
yhteispohjoismaisia apuhankkeita, asiantuntijarekrytointia ja kansainvä- 
listä stipendiaattitoimintaa. Vuoden 1966 lopussa valtioneuvosto perusti 
25-jäsenisen kehitysapuasian neuvottelukunnan, jonka puheenjohtaja- 
na aloitti professori Jouko Paakkanen. Neuvottelukunnan tehtävänä oli 
toimia neuvoa-antavana elimenä kehitysapuun liittyvissä asioissa sekä 
keskittyä hahmottamaan lähinnä avun sisällön ja rahoituksen pitkän 
aikavälin kehitystä.'44 

Vuonna 1965 Suomen antama kehitysapu oli noin 6,3 miljoonaa 
markkaa. Se oli 0,03 prosenttia bruttokansantuotteesta ja jäi siten mer- 
kittävästi alle YK:n asettaman yhden prosentin tavoitteen. OECD-maiden 
keskiarvo vuonna 1965 oli 0,61 prosenttia. Keskiarvon alapuolelle jäivät 
muun muassa kaikki Pohjoismaat, joista parhaiten sijoittui Ruotsi 0,25 
prosentillaan. Suomen niukoista kehitysapuvaroista kanavoitiin 80 pro- 
senttia YK:n järjestöjen kautta, 19 prosenttia yhteispohjoismaisten hank- 
keiden kautta ja vain prosentti kahdenvälisenä bilateraaliapuna.™ Bi- 
lateraalisen avun kasvattamista vaikeutti paitsi taloudellisten resurssien 

kuntien keskusliitosta (KK) esittelevät liiton kehitysyhteistyöhankkeen 
julistetta vuonna 1972. Kuvaaja tuntematon. Työväenmuseo Werstas. 

myös osaamisen puute: ”Projektisuunnitteluun ja hallintoon perehtynyt- 
tä henkilökuntaa ei tässä vaiheessa ole Suomessa juuri nimeksikään.”'** 
Myös kielitaidon puute rajoitti, sillä englannin kielen sujuva osaaminen 
oli harvinaista — ranskasta, espanjasta tai portugalista puhumattakaan. 
Kehitysmaihin lähtevien suomalaisasiantuntijoiden koulutuksessa oli 
siten turvauduttava muihin Pohjoismaihin, ennen muuta Tanskaan ja 
Ruotsiin.'47 Tätä ammattitaito- ja kokemusvajetta pyrittiin paikkaamaan 
muun muassa kehitysjoukkojen ja YK:n apulaisasiantuntijaohjelman 
avulla.'48 

1960-luvun lopulla suomalaisten kiinnostus kehitysmaita kohtaan li- 
sääntyi. Julkinen keskustelu ja kansalaisten tietämys kehitysyhteistyöstä 
oli vielä 1960-luvun alussa ollut vähäistä.'9 Vuosikymmenen loppuun 
mennessä kehitysoptimismi, kansainvälistyminen ja nuorison politisoi- 
tuminen saattoivat yhä useamman suomalaisen aikaisempaa tiiviim- 
pään kosketukseen kolmannen maailman kanssa. Kiinnostus kehitys- 
maita kohtaan oli kansainvälinen ilmiö, joka kytkeytyi toisaalta entisten 
siirtomaiden itsenäistymiseen ja 1960-lukuun kehityksen vuosikymmene- 
nä, toisaalta 1960- ja 1970-luvun kansainväliseen opiskelijaradikalis- 
miin ja nuorisoaktivismiin. Yhteiskunnallinen herääminen mobilisoi 
nuoret eri puolilla maailmaa vastustamaan vanhoja valtarakenteita. Lii- 
kehdintään kuului niin Suomessa kuin muuallakin vahva vasemmis- 
tolaissävytteinen rauhanaate sekä luottamus yksilön mahdollisuuksiin 
vaikuttaa ympäröivään yhteiskuntaan. Imperialismin vastustaminen ja 
huoli kolmannen maailman tilasta oli olennainen osa 1960-1970-luku- 
jen nuorisoliikettä.5? Ajan henkeä leimasi myös yleinen modernisaatio- 
ajattelu sekä usko parempaan tulevaisuuteen. 1960-lukua onkin kuvattu 
kehityksen vuosikymmenen ohella myös optimismin vuosikymmenek- 
si. Vallalla olleen kehitysparadigman mukaan kehitysmaiden ongelmat 
olivat ratkaistavissa suhteellisen ripeästi. Se tapahtuisi modernisoimalla 
maat pääoman, tietojen ja taitojen viennin keinoin.'” 

Ajan aatteellinen ilmapiiri heijastui myös kehitysaputoimistoon ja 
koko kehitysyhteistyökenttään, joka leimautui vasemmistolaiseksi huo- 
limatta siitä, että innostus kehitysmaa-asioita kohtaan ylitti puoluerajat. 
Ulkoministeriössä kehitysavusta innostuneeseen ”nuorisoon” suhtau- 
duttiin varauksella, ja muissa ministeriöissä, erityisesti valtiovarain- 

Suomen ensimmäinen kehitysyhteistyöministeri Toimi Kankaanniemi tansanialaisessa 
koulussa vuonna 1991. Kuvaaja Sixten Johansson. Journalistinen kuva-arkisto JOKA, 
Museovirasto. 


ministeriössä, heitä pidettiin hurmoksellisina jeesustelijoina. Todelli- 
suudessa moni kehitysyhteistyöosaston nuori virkamies tuli kokonaan 
poliittisten puolueiden ulkopuolelta. He olivat eri alojen ammattilaisia 
vailla merkittävää ideologista paloa tai poliittista agendaa ja yhdessä va- 
semmistolaisittain suuntautuneiden virkaveljiensä kanssa he suhtau- 
tuivat ulkoministeriön poliittisen osaston, ”rusettipelleporukan”, toi- 
mintakulttuuriin lähinnä huvittuneesti. Ministeriön sisällä nuorisoa 
vastustettiin osittain hallinnon sisäisten resurssikysymysten vuoksi, sillä 
kehitysyhteistyön nähtiin vievän niukkoja varoja muulta ulko- ja kauppa- 

politiikalta.'s Äänensävyt muuttuivat, kun selvisi, että Suomi saattoi 
kehitysavun kautta edistää omia — myös taloudellisia — etujaan. Lisäksi 
kehitysapu mahdollisti yhteistyön tärkeiden viiteryhmien, kuten Poh- 
joismaiden ja läntisen Euroopan maiden, kanssa. Näin voitiin rakentaa 
länteen ja läntisiin arvoihin perustuvaa positiivista Suomi-kuvaa, mikä 
ei muilla ulkopolitiikan saroilla aina ollut mahdollista.'54 

Suomen kehitysyhteistyön määrärahojen taso pysyi kansainvälisesti 
verrattuna matalalla aina 1970-luvun lopulle saakka, vaikka rahoituk- 
sen määrä nousikin nopeasti 1960-luvun puolivälistä lähtien. Vuosina 
1965-1970 kehitysyhteistyön budjetti kasvoi 5,93 miljoonasta markasta 
28,67 miljoonaan markkaan.* Yhä suurempi osa määrärahoista koh- 
distettiin multilateraalisen eli monenkeskisen avun sijasta kahdenväli- 
seen apuun ja yhteispohjoismaisten hankkeiden sijasta Suomen omiin 
projekteihin. Alkuun Suomen antama apu suunnattiin muutamaan 
pääasialliseen vastaanottajamaahan niitä varten laadittujen yhteistyöoh- 
jelmien puitteissa. Näihin niin sanottuihin ohjelmamaihin lukeutuivat 
1970-luvun alussa Chile, Nigeria, Sambia, Tansania ja Vietnam, joskin 
Chile putosi pois vuonna 1973 tapahtuneen sotilasvallankaappauksen 
seurauksena. Maakohtaisten kehitysohjelmien ulkopuolella Suomi antoi 
joillekin maille myös hankeapua erilaisiin kehitysyhteistyöprojekteihin. 
Vuonna 1973 näihin projektimaihin kuuluivat Etiopia, Kenia, Kuuba, 
Peru ja Tunisia.7 Afrikka on 1960-luvulta saakka ollut Suomen tärkein 
kehitysavun kohdealue.5% 

Suomen antama apu muodostui ajalle tyypilliseen tapaan pääoma- 
avusta ja teknisestä avusta. Pääoma-apua annettiin valtionneuvoston 
ja Suomen Pankin hallinnoimien kehitysluottojen muodossa. Kehitys- 
luotot olivat määräaikaisia, hallitusten välisiin sopimuksiin perustuvia 
lainoja, joiden korko oli alhainen ja takaisinmaksuaika pitkä ja joita 
myönnettiin Suomen kanssa kehitysluottosopimuksen tehneille maille 
kehityshankkeiden rahoitukseen. Näitä maita olivat 1970-luvun alussa 
Tansania, Peru, Kuuba, Sambia, Chile ja Vietnam. 

Tekninen apu puolestaan tarkoittaa tietojen, taitojen ja asiantunte- 
muksen viemistä kehitysmaihin. Teknisen avun tärkein muoto on myös 
asiantuntija-avuksi kutsuttu henkilöapu. Henkilöavun puitteissa suo- 
malaisia asiantuntijoita rekrytoitiin yhteispohjoismaisiin hankkeisiin 

ja YK:n järjestöjen palvelukseen sekä bilateraalisen avun kohdemaissa 
sijaitseviin tehtäviin tai hankkeisiin. 1970-luvun alussa noin kolmannes 
Suomen kahdenvälisestä avusta käytettiin henkilöapuun. Teknisen avun 
piiriin luettiin myös stipendit, joita myönnettiin vastaanottajamaiden 
kansalaisille Suomessa opiskelemista varten. Osa teknisestä avusta an- 
nettiin lahja-apuna eli kohdemaan käyttöön hankittiin kehitysyhteistyö- 
varoin esimerkiksi laitteita ja koneita. Lahja-apua annettiin usein hen- 
kilöavun ohella. Erityisesti kahdenvälisessä kehitysyhteistyössä alettiin 
suoran asiantuntija-avun rinnalla jo 1960-luvulla hyödyntää vakituisesti 
paitsi eri virastojen ja oppilaitosten tarjoamaa asiantuntemusta myös yk- 
sityisen sektorin osaamista. Käytännössä tämä tarkoitti yksityisten kon- 
sulttiyhtiöiden ottamista mukaan kehitysyhteistyöhankkeiden suunnit- 
teluun ja toteutukseen. Konsulttiyhtiöiden käyttöä perusteltiin niiden 
laaja-alaisella osaamisella sekä soveltuvuudella erityisesti kestoltaan ly- 
hyemmän projektiavun tarpeisiin”? 


Elinkeinoelämä ja kehitysyhteistyö 


Kehitysmaiden auttamisen ja Suomen länsi- ja pohjoismaisen imagon 
vahvistamisen lisäksi kehitysyhteistyö palveli Suomen taloudellisia int- 
ressejä. Suomalainen elinkeinoelämä loi jo varhain verkostoja kehi- 
tysapumaailman suuriin toimijoihin. FAO:n vahva suomalaisedustus 
suosi suomalaisia metsäalan toimijoita. Kuusikymmentäluvun alussa 
Metsähallituksen Henrik Gripenberg ja Valmetin Eliel Sahlman visioi- 
vat Chilen metsäteollisuuden tulevia kehityslinjoja yhdessä muutaman 
muun suomalaistoimijan kanssa.'*? 

Myös Suomen kahdenvälisessä kehitysavussa lähdettiin liikkeelle 
metsästä. Intian metsähanketta seurasi vuonna 1965 Suomen ja Tuni- 
sian hallitusten välinen sopimus metsäalan yhteistyöstä, ja seuraavana 
vuonna ensimmäiset suomalaiset metsäasiantuntijat matkustivat Tuni- 
siaan.'*! Vuonna 1966 myös Sambia kääntyi Suomen puoleen puun- 
jalostusteollisuuden kehittämisessä. Ulkoministeriössä pyyntö ohjat- 
tiin kehitysaputoimistoon, joka värväsi suomalaisen insinööritoimiston 
selvittämään asiaa. Syyskuussa 1967 suomalainen metsäalan konsultti 
matkusti Sambiaan tutustumaan maan metsävaroihin ja puunjalostus- 

teollisuuden mahdollisuuksiin. Näin sai alkunsa toimintamalli, jossa 
valittiin suomalaisia metsäalan yrityksiä ja asiantuntijaorganisaatioita 
toteuttamaan kehitysyhteistyövaroin rahoitettuja metsäalan hankkeita. 
Suomalaisyritykset ja -organisaatiot veivät suomalaisia toimintatapoja 
paitsi Afrikkaan ja Latinalaiseen Amerikkaan, hieman myöhemmin 
myös Aasiaan. '*? 

Vuodesta 1960 lähtien Suomi lähetti muiden Pohjoismaiden tavoin 
edustustoihinsa kaupallisia sihteerejä, joiden tehtävä oli tunnustella 
maaperää suomalaisille yrityksille. Valtion kasvava kehitysapu tarjosi 
suomalaisille yrityksille uuden väylän kansainvälisille markkinoille. Bi- 
lateraaliset kehitysluotot ja projektiapu, jotka yleistyivät 1970-luvulla 
virallisen kehitysavun muotoina, loivat otollisia mahdollisuuksia elin- 
keinoelämälle. Projektiavun lisääntymisen myötä yksityiset konsultti- ja 
teollisuusyritykset saattoivat osallistua kehitysapuvaroin rahoitettaviin 
hankkeisiin tarjouskilpailujen kautta. Hankkeet painottuivat 1970-luvul- 
la maa- ja metsätalouteen ja teollisuuden ja infrastruktuurin kehittämi- 
seen. Ne tarjosivat yrityksille ja asiantuntijoille referenssejä ja kokemus- 
ta kehitysmaista, joista odotettiin varteenotettavia markkinoita Suomen 
vientiteollisuudelle. 

Myös kehitysluotot oli sidottu Suomesta tehtäviin hankintoihin. Noin 
75-85 prosenttia kehitysluotoista palautui suoraan Suomeen erilaisina 
hankintoina hyödyttäen siten suomalaista elinkeinoelämää." Konsultti- 
yhtiöiden rooli oli alusta saakka merkittävä: niille suunnattiin jo 1970-lu- 
vun alussa kolmannes teknisen avun rahoituksesta. 1970-luvun loppua 
kohden ulkoministeriön palkkalistoilla suoraan työskentelevien asian- 
tuntijoiden määrä väheni, ja suurin osa hankkeista siirtyi konsulttien 
toteutettavaksi.'* 

Suomen harjoittama kehitysyhteistyö joutui 1970-luvulla lehdistön 
ja kehitysyhteistyötä tukevien kansalaisten hampaisiin. Määrärahojen 
nostoa kannattavat suomalaiset kritisoivat määrärahojen rajallisuutta 
ja kohdentamista. Presidentti Kekkosen vuonna 1970 julki lausuma ta- 
voite nostaa kehitysavun osuus bruttokansantuotteesta 0,7 prosenttiin 
näytti karkaavan. Lisäksi arvostelijoiden mukaan oli väärin, että kehitys- 
apu näytti hyödyttävän enemmän Suomea ja sen kauppapolitiikkaa kuin 
vastaanottajamaita.'* Vallitsevaa kehitysyhteistyön linjaa puolustanut 

valtionvarainministeri Johannes Virolainen taas katsoi, että epäitsekkyys 
kehitysavussa ei palvelisi ketään. Virolainen totesi vuonna 1973, että bi- 
lateraalista apua oli kasvatettava juuri siksi, että kehitysavusta Suomeen 
palautuva osa kasvaisi silloisesta, liian alhaisena pidetystä tasosta.'*$ 
Ulkoministeri Ahti Karjalainen selvitteli Suomen virallista näkökulmaa 
lehdistölle Itä-Afrikan-matkallaan: 


Meitä arvostellaan siitä, että antaessamme kehitysluottoa asetam- 
me ehdoksi, että 80 prosenttia näistä hankkeista pitää tehdä Suo- 
mesta. Tämä arvostelu on sikäli naiivia, että tarvittavat tavarat han- 
kitaan kuitenkin jostain teollistuneesta maasta. Miksi ne sitten 
pitäisi hankkia Ruotsista, Länsi-Saksasta tai Amerikasta, kun me 
pystymme monella alalla toimittamaan aivan yhtä hyviä tuotteita. 
Bilateraalisen avun osalta monet maat ovat paljon pidemmällä täs- 
sä sidonnaisuudessa. |- -] Emme pakota näitä maita millään taval- 
la. Itse ne saavat sanoa, mitä haluavat, kun me tänne luoton myön- 
nämme.'7 


Keskustelu avun hyötyjen jakautumisesta heijasti yleismaailmallista kah- 
tiajakoa suhtautumisessa kehitysyhteistyöhön: toiset pitivät sitä moraa- 
lisena velvoitteena, toiset kansallisten intressien välikappaleena. Ensin 
mainittua näkemystä edustivat Suomessa muun muassa kristilliset ja 
ei-kristilliset kansalaisjärjestöt ja ammattiyhdistysliike, jotka korostivat 
kohdemaiden sosiaaliseen kehitykseen panostamista. Kehitysyhteistyön 
kansallista etua taas painottivat pääasiassa valtionvarainministeriö, muu- 
tamat virallisen avun parissa toimivat virkamiehet ja elinkeinoelämä. 
Kun kehitysyhteistyömäärärahat alkoivat Suomessa 1970-luvun lopul- 
la kasvaa, kehitysyhteistyön moraalista puolta painottaneet suomalaiset 
kaipasivat merkittäviä lisäpanostuksia erityisesti sosiaaliseen kehityk- 
seen painottuviin hankkeisiin, kuten YK oli esittänyt. Toivomus toteu- 
tui kuitenkin vain osittain.'*$ Suomalaisessa bilateraalisessa yhteistyös- 
sä asiantuntija-avusta siirryttiin yhä selkeämmin projektiapuun, jossa 
konsulttien ja tavarantoimittajina toimivien yritysten rooli ei suinkaan 
pienentynyt.'*9 Osaltaan sen takasi Teollisen kehitysyhteistyörahaston 
Tekeran (Finnfund) perustaminen. Tekera oli ulkoministeriön hallin- 

noima valtioenemmistöinen osakeyhtiö, jonka tarkoituksena oli ”voittoa 
tavoittelematta rahoittaa kehitysmaihin perustettavia suomalaisten ja ke- 
hitysmaiden yritysten yhteisiä yrityksiä hankkimalla näiden osakkeita ja 
osuuksia sekä myöntämällä niille lainoja”.7* Tekeran pääoma toiminnan 
alkaessa vuonna 1979 oli 80 miljoonaa markkaa.’” Perustamisen taus- 
talla oli kiihtynyt kansainvälinen kilpailu kehitysmaiden markkinoista, 
joista suomalainen elinkeinoelämä ei halunnut jäädä paitsi. Tekeran ja 
kasvuun kääntyneiden kehitysyhteistyömäärärahojen avulla Suomi pyr- 
ki turvaamaan suomalaisyhtiöiden menestymistä maailmalla. Silloinen 
ulkoministeri Paavo Väyrynen perusteli perustamispäätöstä: 


Siirtomaataustan vuoksi monilla teollisuusmailla on vakiintuneet 
kauppasuhteet kehitysmaissa, ja maailmanmarkkinoilla Suomi on 
mitätön tekijä. Mutta jos suomalainen työläinen ja viljelijä ovat mu- 
kana toimittamassa tuotteita kehitysmaihin kehitysyhteistyön tur- 
vin, se toki antaa aivan toisenlaisen motivaation tälle toiminnalle.” 


Suomalaisen kehitysavun suuri vuosikymmen, 1980-luku, oli suuri en- 
nen kaikkea suomalaisten kehitysyhteistyöammattilaisten ja elinkeino- 
elämän kannalta, joiden läsnäolo kolmannessa maailmassa vahvistui. 
Suomessa elettiin voimakasta nousukautta, joka osaltaan mahdollisti 
kehitysapumäärärahojen kasvattamisen kansainvälisessäkin vertailussa 
poikkeuksellisen nopeasti. Kalevi Sorsan hallitus asetti kesällä 1985 
tavoitteeksi kehitysyhteistyömäärärahojen lisäämisen siten, että YK:n 
asettama taso — 0,7 prosenttia bruttokansantuotteesta — saavutettaisiin 
vuonna 1989. Vaikka tavoitteeseen ei 1980-luvun aikana ylletty, oli vuo- 
sikymmen määrärahojen valossa suomalaisen kehitysyhteistyön kulta- 
aikaa. 

Vuosittain kasvaneen apusumman myötä myös avunsaajamaiden 
joukko oli 1980-luvun jälkipuoliskolle tultaessa kasvanut viiteentoista. 
Suomen kehitysyhteistyötä pyrittiin kohdentamaan vähiten kehittynei- 
siin ja alhaisen tulotason maihin, mutta mukana oli myös kauppapoten- 
tiaaliltaan kiinnostavia valtioita. Ensisijaisia kohdemaita olivat Egypti, 
Kenia, Sambia, Sri Lanka, Tansania ja Vietnam, jotka saivat suurim- 
man osan Suomen antamasta avusta. Noin 35 prosenttia avusta meni 

vähiten kehittyneiden maiden ryhmälle, johon kuuluivat Bangladesh, 
Etiopia, Nepal, Somalia, Sudan sekä Tansania. Apua saivat myös Burma, 
Peru, Mosambik ja Nicaragua. Näiden 15 kohdemaan lisäksi Suomi ra- 
hoitti yksittäisiä projekteja muun muassa Indonesiassa, Meksikossa ja 
Zimbabwessa. Avun tarkasteleminen toimialoittain paljastaa massiivi- 
sen painotuksen teolliseen apuun: vuonna 1986 vain 16,5 prosenttia 
kahdenvälisestä avusta osoitettiin opetukseen ja terveydenhuoltoon.” 
Vuonna 1989 sosiaalinen kehitys kattoi 29,5 prosenttia kahdenvälisestä 
avusta.'7* Flinkeinoelämälle tärkeät toimialat — maa- ja metsätalous ja 
talouden perusrakenteiden tukeminen — säilyttivät kuitenkin aseman- 
sa.77 1980-luvun kehitysyhteistyön vakiokuvastoon kuuluivat suuret, 
konsulttien toteuttamat ja paljon suomalaista henkilökuntaa sisältäneet 
infrastruktuuriprojektit.”8 Myös sosiaalisen sektorin avun rahoitusta 
suunnattiin konsulttiyritysten toteuttamiin rakennusurakoihin, kuten 
sairaaloiden rakennusprojekteihin ja vesiprojekteihin.”? 


Asiantuntijaksi kolmanteen maailmaan 


Määrärahojen ja kohdemaiden lisääntymisen seurauksena myös kehi- 
tysyhteistyöosaston organisaatio kasvoi 1980-luvun kuluessa (ks. kuvio 
1). Vuonna 1988 osaston palveluksessa Helsingissä toimi 165 henkilöä. 
Lisäksi kenttähallinnon tehtävissä toimi yli 20 henkilöä ympäri maail- 
maa. 1990-luvun alkuun mennessä lisävirkoja kaavailtiin suunnittelun, 
toteutuksen ja valvonnan nopeasti kasvaviin tarpeisiin. Kentälle päädyt- 
tiin pääasiassa joko multilateraalisen avun kansainvälisten järjestöjen 
tai kahdenvälisen avun pohjoismaisten tai suomalaisten hankkeiden 
kautta. Vuonna 1988 Suomen rahoittamia kehitysyhteistyöhankkei- 
ta toteutti kaikkiaan 22 julkista laitosta, noin 40 konsulttiyritystä sekä 
noin 20 urakoitsijaa ja laite- ja tavarantoimittajaa. Lisäksi hankkeiden 
esivalmistelu ja arviointi työllistivät kymmeniä asiantuntijoita ja yrityk- 
siä lyhyempien ajanjaksojen ajan.'8* Lähetysjärjestöjä lukuun ottamatta 
kansalaisjärjestöjen rooli henkilöavussa oli vielä 1980-luvulle tultaessa 
marginaalinen.'*" 

Kuvio 1. Ulkoasiainministeriön kehitysyhteistyöosaston organisaatio vuonna 1988. 


Kattavaa lukua kehitysyhteistyöhön osallistuneiden suomalaisten mää- 
rästä on hankala antaa, sillä konsulttiyritysten kautta palkatuista työnte- 
kijöistä ei ole koottuja tilastoja. Pelkästään ulkoministeriön omat rekry- 
toinnit kuitenkin osoittavat, että asiantuntijoiden määrä kasvoi nopeasti 
jo 1960—1970-lukujen vaihteessa. Vuosina 1966-1973 erityyppisiin ke- 
hitysyhteistyötehtäviin ulkomaille lähti ulkoministeriön rekrytoimina 
asiantuntijoina yhteensä 512 suomalaista.'*? Julkisuudessa esitettyjen ar- 
vioiden mukaan 1990-luvun alussa, kun mittavat kehitysyhteistyömäärä- 
rahoihin kohdistuneet leikkaukset olivat jo alkaneet, kehitysyhteistyö 
työllisti välillisesti noin 4 000 suomalaista.' Kehitysyhteistyön puitteissa 
kymmenet suomalaisyritykset olivat päässeet viemään tuotteitaan ja 

osaamistaan kehitysluottojen turvin maailmalle, mikä oli edesauttanut 
niiden kansainvälistymistä. Sadat projekteissa toimineet suomalaiset eri 
alojen ammattilaiset ja asiantuntijat muodostivat 1990-luvulle tultaes- 
sa kansainvälisiin tehtäviin soveltuvan työvoimareservin, jolle tulevina 
vuosikymmeninä avautui uramahdollisuuksia konsulttiyritysten, YK:n 
ja suomalaisten ja kansainvälisten kansalaisjärjestöjen palveluksessa. 

Vaikka kuka tahansa saattoi osallistua kehitysyhteistyöhön lahjoitus- 
ten ja kansalaisjärjestötoiminnan kautta,'$t varsinainen palkattu asian- 
tuntijatyö oli ja on edelleen mahdollista vain huomattavasti harvemmille 
suomalaisille. Keskeisenä kriteerinä on alusta saakka ollut korkea kou- 
lutus ja työkokemus. 1970-luvulla henkilöavun pääasiallinen muoto oli 
niin Suomessa kuin muuallakin niin kutsuttu gap filling -apu eli eri alo- 
jen asiantuntijoiden lähettäminen globaaliin etelään paikkaamaan kou- 
lutetun työvoiman puutetta.'85 Ulkoministeriön rekrytoimat asiantuntijat 
työskentelivät esimerkiksi arkkitehteina, taloushallinnon asiantuntijoina 
tai metsä- ja maatalouden asiantuntijoina kohdemaan ministeriöissä, 
hallinnossa ja tutkimus- ja koulutuslaitoksissa. Konsulttiyhtiöissä suo- 
malaiset tekivät erilaisia luonnonvarojen kartoituksia, esi-investointi- 
tutkimuksia sekä vesihuollon ja metsä-, metalli- ja kaivosteollisuuden 
suunnitelmia. Lisäksi he tekivät kannattavuustutkimuksia tehtaiden tai 
kaivosten perustamiseen tai tehostamiseen liittyen.'86 Ulkoministeriön 
kehitysyhteistyöosaston vuonna 1974 julkaisemassa Suomi ja kehitysyh- 
teistyö -kirjassa todetaan, että YK:n kehitysjoukot olivat ainoa mahdolli- 
suus nuorille, vähän työkokemusta omaaville ja ei-akateemisille henki- 
löille osallistua ”kehitysmaatyöskentelyyn Suomen valtion välityksellä”.'7 

Myös 1980-luvulla rekrytointiosastolla katsottiin, että ”yleismiehiä” 
kehitysmaissa oli ”omasta takaa” ja ettei ”suoraan oppilaitoksesta valmis- 
tuvalla valitettavasti ole yleensä mahdollisuutta lähteä kehitysyhteistyö- 
hön”.'88 Heti valmistumisensa jälkeen kehitysyhteistyöosastolle soitellut 
Hannele Kankuri muistaakin, miten ”järkivirkailija” kehotti häntä hank- 
kimaan elämänkokemusta ennen seuraavaa yhteydenottoa: 


—— ja sehän oli valtavan hyvä ohje. [- -] Kun mä olin valmistunu 
kasikolme [1983], lähdin ysiyks [1991], niin mulla [=] siinä sit kui- 


tenkin hiukan [- —] tuli elämänkokemustakin tietysti.'39 

Kentälle lähtiessään Kankuri oli koulutettu, työelämää nähnyt ja iältään 
noin kolmekymppinen. Näiden kriteerien osalta hän edusti tyypillistä 
lähtijää, kuten valtaosa tähän kirjaan osallistuneista. Pääosalla heistä 
oli yliopistokoulutus, ja he olivat kentälle lähtiessään noin 30-vuotiai- 
ta. Fi ollut myöskään poikkeuksellista aloittaa kehitysyhteistyöura vasta 
35—45-vuotiaana.'9* Korkeasti koulutettujen lähettäminen kehitysyhteis- 
työhön tuki kehitysmaiden lisäksi myös Suomen omia tarpeita talouskas- 
vun ja länsimaisen imagon rakentamisen huippuvuosina 1960-1980. 
Se toimi yhtenä keinona kansainvälistää 1960-luvun rakennemuutok- 
sessa kasvanutta korkeasti koulutettua työvoimaa. 

Kehitysyhteistyön asiantuntijuus oli vielä 1970-luvulla hyvin suku- 
puolittunutta.'9' Pääosa sen painopistealoilla — maa- ja metsätaloudessa, 
teollisuudessa ja rakennusalalla — työskentelevistä oli miehiä. Esimerkik- 
si Olli Alhon vuonna 1978 haastattelemista asiantuntijoista lähes kaikki 
olivat miehiä, ja yli puolella heistä oli teknisen alan koulutus.'9? Yrjö 
Venna muistelee DANIDAn hallinnoiman yhteispohjoismaisen hank- 
keen kokoonpanoa seuraavasti: ”Asiantuntijana ei ollu yhtään naista. 
Ja ne oli... ammatiltaan [- -] enimmäkseen ekonomisteja ja tämmösiä 
kauppatieteilijöitä ja [--], kansantaloustieteilijöitä.” 

Naisten esiinmarssi sekulaarissa kehitysyhteistyössä erityisesti 
1980-luvulta eteenpäin oli kansainvälinen ilmiö." Sitä vauhditti erityi- 
sesti kansalaisjärjestöjen mukaantulo mutta myös 1970-luvulla alkanut 
kansainvälinen kehitysparadigman muutos. Maailmalla 1950- ja 1960-lu- 
kujen kasvuoptimismi haihtui 1970-luvulla vuoden 1973 öljykriisin myö- 
tä." Kun teollistaminen ja bruttokansantuotteen nosto eivät tuoneet 
toivottuja kehitysvaikutuksia, kehitysyhteistyössä alettiin korostaa myös 
ihmisten perustarpeiden (eng. basic needs) täyttämistä. Näkökulman 
muutoksen seurauksia olivat esimerkiksi maaseudun köyhiin kohdistu- 
neet maaseudun kehittämishankkeet ja Maailman terveysjärjestön vuon- 
na 1981 käynnistämä Terveyttä kaikille vuoteen 2000 -ohjelma. Paikal- 
listen ihmisten osallistumista (participation) heitä koskevien hankkeiden 
suunnitteluun ja päätöksentekoon pyrittiin lisäämään. Paradigman 
muutos näkyi myös kansalaisjärjestöjen esiinmarssina ruohonjuurita- 
son hankkeiden toteuttajina sekä Suomen julkisessa keskustelussa esi- 
tettyinä yleisinä vaatimuksina sosiaalisen avun, kuten terveydenhoidon ja 

koulutuksen, osuuden nostosta." Sukupuolinäkökulman valtavirtaistu- 


minen (eng. gender mainstreaming) kehitysyhteistyössä asetti myös kehi- 
tysmaiden naisten aseman parantamisen kehityksen keskiöön." Asian- 


tuntijoita tarvittiin nyt myös aloilta, jotka eivät olleet niin miesvaltaisia. 


Kuvaaja 2. Informanttien koulutusala ja sukupuoli aloitusvuosikymmenen mukaan. 


1970-luku 
[aa T T T T 1 
Tekniikka Luonnontiede, maa- Kauppatiede Kasvatustiede ja Sosiaali- ja Yhteiskuntatieteet 
ja metsätalous, psykologia, terveysala, 
ympäristötiede opettajakoulutus eläinlääketiede 
m Miehet [Naiset 
1980-luku 
l . | n, Í i i i 
Tekniikka Luonnontiede, maa- Kauppatiede Kasvatustiede ja Sosiaali- ja Yhteiskuntatieteet 
ja metsätalous, psykologia, terveysala, 


ympäristötiede 


opettajakoulutus 


m Miehet m Naiset 


eläinlääketiede 

1990-luku 
Tekniikka Luonnontiede, maa- Kauppatiede Kasvatustiede ja — Sosiaali- ja terveysala, Yhteiskuntatieteet 
ja metsätalous, psykologia, eläinlääketiede 
ympäristötiede opettajakoulutus 


mMiehet ONaiset 


Kirjan informanttien sukupuolijakauma ja koulutustausta heijastelevat 
osin tätä muutosta (ks. kuvaaja 2).'99 Suomessa sukupuolinäkökulma, 
maaseudun köyhyyden vähentäminen ja ympäristönsuojelu tulivat mu- 
kaan kehitysyhteistyöhön 1980-luvun puolivälin tienoilla.'98 Varsinaises- 
ta kehitysyhteistyön naisvaltaistumisesta voidaan kuitenkin puhua vasta 
1990-luvulta eteenpäin. Esimerkiksi ulkoministeriön kehitysyhteistyö- 
osaston suoraan palkkaamissa asiantuntijoissa naisten määrä oli vielä 
vuonna 1985 suhteellisen pieni: 338 asiantuntijasta 55 oli naisia. Tästä 
asiantuntijajoukosta 165 miestä ja 22 naista työskenteli kehitysmaissa 
toteutettavissa projekteissa.'99 Noin puolella projektityöntekijöistä oli 
teknisen alan koulutus, ja loput tehtävistä jakautuivat metsä- ja maa- 
talousalan, opetuksen, terveydenhuollon ja erityissuunnittelun aloille.*°° 
Vuonna 1988 julkaistu Pohjoismaiden teknisen avun evaluointi antaa 
samansuuntaisia viitteitä naisten määrästä kehitysyhteistyössä. Sen mu- 
kaan 900 pohjoismaisesta kehitysyhteistyöntekijästä vain pieni osa oli 
naisia.*°" 

Lähetystyö, ekumeeninen diakonia ja kehitysapu 


Kristillisten lähetysjärjestöjen tekemää sivistys- ja terveydenhoitotyötä 
eri maanosien kansojen keskuudessa ei pitkään mielletty osaksi kehi- 
tysapua ja -yhteistyötä, vaikka toiminnalla oli samoja piirteitä. Lähe- 
tystyön nähtiin kuuluvan kehitysyhteistyötä edeltävään koloniaaliseen 
maailmaan ja palvelevan tarkoitusperiä, jotka eivät toisen maailman- 
sodan jälkeisessä maailmassa olleet enää kaikilta osin hyväksyttäviä. 
Kun kansainväliset rahoituslaitokset ryhtyivät 1950-luvulla enenevässä 
määrin rahoittamaan Euroopan jälleenrakennukseen osallistuneiden 
YK:n jäsenjärjestöjen ja kansalaisjärjestöjen kehityshankkeita kolman- 
nen maailman maissa, myös kristilliset lähetysjärjestöt ympäri maail- 
man ryhtyivät muokkaamaan toimintatapojaan, jotta ne vastaisivat pa- 
remmin tavanomaisten kansalaisjärjestöjen toimintaa. Lähetysjärjestöt 
muun muassa antoivat erilaisille kehityshankkeille suuremman roolin 
työssään ja lunastivat näin paikkansa myös kehitysyhteistyön maailmas- 
sa, osana historiallista jatkumoa koloniaalisesta jälkikoloniaaliseen maa- 
ilmaan.?° 

Suomen evankelis-luterilaisen kirkon (SELK) lahetysorganisaatiol- 
la, Suomen Lähetysseuralla (SLS), oli vuonna 1959 maailmalla kaik- 
kiaan 115 lähettiä Afrikassa, Aasiassa ja Lähi-idässä. Lounais-Afrikasta 
1800-luvun lopulla alkanut lähetystoiminta oli laajentunut muun muas- 
sa Kiinaan, Pakistaniin ja Tanganjikaan (osa nykyistä Tansaniaa), joissa 
kaikissa SLS:n lähetit toimivat tehtävissä, jotka olivat rinnastettavissa 
kehitysapuun? 

Tanganjikassa SIS aloitti toiminnan vuonna 1948 kolmen lähetin 
voimin. Vuoteen 1964 mennessä lähettien määrä oli kasvanut 23:een. 
Heidän joukossaan oli opettajia, nuoriso-ohjaajia ja sairaanhoitajia. Mer- 
killepantavaa on, että heistä liki puolet oli naisia.?%4 Naisten rooli lähe- 
tyksessä oli merkittävä: jo 1920-luvulla kaksi kolmesta SLS:n lähetistä 
oli naisia.’ Esimerkiksi Länsi-Pakistanissa SLS:n naislääkäri ja kolme 
sairaanhoitajaa ylläpitivät 1960-luvun alussa entistä anglikaanien lähe- 
tyssairaalaa yhdessä yhdysvaltalaisten ja saksalaisten lääkintälähettien 
kanssa.” Vuonna 1970 Suomen Lähetysseuran työalueilla työskenteli 
kaikkiaan 195 lähettiä, joista 143 oli naisia.*°” Lähetysseurat ja niiden 

tekemä sivistys- ja hoitotyö kohdemaissa olivat siten ensimmäinen nai- 
sille avoin väylä kehitysavun maailmaan.?*$ 

Vuonna 1947 SELK liittyi juuri perustetun Luterilaisen maailman- 
liiton (LWF) jäseneksi, joka toi kirkkojenvälisen avustustoiminnan 
osaksi SELK:n toimintaa ja avasi kansainvälisen avustustoiminnan ovia 
myös suomalaisille. Suomeen perustettiin syyskuussa 1947 Luterilai- 
sen maailmanliiton suomalainen kansalliskomitea (LMSK), joka orga- 
nisoi LWF:n tavoitteita vastaavaa toimintaa kansallisessa mittakaavas- 
sa. Komiteassa oli kaikkiaan 26 jäsentä, ja sen johdossa toimi aluksi 
arkkipiispa Aleksi Lehtonen. Jo 1940-luvun lopulta lähtien suomalai- 
sia työskenteli LWF:ssä huomionarvoisilla paikoilla. Järjestön silloisen 
johtajan Sylvester Mischelfelderin yhtenä avustajana Genevessä toimi 
pastori Pentti Palonen. Vuonna 1952 perustetun LWF:n Maailmanpal- 
velun jaoston johtajana Itävallassa toimi vuosina 1953-1956 pastori Ahti 
Auranen. Jaoston tehtäviin kuului muun muassa kansainvälisen avus- 
tustyön suunnittelu ja koordinointi.?*9 

Sodanjälkeisessä Euroopassa LWF:n avustustyön keskiössä oli pako- 
laisapu, jota myös LMSK ryhtyi toteuttamaan — aluksi sangen vaatimat- 
tomalla panostuksella.**° Ensimmäiset avustuskohteet sijaitsivat Itä- 
Euroopassa, kuten Unkarissa, Puolassa ja Itä-Saksassa. Vuonna 1963 
LMSK:n toimintaa organisoitiin uudelleen vastaamaan paremmin ajan 
tarpeita. Tällöin esiin nousi ajatus kansainvälisen palvelun kehittämi- 
sestä ja kehitysmaiden auttamisesta muun muassa Ruotsin ja Yhdysval- 
tojen luterilaisten kirkkojen esimerkkien pohjalta. Tämä tarkoitti paitsi 
rahallisen ja materiaalisen avun lisäämistä myös panostamista henki- 
löstöön, joka toimisi kirkon ulkomaanhankkeissa työvoimana. Kan- 
sainvälistä avustustoimintaa koordinoimaan perustettiin LMSK:n oma 
Maailmanpalvelun jaosto, jonka johtoon valittiin Ahti Auranen ja jonka 
jäsenistöön kuuluivat muun muassa johtaja John Forsberg, varatuomari 
Marga Ahlgvist ja maa- ja metsätalouden kandidaatti Hilkka Pietilä.?" 
Osana kirkon ulkomaanasioiden uudelleenjärjestelyä LMSK lakkautet- 
tiin 1973, ja sen tehtävät siirtyivät Kirkon ulkomaanasiain toimikunnalle 
(KUT). KUT:n alaisuudessa vuoden 1974 alusta alkaen toimi Kirkon ul- 
komaanavun valiokunta, joka tunnetaan paremmin Kirkon ulkomaan- 
avun (KUA) nimellä.?"? 

Kansainvälistä avustustoimintaa eli ekumeenista diakoniaa rahoitet- 
tiin aluksi valtaosin seurakunnilta kerättävin kolehti- ja lahjoitusvaroin, 
erilaisin kohdennetuin täsmäkeräyksin sekä vuodesta 1968 lähtien myös 
kirkollisverovaroin. Niin ikään osa vuosittaisen Yhteisvastuu-keräyk- 
sen tuotosta kanavoitiin kansainväliseen avustustyöhön. Vuonna 1964 
LMSK:n Yhteisvastuu-osuus oli noin 90 000 markkaa, joka kattoi huo- 
mattavan osan 130 000 markan kokonaisavustusbudjetista. Varat ohjat- 
tiin LWF:n ja Kirkkojen maailmanneuvoston (WCC) kautta valittuihin 
avustuskohteisiin, kuten Hong Kongiin, Etiopiaan, Tansaniaan, Jorda- 
niaan ja Unkariin.?5 Täsmäkeräyksistä ensimmäinen oli 14.—21.11.1965 
toteutettu Tansania-aktio, jolla kerättiin varoja Tansaniaan saapuneiden 
ruandalaispakolaisten auttamiseksi. Paljon näkyvyyttä sai myös vuonna 
1968 toteutettu keräys Biafran sodan uhreille. Tieto maailman hädästä 
välittyi ympäri Suomea kirkkokansan piiriin, kun siitä kerrottiin seura- 
kuntalaisille niin kirkkoherrojen saarnoissa kuin keräysten ja kolehtien 
keruun yhteydessäkin. Puumalassa tai Iisalmessa kolehtihaaviin sujau- 
tettu markka saattoi siten taata päivän ruoka-annoksen usealle aliravitul- 
le lapselle tai auttaa pakolaisia hankkimaan itselleen maataloustyökaluja. 
Näin 1960-luvun lopulla hahmoaan hakevan Apumaan rihmastot ulot- 
tuivat ”alikehittyneiden” eteläisten kohdemaiden syrjäseuduilta yhtä lail- 
la kehityksen kynnyksellä uinuviin Kainuun kyliin.?'4 

Kirkon ulkomaanavun avustustoiminnan ohjautuessa isojen yhteis- 
toimintaorganisaatioiden kautta pakolais-, katastrofi- ja kehitysapuna eri 
puolille maailmaa Suomen Lähetysseura keskittyi perinteiseksi mielletyn 
kehitysavun antamiseen. Avunsaajana oli Ambo-Kavangon kirkko Lou- 
nais-Afrikassa, alueen ensimmäinen itsenäinen luterilainen kirkko, jonka 
tulevaisuuden toimintaedellytyksiä pyrittiin tukemaan kehityshankkein. 
Tätä varten perustettiin Helsingissä maaliskuussa 1966 Ambo-Kavangon 
kehityskomitea, jonka tavoitteena oli Ambo-Kavangon kirkon ja alueen 
”kaikinpuolinen kehittäminen”.?5 Loka-marraskuussa 1967 perustettiin 
Ambo-Kavangon kirkon kehitysrahasto sekä Suomen Lähetysseuran ke- 
hitysapurahasto, joista ensimmäinen pyrki lähinnä keräämään varoja pai- 
kallisen kirkon toiminnan turvaamiseksi. Suomen Lähetysseuran kehitys- 
apurahaston tavoitteena puolestaan oli tukea Lähetysseuran pitkäjänteistä 
työtä Ambomaalla kanavoimalla suomalaisten Ambomaa-avustuksia suo- 

raan Ambo-Kavangon alueen kehittämiseen sen sijaan, että avustukset 
olisi maksettu ja kierrätetty Kirkon ulkomaanavun kautta.?'* Osasyynä 
järjestelyyn lienee ollut penseys humanitaarista apua kohtaan, jota Kirkon 
ulkomaanapu jakoi Afrikassa toimiville, aseelliseen taisteluun turvautu- 
ville vapautusliikkeille. Suomen Lähetysseuran piirissä vapautusliikkeet 
nähtiin vielä 1960-luvun alussa lähinnä terroristijärjestöinä.?”? 

Siinä missä Kirkon ulkomaanapu profiloitui uudenaikaisena, yleis- 
maailmallisena kirkollisena avustusjärjestönä, Suomen Lähetysseuran 
kehitysavussa painottui alkuun jatkuvuus ja paikallisuus — jo vuosi- 
kymmenien mittaisen työn loppuun saattaminen Ambomaalla. Kasvava 
kehitysapu soi kuitenkin myös monille perinteisille lähetysseuroille tilai- 
suuden laajentaa toimintaansa. Kehitysavun varjolla lähetystyötä voitiin 
ulottaa uusille alueille ja uusin kohdemaihin ilman, että toimintatapa 
muistutti liiaksi siirtomaa-aikojen pakanamissiota. 1970-luvun alkuun 
mennessä myös Suomen Lähetysseuran toiminta oli kasvussa: sen ke- 
hitysaputoiminta laajeni Lounais-Afrikan ulkopuolelle Tansaniaan sekä 
Etiopiaan, jossa yhteistyötä suunniteltiin muun muassa helluntailaisen 
Suomen Vapaan Ulkolähetyksen kanssa.” Kun toiminta Ambomaan 
lähetyskentällä vähitellen 1970-luvun kuluessa hiipui, uusia kenttiä avat- 
tiin muualla Afrikassa ja Aasiassa. 


Kansalaisyhteiskunta herää 


Jo 1950-luvun kuluessa kehitysmaakysymykset nousivat Suomen yliop- 
pilaskuntien liiton (SYL) piirissä esiin lisääntyneen kansainvälisen opis- 
kelijatoiminnan seurauksena. Vuonna 1961 perustettu Ylioppilaiden 
Kansainvälinen Apu ryhtyi harjoittamaan avustustoimintaa yhteispoh- 
joismaisissa hankkeissa, jotka suuntautuivat muun muassa Peruun ja 
Tanganjikaan. Kyseessä oli lähinnä kehitysmaiden opiskelijoiden ja op- 
pilaitosten tukeminen parempien opiskelumahdollisuuksien edistämi- 
seksi. Kehitysyhteistyön kannalta kenties merkittävintä YKA:n Suomes- 
sa toteutetussa toiminnassa olivat vuodesta 1962 järjestetyt vuosittaiset 
kehitysapuseminaarit. Ne levittivät tehokkaasti kehitysmaatietoutta suo- 
malaisten opiskelijoiden keskuuteen. Monista opiskelijoista tuli näin 
kehitysmaakysymysten harrastajia, joiden joukosta sittemmin kouliutui 

kehitysyhteistyökysymysten parissa tavalla tai toisella toimivia virkamie- 
hia ja asiantuntijoita.*9 

Opiskelijoiden toteuttamassa kehitysmaiden avustamisessa vallitsi 
vielä 1960-luvun alussa ei-poliittinen, vanhaa akateemisuutta edustava 
suuntaus, jossa kehitysmaakysymystä tarkasteltiin erityisesti rauhanaat- 
teen ja YK-optimismin näkökulmasta.?* Varsinaisen ”kehitysmaaherä- 
tyksen” suomalainen yhteiskunta koki laajemmin vasta 1960-luvun jäl- 
kipuoliskolla vasemmistoradikalismin nousun myötä. Sen ensimmäisiä 
ilmentymiä olivat ydinaseiden ja Vietnamin sodan vastustus, joka saa- 
vutti laajaa kannatusta paitsi opiskelijapiireissä myös evankelisluterilai- 
sen kirkon sisällä. Rauhanaatetta edistämään perustettiin Sadankomi- 
tea, ”Go-lukulaisen aktivismin sydän ja moottori”, jonka piiristä nousi 
sittemmin erilaisten yhden asian liikkeiden toimijoita.” Dekolonisaatio, 
Etelä-Afrikan apartheid-politiikka ja Lounais-Afrikan miehitys sekä ete- 
läisen Afrikan itsenäisyys- ja vapautusliikkeet, Biafran sota ja Portuga- 
lin siirtomaissa puhjenneet siirtomaasodat nostivat erityisesti Afrikan 
maiden kurjat olot suomalaisten opiskelijaradikaalien ja vasemmisto- 
aktivistien asialistalle. Sadankomitean ja monien muiden kehitysmaita 
näkyvästi tukeneiden suomalaisjärjestöjen — esimerkiksi vuoden 1962 
anti-apartheid-komitean, Ylioppilaiden YK-liiton ja Teiniliiton — johto oli 
1960-luvulla lähellä Suomen Sosialidemokraattista Puoluetta. 1960-lu- 
vun lopulla kommunistinen puolue kasvatti suosiotaan nuorten radikaa- 
lien keskuudessa, ja siitä tuli anti-imperialistisen liikkeen veturi. 

Myös kehitysyhteistyö politisoitui voimakkaasti muun yhteiskunnan 
mukana.?” Erityisesti taistolaisliikkeen on esitetty polarisoineen yhteis- 
kunnallista keskustelua jokaisella rintamalla.? 1970-luvun poliittiset 
vastakkainasettelut kiristivät ilmapiiriä niin järjestötyössä kuin kehi- 
tysyhteistyöhallinnossakin,??4 jossa virkojen täyttöä muistellaan ”dema- 
reiden” ja ”kepulaisten” välisenä kamppailuna.? Myös pluralistinen 
vasemmistolaisuus vaihtui kädenvääntöön sosiaalidemokraattien, va- 
semmistolaisten ja taistolaisten välillä.??* 

Tiedonvälityksen kehittyminen — kuten television yleistyminen — toi 
kehitysmaiden kriisit uudella, elävällä tavalla myös laajemman yleisön tie- 
toisuuteen. Vietnamin sodan lisäksi Biafran sota ja Chilen sotilasvallan- 
kaappaus mobilisoivat lukuisia suomalaisia osallistumaan mielen- 

osoituksiin ja apukeräyksiin.??? Vaikka kehitysyhteistyö ja kolmannen 
maailman tilanne olivat 1960-luvulta lähtien aikaisempaa näkyvämmin 
esillä, niistä ei kuitenkaan tullut koko Suomen asiaa. Mielipidemittausten 
valossa suurin osa suomalaisista ei ollut vielä 1970-luvun alussa muodos- 
tanut selvää kantaa kehitysyhteistyöstä tai lukeutunut sen kannattajiin?" 
Kehitysyhteistyöllä oli kuitenkin laaja tuki erityisesti korkeasti koulutet- 
tujen, kaupunkilaisten ja nuorten keskuudessa.?”9 Se nähtiin paitsi mo- 
raalisena velvollisuutena?* myös toimivana keinona auttaa kehitysmaita: 


Siis se [1970-luvun alku] oli sitä semmosta optimismin aikaa. We 
shall overcome. |- -]. Siis tämmönen optimistinen ehkä, tota, kuva 
ja pitää mennä sinne, pitää auttaa niitä. Että kolmas maailma... Sil- 
loin ei puhuttu... lopetettiin puhumasta alikehittyneistä maista. Ne 
olivat kehittyviä maita. Ja sitä piti auttaa.? 


Filosofi Thomas Wallgrenin mukaan suomalaisessa kehitysmaaliikkees- 
sä vaikutti alusta alkaen vahvasti kolme aatevirtausta: työväenliikkeen 
solidaarisuus, kristillinen lähimmäisenrakkaus ja länsimaisesta huma- 
nismista juontuva käsitys universaalista ihmisyydestä." Vasemmiston 
radikalisoituminen antoi liikkeelle alkusysäyksen, joka loi pohjan ideo- 
logisesti erilaisten tahojen — erityisesti työväenliikkeen ja luterilaisen 
kirkon — vuoropuhelulle kolmannen maailman asioista. 1960-luvun ke- 
hitysmaaherätyksen taustalla vaikuttavat aatteet siirtyivät valtakunnan 
tason politiikkaan 1960-luvun lopulta lähtien ensin Paasion ensimmäi- 
sen, niin sanotun kansanrintamahallituksen (1966-1968), ja sittemmin 
Paasion toisen (1972) ja Sorsan ensimmäisen (1972-1975) hallituksen 
myötävaikutuksella. Kun kehitysyhteistyöosasto — aiemmalta nimeltään 
kehitysaputoimisto — alkoi vuonna 1974 tukea verovaroin kansalais- 
järjestöjen kehitysyhteistyötä, kuului ensimmäisiin tuensaajiin muun 
muassa ammattiyhdistysliikkeen ja evankelisluterilaisen kirkon alaisia 
sekä muita kristillisen arvopohjan omaavia järjestöjä.” 
Kansalaisjärjestötoiminnasta alkoi jo 1960-luvulla muotoutua tapa, 
jolla kehitysmaaherätyksen kokenut kansalaisyhteiskunta saattoi konk- 
reettisesti osallistua paremman maailman rakentamiseen. 1970- ja 
1980-lukujen vaihteessa erilaiset vaihtoehtoliikkeet, kuten ympäristö- 

Kepan ensimmäisen kehitysjoukon kokoaminen on alkanut. Tiedotustilaisuudessa 11.6.1986 
Lusakan kenttätoimiston kenttätyökoordinaattori Pekka Aalto, Kepan toiminnanjohtaja 
Folke Sundman ja Timo Kaartinen. Kuvaaja Leif Rosas. Journalistinen kuva-arkisto JOKA, 
Museovirasto. 


liike, vetosivat ajan nuorisoon ja nostivat esiin myös kehitysmaiden on- 
gelmia. Kuitenkin vasta 1980-luvun jälkipuoliskolla kansalaisjärjestöt 
murtautuivat laajemmin esiin kehitysyhteistyössä niin Suomessa kuin 
muualla maailmalla.?4 Niiden toiminnan kannalta merkittävää oli Ke- 
hitysyhteistyön palvelukeskuksen perustaminen vuonna 1985. Kepa oli 
valtion kehitysyhteistyöbudjetista rahoitettu yhdistys, joka toimi kehi- 
tysyhteistyötä tekevien suomalaisten kansalaisjärjestöjen katto-organi- 
saationa. Kepan keskeisimpiä saavutuksia oli kehitysjoukkotoiminnan 
elvyttäminen sekä kansalaisjärjestöjen kehitysyhteistyön koordinoinnin 
tehostaminen, näkyvyyden lisääminen ja arvostuksen nostaminen. 
Kansalaisjärjestöjen hankkeet ja Kepan vuonna 1987 Sambiassa 
aloittama kehitysjoukko-ohjelma avasivat uusia väyliä kentälle. Kansa- 
laisjärjestöille suunnatuista määrärahoista 80-90 prosenttia käytettiin 
sosiaalisektorin hankkeisiin, pääasiassa terveydenhoitoon ja opetuk- 
seen.?* Kepa tarjosi mahdollisuuksia sekä naisille että vastavalmistu- 
neille. Tämä oli lähtijöiden kannalta merkittävä muutos aikaisempiin 

vuosikymmeniin, jolloin tehtävät oli YK:n kehitysjoukkoja lukuun ot- 
tamatta suunnattu lähinnä kokeneille asiantuntijoille. Asiantuntija- 
tehtävistä poiketen kehitysjoukkolaisten rekrytointivaatimukset olivat 
kevyemmät: kehitysjoukkolaiselta vaadittiin minkä tahansa alan koulu- 
tusta ja kahden vuoden työkokemusta tältä alalta, sujuvaa kielitaitoa sekä 
”psyykkistä soveltuvuutta, erityisesti yhteistyökykyä”.7 Valtioneuvosto 
oli asettanut komitean suunnittelemaan kehitysyhteisjoukkotoiminnan 
aloittamista uudelleen, ja tämän komitean mietinnössä ennustettiin, 
että vaikka kehitysjoukkolaisille ei ollut yläikärajaa, suurin osa heistä oli- 
si vastavalmistuneita nuoria, joilla oli ”yoimakas motivaatio työskennellä 
kehitysmaissa”. Yksi kehitysjoukkotoiminnan päämääristä olikin koulia 
nuorista suomalaisista kehitysyhteistyön ammattilaisia. Mietinnön mu- 
kaan kehitysjoukkolaisena hankittu kenttäkokemus pätevöittäisi osal- 
listujat kehitysyhteistyön asiantuntijatehtäviin.?8 Kirsi Salosen mukaan 
yhteensä 220 suomalaista työskenteli kehitysjoukkolaisina Sambiassa, 
Nicaraguassa ja Mosambikissa vuosina 1987-19 95.3 
Kansalaisjärjestöjen toiminnan kehittymisen ja laajentumisen myötä 
myös toiminnan tehokkuusvaatimukset kohosivat ja byrokratisoituminen 
lisääntyi 1990-luvulle tultaessa. Toiminnasta tuli ammattimaisempaa ja 
kulut kasvoivat. Valtion kehitysyhteistyömäärärahoihin kohdistetut leik- 
kaukset ajoivat monet kansalaisjärjestöt ahtaalle 1990-luvun alussa. Järjes- 
tökentän sisällä syntyi kilpailua saatavilla olevien tukiryhmien resursseista, 
mikä lisäsi järjestöjen tarvetta markkinoida itseään ja tavoitteitaan tavalla, 
joka vetoaisi kehitysyhteistyöstä kiinnostuneeseen keskivertokansalaiseen. 
Suomalaisille markkinoiduissa mielikuvissa kansalaisjärjestöjen harjoit- 
tama kehitysyhteistyö näyttäytyi aatteellisena, moraalisena ja järkevästi 
kohdennettuna toimintana, joka takaisi avun tehokkaan perillemenon.?4 
Siinä painottuivat sosiaalisektorin hankkeet, tasa-arvo ja solidaarisuus sekä 
kansalaisten laaja osallistuminen kehitysyhteistyöhön esimerkiksi varan- 
keruuhankkeiden ja vapaaehtoistyön kautta.” Suomen kehitysyhteistyön 
julkisuuskuva onkin viime vuosikymmeninä rakentunut vahvasti kansa- 
laisjärjestöjen työn varaan. Vaikka valtaosa Suomen kehitysyhteistyövarois- 
ta kanavoituu muiden organisaatioiden kautta, kansalaisjärjestöjen kehi- 
tysyhteistyölle antama imago on todennäköisesti merkittävästi vaikuttanut 
suomalaisten suopeaan suhtautumiseen kehitysyhteistyötä kohtaan.?*? 

Suomesta Apumaahan — 
motiivit, hakeutuminen ja valmennus 


Kyllä se varmaan on se sama asia, mikä motivoi ihmisiä, jotka on 
lähteny tähän, että niillä on [- -] maailmanparantamisen halu, et 
jollakin tavalla haluaa olla ja tehdä työtä sen eteen, että maailma 
ois parempi paikka.?4 


—— ei mitään tällaista, niinkun halu auttaa ihmisiä. Semmost mul 
ei ollu.?44 


Aika raadolliset motiivit. Minä en oo mikään Äiti Teresa.*45 


Matti Teräväisen 30-vuotinen ura maailmalla alkoi vuonna 1968, kun 
hän päätti lähteä asiantuntijaksi Keniaan yhteispohjoismaiseen hank- 
keeseen. Lähdölle oli useita syitä. 28-vuotias, maisteriksi valmistunut 
Teräväinen ei kokenut aikaisempaa työtään omakseen ja hakeutui Kulu- 
tusosuuskuntien Keskusliiton palvelukseen. Uusi työ avasi mahdollisuu- 
den kehitysyhteistyötehtäviin. Palkka oli Suomen ansiotasoon nähden 
hyvä ja siten keskeinen houkutin Teräväisen lähdölle. Ennen kaikkea 
Teräväinen kuitenkin kertoo olleensa ”osuustoiminnan lähetyssaarmaa- 
ja”. Hän oli kokenut 1960-luvulla aatteellisen ja poliittisen herätyksen 
sekä ”60-luvun hengen”, avautumisen maailmalle. Teräväinen uskoi, 
että osuuskauppaliike oli ”hyväksi ihmiselle”, ja halusi edistää sitä myös 

kolmannessa maailmassa. Työ Keniassa tuntui hyvältä, koska se sopi 
omiin arvoihin. Teräväisen mukaan aatteelliseen heräämiseen liittyi 
aluksi myös kokemus itsestä ”suurena auttajana”.4* 

Teräväisen kertomus kuvastaa paitsi hänen omia motiivejaan myös 
laajemmin niitä syitä, miksi suomalaiset ovat hakeutuneet kehitysyhteis- 
työtehtäviin eri vuosikymmeninä. Teräväinen lukeutuu ”osuustoimin- 
nan lähetyssaarnaajana” niihin kehitysyhteistyöntekijöihin, joiden läh- 
töön vaikutti vahvasti aatteellisista tai ideologisista syistä kumpuava halu 
auttaa kehitysmaita ja niiden ihmisiä. Kristillinen lähimmäisenrakkaus 
tai kansainvälinen solidaarisuusaate olivat keskeisiä innoittajia monen 
— myös tähän kirjaan osallistuneen — suomalaisen hakeutumisessa ken- 
tälle eri vuosikymmeninä. Teräväisen tapaan moni oli kokenut nuoruu- 
dessaan herätyksen maailman epätasa-arvoisuuteen. Kehitysyhteistyö 
tarjosi heille väylän tehdä omien arvojensa mukaista työtä epätasa-arvon 
poistamiseksi.” Osalle heistä kehitysyhteistyöstä tuli kutsumuksen kal- 
tainen elämäntehtävä? 

Toisaalta Teräväisen kuvauksesta löytyy auttamisen ja solidaarisuu- 
den rinnalla omaan uraan, henkilökohtaiseen kasvuun ja taloudelliseen 
hyötyyn liittyviä motiiveja. Oli tyypillistä, että kehitysyhteistyöntekijällä 
oli useita, päällekkäisiä syitä lähtöön.?49 Kehitysyhteistyö on tarjonnut 
eri vuosikymmeninä väylän henkilökohtaiseen muutokseen ja itsensä 
etsimiseen: se on toisaalta tyydyttänyt kaukokaipuuta, toisaalta tarjon- 
nutammatillisia haasteita, mahdollisuuden oppia vieraista kulttuureista, 
työskennellä ja elää ulkomailla sekä rakentaa kansainvälistä uraa. Kehi- 
tysyhteistyö on ollut myös keino seikkailla ja tienata rahaa. Vaikka olo- 
suhteet kentällä ovat vaihdelleet merkittävästi kohdemaasta ja tehtävästä 
riippuen, Apumaa on tarjonnut osalle lähtijöistä materiaalisia etuja — 
parempaa palkkaa, verovapaan auton, hienon asunnon ja harrastuksia 
— joita työ kotimaassa ei mahdollistanut." 

Tässä luvussa tarkastellaan, miten eri aikoina kentälle lähteneet suo- 
malaiset kertovat hakeutumisestaan kehitysyhteistyötehtäviin: miten 
ja miksi he päättivät lähteä ja miten he valmistautuivat työskentelyyn 
ja elämään kehitysmaissa. Samalla luku valottaa niitä asioita, joita ke- 
hitysyhteistyöntekijöiltä on eri aikoina edellytetty. Suomalaisten kehi- 
tysyhteistyöntekijöiden kentälle lähdön muistelu voidaan nähdä paitsi 

kertomuksena menneestä myös tapana rakentaa omaa henkilökuvaa ja 
ammatti-identiteettiä, sillä muistelijat määrittävät omaa rooliaan ja paik- 
kaansa Apumaassa ottamalla kantaa sen sisäisiin ristiriitaisuuksiin. 


Maailma avartuu 


Silke Rothin mukaan kehitysyhteistyöntekijöitä motivoi usein saman- 
aikaisesti auttamishalu ja seikkailunhalu.** Näin näyttäisi olleen myös 
monen suomalaisen kohdalla. Pamela White on todennut, että muiden 
globaalista pohjoisesta tulevien kehitysyhteistyöntekijöiden tapaan suo- 
malaisia on ajanut kentälle moninaisten ja toisiinsa limittyvien motii- 
vien kirjo, josta on vaikea erottaa yhtä pääsyytä lähtöön. Whiten mu- 
kaan 1990-luvulla ja sitä ennen aloittaneilla kehitysyhteistyöntekijöillä 
matkustaminen, uusien kulttuurien näkeminen ja seikkailu kuuluivat 
yleisimpiin motiiveihin. Usein niihin myös yhdistyi halu tehdä hyvää. 
Uraan liittyvät motiivit taas olivat tärkeitä erityisesti 1990-luvun jälkeen 
aloittaneille kehitysyhteistyöntekijöille.?5? Myös Olli Alho ja Tiina Konti- 
nen ovat päätyneet samansuuntaisiin tuloksiin. Alhon mukaan vuonna 
1978 Tansaniassa ja Sambiassa työskennelleitä suomalaisia motivoi seik- 
kailunhalu, mahdollisuus asua ja työskennellä ulkomailla sekä uraan 
liittyvät syyt. Myös taloudelliset motiivit olivat tärkeässä roolissa.?5 Tiina 
Kontisen väitöstutkimuksesta ilmenee, että 2000-luvun alussa Tansa- 
niassa vapaaehtoisina työskennelleille suomalaisille taas oli tärkeää oma 
henkilökohtainen kasvu, oppiminen ja sosiaalisen aseman parantami- 
nen. Muusta kansalaisjärjestötoiminnasta poiketen kehitysyhteistyölle 
erityinen motiivi on Kontisen mukaan syyllisyys, joka aiheutuu globaalin 
epätasa-arvon ja oman etuoikeutetun aseman tiedostamisesta.?54 
Kehitysyhteistyötehtäviin haettiin sekä avoimien hakujen että suh- 
teiden kautta. Ulkoministeriö, konsulttiyritykset ja 1980-luvulla kas- 
vavassa määrin mukaan tulleet kansalaisjärjestöt tiedottivat paikoista 
1970-1980-luvuilla suurimmissa sanomalehdissä. Lisäksi ulkoministe- 
riö julkaisi kaksi kertaa vuodessa ilmestyvää lehteä, jossa kerrottiin avoi- 
mista asiantuntijatehtavista.*5 Monelle ensimmäinen paikka löytyi lehti- 
ilmoituksen avulla.?5* Osa mietti lähtöä pitkäänkin. Esimerkiksi Riitta 
Kujala kertoo, että kehitysyhteistyö oli ollut jo jonkin aikaa mielessä 

salaisena haaveena ennen hakemuksen lähettämistä. Johdatusjuttuna 
toimi työpaikkailmoitus, joka oli julkaistu Helsingin Sanomien ilmoitus- 
sivulla, joka häneltä tavallisesti jäi lukematta. Ilmoitukseen vastaaminen 
— peloista huolimatta — poiki vuosikymmenien pituisen uran lääkärinä 
Ugandassa.” Toisilla pitkä ura taas saattoi käynnistyä hyvinkin spontaa- 
nisti, jopa ilman aikaisempaa kiinnostusta kehitysyhteistyöhön: 


— — sitten yhtenä sunnuntaiaamuna niin minä menin hakemaan 
croissantteja alakerran kaupasta ja ostin Berlingske Tidenen, ja 
siel oli tämmönen työpaikka, et haluaako joku kehitysapuun Tan- 
saniaan ja mä vähän innostuin siitä sitten, ja tota niin pistin hake- 
muksen ja sen jälkeen olen ollu matkalla.?* 


Kun päätös hakemisesta oli tehty, sujui kentälle pääsy toisinaan kuvat- 
tujen esimerkkien tapaan helposti ja paikka löytyi nopeasti. Osa taas 
joutui odottamaan. Vuonna 1987 julkaistussa rekrytointioppaassa tie- 
dettiin kertoa, että ”haettavan henkilön tehtävänkuva on usein hyvin eri- 
koistunut” ja ”kehitysyhteistyötehtävistä kiinnostuneelle henkilölle so- 
pivan tehtävän kohdalle tulo saattaa tapahtua kuukausien, jopa vuosien 
kuluttua kiinnostuksen heräämisestä”.?59 Näin kävi Jussi Ojalalle, joka 
kertoo kuulostelleensa kymmenen vuoden ajan aktiivisesti mahdolli- 
suutta lähteä kentille.?°° Joskus jo saatu paikka peruuntui. Esa Hurtig 
oli lähdössä jo 1970-luvun lopussa YK:n apulaisasiantuntijaksi FAO:n 
projektiin. Ulkoministeriöstä ilmoitettiin ilouutiset, mutta ”samana ilta- 
na [— -] tuli kiireinen soitto, että nyt siellä projektissa on ongelmia, että 
[--] FAO on perunu sen homman, et tuota, sä et voikkaan lähtee sinne”. 
Hurtig löysi lehti-ilmoituksen kautta uuden paikan Ruotsin kansainvä- 
lisen kehitysyhteistyön keskusviraston (SIDA) projektissa ja lähti Tansa- 
niaan 1980-luvun alussa. Suomalaiset hakeutuivatkin alusta saakka 
myös muiden Pohjoismaiden kahdenvälistä kehitysyhteistyötä hallin- 
noiviin virastoihin, kuten Ruotsin SIDAan ja Tanskan DANIDAan.?*? 
Osaa asiantuntijoista taas pyydettiin suoraan mukaan ensimmäiseen 
projektiin, eli myös erilaiset verkostot olivat tärkeitä kentälle päätymisen 
taustatekijöitä.? Oli myös tavallista, että kentällä luodut kontaktit auttoi- 
vat jatkossa työllistymään uudelleen.?% 

Ja sitten kun oli tehny yhden [1] kehitysmaaprojektin, niin siit tuli 
semmonen kierre, että konsulttitoimisto tietysti sitten tarjos näitä, 
joilla oli referenssiä ja kokemuksia, niin seuraaviin hankkeisiin ja... 
ja tota... Se oli se kierre, mikä on sitten pitäny näissä kuvioissa.?% 


Kiinnostus kehitysyhteistyöhön syttyi matkustaessa, tai kehitysyhteistyö- 
hön lähdettiin, koska siten voitiin matkustaa ja elää ulkomailla. Tämä 
koskee yhtä lailla sekä ensimmäisen että toisen sukupolven kehitysyh- 
teistyöntekijöitä ja pätee niin konsulttien, Kepan voluntaarien kuin bi- 
lateraalihankkeiden, yhteispohjoismaisten hankkeiden ja kansalaisjär- 
jestösektorin työntekijöidenkin kohdalla. Monet eri vuosikymmeninä 
kentälle lähteneet mainitsevat tärkeäksi motiivikseen uteliaisuuden ja 
tiedonhalun: halun nähdä maailmaa ja oppia sekä tutustua uudenlaisiin, 
eri tavalla ajatteleviin ihmisiin. Tiedonhaluun ja uteliaisuuteen liittyi niin 
1970- kuin 2010-luvullakin halu ymmärtää kehitysyhteistyötä ja kokea 
se: millaista se todellisuudessa on ja voidaanko sillä auttaa globaalia ete- 
lää??%6 Osa kertoo kokeneensa jo lapsuudessa ja nuoruudessa voimakasta 
kaukokaipuuta tai mielenkiintoa kaukaisia maita ja kansoja kohtaan? 


Sainko tartunnan kuunnellessani putkiradiosta Afrikan elefanteista, 
jotka keksivät puhelimen. Vai katsoessani sunnuntai-iltapäivisin tele- 
visiosta Tarzan-elokuvia. Äitini kertoi, että vielä hänen kouluaikanaan 
isot alueet Afrikan kartoissa merkittiin valkoisiksi: niitä ei Eurooppa 
tuntenut. Ajatus kiehtoi. Aikuistuessa seikkailumieleen liittyivät maa- 
ilmanparannusajatukset: halusin siirtyä sanoista tekoihin.?© 


Palkatuksi asiantuntijaksi kehitysyhteistyöhön lähdettiin yleensä suh- 
teellisen kypsässä iässä. Silti työelämän sijasta erityisesti lapsuuden ja 
nuoruuden kokemukset nousevat muistelussa kehitysyhteistyöhön ha- 
keutumisen merkittäviksi taustatekijöiksi. Vaikka hakeutuminen saattoi 
olla myös spontaani päähänpisto,?*? monelle 1970+1990-luvuilla lähte- 
neelle suomalaiselle se hahmottuu muistelussa ennen kaikkea pitkä- 
nä prosessina, joka rakentuu eri elämänvaiheissa tavattujen ihmisten, 
luotujen verkostojen, kerättyjen kokemusten, opittujen tietojen ja taito- 
jen ja jopa sattuman varaan.?* 

Kirjan muistitietoaineistossa ensimmäiseen kehitysyhteistyöntekijä- 
sukupolveen, joka syntyi 1930-, 1940- ja 1950-luvuilla ja lähti kentälle 
vuosina 1965-1985 (ks. kuvaaja 3), kuuluu lähetystyöntekijöitä, bilateraa- 
lihankkeiden ja yhteispohjoismaisten hankkeiden asiantuntijoita sekä 
kaksi 1980-luvulla kentälle lähtenyttä konsulttia. Tämän joukon kauko- 
kaipuuta ja uteliaisuutta ruokkivat lapsuudessa seikkailukirjallisuus, 
kodin kansainvälinen ilmapiiri ja ulkomaiset vieraat sekä vanhempien 
arvomaailma ja elämänasenne.?' Myös perheen evakkotaustan ja karjalai- 
suuteen liitettyjen piirteiden, kuten sosiaalisuuden ja vilkkauden, katsot- 
tiin lisäävän valmiuksia lähteä vieraaseen maahan ja kulttuuripiiriin.?? 
Varhaisia kosketuksia Afrikkaan tarjosivat kirjallisuuden lisäksi myös lä- 
hetystyöntekijät ja heidän mukanaan Suomessa vierailleet namibialaiset 
— ja Helsingin Tehtaankadulla leikkineet lähetystyöntekijöiden lapset.??; 
Suomen Lähetysseura aloitti Ambomaan lähetyksen vuonna 1870. Sen 
lähetit olivat ensimmäisiä suomalaisia, joilla oli käytännön kokemusta 
kehitysmaista, ja he myös levittivät lähetysalueita koskevaa tietoaan aktii- 
visesti ja laajalle yleisölle hankkiakseen varoja ja kannatusta lähetyksel- 
le.?74 Kylissä ja kaupungeissa kiertävien lähetystyöntekijöiden eksoottisilla 
kuvauksilla oli tärkeä rooli kehitysmaita koskevien mielikuvien tuottajana 
ja kiinnostuksen herättäjänä. Vaikutus ulottui ajallisesti myös toiseen 
kehitysyhteistyöntekijäsukupolveen sekä yli uskonnollisten piirien: 


—— mummoni on ollut huolissaan uskonnollisesta kasvatuksesta, 
kun minut on kasvatettu hyvin avarakatseiseksi [- -]. Ja hän on vienyt 
minut lähetysseuran juhlille. Ja minun perheeni ei käynyt tällaisissa 
tilaisuuksissa [—-] ja hän, hänen vaikutus oli sitten hyvin erilainen, 
kuin mitä hän odotti. Mä olen siellä niin kuin nähnyt lastenlääkärei- 
tä, jotka olivat töissä Tansaniassa. Ja mä olen kuullu niitten, ja katso- 
nut heidän diaesityksiä joskus 60-luvulla. Pienenä, viisvuotiaana. Ja 
sit mä olen niinku seurannut sitä ja tuumannut, että ”nyt mä tiedän, 
isona musta tulee lääkäri ja mä lähden Afrikkaan töihin”.? 


Kehitysyhteistyöntekijöiltä ei edellytetty aikaisempaa ulkomaankoke- 
musta, eikä sitä kaikilta löytynytkään. Monet ensimmäisen polven ke- 


hitysyhteistyöntekijöistä olivat kuitenkin matkustelleet, opiskelleet ja 

Kuvaaja 3. Informanttien syntymävuodet. 

työskennelleet ulkomailla jo ennen ensimmäistä pestiään.??6 Ensim- 
mäisen polven kehitysyhteistyöntekijät kuuluvat pääosin 1960-luvulla 
nuoruuttaan eläneeseen ikäluokkaan, jolle on Katja-Maria Miettusen 
mukaan tyypillistä muistella ”radikaalia 60-lukua” kansainvälistymisen 
ja Suomen avautumisen aikana.?7 Tällainen muistelu seuraa ja osaltaan 
myös vahvistaa 1960-luvun historiakuvaa poikkeuksellisena ja erityisen 
merkittävänä ajanjaksona.?* 

Tämän kirjan aineistossa kokemus maailman avartumisesta ei kuiten- 
kaan ollut pelkästään 1960-lukua koskeva ilmiö, vaan se kuvaa yleisesti eri 
vuosikymmeninä maailmalle päässeiden nuorten tuntemuksia. Vastaavia 
esimerkkejä löytyy myös muista tutkimuksista. Jo 1940-1950-luvuilla, 
kun matkustaminen oli vielä luokkasidonnaista, Itä-Euroopan kansande- 
mokratioissa järjestetetyt maailman nuorisofestivaalit avasivat tuhansille 
suomalaisille työläisnuorille harvinaisen mahdollisuuden päästä ulko- 
maille. Festivaalimatkat kommunisti- ja vasemmistolaisnuorten kansain- 
väliseen suurtapahtumaan olivat helppo ja edullinen tapa matkustaa, kos- 
ka matkat olivat Suomen Demokraattisen Nuorisoliiton organisoimia ja 
Neuvostoliitto ja muut sosialistimaat tukivat matkoja taloudellisesti. Pia 
Koivusen mukaan festivaaleille lähteneet nuoret näkivät oman kokemuk- 
sensa ”kuuskytlukulaisten” tapaan osana Suomen laajempaa kansainvä- 
listymistä ja syrjäisyyden ja takapajuisuuden murtamista.??? Myös yliop- 
pilaiden toiminnassa kansainväliset yhteydet — erityisesti pohjoismainen 
yhteistyö — olivat tärkeitä jo jälleenrakennusaikana. Laura Kolben mu- 
kaan 60-luvulle astuminen ei merkinnyt ylioppilaiden kansainvälistymi- 
sen suhteen murrosta vaan jo olemassa olevan kansainvälisen toiminnan 
laajenemista.?87 Myös esimerkiksi 1800-luvun lopulla alkanut lähetystyö 
ja 1800-luvulta Kanadaan ja Yhdysvaltioihin kohdistunut siirtolaisuus 
osoittavat, että iso joukko suomalaisia matkusti kauas seikkailun, uskon 
tai elannon perässä jo kauan ennen 1960-lukua.?*' Nuorten valmius läh- 
teä maailmalle ei siis näytä historian valossa poikkeukselliselta. 

Vaikka kokemus maailman avautumisesta henkilökohtaisella ja kol- 
lektiivisella tasolla yhdistää eri aikoina matkustaneita nuoria, 1960-lu- 
vun henkinen ilmapiiri, kasvanut varallisuus ja lisääntynyt vapaa-aika 
tekivät ulkomaille lähtemisen helpommaksi yhä useammalle. On tär- 
keä muistaa, että valtaosa suomalaisista ei edelleenkään muuttanut tai 
matkustanut ulkomaille, ja moni jäi asumaan synnyinseudulleen.?8? 
Suomessa 1960-luvulla tapahtunut rakennemuutos tarkoitti kuitenkin 
myös lisääntynyttä liikkuvuutta. Ihmiset muuttivat opiskelun, työn ja 
paremman elintason perässä maalta kaupunkeihin ja Suomesta Ruot- 
siin.? Työaikalainsäädännön uudistaminen, kuten pidempi vuosiloma 
ja viisipäiväinen työviikko, sekä siirtyminen maataloudesta teollisuus- ja 
palveluammatteihin tarkoittivat selvempää vapaa- ja työajan erottamista. 


92 SUOMESTA APUMAAHAN — MOTIIVIT, HAKEUTUMINEN JA VALMENNUS 


https://doi.org/10.21435/ht.290 


Nopean talouskasvun ja lisääntyneen vapaa-ajan myötä yhä useammilla 
kotitalouksilla oli aikaa ja varallisuutta vapaa-ajan matkailuun. Välime- 
relle suuntautuneet seuramatkat kasvattivat suosiotaan 1950-luvulta läh- 
tien, ja 1960-luvun alussa autolautat Ruotsiin ja Saksaan avasivat tien 
Eurooppaan.**4 Nuoret kävivät kielikursseilla ja hanttihommissa ja lif- 
tasivat ulkomaille.?85 Henkiset esteet murtuivat, kun yhä useampi tunsi 
jonkun, joka oli lähtenyt.?** 

Ensimmäisen kehitysyhteistyöntekijäsukupolven varhaiset matkat 
1960-luvulla liittyivät usein opiskeluajan ulkomaanvaihtoihin ja työhar- 
joitteluihin ja suuntautuivat pääasiassa Eurooppaan ja Yhdysvaltoihin.?87 
Marja-Leena Salinille opiskelijavaihto Yhdysvalloissa vuosina 1960-1961 
oli ”käänteentekevä siihen kiinnostukseen, mitä maailmalla tapahtuu”. 
Hänen mieleensä on jäänyt etelävaltioiden rotuerottelu, mutta erityisesti 
myös Brysselissä matkalla Yhdysvaltoihin tavatut afrikkalaiset: 


Mä ihastuin niihin afrikkalaisiin aivan valtavasti, jotka mä silloin 
tapasin. Ja sit kun mä lähdin takaisin ja mua haastateltiin -61 leh- 
teen siellä, niin mä olin sanonu siinä, että haluun joskus olla, tota... 
lääkäri tai tohtori, ja tehdä töitä Afrikassa.*** 


Kymmenen vuotta vaihtokokemuksen jälkeen, vuonna 1972, Salin ja hä- 
nen puolisonsa hakivat Marja-Leena Salinin aloitteesta lähetyskurssille 
lehti-ilmoituksen kautta.?89 Aiemmin tehdyt matkat olivat harvoin läh- 
dön ainoa taustatekijä, mutta niillä oli yhteys kentälle hakeutumiseen ja 
oman ammatti-identiteetin kehittymiseen. Matkustaminen opetti kan- 
sainvälistä kanssakäymistä, avarsi mieltä ja laajensi perspektiiviä Suomen 
ulkopuolelle.?9* Esimeriksi Salinin tapauksessa vaihtokokemus herätti 
auttamishalun ja kiinnostuksen kansainvälistä toimintaa, kuten kehitys- 
yhteistyötä, kohtaan. Toisaalta kehitysyhteistyöhön saatettiin myös hakeu- 
tua halusta matkustaa ja elää ulkomailla. Olli Alhon mukaan nämä olivat 
1970-luvun lopulla hyvin tyypillisiä syitä lähteä kehitysyhteistyöhön ?9" 
Tansaniassa 1970-luvun puolivälissä työskennellyt mies kertoo, että hän 
hakeutui ulkoministeriön palkkaamaksi asiantuntijaksi, koska hänellä 
oli ”jonkinlainen halu mennä ulkomaillekin töihin uudestaan”. Hän oli 
ollut nuorempana Saksassa harjoittelijana ja kokenut sen avartavana: 

Me oltiin [perheen kanssa] matkusteltu aika paljon, niin että... että 
meistä ulkomaille meno ei ollu sen... siinä suhteessa mitenkään 
hankalaa. [- -] ja sitten kun minä olin ollu jo ulkomailla, niin mua 
ei ujostuttanu lähteä sinne... Siellä tulee toimeen. Ja sitten kun 
tuli... tuo oli ihan hyvä... hyvä harppaus vähän kauemmaks. Me ei 
oltu... me ei oltu ennen käyty Afrikassa, niin mentiin sillä kertaa 
Afrikkaan. ?9? 


Hakupaperit jätettyään myös Salinit päätyivät pakkaamaan perheensä 
autoon ja testaamaan matkakestävyyttään ennakkoon ajamalla lomalle 
Portugaliin.?9 Turistimatkailun ja erityisesti seuramatkojen merkitys- 
tä suomalaisten kansainvälistymisessä on kyseenalaistettu, koska niillä 
kosketus paikalliseen elämään jää pieneksi.?9 Kehitysyhteistyöntekijöi- 
den muistelussa opiskelijavaihtojen ja työharjoittelujen lisäksi kuitenkin 
myös vapaa-ajanmatkailu Euroopassa ja Yhdysvalloissa lisäsi valmiuksia 
lähteä kentälle: se kartutti kielitaitoa ja antoi rohkaisua sille, että vie- 
raassa maassa ja kulttuurissa pärjäsi. Suomen vaurastuessa matkustelu 
lisääntyi myös työväestön ja maanviljelijöiden keskuudessa. Öljykriisistä 
huolimatta matkustajamäärät moninkertaistuivat vuosina 1968-1978, 
ja 1970-luvun alussa seuramatkoja järjestettiin jo kaukaisiin kohteisiin, 
kuten Thaimaahan. Interrail-kortin käyttöönotto vuonna 1972 helpotti 
nuorten matkustamista Euroopassa. Korttien myynnin perusteella inter- 
rail-matkailu oli väkilukuun suhteutettuna suosittua suomalaisnuorten 
keskuudessa.? Vuonna 1978 arviolta 630 000 eli 24 prosenttia suoma- 
laisista vietti lomansa ainakin osin ulkomailla. Vuonna 1993 vastaavat 
luvut olivat 1,4 miljoonaa ja 39,3 prosenttia.?9* 

Kansainvälistymisen ja kehitysyhteistyön aloituksen myötä suorat 
kontaktit kehitysmaihin ja kehitysyhteistyöhön lisääntyivät 1970- ja 
etenkin 1980-luvulla. Tämä näkyy erityisesti kirjan toisen kehitysyhteis- 
työsukupolven eli 1940-, 1950- ja 1960-luvuilla syntyneiden ja vuosina 
1985—2000 kentälle lähteneiden muistoissa (ks. kuvaaja 3). Aikaisem- 
pien lähtijöiden tapaan osa heistä liittää kehitysyhteistyökiinnostuksensa 
lapsuuden seikkailukirjallisuuteen, lähetystyöntekijöiden kertomuksiin 
tai perheen kansainväliseen ilmapiiriin. Toisen sukupolven kohdalla lap- 
suudenunelma lähetystyöstä sai kuitenkin rinnalleen unelman kehitys- 

yhteistyöstä. Perhetuttavan kehitysyhteistyöpestinsä päätteeksi hankki- 
ma hieno auto sekä eksoottiset esineet ja niistä kerrotut tarinat tekivät 
lähtemättömän vaikutuksen ja herättivät toiveen siitä, että pääsisi itse- 
kin aikuisena lähtemään ”kehitysyhteistyötehtäviin jonnekin kauas”.?97 
Myös omat lapsuudenkokemukset kentällä vanhempien mukana toimi- 
vat sysäyksenä kehitysyhteistyöuralle.?9 Aikuisilla taas ystävien ja työka- 
vereiden kertomukset omista kehitysyhteistyökokemuksista ”herättivät 
kiinnostusta [lähteä] maailmalle”.?99 

Valtaosa kirjan toisen kehitysyhteistyösukupolven edustajista läh- 
ti kentälle Kepan ja kansalaisjärjestöjen kautta (ks. kuvaaja 1). Aikai- 
semmista lähtijöistä poiketen yhä useammalla oli jo ennen tehtävään 
hakeutumista omakohtaista kokemusta kehitysmaista. Ensimmäisen 
kehitysyhteistyöntekijäsukupolven vapaa-ajanmatkat suuntautuivat vie- 
lä 1960-luvulla pääasiassa Eurooppaan ja Yhdysvaltoihin. Sen sijaan 
1980-luvulla vierailtiin kehitysyhteistyöntekijöinä työskentelevien su- 
kulaisten ja ystävien luona turisteina ”haistelemassa”, miltä kehitysyh- 
teistyö tuntuisi3°° Into matkustaa tai halu elää tietyssä maassa tai maan- 
osassa saattoi toimia motiivina lähdölle. Näin oli kehitysyhteistyöuransa 
1980-luvun lopulla aloittaneella konsultilla, joka ei omien sanojensa mu- 
kaan ole koskaan ollut kehitysyhteistyön ”true believer”. Kehitysyhteistyö 
toimi hänelle ensisijaisesti väylänä päästä takaisin Etelä-Amerikkaan, 
jossa hän oli ollut vaihdossa. Vaihdosta palattuaan konsultti siirtyi opis- 
kelemaan kansainvälistä politiikkaa ja kehitysmaiden maantiedettä ja 
palasi mantereelle kehitysyhteistyöntekijänä. Hän kertoo, että koulutus- 
tausta ei niinkään vaikuttanut hänen uravalintoihinsa, vaan aikaisem- 
mat kokemukset maailmalla suuntasivat uran ja siihen sopivan koulu- 
tuksen valintaa3°" 

Konsultin kuvaus tuo esiin myös toisen piirteen, joka aineistossa 
nousee esiin uutena toisen sukupolven kohdalla: vaihtovuosi- ja vapaa- 
ehtoistyökokemukset globaalissa etelässä. Toisen sukupolven kokemuk- 
set opiskelusta ja työskentelystä globaalissa etelässä ennen varsinais- 
ta kehitysyhteistyöpestiä muodostavat keskeisen eron aikaisempaan 
sukupolveen, joka lähti kentälle pääasiassa kotimaassa työskentelyyn 
suunnatun koulutuksen ja kotimaassa hankitun työkokemuksen kans- 
sa. Muistelijoista erityisesti monella 1960-luvulla syntyneellä ja Kepan 

kautta lähteneellä oli taustaa vapaaehtoisena. Vapaaehtoistyö- ja vaihto- 
kokemukset heijastelevat osaltaan 1980-luvun nousukauden takaamia 
parempia matkustusmahdollisuuksia ja nuorison kansainvälistymistä. 
Toisaalta Kepan voluntaarien suuri määrä aineistossa erityisesti 1990-lu- 
vulla lähteneiden kohdalla voi myös ylikorostaa vapaaehtoistyön roolia 
kentälle lähdön taustatekijänä. Kuten edellä on todettu, kehitysjoukoissa 
ammatilliselle kokemukselle ei ollut yhtä tiukkoja vaatimuksia kuin ul- 
koministeriön rekrytoinneissa. Kepassa pidettiin tärkeänä sopeutumis- 
kykyä ja avointa ja suvaitsevaa suhtautumista kohdemaan kulttuuriin.3*? 
Vapaaehtoistyö viittasi tällaisiin asenteisiin ja todennäköisesti edesauttoi 
kehitysjoukkoihin pääsyä. On tärkeä muistaa, että 1980-luvulla kentäl- 
le lähdettiin edelleen myös samanlaisella työ- ja koulutustaustalla kuin 
1970-luvulla. 

Matkustaminen globaalissa etelässä ja siellä herännyt halu lähteä te- 
kemään maailmaa paremmaksi vaikuttivat esimerkiksi Antti Pelttarin 
koulutusvalintoihin ja hakeutumiseen vapaaehtoistyöhön. Pelttari lähti 
Kepan voluntaarina Nicaraguaan vuonna 1992. Hän koki nuorena ”val- 
tavaa kaukokaipuuta” pienessä kyläyhteisössä ja lähti lukion loputtua 
reissaamaan vuosiksi ympäri maailmaa. Pisimmillään hän oli yhtäjak- 
soisesti vuoden ulkomailla matkustellen Aasiassa ja tehden vapaaeh- 
toistyötä Kansainvälisen vapaaehtoisen työleirijärjestön (KVT) kautta 
Nepalissa, Bangladeshissa, Intiassa ja Pakistanissa. Vapaaehtoistyös- 
sä Pelttari koki ympäristöherätyksen, jonka seurauksena hän hakeu- 
tui opiskelemaan maa- ja metsätaloutta. Kyseinen ala oli paras valinta 
”maailman pelastamiseen”, ”koska [--] tavallaan se osaamaton toiminta 
[näillä aloilla] on yks suurimpia syitä tän maailman kurjuuden aiheut- 
tajina”.39 Pelttarin mukaan lähteminen oli 1980-luvun nousukaudella 
helppoa verrattuna tähän päivään. Vuosikymmen merkitsi hänelle ja 
useille muille nuorille maailman avartumista, ja kokemuksia haettiin 
yhä kauempaa: 


Tää aika ja hektisyys on niin erilainen. [- +] Fi mulla ollu kiirettä 
valmistua yhtään miksikään, mä en... ollu hajuakaan mikä mus- 
ta tulee isona, niin... eikä musta [maailman kiertäminen] tuntu- 
nu tuhlaamiselta [- -]. Se oli mahdollista. Se oli ihan silleen aivan 

järjettömän niinku helppoa saada Suomesta jotakin hanttihommia, 
tehdä niitä pari kolme [2-3] kuukautta ja lähteä taas reissuun. [- -] 
Ja jotenkin se, se tuntu siltä, et se maailma on niinku... Silloin tun- 
tu, et maailma on niinku avautumassa mulle ja tavallaan meille ja 
meidän sukupolvelle.394 


Pelttarin tapaan myös Päivi Ahosella oli jo nuorena kiinnostus nähdä 
maailmaa. Ahonen lähti lukion jälkeen 1970-luvun alussa ensin ”hant- 
tihommiin” Englantiin ja sitten vapaaehtoistyöhön KVT:n kautta. Opis- 
keluaikanaan hän kävi ensin vapaaehtoisena 2-3 viikon työleireillä Eu- 
roopan maissa, kuten Puolassa, Unkarissa ja Norjassa. Työelämään 
siirtymisen jälkeen vapaaehtoistyö ulottui jo kauemmas — Keniaan, 
Intiaan ja Nepaliin. Ahonen kertoo olleensa KVT:n ensimmäinen va- 
paaehtoinen, joka lähti Afrikkaan. Hän kävi lomillaan työleireillä 1970- 
ja 1980-luvuilla, kunnes lähti vuonna 1990 Kepan kehitysjoukkolaisena 
Sambiaan: ”Ja sit kun mä olin tehnyt tätä kahden kolmen viikon va- 
paaehtoistyötä niin totta kai se sitten... oli semmonen innostus, että toi 
on juuri mua varten.” Ahosen pitkä tausta vapaaehtoisena heijastelee 
mahdollisesti niitä vaihtoehtoja, joita etenkin sosiaali- ja kasvatusalal- 
le suunnanneilla naisilla oli ennen 1980-luvun loppua. Vapaaehtois- 
työ saattoi lähetystyön lisäksi olla ainoa realistinen väylä kentälle. Oven 
avauduttua Ahosesta tuli kehitysyhteistyön pitkän linjan ammattilainen. 

Vapaaehtois- ja kehitysyhteistyön kautta voitiin yhdistää halu niin 
matkustella kuin auttaakin, kun reissaamisen saattoi yhdistää ”johonkin 
hyödylliseen”.3** Auttamisen lisäksi tai sijasta motiivina saattoi olla halu 
kehittää ja testata itseään. Näin oli paljon matkustelleella Miia Nuikalla, 
joka lähti 1980-luvun lopulla vapaaehtoiseksi Hondurasiin. Nuikka oli 
kiinnostunut tasa-arvoasioista, mutta ei varsinaisesti ajatellut lähtevän- 
sä auttamaan vaan päinvastoin oppimaan itsestään, ”katsoo, miten mä 
voin laittaa itseni likoon”. Työskentely pakolaisleireillä kuitenkin muut- 
ti Nuikkaa pysyvästi, kun hän näki, miten Yhdysvaltojen politiikka ja 
vallankäyttö näkyivät ihmisten arjessa, mitä sisällissodat käytännössä 
tarkoittivat ja millaisia vastarintaliikkeet ja jopa sota olivat. Nuikka sai 
vahvan ”herätyksen” kehitysyhteistyöhön: 

Et jotenkin itelle tuli sellanen vahva tunne, et joo, että mul on niin- 
ku joku tehtävä nyt. Tää kuulostaa kauheen uskonnolliselta, mutta 
siis sillä tavalla, että mulle niinku tuli semmonen vahva tunne, että 
mä haluan olla vaikuttamassa siihen, että asiat |- -] maailmassa 
muuttuu reilummiks.397 


Solidaarisuutta, uskoa ja aatteen paloa 


Suomalaisten vapaaehtoisten kehitysyhteistyötä 2000-luvun Tansanias- 
sa tutkineen Tiina Kontisen mukaan kehitysyhteistyöasioiden harras- 
taminen tarjosi nuorille väylän oman suuntansa etsimiseen.3?$ Tämä 
näyttäisi pitävän paikkansa myös aikaisempien sukupolvien kohdalla. 
Matkakokemusten ja kansainvälisyyden lisäksi erityisesti nuoruusajan 
yhteiskunnallinen, uskonnollinen ja poliittinen toiminta, opiskelija- 
elämä sekä järjestötyö muodostuivat monelle tärkeäksi osaksi kehitys- 
yhteistyöntekijäksi kasvamista. Monet 1970-luvulla kentälle lähteneet 
bilateraali- ja yhteispohjoismaisten hankkeiden asiantuntijat ja lähetys- 
työntekijät kertovat kiinnostuneensa kehitysyhteistyöstä nimenomaan 
kotimaan opiskelija- ja järjestötoiminnassa. 

Näin kiinnostustaan kuvaa myös pitkän uran kehitysmaa-asioiden pa- 
rissa tehnyt suurlähettiläs Kari Karanko. Hän kertoo kuuluneensa nuo- 
rena siihen ”demariporukkaan”, joka harrasti kehitysmaakysymyksiä jo 
1950- ja 1960-luvuilla. Kiinnostuksen syttymiseen 1950-luvulla vaikutti 
Karangon lapsuudenkodin kansainvälinen ilmapiiri, johon kuuluivat 
sekä monipuolinen lukemisto että vireät yhteydet muun muassa Sak- 
saan ja Unkariin ja suomalaisiin lähetystyöntekijöihin. Erityisen ”räjäyt- 
tävä kokemus” hänelle oli kuitenkin opiskelijaelämä 1960-luvun alun 
Jyväskylässä.3*9 Opiskelijat nostivat kehitysmaakysymystä esille Suomes- 
sa eturintamassa YK-liiton ja rauhanliikkeiden kanssa. Aluksi tietoisuus 
kehitysmaista lisääntyi opiskelijalehtien reportaasien ja opiskelijoiden 
omien kansainvälisten yhteyksien, kuten stipendivaihdon ja kansain- 
välisten ylioppilasjärjestöjen, kautta. Opiskelijoiden toteuttama tiedo- 
tustoiminta ja varojen keruu Suomen Punaisen Ristin (SPR) ja Kan- 
sainvälisen Ylioppilashuollon humanitaariselle työlle alkoi 1950-luvulla. 
1960-luvulla työ keskittyi opiskelijoiden osalta YKA:n (1961-68) ympä- 

rille.'* Ylioppilaiden lisäksi myös oppikoululaisten asioita ajava Teiniliit- 
to ja sen paikalliset teinikunnat nostivat kehitysyhteistyön agendalleen 3" 

Karanko toimi YKA:n paikallisessa johdossa ja haki myös Suomen 
ylioppilaskuntien liiton ja Teiniliiton yhteisen lukutaitokampanjan koor- 
dinaattoriksi Boliviaan 1960-luvun alkupuoliskolla. Sinne hän ei tul- 
lut valituksi, mutta pääsi 1960-luvun alussa mukaan Kalervo Siikalan 
pääkaupunkiseudulla järjestämiin kehitysapuseminaareihin. Seminaa- 
reihin osallistui useita kehitysavun tulevia pitkän linjan konkareita, ja 
myös Karangolle osallistuminen oli tärkeä kokemus. Karanko muistelee 
kehitysyhteistyöhön hakeutumista ennen kaikkea ammattitaidon raken- 
tamisen näkökulmasta. Hakeutumisessa merkityksellistä oli nuorena 
koettu kansainvälistyminen ja tarvittavien tietojen, taitojen ja kokemuk- 
sen hankkiminen: 


Nämä ovat niinkun taustoja... siellä taustalla kuitenkin ja sitten 
mun kiinnostukseni kehitysmaita kohtaan johtui yksinkertaisesti 
siitä, että mä opiskelin sitä... kehitysmaakysymyksiä ja mun opinto- 
valintani ja muut tällaset, opettajatutkinto ja sitten niinkun talous- 
tieteet, niin ne niinku oli myöskin valikoitunu tavallaan sillä tavalla, 
että... että sieltä oli mahdollisuus sitten niinku, joko hallintovirka- 
miehenä tai muuten sitten, lähteä kehitysmaatehtaviin.3” 


Karangon kertomus on tyyppiesimerkki siitä, miten järjestötoiminta ja 
luodut kontaktit — kuten tärkeäksi koetut Siikalan seminaarit — toimivat 
sopivan koulutuksen ohella yhtenä porttina kehitysyhteistyön asiantun- 
tijaksi. Kansalaisyhteiskunnan vaikutus kehitysyhteistyön muotoutumi- 
seen 1960-1970-luvuilla on arvioitu vähäiseksi, sillä tuolloin kehitys- 
yhteistyöpolitiikkaa ja määrärahakehitystä ohjasivat pääasiassa ulko- ja 
kauppapoliittiset intressit.35 Toisaalta kansalaisyhteiskunnan ja Suomen 
valtion kehitysyhteistyön välillä oli myös selvä kytkös, kun ottaa huo- 
mioon, että entisistä opiskelija-aktiiveista tuli kehitysyhteistyöasioista 
päättäviä virkamiehiä.3'4 

Suomessa kehitysyhteistyö oli uutta, eikä sen hoitamiseen ollut va- 
kiintunutta perinnettä ennen kehitysaputoimiston perustamista. Yksit- 
täisiä projekteja oli hoidettu 1950-luvulla hajanaisesti eri ministeriöissä, 

sillä Suomessa ei entisten siirtomaavaltojen tapaan ollut siirtomaahal- 
linnon ajalta periytynyttä virkamieskoneistoa avun hallinnointiin 5 Ke- 
hitysyhteistyöosasto, entiseltä nimeltään kehitysaputoimisto, poikkesi 
ulkoministeriön perinteisen virkamiesuran vaatimuksista. Etenkin aluk- 
si sinne palkattiin nuorta, yliopistosta vastikään valmistunutta ja kehi- 
tysmaakysymyksistä kiinnostunutta väkeä.” Suuri osa ensimmäisistä 
virkamiehistä oli Karangon tapaan entisiä kehitysyhteistyön opiskelija- 
aktiiveja, jotka saivat kannuksia uralleen esimerkiksi Suomen ylioppi- 
laskuntien liitosta (SYL) tai YKA:sta.? Karanko aloitti 1970-luvun alussa 
työt kehitysaputoimistossa, jossa ”tehtiin päämäärätietoisesti kehitys- 
yhteistyötä”, jonka tavoitteena oli ”auttaa kehitysmaita auttamaan itse 
itseään”. Karangon mukaan työssä oli tietty ideologinen viritys, mutta 
myös realismi oli mukana, koska pelkät ideologiset kuvitelmat avusta 
eivät toimineet käytännössä.3'8 

Kehitysyhteistyötä hoitaneiden virkamiesten taustan lisäksi toinen 
selvä kytkös kansalaisyhteiskunnan ja kehitysyhteistyön välillä löytyy 
1960-1970-lukujen nuorisoliikkeistä, nuorison politisoitumisesta ja 
kansainvälisen solidaarisuusajattelun noususta, jotka lisäsivät kiinnos- 
tusta kehitysyhteistyötä kohtaan. Myös Karangon kiinnostus kehitysyh- 
teistyöhön liittyy opiskelijaelämään ja sosiaalidemokraattiseen taustaan, 
mutta opiskelija-aktivismin roolia hän ei korosta. Vahvemmin juuri ra- 
dikaalin 1960-luvun ja poliittisen 1970-luvun hengessä kiinnostuksensa 
taustoja muistelee Karangon kanssa samoihin aikoihin opiskellut Jukka 
Jänis, joka lähti DANIDAn asiantuntijana Tansaniaan vuonna 1986. 
Jänis aloitti opintonsa Helsingin kauppakorkeakoulussa vuonna 1965, 
jolloin kolmas maailma oli pinnalla: 


Flettiin sellaisia aikoja, jolloin oli voimakasta murrosta niinkun 
kansainvälistymisessä ja vasemmistolaisessa liikkeessä varsinkin. 
[- -] Se tietysti sivusi tätä kehitysyhteistyötä ja sorrettujen kanso- 
jen vapautustaistelua, erikoisesti Afrikassa. No Aasiassa tietysti oli 
Vietnamin sota erikseen, mutta [- -] myöskin nää Afrikan vapau- 
tusliikkeet oli... tapetilla koko ajan ja Helsingissähän oli [--] sem- 
monen yhteisö, kun Tricont-liike, jossa oli kirjapaino ja painettiin 
aineistoa ja osallistuttiin mielenosoituksiin ja vaadittiin [--] eteläi- 

sessä Afrikassa olevien siirtomaiden vapautusta. Tää vapautustais- 
telu [--] ja sitten tuota myöskin tavattiin jonkin verran afrikkalaisia 
opiskelijoita ja ne sai tähän asiaan niinku... lisäs tätä kiinnostusta. 
Et oikeestaan tämmönen yhteiskunnallinen herääminen oli niinku 
[- -] se aivan alkukäynnistys [- +] tälle kiinnostukselle kehitysyh- 
teistyöasioihin.*9 


Essi Jouhkin ja Liisa Lalun mukaan 1960-1970-lukujen nuoruusmuis- 
toihin liittyy tunne muutoksesta sekä heräämisestä yhteiskuntaan ja 
maailmaan.° Tämä näkyy selvästi Jäniksen ja osin myös Karangon 
muistelussa. Ajan henkeen kuului huoli kolmannen maailman tilasta, 
ja valistustyöstä siirryttiin myös suoriin tekoihin oikeudenmukaisem- 
man maailman rakentamiseksi.?** 1960-luvun nuoret — tulevat kehi- 
tysyhteistyöntekijät — tapasivat afrikkalaisia opiskelijoita ja osallistuivat 
anti-apartheid-liikkeeseen sekä vuonna 1968 perustetun Tricontin eli 
kolmannen maailman vapaustaisteluita tukeneen ja imperialismia vas- 
tustaneen liikkeen toimintaan. Lisäksi he osallistuivat Vietnamin sodan 
vastaisiin ja Afrikan vapausliikkeitä tukeviin mielenosoituksiin.3” Hel- 
singissä järjestettiin kolmatta maailmaa käsitteleviä keskustelutilaisuuk- 
sia, seminaareja ja luentoja. Helsingin yliopisto perusti 1970-luvulla 
kehitysmaainstituutin, jonka eräs kehitysyhteistyöntekijä kertoo ”räjäyt- 
täneen tietoisuuden” maailman tilasta ja saaneen siten valitsemaan ke- 
hitysyhteistyön perinteisen urapolun sijasta.3*4 

Yhteiskunnalliseen ja poliittiseen heräämiseen liittyvän solidaari- 
suusajattelun rinnalla toinen tärkeä arvomotiivi lähdölle olivat kristil- 
liset arvot ja lähimmäisenrakkaus.3% Ne veivät Esa Ahosen Suomen Lä- 
hetysseuran lähetystyöntekijäksi Nepaliin vuonna 1979. Ahonen kertoo, 
että häntä motivoi kristillinen elämänkatsomus ja johdatus: ”halu antaa 
ammatillinen osaaminen kehitysmaiden eteenpäinviemiseksi, vaikka 
emme [vaimoni kanssa] varmasti syvästi ymmärtäneet, mitä se voisi 
käytännössä tarkoittaa ja mikä on paras tapa toteuttaa sitä”. Karangon 
tapaan Ahonen paikantaa lähtönsä juuret lapsuuden kotikasvatukseen 
sekä varhaisiin kohtaamisiinsa lähetystyöntekijöiden kanssa. Helsingin 
opiskelijaelämässä tuli 1970-luvun alussa virikkeitä monesta suunnas- 
ta,3?* kun nuoriso koki 1960-1970-luvun taitteessa yhteiskunnallisen 

herätyksen lisäksi myös vahvan lähetysherätyksen 3” Kristillisen opis- 
kelijatoiminnan lisäksi opiskelijavaihto Kanadassa antoi lisävalmiuksia 
kansainvälisyyteen. Lopullinen sysäys tuli kuitenkin ystävältä, joka lähti 
hallinnolliseen työhön Tansaniaan. Ahonen kertoo ymmärtäneensä, että 
myös hänen omalle osaamiselleen voisi olla käyttöä.3?8 

Lähetystyön ja kehitysyhteistyön suhde on monisyinen ja osin ambi- 
valentti.3”9 Niiden keskeinen ero tiivistyy lähetystyön lähetyskäskyyn ja 
siihen pohjautuvaan lähetyskutsuun, joka muodostaa erityisen motiivin 
lähetystyölle. Tämä motiivi näyttäytyy kuitenkin kyseenalaisena monel- 
le sekulaarista lähtökohdasta työtä tekevälle.33* Kentälle lähteminen on 
lähetyskutsun saaneelle Jumalan osoittama, henkilökohtainen tehtävä, 
jonka tarkoituksena on viedä evankeliumia maailmalle ja saattaa kohde- 
maan ihmiset seurakunnan yhteyteen joko sananjulistuksella tai palve- 
lutyön ja esimerkin kautta. Vaikka kenttätyö itsessään saattaa sisältää 
altruistista toimintaa, kuten sairaiden hoitamista ja heikommassa ase- 
massa olevien auttamista, lähtöön ei aina liity perinteisessä mielessä 
altruistisia motiiveja, kuten auttamishalua.%? Lähetyskutsu saattaa olla 
myös ristiriidassa omien henkilökohtaisten toiveiden ja suunnitelmien 
kanssa. Henkilökohtainen vakaumus ja usko Jumalan johdatukseen ovat 
kuitenkin saaneet lähtemään kentälle silloinkin, kun oma kiinnostus 
työhön on puuttunut: 


No mä en ollu yhtään kiinnostunu. Minua tota pyydettiin. [--] [Lä- 
hetysjärjestöstä] niinku työntekijä soitti mulle, että oisinko [--] 
kiinnostunu lähtee Bangladeshiin? Mä sanoin, et en missään ta- 
pauksessa, et ei mua kiinnosta. [naurua] Mut jotenkin sit siinä vuos 
sen puhelinsoiton jälkeen niin — toki mä oon niinkun uskova ihmi- 
nen, et uskon Jumalaan — niin... niin koin, että se on mun paikka 
sit kuitenkin, et kyl mun pitää lähtee 333 


Lähetyskäskystä huolimatta lähetystyötä ja sekulaaria kehitysyhteistyötä 
yhdistävät paitsi ruohonjuuritason työn samankaltaisuus myös ihmiset. 
Kristillisen uskon motivoimat suomalaiset työskentelevät sekä sekulaa- 
reissa että uskonnollisissa järjestöissä. 94 He myös liikkuvat niiden vä- 
lillä. Organisaation vaihtoon ei välttämättä ole sisältynyt arvoristiriitoja, 


102 SUOMESTA APUMAAHAN — MOTIIVIT, HAKEUTUMINEN JA VALMENNUS 


https://doi.org/10.21435/ht.290 


eikä työtäkään ole aina koettu erilaiseksi.35 Lähetyskutsun saanut Jaana 
Rannikko siirtyi vaivatta lähetystyöstä Kepan kehitysjoukkolaiseksi Sam- 
biaan.3° Myös Esa Ahonen aloitti työskentelyn Kepassa vuonna 1986 
toisen lähetyskautensa jälkeen. Ahonen oli jo nuorena valmis lähtemään 
kentälle eri reittien kautta: hän kertoo hakeneensa kaupallisen sihteerin 
tehtäviä ja junioritehtäviä YK:ssa ennen ensimmäistä lähetyskauttaan. 
Kepa vaikutti ”vasemmistolaiselta”, mutta toisaalta Ahonen koki oman 
ajattelunsa olevan ”niin sosiaalista vaikka ei ehkä sosialistista, että jou- 
duin välillä ravistelemaan työtovereitani, kun koin olevani vasemmisto- 
laisin koko porukasta”.357 

Kehitysyhteistyössä 1970-1980-luvuilla vallinnut niin sanottu va- 
semmistolaisuus, ideologisuus ja idealistisuus näyttävät muodostu- 
neen vakiintuneeksi kertomukseksi, joka määrittää kehitysyhteistyön 
(altruistisia) arvoja ja jota vasten kehitysyhteistyöntekijät peilaavat omia 
motiivejaan. Kirjan aineiston ihmisistä muutamilla tuli selkeästi esil- 
le vasemmistolaisiin poliittisiin arvoihin liittyvä taustamotiivi. Suurin 
osa kehitysyhteistyöntekijöistä ei kuitenkaan mainitse ollenkaan poliit- 
tis-ideologisia motiiveja kentälle hakeutumisensa taustatekijöinä. Esa 
Ahosen tapaan ideologisia motiiveja kommentoivat eri sävyin pääasias- 
sa 1940- ja 1950-luvuilla syntyneet ja nuoruuttaan 1960-1970-luvuilla 
eläneet kehitysyhteistyöntekijät. Ikäluokka näyttää merkitsevän enem- 
män kuin kentälle lähdön ajankohta, sillä kommentoijia on sekä ensim- 
mäisestä että toisesta kehitysyhteistyöntekijäsukupolvesta.8 Suomen 
teknistä apua ja sen tekijöitä väitöskirjassaan tutkinut Pamela White on 
tehnyt samanlaisen huomion. Hänen haastattelemistaan kehitysyhteis- 
työntekijöistä 1990-luvulla ja sitä aikaisemmin uransa aloittaneet kerto- 
vat poliittisten ja aatteellisten syiden vaikuttaneen heidän lähtöönsä ken- 
tälle. He myös viittaavat 2000-luvulla aloittaneita useammin altruistisiin 
syihin, kuten haluun auttaa ja tehdä hyvää.39 

Poliittis-ideologisiin motiiveihin liittyvät kannanotot liittyvät edellä 
kuvattuun nuorison yleiseen yhteiskunnalliseen heräämiseen ja politi- 
soitumiseen. Kolmannen maailman tukeminen oli keskeinen osa va- 
semmistolaisia liikkeitä 1960- ja 1970-luvuilla. Yhteisesti jaetut sukupol- 
vikokemukset eivät kuitenkaan koskettaneet kaikkia samalla tavalla.34° 
Yhteiskunnallinen herääminen ja poliittisuus näkyvät muistelussa eri 

tasoilla: toisaalta omakohtaisina kokemuksina,**' toisaalta yleisempänä 
ajankuvan maalaamisena, jossa mahdollista omaa poliittista motiivia ei 
tuoda esille.34* Osa myös pyrkii irrottautumaan kokonaan ajan henkeen 
liitetystä poliittisuudesta. 1970-luvun alussa kehitysyhteistyöhön lähte- 
nyt mies muistelee: 


Olihan ne aika voimakkaasti esillä kyllä ne asiat, mutta en mä nyt 
tiiä vaikuttiks se... se muhun. Musta siin oli se ongelma mun kan- 
nalta, että nää kehitysasiat oli politisoitu jotenkin ja UM:ssa [ulko- 
ministeriössä] esimerkiksi se ensimmäinen henkilöstö, mikä tuli, 
niin ne oli aika pitkälti poliittisin perustein valittuja, ja myöhem- 
min myöskin, että... [--] Et se oli vähän... jotenkin se oli ... Vasem- 
misto oli monopolisoinut tän idean, mut mä taas ajattelin, että tää 
on tavallaan kuitenkin tämmönen yleismaailman asia, et ei... ja 
niinku mitä mä huomasin, niin kaikkein parhaiten siellä pärjäs ne 
ihmiset, jotka oli lähteny... otti sen työnä, et meni tekemään työtä, 
johon... voi olla tämmösiä yleisempiä motiiveja, mutta ei semmo- 
sia, mitkä vaan idealistisista syistä lähti. Ne oli ne, jotka pettyi pa- 
hiten.34 


Vastaavia vastakertomuksia löytyy myös Teiniliiton piiristä, jossa kan- 
sainvälisyys ja kansainväliset ihmisoikeudet kiinnostivat myös niitä, 
jotka eivät identifioineet itseään poliittisesti vasemmalle.34 Liisa Lalun 
mukaan taistolaiset ja vasemmisto osittain omivat rauhanliikettä ja Viet- 
namin sodan vastustusta, vaikka solidaarisuustoiminnalla oli todellisuu- 
dessa laajempi tuki ihmisten keskuudessa.3% Voidaan sanoa, että myös 
kehitysyhteistyöstä on rakennettu kuvaa radikaalin sukupolven projek- 
tina.34* Vaikka näkyvät kannanotot loivat mielikuvaa kehitysyhteistyön 
vasemmistolaisuudesta, todellisuudessa kehitysyhteistyö on aina kosket- 
tanut myös laajempia piirejä. Fpäpoliittisempi solidaarisuusajattelu, jos- 
ta tuli kehitysmaaliikkeen valtavirtaa erityisesti 1980-luvulla, vaikutti va- 
semmistolaisten liikkeiden kanssa samaan aikaan 1960-luvulta lähtien. 
Myös kirkon piirissä puhuttiin 1960-luvulla kansainvälisestä yhteisvas- 
tuusta ja kehitysmaiden auttamisesta. Kirsi Salosen mukaan eri liikkeet 
elivät kuitenkin 1970-lukujen poliittisten vastakkainasettelujen keskellä 

omissa kuplissaan.34” Tänä päivänä 1970-luvun kärjistynyttä poliittista 
ilmapiiriä ja erityisesti taistolaisuutta kuvataan julkisessa keskustelussa 
varsin negatiivisessa valossa.34* Tämän vuoksi se, että haastateltava ottaa 
ulkopuolisen tarkkailijan roolin vasemmistolaisuutta ja ideologisuutta 
kommentoidessaan, voikin heijastaa paitsi haastateltavan omia men- 
neisyyden motiiveja myös hänen nykyhetkessä syntynyttä haluaan ottaa 
etäisyyttä tänä päivänä kielteisiksi miellettyihin ilmiöihin. 

Poliittiset vastakkainasettelut saivat 1980-luvulla väistyä 1970-luvun 
lopun yhden asian liikkeiden tai vaihtoehtoliikkeiden tieltä. Nimensä 
mukaisesti yhden asian liikkeet eivät noudattaneet vanhaa puoluejakoa 
vaan toimivat ajamansa asian ympärillä ja pystyivät hankkimaan kanna- 
tusta yli puoluerajojen.3*9 Kehitysyhteistyön kannalta niistä merkittävin 
oli prosenttiliike. Prosenttiliikkeellä oli laaja kannatuspohja.3* Se edusti 
kehitysyhteistyön solidaarisuuteen pohjaavia arvoja, ja sille kehitysmai- 
den auttaminen oli ennen kaikkea eettinen velvollisuus. Liikkeen tavoit- 
teena oli nostaa joukkovoimalla Suomen kehitysyhteistyömäärärahat 
0,7 prosenttiin bruttokansantulosta. Sitoumuksensa merkiksi liikkeen 
jäsenet luovuttivat kuukausittain yhden prosentin palkastaan kehitys- 
yhteistyöhön." Yhden asian liikkeet kuuluivat erityisesti 1960-luvulla 
syntyneiden kehitysyhteistyöntekijöiden nuoruuden ja aikuistumisen 
aikaan. 

Halu auttaa kehitysmaita oli tämän kirjan 1980-luvun lopulla ja 
1990-luvulla kentälle lähteneiden kohdalla usein herännyt globaalissa 
etelässä matkustamisen ja siellä tehdyn vapaaehtoistyön myötä. Kuiten- 
kin edelleen myös kotimaan opiskelija- ja järjestötoiminta motivoi ih- 
misiä kehitysyhteistyöhön.?? Aktiivinen kansalaisyhteiskuntatoiminta 
heijasteli 1980-luvulla kansalaisten tukea kehitysyhteistyölle. Prosent- 
tiliikkeen lisäksi tällaista kansalaistoimintaa olivat kehitysmaakaupat 
ja -yhdistykset, joita perustettiin eri puolille Suomea ja jotka toimivat 
eräänlaisina vaihtoehtotoiminnan keskuksina.33 

Esa Ahosen edellä oleva kuvaus kuitenkin osoittaa, että kehitysyhteis- 
työn vasemmistolaisuus toimi edelleen 1980-luvulla kehitysyhteistyön- 
tekijöiden vertailukohteena omille motiiveilleen. Vasemmistolaisuus 
liitetään erityisesti prosenttiliikkeen pohjalta vuonna 1985 perustet- 
tuun Kepaan ja sen kehitysjoukkolaisiin, joihin suurin osa aineiston 


SOLIDAARISUUTTA, USKOA JA AATTEEN PALOA 105 


https://doi.org/10.21435/ht.290 


Kehitysmaakauppoja löytyi pieniltäkin paikkakunnilta. Ivalon maailman 
pohjoisin kehitysmaakauppa myyjineen on kuvattu 1987—1988. Kuvaaja 
tuntematon. Kansan Arkisto. 

Prosenttiliikkeen ja kehitysyhteistyön toimintaryhmien mielenosoitus eduskuntatalon edessä 
17.10.1981. Kuvaaja Leif Weckström. Journalistinen kuva-arkisto JOKA, Museovirasto. 


1990-luvulla lähteneistä kuuluu. Vuonna 1989 voluntaarina kentälle 
lähtenyt Jouko Koppinen kuvaa tunnelmiaan Kepan koulutustilaisuudes- 
ta: ”Yli puolet Nicaraguaan ja Sambiaan haluavista kehitysjoukkolaisista 
oli kirkassilmäisiä maailmanparantajia, sellaisia Che Guevara -paidan 
pitäjiä.” Koppisen mukaan lähtijät olivat ”loistavia ihmisiä”, mutta hänen 
omat motiivinsa ja odotuksensa olivat erilaiset kuin heidän. Koppinen 
halusi tehdä järkevää työtä, oppia kieltä ja olla solidaarinen vähempiosai- 
sia kohtaan. ”En kuvitellut kyvyistäni liikoja”, hän kertoo.354 

Kepan kuvauksista käy hyvin ilmi muistitiedon subjektiivisuus. Kun 
toisille voluntaarit näyttäytyivät Che Guevara -paitaisina maailman- 
parantajina, toisten silmissä he olivat tiedostavia uranrakentajia. Antti 

Pelttari muistelee, että siinä missä lähtijöiden ikähaarukka ulkominis- 
teriön valmennuksessa oli laaja ja kentälle lähdössä myös 50- ja Go-vuo- 
tiaita, Kepan valmennuskurssilla hänen kanssaan samaan aikaan olleet 
kehitysjoukkolaiset olivat kaikki kolmenkymmenen ikävuoden kiep- 
peillä olevia, koulutettuja ja kielitaitoisia nuoria aikuisia, ”äärettömän 
motivoitunutta ja nuorta porukkaa”. He näkivät kehitysjoukot porttina 
kansainväliseen uraan: 


Varmaan se maailmanparantamisen motiivi on ollu siinä kuiten- 
kin myös mukana. En mä usko, että se on ollu pelkästään se kun- 
nianhimo, mutta tottakai niinku oppiminen ja kehittyminen. Mut 
et tota tosi hyvää porukkaa, tosi osaavaa, ammattitaitosta ja sanoi- 
sin aika motivoitunuttakin porukkaa ja työorientaatio oli aika koh- 
dallaan sillä porukalla, joka sinne hakeutu.355 


1960-luvulla syntyneet Kepan voluntaarit, kansalaisjärjestöjen lähettämät 
työntekijät ja YK:n apulaisasiantuntijat eivät juuri viittaa omiin poliittisiin 
arvoihinsa tai motiiveihinsa. Solidaarisuus-säätiön kautta vuonna 1989 
kentälle lähtenyt Helena Laukko on tässä suhteessa poikkeus. Hän toimii 
yksittäisenä esimerkkinä siitä, että ikäpolvessa oli myös poliittisesti moti- 
voituneita lähtijöitä. Demarinuorissa vaikuttaneen Laukon varhainen nuo- 
ruus poliittisella 1970-luvulla näyttäytyy — kuten Jäniksenkin muistelussa 
— innostuksen ja aktivismin aikana, joka vaikutti syvästi hänen arvopoh- 
jaansa ja sitä kautta osaltaan (muttei yksistään) myös kehitysyhteistyöhön 
hakeutumiseen. Verkostot, joita Laukko oli luonut toimiessaan Teinilii- 
ton Taksvärkki ry:n keräyssihteerinä, auttoivat häntä saamaan työpaikan 
Solidaarisuus-säätiöstä. Hän näkee kehitysyhteistyöuran luonnollisena 
jatkumona paitsi kiinnostukselleen matkustaa ja perehtyä kansainvälisiin 
kysymyksiin ja kulttuureihin, myös omalle poliittiselle toiminnalleen: 


Mä oon ollu myös poliittisesti aktiivinen, jolloin tietenkin kehitys- 
maaliike alun alkaen seiskytluvulta [1970-luvulta] oon ollu muka- 
na siinä... siinä toiminnassa [— -] Ja oikeudenmukaisuus, solidaa- 
risuus on ollu ne niinku kantavat teemat, jotka edelleenkin kantaa 
tähän päivään 35° 


108 SUOMESTA APUMAAHAN — MOTIIVIT, HAKEUTUMINEN JA VALMENNUS 


https://doi.org/10.21435/ht.290 


Kuten aikaisemmilla ikäluokilla, 1960-luvulla ja sen jälkeen syntyneil- 
lä vähäiset maininnat poliittisista arvoista voivat ilmentää tietoista tai 
tiedostamatonta halua häivyttää poliittista taustaa siihen liitettyjen kiel- 
teisten mielikuvien vuoksi. Toisaalta hiljaisuus voi heijastella myös sitä, 
että 1980-luvun yhden asian liikkeiden kaudella aikuistunut ikäluokka 
ei jäsennä kehitysyhteistyöhön liittyviä arvoja yhtä selvästi puoluepoli- 
tiikan kautta kuin ne sukupolvet, jotka ovat saavuttaneet aikuisuuden 
joko radikaaliksi mielletyllä 1960-luvulla tai poliittiseksi mielletyllä 
1970-luvulla. 1980-luvulla puoluepolitiikan tilalle nousivat esimerkiksi 
ympäristöajattelu ja tasa-arvoasiat. Moni puhuu suorasti tai epäsuorasti 
altruistisista arvoista mutta kuvaa niitä yleisluontoisesti maailman pa- 
rantamisena, auttamisena, eriarvoisuuden vähentämisenä tai tasa-arvon 
ajamisena.357 

Kehitysyhteistyön vasemmistolainen imago saattaa osin kummuta 
myös yhden asian liikkeistä. Niitä yhdisti 1980-luvun nousukaudella 
länsimaisen elämäntavan ja kulutusyhteiskunnan kritiikki: se kuului 
niin rauhanliikkeeseen, kehitysmaaliikkeeseen, ympäristöliikkeeseen 
kuin feministiseen naisliikkeeseenkin.8 Kehitysmaayhdistyksen kautta 
vuonna 1988 kentälle lähtenyt Raimo Lilja, joka toimi 1970-1980-luvun 
vaihtoehtoliikkeissä ja erityisesti ympäristöliikkeessä, nostaa esiin, ettei- 
vät eri liikkeet olleet erillisiä vaan antoivat voimaa toisilleen: 


Tavallaan yks palanen sitä uutta maailmankuvaa on se, et niinku 
ympäristönsuojelua, tai tätä kulutusyhteiskunnan kritiikkiä, niin 
pitää lähestyä myös globaalista näkökulmasta. [--] köyhyys ja [--] 
luonnonvarojen ryöstäminen kehitysmaista, niin se on tavallaan 
se kääntöpuoli tätä meidän |- -] kulutusyhteiskuntaa. Että se... se 
tavallaan... se niinku siihen semmoseen kokonaiskuvaan kuului 
yhtenä palikkana. Ja se [- -] motivoi mua sitten lähtemään sille 
ensimmäiselle reissulle, tai ensinnäkin niinku liittymään tähän ja 
perustamaan tätä, [- -] kehitysmaayhdistystä Mikkelissä. 39 


Kansainvälinen solidaarisuus sai 1980-luvun lopulla uusia piirteitä yllä 
mainittujen liikkeiden lisäksi myös uusliberalistista talousjärjestelmää 


vastustavan globalisaatiokriittisen liikkeen ja kriittisen kehitysajattelun 

myötä.3*9 Nimimerkki Senja kertoo olleensa aina kiinnostunut maail- 
manparantamisen teemoista. Kiinnostuksenkohteidensa vuoksi hän 
päätyikin opiskelemaan ympäristötutkimusta ja kehitysmaantutkimus- 
ta. Kun Senja lähti kentälle 2000-luvun alussa, taustalla ei ollut opti- 
mismi tai usko kehitysyhteistyöhön. Päinvastoin hän kertoo olleensa 
hyvin kriittinen kehitysyhteistyötä kohtaan mutta halunneensa selvittää 
työhön osallistumalla, miten maailmasta saisi tasa-arvoisemman. Senja 
päätti lähteä kentälle kansalaisjärjestön kautta, koska ajatteli, että järjes- 
töjen tekemä työ oli vähemmän ”vahingoittavaa etelän maiden kehityk- 
selle”. Hän ajatteli järjestöjen toiminnan aiheuttavan vähemmän riippu- 
vuutta, koska rahaa liikkui siinä vähemmän. Paikalliset toimijat olisivat 
”lähellä” ja tulisivat paremmin kuulluiksi3* 

Tämän kirjan aineistossa on vain kolme 2000—2010-luvuilla ensim- 
mäistä kertaa kentälle lähtenyttä muistelijaa. Aineistolla ei siis päästä 
kattavasti käsiksi 2000-luvun lähtömotiiveihin. Pamela Whiten mu- 
kaan Senjan edustama kehityskriittinen ajattelu on kuitenkin hyvin 
yleistä kehitysyhteistyöuralle tähtäävien, vastavalmistuneiden nuorten 
keskuudessa. Usein kriittisyys omaksutaan osana kehitystutkimuksen 
opintoja, mikä Whiten mukaan saattaa olla yksi syy sille, miksi alalle 
vasta valmistuneet eivät puhu altruistisista motiiveista. Tänä päivänä ei 
ole enää poliittisesti korrektia tai ammatillista suhtautua työhön ”maa- 
ilman pelastamisen” ja ”valkoisena pelastajana” toimimisen kautta.3*? 
Ajattelumallin muutos voi osaltaan vaikuttaa myös 1970—1990-luvuilla 
kentälle lähteneiden muisteluun. Moni heistä on ollut aktiivisesti mu- 
kana kehitysyhteistyössä vielä 2000- ja 2010-luvuilla. Kehitysyhteistyön 
nykyvirtauksiin sopimattomia motiiveja saatetaan vähätellä tai häivyttää 
ja korostaa niiden sijasta aikaan paremmin sopivia syitä, kuten uraan ja 
ammattiosaamiseen liittyviä tekijöitä. Idealismi, optimismi ja auttajan 
rooli voivat näyttäytyä tämän päivän ja mahdollisesti oman työkokemuk- 
senkin näkökulmasta naiiveina, vaikka aikanaan ne saattoivat olla perus- 
teltu tapa suhtautua apuun. 

Maailmanparantajista ja golfin pelaajista uranrakentajiin 


No mulle siis se on se, mikä saa tekemään tätä työtä, on ne ihmi- 
set. Ja tavallaan se, että mä uskon siihen, että... et sekin, mitä minä 
teen, voi nimenomaan auttaa... auttaa tavallaan muuttamaan tätä 
maailmaa oikeudenmukaiseks meille kaikille ?$ 


Ensimmäinen asia mulle ei oo ollu se palkka. Toki sillä tavoin, että 
mä oon kyllä määrittäny sen, että missä mä koen, et on sen mun 
ammattitaidon hinta ja mä sanoisin, et mun mielestä pikkasen är- 
syttää kansalaisjärjestöissä niinkun sellanen asia, et pitäis tehdä 
asioita niinku jollain pyhällä hengellä, tai ilmaseks.3% 


Silke Rothin näkemys kehitysyhteistyöntekijöistä ”intohimoisina am- 
mattilaisina”, joita motivoi ennen kaikkea halu tehdä merkityksellistä ja 
mielekästä työtä, kuvastuu hyvin yllä olevissa lainauksissa. Niissä YK:n 
järjestössä työskentelevä, 1990-luvulla uransa aloittanut suomalainen 
kuvaa kehitysyhteistyötä samanaikaisesti sekä auttamishalusta kumpua- 
vana intohimona että leivän pöytään tuovana palkkatyönä. Merkityksel- 
lisyys syntyy eri ihmisille eri asioista: toisille altruistisista motiiveista, 
auttamisesta ja yhdenvertaisuuden ajamisesta, toisille mahdollisuudes- 
ta nähdä, kokea ja olla hyédyksi.3°5 Samalla kehitysyhteistyöhön liittyy 
samanlaisia odotuksia itselle saatavista aineettomista ja materiaalisista 
hyödyistä — palkasta, oppimisesta ja henkisestä kasvusta — kuin muihin- 
kin ammatteihin. 3 

Kommentti palkasta voidaan lukea myös kannanottona, jossa työn- 
tekijä käsittelee ristiriitaa auttamisen ja hyötymisen välillä ja määrittää 
suhdettaan yleisiin käsityksiin kehitysyhteistyön motiiveista, kutsumus- 
luonteesta ja oikeasta tavasta elää Apumaassa. Puhuminen kehitysyh- 
teistyöstä itselle saatavista eduista voi olla kiusallista ja hankalaa. Siihen 
liittyy paljon ambivalentteja tunteita, jotka voivat saada haastateltavat 
vaikenemaan motiiveistaan. Anne-Meike Fechterin mukaan tämä am- 
bivalenssi syntyy julkisten odotusten ja henkilökohtaisten motiivien vä- 
lisestä ristiriidasta. Kehitysyhteistyön julkinen kuva perustuu vahvas- 
ti altruistisiin motiiveihin. Kehitysyhteistyö käsitetään pohjimmiltaan 

kehitysmaita hyödyttävänä lahjana, jonka pitäisi olla vapaa yksilöiden, 
organisaatioiden ja valtioiden oman edun tavoittelusta. Se mielletään 
kutsumustyöksi, johon kuuluu epäitsekkyys ja valmius auttaa muita, 
joskus jopa oman turvallisuuden uhalla. Pamela Whiten ja Peter 
Devereux'n mukaan altruismi nähdäänkin usein piirteenä, joka erot- 
taa kehitysyhteistyöntekijät muista ulkomailla asuvista kansainvälisistä 
asiantuntijoista, kuten diplomaateista, sotilaista ja yritysmaailman am- 
mattilaisista 3*$ Myös Suomessa kehitysyhteistyö nähdään mielipidemit- 
tausten perusteella vahvasti moraalisena velvoitteena 3*9 

Moraalinen pohdinta oman työn oikeutuksesta ei koske pelkästään 
materiaalisia etuja.3”° Kehitysyhteistyöstä saatava rahallinen korvaus 
on kuitenkin moraalisen pohdinnan kannalta erityisen hankala aihe. 
Useimpien ammattien kohdalla työn tekemistä osittain tai kokonaan pal- 
kan vuoksi ei nähdä lähtökohtaisesti ongelmana. Sen sijaan kehitysyh- 
teistyön kohdalla taloudellisen hyödyn tavoittelu muuttuu mielikuvissa 
muiden köyhyydellä tienaamiseksi ja lähtökohtaisesti ”vääräksi syyksi” 
osallistua työhön.” Tähän kirjaan osallistuneista selvä vähemmistö — 
vain neljä 1970—1980-luvuilla uransa aloittanutta kehitysyhteistyönte- 
kijää — kertoo taloudellisten syiden vaikuttaneen merkittävästi tai lisä- 
motiivina päätökseensä lähteä kentälle.37? Heistä kolme kuuluu vuosina 
1965-1985 kentälle lähteneeseen kehitysyhteistyön ensimmäiseen suku- 
polveen. Samoin Pamela Whiten haastateltavista vain kaksi kertoo talou- 
dellisten syiden vaikuttaneen merkittävästi lähtöönsä kentälle. Whiten 
haastateltavat puhuivat palkasta samaan tapaan kuin edellä siteerattu 
YK-järjestön työntekijä. Palkan tuli riittää takaamaan kohtuullinen elin- 
taso ja kattamaan perheen kulut.” Palkka ja muut edut ovat kuitenkin 
saattaneet vaikuttaa esimerkiksi lähettäjäorganisaation valintaan. Jos 
tietty organisaatio on pystynyt työllistämään myös asiantuntijan puoli- 
son tai maksamaan lasten koulutuksen kohdemaassa, on se monelle per- 
heelle ollut taloudellisesti loogisempi valinta kuin sellainen organisaatio, 
joka näin ei pystynyt tekemään. Raha ei kuitenkaan ole ollut varsinainen 
syy lähtöön 3" 

Olli Alhon tutkimus antaa varsin toisenlaisen kuvan suomalaisten 
motiiveista 1970-1980-lukujen taitteessa. Alhon 1970-luvun lopulla 
haastattelemista kehitysyhteistyöntekijöistä vain viisi kertoi lähteneensä 


112 SUOMESTA APUMAAHAN — MOTIIVIT, HAKEUTUMINEN JA VALMENNUS 


https://doi.org/10.21435/ht.290 


kehitysmaihin ”puhtaasti altruistisista” syistä, kuten halusta auttaa kehi- 
tysmaita. Sen sijaan taloudelliset syyt olivat yksi useimmin mainituista 
syistä kentälle lähtöön. Taloudellinen motiivi oli jopa niin merkittävä, 
että Alho toteaa sen ”ilmeisesti vaikuttaneen selvän enemmistön lähtö- 
päätökseen”.375 

Erot voivat johtua haastatteluteknisistä syistä. Toisin kuin Alhon tutki- 
muksessa tämän kirjan haastateltavilta ei kysytty erikseen taloudellisten 
etujen merkityksestä lähdölle.3* Näin niistä on ollut helpompi vaieta. 
Tähän tutkimukseen osallistuneilla on myös voinut olla jo lähtökohtai- 
sesti erilaiset motiivit kuin Alhon haastateltavilla. Alhon informantit ovat 
bilateraalisia asiantuntijoita, joiden työsuhde-edut ovat yleensä olleet 
paremmat kuin lähetystyöntekijöillä, kehitysjoukkolaisilla ja kansalais- 
järjestöjen työntekijöillä, joita taas tämän kirjan 1960-1990-luvuilla 
kentälle lähteneistä muistelijoista on huomattava osa, kaikkiaan 19 (ks. 
kuvaaja 1). 

Myös haastatteluajankohta on voinut vaikuttaa haastateltavien val- 
miuteen puhua taloudellisista motiiveistaan. Vaikka kehitysyhteistyöllä 
on aina ollut vahva moraalinen perusta, Alhon haastateltavien valmius 
puhua voi selittyä sillä, että osa heistä rinnastaa asiantuntijatehtävänsä 
vahvemmin oman alansa palkkatyöhön kuin kehitysyhteistyöhön. 

Tänä päivänä kehitysyhteistyö on ala, jolle suuntaudutaan usein jo 
nuorena joko vapaaehtoistyössä saadun kokemuksen tai yliopistojen ke- 
hitysmaaopintojen kautta. Vielä 1980-1990-lukujen vaihteessa kehi- 
tysyhteistyöhön lähdettiin usein Suomessa hankitun toimialakohtaisen 
osaamisen perusteella. Tehtäviin ei haettu kehitysyhteistyön spesia- 
listeja, vaan varsinainen kehitysyhteistyö opeteltiin kentällä.?8 Alhon 
1970-luvun lopussa haastattelemista suomalaisista vain muutamalle 
kehitysyhteistyöhön lähtö oli osa tietoista urasuunnitelmaa, jossa asian- 
tuntijatyö nähtiin portaana kansainväliselle uralle2”9 Useimmin kehitys- 
yhteistyöuralle päädyttiin sattuman, kokeilun tai ammatillisen sivupolun 
kautta.3*° Työn hedelmistä nauttiminen ei välttämättä ollut yhtä kielteistä 
oman palkkatyön ja oman alan asiantuntijuuden kontekstissa. Parem- 
man elintason ja erilaisten etujen hankkiminen ulkomaankomennuksil- 
ta ei myöskään ollut poikkeuksellista sinä aikana, jolloin etenkin ensim- 
mäinen kehitysyhteistyöpolvi eli varhaista aikuisuuttaan. Suomalaisen 

työelämän massailmiöihin kuului 1960-1970-luvuilla teollisuustyöläis- 
ten muutto Ruotsiin korkeampien palkkojen perässä. Pelkästään huip- 
puvuotena 1969-1970 Ruotsiin lähti 80 000 suomalaista. 39" 
Haastateltavista mutkattomimmin taloudellisista eduista puhuvat 
kaksi bilateraalista asiantuntijaa ja konsulttiyhtiön työntekijä, jotka 
aloittivat uransa 1970-1980-luvuilla. Kehitysyhteistyöhön on voitu suh- 
tautua myös hyvin pragmaattisesti tai jopa kyynisesti. Auttamisen sijas- 
ta työn mielekkyys on syntynyt tällöin palkasta tai ekspatriaattiaseman 


mahdollistamasta elämäntavasta Apumaassa: 


Mikään maailmanparantaja minä en oo koskaan ollu, kyllä minä 
olen, tuota, elääkseni tätä tehnyt ja... ja ihan kunnollisen elin... kun- 
nollisen palkan olen saanut.38? 


Mä en kovin valoisana näe tätä koko kehitysyhteistyöhommaa. Mul 
on ollu semmonen mentaliteetti, et jos joku haluu maksaa siitä, 
niin tehään tälläsii hommia, niin se on sen päänsärky. Kyllähän 
näitä tekee, kun ollaan sellasessa paikassa, mistä pitää, sellasessa 
ympäristössä. Toiset on ottanut sen liian vakavasti, et kun ei mi- 
tään saa aikaseks. 


Vaikka kehitysyhteistyöntekijöiden asema ja tulotaso ovat vaihdelleet 
tehtävästä ja lähettäjäorganisaatiosta riippuen, asiantuntijatehtävät ovat 
sisältäneet myös palkkaan, statukseen ja elämäntapaan kuuluvia etuja, 
jotka ovat houkutelleet kentälle. Alhon tutkimuksessa enemmistö asian- 
tuntijoista on katsonut elintasonsa nousseen 384 Eräs asiantuntija toteaa, 
että esimerkiksi 1980-luvulla bruttopalkka saattoi yrityspuolella olla pie- 
nempi kuin Suomessa. Peruspalkka oli kuitenkin kokonaan verovapaa, 
minkä vuoksi kehitysyhteistyöpestistä jäi paljon enemmän käteen. Tämä 
teki kehitysyhteistyöstä ”hyväpalkkaista työtä”.85 Palkan lisäksi etuihin 
saattoivat sopimuksesta riippuen kuulua myös verovapaa paikalliskoro- 
tus ja perhekustannusten korvaus, ilmainen asunto, lasten maksullisen 
koulutuksen korvaus sekä rahallinen korvaus erilaisista muutto- ja va- 
rustautumiskuluista. Toisaalta esimerkiksi YK:n apulaisasiantuntijoiden 
tuli hankkia ja maksaa itse asuntonsa ja kulkuneuvonsa.38* Osa kansa- 

laisjärjestöjen ja lähetysjärjestöjen työntekijöistä saattoi puolestaan työs- 
kennellä hyvin vaatimattomissa olosuhteissa. 

Ensimmäisen kehitysyhteistyösukupolven muistelijoiden mukaan 
yksi suomalaisten paljon hyödyntämä etu oli mahdollisuus ostaa vero- 
vapaa auto.397 Sillä oli perheille suuri taloudellinen merkitys. Talous- 
sanomissa veroedun kerrottiin kattaneen 1990-luvulla jopa keskitu- 
loisen palkansaajan vuoden ansiot. Sitä verrattiin korvaukseksi toisen 
puolison ansionmenetyksestä.388 Kentälle lähteminen — väitetysti — pel- 
kästään auton takia onkin muodostunut yhdeksi tyyppiesimerkiksi kehi- 
tysyhteistyön itsekkäistä motiiveista.389 Suomalaisten muistellaan myös 
olleen tunnettuja kalliista automerkeistä, kuten Mersuista.39° Kaksi 
vastaajaa kertoo auton toimineen 1970-luvulla lisähoukuttimena myös 
omalle lähdölleen: 


No, se auto oli siinä [- -] No se oli itse asiassa silloin, kun me 
lähdettiin [— -], niin tuota, se oli kyllä... se... tai se motiivi, että... 
että lisämotiivi, siis... Siis meistä oli mukava lähteä ulkomaille ja 
tuota... eikä meillä ollu semmosta erityistä rikastumisen tarvetta. 
Meil oli... meil oli asunto... oli jo. Jotkut lähti sitä varten, et ne läh- 
ti tienaamaan oikeesti asuntoa ja... ja ne todennäköisesti pystyivät 
sen säästämäänkin. Ja tuota, että kun se homma oli tehty, niin he 
ei halunnu toista kertaa 39" 


Erilaisten motiivien väliset jännitteet näkyvät siinä, miten kehitysyh- 
teistyöntekijät rakentavat omaa identiteettiään peilaamalla omia lähdön 
syitä muiden kehitysyhteistyöntekijöiden oletettuihin motiiveihin. 39? 
Vaikka kehitysyhteistyöntekijät eivät puhu omista taloudellisista vai- 
kuttimistaan, he kommentoivat usein muiden taloudellisia motiiveja. 
Tämä vastaa poliittisten motiivien muistelua ja osin myös limittyy sii- 
hen puheena ”idealisteista” ja ”maailmanparantajista”. 19'770-1980-lu- 
kujen kehitysyhteistyötä kuvataan samanaikaisesti sekä idealismin että 
taloudellisten motiivien kulta-ajaksi. Muistelussa siihen liitetään kaksi 
Apumaassa vaikuttanutta kehitysyhteistyöntekijän stereotyyppiä, joista 
ensimmäinen on naiivit maailmanparantajat tai idealistit. He eivät hyvis- 
tä tarkoituksistaan huolimatta välttämättä olleet hyviä kehitysyhteistyön- 

tekijöitä, koska eivät lopulta pystyneet sopeutumaan Apumaan realiteet- 
teihin omien epärealististen odotustensa vuoksi.’ Toinen stereotyyppi 
on Apumaassa seikkailevat, yläluokkaisesta elämäntyylistä nautiskelevat 
”golfin pelaajat”. He keskittyvät hyötymään ekspatriaatin statuksesta ja 
Apumaan epätasa-arvoistavista rakenteista: 


Ja on ihmisiä, jotka ottavat etäisyyttä, on ihmisiä, jotka on tulleet 
sinne jostain muusta syystä kun [--] tällasessa kehitysmaaideologi- 
sessa mielessä. Se on kyllä vaikeeta sitten, jos se syy on joku muu, 
eli että mä olen täällä nytten pakolliset kolme vuotta ja yritän nyt 
tehdä — juuri ja juuri — tän homman, ja käydä — niin paljon kun 
mahdollista — pelaamassa golfia ja saada ton handicapin mahdol- 
lisimman alhaseksi, mieluummin seiskaksi kun viideksitoista. 


Näin kollegoistani, että useille ylellinen expatin elämä oli suu- 
ri houkutus uimarantoineen, koirineen ja luksusautoineen [- -] 
Omat intressini taas olivat aivan muualla kuin golfin peluussa.395 


Myös tutkimuksessa ja julkisessa keskustelussa kehitysyhteistyöntekijöi- 
tä on jaoteltu altruististen ja individualististen — tai itsekkäiden — motii- 
vien perusteella erilaisiin ryhmiin tai stereotyyppeihin. Yksi tunnetuim- 
mista on johdannossa mainittu R.L. Stirratin jaottelu kehitysyhteistyön 
altruistisiin lähetyssaarnaajiin, palkan ja ekspatriaattielämäntyylin moti- 
voimiin, kyynisiin palkkasotureihin ja kotimaahan Apumaan kokemuk- 
sensa jälkeen sopeutumattomiin, projekteja kiertäviin kiertolaisiin.39* 
Suomessa Kalervo Siikala kirjoitti kehitysyhteistyön maailmanparanta- 
jista ja realisteista jo 1960-luvun alussa.397 Olli Alhon mukaan 1970-lu- 
vun lopussa oli taas yleistä puhua kahdesta asiantuntijatyypistä, idealis- 
teista ja realisteista. Edelliset lähtivät kehitysyhteistyöhön altruistisista, 
jälkimmäiset egoistisista syistä.39$ Alhon aineistosta ilmeni, että talou- 
dellisista motiiveista syyllistäminen aiheutti joskus myös riitaa suoma- 
laisasiantuntijoiden välille.399 

Vaikka lähdön syyt vaihtelevat eri ihmisillä, yksittäisten työntekijöi- 
den luokittelu yksiselitteisesti lähetystyöntekijöiksi tai palkkasotureiksi 
on hankalaa. Kuten Alho ja White ovat myös suomalaisten osalta toden- 

neet, kehitysyhteistyöntekijöillä on samanaikaisesti useita syitä lähteä 
kentälle, ja niitä on yleensä vaikea laittaa tärkeysjärjestykseen. Lisäksi 
motiivit voivat muuttua ajan myötä ja kontekstien vaihtuessa. Altruisti- 
set ja omaan etuun liittyvät motiivit eivät myöskään sulje toisiaan pois 
vaan ilmenevät rinnakkain.1** Kuten eräs ensimmäisen polven bilateraa- 
linen asiantuntija — itseensäkin viitaten — toteaa, kentälle voitiin lähteä 
samaan aikaan sekä ”hyväntahtoisuudesta” että siksi, että ”siitä oli itselle 
sitten tiedossa kohtuullisen hyviä etuja”.4" 

Stirratin mukaan arkkityypit kertovat pikemminkin siitä, miten kehi- 
tysyhteistyöntekijät näkevät itsensä ja muut Apumaan sisäisten jännit- 
teiden ja ristiriitojen keskellä, kuin siitä, millaisia ihmisiä Apumaassa 
on työskentellyt ja kuinka hyvin he ovat työnsä tehneet.4°? Harva suoma- 
lainen itsekään tunnustautuu itsekkääksi golfin pelaajaksi tai naiiviksi 
idealistiksi. Sen sijaan oma ammatti-identiteetti haetaan usein jostain 
näiden kahden ääripään välimaastosta. Sitä kuvataan joko pragmaattise- 
na maailmanparantamisena tai ammattilaisen realismina, joissa kum- 
massakin omat toiveet ja toiminta suhteutetaan Apumaan realiteettei- 
hin.49 Itsensä vertaaminen stereotyyppeihin on keino jäsentää omia 
motiiveja. Toisaalta se voi olla myös tapa käsitellä julkisten ja henkilö- 
kohtaisten motiivien välistä ristiriitaa ja lievittää etuoikeutetun aseman 
aiheuttamaa syyllisyyden tunnetta.1% 

Eri työmuotoihin liitetään myös erilaisia motiiveja. Kehitysyhteistyön- 
tekijöiden parissakin varsin yleinen käsitys on, että bilateraalisina asian- 
tuntijoina ja etenkin konsulttiyhtiöiden palkkalistoilla kehitysmaihin 
lähtevien motiivit ovat itsekkäämmät kuin kansalaisjärjestöissä työsken- 
televien. Myös tämän kirjan esimerkkien perusteella olisi houkuttelevaa 
tehdä vastaava jako, joka jossain määrin voikin pitää paikkansa. Konsultin 
ja asiantuntijan tehtäviin kuului etuja, jotka saattoivat houkutella kentälle 
henkilöitä, jotka eivät olleet vahvasti motivoituneita kehitysmaiden autta- 
misesta sinänsä. Kansalaisjärjestöjen tarjoamat taloudelliset houkuttimet 
taas olivat ilmeisesti pienemmät. Kehitysjoukkokomitean mietintöön si- 
sältyi jopa periaatteellinen vaatimus siitä, että kehitysjoukkolaisen motii- 
vina ei saanut olla taloudellisen edun tavoittelu.4% Samalla kehitysjouk- 
kojen etuna pidettiin niiden alhaisia kustannuksia.1** On huomattavaa, 
että valtaosa kirjan muistelijoista puhuu lähdön kohdalla jollain tavoin 

hyväntahtoisuudesta, halusta auttaa ja työskennellä ihmisten hyväksi, tai 
viittaa muussa yhteydessä työn ”kehitysmaaideologiseen” puoleen, vaikka 
ei toisi solidaarisuusajattelua korostetusti esille. Heistä pääosa kuuluu 
kentälle vuosina 1985—2000 lähteneeseen sukupolveen, joka koostuu 
pääasiassa Kepan voluntaareista ja muista kansalaisjärjestötoimijoista.197 

Toisaalta suoraviivaista jakoa voi myös kyseenalaistaa. Esimerkiksi 
Jänis ja Teräväinen toimivat esimerkkeinä siitä, että altruistiset motiivit 
ovat olleet tärkeitä myös bilateraali- ja yhteispohjoismaisten hankkeiden 
asiantuntijoille. Aineiston kolmesta konsultista yksi viittaa niin ikään 
auttamiseen. Lisäksi on muistettava, että haastateltavista vain muuta- 
ma suoranaisesti kieltää auttamismotiivin. Mainitsematta jättäminen 
ei välttämättä tarkoita motiivin puuttumista. Vastaavasti kansalaisjär- 
jestötyöhön voi liittyä oman edun tavoitteluun liittyviä motiiveja, vaikka 
niitä ei erikseen mainita. Kuten tässä kirjassa myöhemmin osoitetaan, 
myös Kepan voluntaarit elivät muiden ekspatriaattien tapaan varsin hy- 
vin paikalliseen väestöön verrattuna. He olivat kiinnostuneita urastaan 
ja omista työsuhde-eduistaan. Taloudellinen hyöty ja elintaso eivät myös- 
kään olleet ainoita kehitysyhteistyön etuja. Vapaaehtoistyöntekijä, lähetti 
tai kansalaisjärjestön työntekijä saattoi päästä kentällä asemaan, joka ei 
päätöksentekovallan, arvostuksen tai työn merkittävyyden osalta ollut 
hänelle ammatillisesti mahdollinen kotimaassa. 

Eroa ammattiryhmien välillä häivyttää osaltaan myös kehitysyhteis- 
työuran luonne. Silke Rothin mukaan kehitysyhteistyöntekijöillä on tyy- 
pillisesti rajaton ura (eng. boundaryless career), eli työtekijät liikkuvat eri 
maiden, hankkeiden, sektoreiden ja organisaatioiden valilla.4°9 Whiten 
mukaan näin on myös suomalaisten kehitysyhteistyöurien kohdalla. 
Rajattomuus näkyy selvänä myös tämän kirjan aineistossa. On hyvin tyy- 
pillistä, että sama muistelija on työskennellyt uransa varrella erilaisissa 
tehtävissä ja organisaatioissa. Kansalaisjärjestötoimija saattoi siirtyä esi- 
merkiksi bilateraalisen hankkeen asiantuntijaksi tai konsultiksi." Pitkä 
kokemus eri organisaatioista ja tehtävistä saattoi tehdä kyyniseksi. Suo- 
malaisten kehitysyhteistyöuria kartoittaneen Whiten aineistossa tyypilli- 
sempää kuitenkin oli, että uran alun altruistiset motiivit eivät hävinneet 
organisaatiosta toiseen siirryttäessä. Iän ja kokemuksen karttuessa suh- 
tautuminen työhön kuitenkin muuttui usein pragmaattisemmaksi.*? 

Whiten mukaan eri organisaatioiden työntekijöiden motiiveissa ei yli- 
päätään ole haastattelujen perusteella havaittavissa merkittäviä eroja.13 
Myös Stirratin mukaan kehitysyhteistyön ”palkkasotilaat” ja ”lähetys- 
saarnaajat” ovat tulleet lähemmäksi toisiaan kehitysyhteistyön amma- 
tillistumisen myötä.14 Aikaisempi tutkimus on myös kyseenalaistanut 
puhtaan altruismin olemassaolon — ja ylipäätään sen tarpeellisuuden. 
Esimerkiksi Stirratin mukaan motiiveilla ei näyttäisi olevan merkitys- 
tä siihen, miten hyvin kehitysyhteistyöntekijät lopulta hoitavat työnsä. 
Altruismin saattaa korvata esimerkiksi ammattietiikka ja -ylpeys.15 

Kehitysyhteistyön ammatillistuminen sekä uran rakentaminen liite- 
tään erityisesti 2000-luvun työntekijäpolveen. Whiten mukaan suoma- 
laisten kohdalla isompi ero motiiveissa — tai ainakin tavassa kertoa niistä 
— löytyykin mahdollisesti eri sukupolvien kuin eri organisaatioiden vä- 
liltä. Kehitysyhteistyön ammatillistumisen ja pääsyvaatimusten kasvun 
myötä 2000-luvun sukupolvet eivät puhu enää auttamisesta tai palkasta 
vaan itsensä kehittämisestä ja tietoisesta uran rakentamisesta.+'* Tämä 
näkemys on tuttu myös vanhemmille kehitysyhteistyöntekijöille. Eräs 
heistä kuvaa viimeisimpiä vuosikymmeniä idealismin kuolemana: 


Kyllä minusta se on kansainvälistyminen nyt ja... ja tuota, maail- 
man näkeminen ja ittensä kehittäminen, että ehkä nähdään nyt 
paljon enemmän tommosena oman itsensä kehittämisenä kuin 
köyhien auttamisena. [- -] Ne, jotka sinne lähtevät — niin ne on kui- 
tenkin aika pitkälle koulutettuja, ne on kaikki käytännössä yliopis- 
totason koulutuksen saaneita. [- -] Ehkä... silloin on [- -] miettiny 
näitä asioita ja... ja ymmärtäny ehkä sen, että... että yhden henkilön 
tämmönen apupanos on kyllä [- —] aika sittisontiaisen tasonen..., 
niin mitätön, niin kyllä se... kyllä se aika tärkee on, että itse oppii 
siellä ja ehkä siinä samalla pystyy jotain pientä, mitätöntä anta- 
maan, [--] niin se on se ehkä semmonen riittävä tavoite tuommo- 
selle hommalle.*” 


Työhön ja itsensä kehittämiseen liittyvät syyt olivat kuitenkin tärkei- 
tä myös aikaisempina vuosikymmeninä. Tutkimuksen perusteella 


1970-1990-luvuilla lähteneillä auttamis- tai seikkailunhalu kietoutui 

usein muutoksen hakemiseen, ammatti-identiteettiin ja uraan liittyviin 
motiiveihin: oppimiseen ja ammattitaidon kasvattamiseen, omien taito- 
jen ja kykyjen testaamiseen ja ammatilliseen itsensä toteuttamiseen. 
Näiden mahdollisuuksien lisäksi kehitysmaat tarjosivat Kontisen mu- 
kaan 2000-luvulla väylän uuden suunnan etsimiseen elämän kriisi- ja 
taitekohdissa, kuten avioeron tai nuoruuden identiteettikriisien keskellä, 
lasten muuttaessa pois kotoa tai silloin, kun ihminen oli leipääntynyt 
työhönsä. 

Tämän kirjan lähtemistä koskevat muistot sopivat edellä esitettyyn 
kuvaan. Kun työ ja arki Suomessa muuttuivat rutiiniksi, Apumaa tarjosi 
monelle 1970-, 1980- ja vielä 1990-luvullakin lähteneelle mahdollisuu- 
den elämänmuutokseen. Taustalla saattoi olla paitsi oppimisen- ja vaih- 
telunhalu myös kokemus leipääntymisestä tai siitä, että ”pystyisi anta- 
maan enemmän” kuin työ Suomessa vaati.4”° Joskus syy lähteä oli varsin 
pragmaattinen: silmiin sattunut kehitysyhteistyötehtävä sopi hyvin uutta 
työpaikkaa etsivän ammattiprofiiliin.*" 

Vaihtelun lisäksi kehitysyhteistyö tarjosi osalle mahdollisuuden tehdä 
työtä, joka sopi paremmin omiin arvoihin ja odotuksiin kuin työ Suo- 
messa. Ugandassa elämäntyönsä tehnyt Riitta Kujala työskenteli en- 
nen lähtöään terveyskeskuslääkärinä Janakkalassa vuosina 1976-1986. 
Kujala piti kovasti työstään sen laaja-alaisuuden vuoksi, mutta kolikon 
kääntöpuolena oli hirmuinen työmäärä. Työtuntien venyessä ”rupes 
niinku mietityttämään se [- —] et onks tää nyt tätä mun elämää, et mä 
teen aamu kaheksasta ilta kahteenkymmeneenkahteen töitä, et millonka 
mä sitten niinku elän”. Toisaalta Kujala ei halunnut hakea muutosta työ- 
hön erikoistumalla, koska hän koki kokonaisvaltaisen yleislääkärin työn 
tärkeäksi. Toinen sydäntä lähellä oleva asia työssä oli lääkärin sosiaalinen 
vastuu, yhteiskunnan heikompiosaisten tukeminen, jota Janakkalassa 
ei kuitenkaan täysin päässyt harjoittamaan. Pohdinnat omien arvojen ja 
kiinnostuksenkohteiden mukaisesta työstä veivät lopulta kentälle: 


Jos mä... mä haluasin pois tästä hommasta johonkin koitteleen sii- 
piäni ja mikä olis semmonen, joka... joka kattas sitten kaiken, mut- 
ta sitten tois sen... niinku sen sosiaalisen dimension ja sitten se oli 
se kehitysyhteistyö.1? 

Vaikka erityisesti kehitysyhteistyön pysyvistä vaikutuksista on monia 
näkemyksiä, saattoi pienessä, yksilöiden mittakaavassa oma työ kehi- 
tysmaissa olla Suomessa tehtyyn työhön verrattuna vaikutukseltaan 
suurempaa tai sen tulokset helpommin havaittavissa. Kehitysmaissa ih- 
misten elämään saattoi käytännön työllä tuoda välittömän avun. On- 
nistuminen vaikeassa ympäristössä tarjosi itselle onnistumisen koke- 
muksia ja tunteen siitä, että omalla työllä on merkitystä. 

Kuten todettua, Apumaa on paradoksaalinen toimintaympäristö, joka 
saattaa vastata jopa päinvastaisiin tarpeisiin. Toiset hakivat kehitysyh- 
teistyöstä muutosta. Toisille työ kehitysmaissa tarjosi paluun entiseen 
Suomen muuttuessa ja kehittyessä ympärillä. Esko Ikävalko lähti en- 
simmäiselle kehitysyhteistyökomennukselleen Sambiaan vuonna 1980. 
Suomeen paluun jälkeen hänet rekrytoitiin Maaseutukeskuksen johta- 
jaksi. Tässä työssä Ikävalko työskenteli kymmenisen vuotta käyden vä- 
lissä virkavapauden turvin parin vuoden kehitysyhteistyökomennuksella 
Etiopiassa. Vuonna 1995 hän kuitenkin irtisanoutui lopullisesti johtajan 
työstä ja siirtyi kehitysyhteistyöhön. Ikävalko kertoo, että tunsi tuolloin 
antaneensa työlleen kotimaassa jo kaiken, mitä annettavissa oli. Tähän 
tunteeseen vaikutti muiden seikkojen rinnalla Suomen oma kehitys. 
Vaikka maatalouden piirissä työskennelleet vähenivät jo 1960-luvulla 
rakennemuutoksen seurauksena, Ikävalko muistaa, että valmistuttuaan 
maatalousekonomiksi 1960-luvun lopulla oli maatalousasiantuntijoista 
vielä Suomessakin pulaa. 

Vuonna 1995 tilanne oli päinvastainen. Suomi oli kokenut laman ja 
kytkeytynyt EU-jäsenyyden myötä entistäkin kiinteämmin globaaliin ta- 
louteen. Afrikassa maatalous oli edelleen peruselinkeino ja elämän ehto, 
mutta Suomessa näkymät olivat pessimistiset ja pienviljelijät kokivat 
jäävänsä globalisaation jalkoihin. Kehitysyhteistyö saattoikin kytkeytyä 
omanarvontunteeseen.**4 Se tarjosi kotimaan työelämän mullistuksessa 
kokemuksen siitä, että oma elämäntyö ja ura olivat edelleen mielekkäitä 
ja tärkeitä: 


Et tuota näin romanttisesti sanotaan, et siel voi tehdä samaa hom- 
maa kuin miun isä teki tääl asutusneuvojana ja saada niinku maa- 


ta... maataloustuotantoa kasvamaan, niin se oli reilua hommaa. 

Siellä pyrittiin parempiin satoihin ja parempiin tuloihin, kun täällä 
piti panna peltoja pakettiin. 


Tämän kirjan aineistolla ei juuri päästä käsiksi kehitysyhteistyömaail- 
man 2000-luvun lähtömotiiveihin vanhempien kehitysyhteistyönteki- 
jöiden niistä esittämiä arvioita sekä muutamaa muistoa lukuun ottamat- 
ta. Kehitysyhteistyön eriytyminen omaksi alakseen on kansainvälinen 
ilmiö.4** Suomessa sitä todennäköisesti vauhditti myös 1990-luvun alun 
lama ja sitä seuranneet kehitysyhteistyön leikkaukset.? Lama muutti 
Suomea — ja suomalaista työelämää — monella tapaa, kun talouskasvu 
katkesi ja täystyöllisyys vaihtui työttömyydeksi. Epävarmuus lisääntyi, 
kun koulutus ei enää tarjonnutkaan vakaata toimeentuloa. Kehitys- 
yhteistyömäärärahojen leikkaamisen myötä myös kehitysyhteistyön työ- 
paikat vähenivät ja kilpailu olemassa olevista paikoista lisääntyi. Tämä 
mahdollisesti nosti esimerkiksi opintojen tai vapaaehtoistyön kautta 
hankitun osaamisen merkitystä rekrytoinneissa. Kentälle ei ollut enää 
yhtä helppo päästä kuin 1980-luvun suurten hankkeiden aikana. Alalle 
tänä päivänä pyrkivien on Whiten mukaan todennäköisesti pakkokin 
olla uraorientoituneita ja kehittää jatkuvasti osaamistaan, koska jalan 
saaminen oven väliin on hankalaa.49 

Toisaalta kehitysyhteistyöntekijöiden määrä ja rooli kentällä muut- 
tuivat 1990-luvulla myös kehitysparadigman muutoksen myötä. Kansa- 
laisjärjestöjen rooli kasvoi, ja isot projektit ja tekninen asiantuntijavienti 
vaihtuivat kehitysmaiden omien kansalaisten osallisuuden ja omistajuu- 
den korostamiseen. Kehityksen avainkäsitteeksi nousivat kumppanuus 
(eng. partnership), osallistuminen (eng. participation), paikallisten voi- 
maannuttaminen (eng. empowerment) ja omistajuus (ownership).** Niistä 
tuli kehitysajattelun valtavirtaa Suomessa. Kirsi Salosen mukaan muut- 
tunut kehityspoliittinen ajattelu vaikutti myös Kepan kehitysjoukko- 
ohjelman alasajoon ja korvaamiseen Kumppanuus-ohjelmalla vuonna 
1997. Siinä tuki suunnattiin suomalaisen henkilöavun sijasta yhä suo- 
remmin vastaanottajamaiden kansalaisyhteiskunnalle.4" Ideaalina oli, 
että hankkeiden suunnittelu, toteutus ja ohjaus eivät enää olisi globaalin 
pohjoisen sanelemia, vaan entinen vastaanottaja — nykyinen kumppani 
— olisi vähintäänkin tasapuolisesti mukana hankkeiden kaikissa proses- 

seissa. Omistajuuden ja osallisuuden korostamisen kääntöpuolena oli 
avun ehdollistaminen, jossa vastaanottajan tuli sitoutua rahoittajan mää- 
rittämiin arvoihin ja linjauksiin saadakseen apua. 

Ulkoasiainministeriö alkoi 1980-luvulla byrokratisoida kehitysyhteis- 
työtä ja lisätä sen valvontaa, mikä myös osaltaan muutti kehitysyhteis- 
työntekijöiden asiantuntijuutta. Kehitysyhteistyötä toteuttavilta kansalais- 
järjestöiltä ja yrityksiltä alettiin edellyttää entistä tarkemmin määriteltyä 
hankesuunnittelua ja -raportointia.4? Suomalaisten asiantuntijoiden 
osaamisvaatimukset muuttuivat. Nykypäivänä teknisen osaamisen sijas- 
ta tarvitaan projektinhallintataitoja sekä kehitysyhteistyön ja vallitsevien 
kehityspoliittisten trendien ja käsitteiden hallintaa.3 Ulkomaanjaksot 
sisältävät vuosien kenttäjaksojen sijasta lyhempiä vierailuja eri maissa, 
joissa hanketta valmistellaan yhdessä paikallisen toteuttajan kanssa. 

Ensimmäisen ja toisen sukupolven eli 1970—1990-luvuilla kentälle 
lähteneiden muistoissa ei ole havaittavissa samanlaista kilpailuasetel- 
maa kuin tämän päivän lähtijöillä tutkimuskirjallisuuden perusteella on. 
Toisaalta oppiminen, itsensä kehittäminen, merkityksellisen työn löytä- 
minen ja uran luominen ei myöskään ole tyypillistä pelkästään 2000-lu- 
vun kehitysyhteistyöntekijöille. Ne ovat olleet tärkeitä syitä lähtöön jo 
aikaisempien sukupolvien kohdalla. Aineistossa sekä ensimmäisen että 
toisen sukupolven kohdalla on yksittäisiä henkilöitä, jotka kertovat va- 
linneensa ammattinsa ja koulutuksensa kehitysyhteistyöuraa silmällä 
pitäen.44 Näiden esimerkkien valossa tietoinen suuntautuminen kehi- 
tysyhteistyöuralle on yksi hakeutumisen taustatekijä myös aikaisempien 
kehitysyhteistyösukupolvien kohdalla, vaikka heidän osaltaan ei voida- 
kaan puhua samanlaisesta urasuuntautumisesta ja ammatillistumisesta 
kuin 2000-luvun kehitysyhteistyömaailmassa. 


Valmistautuminen kentälle 


Kun päätös hakea mukaan kehitysyhteistyöhön oli tehty ja hakemus jä- 
tetty, vuorossa oli valintaprosessi ja valmistautuminen lähtöön. Kuten 
motiiveja, myös valmistautumiseen liittyviä tunteita muistellaan sekä 
ensimmäisen että toisen kehitysyhteistyösukupolven parissa ristiriitai- 
sesti. Kehitysmaakysymyksiä harrastaneilla saattoi olla kehitysmaista 

keskimääräistä enemmän tietoa, mutta toisilla käsitykset olivat raken- 
tuneet pitkälti lähetystyön, kouluopetuksen ja uutisten luomien mieli- 
kuvien varaan. Epävarmuudelta suojasivat nuoruuden into ja seikkai- 
lumieli, eikä mahdollisia riskejä osattu kovin konkreettisesti ajatella.#?° 
Lähtöä edeltäneet tunnelmat saattoivat myös vaihdella odotuksesta ja 
innostuksesta jännitykseen, pelkoon ja jopa katumukseen.17 


Mitä ihmettä puuhaan? Miksi en jäänyt Suomeen? Saisin puhua 
suomea, tavata ystäviä, kulkea tavallisia reittejä turvallisen tutussa 
arjessa. Ehkä ystävä, joka epäili minun kärsivän kuolemanvietistä 
lähtiessäni keskelle sotatilaa, on oikeassa. Ja kaikki ne, jotka ihmet- 
telivät, enkö pelkää. Mutta tästähän salaisesti unelmoin.#® 


Jos lähtijöillä ei ollut selvää kuvaa määränpäästä, ei sitä ollut ystävillä tai 
sukulaisillakaan. Vastaanotto oli kaksijakoinen. Erityisesti paljon mat- 
kustelleille lähtö oli lähinnä ilmoitusluontoinen asia.#9 Lähetys- ja ke- 
hitysmaaliikekuvioissa lähtöön kannustettiin vahvasti.1** Työpaikoilla ja 
ystävien parissa kehitysmaatehtävä saatettiin nähdä rohkeana irtiottona 
ja seikkailuna, ja suhtautuminen oli varovaisen myönteistä tai jopa ihai- 
levaa.4* Toisaalta erityisesti vanhemmille lasten ja pienten lastenlasten 
lähtö on niin 1970-luvulla kuin tänä päivänäkin saattanut olla järkytys. 
Negatiivisimmillaan kehitysmaat nähtiin levottomuuksia, sotia, vaaralli- 
sia eläimiä ja sairauksia kuhisevina paikkoina, joihin lähteminen vapaa- 
ehtoisesti herätti hämmennystä.1% 


Kyllä ystäväpiirissä oli tämmöstä ihmettelyä ja muuta, että... et Af- 
rikka oli kuitenkin aika tuntematon maanosa, eikä siellä... sinne 
tehty turistimatkoja siihen aikaan [1970-luvulla] ja sitten oli käsi- 
tys se, et se on hyvin alkeellinen. Miten siellä tulee toimeen, et jos 
sairastuu, saaks sieltä sairaanhoitoa ja muuta, et se oli kyllä täm- 
mönen epäilevä suhtautuminen, että mitä hittoa te sinne meette 
riskeeraamaan elämäänne.1% 


Osa epäröi itsekin pärjäämistään kehitysmaaolosuhteissa.144 Vähäisistä 
ennakkotiedoista huolimatta — tai ehkä niiden ansiosta — akuuteimmat 

huolenaiheet eivät välttämättä kuitenkaan liittyneet mahdollisiin vaaroi- 
hin, tulevaan työhön tai kohdemaan ja sen kulttuurin vierauteen vaan 
lähdön järjestelyyn Suomessa. Yhteispohjoismaisissa ja Suomen valtion 
kehitysyhteistyöhankkeissa asiantuntijoiden työsopimuksen pituus oli 
1970- ja 1980-luvuilla yleensä kaksi vuotta,1% joten täytyi ratkaista, miten 
oman ja puolison työpaikan, asunnon ja lasten koulunkäynnin kans- 
sa tuona aikana toimittiin. Yleisenä esteenä hakeutumiselle oli huoli 
siitä, miten asiat — erityisesti työssäkäynti — järjestyisivät kotiinpaluun 
jalkeen.“4° Yrjö Venna kertoo, että koko perheen elämän uudelleenjar- 
jestely aiheutti huolta, vaikka päätös ei kaduttanut: 


Toki olihan itelläkin... oli vähän semmonen tunne, että no, tässä 
otetaan riski ja... ja sitten piti miettiä sitä, pitääkö... pitääkö myy- 
dä asunto, pitääkö myydä vene, tai jotain tämmöstä, et miten nää 
käytännön asiat... asiat sujuu ja kuitenkin niin, että sieltä kahden 
[2] — silloin oli ajatus, et kahden [2] vuoden kuluttua tullaan takai- 
sin — niin meillä täytyy täällä olla tukikohta sitten, jolloin asuntoa 
ei missään tapauksessa pantu myyntiin, vaan koitettiin löytää hyvä 
vuokralainen. Ja löydettiinkin sitten. |- —] Ja sitten se oli niinkun 
suuri kysymysmerkki, et miten lasten koulunkaynti.“” 


Kahden vuoden virkavapaus mahdollisti Vennalle lähdön ilman työpai- 
kan menettämisen pelkoa. Virkavapautta nauttivien asiantuntijoiden 
ei välttämättä tarvinnut tehdä ensimmäisen pestinsä jälkeen lopullis- 
ta päätöstä kehitysyhteistyöuralle siirtymisestä. He saattoivat vuorotella 
Suomessa olevan työn ja kehitysyhteistyöhankkeiden valilla.44* Virkava- 
pauden tai palkattoman vapaan saaminen riippui kuitenkin työnanta- 
jan suopeudesta eikä ollut kaikille mahdollista.49 Tällöin toisessa vaaka- 
kupissa painoi epävarmuus työpaikasta. Eräs kehitysyhteistyöuralle 
siirtynyt asiantuntija toteaakin, että ilman virkavapautta hän tuskin olisi 
lähtenyt ensimmäiselle kenttäjaksolleen edes 1980-luvun nousukaudel- 
la, jolloin työtilanne Suomessa oli hyvä. 

Osa lähettäjäorganisaatioista pyrki hälventämään lähtöön liittyvää 
epävarmuutta ja sujuvoittamaan kohdemaahan sopeutumista Suomes- 
sa suoritettavan valmennuksen avulla. Käytännöt sen toteutuksessa 

olivat hyvin kirjavat, mutta suuri osa tutkimukseen haastatelluista sai 
jonkinlaista valmennusta. Valmennusjaksojen pituus ja toteutus kui- 
tenkin vaihtelivat huomattavasti, kuten myös kokemukset siitä, oliko 
valmennuksesta ylipäätään hyötyä vai ei. Osa kehitysyhteistyöntekijöistä 
lähetettiin kylmiltään kentälle ilman perehdytystä tulevaan työhön tai 
paikallisiin olosuhteisiin." 

Vanhimmat perinteet kehitysmaatehtäviin perehdyttämisessä on 
Suomen Lähetysseuralla, jonka koulutukset järjesti Lähetysopisto. Lä- 
heteille ja heidän puolisoilleen tarjottu valmennus oli pisin ja etenkin 
kieliopintojen osalta Suomesta tarjotuista myös kattavin. Osallistujat va- 
littiin hakemuksen, haastattelun, kielitestin ja vuonna 1953 käyttöön ote- 
tun psykologisen soveltuvuustestin perusteella. Edellytyksenä oli myös 
henkilökohtainen usko.? Valmennukseen kuului 1970- ja 1980-luvuilla 
neljän kuukauden pituinen lähetyskurssi Helsingissä. Se sisälsi teolo- 
gisia opintoja, kuten raamatunselitysoppia, sekä valmennusta kohde- 
alueen tapoihin ja vieraan kulttuurin ja uskonnon kohtaamiseen. 

Lähetyskurssin jälkeen vuorossa oli kielikurssi Ranskassa, Costa 
Ricassa tai Englannissa. Se kesti kielitaidosta ja kohdemaasta riippuen 
muutamasta kuukaudesta puoleen vuoteen. Kieliopinnoilla oli suuri 
painoarvo, ja joissain tapauksissa lähetyskurssille pääsy ilmeisesti myös 
evättiin puutteellisen kielitaidon vuoksi. Lähetysalueen vallitsevan kan- 
sainvälisen kielen lisäksi paikallisen kielen oppiminen oli tärkeää, ja sen 
opetusta pyrittiin järjestämään viimeistään kohdemaassa. Muistikuvat 
sen opetuksesta kuitenkin vaihtelevat eri lähetyskenttien välillä vuoden 
kielikoulusta kielen opetteluun työn ohessa.45* Käytännössä opetus jous- 
ti lähetyksen tarpeiden mukaan. Esimerkiksi Kytö Salin ja Esa Ahonen 
joutuivat keskeyttämään kohdemaan kieliopinnot työvoimapulan takia 
ja aloittamaan työnsä lähetysasemalla etuajassa.47 Salinien tapauksessa 
myös kohdemaa vaihtui kesken lähetyskurssin.48 Helanderin mukaan 
lähetit lähetettiin joskus kentälle myös kokonaan ilman lähetyskurssia, 
jos työvoiman tarve oli hyvin kiireellinen.*9 

Muutoksista ja haasteista huolimatta Lähetysseuran valmennusta 
muistellaan pääsääntöisesti positiiviseen sävyyn. Tunnustuksellisuu- 
den ja teologisten opintojen sijasta lähetit painottavat erityisesti val- 
mennuksen hyödyllisyyttä paikallisen kulttuurin ja kielen hallinnassa.4** 

Marja-Leena Salin muistaa, että kurssi oli monipuolinen ja sisälsi ryh- 
mähengen vahvistamista, kehitysyhteistyötä, kehitysmaantiedettä sekä 
mahdollisuuden tutustua omaan kohdemaahan kokeneiden lähettien 
opastamana. Hänen mielestään lähetyskurssi on ”tällä hetkellä edelleen- 
kin [yksi parhaita] valmistavia kursseja Lähetysseuran lähetystyöhön eli 
siis kehitysyhteistyöhön”.1*! 

Lähetysseuran valmennuksen kattavuutta selittää työn luonne. Lähe- 
tysseuralle lähetin palkkaus oli lähtökohtaisesti huomattavasti pitkäai- 
kaisempi investointi kuin kehitysyhteistyöntekijän palkkaus oli ulkomi- 
nisteriölle tai sen hankkeita toteuttaville konsulttiyhtiöille ja järjestöille. 
Kristinuskon vieminen vaati läheteiltä pitkäaikaista läsnäoloa, luotta- 
muksellisia suhteita ja päivittäistä kanssakäymistä lähetysasemien ym- 
pärillä asuvien ihmisten kanssa. Erityisesti sananjulistustehtävät vaativat 
myös hyvää paikallisen kielen osaamista. Ennen 1980-luvun alkua ihan- 
teena oli elinikäinen työ lähetyskentillä. 1980-luvulla Lähetysseurassa 
toivottiin, että lähetit sitoutuisivat työhönsä vähintään kolmeksi lähetys- 
kaudeksi eli noin kymmeneksi vuodeksi.*? 

Suomalaiset lähtivät lähetystyöhön myös muiden lähetysseurojen 
kautta. Suomen Vapaakirkon kautta kansainvälisessä Nepalin yhdis- 
tyneessä lähetyksessä (United Mission to Nepal) työskennellyt nainen 
muistaa, että lähetystyö oli muun yhteiskunnan tapaan murroksessa 
1970-luvulla. Uuden ja vanhan sukupolven välinen ristiriita konkreti- 
soitui hänelle jo Nepalin yhdistyneen lähetyksen kielikurssilla. Intiassa 
työskennelleet vanhemmat lähetit yrittivät siirtää uusille sukupolville 
”pinttyneitä tapoja” ja lähetystyöntekijän mallia, joka tuntui nuorista ko- 
lonialistiselta ja vieraalta.4% 

Suomen Lähetysseuran opetuksen osalta vastaavia muistoja ei tuoda 
esiin. Sukupolvien väliset erot näkyivät ehkä selvemmin kokemuksina 
johdon ryppyotsaisuudesta ja ahtaista sukupuolta koskevista asenteista. 
Marja-Leena Salin kertoo, että hän joutui 1970-luvulla ”tappelemaan” 
itselleen Liverpoolissa järjestetyt trooppisten tautien lisäopinnot, joita 
tarjottiin hoitotyötä tekeville läheteille. Salinille niitä ei haluttu kustan- 
taa, koska hän oli lähdössä kentälle vaimona eikä naimattomana naislä- 
hettinä. Tämä ei tyydyttänyt Salinia, joka kertoo taistelleensa SLS:n kans- 
sa myös siitä, että sai kentälle lähtiessään vaimona ylipäätään virallisen 

aseman Lähetysseuran täyspäiväisenä työntekijänä.4%4 Lähettien vaimot 
tekivät käytännön työtä lähetyksen hyväksi joko lähetysasemien emänti- 
nä tai asemien ulkopuolella ammattiaan soveltaen, mutta eivät saaneet 
työstään täyttä korvausta. Eräs puoliso kertoo joutuneensa 1960-luvul- 
la lähetyskentälle jopa vastoin omaa tahtoaan. Pois lähtiessä tunnustus 
tehdystä työstä annettiin hänen miehelleen.1*5 Helanderin mukaan Suo- 
men Lähetysseura ylläpiti sukupuoleen perustuvaa eripalkkaisuutta niin 
kentällä kuin kotimaassakin pidempään kuin muu yhteiskunta. Naimat- 
tomat naistyöntekijät saivat vuodesta 1966 saman palkan kuin miehet 
palkkauksen siirryttyä koulutusperusteiseksi. Kentällä kodin ulkopuo- 
lella työskentelevät vaimot saivat miestensä kanssa automaattisesti yhtä 
suuren palkan vuodesta 1980.466 

Toisaalta Lähetysseura ei ollut välttämättä täysi poikkeus naisten työ- 
tä koskevien asenteidensa suhteen. Vaikka naisten ansiotyö oli sodan 
jälkeen yleistä, vielä 1960-luvullakaan ei ollut selviö, että naiset nähtiin 
kodin piirin sijasta osana työmarkkinoita.4% Murros naisten osallistumi- 
sessa palkkatyöhön tapahtui 1960—1970-luvuilla.+*$ Tuolloin kehitysyh- 
teistyön asiantuntijatyö oli vahvasti miesvaltaista. Alhon mukaan päätös 
ottaa vastaan kehitysyhteistyön asiantuntijatehtävä ulkoministeriössä 
tehtiin puolisoiden kesken pääsääntöisesti yhteisymmärryksessä, mutta 
joskus myös ”hyvin yksipuolisesti? — eräässä tapauksessa jopa puolisol- 
ta mitään kysymättä.4*9 Kehitysyhteistyö ei välttämättä aina ollut koko 
perheen yhteinen unelma, vaikka se vaati koko perheen panoksen. Osa 
asiantuntijoista haluaakin antaa tunnustusta myös puolisolleen: 


Ja tästä... tästä tietysti pitää iso kiitos antaa vaimolle, että hän niin- 
kun... niinkun tota hyväksy tän tilanteen, et muutetaan Nairobiin, 
joka... josta ei tiedetty mitään muuta oikeestaan etukäteen, kun 
että — se mun työtehtävä oli tietysti tiedossa — mut että siel oli Itä- 
Afrikan paras sairaala. [- —] Kyl se tietysti on vaatinu niinkun... 
niinkun tota vaimolta ja perheeltä noin kaiken kaikkiaan niinkun 
hyvää ymmärrystä, että... että... että he nyt yleensäkin lähti mukaan 
siihen... siihen, kun minua se tehtävä kiinnosti." 

Vennojen perheessä sen sijaan innostus Keniaan lähdöstä tuli alun perin 
vaimolta ja lapsilta. Vaimo ottikin aktiivisen roolin asioiden järjestelyssä 
hakemalla omatoimisesti tietoa kirjastosta ja ulkoministeriöstä ja otta- 
malla yhteyttä Nairobissa asuneisiin suomalaisiin. Yrjö Venna puoles- 
taan lähti edeltä DANIDAn järjestämään valmennukseen Keniaan: 


Vaimo jäi hoitamaan tänne sit kaikkia näit käytännön järjestelyjä. 
Vuokraamaan asuntoa ja miettimään, et mitä pakataan ja mitä ei 
ja... ja muuta, et se oli tietysti aika tommonen työläs ja outo... Ja 
vielä sitten se tieto, et mitähän siellä nyt sitten on? Et joudutaanks 
me savimajaan.1”" 


Hakemusten, kielitestin ja psykologisen soveltuvuuskokeen perusteella 
valitut Suomen kahdenvälisen kehitysyhteistyön asiantuntijat osallis- 
tuivat ulkoministeriön kehitysyhteistyöosaston valmennuskurssille.47? 
Se kesti 1970-luvulla viisi viikkoa ja järjestettiin 3-4 kertaa vuodessa. 
1980-luvulla kesto oli rajattu kahteen viikkoon.4 Myös puolisoiden osal- 
listumista kurssille suositeltiin vahvasti, joskaan se ei kaikille ollut per- 
hesyistä mahdollista. 

Kurssilla vuodesta 1971 kulttuuriantropologian luentoja pitänyt Olli 
Alho kertoo, että kurssin pituus ja sisältö vaihtelivat jonkin verran ryh- 
mästä riippuen. Pääpiirteissään teemat olivat kuitenkin samoja. Kurs- 
silla käsiteltiin käytännön matkajärjestelyjä, kehitysyhteistyötä, Afrikan 
historiaa ja poliittista maantiedettä, kulttuurien kohtaamista, trooppisia 
sairauksia koskevaa terveystietoutta sekä ”kulloisenkin ryhmän asema- 
maihin liittyvää erityistä taloudellispoliittista tietoutta”. Lisäksi kurssiin 
sisältyi jonkin verran englannin ja myös suahilin kielen opintoja. Kehi- 
tysyhteistyöntekijät kävivät kurssilla kertomassa omia kokemuksiaan 
siitä, minkälaista elämä kentällä oli ja mitä siellä piti ottaa huomioon.* 
Alhon antropologian luennoilla pyrittiin myös tietoiseen asennekasva- 
tukseen. Kurssilla puhuttiin 1970-luvulla esimerkiksi etnosentrismin 
haitallisuudesta ja erilaisten arkikäsitteiden, kuten primitiivisyyden, ke- 
hittymättömyyden ja kehittyneisyyden, ongelmallisuudesta.4” Eräs kehi- 
tysyhteistyöntekijä muistelee koulutuksen vaikutuksia: 

Siinä oikeestaan tuhdisti opetettiin tämmöstä kansainvälistä... oloi- 
hin asennoitumista muun muassa sillä lailla, että | --] tuota minun 
korvaani haittaa, jos ulkomaitten ihmisistä käytetään muuta nimeä 
kun... egyptiläinen taikka tansanialainen. Ymmärrättekö?4$ 


Lähtijöiden taustasta, lähtöajankohdasta ja odotuksista osittain riippui, 
kuinka hyödylliseksi tai hyväksi he ulkoministeriön valmennuksen koki- 
vat. 1970-luvulla kurssin käyneen kehitysyhteistyön ensimmäisen suku- 
polven muistot ovat kokonaisuudessaan positiivisempia — joskaan eivät 
kritiikittömiä. Kurssia kuvataan mielenkiintoisena koulutuksena, joka 
erään asiantuntijan sanoin toimi hyvänä ”ovenavauskurssina” paikalli- 
siin olosuhteisiin.18* Kurssi oli 1970-luvulla pidempi kuin myöhempi- 
nä vuosikymmeninä ja täten todennäköisesti kattavampi. Siinä missä 
myöhemmillä lähtijöillä oli useammin myös aikaisempaa kokemusta 
kehitysmaista, osalle 1970- ja 1980-lukujen lähtijöistä kurssi oli ensim- 
mäinen kosketus esimerkiksi kulttuurierojen miettimiseen. Eräs asian- 
tuntija toteaa, että vaikka paras opetus kenttätyöhön tuli elämältä, val- 
mennus auttoi suhtautumaan erilaisiin tapoihin ja ymmärtämään niitä. 
Kulttuurieroihin liittyvät kysymykset olivat hänelle ennestään vieraita, 
eikä hän ilman valmennusta todennäköisesti olisi ottanut niistä selva. 
Sen sijaan pitkiä opinto- ja vapaaehtoistyöjaksoja kehitysmaissa viettä- 
neille 1980- ja 1990-luvun valmennukset saattoivat näyttäytyä pinnalli- 
sina, tyhjää parempina tai jopa outoina kokemuksina, joissa keskustelut 
joskus pyörivät joutavien asioiden ympärillä.48? Toisaalta esimerkiksi pal- 
jon reissanneen Antti Pelttarin mielestä sekä Kepan että ulkoministeriön 
valmennukset olivat 1990-luvun alussa intensiivisiä ja kehitysyhteistyön 
peruslähtökohtia monipuolisesti läpi käyviä, ”ihan kivoja” kursseja.1% 

Suomessa ulkoministeriön valmennuskurssi oli eri kehitysmaihin 
lähteville asiantuntijoille yhteinen yleisvalmennus. Valmennuksen ylei- 
nen luonne asetti rajoitteita sille, kuinka paljon yksittäisten maiden ti- 
lanteista voitiin kertoa. Kohdemaassa tapahtuvaa olosuhdevalmennusta 
ei ollut, vaikka Alhon mukaan moni sitä jo 1970-luvulla toivoi. Tällai- 
sen tiedon hankkiminen omatoimisesti oli vielä 1990-luvullakin hanka- 
laa ja aikaavievää.1%5 Kehitysmaakokemusta ennestään omanneille yleis- 
valmennus saattoi olla jo tiedetyn kertausta: 


130 SUOMESTA APUMAAHAN — MOTIIVIT, HAKEUTUMINEN JA VALMENNUS 


https://doi.org/10.21435/ht.290 


Se tieto mitä ois kaivannu, et kaikki mikä liittyy niinku tämmöseen 
käytäntöön ja vaikka niinkun halus tietää — oot kuitenkin muut- 
tamassa kolmeks [3] vuodeks — niin just että mitä [kohdemaasta] 
saa. [--] Siihen aikaan [1990-luvun lopulla] ei kuitenkaan ollu sitä 
samanlaista mahdollisuutta hyödyntää näitä erilaisia internetpal- 
veluita ja muita, niin jotenkin se semmonen käytännön valmistau- 
tuminen oli ehkä se kaikista haastavin.48* 


Yhteispohjoismaisissa hankkeissa 1970-19 80-luvuilla työskennelleiden 
suomalaisten mukaan Ruotsin SIDAn ja Tanskan DANIDAn kurssit oli- 
vat sekä kieliopetuksen että olosuhdevalmennuksen osalta pidempiä ja 
monipuolisempia kuin Suomessa. Keskeisenä erona oli, että lähtijöille 
annettiin valmennusta myös kohdemaassa. Tämä oli käytäntönä 1970- ja 
1980-luvulla ainakin DANIDAn Tansanian ja Kenian yhteispohjoismai- 
sissa osuustoimintahankkeissa, joita suurin osa kertomuksista käsitte- 
lee.457 Niissä valmennus räätälöitiin jopa projektikohtaisesti: 


Se oli viikon kestävä, niin [Tanskaan] kutsuttiin kaikki nää seit- 
seman [7] uutta neuvonantajaa ja heidän puolisonsa. [--] joka 
päivälle oli täys ohjelma. Käytiin läpi kaikki tähän osuustoiminta- 
projektiin liittyvät käytännön asiat, mitä kaikkee pitää tehdä, mat- 
kustamiseen liittyvät ja... ja myöskin sitä että mitä se projekti itses- 
sään on ja mihin sillä pyritään. [--] 

Sitten siellä perillä [odotti] kaikille näille asiantuntijoille kaks 
erillistä kurssia DANIDAn omassa kurssikeskuksessa, joista toinen 
on Africa Orientation -kurssi, jossa [--] kerrottiin maasta. [- -] Ja sit 
oli tuota suahilin kielikurssi — mä en muista olikse viikon vai jopa 
kaks viikkoa. Ja sitten DANIDA ilmoitti, että... että kuka tahansa 
haluaa palkata yksityisen kielenopettajan, suahilin kielen opettajan, 
niin voi sellasta tehdä [- -] ja laskuttaa sen sitten DANIDAlta.188 


DANIDAn opetuksen muistetaan sisältäneen myös käytännön taito- 
ja, kuten Land Roverilla ajoa Tanskan armeijan koulutuskeskukses- 
sa.*89 Erityisen tyytyväisiä suomalaiset tuntuvat olleen DANIDAn ja 
SIDAn kurssien suahilin kielen valmennukseen. Olli Alhon mukaan 

Tansaniassa työskennelleet suomalaisasiantuntijat osasivat 1970-luvun 
lopulla heikosti suahilia, vaikka ulkoministeriön valmennuskurssilla oli 
annettu ”oppimista helpottavat perustiedot”.49* Toisaalta jatko-opiskelu 
näyttäisi jääneen pitkälti asiantuntijoiden omille harteille.49? Eräs asian- 
tuntija muistelee, että SIDAn hankkeessa suahilia opiskeltiin eri tavoin 
kahden viikon jaksoissa kuukausien ajan.19 Toisen asiantuntijan mu- 
kaan DANIDAssa kannustettiin 1980-luvulla paikallisen kielen opiske- 
luun, kun taas 1990-luvun Suomessa ylimääräisiin kielikursseihin ja 
erityisesti niiden kustannuksiin suhtauduttiin kielteisesti.194 Paikallisen 
kielen osaaminen nähtiin kenties hyvänä lisänä mutta ei välttämättö- 
myytenä työn suorittamiselle. Asenteeseen on voinut vaikuttaa myös 
1990-luvun määrärahojen leikkaukset. 

Kolmas valmennuskursseja järjestävä taho Suomessa oli Kehitysyh- 
teistyön palvelukeskus Kepa. Kesällä 1986 aloitetussa kehitysjoukkolais- 
ten rekrytoinnissa ja koulutuksessa painotettiin olosuhdevalmennusta 
ja yhteistyötaitoja. Kepan rekrytoinnit ja koulutukset olivat pidempiä 
ja monivaiheisempia kuin ulkoministeriössä. Valintaprosessi oli kol- 
miportainen. Siihen kuului hakemuksiin perustuva esikarsinta, haas- 
tattelu, kielitesti, psykologinen soveltuvuuskoe sekä viimeiseksi kolmi- 
päiväinen valintakurssi, jolla kerrottiin kohdemaista ja tarjotuista töistä 
ja testattiin hakijoiden yhteistyökykyä erilaisin ryhmätöin.1% Valinnan 
jälkeen kehitysjoukkolaiset osallistuivat 2-3 kuukauden pituiselle val- 
mennuskurssille, josta viisi viikkoa suoritettiin Suomessa ja loput koh- 
demaassa.1% Antti Pelttari muistaa, että Kepan valmennus oli selkeästi 
osallistavampi kuin ulkoministeriön kurssi.197 Toisin kuin ulkominis- 
teriön valmennuksessa opetus oli myös räätälöity eri kohdemaihin: osa 
siitä suoritettiin määränpään mukaan jaetuissa pienryhmissä.19$ Koulu- 
tusta 1990-luvun alussa koordinoineen Päivi Ahosen mukaan jokaiselle 
kurssille pyrittiin saamaan paikallisia kertomaan omasta maastaan ja 
sen kulttuurista: 


Et se maatietous ja se kulttuuritietous oli kyllä sitä kaikkein tärkein- 
tä, koska nää työtehtävät [- -], että eihän ne ollu mitään semmosia 
ministeriö- ja hallintotason tehtäviä vaan siitä välimaastosta ja se 
niitten ihmisten tausta... tavallaan niinku oli tutkittu, että niillä oli 

sopiva tausta siihen tehtävään. Oli ne sitten lääkäreitä tai... mitä siel- 
lä nyt oli, metsäalalla ja tuota maatalousalalla jonkun verran [- -] ja 
järjestöissä.199 


Kehitysjoukko-ohjelma selvästi edusti 1980-luvulla noussutta ja 1990-lu- 
vulla valtavirraksi muodostunutta kehitysyhteistyön kumppanuusaja- 
tusta, jossa kehitysyhteistyön ihanteena oli kansalaisjärjestöpohjainen, 
tasa-arvoinen ja paikallisia osallistava yhteistyö sekä molemminpuolinen 
oppiminen ja kulttuurien vaihto. Kehitysjoukkolaisten ajateltiin työsken- 
televän ruohonjuuritasolla, lähempänä tavallisia ihmisiä kuin kahdenvä- 
lisen avun asiantuntijat. Tästä syystä suvaitseva kanssakäyminen ja kyky 
sopeutua vieraaseen kulttuuripiiriin ja ympäristöön olivat ensiarvoisen 
tärkeitä. Lisäksi valmennuksella pyrittiin mahdollisesti paikkaamaan so- 
peutumisessa aikaisemmin koettuja puutteita. Kehitysyhteistyöjoukko- 
komitean mietinnössä todetaan, että valmennuksen tuli sisältää tietoa 
siitä, millaista oli käytännön jokapäiväinen elämä ”ilman mukavuuk- 
sia” kohdemaassa. Lisäksi sen tuli sisältää yhteistyötä ja kanssakäymistä 
paikallisväestön kanssa sekä oman ammattitaidon soveltamista kehitys- 
maaolosuhteissa.5°° Kehitysjoukkolaiset muistavatkin, että valmennus 
Suomessa kattoi melkoisen kirjon asioita konfliktinratkaisu- ja neuvot- 
telutaidoista soveliaaseen pukeutumiseen sekä kohdemaan kulttuuris- 
ta ja omasta työtehtävästä liikenneonnettomuuksissa toimimiseen ja 
projektiautojen renkaiden vaihtoon.5*! Englannin ja kohdemaan kielen 
alkeiden opetus aloitettiin niin ikään Suomessa.*? Kielen ja kulttuurin 
opettelu jatkui kohdemaassa, jossa kehitysjoukkolaiset kävivät kielikurs- 
sin tai asuivat paikallisissa perheissä 1-2 kuukauden ajan. 59 
Näkemykset Kepan valmennuksesta vaihtelevat. Moni piti sitä mo- 
nelta osin tai kokonaisuudessaan hyvänä.5%t Yksi kehitysjoukkolainen 
kuitenkin muistelee, että osin valmennus tuntui jo osatun toistolta, kos- 
ka monella oli aikaisempaa kehitysmaakokemusta. Hänen mukaansa 
heidän ryhmänsä kieltäytyikin tästä syystä kohteliaasti englannin kie- 
len tunneista. Kielen ja kulttuurin opiskelu asumalla paikallisessa 
perheessä herätti myös kritiikkiä. 5** Kepan sisällä erityisesti puutteelli- 
nen espanjan taito koettiin ongelmaksi, ja sen nähtiin vaikeuttavan mer- 
kittävästi vapaaehtoisen suoriutumista tehtävässä. Hakijoiden vähäistä 

aiempaa espanjan taitoa oli valmennuskurssilla mahdotonta kohentaa 
riittävälle tasolle. Englannin kohdalla tilanne oli tältä osin parempi. 
Vaikka Kepan rekrytointiprosessi yleisesti ottaen nähtiin varsin perus- 
teellisena, valmennuskurssia kieliosioineen moitittiin ”sirpaleiseksi” ja 
”kulttuuriköyhäksi”. Lisäksi osa koki, että kehitysjoukkolaisten valinnat 
ja sijoittelu tehtäviin tehtiin lopulta heppoisin perustein ja ihmiset saa- 
puivat kentälle huonosti valmistautuneina.59 Antti Pelttari oli yllättynyt, 
että hänet valittiin Kepan kehitysjoukkoihin: 


Voisin aatella, että mun koulutus metsäteknikkona silloin ja muu- 
kin, erityisesti se, että mä en osannu ees kunnolla espanjan kieltä, 
niin tänä päivänä mua ei ois edes otettu haastatteluun. |- -] mulla 
oli kehitysmaakokemusta, mutta mä en ollu ollu missään metsä- 
alan asiantuntijatehtävässä missään. Ja silti mut valittiin niinkun 
ympäristöalan asiantuntijatehtävään.5?8 


Toisaalta Pelttari tuli valituksi samaan aikaan ja samalla pätevyydellä 
myös YK:n kehitysjoukkoihin. Käsitys Kepan alhaisesta vaatimustasosta 
saattaakin osin johtua siitä, että tasoa verrataan kehitysyhteistyötekijälle 
nykypäivänä asetettuihin vaatimuksiin. Kepan kehitysjoukkolaiselta vaa- 
dittiin muun muassa tutkintoa, kahden vuoden ammatillista kokemusta 
ja hyvää kielitaitoa. Samalla kehitysjoukkojen ideana oli kuitenkin toimia 
väylänä asiantuntijatehtäviin nimenomaan niille, joilla ei vielä ollut mui- 
hin asiantuntijatehtäviin vaadittavaa työkokemusta. 

Kepassa painotettiin hakijoiden ammatti-identiteetin tärkeyttä. Paine 
saada kumppaniorganisaatioiden esittämät asiantuntijapyynnöt täytettyä 
johti kuitenkin toisinaan siihen, että rekrytoinneissa työkokemuksen 
ja kielellisen osaamisen puutetta kompensoivat tarvittaessa muut tai- 
dot, kuten yhteistyötaidot, aiempi vapaaehtoistyökokemus ja kyky so- 
peutua vieraaseen kulttuuriin ja ympäristöön. Kun tiettyyn tehtävään ei 
löytynyt osaamiseltaan sopivaa tekijää, oli paikka kuitenkin täytettävä. 
Näin kentällä saattoi joutua työskentelemään jopa täysin vieraalla alal- 
la. Tällä tavoin näyttäisi käyneen Pirkko Suppaselle, joka toivoi pääse- 
vänsä sosiaalialan töihin Nicaraguaan, koska oli suorittanut lyhyen es- 
panjan iltalukiossa. Hänelle tarjottiin kuitenkin paikkaa Mosambikista 

ympäristöalalta, josta hänellä ei ollut minkäänlaista työkokemusta. Sup- 
panen kertoo, että hän ei täyttänyt tehtävän edellytyksiä myöskään ajo- 
taidon osalta. Miettimisaikaa ison päätöksen tekemiseen annettiin yksi 
yö. Työtehtävän tarjoamista perusteltiin sillä, että Suppanen oli saanut 
”testeissä sellaiset pistemäärät, että uskomme sinun luonteellasi ja omi- 
naisuuksillasi pärjäävän tässä tehtävässä, vaikka ala on vieras”.5* Jousta- 
vuus rekrytoinneissa ei kuitenkaan koskenut ainoastaan Kepaa; Alhon 
mukaan myös ulkoministeriön hankkeissa oli 1970-luvun lopulla hen- 
kilöitä, joilla oli selviä haasteita englannin kielessa.*° 

Pienempien lähetysjärjestöjen, konsulttiyhtiöiden ja kansalaisjärjes- 
töjen valmennuskäytännöt olivat kirjavia. Joissain tapauksissa valmen- 
nusta oli, ja se sisälsi myös kenttäjakson. Elina Lehtomäki kertoo, että 
Kuurojen Liitto perehdytti hänet hyvin ensimmäiselle kehitysmaako- 
mennukselleen 1990-luvun alussa. Valmennukseen kuului ulkominis- 
teriön valmennuskurssille osallistuminen sekä viiden-kuuden viikon 
koematka kohdemaahan Tansaniaan. Matkan aikana myös paikallinen 
kumppaniorganisaatio arvioi, oliko yhteistyölle edellytyksia." Tähän kir- 
jaan osallistuneiden kehitysyhteistyöntekijöiden tavanomaisempi koke- 
mus pienissä järjestöissä ja konsulttiyrityksissä työskentelystä kuitenkin 
on, että ennen lähtöä saatu valmennus oli suppeaa tai puuttui kokonaan. 
Riitta Kujala kertoo saaneensa hyvin vähän valmennusta. Siihen kuului 
viikon kurssi kehitysyhteistyöstä Kuopion yliopistossa, mutta ei tietoa 
kohdemaasta tai trooppisen lääketieteen lisäopintoja Liverpoolissa. Työ- 
hön opettivat työtoverit kentällä.” Samoin Solidaarisuus-säätiössä työs- 
kennellyt Helena Laukko toteaa, että valmentautuminen tapahtui ”itse 
opiskellen ja yhdessä tehden”: 


Kyllä se oli aika lailla semmosta, että että tota noin niin, mentiin 
sinne ja oltiin siinä työssä mukana ja sitä kautta opittiin, että hyvin 
pitkälti näin, että varsinaisia valmennusjaksoja mä en muista että 
olisin itse koskaan saanut tai että meillä olisi sitten varsinaisesti 
myöskään järjestetty, että se toiminta oli niin pientä ja yks ihminen, 
joka oli jonnekin menossa, niin siihen on tavallaan vaikee löytää 
muuta valmennusta kun se, mitä se niinkun sen yhteistyön histo- 
ria on ja sen läpikäyminen siinä yhteistyön alkaessa.53 

Kuten Laukko kuvaa, pienillä toimijoilla valmennuksen puute saattoi 
johtua vähäisistä resursseista ja toiminnan luonteesta. Aikaa ja rahaa 
vievän kurssituksen järjestäminen ei ollut yksittäisiä ihmisiä silloin täl- 
löin kentälle lähettävän järjestön näkökulmasta järkevää tai edes mah- 
dollista. Vielä 1970-luvulla yritykset ja järjestöt olivat yksin vastuussa 
valmennuksesta. Vuonna 1982 ulkoministeriön asiantuntijoiden val- 
mennuskurssi tuli avoimeksi myös kehitysyhteistyöhankkeita toteutta- 
ville yritys- ja järjestötoimijoille. Yritysten kiinnostus kurssia kohtaan oli 
kuitenkin Suomen Kuvalehden mukaan aluksi laimeaa.5 

Myös konsulttiyhtiöissä työskennelleet kertovat, että lähtövalmiste- 
luihin ei pääsääntöisesti kuulunut erillistä valmennusta tai koulutusta 
Suomessa. Tämä koski myös kehitysyhteistyöosaston vakiintuneita yri- 
tyskumppaneita, kuten FinnAgroa.'6 Näyttääkin siltä, että erillistä kult- 
tuuriin ja ympäristöön valmentautumista ei yksinkertaisesti aina nähty 
Suomessa edes tarpeellisena — tai ainakaan sen aiheuttamien lisäkus- 
tannusten arvoisena. Työhön valmistautuminen oli tehtävälähtöistä ja 
sisälsi esimiehen antaman lyhyen perehdytyksen sekä omatoimista pro- 
jektidokumenttien ja kohdemaata käsittelevän kirjallisuuden lukemista. 
Projektista ja sen vaiheesta riippuen kentällä saatettiin järjestää tutustu- 
mismatka, kokeneempien työntekijöiden pitämää perehdytystä tai hand- 
over-tilaisuus, jossa pois lähtevä työntekijä perehdytti tulokasta muuta- 
man päivän ajan.5? Joissain hankkeissa asiantuntija oli hankkeen ainoa 
ekspatriaatti kentällä, jolloin perehdytystä tai kollegojen tukea ei ollut.” 


No aika pientä, et toki ainahan semmosta työnantajan evästystä 
oli, että koeta ottaa selvää paikallisista tavoista ja kulttuurista ja tän 
tyyppisistä, et osais niinku toimia siin arkielossa, ettei ainakaan 
sillä |--], että käyttäytys väärin, niin pilaa sitä itse substanssia, itse 
asiaa mitä ollaan tekemässä siellä... En oo varsinaista semmosta 
koulutusta saanu muuta kun tietys sitten työn ohessa koko ajan 
koettanu ite opiskella erilaisia menetelmiä, millä asioita yleensä 
eteenpäin viedään ja edistetaan.5 


Laimea kiinnostus ulkoministeriön kurssia kohtaan voi johtua siitä, että 
kehitysyhteistyö on nähty pitkälti työnä, joka opitaan kentällä. Lisäksi 

kehitysyhteistyökulttuuriin sisältyy käsitys, että jos kentälle itse päät- 
tää lähteä, mahdolliset vaikeudet ja riskit tulee myös kestää ja selvit- 
tää.5° Sopeutumisvaikeuksissa ei lähtijöidenkään mukaan ollut aina 
kyse valmennuksen puutteesta vaan ihmisten omasta kapasiteetista ja 
asenteista: resilienssi, sopeutumiskyky ja halukkuus oppia vaikuttavat 
siihen, kuinka ihminen sopii työhön vieraassa maassa ja kulttuurissa. 5" 
Ne lähtijät, jotka katsovat sopeutumisen riippuvan yksilöllisistä ominai- 
suuksista ja onnistuneesta rekrytoinnista, eivät välttämättä näe valmen- 
nusta tarpeellisena. Maalaisjärjen, nuoruuden innon, yhteistyöhalun, 
kokeneempien työkavereiden mentoroinnin sekä kyvyn lukea työtoveria 
nähdään korvanneen valmennuksen mahdollisen puuttumisen tai käy- 
tyjen kurssien puutteet.5?? Samanlaisia näkemyksiä on valmennuksen 
käyneillä. Eräs lähtijä toteaa, että maatalossa kasvamisesta oli hänelle 
enemmän hyötyä kuin yhdestäkään kurssista. Toinen, sekä DANIDAn 
että kehitysyhteistyöosaston valmennuksen käynyt asiantuntija katsoo, 
että suahilin kielikurssia lukuun ottamatta kurssit enemmänkin vaikeut- 
tivat sopeutumista kuin helpottivat sitä: 


Fi niist mitään suurta hyötyä muuta, kun ajatuksena on se, että kun 
joku lähetetään kentälle, niin se saa heti kulttuurisokin eikä pysty 
tekeen mitään. Fi se silleen mee. Jos ihminen lähtee avoimin mie- 
lin sinne, ei sen mitään kulttuurisokkia tarvii saada. Se perehtyy 
asioihin ja rupee niinku tavallisesti... kaikkein paras tota työkalu on 
tommonen tavallinen lautamiesjärki siellä. Sen mukaan on paras 
ruveta perkaamaan asioita.5*4 


Elina Lehtomäen mukaan kentälle ei pitäisi lähettää ilman valmennusta, 
mutta riittävä valmennuksen määrä on hyvin kontekstisidonnaista. Läh- 
tijöiden lisäksi myös kohdemaat ja projektit ovat hyvin erilaisia. 5 Jopa 
kylmiltään lähteminen oli joillekin positiivinen kokemus. Näin kertoo 
yksi haastateltava, jolla ei omien sanojensa mukaan ollut ”mitään käsi- 
tystä siitä, minne sitä ollaan menossa”.”* Toisaalta jotkut tehtävät ja koh- 
demaat olivat kokeneillekin lähtijöille tiukkoja ilman valmistautumista. 
Fi ollut mitenkään poikkeuksellista, että työntekijä vaihtui kesken pro- 
jektin irtisanoutumisen, sairastumisen tai perhesyiden vuoksi. Joskus 

korvaaja tupsahti poliittisesti ja kulttuurisesti vaikeaan paikkaan yksin, 
ilman mitään ennakkotietoja tai tukea.5? Jotkut ensikertalaiset kokivat- 
kin, että saapuminen ilman valmennusta teki asettautumisesta ja työstä 
tarpeettoman rankkaa.” 

Toisaalta samankaltaisia muistoja löytyy myös valmennuksen käyneil- 
tä. Moni kokee, että valmennus oli tarpeellinen mutta valmisti puutteel- 
lisesti Apumaan todellisuuteen. Vastaavia kokemuksia on myös Alhon 
haastateltavilla. Kurssin hyötyä arvioidessaan he Alhon mukaan harvoin 
huomioivat esimerkiksi asennekasvatuksen osuutta. Tärkeämpää heil- 
le oli, miten kurssi valmisti käytännön työhön ja arkeen — elämiseen, 
ongelmien ratkaisuun ja asioiden hoitamiseen — kohdemaassa. Nämä 
seikat saivat joidenkin mielestä liian vähän huomiota, tai he pitivät niistä 
annettua tietoa oman kokemuksensa perusteella jopa harhaanjohtava- 
na.59 Myös tämän kirjan muistelijoista muutama kertoo ulkoministe- 
riön tai Kepan kurssin antaneen osin epärealistisen tai jopa valheellisen 
kuvan työstä tai kohdemaasta. Jouko Koppisen mukaan Kepan Suomessa 
antama valmennus Nicaraguaan lähteneille oli suorastaan ”ideologis- 
väritteistä”, ja myös kentällä järjestetyssä perehdytysjaksossa tarjoiltiin 
lisää ”poliittista indoktrinaatiota” ja lievä yliannostus ”sandinistipropa- 
gandaa”.537 Antti Pelttari taas katsoo, että sinänsä hyvä kurssi antoi ro- 
mantisoidun ja jopa valheellisen kuvan maan turvallisuudesta: 


Se, miten sekaisin se maa on vielä sen sisällissodan jäljiltä, niin 
sitä ei kyllä osattu meille kertoa ollenkaan, että me ois osattu siihen 
varautua. Voi olla, että me ei oltas pienten lasten kanssa sinne läh- 
dettykään, jos me oltais saatu siitä jotenkin totuudenmukaisempi 
kuva.’ 


Kohdemaan tilanteen esittäminen liian positiivisessa valossa ei ollut yk- 
sinomaan Kepaan liittyvä ongelma. Jyrki Parkkisen mukaan myös ulko- 
ministeriön valmennuskurssista puuttui ”politiikkaan ja byrokratiaan 
liittyvä realismi”: 


Siinä ei kyllä saanu mitään... Mitään käsitystä siitä. Miten byrokra- 
tia toimii siellä maassa, minne mennään, minkälainen [—-]. Ker- 

rottiin Tansanian politiikasta ja Nyereren ujamaa-hankkeista ja 
tällasesta, kaikesta hyvin positiiviseen sävyyn ja perillä niin alko 
tuntua, että siellä kaikelle tälle enemmänkin hymähdettiin, se alkoi 
olla jo... Siellä ei suinkaan siellä paikalla vaikuttanut, että Nyereren 
politiikka oli niin suosittua.5? 


Hankalat kenttäkokemukset todennäköisesti vahvistavat edellä olevia 
kokemuksia valmennuksen puutteellisuudesta, ideologisuudesta ja jopa 
valheellisuudesta. Toisaalta kohdemaan hallinnon ongelmien erittely 
oli mahdollisesti kiusallinen teema valmennusten järjestäjille, jotka ei- 
vät välttämättä pitäneet yhteistyökumppanin yksityiskohtiin menevää 
kriittistä arviointia poliittisesti korrektina. Oli kyse sitten resurssien 
puutteesta, tietämättömyydestä tai aiheen tietoisesta välttelystä, yhteis- 
työkumppanin toimintakulttuurin tarkempi tuntemus olisi voinut hel- 
pottaa kentälle asettautumista: 


Yks minkä mä huomasin, ehkä on se, että paljonkin enemmänkin 
kiinnitettiin huomiota ehkä semmoseen, miten, miten teemme yh- 
teistyötä tai mikä on se kulttuuri ja kieli ja tän tyyppisiin asioihin 
ja ehkä enemmän mä itse olisin tarvinnut työssäni — ja jouduin 
sitä paljon opiskelemaan paikan päällä — on todellakin paikallinen 
hallinto. Miten se toimii, kenen kanssa voi neuvotella, mitä voi 
neuvotella. Miten yhteiskunta toimii. |- -] Et paljonhan tämmöses 
viikon valmennukses tulee käytännön asioita. Kuuden viikon val- 
mennuksessa ehkä enemmän sitä kulttuuria ja sen tyyppisiä asioita 
kuitenkin pohditaan. Omaa asemaa siellä ja tällasta. Mutta siitä jää 
helposti pois se yhteiskunnallinen ulottuvuus, hallinto, korruptio. 
Kaikki tän tyyppiset haasteet! Joista ehkä puhutaan, mutta miten 
sitä sit oivaltaa. Mutta ehkä niitä ei voikaan oivaltaa ennen kuin to- 
della menee maahan.” 


se ee 
KW 

Tähän kirjaan osallistuneiden kehitysyhteistyöntekijöiden muistelussa 
Apumaa tarjosi toimintaympäristön kolmelle erilaiselle kehitysyhteis- 
työntekijän stereotyypille: usein vasemmistolaiselle maailmanparanta- 
jalle, itsekkäälle golfin pelaajalle ja erityisesti nykyiseen kehitysyhteistyö- 
maailmaan kuuluvalle kansainväliselle uranrakentajalle. Yksittäisiä 
kehitysyhteistyöntekijöitä on kuitenkin tarpeetonta mahduttaa yksiselit- 
teisesti näihin muotteihin. Kuten edellä on todettu, lähdön taustalla oli 
tyypillisesti useita, päällekkäisiä syitä, joita on hankala asettaa tärkeysjär- 
jestykseen. Stereotyypit ovat kuitenkin kiinnostavia, sillä ne pohjautuvat 
— kärjistetysti — paitsi kehitysyhteistyöntekijöiden kuvauksiin toisista ke- 
hitysyhteistyöntekijöistä myös heidän omiin motiiveihinsa: auttamiseen, 
matkustamiseen, mielekkään työn tekemiseen ja taloudellisiin syihin. 
Stereotypiat osoittavat, että Apumaa tarjosi kanavan monenlaisille, vas- 
takkaisillekin tarpeille. 

Aineistossa lähdön motiivit ovat ensimmäisen ja toisen kehitysyh- 
teistyöntekijäsukupolven välillä pääpiirteittäin hyvin samanlaisia. Lähtö- 
muistojen perusteella keskeisin ero sukupolvien välillä liittyy motiivien 
sijaan sukupolvien erilaiseen kokemuspiiriin muuttuvassa Suomes- 
sa. Pääosa ensimmäisen kehitysyhteistyösukupolven muistelijoista eli 
nuoruuttaan tai varhaista aikuisuuttaan rakennemuutoksen aikana 
1960-luvulla. Heidän kiinnostuksensa kehitysyhteistyöhön syttyi pää- 
osin kotimaassa, jossa kehitysmaiden tukeminen oli pinnalla etenkin 
opiskelijoiden parissa. Jotkut viittaavat solidaarisuuteen ja auttamiseen, 
mutta matkustaminen ja seikkailu sekä erilaiset ammatilliset ja elämän- 
muutokseen liittyvät syyt nousevat vielä useammin esille: kehitysyhteis- 
työ mahdollisti mielekkään työn ja seikkailun uudessa, kansainvälisessä 
ympäristössä. Muutamat myös kertovat taloudellisten syiden vaikutta- 
neen lähtöön. 

Toinen sukupolvi lähti Apumaahan kansainvälisemmästä ja vauraam- 
masta Suomesta. Kehitysyhteistyöhön hakeutuminen oli jatkoa matkus- 
tavalle elämäntavalle, ja lähteminen oli monelle kirjaan osallistuneelle 
helppoa. 1980-luvun nousukausi loi uskoa tulevaan ennen 1990-luvun 
lamaa, mutta toisaalta nostatti myös kritiikkiä kulutuskeskeistä elämän- 
tapaa vastaan. Kansalaisjärjestöjen ja sosiaalisen sektorin rooli kehitys- 
yhteistyössä kasvoi, mikä osaltaan avasi enemmän tilaisuuksia myös 

naisille, jotka pääsivät kentälle yhä useammin vaimojen sijasta myös 
työntekijöinä. 

Myös toista sukupolvea ajoi kentälle uteliaisuus, matkustamisen- ja 
seikkailunhalu, elämänmuutoksen kaipuu sekä mielekkyyden hakemi- 
nen työhön. Muistelijat viittaavat aikaisempaa sukupolvea useammin ja 
suoremmin myös haluun auttaa ja muuttaa maailmaa tasa-arvoisem- 
maksi. Painotusero voi heijastella sukupolvien välistä eroa motiiveis- 
sa, mutta toisaalta selittyä aineistoon liittyvillä seikoilla. Aineistossa toi- 
seen sukupolveen kuuluu enemmän kasvatus- ja yhteiskuntatieteellisille 
aloille sekä sosiaali- ja terveysalalle suuntautuneita naisia sekä kansalais- 
järjestösektorin työntekijöitä, joiden työhön auttamishalu perinteisesti 
liitetään. Erossa voi myös olla kyse sukupuolten, ammattiryhmien tai 
sukupolvien erilaisesta tavasta puhua kehitysyhteistyön arvoista, autta- 
misesta ja omasta edusta. 

Pääosa ensimmäisen kehitysyhteistyöntekijäsukupolven muistelijois- 
ta kuuluu maineeltaan radikaaliin, 1960-luvulla nuoruuttaan eläneeseen 
ikäryhmään, ja toisen sukupolven jäsenet ehtivät elää teinivuosiaan tai 
nuoruuttaan poliittiseksi mielletyllä 1970-luvulla. Tätä taustaa vasten 
on mielenkiintoista, että harva lopulta liittää omaa kehitysyhteistyökiin- 
nostustaan suoraan pinnalla olleisiin poliittisiin aatteisiin ja liikkeisiin. 
Myös taloudellisiin motiiveihin viitataan lopulta vähän, vaikka esimer- 
kiksi Alhon tutkimuksessa ne nousevat merkittäväksi motiiviksi. Tä- 
män tutkimuksen haastateltavat puhuvat poliittisista ja taloudellisista 
motiiveistaan epäsuorasti peilatessaan itseään kehitysyhteistyöntekijän 
stereotyyppeihin. On mahdollista, että poliittisilla tai taloudellisilla mo- 
tiiveilla ei yksinkertaisesti ollut suurta merkitystä kirjaan osallistuneille. 
Toisaalta näitä motiiveja ei välttämättä haluttu korostaa niiden leimaa- 
vuuden vuoksi. Lähdön muistelu on menneisyydestä kertomisen ohella 
oman henkilökuvan ja ammatti-identiteetin rakentamista. Monelle tä- 
hän kirjaan osallistuneelle kehitysyhteistyöstä tuli vuosikymmenien ura, 
jota ei välttämättä haluta rajata tiettyyn muottiin kymmenien vuosien 
takaisten syiden perusteella. 

Apumaassa — olosuhteet, kulttuuri, 
sopeutuminen ja turvallisuus 


Kehitysyhteistyöhankkeen toteutus vaatii henkilöstön kohdalla tiettyjen 
arkisten perusedellytysten täyttymistä, jotka vaikuttavat työpanokseen 
joko suoraan tai välillisesti. Näitä ovat muun muassa asunnon, liikku- 
miseen sopivan kulkuneuvon sekä työntekijän perheen elinolojen — 
mukaan lukien lastenhoito- ja kouluolojen — sujuva järjestyminen sekä 
turvallisuus. Mikäli nämä edellytykset toteutuivat suunnitelmallisesti ja 
ilman suuria viivytyksiä, oleminen ja elämä kohdemaassa oli aineiston 
perusteella turvallista, sujuvaa ja mielekästä. Joskus perusedellytysten 
suhteen jäi kuitenkin toivomisen varaa. Kehitysyhteistyöntekijöiden 
kohtaamat ongelmat arkielämässä ja sen järjestämisessä vaikeuttivat so- 
peutumista uusiin oloihin ja veivät aikaa ja keskittymistä pois itse työstä. 
Pitkittyessään ongelmat saattoivat rapauttaa motivaatiota ja uskoa koko 
toiminnan mielekkyyteen. 

Tässä luvussa tarkastellaan lähemmin suomalaisten asettautumiseen 
ja sopeutumiseen vaikuttaneita tekijöitä. Tavoitteena on luoda kuva niis- 
tä arkisista olosuhteista ja haasteista, joiden kanssa kehitysyhteistyön- 
tekijät joutuivat selviytymään ja joihin sopeutumaan, sekä nostaa esiin 
seikkoja, jotka heitä tässä auttoivat. Kuten Suomessakaan, ei työ myös- 
kään Apumaassa ollut irrallista muusta arjesta, vaan kehitysyhteistyö- 
kokemus rakentui työn ja perhe-elämän yhteensovittamisesta totutusta 
poikkeavassa ympäristössä. 

Olosuhteet 


Lentokone oli riuhtaissut heidät pohjolan kotinurkilta ja vuorokau- 
den mittaisen lennon päätteeksi sylkenyt tropiikin hehkuun, outoi- 
hin hajuihin ja tapoihin, keskelle [- -] jotain, joka heidän piti kyl- 
lä valmennuksen perusteella tunnistaa, mutta jonka kohtaaminen 
äkkiseltään oli raju juttu.5 


Kehitysyhteistyöhön lähteville oli selvää, että olot kohdemaassa poikke- 
sivat merkittävästi koti-Suomen vastaavista. Perillä odottaviin olosuhtei- 
siin varautuminen etukäteen oli ensikertalaisille valmentautumisesta 
huolimatta vaikeaa, ellei mahdotonta.5 Ensivaiheessa asettautumista 
vaikeuttivat ilmasto-olot, tautiympäristö sekä kohdemaissa vallitsevat ta- 
loudelliset ja yhteiskunnalliset olot. Monelle 1960- ja 1970-luvuilla kehi- 
tysyhteistyöhön lähteneelle suomalaiselle trooppinen ilmasto, sen aurin- 
ko ja lämpö, oli uutta ja ennenkokematonta ja siten tervetullutta, mutta 
ensi alkuun myös kuluttavaa. Tropiikissa kuivan kauden aikaan päivät 
saattoivat olla paahtavan kuumia ja yöt tukalia.3° Monia seutuja eritoten 
eteläisessä Afrikassa vaivasi ajoittain myös kuivuus ja siitä aiheutuva 
vesipula.57 Sadekaudet olivat lyhyitä mutta rajuja, ja niiden seuraukse- 
na syntynyt lieju ja pois huuhtoutuneet tiet aiheuttivat muun muassa 
liikkumisongelmia. Sadekautena luonto heräsi toden teolla, mikä näkyi 
muun muassa hyönteisten määrässä. Tropiikin eliömaailma aiheutti 
jännittäviä kohtaamisia varsinkin silloin, kun se oma-aloitteisesti, usein 
öiseen aikaan, hakeutui ihmisasutuksen piiriin. Käärmeet, hämähäkit, 
skorpionit, termiitit, muurahaiset, lepakot, rotat, liskot, torakat, kärpäset 
ja hyttyset tulivat useille tutuiksi jopa pääkaupungeissa ja aiheuttivat pe- 
lon, inhon, riemastuksen ja uteliaisuuden tuntemuksia. 

Tropiikin yleiset sairaudet, kuten malaria ja erilaiset suolistosairau- 
det, yleistyivät sateiden aikaan, ja ne kärsittiin pääosin urhoollisesti aika 
ajoin toistuvina ja asiaan kuuluvina ilman sen suurempaa dramatiik- 
kaa. Pitkäkestoinen oleskelu tropiikissa sekä usein toistuvat sairaudet 
heikensivät kuitenkin väistämättä yleiskuntoa ja terveyttä. Itä-Sambian 
maaseudulla Jari Vainio sairasti malarian 11 kertaa pelkästään yhden vuo- 
den aikana. Tauti verotti hänen työtehoaan merkittävästi.” Kytö Salin, 

Toinen kehitysjoukko lähdössä Dar es Salamiin 8.8.1970. Kuvaaja tuntematon. Lasse 
Björkmanin kokoelma, Suomalaisen Kirjallisuuden Seuran arkisto. Ulkoministeriö. 


joka on kertomansa mukaan sairastanut malarian kaikkiaan 102 kertaa, 
katsoo, että sekä tauti että sen kiniinipohjainen lääkitys, joka 1980-lu- 
vulla oli ainut saatavilla ollut tehokas malarialääkitys, tekivät elämästä 
tropiikissa ajoittain vaikeaa ja fyysisesti raskasta. Erityisen vaarallinen 
malaria oli lapsille. Estolääkityksestä huolimatta tauti saattoi puhjeta al- 
tistumisen kasvaessa riittävän suureksi. Aineiston pohjalta voidaan to- 
deta, että erityisesti lasten sairastelu aiheutti perheille paljon huolta ja 
vaivaa. Nepalin vuoristossa perheineen asustanut Esa Ahonen muistaa, 
kuinka erityisesti lasten mutta myös aikuisten jatkuvasta sairastelusta 
tuli perheen ”uusi normaali”.54 

Tropiikissa oli ongelmansa, mutta Siperian Burjatiassa työskennel- 
leelle Eeva Heikalle ongelmia aiheuttivat varsin toisenlaiset olosuhteet: 

—- tommoseen kaukaiseen Siperiaan [kun] menee ja — kevättalvi 
vielä, et pakkasta on aika paljon — et ihmisillä siellä, sekä paikalli- 
silla että meillä muualta tulevilla, niin suuri osa energiasta menee 
siihen lämpimänä pysymiseen ja silloin vielä vähän elintarvikkeet- 
kin oli hakusessa.5" 


Heikka kokee, että Siperian kylmyys ja elintarvikepula vaikeuttivat mer- 
kittävästi työhön ryhtymistä, koska sekä omat että paikallisten kumppa- 
neiden ajatukset ja toimet keskittyivät pääasiassa kovissa olosuhteissa 
selviytymiseen. 

Ilmaston ja tautien asettamien haasteiden lisäksi taloudelliset olot 
monissa Suomen avun kohdemaissa — erityisesti Afrikassa — olivat vielä 
1980-luvullakin hyvin hankalat. Tansania oli Julius Nyereren johdolla 
lähtenyt sosialismin tielle vuonna 1967. Sosialistisen talouspolitiikan 
seurauksena maa koki 1970-luvun aikana taloudellisen romahduksen, 
jota vuosikymmenen alun öljykriisi sekä osittainen nälänhätä vauhdit- 
tivat. Seurauksena oli mittava elintarvike-, polttoaine- sekä kulutushyö- 
dykepula, jota paikattiin joka paikassa rehottavalla mustan pörssin kau- 
palla.54? Pääkaupungissa tavaraa sai aika ajoin, mutta maaseudulla oltiin 
vaikeuksissa. Esko Lintunen, joka asettui perheineen syrjäiseen Lindiin 
vuonna 1980, oli ruokahuoltonsa puolesta riippuvainen yli sadan kilo- 
metrin päässä sijaitsevasta saksalaisesta lähetysasemasta, jolta perhe 
kerran viikossa kävi ostamassa tuoreita vihanneksia ja lihaa. Jauhoja sai 
pari kertaa vuodessa ja ainoastaan kortilla viranomaisten valvomasta va- 
rastosta, jossa niitä myytiin 50 kilogramman säkeissä. 54 Tansaniassa 
muodostui tavaksi, että pääkaupunkiseudulla vierailleet tai sieltä maa- 
seudulle pistäytyneet suomalaiset toivat tullessaan tarvikkeita itselleen 
ja työtovereilleen. Pulaa oli lähes kaikesta, erityisesti wc-paperista ja ruo- 
katarvikkeista.54t 

Sambia oli vielä 1960-luvulla taloudellisesti paremmassa asemassa 
moneen muuhun Afrikan maahan verrattuna. Maan tärkeimmän vien- 
tituotteen, kuparin, hinta oli korkealla ja inflaatio maltillista. Suurim- 
pien kaupunkien kaupoissa riitti elintarvikkeita ja kulutushyödykkeitä. 
Rhodesian kriisi vuonna 1966 ja sitä seurannut sota kuitenkin sulki- 
vat maan etelärajan hankaloittaen kuparin vientiä ja yhteyksiä Etelä- 

Afrikkaan. Ympäröivät sodat Rhodesiassa, Angolassa ja Mosambikissa 
aiheuttivat maahan mittavan pakolaisongelman. 1970-luvun puolivälissä 
tapahtui käänne huonompaan, kun kuparin maailmanmarkkinahinta 
laski ja valtion tulot ehtyivät. Valtion pyrkimys ulkomaisen yritystoi- 
minnan osittaiseen kansallistamiseen lisäsi taloudellista epävarmuutta. 
1980-luvulle tultaessa Sambia oli suurissa talousvaikeuksissa, ja vuosi- 
kymmenen loppuun mennessä maan talous oli täysin riippuvainen 
kehitysavun rahavirroista.5% Sama päti pitkälti myös muihin Suomen 
avun kohdemaihin Afrikassa lukuun ottamatta Keniaa, jossa vallitsi va- 
paa markkinatalousjärjestelmä. Maassa oli huomattavaa omaa tuotantoa 
ja verrattain hyvin toimivat sisäiset markkinat ja palvelusektori. Ruokaa 
ja kulutustavaroita riitti vientiin asti. Tansaniasta Keniaan 1980-luvun 
jälkipuoliskolla siirtynyt suomalaiskonsultti kertoo, että muutto tuntui 
siltä kuin olisi saapunut yhtäkkiä Amerikkaan.54* 

Monet Suomen kehitysavun alkuaikojen kohdemaat olivat paitsi 
taloudellisesti myös poliittisesti epävakaita. Ulkoministeriön kehitys- 
yhteistyöosastolla 1970-luvulla voimistunut vasemmistolaisuus sekä 
muiden pohjoismaiden linjaukset vaikuttivat osaltaan siihen, että avun- 
saajamaiksi valikoitui useita sosialistisia maita, kuten Tansania, Chile, 
Vietnam ja Kuuba.5% Monissa maissa oli taustalla sota tai sisällissota, val- 
lankumous, vallankaappaus tai muu yhteiskunnallinen mullistus, joka 
aiheutti levottomuutta ja epävarmuutta. 

Etiopiassa, joka oli yksi Suomen avun varhaisimmista kohdemaista, 
vallankumoukselliset syrjäyttivät keisari Haile Selassien vuonna 1975 
ja alkoivat rakentaa maahan kommunistista hallintoa. Suomen Lähe- 
tysseuran palveluksessa vallankumouksen aikaan työskennellyt Marja- 
Leena Salin kertoo, kuinka pääkaupunki Addis Abeban kaduilta löytyi 
aamuisin irtileikattuja ruumiinosia.54 Nälkä, joka oli riivannut maata 
jo pitkään ja edesauttanut keisarivallan kaatumista, laajeni 1980-luvun 
alussa massiiviseksi, miljoonia koskettaneeksi nälänhädäksi, jota eri 
väestöryhmien väliset kiistat ja jatkuva sota pahensivat. Jussi Ojala, joka 
työskenteli myöhemmin myös Nicaraguassa ja Vietnamissa, ihmetteli 
1980-luvun alussa Etiopiassa hallinnon toimia, kuten Tansanian mallin 
mukaista kyläistämisohjelmaa, jossa ihmisiä pakkosiirrettiin uusiin ky- 
liin puskutraktoreiden jyrätessä vanhat asumukset. Tiukka valvonta oli 


146 APUMAASSA — OLOSUHTEET, KULTTUURI, SOPEUTUMINEN JA TURVALLISUUS 


https://doi.org/10.21435/ht.290 


luonut maahan ilmiantokulttuurin, ja ilmapiiri oli ajoittain ahdistava. 
Ojalan ja muiden suomalaisten tehtävänä ei kuitenkaan ollut kyseen- 
alaistaa etiopialaisten toimia eikä esittää sitä koskevia mielipiteitä. Oli 
oltava hiljaa ja sopeuduttava 549 Sama koski toimintaa Vietnamissa. Päivi 
Ahonen, vuosituhannen vaihteessa maassa työskennellyt pitkän linjan 
kehitysyhteistyöammattilainen, kertoo kohtaamistaan olosuhteista: 


Kieli, poliittinen järjestelmä ja jopa hanke, jossa kehitettiin Suo- 
men tuella riisinviljelyä, olivat haastavia [--]. Vietnamin maaseutu 
oli vielä tuohon aikaan hyvin kommunistinen ja saimme elää aika 
varovasti, jotta ei tehnyt virheitä.5* 


Myös myöhemmin Suomen avun piiriin tulleista maista muun muassa 
Sri Lanka, Nicaragua, Mosambik ja Sudan olivat sisällissotien rikki re- 
pimiä, ja niissä avun tarve oli eittämättä suuri, mutta yhteiskunnan 
valmius avun vastaanottamiseen vaihteli. Siinä missä Sri Lankassa saa- 
tiin lupaavia tuloksia 1980-luvun alussa, vuosikymmeniä jatkuneen si- 
sällissodan repimässä Sudanissa tilanne oli melkein toivoton. Maassa 
1980-luvulla työskennellyt agronomi Martti Toiviainen kohtasi vaikeuk- 
sia kehitysyhteistyöhankkeen toteutuksessa, koska hänen sudanilai- 
set virkaveljensä käyttivät valtaosan työajastaan hankkiakseen ruokaa, 
josta oli kova pula.5* Sandinistivallankumouksen kokenut Nicaragua 
kelpuutettiin Suomen kehitysapukohteeksi 1980-luvun alussa, vaikka 
maa horjui edelleen sisällissodan partaalla eikä takeita sandinistien me- 
nestymisestä ollut. Vallinneessa tilanteessa Suomi leimautui konfliktin 
sandinistiosapuolen tukijaksi. Tämä heijastui myöhemmin myös kehi- 
tysyhteistyöhankkeiden toteutukseen. Paikalliset poliittiset jännitteet 
vaikeuttivat esimerkiksi suomalaishankkeiden raaka-ainehankintoja ja 
työvoiman rekrytointia.5? 

Etiopia, Sudan, Tansania, Vietnam ja Nicaragua eivät olleet ainoita 
maita, joiden epädemokraattisia hallituksia Suomi tuki, mikäli poliittiset 
tai taloudelliset intressit sitä edellyttivät. Kommunistiselle Kuuballe, jon- 
ka Yhdysvallat oli julistanut kauppasaartoon, Suomi tarjosi apua poliittis- 
ideologisista syistä, ilman merkittäviä taloudellisia vaikuttimia. Toisaal- 
ta Suomi katkaisi avun Chileltä vuoden 1973 sotilasvallankaappauksen 

jälkeen, kun vapailla vaaleilla valittu presidentti Salvador Allende sosia- 
listihallintoineen syöstiin vallasta Yhdysvaltojen myötävaikutuksella. 
Vallankaappaus ei vaarantanut Suomen avun taloudellisia intressejä.53 
Chilen kohdalla avun epäämisellä oli siten poliittinen motiivi, halu puo- 
lustaa demokraattisia arvoja yhteispohjoismaisessa rintamassa. Hon- 
durasissa sotilashallinto ei ollut Suomelle este myöntää apua maan 
metsäteollisuuden kehittämiseen.54 Yleisesti voitaneen todeta, että ke- 
hitysavun keinoin Suomi tuki useita sellaisia hallituksia, joiden toimet 
olivat vähintäänkin kyseenalaisia, tarkasteltiinpa niitä minkä aikakauden 
mittapuulla tahansa. 

Myös näennäisen demokraattisesti hallituissa maissa apu uhkasi 
helposti leimautua valtaapitävän ryhmän tai ryhmittymän tukemiseksi. 
Suomi rahoitti Länsi-Keniassa 1990-luvulla karjataloushanketta, jonka 
ulkopuolelle Kenian hallinto rajasi opposition kannattajien asuinalueet, 
mutta kelpuutti mukaan istuvan presidentin kotiseudun varsinaisen 
projektialueen ulkopuolelta.55 Kyseessä oli ”maan tapa”, jolla varmistet- 
tiin, että hanke saattoi edetä likipitäen suunnitelmien mukaan. Kenian 
hallinnossa rationaalisen suunnittelun ohittivat nepotismi, tribalismi ja 
etnisesti sävyttynyt kilpailu virkapaikoista — ja kehitysapurahoista. Tämä 
oli yleinen ihmettelyn aihe suomalaisille asiantuntijoille ja neuvon- 
antajille, jotka olivat päässeet seuraamaan läheltä kenialaista hallinto- 
kulttuuria.5s* 


Asettautuminen 


Kun kehitysyhteistyöntekijä saapui asemapaikalleen kohdemaahan, hä- 
net ja hänen mahdollisesti mukana seuraava perheensä täytyi majoittaa 
asianmukaisella tavalla. Asunnon tarjoaminen oli yleensä vastaanottaja- 
maan vastuulla. Kehitysyhteistyöntekijälle tuli tarjota asunto, joka vas- 
tasi hänen asemassaan kohdemaassa olevan henkilön asunnon tasoa.557 
Erityisesti 1960- ja 1970-luvuilla asuntotilanne monissa Suomen kehi- 
tysavun kohdemaissa oli heikko. Usein vastaanottajamaalla ei yksinker- 
taisesti ollut riittävästi kohtuuhintaisia ja muuten sopivia asuntoja vuosi 
vuodelta kasvavan länsimaisen asiantuntijajoukon tarpeisiin. Ongelma 
oli suurin pääkaupunkiseuduilla, mutta sopivia asuntoja oli vaikea löy- 

Lasse Bjérkman oppilasasunnon ulkopuolella. Mgulani Salvation Army Hostel, Kilwa Road, 
Mgulani, Dar es Salaam, Tansania, elokuu 1970. Kuvaaja tuntematon. Suomalaisen Kirjalli- 
suuden Seuran arkisto. 


tää myös maaseudulta, mistä lisäksi puuttui usein perusinfrastruktuuri, 
kuten juokseva vesi, viemäröinti ja sähkö, jopa tiestö. Käytännössä tämä 
tarkoitti, että suomalaisten kehitysyhteistyöntekijöiden majoitusolosuh- 
teet vaihtelivat paljon: suomalaisia asusteli niin teltoissa, vaatimattomis- 
sa majoissa, yksinkertaisissa savitaloissa kuin lähes luksustason omako- 
titaloissakin.558 

Tansaniassa useimmille ensimmäisen kehitysjoukon jäsenille löytyi 
kelvolliset asunnot, mutta osa niistä sijaitsi kaukana itse työpaikasta. 
Veikko Glasinille matkaa työpaikalle Dar es Salaamiin kertyi noin 20 
kilometriä, jotka oli taitettava epäluotettavalla mopolla ajaen. Työsken- 
nellessään ensimmäisessä työpaikassaan maatalousprojekti Mbarali 
Irrigation Schemessä Aarre Anttila asui projektille kuuluvassa, noin 
140 neliömetrin majatalossa, joka annettiin kokonaan hänen käyttöönsä. 
Sopimukseen kuului myös majatalon miespuolinen kokki.59 Nepalissa 
Maija Räsänen asettui vuonna 1971 miehensä ja viisivuotiaan poikansa 
kanssa syrjäiseen nepalilaiseen kylään, jossa ei ollut koskaan aikaisem- 
min oleskellut länsimaalaisia. Hänen miehensä kunnosti yhden kylän 
taloista asumiskuntoon perhettä varten. Talossa oli ruohokatto, eikä talo 

poikennut muutenkaan millään tavalla kyläläisten asumuksista.5°° Jos- 
kus taas asettautuminen oli aloitettava kokonaan niin sanotusti pysty- 
metsästä. Suomen Lähetysseuran palveluksessa ollut Kytö Salin rakensi 
paikallisten avustamana syrjäiselle Etiopian maaseudulle kokonaisen 
lähetysaseman, johon kuului perheen asuintilojen ohella muun muassa 
terveysasema synnytysosastoineen sekä toimiva vesihuolto ja sähkön- 
saanti. Urakkaan meni neljä vuotta, ja siinä sivussa Salin toimi myös 
terveysaseman ambulanssinkuljettajana.5*" 

Suomen toisen kehitysjoukon matkassa Tansanian Mwanzaan saapu- 
nut Marjatta Lahti vietti ensimmäiset kuukaudet meluisassa hotellissa, 
koska asuntoa syystä tai toisesta ei järjestynyt: ”Jälkeeni tulleet ruotsalai- 
set muuttivat omiin asuntoihin — onko todella niin, että Suomen lähetys- 
töei voi mitenkään auttaa?”5*? Myös monet muut suomalaisasiantuntijat 
valittivat lähetystölle maan surkeaa asuntotilannetta, josta heidän mu- 
kaansa oli valmennuskurssilla annettu liian optimistinen kuva. Lisäksi 
suomalaiset kokivat joutuneensa tansanialaisten syrjimiksi verrattuna 
muiden maiden kehitysyhteistyöntekijöihin, joille asuntoja tuntui löy- 
tyvän helpommin. 5% 

Suomen suurlähetystössä Dar es Salaamissa ongelma tiedostettiin, 
mutta sille ei voitu tehdä juuri mitään. Lähetystö oli 1970-luvun alus- 
sa pieni ja sen voimavarat rajalliset, joskaan eivät pienemmät kuin esi- 
merkiksi muilla Pohjoismailla. Suomi oli kuitenkin uusi toimija Tansa- 
niassa, mikä todennäköisesti vaikutti siihen, kuinka asiat järjestyivät. 
Suomen virallinen läsnäolo Tansaniassa oli alkanut vuonna 1966, jol- 
loin Tansania akkreditoitiin Addis Abeban suurlähetystön alaisuuteen. 
Ensimmäisen kehitysjoukon perustamisen myötä vuonna 1968 Dar 
es Salaamiin avattiin Addis Abeban alainen kehitysyhteistyötoimisto. 
Toimisto korotettiin itsenäiseksi suurlähetystöksi vuonna 1971. Vuon- 
na 1973 sen virkakunnan muodostivat suurlähettiläs, lähetystösihteeri 
ja neljä erikoisavustajaa sekä kymmenkunta toimistotyöntekijää. Hei- 
dän työtehtäviinsä kuuluivat myös Sambiaa koskevat asiat. Sambia sivu- 
akkreditoitiin niin ikään ensin Addis Abebaan vuonna 1968, kunnes se 
vuonna 1972 siirrettiin Dar es Salaamin uuden lähetystön alaisuuteen. 
Vuonna 1973 Sambian pääkaupunkiin Lusakaan avattiin kehitysaputoi- 
misto, jossa toimi vuoteen 1975 asti ainoastaan kaksi erikoisavustajaa. 

Samana vuonna toimisto muutettiin vastaavan asiainhoitajan johtamak- 
si suurlähetystöksi ja seuraavana vuonna itsenäiseksi lähetystöksi.54 
Lähetystöjen virkamiesten työsarkaa olivat kehitysyhteistyön hallin- 
nointiin liittyvät moninaiset tehtävät, joihin asuntojen hankinta ei kui- 
tenkaan kuulunut. Edustustoissa ei siten katsottu mielekkääksi puuttua 
asiaan, joka oli selkeästi paikallisen osapuolen vastuulla.5°> Kun paikalli- 
sella osapuolella oli vaikeuksia täyttää velvoitteitaan, oli edustustojen pak- 
ko puuttua asuntokysymykseen järjestämällä ensisijaisesti väliaikaista 
majoitusta sen tarpeessa oleville suomalaisille kehitysyhteistyöasiantun- 
tijoille. Tämä ei ollut aina helppoa. Varsinkin Sambiassa oli pulaa paitsi 
asunnoista myös tasokkaista hotelleista ja muista majoituspaikoista: 


Jotakin olisi kuitenkin tehtävä, ettei Suomesta tulevaa asiantunti- 
jaa, usein matkasta väsynyttä ja uusiin outoihin olosuhteisiin totut- 
televaa, heti alkuun majoitettaisi Hubert Young Hostellin tapaiseen 
murjuun, epäsiistiin, alakuloisen toivottomaan, lopun alkua odot- 
tavaan, jossa päiväkausiin ei ole pesu- eikä kylpymahdollisuutta.5$$ 


Myös muissa Sambian kaupungeissa asunto- ja hotellitilanne oli heikko. 
Maahan vastikään saapuneet suomalaiset, turhautuneena väliaikaisen 
asumisen työlleen ja perheelleen aiheuttamiin ongelmiin, syyttivät usein 
tilanteesta edustustoa.5% Suurlähetystö myönsi asuntotilanteen vaikeu- 
den ja väliaikaismajoituksen ajoittain surkean tason, mutta peräänkuu- 
lutti myös asiantuntijoilta korkeampaa sietokykyä: ”[--] jotkut asiantun- 
tijat joutuvat edelleenkin havaitsemaan, että olosuhteet kehitysmaissa 
saattavat joskus vastata kehitysmaiden olosuhteita. ”5% 

Hotelliasuminen tuli alkuun monen suomalaisen osaksi niin Tan- 
saniassa kuin Sambiassakin. Dar es Salaamissa, jossa hotellit olivat 
tasokkaampia, hotellielämä saattoi olla jopa miellyttävää. Olli Alhon 
mukaan monet suomalaiset suhtautuivat kokemukseen erittäin myön- 
teisesti ikään kuin eräänlaisena siirtymisriittinä, joka pehmensi laskua 
kotimaan todellisuudesta kehitysmaan todellisuuteen. 5*9 Pitkittyessään 
hotelliasuminen tuli kuitenkin monelle kalliiksi, koska ulkoministeriön 
maksama korvaus ei alkuun riittänyt kattamaan kuin osan hotellimajoi- 
tuksen aiheuttamista ylimääräisistä asumiskustannuksista 57" 

Pääkaupunkien ulkopuolelle töihin menevien asuntotilanne oli usein 
vieläkin hankalampi. Jos asuntoa ei sovitulla tavalla järjestynyt, saattoi 
tilanne muuttua vaikeaksi. Länsi-Tansaniaan Kyerwan tinakaivokselle 
vuonna 1975 työhön lähtenyt geologi Jyrki Parkkinen perheineen joutui 
asunto-ongelmien johdosta pyöritykseen, joka koetteli sietokykyä: 


Niin, meillähän piti olla tuota se asunto ja se oli osoitettu Dar es 
Salaamiin — alun perin — mutta ei siellä sitä ollut. Me asuttiin kuu- 
kausi perheen kanssa sitten hotelli New Africassa ja sitten muutet- 
tiin sieltä Dodomaan. Fi meillä sielläkään asuntoa ollu järjestetty, 
mutta mä olin kuullu — kavereilta, vois sanoo — että tota siellä on 
tämmösiä bachelor flatteja [poikamiesbokseja]. Siell oli yksi talo — 
kahden perheen talo tavallaan — jossa toista puolta asui kanada- 
lainen... ja toista puolta intialainen ekspertti... Nyt ne oli menos- 
sa vuoron perään semmoselle... mä luulen et niillä oli semmonen 
kuukauden loma. Se intialainen ekspertti, se oli siis asiantuntija, 
tää [kanadalainen] oli voluntääri, hänellä oli vissiin neljän vuoden 
sopimus ja aina kerran vuodessa pääsi kai kotimaahan, ja nyt me 
päästiin hänen kotiinsa ensin, ja sit lähti se inkkari, me päästiin 
sitten hänen kotiinsa. Samassa talossa vaan muutettiin puolta ja 
siellä asuttiin sitten Dodomassa. 

[- -] me oltiin siis siellä Dodomassa kuukaus taas ja sitten me 
muutettiin Bukobaan. Mä olin saanut käskyn, että kyllä ehdotto- 
masti mene sinne Kyerwaan. No mennään nyt ainakin Bukobaan... 
Fi sielläkään sitten ollut asuntoa, mut siel oli Swedish Free Mission 
-lähetysasema, jonka ulkovarastossa, lähetysaseman ulkovarastos- 
sa, me oltiin sitten kolme viikkoa. Se oli ihan hyvä se ulkovarasto, 
ei siinä mittään. Ja sitten tota tässä oli tämmönenkin — miten nyt 
sanois — umpisolmu tai ristiriita, että meillä tota ulkoministeriö oli 
luvannut ne asunnot, mut käytännössä se asuntojen järjestely niin 
oli annettu paikallisviranomaisille ja se ei sitten toiminutkaan. Kun 
me mentiin Bukobaan, niin sielläkin oli sitten paikallisviranomai- 
nen, mun projektini counterpart, tittelillään national director, jonka 
tehtävänä oli meille asunnon hankkiminen ja hän ei löytäny meille 
asuntoa. Fi ilmeisesti ollu. Hän majoitti meidät olohuoneeseensa. 

Me oltiin tän national directorin olohuoneessa koko perhe sitten, 
viis henkee. Siellä talossa ei ollut muita kuin hän itse ja mzee, van- 
ha mies, mä en tiedä oliko se hänen enonsa, setänsä — isä ei ollu — 
vai vaimon isä, joku tämmönen, joka sitten hoiti siellä siivoukset, 
kokkaukset ja piti kanoja... Siellä me sitten yhdessä kokkailtiin ja 
oltiin kanojen seassa. 

Sitten me saatiin kuulla, siel oli UNDP:n projekti. Tutustuin 
näihin projektin henkilöihin ja yksi heistä sanoi meille, että hän 
on juuri lähdössä, hän päästää meidät asumaansa taloon, jos me 
teemme sen nopeasti. Kun hän lähti tänä päivänä, niin samana 
iltana me muutettiin siihen taloon. Hän antoi meille avaimet. Jäl- 
keenpäin me kuultiin, et hänellä ei ollut mitään oikeutta tehdä sitä 
ja me saimme kuulla viranomaisilta, että meidän täytyy muuttaa 
pois, koska meillä ei ole oikeutta asua tässä talossa. Se on varattu 
muuhun käyttöön. Mutta meidän tää national director counterpart, 
joka meidät oli siis majoittanu sitä ennen, niin hän kertoi, että Tan- 
sanian lain mukaan ketään ei voi häätää, ellei ole osoittaa uutta 
asuntoa, että me voidaan vedota siihen, että osoittakaa uusi asunto, 
niin me lähdetään. Kukaan ei tullu osoittamaan uutta asuntoa.’ 


Kun Parkkiset olivat kulkeneet vaivalloisen matkansa Tansanian läpi 
Bukobaan, perhe sai vihdoin viimein pahasti viivästyneet matkatavaran- 
sa. Hankesuunnitelman mukaan Parkkisen ja hänen kollegansa, geologi 
Veikko Niiniskorven, olisi tullut asettua perheineen Kyerwassa sijaitse- 
van syrjäisen kaivoksen alueelle: 


Se [kaivosalue] oli kuin hävityksen kauhistus... Kyseessä oli suureh- 
kon avolouhoksen ympärille rakennettuja majoja. Siellä oli vanha 
työkaluhalli, jossa oli särkyneitä, ruosteisia kaivinkoneita ja bulldoz- 
ereita [puskutraktoreita] ja vanha rikastamohalli, jonka katto oli pu- 
donnu alas. Siellä oli raunioituneita asuntoja, joista oli kaikki ryös- 
tetty — peltikatot viety, vesijohdot viety — ei siellä ollu oikein mitään 
sellasta, että... Fi siellä ollu oikeestaan mitään paikkaa, missä olla. 
Ois pitäny olla teltta mukana ja majoittua telttaan, se ois ollu ainoo 
mahollisuus... Siellähän oli käyny jo Geologian tutkimuskeskuksen 

johtaja assistenttinsa kanssa ja heidän raporttinsa luki, että viikon 
parin siivouksella [siitä] saa asuttavan. Mutta mä nyt tulin siihen 
tulokseen, että ei se oikein riitä, kun ei oo vettä, eikä sähköö, eikä 
mitään. Niin ei se siivous nyt tässä oikein auta." 


Parkkisten perheen asunto-ongelmat ovat ääriesimerkki siitä, millaisiin 
vaikeuksiin tulijat saattoivat ajautua vajavaisen suunnittelun, vallitsevien 
olosuhteiden ja huonon tiedonkulun seurauksena. Parkkisten ongelma 
ratkesi lopulta siten, että perhe asettui oma-aloitteisesti hankkimaansa 
asuntoon Bukobassa, josta käsin Jyrki Parkkinen kävi työmaalla Kyer- 
wassa. Muutoinkin sopeutuminen asuntopulaan Tansaniassa synnytti 
luovia ratkaisuja. Kervisen perhe päätyi hotelliasumisen jälkeen house 
warming -kiertolaisiksi Dar es Salaamiin, eli he muuttivat aina asumaan 
suomalaisten tai muiden ekspatriaattien taloihin talonväen matkustaes- 
sa esimerkiksi kotimaanlomalle. Pysyvä asunto järjestyi vasta kymme- 
nennen muuttokerran jälkeen.5? Helpoiten asunto yleensä järjestyi jo 
vakiintuneiden projektien palvelukseen tuleville. Tällöin mahdollinen 
tilapäisasuminen esimerkiksi hotelleissa jäi useimmiten lyhyeksi, ja 
uusi asukas pääsi pian muuttamaan asuntoon, joka vapautui projektilta 
henkilöstökierron myötä. Näissä tapauksissa elämä asettui uusiin uo- 
miinsa varsin nopeasti. Yrjö Venna kertoo perineensä mukavan talon 
edeltäjältään aloittaessaan yhteispohjoismaisen osuustoimintaprojektin 
palveluksessa Kenian pääkaupungissa Nairobissa: ”[- -] meilläkin oli 
semmonen omakotitalo, jossa oli kolme makuuhuonetta ja sit semmo- 
nen tilava olohuone, ruokailutila, keittiö ja sitten oli semmonen ruoka- 
varasto, semmonen verkkokomero. Pihassa oli autotalli ja sitten oli kaks 
palvelijan asuntoa.”575 

Tansaniassa Suomi rakennutti Pohjoismaiden ja Kanadan esimerkkiä 
seuraten kehitysapuvaroin omille asiantuntijoilleen ja heidän perheil- 
leen asuinalueen pääkaupunki Dar es Salaamiin. Näin sai alkunsa Onne- 
la, noin 30 talon yhdyskunta Oyster Bayn hienostokaupunginosassa. On- 
nelasta tuli asuinpaikka monelle suomalaiselle perheelle Tansaniassa 
1970-luvun puolivälistä eteenpäin.5? Sambian Lusakassa sijaitseva Finn- 
ish Compound -asuntola rakennettiin alun pitäen suomalaisten rahoit- 
taman kehitysapuhankkeen asiantuntijoille, ja myöhemmin, projektin 

loputtua, siellä majoitettiin muissa hankkeissa työskennelleitä suoma- 
laisia asiantuntijoita ja konsultteja.” 

Asuntotilanne helpottui ajan mittaan, mutta uudet hankkeet kohta- 
sivat yleensä alkuun ongelmia. Kepan aloitettua toimintansa Sambias- 
sa 1980-luvun jälkipuoliskolla monet sen vapaaehtoisista (voluntäärit, 
”volot”) painivat alkuun asunto-ongelmien kanssa: 


—- sit kun meni sinne Kateteen, niin se on hyvin vaatimaton maa- 
seutupaikkakunta. Siis keskellä ei mitään, niin ehkä se alku oli 
vähän niinku sokki ja sit ei ollu asuntoa ja sit sitä piti ruveta re- 
montoimaan ja asuin kai kolme kuukautta jossain paikallisella mo- 
tellilla... [Sain] hotelliasumisesta tarpeekseni, et jos ei ole pakko, 
niin en koskaan asu hotellissa.5” 


Monet Kepan vapaaehtoiset asuivat sijoituspaikoissaan Sambiassa ja Mo- 
sambikissa alkuun ala-arvoisissa, osin keskeneräisissä tai pahasti rik- 
koutuneissa asumuksissa, joissa hygieniataso saattoi olla pöyristyttävä.79 

Asuntojen ohella toinen, joskin pienempi ongelma oli liikkuminen. 
Afrikan maissa julkinen liikenne toimi jollakin tavoin kaupungeissa 
mutta ei juurikaan maaseudulla. Suomi hankki ensimmäisten kehitys- 
joukkolaisten kulkuvälineiksi mopedit, mutta valittu malli osoittautui 
epäluotettavaksi Tansanian olosuhteissa. Bilateraalihankkeiden palve- 
lukseen 1970-luvulla ja vielä myöhemminkin lähteneet suomalaiset 
hankkivat yleensä uuden auton, jonka sai tuoda vuoden kuluttua Suo- 
meen verovapaasti. Tätä autoa saattoi joutua käyttämään myös työtehtä- 
vissä, mikäli muuta kulkuvälinettä ei ollut. Oma tai yksityisajoon käytetty 
työsuhdeauto helpotti merkittävästi päivittäisten askareiden hoitamista 
ja mahdollisti tutustumisen kohdemaahan myös laajemmin, mikä jul- 
kista liikennettä käyttäen olisi ollut vaivalloista. Kohdemaan eri kolkkien 
omatoiminen tutkiminen ja ihmisiin tutustuminen oli samalla seik- 
kailu, jota moni kehitysyhteistyöveteraani muisteli limmolla.5*° Ilman 
autoa tai moottoripyörää saattoi selvitä kaupungeissa, mutta niissäkin 
työasioiden ja arkisten askareiden hoito julkisen liikenteen varassa saat- 
toi olla vaikeaa. Syrjäseuduilla auto oli myös turvallisuuskysymys: huo- 
nojen tai olemattomien puhelinyhteyksien ja palveluiden takia auto oli 

välttämätön esimerkiksi lääkärin vastaanotolle pääsemiseksi tai pakovä- 
lineenä vaaran uhatessa. Mosambikin pääkaupungissa Maputossa auto 
katsottiin välttämättömyydeksi sekä työ- että turvallisuussyistä 58" 

Kehitysyhteistyöntekijän mukana seuraavien perheenjäsenien tarpei- 
den huomioimisella oli niin ikään merkitystä uusiin olosuhteisiin so- 
peutumisessa. Kuten aiemmin on todettu, pitkälle 1980-luvulle saakka 
kehitysapumaailma oli hyvin miehinen. Tämä tarkoitti käytännössä sitä, 
että aviomiehen ottaessa pestin vaimo ja mahdolliset lapset joko jäivät 
Suomeen tai seurasivat mukana kentälle, missä heidän osakseen jäi so- 
peutua parhaansa mukaan uusiin olosuhteisiin. 58? Monille aviovaimoille 
lähtö ulkomaille perheen kanssa merkitsi omien urasuunnitelmien lyk- 
käämistä tai jopa unohtamista: 


En saanut olla itse päättämässä työhön lähtemisestä, kaikki tapah- 
tui selkäni takana silloisen mieheni ja Suomen Lähetysseuran sen 
ajan patriarkaalisten päättäjien toimesta. Kun kaikki oli järjestetty 
valmiiksi, sain tiedon asiasta [- -]. Minulla oli ollut henkilökohtai- 
sia suunnitelmia ja ambitioita omaa elämääni ja ammattiani varten 
Suomessa, mutta niillä ei ollut suunnitelmissa tilaa eikä arvoa.5® 


Osalle miestään seuraavista vaimoista ratkaisu oli virkavapaus tai äitiys- 
loma, jotka parhaassa tapauksessa mahdollistivat vuoden tai jopa kahden 
viettämisen ulkomailla ilman, että uratoiveet Suomessa kariutuivat. Koh- 
demaassa vaimojen tehtäväksi jäi usein kotitaloudesta huolehtiminen 
ja perheen arjen sujuvuuden varmistaminen, jossa heitä usein auttoi 
paikallinen palvelusväki. Jotkut tekivät aikansa kuluksi vapaaehtoistyö- 
tä esimerkiksi paikallisissa kouluissa tai lastentarhoissa tai järjestivät 
omia hyväntekeväisyyshankkeitaan esimerkiksi paikallisten orpolasten 
hyväksi. Kohteissa, joissa suomalaisten määrä oli suuri — kuten Dar es 
Salaamissa tai Nairobissa — suomalaisvaimot viettivät myös paljon aikaa 
keskenään oleillen. Olli Alhon mukaan kehitysmaakomennus — vaikka- 
kin uusi ja eksoottinen — merkitsi siten monille naisille sosiaalisen maa- 
ilman supistumista siitä, jonka he olivat jättäneet taakseen Suomeen.5%4 
Catrin Lundströmin mukaan kotitaloudet muodostivat Apumaassa trans- 
nationalisia kontaktivyöhykkeitä, joissa ekspatriaattivaimot olivat usein 

pakotettuja omaksumaan historiaan palautuvia, konservatiivisia sosiaali- 
sia rooleja. Nämä roolit osaltaan alleviivasivat uskonnollisia, kulttuurisia 
ja rodullisia eroja eri ihmisryhmien välillä Apumaan sisällä.58 

Pariskuntien yhtäaikaiset kehitysyhteistyöpestit olivat 1970-luvulla har- 
vinaisia, mutta niitäkin esiintyi — jopa Suomen Lähetysseuran piirissä.5$6 
1980-luvulla Kepan vapaaehtoisten joukossa oli jo perheitä, joissa mo- 
lemmat aikuiset työskentelivät omalla alallaan kehitysyhteistyötehtävissä. 
Suomen ensimmäisten kehitysjoukkolaisten ja erityisesti Kepan vapaaeh- 
toisten joukossa oli myös niitä, jotka löysivät elämänkumppanin kentältä 
joko suomalaisesta, paikallisesta tai muunmaalaisesta työtoverista.7 Kehi- 
tysjoukkolaiset Aarre Anttila ja Kirsti Rysä avioituivat Tansaniassa vuonna 
1969. Myös monet muut löysivät elämänkumppanin kohdemaistaan.5*® 

Perheiden kannalta merkitystä oli myös lasten koulunkäynnin ja hoi- 
don järjestymisellä uudessa ympäristössä. Käytäntönä oli, että työnantaja 
korvasi kouluikäisten lasten koulunkäyntikulut joko kokonaan tai osit- 
tain. Usein suomalaislasten kohdalla kysymykseen tuli kansainvälinen 
tai pohjoismainen koulu, joita oli suurimmissa kaupungeissa. Niissä 
olosuhteet ja opetus olivat yleensä hyviä ja lapset viihtyivät hyvin, mutta 
koulumatkat saattoivat olla pitkiä. Nicaraguassa Antti ja Päivi Pelttari 
kuljettivat lapsiaan joka aamu lähes 70 kilometrin matkan saadakseen 
heidät turvallisesti kouluun.’ Kansainväliset koulut olivat Afrikan mais- 
sa 1970-luvulla vielä harvinaisia, joten vanhemmat joutuivat turvautu- 
maan paikalliseen koulutarjontaan tai lähettämään lapsensa matkojen 
päähän haluamaansa kouluun 59? Esko Ikävalkon lapset kävivät 1980-lu- 
vun alussa sambialaista koulua, koska muuta vaihtoehtoa ei ollut.59! Jot- 
kut vanhemmat lähettivät lapsensa paikallisiin brittiläistyylisiin sisäop- 
pilaitoksiin, joissa lapset viettivät pitkiä aikoja erossa vanhemmistaan. 
Sisäoppilaitoksissa vallitsi usein kova kuri, eikä ruumiillinen kuritus 
ollut tavatonta, kuten ei muissakaan paikallisten ylläpitämissä kouluis- 
sa.’ Ruumiillinen kurituksen käyttö kouluissa herätti voimakkaita tun- 
temuksia suomalaisissa. Kuultuaan lapsensa koulun kurituskäytännöis- 
tä Esko Ikävalko puhutti tuohtuneena koulun rehtoria tehden selväksi, 
että kyseinen menettely ei sopinut. Antti Pelttari ilmoitti niin ikään suo- 
rasukaisesti nicaragualaisen koulun johtajalle, että mikäli he lyövät hä- 
nen lapsiaan, hän tulee ja lyö heitä. Tarvetta ei koskaan tullut. 593 


ASETTAUTUMINEN 157 


https://doi.org/10.21435/ht.290 


Aarre ja Kirsti Anttilan kolme lasta kävivät koulunsa Suomessa. Antti- 
lat halusivat lapsilleen suomalaisen koulusivistyksen, jotta perheestä ei 
tulisi ”perhe Juuretonta”. Myös moni muu perhe menetteli samoin. 
Usein vaimon osana oli silloin jäädä lasten kanssa Suomeen. Joissakin 
tapauksissa teini-ikään ehtineet lapset jäivät Suomeen vanhempien läh- 
tiessä takaisin kentälle. Tällöin lapsille hankittiin hoitaja. Tämä käytäntö 
oli yleinen vielä 1970-luvulla Suomen Lähetysseuran piirissä.594 

Lasten sopeutumisesta uuteen ympäristöön ja koulun merkityksestä 
sopeutumisprosessissa on vaikea sanoa mitään varmaa, mutta kaikille 
kokemus ei ollut pelkästään positiivinen.5 Dar es Salaamin kansainvä- 
lisessä koulussa, jossa opetus tapahtui englannin kielellä ja jossa nou- 
datettiin amerikkalaistyylistä, keskustelevampaa opetustapaa, suoma- 
laislapset erottuivat 1970-luvun alussa joukosta passiivisina, ujoina ja 
arkoina. Välitunneilla he vetäytyivät toistensa seuraan ja keskustelivat 
keskenään suomeksi, minkä nähtiin haittaavan sopeutumista ja sosiaa- 
listen kontaktien solmimista muihin oppilaisiin. Opettajiensa mukaan 
suomalaislapset olivat oppilaina uutteria ja kertoivat viihtyvänsä koulus- 
sa hyvin. 59 Yrjö Venna muistelee, kuinka tuskallista oli seurata omien 
lapsien koulutaipaleen alkuvaikeuksia, kun kielitaidon puutteellisuus 
teki koulunkäynnistä äärimmäisen vaikeaa. Oppimisen osalta ensim- 
mäinen kouluvuosi oli siten hukkaan heitettyä aikaa, paitsi kielellises- 
ti.597 Alle kouluikäiset lapset, jotka jäivät toisen vanhempansa tai lasten- 
hoitajan hoiviin, löysivät usein seuraa ja leikkikavereita samanikäisistä 
paikallisista lapsista. 59 Poikkeuksiakin oli. Yksinhuoltajana nelivuotiaan 
tyttärensä kanssa Nicaraguaan lähtenyt eläinlääkäri Jouko Koppinen ker- 
too perheen alkuvaikeuksista: 


Hän ei koskaan täysin sopeutunut Nicaraguaan. Hän inhosi sitä, 
että naiset ihastelivat ääneen vaaleaa sinisilmää ja pyrkivät kos- 
kettelemaan hänen tukkaansa. Nicaraguan-kokemukseni ylivoi- 
maisesti epämiellyttävin osa liittyi häneen. Neljännesvuosisadan 
jälkeenkin minulla on syyllisyydentunteita siitä, millaisille oloil- 
le hänet alistin. Muistan, millaista alkuaikoina oli lähteä töihin ja 
jättää jälkeen itkevä lapsi, joka ei ymmärtänyt hoitajiensa puhetta. 
Mikään - sairaudet, työn riskit ja turhautumiset, vastoinkäymiset, 

kuumuus, alkeelliset olot — ei ollut mitään sen rinnalla, millaista 
huolta tyttärestäni kannoin.599 


Jouko Koppinen onnistui löytämään hyvän lastenhoitajan, jonka kanssa 
tyttären elämästä tuli helpompaa. Lastenhoitajat olivat yleisiä kehitysyh- 
teistyötehtäviin lähteneiden perheissä, etenkin niissä, joissa molemmat 
vanhemmat kävivät työssä. Myös muu palvelusväki kuului usein kuvaan. 
Afrikan maissa palvelusväkeen kuului yleensä eräänlainen talonmies, 
joka huolehti kiinteistön kunnosta ja huollosta, sekä naispuolinen koti- 
apulainen, joka teki kotiaskareita, kuten pyykinpesua ja siivousta, ja aut- 
toi talon emäntää esimerkiksi ostosten teossa. Usein taloon palkattiin 
myös kokki ja vartija. Palvelusväki siirtyi monissa tapauksissa ikään kuin 
kiinteistön mukana uusille asukkaille, joten heillä oli usein kokemusta 
siitä, millä tavalla ulkomaalaisten kanssa tuli toimia. Heidän palkkauk- 
sensa oli kuitenkin isäntäperheen vastuulla, ja perheen tarpeet saneli- 
vat, kuinka paljon ulkopuolista työvoimaa tarvittiin. Monet palvelusväen 
tarpeeseen kielteisesti suhtautuneet suomalaiset huomasivat pian, että 
ilman sitä ei uudessa asuinympäristössä tullut toimeen. ”Kun olin kuu- 
kauden parin ajan tiskannut tiskiä, pessyt pyykkiä ja luutunnut lattioita 
pikkuhousut päällä hiki silti norona virraten, tulin toisiin ajatuksiin.”°°° 

Palvelusväki oli monille suomalaiselle uutta ja outoa, ja siksi suhtau- 
tuminen heihin vaihteli. Parhaissa tapauksissa suhde palvelusväkeen 
muodostui niin hyväksi, että heitä kohdeltiin ikään kuin perheenjäse- 
ninä sikäli kuin se vallitsevissa oloissa oli mahdollista ja soveliasta. On- 
gelmia syntyi, jos palvelusväkeen suhtauduttiin ylimielisesti vain pal- 
velusväkenä tai jos suhtautuminen heihin vaihteli perheen sisällä. Joka 
tapauksessa palvelusväki oli osa uutta elämäntyyliä, jonka monet Apu- 
maahan lähteneet suomalaiset vähitellen omaksuivat. 


Sopeutuminen 
Nacalassa on 20-25 hengen suomalaisyhteisö aidatulla asuin- 


alueellaan, jonka ruokalassa sai hernekeittoa ja pannukakkua ja 
sauna oli päivittäin lammin.°? 

Kehitysyhteistyötehtäviin lähteviltä ihmisiltä edellytetään kykyä sopeutua 
vieraaseen kulttuuriin, ymmärtää sitä ja toimia sen ehdoilla. Suurin osa 
Suomen kehitysavun alkuvuosien kohdemaista Afrikassa ja Latinalaises- 
sa Amerikassa oli kristillisen perinteen maita, mikä todennäköisesti hel- 
potti suomalaisten sopeutumista niihin ja niiden kulttuureihin. Vaikka 
afrikkalaisissa ja iberoamerikkalaisissa kulttuureissa on runsaasti paikal- 
lisia, ei-kristillisiä piirteitä, on niiden kristillinen arvopohja paikoittain 
vuosisatoja vanha ja siten suomalaisille tutumpi. Sen sijaan Lähi-idässä, 
osissa Afrikkaa sekä erityisesti Aasiassa suomalaiset kohtasivat paikoin 
kristillisestä poikkeavan arvopohjan ja kulttuurin, jotka olivat joissakin 
tapauksissa kehittyneet vuosisatoja ilman, että eurooppalaisvaikutus oli 
niitä merkittävästi muokannut.*% 

Puhuttaessa sopeutumisesta kehitysmaiden oloihin ja kulttuuriin on 
kysyttävä, mihin oikeastaan sopeudutaan. Suomalaisten ei voida sanoa 
sopeutuneen kovinkaan syvälle kohdemaiden paikalliseen kulttuuriin ja 
kansan enemmistön elämäntapaan, joka poikkesi usein merkittävästi län- 
simaisesta. Sen sijaan suomalaiset muiden ekspatriaattien tavoin veivät 
mukanaan omat ajattelutapansa ja kulttuuriset käytäntönsä ja sovelsivat 
niitä parhaansa mukaan paikallisiin oloihin. Suomalaiset, kuten muutkin 
ekspatriaatit, sopeutuivat kohdemaissa usein paikallisen ylemmän keski- 
luokan elämäntapaan, joka oli monin paikoin koloniaalista perua ja jossa 
oli paljon länsimaalaisia vaikutteita.*% Kehitysjoukkoideologiaan liittyi 
1960- ja 1980-luvuilla ajatus vapaaehtoisten integroitumisesta paikallis- 
yhteisöön ja elämisestä siinä niin sanotusti kansan keskellä. Tämä ei kui- 
tenkaan käytännössä koskaan toteutunut yksittäisiä poikkeuksia lukuun 
ottamatta. Sen sijaan ekspatriaatit elivät kuten paikallinen yläluokka tai 
rikkaat siirtomaaisännät olivat aina kyseisissä maissa eläneet. Paikalliset 
oudoksuivat länsimaalaisia, jotka eivät eläneet niin vaan pyrkivät samais- 
tumaan rahvaaseen. Olli Alhon mukaan kehitysyhteistyöntekijöiden kor- 
kea elintaso ja sen määrittämä elämäntapa vaikeuttivat sosiaalisten suh- 
teiden solmimista paikallisten kanssa. Vaikka ystävyyssuhteita solmittiin 
puolin ja toisin, lähes poikkeuksetta erot varallisuudessa ja elämäntavois- 
sa nousivat esiin suhdetta määrittelevinä tekijöinä.* 

Huolimatta lähtökohtaisesti eriarvoisesta asetelmasta kuilu kohde- 
maiden eri kansanosien ja suomalaisten kehitysyhteistyöntekijöiden 

välillä ei kuitenkaan ollut ylitsepääsemätön. Ottaen huomioon erityises- 
ti 1970-luvulla lähteneiden suomalaisten rajallisen kielitaidon, rajalli- 
sen kokemuksen maailman kulttuureista sekä suomalaiseen kulttuuriin 
kuuluvan sosiaalisen pidättäytyvyyden sujui sopeutuminen kehitysmai- 
den oloihin ja erilaisiin ihmisiin ja tapoihin muistikuvien perusteella 
yllättävän helposti. Suomalaiset pitivät erityisesti esimerkiksi afrikkalais- 
ten ihmisläheisyydestä ja leppoisaksi mielletystä elämänasenteesta:*** 


[- -] köyhyys oli lähinnä se hätkähdyttävin asia, mikä siellä iski 
silmään ensimmäiseksi. Mut siihen tottu aika nopeesti, tapoihin 
tottu ja siihen, et ihmiset on äärimmäisen ystävällisiä, niin se [--] 
teki asiat helpoks tulla toimeen niiden kans. Sit kun oppi vähän sitä 
kieltä, niin se oli sitten vielä helpompaa.°” 


Koti-ikävä tai ulkopuolisuuden tuntemukset eivät haastateltavien ker- 
tomuksissa nouse merkittävästi esiin sopeutumista vaikeuttaneina te- 
kijöinä. Sen sijaan muistelmateksteissä ulkopuolisuuteen liittyviä tun- 
temuksia kuvataan ajoittain. Kyseiset tuntemukset näyttävät koskevan 
erityisesti perheettömiä tai ilman perhettä työhön lähteneitä: 


Haasteita olivat mm. jatkuva ulkopuolisuuden tunne. Kun ei ole 
syntynyt maahan, on hyvin vaikea päästä kiinni tarvittaviin kult- 
tuurisiin tietoihin. Toisaalta länsimaisen asukkaan asema kehitys- 
maassa on lähtökohtaisesti eriarvoinen ja on hyvin vaikea päästä 
tasavertaiselle tasolle muiden kuin korkeasti koulutettujen paikal- 
listen kanssa. Jälkimmäiseenkin tarvitaan paljon motivaatiota ja 
kiinnostusta.°°° 


Joulupäivänä istuin kirkon lehtereillä yksikseni ja seurasin katon 
rajasta jumalanpalvelusta. Ulkona paistoi aurinko ja yritin pääs- 
tä joulutunnelmaan. [- —] yritin kuvitella palmujen paikalle kuu- 
sia, sateen tilalle lumipyryn ja iloisen, rytmikkään ja tanssittavan 
rummutuksen tilalle venytetyn urkuveisuun. Seisoin hetken lumi- 
hohtoisessa pimeydessä, jossa hiutaleet hiljalleen ja kevyesti lei- 
juivat kasvoilleni. Hätkähdin takaisin Katondwen todellisuuteen ja 

tunsin itseni täysin juurettomaksi. Koin siinä kirkon piippuhyllyllä 
voimakkaasti olevani vieras metsäläinen, lumen ja jään lapsi, val- 
koihoinen mzungu, jolta puuttuivat juuret.°°9 


Kulttuurisokista on puhuttu paljon kehitysyhteistyön kontekstissa, mut- 
ta haastatteluaineistossa se ei nouse merkittävällä tavalla esiin sopeutu- 
mista hankaloittaneena tekijänä.*'* Olli Alho päätyi aikanaan samaan 
lopputulokseen Sambian ja Tansanian suomalaisasiantuntijoiden koh- 
dalla." Myöskään arkistoaineistosta ei ilmene, että kulttuurisokki olisi 
merkittävästi haitannut suomalaisten sopeutumista.°” Silti lähtijöiden 
joukossa oli aina muutamia, joihin kulttuurisokki iski valmennuksesta 
ja valmistautumisesta huolimatta: 


Siis koko elämä lähti käyntiin aika vaikeesti sen takia, että se kult- 
tuurisokki oli niin voimakas. Mikään, mihin oli tottunu täällä koti- 
maassa, ei toiminu, vaan kaikki piti opetella uudestaan. Muun 
muassa pankissa käynti oli niin monimutkainen järjestelmä, et 
siihen meni paljon aikaa ja piti aina tietää, et miltä luukulta me- 
nee millekin luukulle, kun sekin kävi lunastamassa käteiseksi. [- -] 
Ensinnäkin kielitaito oli hiukan... eihän se ollu kovin hyvä siinä 
vaiheessa. |- -] Siis tämmönen käytännön elämä oli tosi hankalaa 
alkuvaiheessa, koska kun mikään ei toiminu niinku oli oppinu. 


Kehitysyhteistyöntekijöiden toisella sukupolvella eli Suomesta 1990-lu- 
vun alussa kentälle lähteneillä oli hyvin erilaiset lähtökohdat kuin aiem- 
pina vuosikymmeninä lähteneillä. He kuuluivat hyvinvointi-Suomessa 
varttuneeseen, hyvin koulutettuun ja jo maailmaa nähneeseen ikäluok- 
kaan, jota on kutsuttu myös interrail-sukupolveksi. He sopeutuivat ke- 
hitysmaiden oloihin kenties helpommin kuin aiempi kehitysyhteistyön 
sukupolvi. Monet olivat matkustaneet reppumatkaajina ympäri maail- 
maa ja työskennelleet omatoimisesti vapaaehtoistyössä eri maailmankol- 
kissa, mikä avarsi heidän maailmankuvaansa ja helpotti sopeutumista 
erilaisiin oloihin ja kulttuureihin. Asettautuminen kehitysyhteistyön- 
tekijän rooliin ei silti aina sujunut ongelmitta. Kepan Mosambikin 
kenttäkoordinaattorin mielipide maan ensimmäisistä kehitysjoukkolai- 

sista ei ollut odotuksia nostattava: ”[--] olemme valinneet aloitusporuk- 
kaan liian nuoria ja epäkypsiä ihmisiä, joilla ei ole riittäviä valmiuksia 
selvitä toiminnan alkutilanteesta, jolloin kaikki käytännöt on luotava.” 65 

Kehitysaputehtävissä menestyminen ei edellyttänyt kulttuurirelati- 
vismia ja kaiken vieraan kritiikitöntä hyväksymistä. Monet tähän tut- 
kimukseen haastatelluista katsovat, että kaikissa kulttuureissa oli omat 
haasteensa, mutta siitä huolimatta niissä oleskelu ja toimiminen oli 
mahdollista. Kulttuurisia yhteentörmäyksiä tapahtui aika ajoin, ja usein 
ne liittyivät luottamuskysymyksiin ja eroihin toimintakulttuurissa. Suo- 
malaiset pahastuivat, jos paikallisten kanssa solmittujen ystävyyssuhtei- 
den takaa paljastui hyväksikäyttöön viittaavia motiiveja.“ Muuan Kirkon 
ulkomaanavun työntekijä kirjoitti Malawista: ”Syvimmät pettymykset ja 
masennukset johtuvat työtovereiden epäluotettavuudesta, holtittomuu- 
desta ja petollisuudesta. [- -] koko kirkon työn uskottavuus kärsii, jos 
juuri keneenkään ei voi luottaa.”*!? Ugandassa 23 vuotta lääkärinä toi- 
minut Riitta Kujala kertoo, että maalle tavanomainen paikallisen poliit- 
tisen kulttuurin epärehellisyys ja syvälle juurtunut korruptio tuntuivat 
suomalaisesta vieraalta ja vastenmieliseltä. Ne ajoivat hänet konfliktiin 
paikallisten valtaapitävien kanssa ja pitkälti tuhosivat hänen luottamuk- 
sensa sikäläisiin poliitikkoihin ja virkamiehiin. Häikäilemätön oman 
edun tavoittelu paikallisten ihmisten tarpeista välittämättä oli lannistaa 
Kujalan, mutta hän selvisi koettelemuksestaan paikallisten ystäviensä ja 
tukijoidensa turvin.*'$ 

Köyhyys, epätasa-arvo, epärehellisyys sekä tietämättömyydestä ja 
mahdollisuuksien puutteesta aiheutuva elämän vaikeus ja säälimätön 
kovuus kouraisivat syvältä monia suomalaisia niin 1970- kuin 2010-lu- 
vullakin.*9 Joskus myös paikallisen kulttuurin omalaatuisuus koetteli 
sietokykyä. Boris Saltikoff muistelee vierailuaan Keniassa maasai-kan- 
san parissa, joka oli ylpeä ikivanhasta paimentolaiskulttuuristaan: 


No se kylä... sehän on tuota, majat ympyrässä ja piikkipensaita ym- 
pärillä, tota, iso kasa — muodostaa niinku piikkilanka-aidan, et lei- 
jonatkaan ei hypi yli — eli yöksi karja ajetaan sinne pihalle. Eli voit 
kuvitella, minkälaista savivelliä ja savilantavelliä se voi olla, ja kun 
oli sadeaika, eli se oli kuraista. Ja mä nään, että siinä savivellissä 

istuu yks kaksvuotias lapsi ja sillä tota nenä valuu ja silmät valuu 
ja kärpäsiä on joka puolella, silmissä ja nenän alla. Ja mä aattelin, 
että ei... Et se on jotain sellasta, mitä ei kestä. Että tuollaista niin- 
kun jaloa villiä minä en jaksa ihannoida. Et se ei oo ihmisarvoista 
elämää. 620 


Egyptissä pitkään työskennellyt Raimo Lilja muistelee, kuinka länsimaa- 
laisena sopeutuminen uskonnon läpitunkemaan kulttuuriin oli hänelle 
ja hänen perheelleen vaikeaa: 


[--] kylhän se naisten asema, tai se uskonnon semmonen painos- 
tavuus ja semmonen niinku yhdenmukaistavuus, et tota ihmisten 
käyttäytymistä, sitä uskonnollista käyttäytymistä, vahdittiin, että 
kävitkö nyt rukoilemassa... Se oli jotenkin painostavaa, kun itse ei 
hyväksy sitä, että se uskonto on niin semmosta yhteisöllistä, että 
vahditaan toisen käyttäytymistä. Ja puhumattakaan sitten siitä, että 
oli naisia, joita ei voinut kätellä ja sit samanaikasesti se taas, et mi- 
ten miehet kohteli muita naisia niin... esimerkiks mun perheen- 
jäseniäni. Jos ne naiset yksinään kulki ulkona, niin kyllä sitä oli sitä 
häirintää. Et siinä oli tämmösiä ikäviä piirteitä siinä kulttuurissa. 


Myös kohdemaiden kaupungeissa vallitseva väentungos ja siitä aiheutu- 
vat ongelmat yllättivät 2000-luvun Suomesta kehitysyhteistyöhön ensi 
kertaa lähteneet: ”Ensimmäisenä ehkä se liikenne tulee sieltä ja [- —] il- 
mansaasteet [- -]. Kun on [pikkukaupungissa] asunu suurimman osan 
ikäänsä, niin aikamoinen se melu ja liikennemäärä on siellä kyllä ihan 
toista luokkaa.”*?? Ihmispaljous ja yksityisyyden puute olivat ensi alkuun 
monille suomalaisille vieraita. Omaa tilaa ei välttämättä juuri ollut, eikä 
edes käymälässä käynti aina onnistunut yksityisesti. Jalan yksin kadul- 
la liikkuva länsimaalainen oli niin Aasiassa kuin Afrikassakin jatkuvan 
huomion kohteena, mikä saattoi aikaa myöten tuntua rasittavalta.* 
Ihmetystä riitti siis myös toiseen suuntaan. Miesvaltaisissa kulttuu- 
reissa naisten asemaa asiantuntijana ja projektijohtajana saatettiin al- 
kuun oudoksua. Flina Lehtomäki muistaa reaktion, kun hänet esiteltiin 
Etiopiassa ensi kertaa yhteistyökumppaneille, jotka olettivat tulijan ole- 

van mies: ”Täältä tulikin nyt tällainen nainen. Nuori nainen.” Latina- 
laisamerikkalaisessa machokulttuurissa Nicaraguassa kasvaneet naiset 
katsoivat ihmetellen pohjoismaisia miehiä, jotka tekivät kotiaskareita ja 
hoitivat lapsiaan. Yksin, ilman vaimoa asusteleva mies oli kummajainen 
mutta mielenkiintoinen sellainen. Jouko Koppinen kertoo hämmenty- 
neensä, kun paikalliset naiset halusivat uskoutua hänelle yksityisesti 
henkilökohtaisista ongelmistaan — he kokivat, että vieras pohjoismaalai- 
nen oli ainut, jolle saattoi turvallisesti puhua." 

Verrattain tasa-arvoisesta Suomesta maailmalle lähteneet naispuo- 
liset kehitysyhteistyöntekijät kokivat miehiä enemmän haasteita koh- 
demaiden usein hyvin miesvaltaisissa ja länsimaisesta näkökulmasta 
epätasa-arvoisissa kulttuureissa." Jaana Rannikko toimi diakonina ja 
sairaanhoitajana Bangladeshissa 1980-luvulla. Hänen tehtävänään oli 
muun muassa toimia kouluttajana paikalliselle terveydenhuoltohenki- 
lökunnalle, josta monet olivat islaminuskoisia miehiä. Hän katsoo, että 
hän nuorena länsimaalaisena naisena, tuolloin vielä vailla syvällisempää 
islamin ja paikallisen tapakulttuurin tuntemusta, aiheutti omalla tietä- 
mättömyydestä johtuneella käytöksellään konflikteja, jotka vaikeuttivat 
yhteistyötä merkittävästi.*?? Keski-Aasian islamilaisissa maissa työsken- 
nellyt Eeva Heikka puolestaan muistelee, kuinka omaa käytöstä joutui 
tarkkailemaan tavallista enemmän ja islam tuli noteerata kaikessa teke- 
misessä. Silti hän kokee, että hän länsimaalaisena naisena ja kehitysyh- 
teistyöntekijänä nautti erivapauksia verrattuna paikallisiin naisiin, joi- 
den elämä ja oleminen oli hyvin kontrolloitua. Heikka sai olla ja mennä 
kuten halusi, koska oli vierasmaalainen. Heihin suhtauduttiin ajoittain 
pidättyvästi mutta kuitenkin hienovaraisesti." 

Ulkomaalaisille naisille suotiin usein erivapauksia paikallisiin nähden, 
mutta joskus raja ylittyi. Hannele Kankuri koulutti Kepan alaisuudessa 
Marttaliiton varoin maaseudun naisia 1990-luvun alun Sambiassa. Hän 
joutui vaikeuksiin syytettyään suorasukaisesti — ja ilmeisen aiheellisesti 
— paikallista hyvinvoivaa miespuolista sosiaalijohtajaa varkaaksi tämän 
kotona ja tämän perheen läsnä ollessa. Tilanteen seurauksena sosiaali- 
johtaja vaati, että Kankuri poistetaan hankkeesta johtotehtäviin sopimat- 
tomana henkilönä ja karkotetaan maasta. Lopulta asia ratkesi Kankurin 
esittämään julkiseen anteeksipyyntöön, ja hän sai jatkaa tehtävässään.*?9 

Silke Rothin mukaan esimiesasemassa toimineet länsimaiset naiset 
omaksuivat Apumaassa usein maskuliinisia käyttäytymismalleja, jotka 
toivat heille auktoriteettia paikallisten miespuolisten työtovereiden ja 
alaisten silmissä. Tämä ei kuitenkaan ollut ainoa mahdollinen strategia, 
vaan naiset saattoivat saada kentällä arvostusta osakseen myös paikal- 
lisen kulttuurin tuntemuksen ja sitä kohtaan osoittamansa ymmärtä- 
myksen ja kunnioituksen kautta. Heidät nähtiin ikään kuin paikallisiin 
sukupuolirooleihin sopimattomina ”kolmannen sukupuolen” edustaji- 
na. Etiopiassa Marja-Leena Salin huomasi, kuinka yhtäältä hänen suo- 
ra luonteensa ja toisaalta yhteisön arvostus hänen työtään kohtaan ko- 
hottivat hänet miesvaltaisessa kulttuurissa muiden naisten yläpuolelle: 
”Siis mä en niinkun naisena sillä tavalla siihen afrikkalaiseen kulttuuriin 
sit kuitenkaan sovi. Mulle sanottiinkin jossain vaiheessa, et sä et oo mies 
etkä nainen. Mut sovit kyl tommosena, mut sä et oo mies etkä nainen.” 

Niille, joille kulttuurien väliset erot muodostuivat liian suuriksi, tie 
kehitysavussa nousi usein pystyyn ennemmin tai myöhemmin. Osalle 
kulttuurisokki aiheutti sopeutumattomuutta siinä määrin, että tehtävien 
hoito vaikeutui, eikä heillä siten katsottu olevan edellytyksiä jatkaa me- 
nestyksekkäästi kehitysyhteistyötehtävissä.%? Tämän kaltaiset tapauk- 
set tulivat ilmi usein melko pian maahan saapumisen jälkeen. Joskus 
esteenä työn jatkamiselle oli henkilön kielteinen asennoituminen. Tan- 
saniaan valmistuneen Traman eli Valmetin ja Tansanian valtion omis- 
taman traktoritehtaan suomalainen toimitusjohtaja kohteli paikallisia 
alaisiaan halveksuvasti ja lausui heistä rasistisia kommentteja. Käytök- 
sensä seurauksena johtaja ajautui kahnaukseen tehtaan suomalaisen 
henkilöstön kanssa. Kun sana johtajan käytöksestä kiiri Suomeen, hän 
joutui jättämään tehtävänsä.%3 

Edellä mainittu esimerkki on yksi harvoista rasismiin liittyvistä 
muistikuvista, joita tämän tutkimuksen aineistosta nousi esiin. Niiden 
pohjalta on mahdotonta sanoa, kuinka yleistä rasistinen käytös oli suo- 
malaisten keskuudessa Apumaassa. Kuitenkin jo muutamien henkilöi- 
den kertomukset antavat olettaa, että rasismiksi luokiteltavia asenteita 
esiintyi suomalaisten keskuudessa menneinä vuosikymmeninä. Niiden 
muisteleminen ja niistä puhuminen saatetaan kuitenkin kokea tämän 
päivän suomalaisessa asenneilmapiirissä vaikeaksi. Olli Alhon vuonna 

1979 haastattelemat suomalaiset kehitysyhteistyöntekijät sen sijaan ker- 
toivat melko vapaasti verrattain yleisestä rasismiksi tulkittavasta puhees- 
ta ja käytöksestä suomalaisten kehitysyhteistyöntekijöiden keskuudessa. 
Se ilmeni afrikkalaisten nimittelynä ja heidän kulttuuriinsa — erityisesti 
työkulttuuriin — liitettyinä stereotypioina. Alhon mukaan taustalla oli 
afrikkalaisten kanssa solmittujen sosiaalisten kontaktien niukkuus ja 
työhön liittyvistä ongelmista aiheutuva turhautuminen, joka purkautui 
afrikkalaisten väheksyntänä ja halveksuntana. Hänen mukaansa suo- 
malaisten kehitysyhteistyöntekijöiden keskuudessa esiintynyt rasismi ei 
ollut rotuopillista rasismia, jossa afrikkalaiset olisi leimattu alempirotui- 
siksi esimerkiksi eurooppalaisiin nähden, vaan se kumpusi suomalais- 
ten tavasta määrittää afrikkalaisia ennen muuta työssä suoriutumisen 
kautta. Niitä, joiden asenteet afrikkalaisia kohtaan olivat kategorisesti 
torjuvia, oli Alhon mukaan joukossa vain muutamia.%4 


Kielitaito, sosiaaliset taidot ja ekspatriaattiyhteisö 
yhdistävinä ja erottavina tekijöinä 


Rasististen mielipiteiden esiintyminen suomalaisten kehitysyhteistyön- 
tekijöiden keskuudessa ei ole yllätys. Suomesta kehitysyhteistyöhön mat- 
kanneet asiantuntijat ja konsultit törmäsivät perillä usein kulttuuriin, 
joka oli vähintään vuosikymmenten mittaisen kolonialismin muokkaa- 
ma ja jossa rotu oli yhä määrittävä tekijä. Monissa maissa siirtomaa-ajal- 
ta periytyneet kulttuuriset ja sosiaaliset käytänteet olivat yhä olemassa, 
vallitseviin olosuhteisiin sovitettuina. Siirtomaa-ajan perintönä valkoi- 
nen ihonväri samaistettiin yhä laajalti Afrikassa ja Aasiassa etuoikeutet- 
tuun asemaan ennen kaikkea taloudellisesti mutta myös sosiaalisesti. 
Myös virallinen kieli oli usein siirtomaa-ajan perintöä, ja sitä puhuvat 
kehitysyhteistyöntekijät samaistettiin kohdemaissa paitsi maiden hyvin 
koulutettuun yläluokkaan myös aiempiin, asiantuntija- ja johtotehtävis- 
sä toimineisiin siirtomaavirkamiehiin. Valkoisen ihonvärin, virallisen 
kielen ja asiantuntijan sosiaalisen statuksen yhdistelmä määritti siten 
pitkälti kehitysyhteistyöntekijöiden sopeutumista paikallisiin oloihin. 
Kielitaito ja sosiaaliset taidot olivat keskeisiä sopeutumista ja sujuvaa 
vuorovaikutusta edesauttavia, yksilöllisiä taitoja. Kielitaidon merkitystä 

ei voitane ylikorostaa, sillä kyky kommunikoida ymmärrettävästi pai- 
kallisten ihmisten kanssa erilaisissa tilanteissa edesauttoi paitsi asioi- 
den hoitamista myös viestitti ulospäin henkilön kiinnostuksesta paikal- 
lisia ihmisiä ja elämäntapaa kohtaan. Kuten edellä on todettu, virallisen, 
usein eurooppalaisen, kielen sujuva taito ilmensi samaistumista paikalli- 
seen yläluokkaan, eikä kommunikointi tällä kielellä välttämättä edes on- 
nistunut paikallisen ”rahvaan” kanssa. Afrikassa suomalaisille helpointa 
oli solahtaa Sambian ja Kenian kaltaisiin maihin, joissa englannin kie- 
len käyttö periytyi jo siirtomaa-ajalta ja myös tavallinen kansa osasi sitä 
jonkin verran. 

Sen sijaan Tansaniassa, Mosambikissa ja Etiopiassa englannilla tuli 
toimeen vain hyvin rajoitetuissa piireissä. Näissä maissa selviytyäkseen 
oli tarpeen osata edes hieman paikallisia kieliä, joiden opiskelu oli kuiten- 
kin hankalaa ja aikaa vievää. Tansaniassa työnantaja komensi osan Suo- 
men ensimmäisistä kehitysjoukkolaisista kuukauden mittaiselle suahilin 
lisäkurssille, koska heidän kielitaitonsa ei Suomessa ja Tansaniassa anne- 
tusta opetuksesta huolimatta ollut tehtävien edellyttämällä tasolla.%5 En- 
simmäisten kehitysjoukkolaisten selviytymistä arvioinut psykologi kat- 
soi, että puutteellinen kielitaito saattoi johtaa työssä umpikujaan ja siitä 
seuraaviin motivaatio-ongelmiin. Huonon kielitaidon vuoksi sosiaalisten 
kontaktien muodostaminen saattoi olla hankalaa ja keskustelut paikal- 
listen kanssa alttiita väärinkäsityksille. Tämä johti toisinaan sosiaalisten 
kontaktien välttelyyn ja eristäytymiseen, mikä puolestaan vaikutti kehi- 
tysjoukkolaisten mielialoihin laajemmin.%* Johtopäätös pätee yhtä lailla 
kaikkiin vierasmaalaisiin työntekijöihin uudessa kulttuurissa. 

Suomalaisille kielellisesti haastavia kohdemaita olivat myös Vietnam 
ja Nepal. Vietnamissa työskennellyt Jussi Ojala muistelee, kuinka maas- 
sa puhuttu kieli vaikutti hänestä niin vaikealta, että sen opettelu ei juuri 
motivoinut. Hänelle riitti niin sanottu turistitaso — se, että sai ruokansa 
tilattua ravintolassa.%” Nepalissa Maija Räsänen taas oppi kielikurssin 
avittamana arkisen puhekielen varsin nopeasti. Perheen viisivuotias poi- 
ka, joka leikki paikallisten lasten kanssa, oppi kielen hyvin jo muutamas- 
sa kuukaudessa.” 

Englannin ohella myös muiden eurooppalaisten valtakielten osaa- 
misessa oli pitkään toivomisen varaa. Kepan kenttäkoordinaattorina 

Nicaraguassa 1990-luvun alkupuolella toiminut Miia Nuikka muistelee 
joidenkin suomalaisvapaaehtoisten onnetonta espanjan taitoa: 


[--] osa niistä ei oppinu kieltä ollenkaan. Se oli tosi vaikee se hei- 
dän niinku se asiantuntijatehtävänsä, ikään kuin sparrata niitä pai- 
kallisia, jos et sä osaa ees kieltä. Niin mä olin niinku aluks siitä aika 
niinku järkyttyny, et missä ne niinku niiden keskustelut liikkuu.%9 


Antti Pelttari, joka muutti perheensä kanssa Nicaraguaan vuonna 1992, 
muistelee silloista Kepan organisoimaa kielikoulutusta Nicaraguassa: 


—— kun me mentiin Nicaraguaan, niin me asuttiin paikallisessa 
perheessä. Siis oikeasti, asuttiin paikallisessa perheessä, ja sen en- 
simmäisen kuukauden ajan meillä oli myös kielikoulutusta. Ja tää 
oli niinkun hyvin intensiivinen syöksy siihen maailmaan. Se perhe 
ja sen lapset tuli niinku tavallaan meidän lasten kavereiksi ja osan 
kanssa säilyi kaveruus niinkun pidempääkin kun vain sen kuu- 
kauden ajan, mitä me siinä oltiin siinä perheessä... Monethan sitä 
kritisoi ja piti sitä ihan järjettömän kuormittavana, ja tottakai niin- 
ku hotellissa ois tavallaan ehkä ollu helpompi, koska siinä ois voi- 
nu olla sitä omaakin arkea ja omaakin tilaa. Ja sitten nyt varsinkin 
meillä lapsiperheenä niin se, että me sukelletaan suoraan vieraa- 
seen perheeseen, ja meillä ei ole yhtään sitä sosiaalista omaa tilaa 
eikä omaa rauhaa sen kuukauden aikana, niin ehkä se nyt oli vähän 
semmonen... Et ehkä se kielellinen anti olis voinu olla isompi, jos 
ois saanu levätäkin välillä, et nyt se tavallaan meni vähän liian in- 
tensiiviseksi se koko kokemus.$4? 


Kielitaidon puutteita saattoi kompensoida hyvillä sosiaalisilla taidoilla. 
Erään suomalaisen urakoitsijan palkkalistoilla Tansaniassa työskennel- 
lyt ammattimies ei osannut englantia kuin muutaman sanan paikalli- 
sesta kielestä puhumattakaan, mutta oli siitä huolimatta erittäin pidetty 
henkilö paikallisten työtovereiden keskuudessa mutkattoman ja rehelli- 
sen luonteensa ansiosta.“ Pekka Peltola kertoo kirjassaan Angolassa ja 
Namibiassa työskennelleestä ”Pumppu Väiskistä”, Väinö Myllymäestä, 

joka ei juuri osannut englantia, mutta toimi silti menestyksellisesti kai- 
vonporaustöissä ystävystyen useiden paikallisten kanssa.*4? Nämä ta- 
paukset ovat kuitenkin poikkeuksia. Lisäksi on ymmärrettävä, että suo- 
malaisen urakoitsijan palveluksessa toimineet suomalaiset olivat tässä 
suhteessa eri asemassa kuin esimerkiksi kohdemaiden hallinnossa 
asiantuntijatehtävissä työskennelleet, joilta edellytettiin laajempaa kie- 
len osaamista. 

Tullakseen toimeen uudessa ympäristössä oli unohdettava perisuo- 
malainen pidättyväisyys ja oltava ulospäinsuuntautunut, huomaavainen 
ja kohtelias. Muunlainen käytös tulkittiin töykeäksi, jopa vihamielisek- 
si.°# Jussi Ojala koki, että hänen täytyi ”myydä itsensä” uusille kumppa- 
neilleen kohdemaissa, esittää jotain muuta kuin hän tosiasiassa oli, vain 
tullakseen hyväksytyksi ihmisenä ja yhteistyökumppanina.$4 Monet, jot- 
ka matkustavat vieraaseen maahan ja kulttuuriin siellä elääkseen ja työs- 
kennelläkseen, joutuvat myöntymään tällaiseen kulttuuriseen vastaantu- 
lemiseen, maassa maan tavalla olemiseen, vaikka se joskus merkitseekin 
— kuten Ojalan tapauksessa — oman itsensä piilottamista asiantuntijan 
roolin taakse.%4 Toisaalta liika sosiaalisuus ja joviaalisuus suhteessa pai- 
kallisiin saattoi myös heikentää asiantuntijan uskottavuutta paikallisten 
silmissä. Antti Pelttari oppi, että sormet mullassa touhuavaa metsäasian- 
tuntijaa, joka omalla esimerkillään ja asettumalla työntekijöiden kanssa 
samalle tasolle pyrki saamaan asioita eteenpäin, ei kukaan ottanut Nica- 
raguassa vakavasti. Sen sijaan tuli pukeutua valkoiseen kauluspaitaan, 
käyttää kovaa kieltä ja olla valmis ottamaan joskus kovastikin yhteen 
paikallisten kanssa, jotta säilytti kasvonsa ja arvovaltansa ja paikallisten 
usko työn tekemiseen pysyi ylla.°*° 

Monet kokivat, että suomalaisuus ja suomalainen kansanluonne aut- 
toivat heitä sopeutumaan vieraaseen kulttuuriin ja oloihin. Aineistos- 
sa suomalaiseen kansanluonteeseen liitetään tietynlainen uteliaisuus, 
mielen avoimuus, kärsivällisyys, maalaisjärki ja ”metsäläisyys”. Ennen 
2000-lukua lähteneet nostavat esiin kotipuolessa hankitut kädentaidot, 
joiden tarpeellisuus korostui etenkin niiden kohdalla, jotka joutuivat 
oleskelemaan kohdemaiden maaseudulla ajoittain varsin askeettisissa 
oloissa. Varsin yleisesti myös nähdään, että sillä, että Suomi ei koskaan 
ollut siirtomaavalta, oli merkitystä kanssakäymisessä niin paikallisten 

kansanmiesten kuin poliitikkojen kanssa erityisesti Afrikassa, kunhan 
tämä heille ensin juurta jaksain selvitettiin. Paikalliset voitiin tällöin koh- 
data ilman historian painolastia.$47 

Kielitaidon ja sosiaalisten taitojen vajavaisuus saattoi siellä, missä se 
oli mahdollista, johtaa puolestaan käpertymiseen omaan, turvalliseen 
yhteisöön, kuten perheeseen tai laajempaan suomalaisyhteisöön. Lä- 
hes puolet Suomen ensimmäisen kehitysjoukon vapaaehtoisista sijoittui 
pääkaupunki Dar es Salaamiin, jossa he vapaa-aikanaan hakeutuivat ha- 
nakasti toistensa seuraan. Tansaniassa vieraillut ja kehitysjoukkolaisten 
oloihin tutustunut kehitysapusihteeri Rauni Turkia ei pitänyt näkemäs- 
tään: ”Tällainen eristyneisyys omaan ryhmään ei liene asiallista. Tarkoi- 
tuksena on integroitua tansanialaiseen yhteiskuntaan, ei pysyttäytymi- 
nen omana joukkona |- —].”648 

Turkian kommentti heijastelee kehitysyhteistyöhön ja erityisesti kehi- 
tysjoukkoihin alkuaikoina liitettyä idealismia, joka oli monella tapaa sokea 
historiallisille ja kulttuurisille eroille Suomen ja kehitysmaiden välillä ja 
oletti yksilöiden toiminnan olevan niistä riippumatonta. Turkian kritiikki 
vähättelee myös yhteisöllisyyden ja oman ryhmän - ensisijaisesti suoma- 
laisten ja toissijaisesti muiden ekspatriaattien — merkitystä sopeutumis- ja 
selviytymiskeinona oudossa kulttuurissa ja usein vaativissa oloissa. Suo- 
malaiset, kuten muutkin ekspatriaatit, hakeutuivat useimmiten omiensa 
pariin siellä, missä se oli mahdollista.$49 Monikansallinen ekspatriaatti- 
yhteisö tarjosi usein paitsi tukea ja apua sitä tarvitseville myös sopeutu- 
mismallin Apumaan paikallisiin olosuhteisiin. Tätä yhteisöä yhdisti usein 
työ Apumaassa sekä länsimainen maailmankuva ja ajattelutapa. Samalla 
ekspatriaattiyhteisö ylläpiti ja jopa vahvisti usein jo siirtomaa-ajalta periy- 
tyneitä käytäntöjä, jotka erottivat heidät paikallisista asukkaista.°5° Moni 
suomalainen liittyi kohdemaassaan paikallisen golf-, tennis-, uinti-, kalas- 
tus- tai purjehdusklubin jäseneksi, koska se oli taloudellisesti mahdollista 
ja klubit tarjosivat mielekästä vapaa-ajan tekemistä ja harrastusmahdolli- 
suuksia. Samalla sukellettiin sisään klubien konservatiiviseen, yläluokkai- 
seen arvomaailmaan ja elämäntapaan. Koska valtaosa kyseisten seurojen 
jäsenistä oli valkoihoisia — pysyvästi maassa asuvia sekä ekspatriaatteja 
— oli selvää, että tässä joukossa säilyi mentaliteetti, joka periytyi osin jo 
siirtomaavallan ajalta.°* 

Suomalaisen kehitysyhteistyöväen integroituminen kohdemaiden 
ekspatriaattiyhteisöihin oli siis sopeutumisen kannalta kenties pakonkin 
sanelemaa. Samalla se kuitenkin levensi kuilua, joka erotti suomalai- 
set asiantuntijat — jotka kotimaassaan kuuluivat usein alempaan keski- 
luokkaan — tavallisen afrikkalaisen rahvaan elämästä ja todellisuudesta. 
Anne-Meike Fechterin mukaan avunantajien ja vastaanottajien välinen 
sosiaalinen ja kulttuurinen kuilu pyritään usein häivyttämään kehitys- 
avusta käytävässä keskustelussa ikään kuin epäolennaisena ja asiaan 
kuulumattomana, vaikka se on olennainen osa Apumaan hierarkkista 
todellisuutta.*5? Esimerkiksi valtaosa suomalaisista kehitysjoukkolaisista 
Tansaniassa ja myöhemmin myös Sambiassa, Nicaraguassa ja Mosambi- 
kissa oleili muiden ekspatriaattien seurassa erillään paikallisesta yhtei- 
söstä ja sen arjesta: 


Mansassa voidaan puhua expatriaattighetosta. Täällä on ihmisiä 
ympäri maailmaa: belgialaisia voluntääreja, asiantuntijoita Chiles- 
tä, Norjasta, Ruotsista, Englannista, Intiasta... ja tietysti topakka 
suomalaisedustus [— —]. On hyvin suosittua istua olutlasin ääressä 
ja puhua ”niistä” ja mitä ”ne” ovat tehneet tarkoittaen paikallisia. 
Vaatii melkoisia ponnisteluja tutustua muihin sambialaisiin kuin 
työtovereihin ja omaan henkilökuntaansa. 


Useiden suomalaisten kokemuksen mukaan ihmiset olivat pohjimmil- 
taan samanlaisia kaikkialla, mutta elinolosuhteisiin ja kulttuuriin palau- 
tuvat erot ihmisten tavoissa katsoa maailmaa ja reagoida ympäristönsä 
aiheuttamiin haasteisiin olivat paikoittain niin suuria, että kulttuurien- 
välinen kohtaaminen oli vaikeaa.° Aitoa vuorovaikutusta suomalaisilla 
syntyi yleensä vain pienen ja korkeasti koulutetun paikallisen eliitin ja 
virkamiehistön kanssa, jotka olivat usein suomalaisten työtovereita ja tun- 
sivat jossain määrin länsimaalaisten tavat. Usein silloinkin luonnollista 
kanssakäymistä rajoittivat ekspatriaattien moninkertainen tulo- ja elintaso 
paikallisiin nähden. Poikkeuksen tekivät lähetysseurojen ja pienten kansa- 
laisjärjestöjen työntekijät, joiden työskentelyolosuhteet olivat lähtökohtai- 
sesti vaatimattomampia ja joista monet elivät paikallisyhteisön keskuudes- 
sa usein seudun ainoina vierasmaalaisina.** Eric Heuserin mukaan juuri 

pienimuotoisissa kansalaisjärjestötason kehityshankkeissa ylikulttuuriset 
kohtaamiset ja ystävyyssuhteet olivat vaivattomampia ja vaikuttivat yleensä 
positiivisesti paikallisten käsityksiin kehityshankkeesta.957 

Korostetuimmin paikallisista eristäytyivät YK:n palkkalistoilla olevat 
asiantuntijat, mutta myös konsulttiyhtiöiden työntekijät pysyttelivät pal- 
jolti omissa oloissaan.*5$ Vielä 1970-luvulla suomalaiset, jotka työsken- 
telivät Finnwater-yhtiön palveluksessa Mtwara-Lindin vesiprojektissa, 
asuivat heille varta vasten rakennetussa vaatimattomassa kylässä, ”Mato- 
vaarassa”, jossa heidän mukavuuksinaan olivat sähkö, vesi sekä kohtuul- 
lisen vaatimattomat sauna- ja klubitilat. Ruokatarvikkeista oli pulaa, jota 
suomalaisyhteisön muutamat innokkaat metsä- ja kalamiehet onnis- 
tuivat aika ajoin helpottamaan. Sosiaalinen kanssakäyminen paikallis- 
ten kanssa oli vähäistä osittain siksi, että työnantaja ei edellyttänyt saa- 
ti rohkaissut suomalaisten suahilin opiskelua.%59 Ajan myötä yhtiöiden 
työntekijöilleen tarjoamat asuin- ja elinolosuhteet kohenivat ja kontrasti 
ympäröivään yhteisöön nähden korostui entisestään. Kriittinen tarkkai- 
lija kirjoitti suomalaisten konsulttiyhtiöiden työntekijöiden elintasosta 
rutiköyhässä Mosambikissa 1990-luvun alussa: 


Projektin suomalaisille työntekijöilleen rakennuttama asuntoalue 
on juuri valmistunut kauas kaupungin rakennetun keskustan ul- 
kopuolelle keskelle mosambikilaisten ruohokattoisten savimajojen 
täyttämää aluetta. Panssariverkon ja piikkilangan eristämä hehtaa- 
rin suuruinen tontti rakennuksineen on vienyt suuren osan projek- 
tin tähän asti käyttämistä miljoonista. Aidan sisäpuolella asuu kuusi 
perhettä väljästi ja tyylikkäästi omissa valkeissa taloissaan, jotka on 
kaikki sisustettu samanlaisilla Suomesta tuoduilla mutta mones- 
ti Kaukoidässä valmistetuilla kalusteilla ja tarvikkeilla. Taloissa on 
ilmastointi, ainakin yksi musta palvelija ja laaja vihreä nurmikko, 
jota puutarhurit kastelevat oman porakaivon puhtaalla juomavedel- 
lä. Lisäksi on seitsemäs samankokoinen talo, jossa on monipuoli- 
nen kuntosali, satelliitti-TV, video, stereot ja sauna kaikkien yhtei- 
seen käyttöön. Suunnitteilla on lisäksi tenniskenttä ja uima-allas. 
Aluetta vartioi päivällä yksi ja yöllä kaksi konepistoolein varustautu- 
nutta vartijaa [- -]. Korkeasta ja aina tiukasti lukitusta rautaportista 

asiantuntijat puolisoineen poistuvat vain ilmastoiduissa autoissaan. 
He pysyttelevät enimmäkseen aitansa takana turvassa, sillä he eivät 
halua olla liikaa tekemisissä likaisten, epäluotettavien ja laiskojen 
mustien kanssa, jotka tämän kaiken ovat heille rakentaneet ja kai- 
kesta heidän puolestaan huolta pitävät; heidän talonsa siivoavat, hei- 
dän pyykkinsä pesevät ja heidän lapsensa hoitavat [- -]. Tämä kaikki 
tilanteessa, jossa kukaan ei omista niitä rikkauden tunnusmerkke- 
jä, taloja, autoja ja tavaroita, joita he täällä saavat firmansa nimis- 
sä käyttää. Asiantuntija näyttää näissä oloissa paljon rikkaammalta 


kuin koskaan kotimaassaan.°°° 


Fkspatriaattiyhteisö ja sen elämäntapa helpottivat kehitysyhteistyönteki- 
jöiden sopeutumista Apumaahan, mutta samalla ne erottivat heidät so- 
siaalisesti paikallisesta yhteisöstä ja tekivät heistä selkeämmin ulkopuo- 
lisia. Ulkopuolisuus teki heistä houkuttelevan kohteen muun muassa 
paikallisille rikollisille, mikä oli paradoksaalista sikäli, että usein eristäy- 
tymistä omaan rajattuun yhteisöön perusteltiin juuri turvallisuudella.°™ 


Turvallisuus 


Suomalaisten kehitysyhteistyöntekijöiden muistelussa henkilökohtai- 
seen turvallisuuteen liittyvät seikat eivät juuri nouse esiin kehitysyhteis- 
työkokemusta määrittävinä tekijöinä. Henkilökohtaista turvallisuutta pi- 
dettiin kysyttäessä pääosin hyvänä, mutta muutamilla on omakohtaisia 
kokemuksia myös sangen turvattomista olosuhteista. Myös kehitysyh- 
teistyön arkistoista löytyy viljalti asiakirjoja, jotka paljastavat muutamien 
kohdemaiden karun turvallisuustilanteen ja sen, että myös suomalaiset 
kehitysyhteistyöntekijät joutuivat pääasiassa omaisuuteen kohdistuvien 
— joskus väkivaltaistenkin — rikosten uhreiksi. 

Puhuttaessa kehitysyhteistyöntekijöiden henkilökohtaiseen turvalli- 
suuteen kohdistuvista uhkista kohdemaissa on paikallaan nostaa esiin 
ensisijaisesti kaksi tekijää eli liikenneturvallisuus sekä henkilöön tai 
omaisuuteen kohdistuvat rikokset. Jälkimmäisiin kuuluvat muun mu- 
assa asuntomurrot, varkaudet ja ryöstöt sekä niihin liittyvä väkivalta 
tai sillä uhkaaminen. Myös sotatoimet ja luonnonkatastrofit asettivat 

suomalaisia hengenvaaraan, mutta kokonaisturvallisuuden kannalta nii- 
den merkitys oli vähäinen. 

Liikenneturvallisuuden osalta voidaan yleisesti todeta, että aina 
1990-luvulle asti onnettomuusriski vaani erityisesti Afrikan huonokun- 
toisilla teillä ja ruuhkaisissa kaupungeissa. Se oli kuitenkin huomat- 
tavasti alhaisempi kuin 2000-luvulla, jolloin kaupunkien väkiluku ja 
autoistuminen ovat saavuttaneet mittasuhteet, jotka tekevät paitsi autoi- 
lusta myös muilla keinoin tapahtuvasta liikkumisesta kaupunkialueilla 
vaarallista. Liikennemäärät ovat kasvaneet myös kaupunkien ulkopuo- 
lella, ja monet vilkkaasti liikennöidyt valtaväylät ovat puutteellisen kun- 
nossapidon, puutteellisten ajotaitojen, heikkokuntoisen kaluston, piit- 
taamattomuuden, korruption ja riittämättömän valvonnan seurauksena 
muuttuneet ennennäkemättömän vaarallisiksi. 

Varhaisten suomalaisten kehitysyhteistyöntekijöiden riski joutua 
vakavaan liikenneonnettomuuteen kohdemaissa oli siten verrattain pie- 
ni. Vaikka tiet olivat paikoin huonokuntoisia, liikennettä oli vielä melko 
vähän. Monet suomalaiset liikkuivat verrattain hyväkuntoisilla ja pai- 
kallisiin olosuhteisiin soveltuvilla ajoneuvoilla, mikä vähensi onnetto- 
muusriskiä. Suomen ensimmäisten kehitysjoukkojen jäsenet olivat täs- 
sä suhteessa poikkeus. Heidän kulkuvälineikseen annettiin mopot. Ne 
toki jouduttivat matkantekoa mutta jättivät kuljettajansa vaaroille alttiik- 
si. Huonot tiet, muu liikenne sekä muut vaaratekijät, kuten ryöstöyrityk- 
set, aiheuttivat suuremman vaaran mopolla liikkuvalle kuin autoilijalle. 
Kadulla voitiin helposti tarttua mopoilijan omaisuuteen, kuten laukkuun 
tai koruihin, tai hänet voitiin tuupata ohimennen kumoon tai suistaa 
tieltä. Kaatuessaan mopoilija oli vaarassa jäädä paitsi oman moponsa 
myös muun liikenteen runtelemaksi. Suomen ensimmäisen kehitysjou- 
kon jäsenistä kuusi joutui ensimmäisen vuoden aikana onnettomuuteen 
moponsa kanssa. Onnettomuuksista yksi oli vakava: se aiheutti muun 
muassa pään ruhjevamman ja lonkkanivelen murtuman. Muut viisi on- 
nettomuuteen joutunutta selvisivät pienemmillä ruhjeilla, nyrjähdyksillä 
ja lievillä palovammoilla.°° 

Autolla liikkuminen oli turvallisempaa etenkin kaupungissa, mis- 
sä nopeudet pysyivät alhaisina. Maaseudulla tilanne oli toinen. Huo- 
noilla teillä jopa maastoautot saattoivat kaatua ympäri, joskus vakavin 

Kehitysjoukkolaiset ovat saaneet kulkuneuvonsa, Hondan 90-kuutioiset kevytmoottoripyörät. 
Mgulani, Dar es Salaam, Tansania, elokuu 1970. Kuvaaja Lasse Björkman. Suomalaisen Kir- 
jallisuuden Seuran arkisto. 


seurauksin.°% Vuonna 1988 Sambiassa vieraillut Kepan hallituksen pu- 
heenjohtaja Helge Gyllenberg raportoi havainnoistaan: 


Voluntaareille on jo sattunut useampia onnettomuuksia, ja vain 
ns. ihmeen kautta on toistaiseksi vältytty henkilövahingoilta. Ti- 
lastot ovat kuitenkin armottomia, joten jos parannusta ei tapahdu, 
voidaan pian odottaa surullisiakin uutisia. Sambiassa etäisyydet 
ovat pitkiä ja tiet suhteellisen hyviä. Tämä ‘viekottelee’ hyvin kor- 
keisiin nopeuksiin, etenkin kun liikenne verrattuna esim. Keski- 
Euroopan moottoriteihin on suhteellisen harvaa. Mutta Euroopan 
moottoriteillä ei ole arvaamatonta ja autojen nopeuksien arvioimi- 
seen kykenemätöntä ‘tienvarsikansaa’. Niinpä ajaminen Sambian 
pääteillä vaatinee vieläkin suurempaa reaktionopeutta ja ajokoke- 
musta kuin konsanaan esim. Suomessa. Kun voluntaarit toisaalta 
esittävät, että heidän koulutuksensa autojen teknisen huoltamisen 
suhteen on laiminlyöty, heitä ei pitäisi päästää Sambian maanteille 
ollenkaan. Jos ei pysty rengasta vaihtamaan, ei liioin pysty ajamaan 

150km/h nopeutta. Nelivetoiset Toyotat ovat yhtäältä välttämättö- 
miä, mutta toisaalta liian ”kovia rautoja kovin kokemattomille kul- 
jettajille.*$4 


Peltikolarit olivat varsin yleisiä kaupunkialueilla, mutta niistä aiheutui 
harvoin henkilövahinkoja. Ylipäätään vakavat loukkaantumiset tai kuo- 
leminen kehitysyhteistyötehtävissä olivat erittäin harvinaisia, mutta kun 
niin tapahtui, oli kyseessä yleensä vakava liikenneturma.°® 

Liikenteen ohella riskin suomalaisten hengelle, terveydelle ja omai- 
suudelle muodosti paikallinen rikollisuus. Suomalaisten usein hyvä- 
uskoinen suhtautuminen kohdemaiden olosuhteisiin ja ihmisiin sekä 
heidän motiiveihinsa johti etenkin kehitysyhteistyön alkuvuosina tur- 
vallisuuden laiminlyömiseen. Syntyneistä vaaratilanteista selvittiin kuin 
ihmeen kaupalla ilman suurempia henkilövahinkoja, jos lukuun ei oteta 
tapauksista mahdollisesti aiheutuneita henkisiä traumoja. 

Frityisesti Afrikan ja Latinalaisen Amerikan kohdemaissa köyhyys ja 
rikkaiden ja köyhien väestönosien väliset varallisuuserot ruokkivat omai- 
suuteen kohdistuvaa rikollisuutta. Fkspatriaattiväestö oli omaisuus- 
rikollisuuden selkeä kohde, ja monet suomalaiset saivat osansa varkauk- 
sista, näpistyksistä ja huijauksista. Sambian Luapulaan vuonna 1980 
matkanneen Esko Ikävalkon perheen viivästyneistä matkatavaroista oli 
osa perille saavuttuaan kadonnut. Tavaroiden katoamista tutkittaessa 
paljastui, että asialla oli ollut suurlähetystön paikallinen autonkuljettaja, 
jonka tapana oli tilaisuuden tullen varastaa ekspatriaattien matkatava- 
roita.°°° Dar es Salaamissa Raimo Lilja ja hänen suomalaiset ystävänsä 
tulivat klassisesti huijatuiksi rahanvaihdon yhteydessä, koska paikalliset 
olivat huomanneet suomalaisten olevan kokemattomia ja siten helpos- 
ti harhautettavissa.*$7 Sambian maaseudulla ruokatauolle pysähtyneen 
suomalaiskonsultin maastoautosta väännettiin huomaamatta irti ajo- 
valot umpioineen, vaikka auto oli pysäköity niin, että siihen oli koko 


668 Lusakassa Kepan vierastalosta katosi säännöllisesti 


ajan näköyhteys. 
tavaraa ja talon yövartijoiden uskottiin olevan mukana kyseisessä rikol- 
lisessa toiminnassa.*69 Vastaavanlaiset pienet omaisuusrikokset olivat 
valtaosalle arkipäivää. Ne olivat yleensä vahingoiltaan vähäisiä, mutta 


saattoi omaisuutta joskus kadota enemmänkin. Vuonna 1969 kehitys- 

joukkolainen Erkki Siitonen laski, että hän oli Tansaniassa viettämänsä 
yhdeksän kuukauden aikana menettänyt varkaille noin kahden kuukau- 
den palkkaa vastaavan määrän omaisuuttaan. 

Satunnaisia näpistyksiä ja varastelua vaarallisempia tilanteita olivat 
öiseen aikaan tapahtuneet asuntomurrot, kun talonväki oli sisällä nuk- 
kumassa. Näissä tilanteissa fyysisen väkivallan riski oli aina läsnä. Ke- 
hitysjoukkolaiset Aarre ja Kirsti Anttila joutuivat kesäkuussa 1969 Dar 
es Salaamissa vaaratilanteeseen tuntemattoman miehen murtauduttua 
heidän asuntoonsa keskellä yötä. Kirsti Anttila kertoo tapahtumasta: 


10.6. noin kello [puoli kolme] aamuyöllä heräsimme, mieheni ja 
minä siihen, että makuuhuoneessamme oli mies, joka osoitti meitä 
taskulampulla. Hän uhkasi meitä pangalla%' ja kehotti meitä pysy- 
mään hiljaa ja tekemään niin kuin hän käskee, muuten hän tove- 
reineen tappaa meidät. Hän käski meitä nousemaan ylös ja seuraa- 
maan häntä. Me tottelimme. Hän sulki mieheni WC:hen ja uhkasi 
taas tappaa hänet, jos hän aiheuttaa mitään ikävyyksiä. Minut hän 
vei kylpyhuoneeseen ja selitti, että nyt minun tulee tehdä juuri niin 
kuin hän käskee. Sitten hän sanoi: ”käy makaamaan” ja osoitti kyl- 
pyhuoneen lattiaa. Kieltäydyin. Hän otti keittiöveitsen taskustaan ja 
sanoi, haluatko, että kutsun ystäväni, he sitovat sinut kiinni; tämä 
on Tansania, hyvä rouva.°” 


Tällä välin Aarre Anttila raivasi tietään kovakouraisesti WC:n paksu- 
puisen oven läpi kiinnittäen hetkellisesti tunkeutujan huomion. Kirsti 
Anttila käytti tilaisuutta hyväkseen ja hyökkäsi miehen kimppuun: ”Hän 
ei yrittänyt erityisemmin taistella aseillaan, mikä oli minun onneni, sain 
vain pienen haavan sormeeni.”% Anttilat ryntäsivät pakenevan tunkeili- 
jan perään pihamaalle, mutta tämä katosi pimeyteen. 

Syyskuussa 1969 Dar es Salaamissa pidetyssä kehitysjoukkolais- 
ten ja Kehitysaputoimiston välisessä kokouksessa kehitysjoukkolaiset 
ilmaisivat huolensa henkilökohtaisesta ja asuntojen turvallisuudesta. 
Murtovarkaudet olivat yleisiä, eikä turvaksi palkatuista yövahdeista ollut 
useinkaan apua. Kehitysaputoimiston ehdottamat kaasusumuttimet oli- 
vat ratkaisuna monien mieleen, ja muutamat vaativat jopa jonkinlaista 

itsepuolustuskoulutusta valmennuksen oheen. Kehitysjoukkolaiset piti- 
vät tilannetta mielettömänä, mutta koska kehitysaputoimiston mielestä 
juuri mitään ei ollut tehtävissä turvallisuuden parantamiseksi, olosuh- 
teisiin oli vain sopeuduttava. ®74 

Murtovarkaudet eivät rajoittuneet vain suurimpiin kaupunkeihin. 
Uyolen maataloustutkimuskeskuksessa Martti Toiviainen heräsi vai- 
monsa kanssa eräänä yönä seinän takaa naapurista kuuluviin outoihin 
ääniin. Naapurihuoneiston asukas, tanskalainen asiantuntija, oli lomal- 
la, joten Toiviaiset arvelivat, että asunnossa oli varkaita. Martti Toiviaisen 
astuessa ulos asiaa tutkimaan tuli naapurin ovesta tuntematon mies kan- 
taen mukanaan verhotankoja. Toiviainen tarttui miestä takaapäin har- 
tioista, mutta tämä onnistui rimpuilemaan itsensä irti ja pakenemaan 
läheiselle maissipellolle. Asunnosta ilmestyi toinen murtovaras, joka 
heitti varastamallaan säilykepurkilla Toiviaisen vaimoa, joka oli tullut 
pihamaalle. Heiton seurauksena vaimo loukkaantui lievästi. Myös toi- 
nen varas onnistui pakenemaan. Toisella kertaa samaisen keskuksen 
yövartijat yllättivät kaksi keskuksen työntekijää varastamassa peltikattoa 
keskellä yötä. Yövartijat ja muu meteliin herännyt väki raahasivat varkaat 
keskuksen johtajan luo ja kysyivät, saiko varkaat tappaa, kuten maassa 
oli tapana. Johtaja kielsi tämän ja käski viedä varkaat poliisille. Poliisi- 
asemalla kärttyiset poliisit ihmettelivät: ”Miksi te tänne toitte, miksette 
tappaneet?”%5 

Vaikka sellaiset afrikkalaiset pääkaupungit kuten Dar es Salaam, 
Nairobi ja Lusaka olivat vielä 1970-luvulla suhteellisen turvallisia päi- 
väsaikaan, turvallisuustilanne kohdemaissa oli heikkenemään päin. 
Tansaniassa työskennelleet suomalaisasiantuntijat kokivat, että ”lisään- 
tyneiden aseellisten ryöstöjen ja murtovarkauksien vuoksi henkilön ja 
omaisuuden turvaaminen aiheuttaa psyykkisiä ja taloudellisia vaikeuk- 
sia”.96 Pohjois-Tansanian Musomassa kaksi suomalaista kehitysjoukko- 
laista mukiloitiin paikallisessa baarissa. Ekspatriaatteihin kohdistuvat 
omaisuusrikokset olivat kaupungissa muutenkin yleisiä. Kaupungin 
nopeasti heikentynyt turvallisuustilanne 1970-luvun alussa sai yhden 
suomalaisen kehitysjoukkolaisen anomaan siirtoa muualle.977 

Heikentynyt turvallisuustilanne Tansaniassa johti siihen, että asian- 
tuntijoille alettiin 1970-luvun alussa maksaa korvausta yövartijan 

palkkaamiseen. Pohjoismaista Ruotsilla oli jo tuolloin käytössä vas- 
taavanlainen järjestelmä.98 Yövartijan palkkaaminen yleensä paransi 
turvallisuutta, mutta ei taannut sitä. Sambian pääkaupungissa Lusakas- 
sa erään suomalaisasiantuntijan taloon yritettiin murtautua kolmesti 
asiantuntijan kolmen ensimmäisen maassaoloviikon aikana, yövartijasta 
huolimatta.$9 Sambian heikko turvallisuustilanne tuli monelle suoma- 
laiselle yllätyksenä. Vastikään maahan tulleet suomalaiset kokivat, että 
kohdemaiden turvallisuustilanteen osalta ulkoministeriön tiedotuslinja 
ei ollut täysin avoin ja rehellinen. Suomalaiset eivät olleet riittävästi val- 
mistautuneita siihen todellisuuteen, joka heitä perillä odotti. *$? 

Rikollisuus lisääntyi 1980-luvulla monissa Afrikan pääkaupungeissa, 
erityisesti Nairobissa ja Lusakassa sekä Sambian kuparialueella, ja sen 
kohteina olivat niin paikalliset kuin muualta tulleet. Ekspatriaatteihin 
kohdistunut rikollisuus Sambiassa oli osa maassa 1980-luvun lopulla 
noussutta rikollisuuden ja väkivaltaisen mellakoinnin aaltoa, joka oli 
seurausta maan epävakaista taloudellisista ja poliittisista oloista. Joulun 
alla vuonna 1988 tanskalainen vapaaehtoispariskunta joutui Lusakas- 
sa ryöstön kohteeksi, jonka yhteydessä vaimo myös raiskattiin. Kupari- 
alueella tanskalaisia ja norjalaisia vapaaehtoisia uhkailtiin toistuvasti, ja 
pelkästään vuoden 1988 aikana heihin kohdistui yli 20 rikosta. Tapahtu- 
mien seurauksena Tanska ja Norja vetivät vapaaehtoisensa kuparialueel- 
ta ja maan turvallisuustilanne nousi keskeiseksi huoleksi Pohjoismaiden 
edustustojen piirissä. *$" 

Ekspatriaatteihin kohdistunutta rikollisuutta selittää osittain myös 
kaupunkialueilla lisääntyneet mahdollisuudet tuottavaan ja järjestäyty- 
neeseen rikollisen toimintaan, kuten autoryöstöihin: 


Torstaina syyskuun 22pnä n. klo 19.30 pysähdyin autollani Finn- 
ish Volunteer Servicen vierastalon portin eteen odottamaan port- 
tien avaamista. Autossani oli matkustajina vaimoni K. ja poikani 
J. Samalla hetkellä, kun yövartija avasi lukkoa, kaksi miestä juoksi 
kujalta auton luokse, toinen riuhtaisi kuljettajan oven auki, osoitti 
pistoolilla allekirjoittanutta ja käski ulos autosta, uhaten ampua. 
Huomioni oli, että pistooli oli aito. Huusimme pari kertaa voimak- 
kaasti vartijaa avuksi, mutta tämä kääntyi avaamatta portin lukkoa, 

ja juoksi pois portilta pihalle. Aseistettu ryöstäjä tarttui käsivartee- 
ni ja yritti kiskoa minua ulos autosta, ilmeisen hermostuneena. 
Käännyin puolittain, potkaisin ahdistajani loitolle, ja voimakkaasti 
kaasuttaen ajoin ajoneuvoni suoraan portista sisälle pihaan, samal- 
la murtaen lukitun portin saranat. Samalla hetkellä vierastalon hä- 
lytyssireeni alkoi soida, ja talossa oleskelleita volunteereja saapui 
pihalle. Ryöstäjät pakenivat juosten.° 


Aseistautunut joukko pysäytti Sambian kuparialueen läpi autollaan mat- 
kanneen Dan Dahlin. Hänet riisuttiin, hänen henkilökohtaiset tavaran- 
sa vietiin, hänet heitettiin auton lavalle ja ajettiin Zairen puolelle rajaa, 
missä hänet uhattiin ampua. Hetken kiisteltyään asemiehet sitoivat Dah- 
linin silmät ja kädet ja päästivät hänet menemään. Hän onnistui vapau- 
tumaan siteistään, kävelemään Sambian puolelle rajaa ja siellä armeijan 
tiesululle, jossa kertoi tapahtuneesta sotilaille. Nämä lähtivät joukon pe- 
rään, mutta onnistuivat vain saamaan takaisin jo rikkoutuneen auton.*s 

Yllä kuvatut tapaukset ovat tyypillisiä ryöstöyrityksiä, joiden kohteeksi 
jokunen Kepan vapaaehtoinen sekä muutamat muut suomalaisasian- 
tuntijat joutuivat Sambiassa 1980-luvun lopulla ja 1990-luvun alussa. 
Verrattain hyvillä autoilla liikkuneet ja usein rahaa mukanaan kantaneet 
kepalaiset, kuten muutkin ekspatriaatit, olivat rikollisten näkökulmas- 
ta houkuttelevia kohteita.$84 Kesällä 1989 Kepan Lusakan-vierastaloon 
tehtiin toistuvia aseellisia murtoja öiseen aikaan. Järjestön kenttäjohtaja 
suunnitteli jopa kiinteistön sulkemista, kunnes sen turvallisuutta saa- 
taisiin merkittävästi parannetuksi. Murtojen kohteiksi joutuivat myös 
ulkoministeriön käytössä olevat asunnot ja toimitilat niin Lusakassa 
kuin Mansassakin. Eräs vapaaehtoinen joutui vastikään työhön saavut- 
tuaan kahden yöllisen aseellisen murtoyrityksen kohteeksi Lusakassa. 
Tapahtumista järkyttyneenä hän irtisanoi työsopimuksensa heikkoon 
turvallisuustilanteeseen vedoten. Toinen, kuparialueella työskennellyt 
vapaaehtoinen katkaisi työsopimuksensa jouduttuaan niin ikään kah- 
desti aseellisen ryöstön kohteeksi.%5 

Sambian kuparialueella 1970-luvulta lähtien työskennellyt geologi 
muistaa, kuinka Sambian alkuaikojen verrattain turvallinen ympäris- 
tö oli muuttunut 1990-luvulle tultaessa siten, että ekspatriaattien oli 

linnoittauduttava lasimurskalla ja piikkilangalla päällystettyjen muurien 
taakse vartijoiden ja koirien kanssa.*86 Myös Mosambikin pääkaupun- 
gissa Maputossa turvallisuustilanne oli heikentynyt 1990-luvun alkuun 
mennessä. Esikaupunkialueilla ja jopa keskikaupungilla liikkui öiseen 
aikaan aseistautuneita rikollisryhmiä, joiden toimintaan edes poliisi ei 
aina uskaltanut puuttua. Pohjoismaiden edustustot suosittelivat kansa- 
laisilleen liikkumisen välttämistä ulkona pimeän tultua muutoin kuin 
autolla, ja silloinkin erityistä varovaisuutta noudattaen.*87 Sambiaan ja 
Mosambikiin, kuten muuallekin Apumaahan, oli 1990-luvun alkuun 
mennessä rakentunut eräänlainen pelon infrastruktuuri: linnoitettuja 
urbaaneja asuinalueita ja hyvinvoinnin ja turvallisuuden kuplia — tar- 
kasti vartioituja ostoskeskuksia, ravintoloita ja klubeja — joiden välillä 
ekspatriaatit risteilivät samaan tapaan kuin eurooppalaisperäinen väestö 
apartheidin jälkeisessä Etelä-Afrikassa.*88 

Jos turvallisuustilanne oli huolestuttava Sambiassa ja Mosambikissa, se 
oli vieläkin huolestuttavampi Nicaraguassa. Suomen aloittaessa kehitys- 
apua maassa sisällissota oli yhä käynnissä ja vuoristoseuduilla liikkui sis- 
sejä, jotka terrorisoivat aika ajoin viljelijäväestöä. Sotimisen loputtua aseel- 
liset ryhmät eivät luovuttaneet aseitaan, koska maan tulevaisuus oli yhä 
avoin. Vuodeksi 1990 kaavailtujen vaalien alla turvallisuustilanne heik- 
keni erityisesti pääkaupunki Managuassa mutta myös muualla maassa. 
Jussi Ojala joutui maaseudulla liikkuessaan pelottaviin tilanteisiin milloin 
armeijan, milloin sissien kanssa, mutta selvisi niistä säikähdyksellä.*$9 

Sandinistien vuonna 1990 kärsimän vaalitappion jälkeen maan ta- 
loustilanne heikkeni edelleen uuden koalitiohallituksen alaisuudessa. 
Köyhyys, kohoavat elinkustannukset, suuri aseiden määrä ja vuosikau- 
sien mittainen väkivallan perintö näkyivät rikollisuuden nopeana kasvu- 
na 1990-luvun alussa:°9° 


Turvallisuustilanne Nicaraguassa on jokseenkin kaoottinen. 10 
vuotta maassa olleet ulkomaalaiset sanovat, että nyt tilanne on pa- 
hempi kuin sotavuosina — silloin tiesit, mitkä alueet ovat vaarallisia. 
Nyt voit melkein missä tahansa, jopa keskellä päivää, saada aseis- 
tetun, naamioidun rosvojoukon kimppuusi. Kaikilla kooperanteil- 
la on ollut läheltä piti- tilanteita, muutamalla aseellinen kotiryöstö 

jossa on hyvin surullinen loppu ollut hyvin lähellä. [- -] Maan poh- 
joisosissa, ”vuorilla”, ja myös Chontalesin maakunnassa on lisäänty- 
vässä määrin poliittisia murhia — tyypillisesti kyseessä on sandinis- 
ti-campesino (maatyöläinen), joka surmataan raa'asti perheineen. 
Viimeisen vuoden kuluessa satoja henkilöitä on tapettu näin.” 


Vaikka maassa oli siviilejä terrorisoivia aseistautuneita ryhmiä, jotka te- 
kivät liikkumisesta maaseudulla vaarallista, ja vaikka rikollisuus kaupun- 
geissa, eritoten Managuassa, oli lisääntynyt, Kepan kenttäkoordinaattori 
piti Nicaraguaa ulkomaalaiselle turvallisempana maana kuin ”Espanjaa 
tai Britanniaa” eikä nähnyt tarvetta lisätä Kepan vapaaehtoisten suojelua 
varsinkaan pääkaupungin ulkopuolella. Syynä oli raha. Kepan määrä- 
rahat olivat kehitysyhteistyöhön kohdistuvien leikkausten seurauksena 
supistumassa, ja vartiointi jo silloisella riittämättömällä tasolla oli suuri 
kuluerä. Kenttäkoordinaattorin mukaan lisäpanostukset turvallisuuteen 
eivät takaisi, etteikö ikäviä asioita tapahtuisi myös tulevaisuudessa.*? 

Antti Pelttarin perhe kuului niihin, jotka saivat kokea työnantajan- 
sa leväperäisen suhtautumisen seuraukset omakohtaisesti. Pelttareiden 
asuttavaksi oli hankittu Diriambasta kalliilta alueelta talo, jossa ei ollut 
muuria tai aitaa, ei hälytyslaitteita eikä pihavalaistusta. Talo oli metsän ja 
kahvipeltojen ympäröimä, ja Pelttarit ihmettelivät, miksi isohko talo sel- 
laisella alueella oli tyhjillään. He asettuivat luottavaisina taloksi, kunnes 
kuulivat naapureiltaan, että talo oli ryöstetty edellisten vuosien aikana 
useita kertoja. Naapurit ihmettelivät, kuinka suomalaiset uskalsivat asua 
talossa, jossa ei ollut muureja eikä edes vartijaa. Lopulta Pelttarit palk- 
kasivat aseistetun yövartijan, joka osoittautui tarpeelliseksi: syksyn 1992 
aikana vartija esti ainakin kaksi Pelttareiden taloon kohdistunutta yöllis- 
tä ryöstöyritystä. Lähiseudulla ilman yövartijaa asuneelle Pelttarin kol- 
legalle kävi huonommin: aseistetut ryöstäjät tunkeutuivat yöllä miehen 
taloon, yllättivät tämän, sitoivat tuoliin ja kiduttivat siinä toivossa, että 
hän paljastaisi rahojensa kätköpaikan.$9 Tapaus herätti suurta järkytystä 
Kepan vapaaehtoisten keskuudessa, varsinkin kun kyseinen henkilö oli 
lyhyen ajan sisällä useamman kerran ryöstetty tai yritetty ryöstää, minkä 
seurauksena hän oli traumatisoitunut niin, että liikkui sekä työtehtävissä 
että vapaa-ajalla aseistautuneena.$9% 

Työtovereiden karut kokemukset vaikuttivat siten Antti Pelttarin reak- 
tioon jouluaattona 1992, kun kaksi aseellista ryöstäjää tunkeutui Pelt- 
tarien kotiin päiväsaikaan perheen valmistellessa jouluateriaa. Aseen 
piippuun tuijottanut Pelttari tiesi, mikä perhettä pahimmillaan odotti, ja 
päätti puolustautua. Ase laukesi muutamia kertoja käsikähmässä, kun 
Pelttari paini toista hyökkääjää ulos asunnosta. Muu perhe onnistui pa- 
kenemaan lukittuun huoneeseen. Ryöstäjät pääsivät karkuun Pelttarin 
juostessa hälyttämään apua naapurista.°5 

Tapauksen jälkeen Pelttarit muuttivat turvallisempaan asuntoon kau- 
pungin keskustaan. Tästä huolimatta muu perhe palasi väliaikaisesti 
Suomeen vuoden 1993 alussa, koska ei kokenut oloaan riittävän turval- 
liseksi. Pelttari katsoo, että heille annettiin valmennuksen yhteydessä 
siloteltu kuva maan turvallisuustilanteesta eikä kaikkea, mitä olisi pitä- 
nyt kertoa, kerrottu: 


Nicaragua ei ole turvallinen maa. Väkivalta ja rikollisuus ovat to- 
dellinen uhka kaikkialla maassa. On pelkästään hyvää onnea, ettei 
meidän perheellemme sattunut mitään jo mainittua ryöstöyritys- 
tä vakavampaa [- -]. Matkallamme Corn Islandille viereisessä ho- 
tellihuoneessa tehtiin aseellinen ryöstö. Luodit puhkoivat ohuita 
lautaseiniä kuin pahvia. Lisäksi seuduilla, jossa työskentelemme 
Carazossa maaseudulla ja kaupunkien välisillä tieyhteyksillä py- 
säytettiin ja ryöstettiin autoja tasaisin väliajoin. Kaikkiin näihin 
välikohtauksiin liittyi aina mukana olleiden naisten raiskaaminen. 
Entinen naapurimme Diriamban Santa Reginassa tapettiin ryös- 
tön yhteydessä [- -]. Liian vähän on järjestömme sisällä puhuttu 
siitä, [miten] tällainen jatkuva turvattomuudessa eläminen vaikut- 
taa ihmisen psyykkeeseen ja henkiseen jaksamiseen. Töitäkin kun 
pitäisi jaksaa tehda.°%° 


Ulkoministeriössä havahduttiin suomalaisten kehitysyhteistyöntekijöi- 
den turvallisuuteen sen jälkeen, kun suomalaisiin kohdistuneet rikok- 
set Sambiassa nousivat uutisiin Suomessa.$97? Sambiassa suomalaisen 
henkilöstön vartiointia tehostettiin ja sen piiriin otettiin myös Kepan va- 
paaehtoiset. Kepa lisäsi vartiointiin käytettävää rahoitusta merkittävästi 

Sambiassa ja Nicaraguassa vuodesta 1990 aina vuoteen 1992, jonka 
jälkeen siihen budjetoitu rahamäärä supistui huomattavasti.*9 Turval- 
lisuustilanne Nicaraguassa ei kuitenkaan ollut oleellisesti parantunut, 
mikä heijastui vahvasti Kepan vapaaehtoisten elämään: ”Pelko on tunne, 
joka pikkuhiljaa vie ihmisen voimat ja uuvuttaa henkisesti.”°99 

On syytä muistaa, että Nicaragua ja osa Sambiaa olivat turvallisuuden 
kannalta poikkeavia toiminta-alueita. Vaikka missään kohdemaassa ei 
ollut syytä väheksyä turvallisuuteen liittyviä kysymyksiä, kehitysyhteis- 
työntekijöiden elämä niissä oli verrattain turvallista. Pahimmalta voitiin 
suojautua ajanmukaisin turvajärjestelyin: muurien, aseistettujen varti- 
joiden, koirien ja hälytyslaitteiden avulla. Hintana oli tällöin pitkälle me- 
nevä eristäytyminen ympäröivästä yhteiskunnasta. Toisena vaihtoehtona 
— erityisesti maaseudulla — oli integroituminen ympäröivään yhteisöön 
niin hyvin kuin se ylipäätään oli mahdollista. Useat kehitysyhteistyö- 
veteraanit tunsivat, että mikäli ympäröivä yhteisö koki, että kehitysyh- 
teistyöntekijästä oli heille jollakin tapaa hyötyä, se otti ekspatriaatit ”suo- 
jiinsa” varjellen näiden turvallisuutta ja omaisuutta. Tansaniassa eräs 
ekspatriaattipariskunta oli palkannut talonsa yövahdiksi kylänvanhim- 
man, joka tuli tunnollisesti joka ilta työpaikalleen, jossa nukkui lähes 
koko vahtivuoronsa aina aamuun asti. Tästä huolimatta taloa ei koskaan 
yritetty ryöstää edes pariskunnan poissa ollessa. Kun kyseinen pariskun- 
ta muutti pois, taloon tuli uusi asukas, joka pian antoi vartiossa nukku- 
valle kylänvanhimmalle potkut ja palkkasi tilalle uuden vartijan. Kun 
uusi asukas oli ensi kertaa yön yli pois kotoaan, talo ryöstettiin.7** 

Liikenteen ja rikollisuuden lisäksi satunnaisen uhan kehitysyhteis- 
työntekijöille muodostivat sotatoimet ja kohdemaissa sattuneet luon- 
nonmullistukset. Kehitysyhteistyöntekijät eivät yleensä toimineet so- 
tatoimialueilla, mutta aika ajoin sotilaalliset konfliktit kohdemaissa 
tai niiden naapurissa asettivat heidät vaaralle alttiiksi. Jyrki Parkkinen 
perheineen asui vuonna 1976 Bukobassa Luoteis-Tansaniassa, joka oli 
Tansanian ja Ugandan välillä kytevän konfliktin seurauksena sotatoi- 
mialuetta. Parkkisten asuintalon yläpuolella rinteessä oli Tansanian ar- 
meijan ilmatorjunta-asema, Idi Aminin hävittäjien mahdollinen koh- 
de.” Riitta Kujala jäi Ugandassa viettämiensä vuosien aikana kahdesti 
kapinallisten ja hallitusten välisen konfliktin jalkoihin. Vuonna 1986 

hänet evakuoitiin yhdessä muiden suomalaisten kanssa taistelualueeksi 
muuttuneesta Itä-Ugandasta Keniaan dramaattisten vaiheiden jälkeen. 
Länsi-Ugandassa puolestaan turvallisuusuhan muodostivat rajan takaa 
Kongosta käsin toimivat kapinalliset.?? Mosambikin rajan läheisyydes- 
sä Katondwessa Itä-Sambiassa työskennellyt Jari Vainio huomasi työ- 
maansa jääneen Sambian armeijan ja Mosambikista käsin toimivan 
Renamo-sissiliikkeen väliin ilman toimivaa puhelin- tai radioyhteyttä 
Lusakaan. Ryöstelevät sissijoukot liikkuivat seudulla aiheuttaen paniik- 
kia ja villejä huhuja paikallisväestön keskuudessa.7% Somaliassa Siad 
Barren hallinnon romahtamista todistaneet ja toistuvasti hengenvaaras- 
sa olleet noin kolmisenkymmentä suomalaista asiantuntijaa evakuoitiin 
maasta vuoden 1990 lopulla, juuri ennen maan ajautumista täydelliseen 
anarkiaan.7% 

Joskus vaaratilanteita aiheuttivat myös luonnonmullistukset. Syys- 
kuun alussa 1992 merenalainen maanjäristys ja sitä seurannut hyöky- 
aalto tuhosivat ison osan Nicaraguan länsirannikkoa. Paikallisen ranta- 
lomakohteen hotellissa kokoustaan viettäneet Kepan vapaaehtoiset 
selvisivät kuin ihmeen kautta aallosta, joka vei mukanaan rakennuksia 
ja ihmisiä laajalla alueella.7% Nepalissa vuonna 2015 voimakas maanjä- 
ristys aiheutti laajoja tuhoja ja vaati tuhansia kuolonuhreja. Maanjäris- 
tyksen keskelle jäänyt suomalaisnainen kuvailee kokemaansa: 


Talot sortui, ihan meiän naapuritalot ja... Tiiliä tippui, sielläkin 
missä myö oltiin niin katottiin... Meiän vieressä oli semmonen 
korkeempi — en mä tiiä, viiskerroksinen olikohan se — niin se vaan 
huojui siinä näin ja... Näki kun ne tiilet siinä liikkui ja me vaan 
katottiin siinä, et me ei voida tästä lähtee minnekään. Jos tuo talo 
sortuu meiän päälle, niin se sortuu meiän päälle.7* 


Sotatoimien ja luonnonmullistusten aiheuttamat vaaratilanteet kehitys- 
yhteistyötekijöille olivat vakavia mutta sangen harvinaisia. Ne osoittavat 
kuitenkin, että maailmanlaajuisella työkentällä saattoi omalle kohdalle 
sattua kaikkea, mitä vain kuvitella saattaa. Paljon enemmän päänvaivaa, 
hankaluuksia ja epävarmuutta suomalaisille kehitysyhteistyöntekijöille 
aiheuttivat kohdemaiden normaalit olosuhteet, jotka usein poikkesivat 

huomattavasti niistä kuvitelmista ja mielikuvista, joita suomalaisilla oli 
omasta takaa ja joita he omaksuivat valmennusjakson aikana. Moni koki, 
ettei valmennuskursseilla annettu kuva perillä odottavista olosuhteista 
vastannut kohdemaiden todellisuutta. Vaikka tieto maiden olosuhteista 
ja toimintaympäristöstä oli levinnyt vuosien saatossa, perillä moni häm- 
mentyi käytännön järjestelyjen puutteellisuudesta vielä 1980-luvullakin. 
Arjen sujuvuutta edesauttoi kielitaito, joka monella tulijalla oli kuiten- 
kin riittämättömällä tasolla tehtävän vaatimuksiin nähden. Muutamien 
maiden heikko asunto- ja turvallisuustilanne herätti kritiikkiä erityises- 
ti ulkoministeriötä ja sen virkailijoita kohtaan. Monet ulkoministeriön 
palveluksessa aloittaneet kokivat joutuneensa heti tuoreeltaan työnan- 
tajansa hylkäämäksi, vaille ohjeistusta oman onnensa nojaan. Joillekin 
lisähuolia aiheutti mukana seuranneen perheen sopeutuminen uusiin 
oloihin. Lastenhoidon järjestäminen ja koulunkäynnin aloittaminen vie- 
raassa kulttuurissa herättivät huolta, ja osa suomalaisista poti huonoa 
omaatuntoa siitä, millaiseen ympäristöön olivat lapsensa tuoneet. Joille- 
kin perheille taas uusi tautiympäristö aiheutti jatkuvaa epämukavuutta. 

Kulttuuriset erot olivat huomattavia, joskin harvoille ylitsepääsemät- 
tömiä, mutta useat kokivat luontevien sosiaalisten suhteiden luomisen 
paikallisiin ihmisiin liki mahdottomaksi työtehtävien ulkopuolella. Tä- 
hän vaikuttivat niin kulttuuriset, koulutukselliset kuin varallisuuserotkin 
sekä historiasta periytyneet representaatiot, mielikuvat ja ennakkoluulot 
puolin ja toisin. Niinpä suomalaisten ensisijainen samaistumiskohde oli 
paikallinen ekspatriaattiyhteisö ja sen koloniaalista perua oleva etuoikeu- 
tettu elämäntapa, johon suomalaisten oli verrattain helppo samaistua. Se 
tarjosi eräänlaisen turvaverkon ja samanhenkisten moraalisen yhteisön 
kansalaisuuteen katsomatta. Fkspatriaattiyhteisön elämäntapaa pidettiin 
sekä kiehtovana että outona. Etenkin 1960- ja 1970-luvuilla Apumaan 
elintaso ja elämäntapa olivat useille suomalaisille vielä uusia ja ennen 
kokemattomia. Ne tarjosivat monille suomalaisille kiehtovia elämyksiä 
mutta myös haasteita arjen järjestelyissä sekä vahvasti rodullistettuja ja 
sukupuolittuneita rooleja ja käyttäytymismalleja, jotka koettiin rajoittavi- 
na. Esimerkiksi monet Apumaahan aviomiehiään seuranneet, Suomessa 
aktiivisesti työelämässä toimineet naiset joutuivat asettumaan kotiäidin ja 
taloudenhoitajan rooliin, josta he Suomessa olivat vastikään vapautuneet. 

Sopeutuminen Apumaan olosuhteisiin on aihe, jota muistelmakirjal- 
lisuudessa on lähestytty usein kulttuuristen eroavaisuuksien ja ”eksotii- 
kan” näkökulmasta.” Tämä selittynee osin sillä, että elämä Apumaassa 
muuttui varsin pian arkiseksi puurtamiseksi. Se ei välttämättä poiken- 
nut merkittävästi siitä, mihin tulijat olivat Suomessa tottuneet, mutta se 
koettiin joko mielekkäämpänä tai turhauttavampana lähinnä kulttuuris- 
ten eroavaisuuksien ja työn ja vapaa-ajan erityspiirteiden vuoksi. Muisti- 
tieto- ja haastatteluaineistossa sopeutumiskokemukset saavat lisäsyvyyt- 
tä henkilöiden perheiden kokemusten kautta. Perheen arki tuli sovittaa 
Apumaan tarjoamiin raameihin, jotka poikkesivat Suomen vastaavista. 
Kysymykset turvallisuudesta, perheenjäsenten välisestä työnjaosta, vas- 
tuista ja uusista sosiaalista rooleista nousevat selkeimmin esiin sopeu- 
tumista hankaloittaneina tekijöinä. Näistä Apumaan-kokemuksia lei- 
maavista arkisista, keskeisistä piirteistä muistelmateoksissa kirjoitetaan 
vain satunnaisesti.7* 

Kehitysyhteistyötä käytännössä 


Se on tavallaan hyväksyttävä, jos lähtee tän tyyppisiin töihin, että 
siel on hardshippiä [vaikeuksia] [- -]. Siel on hyväkin puolia, mutta 
[- -] niinku jokapäiväinenkin elämä voi olla hankalaa. Mielipahaa- 
kin on joskus kokenu.” 


Ennen se oli toisenlaista kyllä vähän, annettiin rahaa mukaan ja 
sanottiin: menkää tekeen kehitysyhteistyötä.?" 


Kun Martti Toiviainen näki ensimmäistä kertaa Etelä-Tansaniassa sijait- 
sevan Uyolen maataloustutkimuskeskuksen rakennukset lentokoneen 
ikkunasta, hänelle syntyi mielikuva hienosta laitoksesta. Sitä Uyole ajan 
mittapuulla olikin. Yhteispohjoismaisin voimin ja varoin suunniteltu, 
Mbeyan laaksoon rakennettu ja vuonna 1976 toimintansa aloittanut kes- 
kus oli esimerkki hankkeesta, joka menestyi hyvin ja tuotti hyviä, paikal- 
lisiin oloihin sovellettavia tuloksia. Uyole koulutti paitsi maatalousasian- 
tuntijoita myös paikallisia viljelijöitä, mukaan lukien naisia, ja oli siten 
monella tavoin aidosti paikallisia tarpeita palveleva hanke.”™ 
Toiviainen otti vastaan kasvinsuojeluosaston johtajan tehtävän 
Uyolessa vuonna 1976. Häntä odotti paikan päällä kansainvälinen työ- 
yhteisö, johon kuului pohjoismaalaisten ja tansanialaisten ohella myös 
muiden maiden kansalaisia. Asunto järjestyi keskuksen omalta asunto- 
alueelta, työtilat olivat lähellä ja keskuksen fasiliteetit hohtivat uutuut- 
taan. Laitoksen johtaja antoi Toiviaiselle selkeän, koulutusta vastaavan 

tehtävän. Hänelle nimetty vastapari (eng. counterpart), tansanialainen 
kollega, oli ammattitaitoinen ja halukas oppimaan uutta, ja he tulivat 
keskenään toimeen erinomaisesti. Työ ja sopeutuminen Tansaniaan su- 
juivat näissä merkeissä hyvin, ja Toiviainen koki työnsä paitsi mielen- 
kiintoiseksi myös tärkeäksi.” 

Martti Toiviaisen ensimmäinen kehitysyhteistyökomennus oli suju- 
vuudessaan esimerkillinen. Jälkikäteen arvioituna kaikki vaikuttaa men- 
neen ikään kuin suunnitelman mukaan. Näin käytännössä olikin. Uyole, 
kuten muutamat muutkin varhaiset yhteispohjoismaiset hankkeet Tan- 
saniassa ja Keniassa, erottuivat useista hankkeista edukseen siinä, että 
niiden valmistelu ja suunnittelu oli toteutettu asianmukaisesti ja huo- 
lella riittävin, yhteispohjoismaisin resurssein. Tämä helpotti toteutus- 
ta ja haluttujen kehitysvaikutusten saavuttamista. Kenian ja Tansanian 
yhteispohjoismaisissa osuustoimintahankkeissa mukana olleet suoma- 
laiset kehitysyhteistyöveteraanit arvostivat uransa ajalta erityisesti näitä 
hankkeita, koska niissä oli selkeät, etukäteen huolella laaditut ja toisiaan 
tukevat komponentit sekä selkeät ja paikallisten kannalta hyödylliset ta- 
voitteet. Näissä hankkeissa myös saatiin suomalaisten mielestä aikaan 
kestäviä kehitysvaikutuksia.7 

Suomen rahoittamissa bilateraalihankkeissa tilanne oli alkuun var- 
sin toisenlainen. Kehitysyhteistyöhankkeiden suunnitteluun satsattiin 
Suomessa niukalti verrattuna muihin Pohjoismaihin tai suuriin euroop- 
palaisiin avunantajamaihin, kuten Isoon-Britanniaan ja Saksaan. Siinä 
missä britit lähettivät useampia asiantuntijoita pidemmäksi aikaa kohde- 
alueelle tutkimaan jonkin kehityshankkeen mahdollisuuksia, Suomesta 
lähetettiin kohdemaahan yleensä kuukaudeksi muutama konsultti, jotka 
yrittivät määräajan sisällä löytää kaavaillulle hankkeelle toteutusmahdol- 
lisuuksia.? Erityisesti 1970-luvulla Suomen laajentaessa bilateraalista ke- 
hitysapuaan hankkeiden suunnittelu oli usein alkeellista. Jyrki Parkkinen 
kertaa Kyerwan tinakaivoshankkeen valmisteluja: ”— — koko valmistelu 
perustui siihen, että [Geologian tutkimuslaitoksen] ylijohtaja Stigzelius 
oli assistenttinsa kanssa [- -] ollut muutaman päivän Kyerwassa ja saa- 
neet muutamia papereita käsiinsä. Ja siihen perustui tää koko homma”?75 

Herman Stigzelius ja hänen assistenttinsa matkustivat maalis-huhti- 
kuussa 1974 noin kuukauden ajan Tansaniassa, Sambiassa ja Keniassa 

tutustuen mahdollisiin kaivoshankkeisiin. Tiukan aikataulun vuoksi he 
viettivät Tansanian Kyerwassa vain muutaman päivän. Yksityiskohtaista 
hankesuunnittelua ei käytännössä tehty. Projektin käytännön toteutuk- 
sen kannalta oleellinen tiedonkeruu ja suunnittelu tehtiin vasta Parkki- 
sen saavuttua Tansaniaan henkilökohtaisesti hanketta käynnistämään 
loppuvuodesta 1975. Samalla alkoi selvitä, että hankkeen menestyksel- 
lisen toteuttamisen esteenä oli huomattavia käytännön ongelmia. Puut- 
teellisen ennakkosuunnittelun vuoksi ongelmat alkoivat valjeta vasta 
silloin, kun työhön piti jo ryhtyä. Pulaa oli ajoneuvoista ja polttoaineesta 
aina kirjoituspaperiin ja purkinavaajiin asti.”° 

Vielä 1980-luvun alkupuolella ei ollut tavatonta, että ulkoministeriön 
rahoittamilta hankkeilta hankesuunnitelma, ”projektidokkari”, puuttui 
kokonaan. Esko Ikävalko, joka ulkoministeriön palkkaamana lähetettiin 
Sambian Luapulaan lannoiteprojektin palvelukseen, muistaa suomalais- 
ten työkavereidensa kanssa ihmetelleensä, mitä tehdä, kun selkeää han- 
kesuunnitelmaa ei ollut sen enempää Sambian maatalousministeriöllä 
kuin Suomen edustustollakaan. Ikävalkon ja hänen työtovereidensa pe- 
lastukseksi osoittautui samassa paikassa rahoitusvaikeuksiin ajautunut 
FAO:n hanke, jolta suomalaiset ”lainasivat” työmenetelmän, jota sitten 
alettiin levittää lähiseudun kyliin.”” 

David Mossen näkemys, jonka mukaan kaikki kehitysyhteistyöhank- 
keet saavat alkunsa paperille laadittuina yksityiskohtaisina projekti- 
suunnitelmina, ei siten täysin päde suomalaisessa kehitysyhteistyössä. 
Mossen mukaan kehityshankkeiden suunnittelu on ennen kaikkea so- 
siaalinen prosessi, johon vaikuttavat avunantajatahon ja vallitsevan ke- 
hityspolitiikan linjausten ohella Apumaan sisäiset valtasuhteet ja verkos- 
tot sekä suunnitteluun osallistuvien asiantuntijoiden väliset suhteet ja 
toimintakulttuurit. Prosessin tuloksena syntyvä projektidokumentti on 
lähtökohtaisesti epätasa-arvoisen neuvottelu- ja suunnittelumyllyn tulos. 
Siinä avunantajan hallitseva rooli suhteessa vastaanottajaan, kehityksen 
päämääriin ja käytettävään teknologiaan pyritään piilottamaan suunnit- 
teluprosessin yhteistyötä ja paikallista osallistumista korostavan reto- 
riikan ja rituaalien — kuten yhteisten työpajojen ja kokousten — taakse. 
Käytännössä hankesuunnitelma on rahoittajan ja suunnitteluprosessiin 
osallistuneiden eri alojen asiantuntijoiden vajavaisten tietojen pohjalta 

kiireessä aikaansaama kompromissi. Se heijastaa ajalleen tyypillistä ke- 
hityspoliittista näkemystä, ja sen sovellettavuus käytäntöön paikallista- 
solla vaihtelee.” 

Yksityiskohtaisempi hankesuunnittelu alkoi vähitellen yleistyä suo- 
malaisten kehitysyhteistyöhankkeissa 1980-luvulla projektiavun kasvun 
myötä. Muiden avunantajamaiden tapaan alettiin puhua projektisyklistä, 
joka käytännössä tarkoittaa hankkeen loogista etenemistä suunnittelu- tai 
valmisteluvaiheesta (eng. preparation phase) toteutuksen (eng. implementa- 
tion phase) kautta toteutuksen jälkeiseen vaiheeseen (eng. post-implemen- 
tation phase). Valmisteluvaiheeseen pyrittiin ottamaan mukaan entistä 
enemmän paikallisia toimijoita - mukaan lukien konsultteja, jos sellaisia 
oli saatavilla. Lopullinen projektidokumentti syntyi suomalaisten ja pai- 
kallisten yhteisten arvioiden pohjalta.?9 Vaikka suunnitteluvaihe näytti 
paperilla hyvältä, sen käytännön toteutus saattoi silti olla aivan muuta: 


Täältä joku Möttönen ja Möllinen lähetettiin vaan äkkiä sinne ja ne 
yrittää mennä ministeriöstä toiseen ja keskustella ja saada jotain 
ideaa kauheella kiireellä ja [--] satasivuinen dokari tuli sitten kah- 
den viikon matkan tuloksena ja viikko sitten dokarin kirjotukseen 
vielä, ja monesti ne sitten eivät olleet kovin perusteellisia, ja jos 
vielä niillä kavereilla ei ollut laaja-alaista kokemusta, niin ne oli... 
Osa saatto olla aika puutteellisia [- -]. Saksalaisillakin oli aika pit- 
kät nämä [ajat], että siellä käytiin useita kertoja ja oltiin puoli vuot- 
ta, vuosi, ja sitten saatiin projektidokumentit hiotuksi silleen, että 
tämä vois toimia... Siinä on paljon suuremmat mahdollisuudet on- 
nistua, kun se, että tällä suomalaisten äkäisellä tekemisellä... Että 
keksittiin joku idea ja lähetettiin heti porukka.”° 


Suomessa ulkoministeriön kehitysyhteistyövaroin toteutettavista kehi- 
tysapuhankkeista kilpaili alkuun verrattain pieni joukko suomalaisyri- 
tyksiä. Joidenkin toimijoiden taustalla vaikutti huomattavia eturyhmiä, 
joilla oli kytköksiä valtakunnan politiikan huipulle. Yksi tällainen toimija 
oli FinnAgro, Valion, Kemiran ja Hankkijan vuonna 1979 perustama 
maatalousalan konsulttiyhtiö, joka tarjosi asiakkailleen talousanalyyseja, 
hankesuunnittelua ja teknistä apua ja jolla oli yhteyksiä keskustapuo- 

lueeseen.”" Ulkoministeriön kehitysyhteistyöosaston virkailijoiden vie- 
raillessa Nicaraguassa tammikuussa 1982 vierailun isännät esittivät Suo- 
melle pyynnön maan maitotaloussektorin avustamisesta. Suunnitteilla 
oli neljän vanhan meijerin uudistaminen ja uuden maidonprosessointi- 
laitteiston sekä juustolan toimitus. 

Kehitysyhteistyöosastolla hankkeen valmistelu päätettiin saadun tar- 
jouksen perusteella antaa FinnAgrolle. Yhtiön tarjous hankkeen suun- 
nittelusta käsitti yhden suomalaiskonsultin kahden viikon matkan koh- 
dealueelle kahden FAO:n karja- ja meijeriasiantuntijan kanssa. Matkan 
tarkoitus ilmaistiin seuraavasti: ”— — kartoittaa Suomen mahdollisuudet 
osallistua ko. sektorin tukemiseen, ja tehdä esitys avun muodosta ja kes- 
tosta projektiaikatauluineen ja kustannusarvioineen. Erityisesti tutkittai- 
siin mahdollisuudet osallistua kahdenvälisenä yhteistyönä toteutettavaan 
investointiluontoiseen hankkeeseen”??? Kuukaudessa laatimansa hanke- 
suunnitelman perusteella FinnAgro sai hankkeen toteutettavakseen, ja se 
käynnistyi syksyllä 1984. Kaksi vuotta myöhemmin, syyskuussa 1986, ke- 
hitysyhteistyöosaston maa- ja metsätaloustoimiston johtaja Kari Karanko 
teki alaisensa Selma Honkasen kanssa matkan Nicaraguaan arvioidakseen 
muun muassa maitotalousalan kehitysyhteistyön siihenastisia tuloksia. 
Matkaraportissaan Honkanen totesi meijerien uudistamisesta seuraavaa: 


Valtaosassa Suomesta toimitetuista laitteista on väärät jännitearvot 
ja eräissä väärät taajuudet. Jännitteet on kyllä korjattavissa transfor- 
maattoreilla, joiden hankinta näyttää olevan tuskallinen toimenpide, 
taajuudet ainakin eräissä tapauksissa vaativat uudet moottorit. Niis- 
säkin laitteissa, jotka muuten saattaisivat toimia, puuttuvat ohje- ja 
huoltokirjat. Halonen Oy:n maitopakkauslaitteita pitävät lähes käyt- 
tökelvottomina, nähtävästi koulutus ei ole ollut tarpeeksi pitkä ja te- 
hokas. [--] Projektin asiantuntija ei ole ollut tarpeeksi meijeritekniik- 
kaa tunteva, ja lisäksi käyttänyt runsaasti alkoholia. Tilanne oli sama 
yhden lyhytaikaisen konsultin kohdalla. [- -] [Nicaragualaiset] pai- 
nottavat teknisen tietämyksen tarvetta projektihenkilöstöä valittaessa. 
Edellyttavat laitetarjousten saamista tarkastettavakseen ennen tilaus- 
ten tekemistä. Esittävät, että laitteiden manuaalit toimitetaan espan- 
jankielisenä. [- —] Esitetyt vaatimukset vaikuttavat kohtuullisilta.7% 

FinnAgro halusi edelleen laajentaa maitotaloushanketta rakentamalla 
juustomeijerin Boacon-Camoapan karjatalousalueelle. Yhtiö tarvitsi 
hankkeelle ulkoministeriön hyväksynnän ja rahoituksen. Karanko tutki 
Nicaraguan-vierailunsa aikana seikkaperäisesti, oliko hankkeella edelly- 
tyksiä onnistua. Kohdealueella jo toimineet FinnAgron edustajat yrittivät 
puhua asioita hankkeen kannalta parhain päin, mutta näkemänsä ja kuu- 
lemansa perusteella Karanko katsoi, ettei hankkeella ollut realistisia on- 
nistumisedellytyksiä. Lisäselvitysten jälkeen hanke lopulta haudattiin.?* 

Kenties juustomeijerin kohdalla olisi käynyt toisin, jos Finn Agro oli- 
si saanut lähettää hanketta selvittämään omat konsulttinsa ilman ulko- 
ministeriön edustajia, kuten usein tapana oli. Mikäli hankkeen toteu- 
tusta havitteleva yhtiö teki hankkeen ennakkosuunnittelun omien tai 
palkkaamiensa konsulttien kautta, oli oletettavissa, että lopputulos oli 
harvemmin yrityksen kannalta kielteinen. Tämä oli konsulttitoiminnan 
realismia kehitysyhteistyössä: ”Niitten [konsulttiyhtiöiden] täytyy myydä 
projekteja, et ne saa rahaa ja sen jälkeen se, et miten se projekti menee, 
niin se ei oo niinkään tärkeää”? 

Kuten FinnAgron esimerkki osoittaa, hankesuunnittelu ei välttämättä 
ollut onnistunutta, vaikka suunnittelu tilattiin hankesuunnitteluun eri- 
koistuneilta konsulttiyrityksiltä, joilla oli kokemusta työskentelystä kehi- 
tysmaissa.?** Suurtenkaan hankkeiden kohdalla riskianalyysien laadinta 
ei ollut riittävällä tasolla. Olosuhteet kohdemaissa saattoivat muuttua 
oleellisesti hankkeen aikana ja estää hankkeen toteutuksen alkuperäi- 
sen suunnitelman mukaan. Näin tapahtui yhden Suomen suurimman 
kehitysyhteistyöhankkeen, Vietnamin Pha Rungin telakan, kohdalla. 
Vietnamilainen osapuoli ei kyennyt selviytymään velvoitteistaan, joten 
työt oli teetettävä suomalaisyhtiöillä, mikä nosti kustannuksia. Maassa 
vallinneet epävarmat olot johtivat siihen, että hanketta toteuttaneet yh- 
tiöt kieltäytyivät sitovista urakkasopimuksista ja laskuttivat palveluistaan 
juoksevasti hanketta koordinoivaa Tie- ja vesirakennushallitusta (TVH). 
Suurhankkeen kulujen paisuminen vaati ulkoministeriöltä leikkauksia 
muiden jo käynnissä olevien kehityshankkeiden määrärahoihin.?" 

Konsulttiyhtiöille hankesuunnittelu ja hankkeiden toteutus oli liike- 
toimintaa, jonka ensisijaisena tavoitteena oli liikevoiton tuottaminen. 
Yksityisten konsulttiyhtiöiden menestyminen kilpailussa edellytti kui- 

tenkin sitä, että niiden tekemä työ oli laadukasta. Sri Lankassa suomalai- 
nen konsulttiyritys laati vuosina 1980-1981 yhdessä paikallisten asian- 
tuntijoiden, konsulttien ja kyläläisten kanssa kattavan suunnitelman 
yhden maakunnan vesihuollon järjestämisestä. Sen ajan suomalaisella 
mittapuulla perusteellisesti suunniteltu hanke toteutui ilmeisen hyvin: 
alueen vesihuolto oli toimivaa ja hyödytti alueen asukkaita vielä 25 vuotta 
valmistumisensa jälkeen.?* 

Vajavainen suunnittelu johtui paitsi kiireestä ja yhtiöiden lyhytnä- 
köisestä kulujen karsimisesta, myös sopivan, tehtäviensä tasalla olevan 
henkilöstön puutteesta. Vasta 1980-luvun kuluessa Suomeen vähitel- 
len muodostui kehitysmaiden olosuhteita tunteva, kehitysyhteistyöteh- 
tävissä kouliintunut asiantuntijoiden joukko, jonka kokemusta saattoi 
hyödyntää myös hankesuunnittelussa. Osa heistä työllistyi ulkominis- 
teriöön, osa pohjoismaisiin ja kansainvälisiin kehitysyhteistyöorgani- 
saatioihin ja osa kehitysyhteistyötä tekeviin yrityksiin ja kansalaisjärjes- 
töihin. 1980-luvulla vakiintuneen käytännön mukaan ulkoministeriön 
avaamissa tarjouskilpailuissa hankkeen kokonaisbudjetti oli määritelty 
ennalta, jolloin konsulttiyhtiöt kilpailivat sillä, millaisia komponentteja 
ne saivat sisällytetyksi annettuun budjettiraamiin. Kovin kilpailu yh- 
tiöiden välillä käytiin pätevästä ja ammattitaitoisesta henkilöstöstä, ja 
suurimmat yhtiöt pyrkivät ”ostamaan” alan parhaat osaajat palveluk- 
seensa.??? 

Pelkkä työkokemus kehitysmaissa ei kuitenkaan taannut henkilön 
sopivuutta tehtävään, kuten yllä kuvattu FinnAgron esimerkki osoit- 
taa. Myöskään ulkoministeriön kehitysyhteistyöosastolla ei ollut osoit- 
taa riittäviä henkilöstöresursseja hankesuunnittelun tarpeisiin, eivätkä 
suunnitelmia Helsingistä käsin arvioineet virkailijat välttämättä olleet 
aina täysin perillä siitä, millaisia hankkeiden toteuttamisedellytykset 
kohdemaassa todellisuudessa olivat. Kohdemaissa toimineet edustus- 
tojen kehitysyhteistyösihteerit, sikäli kun sellaisia oli, toimivat omien 
kiinnostustensa ja osaamisensa tason mukaan. Vaikuttaa siltä, että tässä 
suhteessa vaihtelua oli melkoisesti.” 

Laman myötä supistuneiden resurssien ja EU-jäsenyyden myötä kas- 
vaneen kilpailun seurauksena kehitysyhteistyöhankkeiden suunnittelu 
muuttui kovaksi ammattilaistyöksi 1990-luvulla. Suomalaiset konsultti- 


KEHITYSYHTEISTYÖTÄ KÄYTÄNNÖSSÄ 195 


https://doi.org/10.21435/ht.290 


yhtiöt joutuivat terävöittämään toimintaansa pärjätäkseen kovenevas- 
sa kansainvälisessä kilpailussa. Kehitysyhteistyön painotusten muut- 
tumisen myötä hankesuunnittelun edelle nousi kokonaisvaltaisempi 
ohjelmasuunnittelu, joka muutti myös konsulttiyhtiöiden työtä entistä 
laaja-alaisemmaksi.?" Tämä ei silti takaa, että nykyisetkään suunnitel- 
mat huomioisivat riittävästi kaikkia toteutukseen vaikuttavia seikkoja, 
etenkään jos suunnittelijalta tai rahoittajalta puuttuu kokemusta kehitys- 
maiden olosuhteista, toimintakulttuurista ja kenttätyön realiteeteista.?? 
Hannele Kankuri kieltäytyi miljoonien eurojen suuruisen EU-hankkeen 
vetovastuusta, koska katsoi, että vaikka hankkeen budjetti oli enemmän 
kuin riittävä, suunnitelman aikataulu oli työmäärään suhteutettuna epä- 
realistinen ja mahdollisuus epäonnistumiseen — toisen sanoen siihen, 
että hanke myöhästyisi sovitusta aikataulusta eikä budjetoituja rahamää- 
riä ehdittäisi käyttää suunnitellulla tavalla — oli suuri. Seuraamukset oli- 
sivat toteuttajan kannalta vakavia: 


— — mä tunnen sen maan, et mä oon ollu [siellä] kolme vuotta ja 
mä tiedän niinku [sen] ja mä tiedän [sen] paikallisen [järjestön] ja 
mä tiedän heidän taloushallinnon tason ja mä tiedän nää jotkut 
byrokratiat ja vähän ihmisiä ja mitä-mitä, mut se on juuri se syy, 
minkä takia minä en sitä ota [--]. Mä sanoin, et mä oon rehellinen 
ihminen ja mä en halua menettää yöunia, et minä en ota. Et raha 
on liian suuri ja aikaa on liian vähän.?3 


Olipa hankesuunnitelma millainen tahansa, kenttätyöhön lähtevien 
asiantuntijoiden täytyi yrittää parhaansa mukaan toteuttaa laadittua pro- 
jektidokumenttia. Tämä tapahtui yhteistyössä paikallisten työtovereiden 
kanssa vastaanottajamaan viranomaisten ja rahoittajien edustajien val- 
vonnassa. Hankkeen etenemisen kannalta oli siten olennaista, että suo- 
malaisten ja heidän paikallisten työtovereidensa välinen vuorovaikutus 
oli sujuvaa ja että kenttätasolla hankkeen päämääristä ja keinoista vallitsi 
yksimielisyys ja vastuualueet olivat selvät. 

Vastapari — counterpart 


Kun mä tulin Dodomaan, niin se mun edeltäjä oli lähteny jo pois 
[- -] et mun piti itse mennä joka paikkaan ja enhän mä edes tien- 
ny, mistä mä löydän mitäkin [--]. Mä kävin siel toimistolla, istuin 
siellä joka päivä ja luin niitä fileja ja juttelin ihmisten kanssa, joita 
tuli, mut en mä nähny sitä... tätä mun counterpartia [--] ensimmäi- 
sen viikon aikana. Sitten mulle sano yks kaveri, mee tonne osuus- 
kauppaan, et [- -] siellä on semmonen sisäpiha, missä tarjoillaan 
kaljaa, et se löytyy sieltä. No, sinnehän mä menin sitten ja sieltähän 
se löyty ja sitten päästiin vähän kerrassaan alkuun.?4 


Asiantuntija-avussa oli 1960-luvulta lähtien yleisesti käytössä vastapari- 
käytäntö. Periaatteena oli, että vastaanottava organisaatio osoitti saapuval- 
le asiantuntijalle vastaparin, jonka koulutustausta ja työtehtävä vastasivat 
mahdollisimman pitkälle tulijan vastaavia. Läheskään aina tämä ei toteu- 
tunut, mutta monet suomalaiset saivat työtovereikseen innostuneita ja 
motivoituneita paikallisia, joista tuli heille paitsi työtovereita myös ystäviä, 
joiden kanssa yhteydenpito saattoi jatkua pitkään yhteisten työtehtävien 
jo lakattua. ? Vastapari oli tärkeä henkilö asiantuntijan uuteen työyhtei- 
söön integroitumisen kannalta. Vastapari toimi eräänlaisena välittäjänä 
asiantuntijan ja työyhteisön välisessä vuorovaikutuksessa, jossa uutta in- 
formaatiota virtasi molempiin suuntiin eri kielillä, sekä auttoi ongelmati- 
lanteissa, mikäli hankkeen tavoitteista tai toteutuksesta oli erimielisyyttä 
osapuolten kesken. Lisäksi vastaparin tuli pyrkiä omaksumaan mahdol- 
lisimman paljon tietoja ja taitoja asiantuntijakollegaltaan välittääkseen 
niitä eteenpäin organisaatiossa asiantuntijan lähdettyä. ?* 

Sopivan vastaparin löytyminen ei ollut taattua. Suomen ensimmäi- 
sistä kehitysjoukkolaisista useat jäivät kokonaan ilman vastaparia, ja 
toisille pätevä sellainen järjestyi vain osaksi aikaa.7? Kyvykkäitä ehdok- 
kaita ei yksinkertaisesti riittänyt kaikkien kehityshankkeiden palveluk- 
seen, sillä avunantajamaat sovelsivat yleisesti vastaparikäytäntöä kehi- 
tysyhteistyössä ja monissa kehitysmaissa oli huutava pula koulutetusta 
ja osaavasta työvoimasta. Niinpä vastapareiksi päätyi myös henkilöi- 
tä, joiden koulutus ja sopivuus keskitason asiantuntijatehtäviin olivat 

riittämättömät. Tämä saattoi heijastua yleiseen työilmapiiriin ja siihen, 
kuinka työyhteisö suhtautui asiantuntijan tekemiin ehdotuksiin: ”- — 
työnjohto supistuu [- -] nykyisin vain silloin tällöin järjestettäviin hauk- 
kumistilaisuuksiin. N.s. counterparttinani toistaiseksi toimiva etumies 
hoitaa nykyisin tavalliset mekaaniset toimitukset varsin tyydyttävästi 
vaikkakin on sanottava, että työnjohdon psykologiasta hänellä ei ole 
juuri tajua.”?8 

Osa kehitysjoukkolaisista sai työnsä sujumaan ilman vakituista vas- 
taparia, osalla taas integroituminen työyhteisöön vaikeutui ja tehtävän- 
kuva jäi epäselväksi. Jotkut kokivat, että heidän panoksensa jäi siten va- 
jaaksi ja että kaikkea sitä kapasiteettia, jota asiantuntijalla oli tarjota, ei 
kyetty hyödyntämään.?9 Suomalaisille, jotka työskentelivät yhteispoh- 
joismaisissa osuustoimintahankkeissa Tansaniassa ja Keniassa 1970- ja 
1980-luvuilla, vastaparit järjestyivät. Nämä suomalaiset muistavat, kuin- 
ka tärkeä apu pätevä vastapari oli.** Tansanian valtiovarainministeriössä 
työskennellyt asiantuntija kertoo: 


Kun ministeri lähti Maailmanpankkiin, niin yhdessä tän mun 
counterpartin kanssa me kirjotettiin se puhe, mitä se esitti siellä. 
Ja myöskin sitten kirjoitettiin osa budjettipuheesta ja editoitiin se 
koko puhe. Tää mun counterpart osti korin kaljaa ja sitten me jää- 
tiin yöksi sinne toimistoon ja kirjotettiin yöllä se puhe, aamulla se 
oli sitten valmis.” 


Kepan palkkalistoilla 1980-ja 1990-luvuilla kehitysyhteistyöhön lähte- 
neiden kokemus vastapareista oli niin ikään hyvin vaihteleva. Osalle 
sellainen järjestyi, osalle ei. Toisten kohdalla yhteistyö sujui hyvin tai 
vähintäänkin tyydyttävästi, kun taas toiset joutuivat painimaan jatkuvien 
ongelmien kanssa. Jouko Koppinen ihmetteli vastapariensa eli ”kontra- 
parttiensa” [esp. contraparte] heikkoa eläinlääketieteen osaamista: ”[He] 
olivat Neuvostoliitossa opiskelleita eläinlääkäreitä. He olivat reippaita 
kavereita, mutta eivät he juuri mitään osanneet. Yhdenkään koulutuk- 
seen ei ollut sisältynyt käden taitoja. Pelkäänpä, etteivät he olleet kos- 
kaan päässeet koskemaan eläimeen. ”?? Jotkut ilman vastaparia jääneet 
aloittivat oma-aloitteisesti työtehtäviensä uudelleenjärjestelyn, jotta koki- 

sivat olevansa edes jollakin tapaa hyödyksi.” Kaikilla vapaaehtoisilla ei 
kuitenkaan ollut mahdollisuuksia työn oma-aloitteiseen uudelleen jär- 
jestelemiseen, vaan he joutuivat sopeutumaan siihen, mitä tarjolla oli: 


—- tehtäväkuvaus tehtiin vastaamaan lähinnä kontraparttini tarpei- 
ta ja siinä korostettiin materiaalisen avun ja auton tärkeyttä. Tär- 
keää oli myös se, että hänet nimitettiin sekä kontrapartikseni että 
esimiehekseni, mistä käytännössä seurasi se, että tapasin häntä 
silloin, kun hän tarvitsi kuljetusta ja silloin kun oli reunioneja [ta- 
paamisia], mutta työtoverini hän ei missään tapauksessa ollut eikä 
hän halunnut ottaa vastaan mitään kehittämisideoita, ei ainakaan 
niin, että niistä olisi yhdessä keskusteltu tai niitä olisi parannettu.”4 


Kehitysyhteistyöhankkeiden ajan myötä lisääntyessä ei pätevien virka- 
miesten ja asiantuntijoiden määrä kohdemaiden vastaanottajaorganisaa- 
tioissa kasvanut läheskään samassa suhteessa. Kun paikallisista osaajista 
oli pulaa, yhdelle henkilölle saattoi kasautua useampia samanaikaisia 
vastaparitehtäviä eri hankkeissa: 


—=— se paikallinen hallintokoneisto, niin se ei pysty millään niinku 
sulattaan ja ottaan vastaan niin paljon projekteja, kun on tyrkyl- 
lä ja käynnissä. Kun ei ole niinku mitään semmosta erillisorga- 
nisaatiota, joka ottais vastaan ulkomaisia projekteja, vaan ne on 
ministeriön virkamiehet, jotka sitten oman työn ohella [--] joutuu 
toimimaan siis paikallisena counterpartina ja seuraamaan sitä, ja ne 
on aivan ylityöllistettyjä siinä, ja sitten kun tulee ovista ja ikkunois- 
ta näitä projekteja, niin johan se rupee niinku tympimään suoras- 
taan niitä, että joko nuokin taas tyrkyttää jotakin, että kyl ois paljon 
helpompi, kun ne antas suoraan rahaa, eikä tartteis käydä kaikkia 
heidän proseduurejaan läpi.” 


Fi ollut tavatonta, että jotkut vastaparit vähät välittivät kehityshankkeen 
toteutuksesta ja pyrkivät ainoastaan hyötymään saavuttamastaan ase- 
masta taloudellisesti.4° Hankkeet, joista oli mahdollista hyötyä henkilö- 
kohtaisesti, olivat etusijalla. Tästä seurasi noidankehä, jossa vastaparien 

henkilökohtaisen taloudellisen hyödyn tavoittelu johti siihen, että he 
”kahmivat” helposti rahastettavia hankkeita. Kun vastaparien työtaakka 
kasvoi, he edistivät vain sellaisia hankkeita, jotka olivat ”maksukykyisiä”: 


Toiset on ottanu sen liian vakavasti, et kun ei mitään saa aikaseks 
ja kaikki menee päin mäntyä siellä, kukaan ei haluu toteuttaa oh- 
jelmia sillä tavalla kun ne piti, ja counterpart — niillä ei oo niinku 
vähäisintäkään mielenkiintoa sitä asiaa kohtaan, ne vaan yrittää 
vetää välistä, et saisivat omaa rahaa siitä.747 


Toimiessaan 1990-luvulla Sambiassa FinnAgron palveluksessa Esko 
Ikävalko huomasi, kuinka kehitysyhteistyörahasta oli muodostunut 
eräille paikallisille virkamiehille mukava tulonlähde, jota nämä pyrkivät 
”lypsämään” aina tilaisuuden tullen: 


—=— jäi niinku mieleen se, et tuota, kun ne rupes melkein niinku 
kapinoimaan, kun heille ei makseta päivärahaa. [- —] Et siit oli tul- 
lu niinku tämmönen instituutio, joka oli niinku tavallaan itsestään 
selvä [--] [että] he hyöty siitä ja [| --] motivaatio ei kaikilla ollu... Siin 
oli tämmöstä sitten tapahtunu.” 


Virallisen kehitysavun ulkopuolella toimineilta kansalaisjärjestöiltä edel- 
lytettiin niin ikään eräänlaista vastaparikäytäntöä: kohdemaasta täytyi 
löytää hankkeen tarkoituksiin sopiva yhteistyökumppani, jonka piiristä 
hankkeen paikallinen vastuuhenkilö nimettiin. Usein yhteistyökump- 
pani oli paikallinen kansalaisjärjestö; lähetysjärjestöjen ja muiden us- 
konnollisten avustusorganisaatioiden kohdalla kyseeseen saattoi tulla 
myös paikallinen kirkko. Läheskään aina ei voitu varmistua paikallisten 
toimijoiden motiiveista ja kyvystä toimia hankkeessa edellytetyllä tavalla. 
Väärinkäytösten mahdollisuus oli usein suuri, koska esimerkiksi varain- 
käytön valvonta kenttäolosuhteissa saattoi olla vaikeaa.?9 

Suomalaisten kehitysyhteistyön ammattilaisten kertomusten ja käyte- 
tyn arkistoaineiston pohjalta vaikuttaa siltä, että vielä 1960- ja 1970-lu- 
vuilla vastaparikäytäntö toimi pitkälti siten kuin sen oli alun perin aja- 
teltu toimivan. Eniten ongelmia aiheutti koulutetun, vastaparitehtäviin 

menestyksellisesti kykenevän väen niukkuus vastaanottajamaissa. Suo- 
malaisten kokemusten mukaan vastaparit olivat pääosin erittäin moti- 
voituneita, innokkaita oppimaan ja päteviä työssään. 

Muutos huonompaan suuntaan näyttää tapahtuneen 1980-luvulla, 
jolloin yleinen kehitysyhteistyön kasvu lisäsi suuresti hankkeiden mää- 
rää, mikä johti pulaan osaavista vastapareista. Samalla vuosikymmenellä 
monissa Afrikan maissa alkanut talouden liberalisointi yhtäältä kurjisti 
valtaväestön ja virkamiehistön elinoloja ja toisaalta aloitti kansalaisjär- 
jestöjen laajamittaisen esiinmarssin kehitysyhteistyössä.?* Lisääntyneet 
kehitysyhteistyömäärärahat, joita kanavoitiin moninaisten toteuttajien 
moninaisiin hankkeisiin, asettivat kohdemaiden apua vastaanottavat 
organisaatiot ja niiden toimintakyvyn kovan paineen alaiseksi. Jokai- 
seen kehitysyhteistyöhankkeeseen ei löytynyt osaavia ja motivoituneita 
paikallisia virkamiehiä tai asiantuntijoita, vaan vastaparien kasvavaan 
joukkoon liittyi väistämättä myös niitä, jotka olivat liikkeellä kyseenalai- 
sin motiivein. Vastaparikäytännössä ilmenneet väärinkäytökset on siten 
suhteutettava osaksi ajan laajempaa poliittistaloudellista kontekstia. On 
myös ymmärrettävä, että vastaparien, kuten muidenkin paikallisten yh- 
teistyökumppanien, kohdalla suomalaisten kehitysyhteistyöntekijöiden 
muistiin ovat usein jääneet elämään juuri erityisen positiiviset ja erityi- 
sen negatiiviset tapaukset. Myös arkistoaineiston osalta on todettava, 
että vaikka ongelmia ilmeni aika ajoin, valtaosalla työ vastaparien kanssa 
sujui normaaliin tapaan ilman suurempaa dramatiikkaa. 


Työskentely Apumaassa 


Totuttautuminen täkäläiseen työilmapiiriin on sujunut kohtalaises- 
ti. Suurimpana kantona kaskessa ovat olleet toimiston brittiläiset, 
jotka pyrkivät kaikin tavoin säilyttämään nykyiset olot sellaisenaan 
ja tuntuvat muutenkin elävän vielä kolonialistista aikaa. Toisena työ- 
tehoa ja työintoa jarruttavana tekijänä voin mainita erittäin pitkälle 
viedyn byrokraattisuuden [- -]. Suuri yllätys minulle oli se, että työ- 
paikassani sambialaisia virkamiehiä ei ole lainkaan, counterpartis- 
ta puhumattakaan. Sambialaisten kanssa joudun työssäni olemaan 
erittäin harvoin ja silloinkin on kosketus ollut hyvin pintapuolista.?" 

Jos [- -] se on valmiiks mielessä, että miten nää asiat hoidetaan, 
miten asiat pitää olla, niin varmasti petyt. Se on ihan varma.” 


Kuten yllä olevista sitaateista ilmenee, käytännön kehitysyhteistyö saat- 
toi poiketa varsin paljon niistä odotuksista ja mielikuvista, joita lähti- 
jät sille olivat asettaneet. Etukäteen omaksutut asenteet ja toimintatavat 
eivät välttämättä myöskään saaneet kaikupohjaa paikallisilta yhteistyö- 
kumppaneilta. Jean-Pierre Olivier de Sardanin mukaan epäsuhta odotus- 
ten ja todellisuuden välillä on kehitysyhteistyössä väistämätön. Tällöin 
on olennaista, kuinka kehitysyhteistyöntekijät siihen henkilökohtaisella 
tasolla reagoivat ja kuinka he sitä selittävät.” Olli Alhon Tansaniassa ja 
Sambiassa tutkimat suomalaisasiantuntijat kokivat kouriintuntuvasti 
erot odotusten ja todellisuuden välillä erityisesti työssä suoriutumisen 
kohdalla. Suomalaiset pitivät afrikkalaisten ammattitaidottomuutta ja 
asenteita suurimpina työntekoa hidastavina ja vaikeuttavina tekijöinä. 
He kertovat, että heidän omaa selviämistään työssä arvioitiin suomalai- 
sin työelämän kriteerein, joita ei kuitenkaan voitu soveltaa paikallisiin 
työntekijöihin heidän ammattitaidottomuutensa ja asenteidensa vuok- 
si. Työssä suoriutuakseen oli suomalaisten täten yritettävä parhaansa 
mukaan sopeutua paikalliseen työkulttuuriin, vaikka se merkitsi usein 
työtehon laskua ja tavoitteista tinkimistä. Suomalaisasiantuntijat työs- 
kentelivät kahden erilaisen normiston synnyttämän kroonisen arvoristi- 
riidan keskellä. Myös Etelä-Amerikassa toimineet suomalaiset joutuivat 
kamppailemaan samankaltaisten ongelmien kanssa.74 

Työn mielekkyyteen ja sujuvuuteen vaikuttivat ennakkosuunnittelun, 
vastaparin sekä työkulttuuristen erojen ohella myös muut tekijät, joista 
merkittävimpiä oli lopullinen työnkuva. Kohdemaahan saapunut kehi- 
tysyhteistyöntekijä oli onnekas, jos hänelle osoitettu työtehtävä vastasi 
sitä, mitä hän uskoi tulleensa paikan päälle tekemään. Suomen kahden 
ensimmäisen kehitysjoukon kohdalla parhaiten työnkuvausta vastaavat 
tehtävät löytyivät usein maataloussektorilta. Maataloussektorilla työs- 
kennelleet suomalaiset kokivat paitsi saaneensa soveltaa jo osaamaansa 
myös oppineensa jatkuvasti uutta. Heillä, jotka työskentelivät syrjäisillä 
seuduilla ja alkeellisissa oloissa, työtehtäviin liittyi myös seikkailullisia 
elementtejä, jotka toivat työhön lisää mielenkiintoa.75 

Alkeellisissa oloissa työskenteleminen oli vaikeaa mutta palkitsevaa. 
Marja-Leena Salin katsoo, että työskennellessään Suomen Lähetysseu- 
ran sairaanhoitajana syrjäisellä Etiopian maaseudulla hän ja hänen 
kollegansa olivat koko ajan ammattitaitojensa äärirajoilla, pakotettui- 
na käyttämään mielikuvitusta heille ennen kokemattomien haasteiden 
edessä. Vähäisen vapaa-aikansa he käyttivät saatavilla oleviin trooppisen 
lääketieteen teoksiin perehtyen. Salin nautti olosuhteiden tarjoamasta 
vapaudesta soveltaa ja kokeilla. Se kasvatti uskallusta, osaamista ja itse- 
varmuutta.75° 

Bilateraalisessa asiantuntija-avussa työtehtävät saattoivat työsopimuk- 
sessa näyttää selviltä, mutta käytännössä tilanne kentällä oli joskus hyvin 
toisenlainen. Kyerwan tinakaivoshankkeen huonon ennakkosuunnitte- 
lun vuoksi Jyrki Parkkinen löysi itsensä liki viiden kuukauden maassa- 
olon jälkeen kokouksesta, jossa suomalaiset ja tansanialaiset neuvot- 
telivat hankkeen toteutusta koskevista suunnitelmista. Sen enempää 
hankkeen lopullinen aikataulu, vastuualueet kuin hankkeeseen värvät- 
tävä henkilöstökään eivät vielä olleet kaikilta osin selvillä. Hanketta kos- 
keva kolmikantasopimus Suomen ja Tansanian hallitusten sekä suoma- 
laisurakoitsijan välillä oli niin ikään yhä allekirjoittamatta.77 

Suomen kehitysavun alkuaikoina tehtävänkuvaukset ja varsinaiset 
työtehtävät vastasivat parhaiten toisiaan jo vakiintuneissa, pitkäkestoi- 
sissa hankkeissa, joissa yksi asiantuntija vaihtui toiseen määräajan ku- 
luttua tehtävänkuvan pysyessä likipitäen samana.” Vuonna 1986 Jukka 
Jänis valittiin kuuden muun asiantuntijan ohella yhteispohjoismaiseen 
osuustoimintahankkeeseen Tansaniaan, jossa hän otti vastaan talous- 
hallinnon neuvonantajan tehtävät vain huomatakseen, että hänen tie- 
doilleen ja taidoilleen oli vain vähän tarvetta itse projektin sisällä. Sen 
sijaan hän pääsi vaikuttamaan vuosittaisissa viljelijöiden ja osuuskun- 
tien välisissä maataloustuloneuvotteluissa, joissa hän koki taidoistaan 
olleen viljelijäosapuolelle aidosti hyötyä.759 Suomalaisneuvonantaja, joka 
opetti samassa projektissa kirjanpitoa maaseudun kyläkomitean jäse- 
nille, muistaa, että työ oli paljon yksinkertaisempaa kuin mihin hän oli 
varautunut. Hän kuitenkin oivalsi työnsä olevan kyläläisten kannalta 
erittäin hyödyllistä, koska heidän osaamisensa ja taitotasonsa karttui- 
vat huomattavasti ja heidän luottamuksensa omiin kykyihinsä kasvoi. 

Kotitalouskoulun oppilaat ja Lasse Björkman valmistavat ”tiiliskiviä”. Buhare Home 
Economics Training Centre, Musoma, Tansania 1971. Kuvaaja tuntematon. Suomalaisen 
Kirjallisuuden Seuran arkisto. 

Vaatimattomaltakin tuntuva työ saattoi siten paikallisessa kontekstissa 
olla merkittävää.7*9 

Bilateraalisessa asiantuntija-avussa työtehtävät saattoivat vielä 
1980-luvulla olla ylimalkaisia ilman selkeitä tavoitteita. Aimo Juhola 
muistelee työskentelyään ulkoministeriön rahoittamassa metsähank- 
keessa 1980-luvun Keniassa: ”-- hommat oli sitten mitä ne oli... että 
tota siellä sai vähän niinku tehdä, mitä lystäs. Et ei se ollu semmosta, että 
joku olis tota kattonu perään, et mitä sä nyt... onks susta jotain hyötyä 
täällä ”7% Juholan, kuten monen muunkin ulkoministeriön palkkalistoil- 
la olleen bilateraaliasiantuntijan, täytyi työssä menestyäkseen olla kek- 
seliäs ja oma-aloitteinen. Työstä saattoi saada mieleisensä, jos oli valmis 
näkemään vaivaa sen eteen.7*? Esa Hurtigin mukaan tässä suhteessa mo- 
net suomalaisasiantuntijat olivat liian passiivisia ja ikään kuin odottivat 
pääsevänsä ”valmiiseen pöytään” neuvoja jakelemaan sen sijaan, että 
olisivat itse luoneet henkilökohtaisia suhteita paikallisiin kumppaneihin 
ja yhteistyöorganisaatioihin ja sitten neuvotelleet näiden kanssa oman 
asiantuntemuksensa tehokkaasta hyödyntämisestä 75 Kuten Jussi Ojala 
asian ilmaisee, asiantuntijan täytyi ensin markkinoida itsensä yhteistyö- 
kumppaneilleen eli rakentaa toimivat henkilösuhteet, joiden avulla tie 
sujuvaan yhteistyöhön sitten avautui.7% 

Useiden Kepan vapaaehtoisten varsinaiset työtehtävät eivät vastanneet 
etukäteen annettua tehtävänkuvausta tai vastasivat sitä vain osittain. Mo- 
nilla työtehtävät muotoutuivat vähitellen ensimmäisen vuoden aikana. 
Fläinlääkäri Jouko Koppinen muistelee työtään Nicaraguan Boacossa: 
”Ensimmäinen vuoteni oli ammatillisesti hukkaan heitettyä aikaa. Olin 
kokenut nautapraktikko [- —] jolla ei ollut järkevää käyttöä.”?% Toisena 
työskentelyvuotenaan Koppinen organisoi muiden ekspatriaattieläinlää- 
käreiden kanssa nicaragualaisten eläinlääkäreiden koulutusta, mikä oli 
mielenkiintoisempaa, palkitsevampaa ja todennäköisesti myös hyödyl- 
lisempää kuin hänen alkuperäiset työtehtävänsä. Metsäteknikko Antti 
Pelttari puolestaan järjesti itselleen kokonaan uuden työpaikan, koska 
tunsi, että työpaikassa, jonka Kepa hänelle alun perin oli järjestänyt, oli- 
sivat niin hänen osaamisensa kuin Kepan tekemät satsaukset häneen 
menneet hukkaan. Uudessa työssään uusien työtovereiden kanssa hän 
pääsi hyödyntämään osaamistaan mielekkäällä tavalla ja saavutti monia 

itselleen asettamia, työhön kohdistuneita tavoitteita 7* Pelttari kirjoittaa 
vuosiraportissaan: 


Työtä riittää niin paljon kuin haluaa tai ehtii tehdä. Koko ajan on 
mietittävä sitä minkä tekeminen olisi järkevintä tai kiireellisintä. 
Koko ajan olen yrittänyt myös kannustaa ihmisiä oma-aloitteisuu- 
teen ja omaehtoiseen toimintaan, mutta se on vaikeata maassa, 
jossa kaikki ovat vain tottuneet ottamaan vastaan määräyksiä. Oma 
roolini neuvonantajana, ei käskijänä (välillä tosin sitäkin joutuu 
tekemään) on monille vähän vaikea hahmottaa. [- -] Yhteistyö on 
sujunut kohtalaisen hyvin, mikä tarkoittaa sitä, että olen yhä puhe- 
väleissä kaikkien kanssa. [- -] Ammatillisesti olen tullut toimeen 
yllättävänkin hyvin, ottaen huomioon sen eron, mikä on saamani 
koulutuksen ja paikallisten työolosuhteiden välillä. Olen joutunut 
koko ajan myös opiskelemaan itse (esim. paikallisia puulajeja, nii- 
den ominaisuuksia, käyttötarkoituksia, itämistä, jne.). Asiantunte- 
mukseni onkin ollut enemmän tietynlaisen pitkäjännitteisen viit- 
simisen kuin osaamisen opettamista.”” 


Työtehtävien ja alkuperäisen tehtävänkuvauksen heikko vastaavuus 
kertoo paitsi muuttuvista paikallista olosuhteista myös puutteellisesta 
suunnittelusta, josta erityisesti monet Kepan vapaaehtoiset kritisoivat 
työnantajaansa. Tehtävänkuvaukset perustuivat paikallisten organisaa- 
tioiden pyyntöihin: organisaatio oli laatinut ne usein ylimalkaisesti ja 
osin saadakseen ulkomaalaisen vapaaehtoisen työvoimaksi ja voidak- 
seen kenties hyötyä tästä taloudellisesti. Osa työtehtävistä oli niin sanot- 
tuja gap filling -tehtäviä, joissa Kepan vapaaehtoisella paikattiin vastaan- 
ottavan organisaation kroonista henkilöstöpulaa ilman sen suurempia 
kehitystavoitteita. 

Konsulttiyhtiöiden hankkeissa kehitysyhteistyötehtäviin lähteneillä 
tehtävänkuva oli sen sijaan usein varsin selvä, eikä työtehtävien, vastuu- 
alueiden ja aikataulun suhteen ollut niin suurta häilyvyyttä kuin esimer- 
kiksi perinteisessä asiantuntija-avussa. Jussi Ojalan mukaan Etiopian 
maataloussektorin kohentamiseen oli selvät suunnitelmat, jotka pääosin 
toteutuivat toteuttaja FinnAgron kaavailemalla tavalla. Myös Ojalan ja 

hänen suomalaiskollegoidensa työtehtävät hankkeessa olivat selkeät.7%8 
Vaikka tehtävät olisivat olleet selvillä ja hankesuunnitelma huolellisesti 
laadittu, hankkeen saaminen käyntiin ja sen raiteilla ja liikkeessä pitä- 
minen vaativat silti jatkuvia ponnisteluja. Tätä Raimo Lilja kuvaa seu- 
raavasti: 


— — alkuhan on kyllä tosi kaaosta, et valtava määrä asioista pitää 
omaksua ja koko ajan niinkuin ammattitaidon äärirajoilla menee 
myöskin, että se on niin vaativaa se työ ja siihen vaikuttaa niin 
monta asiaa, ja sitten et ei se mee kuitenkaan niinkun projekti- 
suunnitelman mukaan, vaan tulee erilaisia esteitä ja lykkäyksiä ja 
niin edelleen. Se on niinku jatkuvaa kamppailua siinä, et mitä pi- 
täis tehdä ja mikä on mahdollista tehdä. Ja se on niin kokonaisval- 
taista se työ, että | --] koskaan aika ei niinku riitä tekemään kaikkee 
sitä mitä pitäis, et odotukset on niin viritetty korkeelle siihen näh- 
den, mikä on mahdollista.7*9 


Työnkuvan ohella kehitysyhteistyöhankkeen toteutukseen vaikutti osa- 
puolten sitoutuneisuus yhdessä sovittuihin tavoitteisiin. Vaikka suoma- 
laisten konsulttien ja asiantuntijoiden työmotivaatio oli yleensä hyvällä 
tasolla, hankkeen toteutus saattoi vaikeutua tai viivästyä toisen osapuolen 
välinpitämättömyyden vuoksi. Fi ollut tavatonta, että vastaanottajamaan 
osapuoli ei osoittanut minkäänlaista kiinnostusta kehityshankkeiden 
tavoitteita kohtaan. Tansanian yhteispohjoismaisen osuustoimintahank- 
keen palveluksessa 1980-luvulla ollut asiantuntija kertoo: 


— — kyllä heti ensimetreiltä lähtien oli semmonen tunne, että me 
olemme siellä auttavinamme ja nää on vastaanottavinaan apua. Kyl 
niil oli mielessä ihan muut asiat, kun se itse asian kehittäminen. 
Ja siel ne muut asiat [- —] liittyy tähän omaan vaurastumiseen.7”° 


Esko Ikävalko muistaa, kuinka Sambiassa heidän vastaparinsa, Lua- 
pulan läänin provincial agricultural officer (maakunnan maatalousvi- 
ranomainen), ei ollut kiinnostunut yhteistyöstä suomalaisten lannoi- 
tehankkeen kanssa. Viraston huonosti palkatut työntekijät viettivät 

päivät toimistoissaan lehtiä lukien, ja heidän työmotivaationsa oli sur- 
kea. Tilanteeseen tuli muutos, kun suomalaiset kustansivat paikallisille 
maatalousneuvojille työsuhdepolkupyörät, jotka mahdollistivat heidän 
liikkumisensa lähiseudun kylissä. Ikävalkon mukaan virkailijoiden työ- 
motivaatio koheni huomattavasti." 

Etelä-Sambiassa maaseudun naisia kouluttanut Hannele Kankuri 
puolestaan kokee, että työ vastasi tehtävänkuvausta täysin, mutta hän 
oli yllättynyt saamastaan vastakaiusta. Kaikkea, mitä Kankuri ehdot- 
ti, pidettiin hyvänä ja toteuttamiskelpoisena: ”Heillä ei ole mitään 
käsitystä siitä mitä tehdä, mutta he ovat epäröimättä kanssani samaa 
mieltä kaikesta, mitä ehdotan”??? Kankuri katsoo, että hänen vastapa- 
rinsa ja työnantajansa myötäilivät häntä pelkästään kohteliaisuudesta 
ilman omaa intressiä asioiden muuttamiseen. Aloitteellisuutta ei ollut, 
ja Kankuri epäili, että työn tulokset kuihtuisivat pian hänen lähtönsä 
jalkeen.7 

Erityisesti konsulttityössä oli tärkeää, että molemmille osapuolille oli 
selvää, mitkä heidän vastuualueensa hankkeessa olivat ja mitä toimia 
heiltä hankkeen eri vaiheissa edellytettiin. Eeva Heikka muistaa, kuinka 
paikallisten kumppaneiden hangoittelu hankkeen alkuvaiheessa vaaran- 
si koko hankkeen suunnitelman mukaisen toteutuksen: 


—— projektissa on kuitenkin määräaika ja hyvinkin tarkkaan aika- 
taulutettu, et missä mitkäkin vaiheet pitäis saada tehtyä, jotta pääs- 
tään seuraavaan, niin se rupee aina siinä heti hirvittään, et jos se 
alku niinku viivästyy, niin sille hankkeelle ei kuitenkaan näis sys- 
teemeis mitään jatkoaikaa ole, et siitä sit joku pala tipahtaa pois ja 
aina sit tuloksissa tietyst näkyy.” 


Jos suomalaisten suuri telakkahanke Vietnamissa 1970-1980-luvun 
taitteessa kärsi vietnamilaisen osapuolen laiminlyönneistä, reilussa 
vuosikymmenessä tilanne muuttui tyystin toisenlaiseksi. Vietnamissa 
1990-luvulla toimineiden suomalaiskonsulttien kokemukset kertovat 
suoranaisesta vimmasta, jolla kommunistisen maan koneisto toteutti 
kehityshankkeita. Kun työhön tartuttiin, työteho huimasi jopa suomalai- 
sia, jotka varauksetta ylistävät vietnamilaisten sitoutuneisuutta ja määrä- 

tietoisuutta. Tehokkuus oli omaa luokkaansa ja tulokset yleensä hyviä: 
”Minä en ollut uskonut, että minä nostaisin hattua tällaiselle totalitääri- 
selle - kommunistiselle totalitääriselle hallinnolle — jota Hanoista sinne 
maakuntiin disseminoitiin, mutta nostan. Se oli oppivainen hallinto siel- 
lä Hanoissa.”77* 

Hyvä vastapari, ammattitaitoa vastaavat mielekkäät työtehtävät sekä 
molempien osapuolten sitoutuminen hankkeen päämääriin loivat poh- 
jan sille, että kehitysyhteistyöntekijät saattoivat kokea työnsä hyödyllisek- 
si ja merkitykselliseksi. Kuten edellä on todettu, toimivat henkilösuhteet 
olivat tässä mielessä keskeisessä asemassa. Luottamus sekä vastapuo- 
leen että omassa organisaatiossa toimivien ihmisten tukeen oli työmoti- 
vaation ja -ilmapiirin kannalta oleellista. Apumaan olosuhteissa, missä 
ihmiset ja työtehtävät toisinaan vaihtuivat tiheään ja missä osapuolia 
motivoivat paitsi organisatoriset usein myös henkilökohtaiset ambitiot, 
saattoivat henkilösuhteet joutua koetukselle ja usko työn mielekkyyteen 
horjua. 


Apumaan hierarkiat ja sisäiset jännitteet 


Toi ulkoministeriön KYO:n porukka, niin se on aivan uskomatonta 
porukkaa, että vaikka siellä ihmiset on muuttunu [- -] se mentali- 
teetti pysyy samana, et jotenkin ne kasvatetaan samaan kuosiin ja 
muottiin, että siel on hyvin vähän semmosia, jotka niinku ajattelee 
sen järjestön tyypillisen ajattelutavan ulkopuolelta.777 


Monet suurlähetystöjen sihteerit joiden tehtäväksi [on] annettu 
asiantuntijoiden huolesta pitäminen ansaitsevat käsitykseni mukaan 
enemmän kiitosta kuin heidän osakseen nyt kenties tulee kentältä.?”$ 


Apumaan hierarkkisuus ja valtasuhteet loivat kehitysyhteistyöhön eri toi- 
mijoiden välisiä sekä organisaatioiden ja hankkeiden sisäisiä jännitteitä. 
David Mossen mukaan kehitysyhteistyöhanke on areena, jossa erilaiset 
ammatti-identiteetit ja ammatilliset näkemykset kohtaavat ja jossa eri 
vastuualueista ja tehtävistä vastaavat ihmiset omine todellisuuskuvineen 
ja -käsityksineen ottavat mittaa toisistaan. Taustalla vaikuttavat lisäksi 

kehitysyhteistyöntekijöiden usein erilaiset sosiaaliset, uskonnolliset, 
koulutukselliset ja ammatilliset taustat sekä sukupuoli. Projektiyhteisön 
sosiaalinen rakenne vaikuttaa siten väistämättä henkilösuhteisiin ja sitä 
kautta yleiseen työskentelyilmapiiriin.7”9 

Eri toimijoiden palveluksessa työskennelleet suomalaiset kehitysyh- 
teistyöntekijät eivät ole yhtenäinen joukko, vaikka heidät voidaan taustan- 
sa valossa nähdä homogeenisempana ryhmänä kuin esimerkiksi britti- 
läiset kehitysyhteistyöntekijät. Ihmiset ryhmäytyivät sen mukaan, minkä 
tahon palveluksessa ja millaisessa roolissa he sattuivat toimimaan. Myös 
poliittiset kannat ja mielipiteet sekä yhdistivät että jakoivat suomalaisia 
samoin kuin Apumaassa omaksuttu elämäntapa ja harrastukset. Ylei- 
sesti ottaen suomalaisten työyhteisöjen henkilöstösuhteet Apumaassa 
sekä niiden laatu eivät nouse esiin kehitysyhteistyökokemusta keskei- 
sesti määrittelevinä tekijöinä. Valtaosa haastatelluista katsoo, että vaikka 
Apumaassa toimineet suomalaiset muodostivat varsin kirjavan ja hetero- 
geenisen joukon, suomalaiset tulivat verrattain hyvin toimeen keske- 
nään.” Organisaatioiden väliset ja sisäiset henkilösuhdeongelmat ovat 
kuitenkin työelämän arkipäivää, eikä niiltä vältytty Apumaassakaan. Suo- 
malaisten keskinäisten jännitteiden ohella suomalaisen ja paikallisen 
henkilöstön väliset jännitteet heijastuivat kehityshankkeiden toteutuk- 
seen osapuolten toimijuuden ja siinä omaksuttujen roolien kautta. 

Jokaisessa kehitysyhteistyöhankkeessa oli johtaja, rahoittaja ja toteut- 
taja. Johtajana toimi useimmiten kohdemaan vastaanottavasta organi- 
saatiosta, kuten ministeriöstä tai kansalaisjärjestöstä, nimetty henkilö 
tai henkilöt. Rahoittajana — joko kokonaan tai osittain — toimi ulkomi- 
nisteriö ja toteuttajana suomalainen konsulttiyhtiö tai kansalaisjärjes- 
tö yhteistyössä hankkeen paikallisen johtajan ja organisaation kanssa. 
Kentällä vastuut jaettiin suomalaisen konsulttiyhtiön ja paikallisen 
toimijan kesken. Tässä asetelmassa kaikkien osapuolten näkemysten, 
pyrkimysten ja sitoutumisen tuli olla harmoniassa, jotta hanke eteni 
kaavaillusti. Kommunikaatio-ongelmat, erilaiset käsitykset hankkeen 
sisällöstä ja tavoitteista, rahankäyttö ja epämääräisyydet vastuualueissa 
tai niiden hoitoon liittyvät ongelmat aiheuttivat viivästymisiä ja sekaan- 
nusta ja johtivat ennen pitkää turhautumiseen ja henkilösuhteiden ki- 
ristymiseen. 

Olli Alhon tutkimuksen mukaan suomalaisasiantuntijoiden suhteet 
olivat jossain määrin ongelmallisia 1970-luvun lopulla sellaisissa hank- 
keissa, joissa he työskentelivät pääsääntöisesti keskenään. Moni koki, 
että työn laadun täytyi tällöin olla korkeampi kuin paikallisten kanssa 
työskennellessä. Tämä johti kilpailuasetelmien syntyyn ja suorituspai- 
neisiin, jotka ennen pitkää heijastuivat negatiivisesti henkilésuhteisiin.”™ 
Muutamat tähän tutkimukseen haastatellut, muun muassa eri konsult- 
tiyhtiöiden ja kansalaisjärjestöjen palveluksessa työskennelleet, kertovat 
tapauksista, joihin liittyi heitä henkilökohtaisesti koskettaneita henki- 
löstön välisiä ristiriitoja. Ne hankaloittivat työskentelyä tai loivat ikävää 
työilmapiiriä. Muutamissa tapauksissa suomalaiset työtoverit olivat ky- 
seenalaistaneet haastateltavien henkilökohtaisen luotettavuuden, rehel- 
lisyyden ja kyvyn toimia esimerkiksi projektin johtotehtävissä. Kaikissa 
haastatteluissa esiin nousseissa tapauksissa syytökset paljastuivat pe- 
rättömiksi, mutta niiden selvittely kenttäolosuhteissa hankkeen ollessa 
käynnissä vei aikaa ja aiheutti mielipahaa ja henkistä kuormitusta. 7? 

Henkilökohtaisten näkemys- ja mielipide-erojen ohella eripuraa suo- 
malaisten välille kenttätasolla aiheutti muun muassa kehitysjoukko- 
laisten asema ja palkkaus suhteessa kentällä niin sanotussa virallisessa 
asiantuntija-avussa toimineisiin asiantuntijoihin. Vaikka kehitysjouk- 
kolaiset (niin 1960-luvulla kuin myöhemminkin) tekivät lähes saman- 
kaltaisia työtehtäviä kuin asiantuntijat ulkoministeriön rahoittamissa 
hankkeissa, heidän palkkansa oli huomattavasti pienempi kuin asian- 
tuntijoiden. Kepan vapaaehtoiset työskentelivät usein FINNIDAn (Finn- 
ish International Development Agency), toisin sanoen ulkoministeriön, 
rahoittamissa hankkeissa Kepan palkkaamina. Tämä aiheutti tyytymät- 
tömyyttä kepalaisten keskuudessa: ”Läheinen yhteistyö on ollut omiaan 
kiristämään suomalaisten välisiä henkilösuhteita; jotkut kehitysjoukko- 
laiset katsovat tekevänsä samaa työtä muiden kehitysyhteistyöasiantun- 
tijoiden kanssa, kuitenkin heikommilla ehdoilla”? 

Ongelma tunnustettiin viimeistään 1980-luvun lopulla myös ulkomi- 
nisteriössä. Ulkoministeriön kehitysyhteistyösihteeri Marja Luodon mu- 
kaan kehitysjoukkolaisten rekrytoinnissa oli menetelty osittain väärin 
painottamalla kokemusta ja ammattitaitoa nuoruuden ja ideologian si- 
jaan. Luodon mukaan monet Kepan ensimmäisen kehitysjoukon vapaa- 

ehtoiset olivat jo siinä iässä, että perhe ja oma taloudellinen hyvinvointi 
näyttelivät keskeistä osaa heidän elämässään kirkasotsaisen maailman- 
parannuksen sijaan. Luoto katsoi, että vastaisuudessa rekrytoinnissa oli 
annettava enemmän painoarvoa ideologialle ja vähemmän kokemuksel- 
le ja ammattitaidolle.784 Hänen visiossaan kehitysyhteistyössä oli siten 
vähintäänkin kahden kerroksen väkeä ja kehitysjoukkolaiset kuuluivat 
mitä ilmeisimmin alempaan kerrokseen, jossa nuoruuden ja aatteelli- 
suuden odotettiin kompensoivan palkkaeroja. 

Henkilösuhdeongelmia oli myös Kepan sisällä. Vapaaehtoiset ajau- 
tuivat jokaisessa 1980-luvun lopun ja 1990-luvun alun kohdemaassa 
jonkinlaiseen konfliktiin Kepan hallinnon kanssa, jota kussakin kohde- 
maassa edusti Kepan kenttätoimistossa toiminut kenttäkoordinaattori. 
Usein erimielisyyksien syyt liittyivät kohdemaiden nopean inflaation 
myötä riittämättömiksi koettuihin elinkustannuskorvauksiin ja muihin 
etuisuuksiin, joiden määrittelyn suhteen voluntaarit kokivat joutuneen- 
sa Kepan Helsingin toimiston mielivallan uhreiksi. Voluntaarien turhau- 
tuminen purkautui usein kenttäkoordinaattoriin, jonka katsottiin pitä- 
vän liiaksi Helsingin toimiston puolta vapaaehtoisten kustannuksella. 
Helsingin toimistoväen nähtiin tekevän päätöksiä keskustelematta ensin 
kentällä toimivien vapaaehtoisten kanssa, toisin sanoen ilman käsitystä 
siitä, millaisissa olosuhteissa vapaaehtoiset työtään tekivät. Kun kenttä- 
koordinaattorit erityisesti Sambiassa ja Nicaraguassa painottivat ideo- 
logista sitoutumista työhön taloudellisten motiivien sijaan, ajauduttiin 
yhteentörmäykseen. Lopputuloksena henkilösuhteet tulehtuivat siinä 
määrin, että luottamuksen palauttaminen Kepan edustajien ja vapaa- 
ehtoisten välille vaati huomattavia ponnisteluja.”5 Voluntaarien loppu- 
raporteista ilmenee, että siinä ei täysin onnistuttu:?8* 


KePan henkilöstöpolitiikassa on [- -] havaittavissa ns. pärstäker- 
roinpolitiikkaa. Cooperantin kohtelu on riippuvaista siitä, mihin 
ryhmään henkilö lukeutuu. Fi tunnuta aina edes välittävän siitä, 
tekeekö henkilö työtä ja miten, jos hän lukeutuu ”hyviin” hänelle 
suodaan enemmän vapauksia kuin kenties jollekin toiselle. Sään- 
nöt eivät ole samat kaikille.7$7 

Vuonna 1994 Kepan kenttäkoordinaattoriksi Nicaraguaan valittu Miia 
Nuikka muistaa, kuinka vaikeaa oli hypätä hallinnolliseen rooliin johta- 
maan organisaatiota, jossa oli sekä maassa jo työskenteleviä että vasta- 
tulleita koperantteja (vapaaehtoisia). Näistä jälkimmäisten työtehtävien 
järjestäminen, vastaparien etsintä ja vierailut työpaikoissa odottivat kaik- 
ki tekijäänsä kuten muutkin hallinnolliset tehtävät. Lisäksi käynnissä oli 
Kepan kehitysjoukko-ohjelman muuttaminen kumppanuusohjelmaksi, 
ja Nuikan odotettiin saattavan muutosprosessin hyvään alkuun Nicara- 
guan osalta. Edellisen kenttäkoordinaattorin tekemisten ja tekemättä 
jättämisten selvittäminen vaati niin ikään aikansa samoin kuin kent- 
tätoimiston nicaragualaiseen henkilökuntaan ja heidän työtehtäviinsä 
tutustuminen. Nuikka oli nuori ja vailla aiempaa johtamiskokemusta 
mutta pitkään alueella oleskelleena kielitaitoinen ja hyvin perillä paikal- 
lisesta kulttuurista ja sen erityispiirteistä. 

Nuikkaa ennen kenttäkoordinaattorina oli toiminut mies, jonka apulai- 
sena kenttätoimistossa työskenteli nicaragualainen nainen apulaiskoordi- 
naattorin nimikkeellä. Suomalaismiehen ja naispuolisen nicaragualaisen 
apulaiskoordinaattorin yhteistyö oli ollut ilmeisen sujuvaa, mutta tilanne 
muuttui Nuikan otettua johtotehtävät. Ennen pitkää Nuikan ja apulais- 
koordinaattorin välille syntyi erimielisyyksiä. Apulaiskoordinaattori rapor- 
toi Nuikan tekemisistä Helsinkiin kuvaten tätä hankalaksi johtajaksi, joka 
ei osannut ottaa alaisiaan huomioon ja oli siten sopimaton hoitamaan 
tehtäväänsä. Nuikka puolestaan koki ainoastaan pyrkivänsä korjaamaan 
asioita, jotka edellisen kenttäkoordinaattorin jäljiltä olivat ”rempallaan”. 
Siitä eivät kaikki kuitenkaan pitäneet. Nuikan yllätykseksi Kepan Hel- 
singin toimistossa uskottiin apulaiskoordinaattorin sanaan hänen oman 
selityksensä sijasta. Hän sai leiman hankalana johtajana, joka lähestul- 
koon vietiin psykologin pakeille, jotta hänestä tulisi ”osallistavampi”.78 

Nuikan esimerkki osoittaa, että henkilösuhdeongelmia aiheuttivat 
myös työpaikan sisäiset — sekä suomalaisten että suomalaisen ja pai- 
kallisten väliset — valtataistelut. Nuikka saapui Nicaraguaan tilanteessa, 
jossa koperanttien ja Kepan väliset suhteet olivat edellisen kenttäkoordi- 
naattorin jäljiltä vakavasti tulehtuneet. Lisäksi jotkut Kepan alaisuudessa 
toimineet suomalaiset ja paikalliset olivat muutaman edeltäneen vuoden 
aikana saaneet muotoilla itselleen mieleisensä roolin ilman, että asioista 

oli liikaa kyselty.789 Kenttätoimiston nicaragualainen henkilökunta oli 
muun muassa tukenut aiempaa kenttäkoordinaattoria koperanttien esit- 
tämiä syytöksiä vastaan. Kenttäkoordinaattori oli puolestaan esittänyt 
— säästösyistä — että seuraavaksi kenttäkoordinaattoriksi tulisi palkata 
nicaragualainen henkilö ja että muun muassa taloudenpitoon liittyvät 
asiat keskitettäisiin tulevaisuudessa pääosin kenttäkoordinaattorin alai- 
suuteen.79* Nuikan kenttäkoordinaattoripesti ja hänen energinen tarttu- 
misensa asioihin uhkasivat muuttaa vallitsevaa tilannetta ja kaavailtuja 
muutoksia suuntaan, joka joidenkin kannalta oli epämieluisa. On huo- 
mionarvoista, että tässä tapauksessa paikallisella apulaiskoordinaattoril- 
la oli raporttiensa kautta vaikutusvaltaa myös Helsingissä. 

Apumaassa oli otolliset olosuhteet vastaavien kuppikuntien muodos- 
tumiselle sekä suomalaisten että suomalaisten ja paikallisten välille. Olli 
Alho kuvailee tutkimuksessaan Suomen edustustojen virkamiesten ja 
joidenkin asiantuntijoiden muodostamia ”klikkejä” 1970-luvulla: 


On helppo ymmärtää, että lähetystön henkilökunnalta periaattees- 
sa odotetaan diskriminoimatonta asennetta suhteessa muihin suo- 
malaisiin; toisaalta on yhtä luonnollista, että myös lähetystön väki 
muiden tavoin löytää ennen pitkää joukosta läheisemmät ystävänsä 
ja tuttavansa ja seurustelee näiden kanssa enemmän kuin muiden 
kanssa. Näin muodostuu joukko asiantuntijoita, joiden suhde lä- 
hetystöön tällaisten henkilösuhteiden kautta on kiinteämpi kuin 
muiden. Jotkut ilmeisesti kokevat tämän kielteisenä klikkiytymi- 
senä [— —].79 


Alho ei pitänyt klikkejä suurena ongelmana, eivätkä ne nouse juuri esiin 
tähän tutkimukseen haastateltujen henkilöiden kertomuksissa. Niitä 
huomattavasti suuremmaksi ongelmaksi koettiin suhteet ulkoministe- 
riön kehitysyhteistyöhallintoon yleensä ja erityisesti sen tapaan hoitaa 
hankkeita ja niissä työskentelevien suomalaisten asioita. Tansaniaan 
vuonna 1975 lähtenyt Jyrki Parkkinen kokee, että ministeriö antoi hä- 
nelle ”harhauttavan positiivisia tietoja” muun muassa kohdemaan asun- 
totilanteesta, joka vaikeudessaan yllätti hänet ja vaikeutti merkittävästi 
työtehtävien hoitoa. Syyksi hän epäili sitä, että lähetystön virkailijat oli- 

vat tutustuneet maan oloihin ainoastaan ”hotellien ja CD-autojen [dip- 
lomaattiautojen] ikkunoiden kautta”.79? Lisäksi Parkkisen kaivoshanke 
kärsi kommunikaatio-ongelmista, jotka viivästyttivät käynnistämistä: 


Olen surukseni saanut eräiltä tahoilta [--] kuulla, että sitten joulu- 
kuun raporttini Kehitysyhteistyöosasto ei ole saanut tietoja Kyerwa 
Tin Projectista. Koska projektin käynnistys huomattavilta osin pe- 
rustuu joustavaan ja nopeaan tiedottamiseen, en näin ollen enää 
ihmettele sitä toimenpiteiden hitautta ja kiinnostuksen puutetta, 
jota UM on projektiin tämän vuoden puolella osoittanut. [--] Alun- 
perin oli selvää, että raportointini kanavoidaan lähetystön kautta. 
Jos tarkkaan otetaan, olen raportointivelvollinen ainoastaan täkä- 
läisen ministeriöni pääsihteerille. Kuitenkin olen lähettänyt rapor- 
tit myös lähetystölle — ja saanut lupauksen niiden toimittamisesta 
edelleen Helsinkiin [- -].79* 


Myös Martti Toiviainen mainitsee ongelmista tiedonkulussa ja infor- 
maation jakelussa. Hänen mukaansa kommunikaatio edustuston ja 
kentällä toimineiden suomalaisten välillä oli yksipuolista. Asiantunti- 
joiden laatimia raportteja sen enempää kuin ehdotuksiakaan ei usein 
kommentoitu edustuston suunnasta millään tavoin. Projektien lähettä- 
mät raportit päätyivät edustustojen mappeihin ilman, että hankkeessa 
aloittaneet uudet asiantuntijat koskaan näkivät niitä. Toiviaisen mukaan 
tämä vaikeutti uusien tulokkaiden sopeutumista työhön. Luapula-hank- 
keen loppuraportissaan Toiviainen kirjoittaa: ”— — asiantuntijoille ei ole 
järjestetty hallinnon puolelta sellaista tukea, mikä olisi välttämätön hei- 
dän työpanoksensa tehostamiseksi ja ammattitaitonsa säilyttämiseksi. 
Vertailu SIDAn vastaavaan toimintaan osoittaa selvästi Suomen kehitys- 
yhteistyön huiman jälkeenjääneisyyden tällä tärkeällä alueella.”79 
Parkkisen ja Toiviaisen kokema turhautuminen ulkoministeriön 
toimintaan ei ollut poikkeuksellista.?9$ Monet asiantuntijat ja konsultit 
1960-luvulta aina 1990-luvulle asti kertovat kohdemaiden edustustojen 
virkailijoiden välinpitämättömästä, ajoittain jopa ylenkatsovasta suh- 
tautumisesta suomalaisia kehitysyhteistyöntekijöitä ja heidän työtään 
kohtaan. Näin siitä huolimatta, että kehitysyhteistyö ja sen hallinnointi 

oli usein pääsyynä Suomen viralliselle läsnäololle kolmannen maailman 
maissa. Välinpitämättömänä tai ylimielisenä pidetty kohtelu suomalaisten 
virkamiesten taholta on jäänyt monen kehitysyhteistyöntekijän mieleen. 

Syytä välinpitämättömyyteen voidaan etsiä Suomen kehitysyhteistyö- 
hön vakiintuneesta, muihin avunantajamaihin verrattuna poikkeuksel- 
lisesta hallintorakenteesta, jossa lähetystöjen rooli kentän ja ulkominis- 
teriön kehitysyhteistyöosaston välillä oli jäänyt epäselväksi. Sen sijaan, 
että kehitysyhteistyöhankkeita ja ylipäätään kehitysyhteistyötä koskevia 
kysymyksiä olisi pyritty hallinnoimaan ja ratkaisemaan kohdemaiden 
edustustoissa lähellä varsinaista työkenttää, hankkeita koskevat hal- 
linnolliset päätökset tehtiin Helsingissä. Kommunikaatiovaikeuksien 
vuoksi päätöksenteko oli hidasta ja hankkeisiin syntyi tarpeettomia vii- 
vytyksiä. Tämän seikan panivat merkille myös avun vastaanottajat, joiden 
näkemyksen mukaan suomalainen kehitysyhteistyöhallinto oli hidas ja 
kankea verrattuna muihin avunantajamaihin.7%” 

Jyrki Parkkinen ja muutamat muut tähän tutkimukseen haastatellut 
asiantuntijat ja konsultit nostavat esiin ulkoministeriön henkilökunnan 
kokemattomuuden suhteessa kehitysmaihin ja niiden olosuhteisiin. Vir- 
kailijoiden kiinnostus kehitysyhteistyötä kohtaan saattoi olla vähäistä, 
eikä edustustoissa ilmeisesti useinkaan ollut pätevyyttä arvioida hankkei- 
den toteuttamismahdollisuuksia kenttätyön näkökulmasta. Poikkeuksia 
toki löytyi. Vähäistä kiinnostusta selittävät sekä edellä kuvatun kaltainen 
keskitetty päätöksentekorakenne että ulkoministeriön virkakoneiston 
sisäinen rotaatio ja sen tarjoamat mahdollisuudet uralla etenemiseen. 79 
Kehitysmaakokemusta omaavien virkamiesten nimittäminen kehitys- 
maissa sijaitseviin edustustoihin takkuili osin siksi, että virkauran ete- 
nemistä ajatellen oli järkevämpää toimia keskushallinnossa kuin edus- 
tustoissa. Monet virkamiehet pitivät aika ajoin toistuvia edustustojaksoja 
hankalina, koska ne eristivät heidät pääkallonpaikalta Helsingissä, jol- 
loin he saattoivat jäädä alituiseen pyörivässä ”nimitysruletissa” paitsio- 
asemaan. Useimpien edustustovirkailijoiden tavoite oli edetä urallaan; 
laajempi perehtyminen kehitysyhteistyökysymyksiin edustustoaikana 
ei usein motivoinut, koska se ei ollut etenemisen edellytys. Niinpä kehi- 
tysyhteistyöosaston virkoihin nimitettiin usein henkilöitä, joilla ei ollut 
hitustakaan kehitysyhteistyökokemusta, vaikka tarjolla olisi ollut myös 

päteviä, tarvittavaa kokemusta omaavia henkilöitä. Kehitysyhteistyöosas- 
ton jaostopäälliköinä saattoi siten 1970-luvulla — ja vielä myöhemminkin 
— toimia ihmisiä, joiden henkilökohtainen kokemus kehitysmaista ja 
kehitysyhteistyön realiteeteista oli hyvin vähäistä.799 

Keskeinen syy asiantuntemuksen puutteeseen suomalaisessa kehi- 
tysyhteistyöhallinnossa oli alhainen palkkaus. Siinä missä muiden Poh- 
joismaiden kehitysyhteistyöorganisaatiot pystyivät rekrytoimaan laajaa 
kenttäkokemusta omaavia asiantuntijoita palvelukseensa, ulkoministe- 
riön kehitysyhteistyöosaston virkailijoiden alhaiset palkat johtivat siihen, 
että tehtävät eivät kiinnostaneet kenttätöissä pätevöityneitä, kokeneita 
asiantuntijoita. Niinpä monet kehitysyhteistyöosaston virkailijat olivat 
vasta taloon tulleita, uransa alkuvaiheessa olevia henkilöitä, joiden asian- 
tuntemus ei ollut kenttätyöntekijöiden mielestä läheskään tehtävien 
edellyttämällä tasolla. Vielä 2000-luvun alussa kehitysyhteistyöosaston 
neuvonantajien palkka oli selvästi pienempi kuin konsulttiyhtiöissä työs- 
kentelevillä. Monet tämän tutkimuksen haastateltavista katsovat, että 
tästä syystä ulkoministeriön kehitysyhteistyöosaston virkailijoiden am- 
mattitaito ei kaikilta osin edelleenkään ole riittävällä tasolla.®°° 

Kommunikaatio-ongelmien ja kokemattomuuden ohella suomalais- 
asiantuntijoiden kritiikki kohdistuu kehitysyhteistyöosaston toimintaan 
hankkeiden rahakirstun vartijana. Esko Ikävalko, joka 1990-luvulla johti 
ulkoministeriön rahoittamaa ja FinnAgron toteuttamaa maaseudun ke- 
hittämisprojektia Sambian Luapulassa, muistelee, että yhteistyö ulkomi- 
nisteriön kanssa sujui ilman suurempia ongelmia. Samassa hankkeessa 
Ikävalkon alaisuudessa työskennellyt ja hankkeen raha-asioita hoitanut 
Jukka Jänis muistaa suhteiden olleen ongelmallisemmat: 


Asiainhoitaja Lusakassa [—-] ja [- -] niitten deski [desk officer] [--] 
tuolla ulkoministeriössä, joka kattoo näitä lukuja ja näitä, niin siel- 
tä tuli aina sit semmosia kitkeriä kysymyksiä. Ne syynäs niinkun 
näitä projektikuluja, että mikä on tää kulu ja mitä varten tämmös- 
tä ja tämmöstä, niin niille sitten vastattiin. Se oli yhtä taistelua.30" 


Rooli kirstunvartijana antoi kehitysyhteistyöosaston Helsingissä toi- 
mineille virkailijoille huomattavan paljon määräysvaltaa hankkeiden 

toteuttamisessa. Tämä ärsytti ja katkeroitti monia suomalaisasiantuntijoi- 
ta, jotka katsoivat, että Helsingin pään kyky arvioida hankkeiden toteutus- 
menetelmiä ja kulloistakin rahantarvetta oli vähintäänkin kyseenalainen: 


— — haastavinta on ollu tulla toimeen sitten [- -] tän ulkoministeriö- 
tason eli tän virallisen maksajatahon kanssa. Se on niinku koko ajan 
ollu siinä kapulana rattaissa, että [--] projektiin tarkoitettujen raho- 
jen käyttö esimerkiks siellä, niin sitä vahditaan kyllä siis niin tark- 
kaan [--]. Kuinka paljon siitä rahasta kulutetaan tuolla pääkonttoris- 
sa, niin se on kans ollu siis kautta koko ajan [- -] se hämmästyttävä 
tekijä. Ja sitten niitten kanssa nyt joutuu aina riitaan siitä, miten toi 
ja toi asia pitäis sitten kentällä hoitaa, kun niillä on aina olevinaan se 
paras tieto siellä, vaikkei ne oo ikinä kentällä ollukkaan töissä. [--] 
Ne on työnantajia. Niillä on niinku se määräysvalta ja ne voi sitten 
sen puitteissa tehä ihan niinku ne tykkää [--] et me tiedetään kaikki, 
ja rahat tulee meiltä, että me sanotaan, et miten tää homma tehdään. 
Et te vaan teette sen siel kentällä. Eikä mitään pulinoita. 89? 


Matti Kääriäisen mukaan asiantuntija-apuun liittyvät moninaiset käy- 
tännön ongelmat ja epäselvyydet olivat merkittävä syy siihen, että ul- 
koministeriössä siirryttiin 1980-luvulle tultaessa yhä enemmän kon- 
sulttiyhtiöiden käyttöön kehitysyhteistyössä. Ulkopuolisten konsulttien 
käyttö kehitysyhteistyöhankkeissa oli alkanut 1970-luvulla, ja käytännön 
yleistyminen erityisesti 1980-luvun kuluessa liittyi osaltaan yleismaa- 
ilmalliseen uusliberalistisen kehityspolitiikan läpimurtoon, joka avasi 
avunantajamaiden toimijoille runsaasti uusia mahdollisuuksia kehitys- 
maiden markkinoilla. Konsulttivetoisessa avussa kentällä työskentelevä 
asiantuntija oli ulkoministeriön sijasta työsuhteessa konsulttiyhtiöön, 
joka oli vastuussa esimerkiksi asiantuntijan asunnon ja muiden välttä- 
mättömyyksien hankinnasta. Edustustot auttoivat edelleen muun muas- 
sa tullaus- ja huolinta-asioissa tarpeen mukaan, mutta asiantuntijoiden 
olosuhteista huolehtiminen ja heidän kohtaamiensa ongelmien selvittä- 
minen jäi pääosin yhtiöiden tehtäväksi. Edustustoihin jäi kehitysyhteis- 
työstä vastaava virkailija, mutta kuten edellä on todettu, virkailijoiden 
panos kehitysyhteistyöasioiden hoidossa vaihteli suuresti.3% 


218 KEHITYSYHTEISTYÖTÄ KÄYTÄNNÖSSÄ 


https://doi.org/10.21435/ht.290 


Kehitysyhteistyöosaston ja edustustojen usein ylenkatsova suhtau- 
tuminen kentällä toimivia asiantuntijoita ja neuvonantajia kohtaan vai- 
keutti heidän työtään ajoittain merkittävästi.5% Monet suomalaiskonsul- 
tit kokivat jääneensä kentälle yksin ilman luotettavaa selkänojaa. Mikäli 
hankkeen toteutuksessa paikallisen yhteistyökumppanin kanssa tuli on- 
gelmia, suomalaisasiantuntijat eivät voineet täysin luottaa kotimaasta 
saatavaan tukeen ja joutuivat tilanteessa usein vaikeaan välikäteen. Jussi 
Ojala muistelee: 


Me oltiin kykenemättömiä ulkoministeriön mielestä hoitamaan 
hommaa, jos se ei hoitunut, niinkuin oli sovittu. [--] Siellä ei ym- 
märretty, että missä raossa me oltiin siellä, me ns. konsultit, kun 
oli sovittu, että tämmönen hanke tehdään ja tämmöset tulokset 
saavutetaan, niin heille [ulkoministeriölle] riitti se. Ja sitten meidän 
piti saavuttaa ne riippumatta siitä, oliko paikallinen halukas tai ky- 
kenevä tai rehellinen — tarpeeksi rehellinen — toteuttamaan sen. Eli 
jos et saanu [- -] paikallisia tekemään niin kuin oli sovittu — ei niin 
kuin minä sanon, vaan niinkuin oli sovittu — niin se oli sun vikas.3% 


Mikäli paikallinen kumppani oli syystä tai toisesta haluton viemään han- 
ketta eteenpäin sovitulla tavalla, konsulttien kädet olivat sidotut: 


—— sehän on ollu joskus hyvinkin tiukkaa, et jos siel on vaan yrit- 
täny ajaa tätä tarkotettua ohjelmaa [- +] niin äkkiä tullaan siihen 
tilanteeseen, et joo, mut et meillä asia tehään näin. [- -] Jos sä teet 
toisin, niin me hoidetaan, et sä lähdet pois täältä. | - -] Fi kannata 
liian niinkun väkisin tyrkyttää tätä virallista ohjelmaa heille. Fi se 
mee läpi ja jos joku [ei] haluu tehä jotain — heiän omassa maassaan 
— niin eihän ne sitä tee. Se on ihan selvä asia.3** 


Mikäli konsulttiyhtiön toteuttama hanke ajautui vaikeuksiin, tuen saanti 
edustustosta tai ministeriöstä ei ollut itsestäänselvyys. Yhtiön pääkont- 
torin apuun turvautumista puolestaan vaikeutti se, että pääkonttorit si- 
jaitsivat Suomessa. Yhteydet olivat ajoittain huonot, ja lopulta se, mitä 
yhtiö pystyi tai oli valmis tekemään yksittäisen asiantuntijan ja hankkeen 

eteen, oli rajallista. Tarjolla oli usein vain henkistä tukea jos sitäkään. 
Usein konsultin täytyi itse hankkeen paikallisen osapuolen kanssa löytää 
tie eteenpäin.’ 

Näkemyseroja kentän, edustuston ja ulkoministeriön kehitysyhteis- 
työosaston välillä selittää osaltaan paikallisiin olosuhteisiin liittyvä tietä- 
mättömyys, joka johtui puutteellisesta kommunikaatiosta ja kokematto- 
muudesta. Mikäli edustusto, joka oli hankkeen toteuttajan ensisijainen 
yhteyskanava ulkoministeriöön, oli kyvytön tai haluton puuttumaan 
esitettyihin ongelmiin ja keskustelemaan niistä paikallistahon kanssa, 
edessä saattoi olla umpikuja tai vähintään umpisolmu, jonka avaaminen 
oli työlästä. Kehitysyhteistyöosastolla useissa eri tehtävissä ja sittemmin 
myös suurlähettiläänä useissa maissa toiminut Kari Karanko tunnistaa 
ongelman: 


Hyvin paljon voidaan selittäviä tekijöitä, minkä vuoksi suhteet ki- 
ristyi ja kyllä täytyy myöskin sanoa, että kyllä meissä virkamiehissä 
oli varmaan myöskin [—-] sellasta pyrkimystä niinku jakautua, että 
nuo ja me. Että ei Suomi minkäänlaisena yhtenäisenä joukkueena 
aina siellä pelannu. Toisilla oli erilainen suhtautuminen, toisilla 
virkamiehillä. Minä koin kyllä sen, että minä olin näitten ihmisten 
niinku kaveri ja apulainen [- -]. Se on pitkälti riippuvainen kyllä 
siitä, että millä tavalla sitten virkamies on asennoitunut tehtäviin- 
sä. Katsooko hän, että jos tulee jotain valituksia ja tämmösiä pyyn- 
töjä ja tällasia, et tää ei kuulu mulle. Että hankkeiden pitää hoitaa 
nää oman hankehallintonsa kanssa tai kotimaan pään kanssa |- -]. 


Kehitysyhteistyöosaston sisällä suhtautuminen kenttähenkilöstöön ja hei- 
dän tarpeisiinsa jakoi henkilöstöä. Kaikki virkailijat edustustoissa ja kehi- 
tysyhteistyöosastolla eivät suinkaan olleet haluttomia tai kykenemättömiä 
näkemään asioita kehitysyhteistyöhankkeiden toteuttajien näkökulmasta, 
vaan joukossa oli myös niitä, jotka aktiivisesti pyrkivät edistämään suo- 
malaisten pyrkimyksiä. Esimerkiksi Lusakassa 1970-luvulla toimineen 
edustuston kehitysyhteistyösihteeri ja muu väki saivat vuolasta kiitosta 
suomalaisasiantuntijoilta siitä työstä, jonka tekivät suomalaisasiantun- 
tijoiden eteen. 898 Kun Suomen rahoittaman metsähankkeen talouspääl- 

likkönä 1990-luvun Sambiassa toiminut ekonomi joutui hankkeen pai- 
kallisen naisjohtajan kanssa kahnaukseen varojen käytöstä, umpisolmua 
avaamaan saapui ulkoministeriön Sambian maavastaava. Osapuolia kuul- 
tuaan hän asettui suomalaiskonsultin puolelle. Hanke keskeytettiin ja sen 
maksatukset lopetettiin, kunnes epämääräisyydet saatiin selvitettyä. 809 

Kehitysyhteistyöosaston sisällä ei myöskään aina vallinnut yksimie- 
lisyys kehitysyhteistyön tavoitteiden mielekkyydestä ja niiden suhteesta 
siihen, mikä kentällä oli realistista ja kohdemaan kehityksen kannalta 
järkevää. Suomen 1980-luvulla rahoittamaa Somalian tuberkuloosin- 
torjuntahanketta valvonut Matti Kääriäinen muistaa, kuinka hän joutui 
koviin kahnauksiin esimiehensä kanssa hankkeen tarkoituksenmukai- 
suudesta. Kääriäinen, jonka mielestä hanke oli liian suuri Somalian tar- 
peisiin, joutui osastopäällikkönsä ”jyräämäksi”, vaikka tämä ei ollut yhtä 
perehtynyt alueen oloihin ja hankkeen todelliseen toteutustapaan kuin 
Kääriäinen. Kääriäisen protestoinnista huolimatta hanketta jatkettiin 
suurten suunnitelmien mukaisesti, kunnes se oli lopetettava äkisti koko 
maan ajautuessa kaaokseen Siad Barren sotilasdiktatuurin romahdettua 
1990-luvun alussa.*° 


Suhteet paikallisiin yhteistyökumppaneihin 


Jyrki Parkkinen, joka toimi ulkoministeriön palveluksessa Kyerwan ti- 
nakaivoshankkeen asiantuntijana, irtisanoutui syyskuussa 1976 kylläs- 
tyneenä ainaisiin viivästyksiin ja perheensä heikkoihin asunto-oloihin.*" 
Heinäkuussa 1977 irtisanoutui myös hankkeen kahdesta jäljellä olevas- 
ta geologista toinen, Veikko Niiniskorpi. Parkkinen ja hankkeen lop- 
puun saattanut geologi Boris Saltikoff muistelevat, että Niiniskorpi irti- 
sanoutui Parkkisen tavoin lähinnä perhesyistä.$? Hankkeen säilyneistä 
asiakirjosta kuitenkin ilmenee, että sekä Parkkisen että Niiniskorven ir- 
tisanoutumisen syyt liittyivät perhesyiden ohella osittain vaikeisiin hen- 
kilösuhteisiin erityisesti hankkeen tansanialaisen apulaisjohtajan (eng. 
co-manager) kanssa.*3 

Vuoden 1976 alkupuolella Parkkinen oli havainnut epämääräisyyk- 
siä tansanialaisen osapuolen varainkäytössä ja oli hankkeen johtajana 
puuttunut niihin: 

—- projektin huonot henkilösuhteet osittain johtuvat siitä, että suo- 
malainen Project Manager J. Parkkinen pontevasti tarttui suoma- 
laisten hallintokäsitysten valossa räikeisiin epäkohtiin ja joskus 
jopa väärinkäytöksiin, vaikka kyseessä olisi tansanialaisen mitta- 
puun mukaan olleet vain pienehköt hallinnolliset epäkohdat.%4 


Väärinkäytöksistä epäilty varajohtaja suivaantui Parkkisen häntä koh- 
taan esittämästä kritiikistä ja syytti kahden muun tansanialaisen kanssa 
Parkkista yhteistyökyvyttömyydestä, työtehtävien laiminlyömisestä per- 
hesyiden varjolla sekä töykeästä käytöksestä tansanialaista henkilökun- 
taa kohtaan.*5 Kevättalvella 2018 Jyrki Parkkinen muistelee tapahtumia 
suhteessa tansanialaisen osapuolen esittämään kritiikkiin: 


Kyllä siinä varmasti perääkin oli siinä mielessä, että kyllä mun kä- 
sittääkseni suomalaiset yleensä odottivat, että kun [- -] yhdessä 
tehdään töitä, niin sitten tehdään yhdessä ja siinä ei kannata sit- 
ten kaverinkaan luistaa. [--] Työpaikkapoissaoloihin, selityksiin ja 
kaikkiin niin saatettiin suhtautua sitten epäilevästi ja silleen, että 
oliko tuo nyt ihan hyvä... Että kyllä [- -] varmaan tämmöstä työn- 
johdollista tiukkuutta oli.*'* 


Parkkinen katsoo, ettei hänen toimintansa ollut mitenkään poikkeuk- 
sellista, sillä suomalaisurakoitsijan kenttäpäällikkönä työskennellyt in- 
sinööri toimi niin ikään suomalaisen työkulttuurin edellyttämällä tavalla: 


—— hän on semmonen kaveri, joka pistää asiat järjestykseen just, 
ja yhtään ei ryppyillä, kaikki tekee työnsä ja hommat hoituu ja ei 
uskota kenenkään selityksiä. [- -] Hyvin jämpti mies ja mä luulen 
et [--] ainakin urakoitsijan työkulttuuriin kuului sama, et ne pora- 
rit ja muut mitä oli suomalaisia, niin ne toimi samassa hengessä. 
Mitä taas nää suomalaiset geologit, niin mä luulen, että me oltiin 
lepsumpia tässä suhteessa.*” 


Työilmapiiriä Kyerwan tinakaivoshankkeessa kiristi paitsi aika ajoin 
liian suomalainen työnjohtokulttuuri myös tansanialaisen osapuolen 

laiminlyönnit. Tinakaivoshankkeeseen palkattu paikallinen työvoima 
työskenteli korvauksetta useita kuukausia, koska Tansanian valtio, jon- 
ka vastuulla palkanmaksu oli, ei suoriutunut velvoitteistaan. Tämä huo- 
nonsi tansanialaisten työmotivaatiota merkittävästi ja pakotti suomalais- 
urakoitsijan ottamaan työntekijät omalle palkkalistalleen, jotta he eivät 
olisi jättäneet työpaikkaansa. Työläisten palkkoja karhuttiin Tansanian 
valtiolta tuloksetta.8$ On selvää, ettei suomalaisurakoitsijan luottamus 
tansanialaisen osapuolen kykyyn huolehtia velvoitteistaan projektissa 
kohentunut tilanteen seurauksena. Samanaikaisesti tinakaivosty6maal- 
ta alkoi kadota tavaraa, mukaan lukien suomalaisten henkilökohtaista 
omaisuutta, ja urakoitsijan käytössä olevia laitteita ja koneita vahingoi- 
tettiin. Maaliskuussa 1977 varkaat pahoinpitelivät kaivoksen paikallisen 
yövartijan henkihieveriin: sairaalassa miehestä laskettiin yhdeksän pan- 
ganviiltoa.$'9 

Lisää kiistoja ja epäluottamusta suomalaisten ja tansanialaisten välille 
aiheutti kysymys hankkeen autojen käytöstä. Paikalliset valittivat Finn- 
ish Mining Groupin (FMG) käytännöstä kieltäytyä antamasta ajoneu- 
vojaan paikallisten yksityisajoihin. Yhtiön linja oli johdonmukainen ja 
Tansanian hallituksen edellyttämä — projektille kuuluvia autoja ei saanut 
käyttää julkisina kulkuvälineinä.%* Kieltoa oli kuitenkin vaikea valvoa, 
koska suomalaisurakoitsijan palveluksessa oli useita paikallisia auton- 
kuljettajina, jotka saattoivat aika ajoin toimia säännöistä piittaamatta. 
Työnjohtajan raportin mukaan ”puolet kuljettajista oli varkaita ja toinen 
puoli juoppoja, huumeidenkäyttäjiä tai hurjastelijoita, jotka rikkovat ajo- 
kaluston”.8" 

Kiista autojen käytöstä huononsi edelleen kärjistyneitä suhteita suo- 
malaisen ja tansanialaisen johtohenkilöstön välillä: 


Vaikeuksia [- -] on ilmennyt kooperoinnissa projektin Co-mana- 
gerin ja Administrative Officerin kanssa ja näidenkin vaikeuksien 
alkusyy on siinä, ettei FMG ole luovuttanut [Land-Rovereita] heidän 
yöllisiin ajoihinsa. Tosin kyseiset herrat eivät tule toimeen keske- 
näänkään, vaan öisten riitojen jälkeen on toinen nenä verillä ja toi- 
nen kantaa siteessä olevaa kättä." 

Kyerwan tinakaivoshankkeen kohtaamat henkilöstöongelmat taustoi- 
neen ovat yleistettävissä myös moniin muihin kehitysyhteistyöhankkei- 
siin. Henkilösuhteisiin vaikuttaneita ongelmia syntyi monista syistä, 
mutta yleisesti voidaan sanoa, että eniten erimielisyyksiä aiheuttivat suo- 
malaisen ja paikallisen johtamis- ja työkulttuurin väliset erot, varastelu, 
epäilty epärehellisyys sekä kiistat liittyen hankkeiden välineistön, ennen 
muuta autojen, käyttöön.» 

On korostettava, että tähän tutkimukseen haastatellut henkilöt ker- 
tovat yleisesti suhteiden olleen varsin hyvät paikallisiin toimijoihin niin 
hallinnossa kuin työpaikoillakin. Ongelmat, sikäli kun niitä ilmeni, jäi- 
vät mieleen lähinnä ikävinä poikkeustapauksina. Olli Alhon tekemä 
tutkimus sekä kehitysyhteistyön arkistot kuitenkin kertovat enemmän 
suomalaisten ja paikallisten välisistä henkilösuhdeongelmista kehitys- 
yhteistyöhankkeissa. 

Suomalaiseen työkulttuuriin tottuneelle työskentelytahti Apumaassa 
oli usein liian verkkainen. Asiaan puuttuminen saattoi olla suomalais- 
ten näkökulmasta perusteltua, mutta paikallisten silmissä se saattoi vai- 
kuttaa asiattomalta pomottamiselta. Kohdemaissa suomalaisista usein 
pidettiin yhteistyökumppaneina, mutta paikalliset edellyttivät heiltä kär- 
sivällisyyttä ja malttia, eikä sitä aina löytynyt riittävästi. 8? 

Seuraukset olivat yllättävät, kun kahden suomalaisen työnjohtajan 
kärsivällisyyden rajat ylittyivät Angolassa Kansainvälisen solidaarisuus- 
säätiön (KSS) ja Työväen Sivistysliiton (TSL) hankkeessa, joka tuki Nami- 
bian vapautusliikettä SWAPOa. Suomalaiset kyllästyivät namibialaisen 
työvoiman jatkuviin selittämättömiin poissaoloihin, hankkeen piirissä 
ilmeisen yleisesti esiintyneeseen korruptioon sekä SWAPOn työnjoh- 
don haluttomuuteen puuttua asioiden tilaan. Hetken mielijohteesta 
suomalaiset laittoivat ”lapun luukulle” ja ilmoittivat olevansa vuoros- 
taan lakossa kaksi päivää kiinnittääkseen SWAPOn työnjohdon huo- 
mion namibialaisten työntekijöiden poissaoloihin. Siinä missä SWAPO 
oli katsonut paikallisen työvoiman poissaoloja ja työn laiminlyöntiä läpi 
sormien, suomalaisten lakkoiluun puututtiin välittömästi kovalla kädel- 
lä. SWAPOn ylin johto teki selväksi, ettei se hyväksynyt suomalaisten 
protestointia, ja eväsi toisen työnjohtajan oleskeluluvan Angolassa. Seu- 
rauksena KSS:n ja SWAPOn johdon välille syntyi luottamuskriisi, jonka 

selvittely vei aikaa ja resursseja. Erot paikallisen ja suomalaisen työ-, 
hallinto- ja johtamiskulttuurin välillä johtivat siihen, että suomalaisten 
”lakko” saavutti täysin odottamattomat mittasuhteet.85 SWAPOn johdon 
näkökulmasta kyse saattoi olla myös tarpeesta ja halusta osoittaa aukto- 
riteettia apartheidin vastaisen taistelun kontekstissa. 

Suomalaisten näkökulmasta sekä edellä kuvatussa että vastaavis- 
sa tapauksissa oli kyse siitä, etteivät paikalliset tehneet omaa osaansa 
kehitysyhteistyössä kuten ennalta oli sovittu. Suomalaisten käsitykset 
täsmällisyydestä, rehellisyydestä ja sopimusten merkityksestä törmäsi- 
vät kehitysmaiden kulttuureissa erilaiseen aikakäsitykseen ja käyttäyty- 
misnormistoon, jotka vaikuttivat arkisen kommunikaation luonteeseen. 
Väärinymmärryksille oli monia mahdollisuuksia. Esimerkiksi moniin 
afrikkalaisiin kulttuureihin kuuluva tapa välttää antamasta suoraa kiel- 
teistä vastausta kysymyksiin tai halu antaa yltiöpositiivinen ja todellisuu- 
den vastainen raportti kehityshankkeen tilasta olivat suomalaisille ajoit- 
tain vaikeita ymmärtää.%* Paikallisten silmissä suomalainen jämptiys 
saattoi puolestaan vaikuttaa jopa siinä määrin hankalalta ja rasittavalta, 
että ”yli-innokkaista” asiantuntijoista ja neuvonantajista haluttiin päästä 
eroon.®”7 

Liiallinen innokkuus saattoi olla myös haitaksi uuteen työyhteisöön 
sopeutumisessa. Paikallisten työtovereiden suhtautuminen ulkomaa- 
laiseen asiantuntijaan oli toisinaan negatiivinen. Syynä saattoi olla vas- 
taanottavan organisaation henkilökunnan epävarmuus ja pelko oman 
asemansa vaarantumisesta, mikäli tulokas osoittautuisi yli-innokkaaksi 
ideanikkariksi. Olli Alho mainitsee, että yksi mahdollinen syy sille, miksi 
asiantuntijoita vastustettiin ja heidän työtään pyrittiin vaikeuttamaan, 
oli pelko siitä, että he saattaisivat jollakin tapaa sekoittaa työyhteisöön 
vakiintuneen korruptiojärjestelmän.$?$ 

Pyrkimykset nopeisiin uudistuksiin ja parannuksiin törmäsivät toi- 
sinaan vallitsevaan hierarkkiseen työkulttuuriin, jossa myös sukupuo- 
lella oli merkityksensä. Nicaraguassa työskennellyt sairaanhoitaja Paula 
Pasanen ajautui konfliktiin työyhteisössään, koska pyrki muuttamaan 
työpaikalla havaitsemiaan virheellisiä tai haitallisia käytäntöjä. Sairaa- 
lan ylihoitajat ja lääkärit kuitenkin katsoivat, että Pasasen ehdotuk- 
set kyseenalaistivat heidän asemansa työyhteisössä. Pasanen menetti 

paikallisten työtoveriensa luottamuksen ja koki, että hänen työpanos- 
taan ja aikaansaannoksiaan vähäteltiin, vaikka hän teki mielestään töitä 
enemmän ja huolellisemmin kuin valtaosa muusta henkilökunnasta: 
”Asiallinen keskustelu ammattiasioista tai mahdollisista näkemys/oppi- 
eroista olisi varmaan selvittänyt monta tilannetta. Mutta [se oli] ennen 
kuulumatonta nicaragualaiselle lääkärille tai esimiehelle: hänhän tietää 
kaiken. Hän antaa määräykset ja hoitaja tottelee ja piste! [alleviivaukset 
alkuperäiset]”829 Sambian Chipatassa työskennellyt Anni Koskela jou- 


tui puolestaan erimielisyyksiin lähimmän sambialaisen miespuolisen 
esimiehensä kanssa, koska tämä systemaattisesti hankaloitti työtä, jota 
Koskela teki paikallisten naisryhmien kouluttamiseksi. Lopulta suhteet 
ajautuivat umpikujaan ja tilanteen selvittämiseen tarvittiin kyseisen vi- 
raston johtajan apua. Työtä hankaloittaneen esimiehen motiivit jäivät 
hämärän peittoon 8 

Paikallinen työtahti ja työskentelytapa eivät aina aiheuttaneet suo- 
malaisille ongelmia, päinvastoin. Kytö Salin koki, ettei hän kansakou- 
lunopettajan koulutuksensa pohjalta ollut täysin pätevä kaikkiin niihin 
tehtäviin, joihin hän kehitysmaissa joutui, mutta oppi hyödyntämään 
paikallista asiantuntemusta ja osaamista. Toimiessaan Malawissa Man- 
nerheimin Lastensuojeluliiton hankkeessa hän haali ympärilleen paikal- 
lisia osaajia, joita kuvailee ”teräväksi porukaksi” ja jotka olivat koulunsa 
käyneet ja päteviä tehtävissään. Salin tunsi, että hän pystyi tekemään 
työtään rauhallisesti, ”afrikkalaisittain” ilman kiirettä. Asioista keskustel- 
tiin paikallisten päälliköiden kanssa, niitä pohdittiin kaikessa rauhassa, 
kunnes lopulta saavutettiin konsensus.8" 

Joskus suomalaisten kärsivällisyyttä koetteli myös paikallisten ajoit- 
tainen välinpitämättömyys kehitysyhteistyötä kohtaan. Se ilmeni paitsi 
”laiskuutena” myös esimerkiksi piittaamattomuutena laitteiston ja ko- 
neiden ylläpidosta: 


Koko tänä aikana, jonka olen ollut täällä [- -] olen voinut aistia tie- 
tynlaista välinpitämättömyyttä ja arvostuksen puutetta siihen apuun 
mitä Sambia mm. Suomelta saa. Fi välitetä huolehtia koneista, lait- 
teista, huollot unohtuvat, autot ja traktorit särkyvät, renkaita ajetaan 
lähes tahallaan palasiksi, välineitä katoaa, osa varastetaan.® 

Välinpitämättömyys ei kuitenkaan rajoittunut ainoastaan paikallisiin yh- 
teistyökumppaneihin ja työntekijöihin vaan ulottui ajoittain myös suo- 
malaiseen projektijohtamiseen ja kehitysyhteistyöhallintoon. Olli Alhon 
haastattelema suomalaisasiantuntija purnaa: 


Jos sinä sanot, että täällä ei ole kynää, niin siellä [edustustossa] 
sanotaan, että sinun pitää tulla toimeen niillä eväillä mitä siellä 
on. En minä ole tullut tänne [- -] mihinkään selviytymiskouluun, 
vaan kehittämään — ja ei se mitään kehitystä ole jos minä hiilellä 
piirrän. 93 


Jos kynien suhteen oltiinkin kitsaita, suurempien laiteiden ja koneiden 
kanssa ei yleensä pihistelty. Aimo Juhola muistelee ulkoministeriön vir- 
kamiehenä tekemäänsä tarkastusmatkaa Sambiaan: 


Sambiassa [- -] oli semmonen Kitwen saha, jota ulkoministeriö oli 
tukenu ja [- -] kun oli taas pyydetty jotain konetta tai laitetta sin- 
ne, niin otin sitten vähän niinkun [- -] laajemman katsannon, että 
mihin se pyyntö perustu. Niin mä löysin sieltä semmosen kentän, 
jossa oli tämmösiä pikkuviallisia metsäkoneita, erilaisia, hehtaa- 
rin verran suurin piirtein. Aina kun [- -] oli pyydetty, niin aina oli 
annettu.334 


Juhola laati havainnoistaan raportin, jolla hän halusi osoittaa, että kysees- 
sä oli sekä kehitysyhteistyövarojen että niillä hankittujen työkoneiden 
vastuuton käyttö. Kehityshankkeille vuosittain budjetoidut määrärahat 
oli käytettävä määräajan puitteissa, ja Juholan näkemyksen mukaan nii- 
den käyttö, jota suomalaiset ja sambialaiset projektinjohtajat ohjasivat ja 
jonka suomalaiset viranomaiset hyväksyivät, oli osin tuhlailevaa ja vas- 
tuutonta.$5 Juholan raportti ei johtanut toimenpiteisiin. Juhola jatkoi 
tarkastustehtäviään pari vuotta, kunnes sai työstä tarpeekseen ja siirtyi 
toisen työnantajan palvelukseen. 

On perusteltua olettaa, että useiden Suomen avunsaajamaiden ta- 
loustilanteen heiketessä 1980-luvulla ja kehitysyhteistyömäärärahojen 
samanaikaisesti kasvaessa houkutus erilaiseen vilppiin paikallisten 

yhteistyökumppaneiden taholta kasvoi. Hankemäärärahojen kasvaes- 
sa ja yhteistyäskumppaneiden määrän lisääntyessä valvonta ei pysynyt 
aina riittävällä tasolla vaan mahdollisti vilpillisen toiminnan jatkumisen 
vuodesta toiseen kuten Juholan esimerkkitapauksessa. Talouskurimus 
heijastui kehityshankkeisiin myös toisella tapaa. Sambiassa 1980-luvun 
lopulla Kitwen metsäkoulun paikalliset opettajat ja oppilaat jättivät tule- 
matta työ- ja opiskelupaikoilleen ja katosivat sitten vähitellen kokonaan 
muihin askareisiin, koska heidän täytyi hankkia lisäansioita tuottavam- 
milla keinoilla, jos mielivät selviytyä taloudellisesti. Tämä turhautti kou- 
lun suomalaisia opettajia, joiden työltä putosi pohja.$* 

Työpaikoilla hankkeen rahoihin ja välineistöön tai kehitysyhteistyön- 
tekijöiden henkilökohtaiseen omaisuuteen kohdistuva varastelu oli yleis- 
tä talouskurimukseen ajautuneissa köyhissä maissa, joissa suomalaisen 
kehitysyhteistyöntekijän ja hänen paikallisten työtovereidensa välinen va- 
rallisuusero oli suuri. Kohdemaissa omaisuusvarkaus oli usein vakava, 
tuomittava ja jopa hengenvaarallinen rikos tekijälle, jos tämä sattui jää- 
mään kiinni. Sama jyrkkyys suhteessa rikoksentekijään ei kuitenkaan esi- 
merkiksi monissa Afrikan maissa pätenyt, jos rikoksen uhri oli ulkomaa- 
lainen, erityisesti eurooppalainen tai pohjoisamerikkalainen, paikallisesta 
näkökulmasta rikas ihminen. Oli myös ikään kuin vähemmän tuomittavaa 
varastaa työnantajalta kuin yksityishenkilöltä, ja kehitysyhteistyöhankkeis- 
sa tilaisuuksia työnantajalta varastamiseen ilmeni usein. Kehitysyhteistyö- 
hankkeiden laitteet olivat hankkeen omistuksessa sen päättymiseen saak- 
ka, mutta käytännössä niiden käyttöoikeus oli välillä varsin epämääräinen. 
Materiaalit, resurssit ja varat saattoivat siis olla tietynlaisessa välitilassa: ne 
eivät enää kuuluneet yksiselitteisesti lahjoittajamaille tai niiden oikeusjär- 
jestelmille mutta eivät aina olleet selvästi myöskään vastaanottajamaan 
ja -yhteisön omistuksessa ja suojeluksessa. Nicaragualaisessa sairaalassa 
työskennellyt Paula Pasanen purkaa jatkuvan varastelun aiheuttamaa pet- 
tymystään: ”— — mentaliteetti sairaalassa (yleensä koko maassa) on seu- 
raava: joka varastaa on ovela, älykäs ja jolta varastetaan, on tyhmä; mitäs 
ei huolehtinut tavaroistaan. Tämä kulttuuriero on aiheuttanut ristiriitoja 
työpaikalleni, koska en voi luottaa siellä kehenkään.”87 

Niin ikään terveydenhuollon parissa Nicaraguassa työskennellyt va- 
paaehtoinen kirjoittaa loppuraportissaan: 

Paikallistasolla esimieheni/kontraparteni, läänin terveysjohtaja oli 
väärennettyjen asiakirjojen avulla kavaltanut [- -] todennäköises- 
ti ainakin joitakin kymmeniätuhansia cordobia. Olen itse nähnyt 
(vahingossa) hänen laatimansa kuukausiraportin, jossa ilmoitetut 
kulut olivat n. kaksinkertaiset todellisiin menoihin verrattuna. |- -] 
Hallinnollisesti suuret summat kulkevat hänen käsiensä kautta, ja 
muualta kuulemieni vihjeiden perusteella minulla on täysi syy olet- 
taa, että hän käyttää kaikki tarjoutuvat tilaisuudet hyväkseen — niin 
tekisi kuka tahansa nicaragualaisista.88 


Todelliset tai epäillyt varkaudet, petokset, kavallukset ja korruptio söivät 
kehitysyhteistyöntekijöiden luottamusta paikallisiin yhteistyökumppa- 
neihin, työpaikkoihin, yhteisöihin ja ihmisiin. Epäluottamus ja petty- 
mykset kääntyivät helposti yleistyksiksi kaikkien paikallisten epäluotet- 
tavuudesta. Äärimmäisessä katsannossa kehitysyhteistyöntekijältä — tai 
länsimaiselta turistilta tai aiemmin kolonialistilta — varastanut afrikka- 
lainen, aasialainen tai eteläamerikkalainen näyttäytyi todisteena kaik- 
kien maanmiestensä tyypillisestä käytöksestä eikä henkilökohtaisena 
rikoksentekijänä kuten Suomessa todennäköisesti olisi käynyt. Rikoksen 
tai epärehellisyyden kokeminen ja pelko saattoivat näin johtaa suoranai- 
siin rasistisiin ennakkoluuloihin tai asenteisiin tai vahvistaa sellaisia. 
Kääntäen: kehityskentillä rakentunut kuva suomalaisesta rehellisyydestä 
ja ahkeruudesta oli myös sosiaalinen konstruktio, johon kuului ideaali 
suomalaisten yhteneväisyydestä ja luotettavuudesta. 

Yksittäiset henkilökohtaiseen omaisuuteen kohdistuneet varkau- 
det synnyttivät epäluottamusta, mutta vakavampia kehityshankkeiden 
kohdalla olivat hankkeen varoihin kohdistuneet petokset ja kavallukset. 
Niiden suuruusluokka vaihteli pienistä ja melko helposti selvitettävis- 
tä, yksittäisistä ”hairahduksista” isompien summien katoamisiin, jot- 
ka yleensä paljastuivat vasta tilintarkastusten yhteydessä.89 Sambian 
National Transport Corporationissa työskennellyt suomalaisasiantun- 
tija kirjoittaa: 


Tehtävässäni jouduin kiinnittämään hyvin paljon huomiota valvon- 
taan, koska varastaminen oli niin yleistä. Toimen edellinen haltija 

(englantilainen) sanoi pois lähtiessään, että esimieheni (Divisional 
Manager) on ”big gangster” ja toinen counterpartini ”small gang- 
ster”. Nämä herrat olivat myös lankoja keskenään, joten asemani ei 
ollut kovin helppo. Useita kertoja jouduin antamaan rikospoliisille 
lausuntoja, jopa esimiehenikin toimenpiteista.*4° 


Esko Ikävalko muistaa, että Sambiassa hankkeiden rahoihin kohdis- 
tuneet kavallus- ja petosyritykset olivat yleisiä verrattuna Etiopiaan ja 
Vietnamiin, joissa hän ei niitä juuri kohdannut. Jukka Jänis, joka ural- 
laan selvitteli useita kavallus- ja petostapauksia, kertoo: 


Ne on erittäin vaativia, koska [— -] niistä täytyy olla erittäin selkeä 
näyttö. Että siihen saakka kunnes se näyttö on niinkun pitävä, niin 
asianomaiset väärinkäyttäjät kieltää sen, et ei näin ole tapahtunut. 
Ja se [selvittäminen] on aika ollu semmonen [- -] haasteellinen ja 
raskas prosessi 4 


Viimeisenä suomalaisten ja paikallisten välejä kiristäneistä seikoista on 
mainittava erimielisyydet, jotka liittyivät projektien autojen hallintaan ja 
käyttöön. Edellä kuvatun Kyerwan tinakaivoshankkeen ohella kysymys 
ajokkien hallinnasta nousi esiin myös monissa muissa hankkeissa. 
Auto oli lähes jokaisen kehitysyhteistyöntekijän keskeinen työväline, 
jota ilman työtehtävien hoito olisi useissa tapauksissa ollut mahdoton- 
ta. Hankalat kulkuyhteydet, julkisten kulkuvälineiden puute, auton pai- 
kallisille antama mahdollisuus hankkia lisäansioita sekä auton asema 
statussymbolina pitivät kohdemaissa yllä paikallisten kiinnostusta auto- 
jen hallintaan kehitysyhteistyöhankkeissa. Suomen rahoittamassa met- 
sähankkeessa Sambiassa 1980-luvun alussa sambialainen osapuoli ei 
kyennyt järjestämään kuljetusta suomalaisille metsäasiantuntijoille etu- 
käteen sovitulla tavalla, joten suomalaisasiantuntijoiden käyttöön han- 
kittiin kehitysyhteistyövaroin kolme Toyota Land Cruiser -maastoautoa. 
Tämän jälkeen Sambian metsähallinnon virkamiehet vaativat itselleen 
oikeutta Suomen suurlähetystön kustantamiin autoihin niinä aikoina, 
kun ne eivät olleet suomalaisasiantuntijoiden käytössä. Vaatimusta pe- 
rusteltiin sillä, että autot tulivat Sambian metsähallinnon alaisen hank- 

keen käyttöön ja ne hankittiin tämän hankkeen varoilla. Sambialaisten 
vaatimuksiin suostuttiin, mutta pian valitussa käytännössä ilmeni on- 
gelmia: 


Suurlähetystön käsityksen mukaan kuitenkin autojen hankinnan 
ensisijaisena tarkoituksena on ollut turvata suomalaisten asiantun- 
tijoiden liikkumismahdollisuus näiden työpanoksen tehon varmis- 
tamiseksi. Tällöin auton lyhytaikainenkin lainaaminen metsäosas- 
tolla on osoittautunut ongelmalliseksi. Usein on käynyt niin, että 
asiantuntijan annettua auton sambialaisten käyttöön autoa ei ole 
palautettu ajoissa ja palautuksen jälkeen auto on ollut epäkunnos- 
sa, autolla on ajettu satojakin kilometrejä yli sen mitä työtehtäviin 
nähden ollut tarpeen, autoa on käytetty muuhun tarkoitukseen (ka- 
nanrehun kuljetukseen) kuin on sovittu, eikä ajopäiväkirjaa ole pi- 
detty [- -]. Asiantuntijoiden oman käsityksen mukaan autoja voi 
tuskin ollenkaan antaa sambialaisten käyttöön, koska käytön rajoit- 
tamista ja valvontaa on vaikea tai mahdoton toteuttaa.$4 


Sambialaisen osapuolen mukaan autoista oli tullut suomalaisasian- 
tuntijoiden henkilökohtaisia ajokkeja, joita suomalaiset käyttivät myös 
työajan ulkopuolella muihin kuin työhön liittyviin ajoihin. Lisäksi ih- 
meteltiin sitä, miksi suomalaiset kieltäytyivät antamasta autoja sambia- 
laisten käyttöön. Sambialaiset myönsivät väärinkäytöksensä liittyen au- 
tojen käyttöön, mutta suomalaisten tapaa raportoida niistä hankkeen 
sambialaisen johdon ohi suoraan Suomen suurlähetystön virkamiehille 
pidettiin vääränä. Sen nähtiin kärjistäneen tilannetta ja johtaneen kah- 
nauksiin ja luottamuspulaan suomalaisten ja sambialaisten välillä.$44 
Ajoneuvoista kiisteltiin myös suomalaisten kesken. Osa Sambian syr- 
jäseuduille sijoitetuista Kepan vapaaehtoisista ei voinut työskennellä il- 
man toimivaa kulkuvälinettä. Sambia oli suuri ja suhteellisen harvaan 
asuttu maa, mutta tämän seikan ymmärtäminen oli vaikeaa Kepan joh- 
dolle 1990-luvun alussa. Järjestön varapuheenjohtaja vastusti kalliiden 
nelivetomaastureiden hankkimista vapaaehtoisten käyttöön. Hän katsoi, 
että ne loivat ”siirtomaahenkeä” Kepan toimintaan ja siten juopaa vapaa- 
ehtoisen ja paikallisten välille. Kepalaisten tuli hänen mukaansa asua 

ja olla kuten paikalliset, ja näin kulkuvälineeksi sopisi polkupyörä. Kun 
varapuheenjohtaja oli tulossa vierailulle Sambian maaseudulle Kateteen, 
hän ilmoitti Hannele Kankurille, ettei halunnut majoittua kylään vaan 
yöpyä aitosambialaiseen tapaan ”puskassa savimajassa”. Kankuri suo- 
malaisine kollegoineen teki työtä käskettyä ja luovutti varapuheenjohta- 
jalle polkupyörän antaen suunnan kohti puskaa, jossa yöpymispaikaksi 
valittu savimaja odotti: 


Et tos on sit pyörä ja sit hän lähti paikallisen työtoverimme kanssa 
sitten pyörille — ne pyöräthän on ihan vimpuloita, et eihän ne oo ees 
hyviä pyöriä — ja sitten kun Afrikassa tavara kulkee pyörän tarakalla, 
niin sit me viritettiin siihen jotain peltiä ja mitä kaikkee [— +]. Ja sil- 
loin [varapuheenjohtaja] lähti polkemaan... [--] Ja sitten kun [hän 
palasi] seuraavana päivänä, niin siinä [varapuheenjohtajalle] kyllä 
kylmä valkoviini jo maistui, ja hän rupes sitten kyselemään, että 
olisko tässä niinku joitakin muita majoituspaikkoja. Ja sitten hän 
haluskin sitten tän — siin oli jossain parin sadan kilometrin päässä 
semmonen luksuslodge — ja hän meni sit sinne.5% 


Auton omistaminen, mikä osassa Kepan johtoa nähtiin 1990-luvun 
alussa kehitysjoukkoideologiaan sopimattomana luksuksena, ei juuri 
muuttanut paikallisten suhtautumista kepalaisiin saati muihin ekspat- 
riaatteihin, jotka paikallisten silmissä olivat vauraita joka tapauksessa: 
”Vuoden kokemuksen jälkeen tuntuu siltä, ettei hankittu auto miten- 
kään meidän profiilia muuta. Musungu [valkoinen] on musungu joka 
tapauksessa ja paikallisen ihmisen näkökulmasta hän on rikas, vaikka 
kuinka selittäisi, ettei voluntääripalkat niin suuria ole.”846 Nicaraguassa 
Antti Pelttari puolestaan arvioi, että Kepan koperanttien liikkumiseen 
olisivat riittäneet paljon vaatimattomammat ajoneuvot kuin ne, jotka 
Kepa työntekijöilleen tarjosi. Auto oli välttämättömyys, mutta Pelttarin 
mukaan autoasiassa mentiin ”ylifasilitoinnin” puolelle. Liian hienot kul- 
kupelit tekivät koperanteista valtaväestöstä selkeästi erottuvia ulkomaa- 
laisia, mikä ei maan turvallisuustilanteen huomioon ottaen ollut toivottu 
asiaintila. Tämä huomio päti myös Sambian osalta.847 

Alkoholi ja henkilösuhteet 


Kuten Suomessa myös Apumaassa ihmisten väliseen kanssakäymiseen 
kuului usein alkoholi. Jos stereotyyppiseen suomalaiseen työkulttuuriin 
kuului 1970-1990-luvuilla ankara työnteko, rehellisyys ja täsmällisyys, 
kolikon toisella puolella oli usein reipas juhliminen ja runsas alkoholin- 
käyttö työviikon päätteeksi. Ruotsalaisten stereotypia näiden vuosikym- 
menten suomalaisista samoin kuin suomalaisten omakuva keskioluen 
vapauttamisen jälkeisen ”märän sukupolven” ajalta ovat hyvin tunnettu- 
ja.848 Apumaassa tämä juomiskulttuuri kohtasi halvan alkoholin. Useim- 
pien suomalaisten kohdalla käyttö pysyi kohtuuden rajoissa ja rajoittui 
vapaa-aikaan, mutta joskus runsas juominen vaikeutti myös työssä suo- 
riutumista. Työ- ja vapaa-aikana alkoholin vaikutuksen alaisena tapahtu- 
neet selkkaukset saattoivat myös vaikuttaa henkilösuhteisiin tavalla, joka 
heijastui häiritsevästi työhön — ja olemiseen ylipäätään. Näin ollen on 
syytä tarkastella lyhyesti suomalaisten ja alkoholin usein hyvin läheistä 
suhdetta Apumaassa. 

Siinä missä ulkoministeriö pyrki varmistamaan, että Suomen kahden 
ensimmäisen kehitysjoukon palvelukseen valittiin kunnollisia ja terveet 
elämäntavat omaavia henkilöitä, asiantuntija-avun rekrytoinneissa tä- 
hän oli liki mahdotonta kiinnittää siinä määrin huomiota, että potentiaa- 
liset alkoholiongelmaiset olisi voitu täysin rajata ulkopuolelle. Uuteen 
ympäristöön saapuminen myös muutti monen asiantuntijan suhdetta 
alkoholiin. Toisin kuin Suomessa Apumaassa alkoholi oli halpaa ja sitä 
oli yleensä helposti saatavilla. Sellaisissakin maissa, joissa esimerkiksi 
uskonto kielsi kokonaan alkoholin myymisen ja julkisen käytön, suoma- 
laiset valmistivat tarvitsemansa ”rypälemehun” paikallisista aineksista 
itse käyttämällä. 349 

Analysoidun aineiston pohjalta voidaan todeta, että Apumaassa suo- 
malaiset joivat iloonsa, suruunsa, koti-ikäväänsä ja turhautumiseensa — 
yhdessä ja yksin. Uusien sosiaalisten verkostojen ja harrastusten lomas- 
sa monen alkoholinkäyttö Apumaassa lisääntyi vaivihkaa: alkoholi teki 
seurustelusta suomalaisten ja muiden ekspatriaattien kanssa sujuvam- 
paa.%? Paikallisten työtovereiden kanssa yhdessä juominen oli harvinai- 
sempaa, mutta sitäkin tapahtui. Jussi Ojala kertoo, kuinka Nicaraguassa 


ALKOHOLI JA HENKILÖSUHTEET 233 


https://doi.org/10.21435/ht.290 


Oluen siemailua vappuna 1971. Esko Sorto ja Erkki Laitinen eri maiden voluntaarien kanta- 
paikassa, Banana Barissa Tansanian Musomassa. Kuvaaja Lasse Björkman. Suomalaisen 
Kirjallisuuden Seuran arkisto. 


oli tärkeää pitää paikallisten kanssa aika ajoin kunnon ”fiestat”, jotta väki 
pysyi tyytyväisenä.35! Fiestoja yleisempää oli kuitenkin naukkailu paikal- 
lisissa huvittelupaikoissa. Jukka Jänis kuvailee erästä paikkaa Tansanian 
Taborassa, jossa kävi vastaparinsa kanssa ”kaljoilla”: 


Paikka oli stadionin kanttiini. Siellä oli osuustoiminta- ja puolue- 
väkeä. [- -] Homma oli puhdasta oluen juomista kahden loiste- 
putken, punaisen ja sinisen, valossa ja valtavan discomusapauhun 
soidessa. Välillä myös tanssittiin ja käytiin kusella. Keskustelusta 
ei ymmärrettävästi tullut juuri mitään.$? 

Apumaassa baareihin ja ravintoloihin mentiin yleensä autoilla, joten 
alkoholin vaikutuksen alaisena ajaminen oli luultavasti hyvin yleistä. 
Asiantuntijaelämää Dar es Salaamissa 1970-luvulla viettänyt kehitysyh- 
teistyöveteraani kertoo, ettei ollut tavatonta, että suomalaisasiantuntija 
vietti yönsä autossa purjehdusklubin tai vastaavan parkkipaikalla, koska 
ei humalatilaltaan onnistunut saamaan avainta autonsa virtalukkoon. 
Toinen konkari muistelee, että suuri huoli kotiin palaavien asiantunti- 
joiden keskuudessa oli, kuinka he Suomeen palattuaan oppisivat taas 
ajamaan autoa selvin päin. Ajoittaisesta kovasta juhlimisesta huolimatta 
kaikki pyrkivät hoitamaan työnsä ja olemaan ajoissa työpaikalla, koska se 
nähtiin eräänlaisena velvollisuutena: menipä ilta miten tahansa, aamulla 
täytyi olla työssä. Näin ei aina kuitenkaan tapahtunut, vaan joiltakin 
liian rankka juominen vei vähitellen työkyvyn ja he joutuivat palaamaan 
maitojunalla kotiin.%54 

Liiallisen alkoholinkäytön ei-toivotut seuraukset ilmenivät jo Suomen 
ensimmäisen kahdenvälisen kehitysyhteistyöhankkeen, Tunisian metsä- 
projektin, yhteydessä: 


Metsäteknikko K. oli lokakuun 29 päivänä Hotelli Atlaksessa Gen- 
douvassa häirinnyt juovuspäissään muita hotellin vieraita, ja Tuni- 
sian viranomaiset olivat ottaneet hänet huostaan yöksi. Asia ajan- 
kohtaistui Tunisian poliisiviranomaisten maatalousministerille 
osoittaman kantelun johdosta. Koska kyseessä ei ollut ensimmäi- 
nen häiriö, käsiteltiin Tunisian metsäprojektin tunisialaisten osa- 
puolten esittämää ajatusta metsäteknikko K:n mahdollisesta kor- 
vaamisesta toisella asiantuntijalla kiireellisesti.$55 


Kyseistä metsäteknikkoa kehotettiin irtisanoutumaan tehtävästään. 
Tällaiset putkareissuihin päättyneet, yksityisissä tai julkisissa tiloissa 
tapahtuneet sekoilut olivat todennäköisesti melko harvinaisia, mutta 
suomalaisten omissa porukoissa sattumuksia riitti. Muutamat tähän 
tutkimukseen haastatelluista viittaavat suomalaisten välisiin romantti- 
siin seikkailuihin ja lähestymisyrityksiin, jotka tapahtuivat vapaa-ajalla 
alkoholin vaikutuksen alaisena, mutta heistä kukaan ei ole halukas ker- 
tomaan niistä sen enempää. Olli Alhon tutkimus paljastaa niin ikään, 

että valtaosa suomalaisten välisistä riidoista liittyi todellisiin tai kuvitel- 
tuihin ihmissuhdeongelmiin, jotka nousivat pintaan alkoholinkäytön 
myötä. Eniten tällaisia huhuja liittyi Onnelan suomalaisyhteisöön Dar 
es Salaamissa, mutta myös muualla ihmissuhteet joutuivat koetuksel- 
le alkoholinkäytön vuoksi. Ongelmia aiheuttivat erityisesti yksin kehi- 
tysyhteistyöhön lähteneet poikamiehet, jotka juovuksissa etsivät sekä 
suomalaista että paikallista naisseuraa. Lisääntynyt juominen toi ongel- 
mia myös perheellisille, ja erityisesti lapset joutuivat joskus kärsimään 
vanhempiensa vastuuttomasta käytöksestä.%* Ajoittain ilmapiiri kiristyi 
huomattavasti. Vuonna 1980 Sambiaan silloin vastikään saapunut suo- 
malaisasiantuntija kirjoittaa: 


Jo ensimmäisenä iltana Lusakassa huomasin huonon ilmapiirin 
paikallisten suomalaisten keskuudessa, suhtaudutaan negatiivises- 
ti sambialaisiin, puhutaan pahaa toisten selän takana jne. Keskus- 
teltuani ongelmasta toisten kanssa esitettiin myös väite, että Lä- 
hetystö olisi myös osasyyllinen seuraamalla tarkasti suomalaisten 
tekemisiä ja tekemättä jättämisiä, mutta tekemättä mitään tulehtu- 
neen ilmapiirin korjaamiseksi.*” 


Lusakan edustustossa toiminut kehitysyhteistyösihteeri Glen Lindholm 
selvitti syntynyttä tilannetta Helsinkiin: 


Suurlähetystö on todennut ilmapiirin suomalaisten keskuudessa 
olevan verraten huonon sitten runsaan puolen vuoden. Suurlähe- 
tystö ei kuitenkaan katso olevan asiallista lähteä selvittelemään eri 
perheiden välillä esiintyviä erimielisyyksiä. Olosuhdeselostuksessa 
esitetty väite siitä, että ”suurlähetystö olisi myös osasyyllinen [--]? 
lienee viittaus siihen, että suurlähetystö on joutunut tähdentämään 
eräille perheille erikseen ja kehitysyhteistyöntekijöille yleensäkin 
alkoholinkäytön kohtuullisuutta sekä sen liialliseen käyttöön liit- 
tyvä riskejä.35$ 

Kepa pyrki 1980- ja 1990-luvuilla kehittämään rekrytointimenetelmiään 
siten, että hakijoiden luonteenpiirteet ja mahdolliset piilevät riippuvuu- 

det, kuten alkoholiongelma, paljastuisivat jo valmennuskurssin aika- 
na.%59 Hannele Kankuri kertoo Kepan valmennuskurssista 1990-luvun 
alussa: 


Siin oli yks ilta [--], saunailta, mis oli niinkun rajaton alkoholitar- 
joilu, joo, ja sehän oli ihan — no ei sitä silloin ehkä ymmärtäny, mut 
ei menny siihen halpaan kyllä — mut siinähän oli taka-ajatus tietysti 
vähän katsoo, että [- -] lähteekö se lapasesta [- -]. Et jos se lähtee 
jo siinä valintakurssin aikana lapasesta, niin se ihan takuuvarmasti 


lähtee siellä niinku sitten ulkomailla, ihan varmasti.*°° 


Huolimatta tiheämmästä siivilästä myös Kepan vapaaehtoisten keskuu- 
dessa alkoholinkäyttö oli toisinaan runsasta. Antti Pelttari kokee, että al- 
koholi leimasi vapaa-ajan viettoa koperanttien keskuudessa ehkä liikaa- 
kin, mutta uskoo, että Nicaraguassa toimineet suomalaiset koperantit 
eivät olleet tässä suhteessa mikään poikkeus.3% Myös Miia Nuikka muis- 
taa, että koperanttien alkoholinkäyttö oli vapaa-aikana runsasta, mutta 
kenttäkoordinaattoriaikanaan hän ei kohdannut ongelmallisia tapauk- 
sia. Arkistoaineistosta sellaisiakin löytyi, joskin harvakseltaan. Kepan 
uusi kenttäkoordinaattori Sambiassa raportoi kesäkuussa 1988 hieman 
yllättyneenä kahden alaisensa vakavasta alkoholiongelmasta — asiasta, 
josta ei ollut odottanut joutuvansa raportoimaan: 


En tiedä ongelmien laajuudesta (vaikutus työn suorittamiseen jne.) 
vielä, enkä aio tyytyä huhupuheisiin. Saattaa olla että A. ei ole pysty- 
nyt hoitamaan aikoihin työtään täydellä teholla, saattaa olla että hän 
ajoi autonsa rusinaksi juovuksissa, saattaa olla että hän ei ole kola- 
rin jälkeen hoitanut ollenkaan työtään... (oli kuulemma perjantai- 
aamuna ollut vahvassa krapulassa klo 8 aamulla, kun M. meni sitä 
kautta hakemaan häntä Juhannusjuhliin — A. ei lähtenyt mukaan). 
Saattaa myös olla, että työ hoituu ihan ok ja kolari oli muun kuin 
alkoholin aiheuttama ja että hänellä juhannusaattona oli valmiiksi 
krapula niin kuin on oikeuskin vapaapäivänä.3%2 

Kenttäkoordinaattori peräsi ohjeita Helsingistä ja katsoi, että linjan piti 
olla tiukka, sillä kyseessä oli Kepan maine. Syyskuussa 1988 kyseisen 
vapaaehtoisen runsaaseen alkoholinkäyttöön kiinnittivät huomiota myös 
ulkopuoliset ekspatriaattikollegat, joista yksi raportoi asiasta kenttäkoor- 
dinaattorille. Myös ulkoministeriön edustajat kuulivat tapauksesta. Kent- 
täkoordinaattorin puhuttelu sai miehen lopulta ymmärtämään, että hän 
ei voisi jatkaa enää työssään ja että oli parasta irtisanoutua.35 Toisesta 
alaisestaan kenttäkoordinaattori kirjoitti: ”Tuntuu, että A. on joskus hy- 
vin yksinäinen ja juo yksin talossa... aamut venyvät ennen kuin on työ- 
kunnossa.” Pari kuukautta myöhemmin kyseisen henkilön tilanteesta 
oli saatu lisätietoa muilta vapaaehtoisilta: ”A:lla saattaa jäädä viikonlopun 
jälkeen ryyppy päälle moneksi päiväksi, joten aamupäivät eivät mene 
”kaupungilla asioita hoidellessa’ niin kuin ehkä A. antaa ymmärtää, vaan 
kotona krapulaa hoidellessa.”865 Kun samainen mies halusi jatkaa Ke- 
pan palveluksessa Sambiassa kaksivuotisen sopimuskautensa päätyttyä, 
Kepa ei tarjonnut hänelle jatkosopimusta. 


se se sk 
KKK 


Yhteenvetona voidaan todeta, että työtehtävien menestyksellinen suorit- 
taminen Apumaassa riippui useista tekijöistä, joista osa oli teknisiä ja 
osa sosiaalisia eli henkilösuhteisiin palautuvia tai niihin jollain tapaa vai- 
kuttavia. Myös kehitysyhteistyöntekijän henkilökohtaisilla ominaisuuk- 
silla oli merkitystä. Keskeistä oli paikallisen vastaparin järjestyminen 
suunnitellulla tavalla ja toimivan vuorovaikutussuhteen rakentaminen. 
Parhaassa tapauksessa näistä suomalaisten ja paikallisten vastaparien 
välisistä suhteista muodostui pitkäaikaisia ystävyyssuhteita, jotka jat- 
kuivat vuosia tai jopa vuosikymmeniä hankkeen päättymisen jälkeen. 
Mikäli vastaparia ei järjestynyt tai hän syystä tai toisesta oli kyvytön tai 
haluton yhteistyöhön, työ saattoi muuttua taakaksi, joka kulutti voimia 
ja vei uskoa koko toiminnan mielekkyyteen. 

Merkittävin työntekoa haittaava tekninen tekijä ennen 1980-luvun 
puoliväliä oli projektisuunnittelun heikkous, joka kosketti erityisesti 
Suomen rahoittamia bilateraalihankkeita. Puutteellinen hankesuunnit- 
telu heijastui väistämättä toteuttamisvaiheeseen, jolloin suunnitelman 

puutteet konkretisoituivat työtehtävien, vastuualueiden ja palkanmak- 
sun epämääräisyyksinä, työvälineiden sopimattomuutena tai jopa puut- 
tumisena tai jollakin muulla työtä haittaavalla tavalla. Lisäksi monet suo- 
malaisasiantuntijat niin kehitysjoukoissa kuin bilateraalihankkeissakin 
joutuivat havaitsemaan, että työ Apumaassa ei välttämättä vastannut etu- 
käteen annettua tehtävänkuvausta kuin ehkä pieneltä osin. Toisille tämä 
muodostui ongelmaksi, koska he kokivat oman asiantuntemuksensa 
riittämättömäksi. Toiset puolestaan ottivat erivapauksia ja muokkasi- 
vat työtehtäviä uudelleen itselleen paremmin sopiviksi ja mielekkäiksi. 
Tämä oli kuitenkin harvoin mahdollista konsulttiyhtiöiden toteuttamissa 
hankkeissa, jotka olivat yleensä paremmin suunniteltuja ja tiukemmin 
aikataulutettuja kuin melko ylimalkaisesti hallinnoidut kahdenvälisen 
avun tai kehitysjoukkolaisten hankkeet. 

Hankkeiden toteutuksen kannalta huomionarvoisia olivat myös erot 
työkulttuureissa, vaikka ne eivät nouse haastatteluaineistossa esiin eri- 
tyisinä työtä hidastaneina tai vaikeuttaneina tekijöinä. Arkistot ja var- 
haisempi haastatteluaineisto kuitenkin osoittavat, että eri työkulttuurien 
kohtaaminen Apumaassa vaikutti huomattavasti siihen, millä tavalla työt 
hankkeen parissa etenivät ja millaisiksi suhteet paikallisten ja suoma- 
laisten välillä muodostuivat. Moni suomalainen katsoo, että suomalaiset 
työtoverit tulkitsivat paikallisen työkulttuurin omaksumisen ja suosimi- 
sen helposti velttoiluksi ja välinpitämättömyydeksi. Toisaalta liian jyrkkä 
suomalainen mentaliteetti työnjohtoon liittyvissä asioissa johti helpos- 
ti kahnaukseen paikallisten kumppaneiden kanssa. Konsulttiyhtiöiden 
hankkeissa leppoisampi työtahti ei ylipäätään tullut kysymykseen ja osa 
suomalaisista koki, että työstä tuli alituista kamppailua kireiden aikatau- 
lujen ja ylioptimististen tavoitteiden ristipaineessa. 

Kehitysyhteistyöhankkeiden hallinnointia pidettiin haastateltujen 
keskuudessa merkittävänä työtä haitanneena tekijänä. Moni asiantunti- 
ja turhautui Suomen ulkomaanedustustojen henkilökunnan vähäiseen 
kiinnostukseen kehityshankkeita kohtaan. Osa koki vahvasti, ettei hank- 
keiden raportointi johtanut tiedon karttumiseen ja sitä kautta parem- 
piin käytäntöihin esimerkiksi hankesuunnittelussa, vaan hankkeiden 
esittämät konkreettiset parannusehdotukset hautautuivat edustustoihin 
tulematta koskaan ministeriön virkamiesten tietoon. Ulkoministeriön 

kyky hallinnoida kehitysyhteistyöhankkeita asetettiin yleisesti kyseen- 
alaiseksi, vaikka sen palkkalistoilla niin Helsingissä kuin ulkomaan 
edustustoissakin toimi aika ajoin myös kehitysyhteistyöhankkeista 
kiinnostuneita ja niitä ymmärtäviä työntekijöitä. Olipa kyse sitten ulko- 
ministeriön kehitysyhteistyöosastosta, konsulttiyhtiön pääkonttorista 
tai Kepan toimistosta, useat Apumaassa eri vuosikymmenillä toimineet 
suomalaiset kokevat, että ”Helsingin päässä” asioiden oikeaa tilaa ei ym- 
märretty ja että ”pääkonttorin” esittämät vaatimukset olivat usein koh- 
tuuttomia ja irrallisia kohdemaan todellisuudesta. 

Suomalaisten kehitysyhteistyöntekijöiden keskinäiset selkkaukset 
nousevat esiin vain harvoin tämän tutkimuksen haastatteluaineistossa. 
Tämä ei tarkoita, etteikö selkkauksia olisi esiintynyt; arkistoissa ja var- 
haisemmassa tutkimuksessa on mainintoja suomalaisten keskinäisis- 
tä kiistoista ja huonosta ilmapiiristä. Kiistat saattavat kuitenkin tuntua 
yhä henkilökohtaisilta ja vaikeilta, eikä niiden osumista omalle kohdal- 
le haluta juuri muistella, saati jakaa muistoja haastattelijalle. Tämä on 
ymmärrettävää, sillä kiistat saattoivat koskettaa kokonaisia perheitä ja 
niihin saattoi liittyä ikävää käyttäytymistä, joka oli usein, joskaan ei aina 
seurausta alkoholin liiallisesta käytöstä. Henkilösuhteiden tulehtumi- 
nen saattoi turmella niin työilmapiirin kuin vapaa-ajankin ja vaikuttaa 
siten suoraan hankkeen etenemiseen ja Apumaa-komennuksen mielek- 
kyyteen. Liiallisen alkoholinkäytön seuraukset työnteolle olivat ymmär- 
rettävästi haitallisia ja saattoivat jopa johtaa työsuhteen ennenaikaiseen 
päättymiseen. 

Alkoholiongelmat, johtamis- ja työkulttuurien väliset erot ja suoma- 
laisten keskinäiset erimielisyydet kiistämättä vaikuttivat työskentely- 
ilmapiiriin Apumaassa. Koettu välinpitämättömyys ja arvostuksen 
puute niin suomalaisten kuin paikallisten toimijoidenkin taholta olivat 
haitallisia työn mielekkyydelle. Olivatko kehitysyhteistyöntekijät — jot- 
ka olivat lähteneet kauaksi kotimaastaan ja usein kokeneet tehneensä 
henkilökohtaisia uhrauksia ja ottaneensa suuria riskejä — erityisen herk- 
kiä loukkauksille, väheksynnälle tai arvostuksen puutteelle? Oliko avun 
vastaanottajien osoittama arvostus kehitysyhteistyötä kohtaan olennaista 
kehitysyhteistyöntekijöiden motivaatiolle ja työn mielekkääksi kokemi- 
selle? Näihin kysymyksiin tämän tutkimuksen aineisto ei anna suoraa 

vastausta. On muistettava, että valtaosa tutkimuksen haastateltavista kat- 
soo, että eroista huolimatta yhteistyö niin paikallisten kuin suomalais- 
tenkin kanssa Apumaassa sujui pääosin ilman suurempia ongelmia. 
Niin ikään kehitysyhteistyön arkiston aineiston pohjalta on todettavissa, 
että vaikka suomalaisten ja paikallisten välisistä ja suomalaisten kes- 
kinäisistä konflikteista raportoitiin aika ajoin eri yhteyksissä, vakavat 
henkilösuhdeongelmat olivat kokonaisuudessaan melko harvinaisia. 
Jännitteitä esiintyi, kuten kaikissa ihmis- ja työyhteisöissä, mutta kehi- 
tysyhteistyön kontekstissa verrattain pienetkin erimielisyydet saattoivat 
helposti saada ikäviä, osapuolia leimaavia ja vanhoja stereotypioita vah- 
vistavia sävyjä. 

Kehitysyhteistyön vaiettu puoli 


Tässä luvussa tarkastellaan otsikon mukaisesti kehitysyhteistyön vä- 
hemmän tunnettuja puolia, kuten paikallisten suhtautumista kehitys- 
yhteistyöhön sekä kehitysyhteistyöhön liittyvää korruptiota. Siinä missä 
paikallisten ihmisten tuntemukset ja asenteet suhteessa kehitykseen ja 
kehitysyhteistyöntekijöihin eivät merkittävästi nouse esiin suomalaisten 
kehitysyhteistyöntekijöiden muisteluissa, korruptioon tai siihen rinnas- 
tettavaan toimintaan viitataan monien haastateltavien kertomuksissa. 
Niitä sivutaan ajoittain myös muistelmateksteissä ja -teoksissa, joten 
niiden tarkasteleminen osana Apumaan käytäntöjä on perusteltua. 


Kehityskolikon kaksi puolta 


Paikallisten ihmisten suhtautuminen kehitysyhteistyöntekijöihin ja ke- 
hitykseen yleisesti on aihe, jota ei ole tutkittu sen merkityksellisyyteen 
nähden riittävästi. Suhtautuminen kehitysyhteistyöhön ja kehitysyh- 
teistyöntekijöihin on hyvin tapauskohtaista ja kontekstisidonnaista — se, 
mikä on näyttäytynyt positiivisena ja hyvänä yhtäällä, ei välttämättä ole 
ollut sitä toisaalla. Kehitys saattoi olla hyvin eriarvoistavaa ja ristiriitoja 
synnyttävää. Kohdemaissa ja niiden väestössä siitä pääsivät parhaiten 
osallisiksi ne, joilla oli syystä tai toisesta muita paremmat mahdollisuu- 
det hyötyä kehityshankkeiden tarjoamasta tietotaidosta ja muista resurs- 
seista. Olivier de Sardanin mukaan kehitysyhteistyö on peliä, joka suosii 
niitä, joilla on kädessään parhaat kortit jo lähtötilanteessa.36* 

Siinä missä ulkomaalaisten kehitysyhteistyöntekijöiden odotukset ja 
mielikuvat paikallisista ihmisistä olivat usein stereotypioiden sävyttä- 
miä, myös paikallisten käsitykset kehitysyhteistyöntekijöistä kumpusi- 
vat historian saatossa muovautuneista mielikuvista ja stereotypioista. 
Pohjoisen ja etelän välisiä kohtaamisia Apumaassa väritti usein vahva, 
siirtomaa-ajalta periytyvä ennakkoasetelma. Politiikan ylätasolla etelän 
edustajia kiinnosti kehitysyhteistyön kontekstissa erityisesti, mitä sellai- 
silla pohjoisen mailla, joilla ei ollut siirtomaahistoriaa, oli tarjottavanaan 
etelän ja pohjoisen välisille suhteille. Kari Karangon mukaan tässä mie- 
lessä Pohjoismailla oli jonkin aikaa etulyöntiasema suhteessa entisiin 
siirtomaavaltoihin, koska kohdemaissa Pohjoismaiden tapaa lähestyä 
kehitysmaita yhdenvertaisina kumppaneina arvostettiin. 897 

Paikallistasolla suhtautuminen suomalaisiin, samoin kuin muihin 
pohjoismaalaisiin ja ekspatriaatteihin yleensä, oli alkuun kohteliaan 
pidättyvää ja uteliasta. Kehitysyhteistyön alkuvuosina, kuten myöhem- 
minkin, eurooppalainen tai amerikkalainen merkitsi paikallisille ennen 
muuta mahdollista rahanlähdettä. Kehitysyhteistyöhanke toi yleensä 
työtä pienelle joukolle paikallisia ihmisiä. Ekspatriaattien palvelukseen 
tarvittiin kokkeja, siivoojia, yövahteja, talonmiehiä ja autokuskeja, joten 
työtilaisuuksia tarjoutui niin miehille kuin naisillekin.3*$ Työvoimaval- 
taisissa hankkeissa, esimerkiksi metsäalalla, kehitysapuvaroin kunnos- 
tettu saha saattoi ottaa palkkalistoilleen kymmeniä työntekijöitä. Kehi- 
tysapuhanke merkitsi vuokratuloja paikallisille hotellien ja kiinteistöjen 
omistajille sekä maksukykyisiä asiakkaita kauppoihin, ravintoloihin ja 
muihin paikallisiin palveluihin. Paikallisille ihmisille osallistuminen 
Apumaan toimintoihin toi siten konkreettista hyötyä kasvaneiden tu- 
lojen ja työkokemuksen muodossa. Lisäksi kohdeyhteisössä toimi yh- 
teistyötaho, kuten uskonnollinen organisaatio, kansalaisjärjestö tai 
paikallisyhdistys, joka oli hankkinut tarvittavaa kokemusta ja riittävän 
tietotaidon tason toimiakseen välittäjänä hankkeen toteuttajien ja koh- 
deyhteisön välillä. Tässä roolissa nämä organisaatiot ja niissä toimivat 
yksilöt — kehityksen välittäjät — hyötyivät konkreettisesti kehitysapuhank- 
keiden tuomista eduista, ennen muuta taloudellisista ja ammatillisista 


sellaisista.°°9 

Kehityshankkeet työllistivät paikallisia ja vaikuttivat joskus merkittävästi heidän tulo- ja 
elintasoonsa. Ruin perhe aterialla Mosambikissa n. vuonna 1999. Kuvaaja Heikki Rissanen. 
Suomalaisen Kirjallisuuden Seuran arkisto. 


Kehitysapuhankkeiden ja -rahan lisääntymisen myötä 1980-luvul- 
la yhä suurempi osa paikallisista työllistyi hankkeisiin joko suoraan 
tai välillisesti. Tämä näkyi esimerkiksi Sambian Luapulan läänissä, 
jonka maaseudun kehitystä Suomi oli tukenut vuodesta 1980 alkaen. 
FINNIDAn rahoittamat kehityshankkeet työllistivät siellä vuonna 1992 
vain seitsemän suomalaista asiantuntijaa mutta suoraan tai välillisesti 
tuhansia paikallisia aina maatalousministeriötä, suunnitteluministe- 
riötä, osuuskuntia ja eläinlääkintäpalveluja myöten. Luapulan kaltaisel- 
le syrjäseudulle kehityshankkeet olivat kuin piristysruiske, jota ilman 
paikallistalous olisi syöksynyt syvemmälle siirtomaa-ajalta periytyvään 
kurjistumisen kierteeseen.*”° 

Huolimatta siitä, että kehityshankkeilla oli usein positiivisia vaiku- 
tuksia paikallisille, on väärin olettaa, että kehitys oli aina tervetullutta. 
Globaalissa etelässä suhtautuminen kehitykseen ja modernisaatioon on 
ollut kaksijakoista jo ennen kuin kehityksestä tuli kolonialismia oikeut- 
tavan siirtomaapolitiikan pääasiallinen työkalu." Tuolloin koloniaali- 
sia kehityshankkeita vastustettiin niiden vaatiman ylimääräisen työn — 
usein pakkotyön — vuoksi. Sen sijaan kehityksen tuloksiin — kuten teihin 
ja kouluihin — suhtauduttiin pääosin myönteisesti. Toisin kuin usein 
luullaan, kaikki kehitys siirtomaa-ajalla ei ollut pohjoisesta käsin sanel- 
tua ja ohjattua, vaan myös paikalliset eliitit pystyivät paikoin vaikutta- 
maan kehityksen suunnitteluun. Kehityshankkeet, jotka saivat alkunsa 
paikallisten omasta aloitteellisuudesta, olivat usein kestävimpiä ja hyö- 
dyttivät paikallisyhteisöä eniten $7? 

Pohjoisessa kolonialismi näyttäytyi uuden kehitysdiskurssin myötä 
ennen muuta alikehitystä tuottaneena aikakautena. Sen sijaan postkolo- 
niaaliset, kehityksen nimissä tapahtuvat interventiot miellettiin ja miel- 
letään yhä usein kohdemaita ja sen asukkaita yksinomaan hyödyttäviksi 
asioiksi.” Tällöin unohdetaan, että niin koloniaaliset kuin postkolo- 
niaaliset kehityshankkeet olivat ja ovat yhä pääsääntöisesti kohdemai- 
den ulkopuolelta rahoitettuja ja ohjattuja, usein paikallisen näkökulman 
kokonaan ohittavia projekteja, joiden suunnittelu tapahtuu kaukana 
kohdealueesta ilman, että paikallisilla on todellista mahdollisuutta vai- 
kuttaa heitä koskeviin päätöksiin.$4 Täten ei ole yllättävää, että ihmi- 
set kehityshankkeiden kohdeyhteisöissä pyrkivät yleensä hyötymään 
kehityshankkeista maksimaalisesti minimaalisella panostuksella. Boris 
Saltikoffin tapaama afrikkalaismies veisteli osuvasti: siirtomaa-ajalla val- 
koiset lepäsivät mustien tehdessä työt, mutta uhurun (vapauden) myötä 
mustat lepäilevät, kun valkoiset tekevät työt.% 

Kehityshankkeet olivat potentiaalisia hallinnon sisäisten konfliktien 
lähteitä. Avunantajamaiden palkkaamat, hankkeita toteuttaneet konsul- 
tit kilpailivat keskenään kehitysapukentällä ja voitelivat paikallisia vir- 
kamiehiä ja poliitikkoja suotuisiksi omille tavoitteilleen muun muassa 
erilaisilla palkkioilla, ajoneuvoilla ja muilla materiaalisilla hyödykkeillä. 
Vastaanottajamaan hallinnon sisälle syntyi kilpailuasetelmia, kun eri 
ministeriöt ja virastot yrittivät kilvan hyötyä ulkoa rahoitetuista kehitys- 

apuhankkeista. Seurauksena hankkeiden ja kehityksen koordinointi hal- 
linnossa vaikeutui, alueelliset erot kärjistyivät ja vajavaisesti suunniteltuja 
ja jopa haitallisia hankkeita laitettiin täytäntöön henkilökohtaisten hyöty- 
näkökulmien pohjalta.%* Paikallistasolla kehityshanke ja siitä mahdolli- 
sesti saatava hyöty olivat poliittisen — tai joissakin tapauksissa hankkeen 
sisäisen — eripuran lähde eri ryhmien tai yksilöiden pyrkiessä kehitys- 
hankkeen kautta ajamaan omia etujaan.97 Yrjö Venna muistelee, kuinka 
Kenian Nakurussa muuan hyvin alkanut lasinkierrätyshanke ajautui vai- 
keuksiin, koska hankkeen johtaja oli valittu paikallisten mielestä väärästä 
etnisestä ryhmästä. Syntyneen konfliktin seurauksena hanke jouduttiin 
lopettamaan. Vennan mukaan kyseessä oli heimojen välinen kilpailu ke- 
hityshankkeista ja niiden hedelmistä eikä siinä voitu hyväksyä kilpailevan 
ryhmän jäseniä oman alueen hankkeista hyötyvien joukkoon.*” 

Kehitysyhteistyön ensivuosikymmeninä kehitys oli vahvasti ylhäältä 
johdettua ja useat Suomen avun kohdemaat toteuttivat kehityshankkeita 
suorasukaisesti kansalta liikoja kyselemättä. Monet 1970-luvun Tansa- 
niassa toimineet suomalaiset panivat merkille, että edistyksen nimissä 
maassa toteutettiin hyvin kyseenalaista politiikkaa, jolta selvästi puuttui 
väestön enemmistön tuki.*”9 Kyseessä oli Tansanian hallituksen ajama 
ujamaa, kehityksen nimissä toteutettava maaseudun kyläistämisohjel- 
ma, jota muiden muassa Pohjoismaat tukivat antamalla sen käyttöön 
esimerkiksi asiantuntija-apua.%8* Ujamaan puitteissa ihmisiä kehotettiin 
muuttamaan alkuperäisiltä asuinalueiltaan valtion heille osoittamiin ky- 
liin, joissa toimeentulomahdollisuudet olivat usein heikot, joskus lähes 
olemattomat. Kyläistäminen johti monin paikoin maankäytön muutok- 
siin, tuottavuuden laskuun, elintarvikepulaan, tartuntatautien lisään- 
tymiseen sekä yhteisöjen perinteisten johtajien vallan katoamiseen ja 
nämä edelleen muun muassa köyhyyden, rikollisuuden ja yleisen tur- 
vattomuuden lisääntymiseen. Vaikka ujamaata toteutettiin kehityksen 
nimissä, todellisuudessa se ohjasi yhteiskuntaa modernisaatiosta pois- 
päin, kohti kuviteltua omavaraista ja riippumatonta menneisyyden yh- 
teisöä, jonka uskottiin ratkaisevan maaseudun ongelmat ihmisten oma- 
aloitteellisuuden ja omatoimisuuden myötä. 

Kyläistämisohjelmaa vastustettiin paikoin ankarasti, jolloin Tansanian 
hallitus turvautui poliisin ja asevoimien apuun ihmisten uudelleenasut- 

tamisessa. Osissa Tansaniaa asumuksia tuhottiin ihmisten paluumuuton 
estämiseksi. Ujamaan kohdalla paikallisten protesti ei kuitenkaan suun- 
tautunut kehitysavun antajia vaan maan hallitusta vastaan.** Sen sijaan 
hallinnon ylätasolla ujamaan kiihkeimmät kannattajat pitivät avunanta- 
jamaiden sotkeutumista ohjelmaan ja ylipäätään maaseudun kehittämi- 
seen turmiollisena. Kannattajat katsoivat avunantajamaiden tarjoavan 
valmiita, länsimaisia patenttiratkaisuja afrikkalaisen maaseudun ongel- 
miin, mikä oli ujamaa-ideologian vastaista.*** Muiden Pohjoismaiden 
tavoin Suomi ajautui hallituksen tukijan ja avunantajan roolissaan osaksi 
Tansanian maaseudulla meneillään ollutta irvokasta näytelmää: 


Ulkoministeri Karjalainen ja hänen isäntänään toimiva ulkomi- 
nisteri Malecela vierailivat tällaisessa [ujamaa] kylässä lauantai- 
na. Koko kylä oli vastassa. Kiertokävelyn jälkeen iskettiin terävillä 
veitsillä kookospähkinä auki maljaksi ja sitten tulivat villit ja ryt- 
mikkäät tanssit ja orkesterit esiintymään. Niiden lomassa esittivät 
nuoret tytöt ja pojat poliittisia laulujaan, joissa kerrottiin maan joh- 
tajien toimista ja ajatuksista.*% 


Myös yksittäisiä hankkeita kohtaan ilmennyt vastustus kanavoitui useim- 
miten vastaanottajamaan viranomaisiin. Paikalliset vastustivat Pohjois- 
Tansaniaan suunniteltua Panganin vesivoimalaa 1980-luvun lopulla, 
koska veden riittävyys joessa sekä voimalaitoksen että paikallisen maan- 
viljelyn tarpeisiin oli epävarmaa. Hankkeen suunnittelusta vastaavat poh- 
joismaiset konsulttiyhtiöt vakuuttivat suorittamiensa laskelmien turvin, 
että veden virtaus joessa riitti voimalaitoksen ja viljelijöiden käyttöön. 
Tansanian hallitus siunasi hankkeen paikallisten vastustuksesta huoli- 
matta, ja se toteutettiin yhteispohjoismaisin voimin. Ensimmäinen voi- 
malaitoksen käyttöönottoa seurannut kuivuus kuitenkin todisti, etteivät 
vesimäärät riittäneet sekä viljelijöiden että voimalaitoksen tarpeisiin.**4 
Vastaanottajamaissa, joissa kansalaisyhteiskunta oli järjestäyty- 
neempi, yksittäisiä kehityshankkeita saatettiin vastustaa erilaisin pro- 
testiliikkein. 1980-luvun jälkipuoliskolla muutamissa Aasian maissa 
noustiin vastustamaan suomalaisyritysten kehitysyhteistyövaroin laati- 
mia metsänhoitosuunnitelmia, joita pidettiin yksipuolisina ja luonnon- 

metsien kannalta tuhoisina.3%5 Tämä oli alkusoittoa suomalaisen ”metsä- 
kolonialismin” kansainväliselle arvostelulle, joka voimistui 1990-luvulla 
sekä etelän että pohjoisen kansalaisjärjestöjen piirissä.38% 

Kehityshankkeiden tai niihin sisältyvien toimien suoraa vastustus- 
ta paikallisten asukkaiden taholta suomalaiset kohtasivat vain harvoin. 
Työskennellessään 1970-luvulla Pohjoismaiden rahoittamassa Uyolen 
maataloustutkimuslaitoksessa Lounais-Tansaniassa Martti Toiviainen 
ihmetteli lähiseudun kyläläisten nyreää suhtautumista ekspatriaatteihin 
ja itse laitokseen. Lopulta hän kuuli, että laitos oli rakennettu kyläläisten 
maille ilman, että he olivat saaneet Tansanian valtiolta minkäänlaista 
korvausta menettämästään maasta.**” 

Kehityshankkeiden vastustukseen liittyi vain harvoin konkreettisia vas- 
tatoimia tai esimerkiksi suoranaista vahingontekoa, mutta täysin tavaton- 
ta se ei ollut. Mtwarassa paikalliset heittivät suomalaisten rakentamiin 
kattamattomiin porakaivoihin kiviä ja jopa ulostetta. Asialla olivat toden- 
näköisesti uusien kaivojen myötä tulonlähteensä menettäneet vedenkan- 
tajat ja -myyjat.*** Sambian Luapulassa suomalaisten toteuttamassa maa- 
seudun kehittämishankkeessa markkinoitiin uutta viljelymenetelmää, 
jolla pyrittiin vähentämään metsiä tuhoavaa perinteistä kaskiviljelyä. Syr- 
jäisimmillä seuduilla menetelmää vastustettiin. Eräässä kylässä hanketta 
vastustaneet kyläläiset polttivat uuden menetelmän omaksuneen vilje- 
lijän talon maan tasalle. Samaan hankkeeseen kuulunutta viljelijöiden 
koulutusta puolestaan vastustivat näiden vaimot, jotka joutuivat jäämään 
yksin kotiin lastensa kanssa miesten ollessa poissa kotoa. Esko Ikävalkon 
mukaan kyse oli osittain turvallisuudesta: maaseudun naiset pelkäsivät, 
miten heille kävisi, jos sana kylän miesten poissaolosta kiirisi vääriin kor- 
viin. Paikallisia naisia niin ikään Sambian maaseudulla kouluttaneet Ke- 
pan vapaaehtoiset kohtasivat vastustusta vuorostaan aviomiesten taholta. 
Nämä eivät alkuun hyväksyneet vaimojensa yön yli koulutuksen varjolla 
venyvää poissaoloa — koulutuksen, jonka tavoitteena, näin uskottiin, oli 
tehdä naisista itsenäisempiä ja siten riippumattomampia miehistään.89 

Koska kehitys tarkoittaa muutosta ja uudistumista sekä niihin liittyvää 
epävarmuutta, on luonnollista, että ristiriitoja syntyi suhteessa vakiintu- 
neisiin paikallisiin käytäntöihin. Joskus myös kulttuuriset seikat loivat 
vastakkainasetteluja tilanteissa, joissa odottamattomille tapahtumille 

haettiin selitystä. Tällöin keskiöön saattoivat joutua muutoksen airuina 
toimineet kehitysyhteistyöntekijät: 


Meillä oli siis sellainen tilanne, jossa yksi [paikallinen] kollega sai- 
rastui hyvin vakavasti ja kuoli. Niin hänen sukunsa ja perheensä 
ajatteli, et se johtuu näistä, näistä valkoisista asiantuntijoista [- -] 
et me olemme aiheuttaneet sen. Niinku ennakkoluulot, epäluulot, 
nehän herää kriittisissä tilanteissa! Fihän tämmösissä tavallisissa 
arkiasioissa tarvitse tulla tämmönen, mutta [- -] perheeseen, kult- 
tuuriin liittyvät tämmöset kriittiset käännekohdat saa asiat näyttään 
toisenlaiselta [--] ja siinä ehkä kulttuuri nousee pintaan. Ja se saat- 
taa koskee jotain tämmöst, kun tapahtuu jotain. Tai on joku onnet- 
tomuus. Kun kollegani Mosambikissa [--] joutu onnettomuuteen, 
niin sitten helposti aatellaan, että oisko se kuitenkin niinkun näit- 
ten muualta tulleiden syytä. 89 


Edellä kuvatut yksittäiset tapaukset ja tilanteet heijastavat epävarmuutta 
ja dilemmoja, joita vastaanottajamaiden ihmiset kohtaavat joutuessaan 
kosketuksiin Apumaan ja sen käytäntöjen kanssa. Kuten suomalaisten 
myös paikallisten kokemusta kehitysavusta ja -yhteistyöstä leimaa risti- 
riitaisuus. Suomalaisten kertomusten perusteella kehitys koetaan kui- 
tenkin paikallistasolla pääsääntöisesti sen piiriin kuuluvia yhteisöjä hyö- 
dyttäväksi asiaksi huolimatta siitä, etteivät kehityshankkeet aina toteudu 
kaikilta osin suunnitellusti ja kehitys voi olla myös eriarvoistavaa.$9" 


Korruptio kehitysyhteistyössä 
—— korruptio on kehityksen pahin este, ei siit oo epäilystäkään.39? 


Korruptio ja epärehellisyys ovat ehdottomasti merkittävin ongelma, 
mitä työssäni olen kohdannut.$9 


Olen tullut siihen tulokseen, että suurin osa kehitysmaiden ongel- 
mista johtuu huonosta johtamisesta, huonosta esimerkistä, kor- 


ruptiosta ja ahneudesta.394 

Korruptio on hyvin väljästi määriteltynä yksityisen edun tavoittelua yh- 
teisen (julkisen) edun kustannuksella. Tyypillisessä korruptiotapauk- 
sessa julkisen vallan käyttäjä, esimerkiksi valtion virkailija, väärinkäyt- 
tää valtaansa saaden siitä henkilökohtaista taloudellista hyötyä lahjusten 
muodossa. Hallintokoneiston alatasolla tapahtuva korruptio on usein 
pienimuotoista ja välitöntä vuorovaikutusta lahjuksen antajan ja ottajan 
välillä. Toisessa ääripäässä on yhteiskunnan ylätason korruptio, johon 
kuuluvat politiikan ja liike-elämän väliset hämärät kytkökset ja hyvä veli 
-verkostot, joiden sisällä esimerkiksi poliittisiin päättäjiin tai korkeisiin 
virkamiehiin pyritään vaikuttamaan eri tavoin. Erityisen yleistä kor- 
ruptio on maissa, joissa yhteiskunnalliset instituutiot ovat heikkoja tai 
kehittymättömiä. Korruption kasvualustana toimivat yhtäältä köyhyys, 
eriarvoisuus ja luottamuksen puute, toisaalta ahneus ja poliittisen tai 
taloudellisen vaikutusvallan tavoittelu.89 Ilmiönä korruptio on moni- 
tahoinen, ja sen leimaaminen yksinomaan turmiolliseksi kontekstista 
riippumatta voi estää näkemästä sen yhteiskunnallista ja kulttuurista 
funktiota, joka on palautettavissa laajemmin historiaan ja hallintokult- 
tuurin kehitykseen.$9* 

Afrikkaa on pidetty korruptoituneimpana maanosana. Useissa Afri- 
kan maissa korruptio on läsnä poliittisessa elämässä, taloudessa ja joka- 
päiväisessä julkisessa hallinnossa. Korruptiosta on Afrikan esimerkin 
myötä alettu puhua myös kehityksen suurimpana esteenä. Tämän nä- 
kemyksen mukaan korruptio ylläpitää köyhyyttä, josta kumpuaa lisää 
korruptiota, joka puolestaan lisää köyhyyttä. Noidankehän rikkomisek- 
si korruption vastainen taistelu ja hyvän hallinnon edistäminen ovat 
1990-luvulta lähtien muodostuneet kehitysyhteistyön keskeiseksi osa- 
alueeksi.897 

Korruption ja kehityksen välinen suhde ei kuitenkaan ole aivan näin 
yksiselitteinen. Korruptio ei ole juuri jarruttanut kehitystä Itä-Aasiassa, 
joka Afrikan tavoin oli vielä 1950-luvulla köyhä, mutta jossa kehitys on 
sittemmin ollut huomattavasti nopeampaa kuin Afrikassa itsepintaisesta 
korruptiosta huolimatta. On jopa esitetty, että toisin kuin Afrikassa ja 
Latinalaisessa Amerikassa korruptio olisi muutamissa Itä-Aasian maissa 
vauhdittanut kehitystä merkittävästi. On olemassa jonkin verran näyttöä 
siitä, että näissä maissa suurempi osa korruptioon kuluneesta rahasta 

palautuu takaisin sellaiseen taloudelliseen toimintaan, joka edistää koko 
yhteiskunnan kehitystä.399 Lisäksi korruption yleisyys ja sen vaikutus 
yhteiskuntaan ja kehitykseen on osin riippuvainen kulttuurista ja histo- 
riasta: monin paikoin Aasiassa ja Afrikassa johtajat edellyttivät alamai- 
siltaan korvausta palveluistaan. Osin edellämainituista syistä kehityk- 
sen nimissä käydyt laajat korruptionvastaiset kampanjat ovat toistaiseksi 
osoittautuneet tehottomiksi. 

Kehitysyhteistyö synnyttää väistämättä valta-asetelmia, jotka tarjoavat 
tilaisuuksia tuottoisan korruption harjoittamiselle, mutta kehitysmaiden 
korruptio-ongelma itsessään on kehitysyhteistyötä vanhempaa perua. 
Valtaosa Suomen avun kohdemaista kärsi jo kehitysavun alkuaikoina 
heikoista instituutioista sekä tehottomasta hallinnosta, joka oli usein 
ylisuuri maiden tarpeisiin ja jonka virkamiehet — korkeimmissa ase- 
missa olevia lukuun ottamatta — olivat kroonisesti alipalkattuja. Tämä 
johti hallinnon ja julkisen sektorin tehottomuuteen ja loi kasvualus- 
taa korruptiolle, josta ajan myötä muodostui lisätulojen lähde julkisen 
sektorin työntekijöille.9** Vielä 1960-luvulla tuottoisa korruptio esimer- 
kiksi Tansaniassa rajoittui muutamalle vientialalle, joilla oli merkitystä 
maan ulkomaanvaluutan lähteenä. 1970-luvun talousvaikeudet ja niitä 
1980-luvulla seurannut talouden liberalisointi ja laajamittainen valtion 
omaisuuden yksityistäminen mahdollistivat ensi kertaa suuren luokan 
korruption. Samaan ajanjaksoon ajoittuu myös kansainvälisen kehitys- 
avun nopea kasvu. 1990-luvulle tultaessa korruptio erityisesti Afrikassa 
oli saavuttanut mittasuhteet, jotka pakottivat Maailmanpankin ja muut 
suuret kehitysrahoituslaitokset vaatimaan ”hyvää hallintoa” kehitysra- 
hoituksen edellytyksenä. Korruption vastainen taistelu tuli siten osaksi 
kehitysohjelmia ja kehitysyhteistyötä.9? 

Jean-Pierre Olivier de Sardanin mukaan korruptio on yksi kehitys- 
yhteistyöhön liittyvistä tabuista. Siihen suhtaudutaan lähtökohtaisesti 
hyvin kielteisesti ja siitä puhuminen julkisesti kehitysyhteistyön kon- 
tekstissa on kiellettyä, vaikka kaikki kehitysyhteistyön parissa toimineet 
ovat siihen mitä todennäköisemmin jossain muodossa törmänneet. 99 
Tästä syystä korruptiosta on vaikea saada tietoa. Tiedonsaanti edellyt- 
tää, että asianosaiset — korruptiota havainneet, sen kohteeksi joutu- 
neet, sitä selvittäneet tai sitä itse harjoittaneet — omaehtoisesti kertovat 

kokemuksistaan. Jotkut tähän tutkimukseen haastatelluista kertoivat va- 
paasti korruptiosta, jota olivat todistaneet tai kokeneet Apumaassa, mut- 
ta vain harvat olivat valmiita puhumaan asiasta omalla nimellään. Mutta 
heitäkin löytyi, ja niin heidän tietojensa kuin kehitysyhteistyön arkisto- 
jen sirpaleisten tietojen perusteella on mahdollista hahmotella lukijalle 
uskottavaa kuvaa kehitysyhteistyöbisneksen toiminnasta Apumaassa. 

Monen tähän tutkimukseen haastatellun kehitysyhteistyöveteraanin 
mukaan korruptio oli yleistä paitsi kohdemaissa myös kehitysyhteistyös- 
sä, ja muutamat pitivät sitä merkittävänä kehityksen jarruna. Tämä nä- 
kemys saa vahvaa tukea viime aikojen tieteellisestä tutkimuksesta.9% 
Koko yhteiskunnan läpäisevän korruption kirjoa on vaikea tiivistää yksi- 
selitteisesti, sillä siihen lukeutuvat yhtä lailla arkipäiväinen lahjusten 
vaatiminen virkakoneiston eri tasoilla kuin nepotismi ja hyvä veli -ver- 
kostot julkisen vallan ja liike-elämän piirissä:9 Kari Karanko kuvailee 
korruptiota seuraavasti: 


Korruptiossa on aina kaks osapuolta — se joka korruptoituu — ja 
mehän aina pidämme huolta siitä, että ne jotka korruptoituu, on 
pahoja ihmisiä, mutta aivan yhtä pahoja ovat ne, jotka korruptoivat. 
Eli ne organisaatiot, taloudelliset ryhmittymät, liike-elämä, grynde- 
rit ja muut tällaset, jotka saavuttaakseen omia etujansa maksavat 
siitä virkakoneistolle, että he saavat asioitansa vietyä eteenpäin. Se 
on väärin. Ja se, että hyvinkin merkittävässä asemassa olevat ihmi- 
set joutuvat tälle alttiiksi, tai heidän perheenjäsenensä, niin se on 
vaaraksi koko yhteiskunnalle. Ja tää minua surettaa kaikissa niissä 
kehitysmaissa, missä minä olen ollu, että näin on.9* 


Kuten Kari Karangon toteamuksesta edellä ilmenee, suhtautuminen 
korruptioon kehitysyhteistyössä on kaksijakoista. Viralliset tahot, kon- 
sulttiyhtiöt ja kansalaisjärjestöt voivat puhua siitä julkisesti ainoastaan 
kielteiseen sävyyn, koska muutoin niiden moraalinen oikeutus kehi- 
tysavun antamiseen veronmaksajien silmissä katoaa. Toisaalta samat 
tahot toimivat jokapäiväisessä kehitysyhteistyössä jatkuvasti sellaisis- 
sa olosuhteissa, joissa korruptioksi luokiteltavaa toimintaa esiintyy tai 
joissa korruptioksi luokiteltavien lahjusten tai etuisuuksien antaminen 

tai vastaanottaminen on hankkeiden sujuvan toteutuksen kannalta jär- 
kevää ja perusteltua. Erik Bähren mukaan tällöin on kyse korruption 
instrumentaalisesta hyväksymisestä, jolla pyritään varmistamaan, että 
hankkeen keskeisimmät tavoitteet toteutuvat lähestulkoon suunnitel- 
lusti. Korruptio voidaan sivuuttaa eräänlaisena välttämättömänä pahana 
hyvien tulosten saavuttamiseksi." 

Korruptio voidaan sivuttaa myös emotionaalisista syistä. Korruption 
kohtaaminen voi aiheuttaa yhtäältä pelon tuntemuksia esimerkiksi hen- 
kilökohtaiseen turvallisuuteen liittyen, toisaalta pettymystä ja turhautu- 
mista luotettujen kumppanien ja hyvien tarkoitusten ja odotusten osoit- 
tautuessa pettäviksi. Yksilön kohdalla voi olla siten turvallisempaa jatkaa 
toimintaa kuin mitään ei olisi tapahtunut. Sen sijaan tilanteissa, joissa 
yhteistyökumppanina toimivaan henkilöön tai kumppaniorganisaatioon 
kohdistuu väärinkäytösepäilyjä, korruptio saatetaan sivuuttaa sosiopoliit- 
tisista syistä. Tällöin työskentelyä korruptiosta epäiltyjen kanssa on usein 
edullista välttää ei-toivotun julkisuuden ja leimatuksi tulemisen pelossa. 
Myös kehitysyhteistyössä omaksuttu ideologia saattaa myötävaikuttaa 
korruption sivuuttamiseen. Bähren mukaan paikallista osallistumista 
(eng. community participation) ja köyhien ja osattomien voimaannut- 
tamista painottava kehitysideologia ajautuisi julkisuuteen nostettujen 
korruptiotapausten myötä väistämättä kyseenalaiseen valoon. Korrup- 
tion sivuuttaminen kehityshankkeissa näissä tilanteissa suojelee siten 
paitsi kyseisiä hankkeita myös omaksuttua kehitysyhteistyöideologiaa 
haaksirikolta.998 

Korruption kohtaaminen kehitysyhteistyössä oli osalle suomalaisista 
hämmentävää ja turhauttavaa, osa puolestaan suhtautui siihen neutraa- 
listi: se kuului normaaliin paikalliseen toimintatapaan, ja sitä vastaan oli 
siksi turhaa taistella. Kuten Bähre toteaa Etelä-Afrikkaa koskevassa tutki- 
muksessaan, korruption kohtaaminen yksilötasolla on vaikeaa ja johtaa 
usein sen vähättelyyn, hyväksymiseen tai salaamiseen. Päivittäinen, 
virkakoneiston alatasolla tapahtuva korruptio oli suomalaisten kehitys- 
yhteistyöntekijöiden mukaan yleisintä Afrikassa, jossa siltä ei voinut käy- 
tännössä välttyä. Arkipäivän korruptiossa viranomainen — esimerkiksi 
poliisi tai paikallishallinnon virkailija — vaatii lahjusta tai teerahoja (chai) 
vastineeksi esimerkiksi ylinopeussakkojen unohtamisesta tai tarvittavan 

viraston leiman saamisesta asiakirjaan. Arkipäivän korruptiossa kyse 
oli ja on mitättömistä summista, mutta käytäntö yleisyydessään usein 
ärsyttää länsimaalaisia. Sen laajuus ei selity ainoastaan paikallisten vir- 
kamiesten ahneudella. Esimerkiksi useissa Afrikan maissa kuntien ja 
valtion virkailijoita ja virkamiehiä lahjusten vaatimiseen ovat ajaneet yh- 
täältä krooninen alipalkkaus ja palkanmaksun viivästykset ja toisaalta 
elämän kallistuminen uusliberalististen talousreformien seurauksena. 
Joskus lahjuksia saatettiin haastateltavien mukaan vaatia yllättävissäkin 
paikoissa. Esko Ikävalko muistaa, kuinka Sambiassa täytyi vapaa-ajan 
kalastusretken alkajaisiksi lahjoa paikallinen pahasti alkoholisoitunut 
kyläpäällikkö päästämään suomalaiset joelle, joka niillä kohdin virtasi 
päällikön hallitseman alueen halki.9"? 

Käytännön kehitysyhteistyö, kuten kaikki taloudellinen toiminta, 
törmäsi Afrikan kohdemaissa byrokratiaan, jossa päätöksentekoa, ta- 
varantoimituksia tai työtehtävien suorittamista pystyttiin viivyttämään 
kohtuuttomasti lahjusten toivossa. Mikäli asioiden halusi luistavan, oli 
pelattava paikallista peliä paikallisin säännöin. Käytännössä tämä mer- 
kitsi korruption hyväksymistä ja siihen osallistumista. Jyrki Parkkinen 
kertoo Kyerwan tinakaivoshankkeen suomalaisurakoitsijan kokeneesta 
työnjohtajasta, joka sai vaikeissakin olosuhteissa aikaan tuloksia: 


Tehdään homma ja sillä siisti, ja maksetaan jos on maksettava, ja se 
on sillä siisti sitten. Siis jos lahjuksia pitää maksaa, niin maksetaan 
ne lahjukset, mutta sitten odotetaan kanssa ne palvelut siihen, et 
kaiken pitää tapahtua sitten kuitenkin... Lahjonta pitää hyväksyä, 
se kuuluu täällä tää harmaa talous kulttuuriin, mutta pitää kattoo, 
että saadaan se vastine kanssa. Kaikki sujuu näin.9" 


Tiukkojen aikataulujen puitteissa toimivien konsulttiyhtiöiden kohdalla 
lahjusten maksaminen oli jossain määrin perusteltua, koska vaarana oli 
hankkeen viivästyminen siitä aiheutuvine seurauksineen, joista vähäisin 
ei ollut yhtiön saama huono referenssi. Vaihtoehtoinen tapa toimia oli 
olla antamatta periksi painostukselle ja odottaa kärsivällisesti asioiden 
hoituvan ilman lahjuksia. Tämä oli turvallinen tapa ja johti usein siihen, 
että paikalliset oppivat jonkin ajan kuluttua, ettei ylimääräistä rahaa ollut 

luvassa, jolloin yritykset sen saamiseksi vähenivät.9? Mikäli turvautui 
lahjontaan, oli olemassa vaara, että konsulttiyhtiöltä alettiin ajan myötä 
lypsää yhä enemmän rahaa asioiden sujuvaa hoitamista vastaan ja kor- 
ruption kierre kaikkine siihen liittyvine riskeineen syveni. 

Korruptiota esiintyi myös Aasiassa ja Latinalaisessa Amerikassa, mut- 
ta suomalaisten mukaan ei niin yleisesti eikä yhtä räikeää kuin Afri- 
kassa. Esko Ikävalkon ja Jussi Ojalan mukaan korruptio oli Aasiassa ja 
Latinalaisessa Amerikassa piilotettu paremmin hallinnon rakenteisiin 
eikä se konkreettisesti häirinnyt esimerkiksi kehityshankkeiden toteu- 
tusta. Vietnamissa erään kehitysyhteistyöhankkeen loppujuhlallisuuk- 
sissa hankkeen vietnamilaiset johtajat jakoivat kirjekuoria hankkeessa 
mukana olleille paikallisille toimijoille, mukaan lukien kyläpäällikölle 
ja kyläläisille. Tilaisuuteen konsultin edustajana osallistunut Ikävalko 
sai hämmästyksekseen itsekin kirjekuoren, joka sisälsi pienen summan 
rahaa. Onnistuneen hankkeen ”voittoja” tasattiin näin osallistuneiden 
kesken jokaiselle jotain -periaatteella.93 

Jussi Ojala kertoo, että konsulttiyhtiöiden toteuttamissa ja ulkominis- 
teriön rahoittamissa hankkeissa vastaanottajille piti olla ”karamelleja”, 
joilla nämä pidettiin tyytyväisenä: 


Se karamelli piti aina olla olemassa. Sillä sai niinkun ajatuksen ja 
esimerkin ja mallin kautta sitten myös näitä työtapoja muutetuksi. 
Nicaraguassa se oli — Etiopiassa ja Nicaraguassa — maidonkeräily- 
kalusto, Vietnamissa se oli puhdas raha. Me rakennutettiin [- +] 
paikallisella rakentajaorganisaatiolla [- -] niitä kastelukanavia ja 
teitä ja muita siellä. Me annettiin valikoidusti, kontrolloidusti ra- 
haa hankkeiden toteuttamiseen, mikä oli hyväksytyn projektibud- 
jetin mukaista tehdä.9't 


Maailmanlaajuisesti korruptiolle erityisen alttiita talouden sektoreita 
olivat muun muassa osuustoiminta-ala, rakennusala ja metsääala, jot- 
ka kaikki lukeutuvat enemmän tai vähemmän Suomen takavuosien 
kehitysavun painopistealueisiin.95 Itä-Afrikan yhteispohjoismaisis- 
ta osuustoimintahankkeista esiintyy korruption suhteen kahdenlaista 
näkemystä: toisaalta osuustoiminnan piirissä kehittynyttä hallintoa ja 

pankkitoimintaa on kehuttu, toisaalta osuuskunnat on leimattu laaja- 
alaisen korruption pesiksi. Niin Keniassa kuin Tansaniassakin erityi- 
sesti kahvi- ja puuvillaosuuskuntien johtohenkilöt, jotka markkinoivat 
näitä keskeisiä vientiartikkeleita maailmanmarkkinoille, kuuluivat mai- 
den rikkaimpien ihmisten joukkoon." Esko Ikävalko muistaa, kuinka 
Pohjoismaiden runsaskätisesti tukemasta osuustoiminnasta oli kehi- 
tysyhteistyöpiireissä Sambiassa tullut 1990-luvulla kirosana laajamittai- 
sen korruption vuoksi: ”Siis kaikki sen osuustoiminnan johtajat siellä... 
Kaikki vaan kähmi niin paljo kun kerkes.”97 Siirtomaa-ajalta lähtöisin 
oleva osuuskuntiin pesiytynyt korruptio oli oletettavasti pohjoismais- 
ten rahoittajien tiedossa. Osuustoimintaa tukeviin kehityshankkeisiin 
pumpattiin silti kehitysyhteistyörahaa yli 20 vuoden ajan siinä uskossa, 
että hankkeista saatava hyöty maaseudun kehitykselle ylittäisi korruption 
mukanaan tuomat haitat.9"8 

Kehitysyhteistyössä pitkään toimineen konsultin mukaan Suomen 
antamassa kehitysavussa lähdettiin väärille jäljille 1980-luvulla, kun 
avun painopistettä siirrettiin maaseudun kehittämistä tukevista hank- 
keista kohti yksittäisiä suuria teollisuushankkeita, jotka olivat yhä riip- 
puvaisempia ulkoa tuodusta teknologiasta ja ammattitaidosta. Uuteen 
suuntaukseen kuului, että yhteistyöhön ryhdyttiin kohdemaiden suur- 
ten valtionyritysten kanssa, joiden rahankäyttöä oli vaikea valvoa. Edelly- 
tykset väärinkäytöksiin olivat siten otolliset.” Samaan aikaan kehitysyh- 
teistyömäärärahat kasvoivat nopeasti, mikä johti siihen, että rahasta oli 
joinakin vuosina ylitarjontaa. Eräs konsultti kertoo: ”— — kehitysyhteis- 
työosastolta otettiin suoraan yhteyttä ja kyseltiin, olisiko meillä sellaisia 
hankkeita vireillä, joihin voisi antaa varoja. Suunnitteluasteella olevia 
projekteja suorastaan houkuteltiin vauhtiin rahan avulla.”9° Suoma- 
laisyhtiöt pyrkivät luonnollisesti käynnistämään mahdollisimman pal- 
jon hankkeita kehitysmaissa hyötyäkseen ulkoministeriön kasvaneesta 
rahoituspotista. Hankkeiden nopea lisääntyminen johti tilanteeseen, 
jossa rahoittajan valvontakapasiteetti ylittyi ja valvonnan kattavuus 
heikkeni. Siten on perusteltua olettaa, että erityisesti 1980-luvulta läh- 
tien nopeasti kasvanut projektiapu loi paikalliselle virkamieskunnalle 
ja liiketoimintasektorille lisämahdollisuuksia tuottoisaan korruptioon 
kohdemaissa. 

Apumaa tarjosi otollisen toiminta-alueen sekä paikallisille että muual- 
ta tulleille keinottelijoille, joiden menestys oli riippuvainen paikallisten 
viranomaisten korruptioherkkyydestä ja avunantajamaiden virkailijoi- 
den hyväuskoisuudesta: 


Kanadalainen huijari tekee työkseen hienoja projektisuunnitelmia, 
joita jakelee eri suurlähetystöihin. Hän oli kuulemma jo saanut 
porttikiellon moneen suurlähetystöön, mutta onnistui kuitenkin 
lypsämään melkoisen rahasumman Suomen lähetystöstä metsi- 
tysprojektista, joka oli suunniteltu Luangwaan. [- -] Suurlähetys- 
tön virkaihminen antoi hyvässä uskossa rahat, jonka vastineeksi 
sai kauniisti formuloidun raportin sujuvalla englannin kielellä. Ta- 
kapuoltaan byrokraatti ei rakkaasta tuolistaan nostanut tarkistaak- 
seen, oliko raha ihan oikeasti mennyt ihan oikeaan paikkaan. Mutta 
kaikki olivat tyytyväisiä. Huijari sai rahansa, byrokraatti raporttinsa. 
Maksava valtakunta näytti maailmalle, kuinka hyviä me olemme 
ja kansalaiset tykkäävät touhusta niin paljon, että laittavat veroista 
säästämänsä rahat vielä kaikenmaailman lipaskeräyksiin. Kanada- 
lainen huijari ei koskaan tehnyt mitään konkreettista Luangwassa. 
[- -] Jotkut veijarit saavat hyväksyttyä esityksensä kahdessa suur- 
lähetystössä [- -]. Toisen rahoilla rakennetaan koulu, toisen rahat 
laitetaan omaan taskuun. Kun virallinen vierailu kummasta tahan- 
sa suurlähetystöstä tapahtuu, vaihdetaan vain koulun ovenpieles- 
sä oleva kyltti tarpeen mukaan: ”Tämän koulun on rakennuttanut 
Norja” -kyltti vaihtuu kylttiin ”Tämän koulun on rakennuttanut 
Suomi”.9”" 


Suomen kehityshankkeissa rahoittajaa edustivat kehitysyhteistyöosasto 
sekä Suomen edustustojen virkailijat. Jari Vainion kuvailema tapaus — 
jollaisia Apumaassa esiintyi ilmeisen usein — pakottaa pohtimaan, mikä 
oli näiden rahoittajaa edustaneiden toimijoiden suhde korruptioon.9? 
Johtuivatko Vainion esimerkkitapaus ja muut sen kaltaiset valvovan ta- 
hon tietämättömyydestä, ammattitaidottomuudesta, välinpitämättömyy- 
destä vai naiivista sinisilmäisyydestä? Suomen edustustojen virkailijat 
tuskin olivat tietämättömiä hankkeissa vallitsevasta korruptiosta, sillä 

suomalaisasiantuntijat olivat välittäneet siitä tietoa vastaanottajamaan 
organisaatioihin ja Suomen edustustojen virkailijoille jo 1980-luvulla. 
Metsäekonomisti Aimo Juhola työskenteli ulkoministeriön rahoituksella 
Kenian metsähallituksen palveluksessa. Hän kertoo, että yritti työssään 
laskea hintaa, joka Kenian valtion tulisi saada sen metsistä hakatusta 
puusta, jotta toiminta olisi liiketaloudellisesti kannattavaa. Laiton puu- 
kauppa kuitenkin sekoitti hänen laskelmansa. Sitä kävivät metsähallituk- 
sen omat, alipalkatut virkamiehet, jotka myivät valtion metsätyömailta 
tukkeja omaan laskuunsa. Juhola kertoo raportoineensa havainnoistaan 
kenialaisille esimiehilleen, ja tieto puukaupasta kulki todennäköisesti 
myös Nairobin suurlähetystön virkailijoiden tietoon. Asiaan suhtaudut- 
tiin kuitenkin välinpitämättömyydellä. Kyseinen toiminta oli kaikkien 
tiedossa, mutta siihen ei haluttu puuttua.93 

Pitkän uran kehitysyhteistyön parissa tehnyt virkamies katsoo, että 
ulkoministeriön tiedotus oli valikoivaa sen suhteen, mitä kehitysyhteis- 
työhankkeista kerrottiin julkisuuteen. Hänen mukaansa korruptio oli 
jokseenkin yleistä, mutta siihen oli vaikea puuttua niin, ettei vähintään 
toinen osapuoli menettänyt kasvojaan. Kasvojen menetys puolestaan 
tuhosi edellytykset yhteistyön jatkamiselle. Oli siis parempi katsoa asiaa 
läpi sormien. Virkamiehen mukaan oli selvää, että korruptio joudutti 
hankkeita ja sen kanssa oli pakko tulla toimeen, mutta siitä puhumi- 
nen ei ollut hyväksi. Hänen mukaansa esimerkiksi Tansanian valtion 
omistama puunjalostusteollisuusyritys Tanzania Wood Industry Corpo- 
ration (TWICO), jota Suomi rahoitti avokätisesti ja joka työllisti suoma- 
laisia konsulttiyhtiöitä, oli 1980-luvulla läpeensä korruptoitunut. Asia oli 
kehitysyhteistyöosaston virkailijoiden tiedossa, mutta sitä ei uskallettu 
nostaa esiin, koska sen pelättiin johtavan poliittiseen kriisiin Suomessa. 
Virkamiehen mukaan osin juuri korruption vuoksi ulkoministeriö siirtyi 
1970-luvulla käyttämään yhä enemmän konsulttipalveluja. Näin ulko- 
ministeriö siirsi vastuun korruption ”hallinnasta” konsulttiyhtiöille.9?4 

Konsulttien yleistymisen myötä suomalaisessa kehitysyhteistyössä oli 
1990-luvulle tultaessa vakiintunut Jussi Ojalan edellä kuvaama toiminta- 
malli, joka mahdollisti lahjonnan projektien puitteissa siten, ettei väärin- 
käytöksistä jäänyt todisteita. Malli perustui niin sanottuihin sekundaari- 
sopimuksiin, toisin sanoen paikallisten aliurakoitsijoiden käyttämiseen, 

hankkeiden toteutuksessa. Toimintamallissa suomalainen konsult- 
ti maksoi paikalliselle aliurakoitsijalle kuittia vastaan summan, jonka 
tämä palveluistaan pyysi, minkä jälkeen paikallinen urakoitsija suoritti 
työn käyttäen saamansa rahat kuten parhaaksi katsoi. Aliurakoitsijan 
tekemästä mahdollisesta ylihinnoittelusta tai työsuoritusten eri kompo- 
nenttien tarpeellisuudesta ei kyselty. Suomalaisen konsultin maksama 
ylimääräinen ”kynnysraha” sisällytettiin laskuun, jonka aliurakoitsija 
kirjoitti konsultille. Tilintarkastuksessa konsultti vaikutti käyttäneen 
projektimäärärahaa mainitsemaansa tarkoitukseen näennäisen asian- 
mukaisesti ostaessaan palvelun aliurakoitsijalta.9 

Kyseinen toimintamalli nousi julkisuuteen Suomessa vuonna 1991, 
kun Suomen Kuvalehti kirjoitti kehitysyhteistyöhön liittyvästä korrup- 
tiosta Keniassa.??* Nimettöminä pysytelleet suomalaiset kertoivat, kuin- 
ka hankkeita oli mahdotonta saada eteenpäin ilman lahjontaa. Sekun- 
daarisopimusten käyttö oli yleistynyt, koska suurilla suomalaisyrityksillä, 
jotka toteuttivat urakoita kehitysmaissa, ei ollut ”varaa jäädä kiinni lah- 
justen antamisesta”.9” Jutussa arvioitiin, että kehitysmaissa tehtävien 
urakoiden loppusummasta korruptioon kului viidestä kymmeneen pro- 
senttia. Hävikin arveltiin olevan suomalaishankkeissa pienempää kuin 
esimerkiksi muiden Pohjoismaiden rahoittamissa hankkeissa, joissa 
varojen hallinta oli paikallisten vastuulla ja korruptioon katoava osuus 
lähenteli jopa 30 prosenttia. Suomen rahoittamissa hankkeissa vastuu 
varojen käytöstä oli suomalaisella konsultilla. Korruption suhteen ulko- 
ministeriö oli omaksunut tiukan linjan, joten konsultille mahdolliset 
lahjusepäilyt merkitsivät töiden loppumista, maineen menetystä ja kor- 
vausten maksamista. Kiinni ei ollut varaa jäädä. 

Ulkoministeriön kehitysyhteistyöosasto kiisti väitetyt väärinkäytök- 
set suomalaisten rahoittamissa hankkeissa vedoten tilintarkastuksiin, 
joissa ei löytynyt juurikaan epäselvyyksiä.?$ Tämä piti paikkansa, koska 
konsulttiyhtiöiden omaksuma toimintatapa ei johtanut sellaisiin epä- 
selvyyksiin, jotka olisivat paljastuneet kirjanpidon normaalissa tilintar- 
kastuksessa. On varsin epätodennäköistä, että kehitysyhteistyöosastol- 
la oltaisiin oltu tietämättömiä konsulttiyhtiöiden toimintatavoista, sillä 
osa virkailijoista, jotka työskentelivät Suomen edustustoissa kehitys- 
maissa, oli jatkuvasti tekemisissä kehitysyhteistyöhankkeiden ja niitä 

toteuttavien suomalaisyhtiöiden edustajien kanssa.9?? Oli myös sangen 
mahdollista, kuten Suomen Kuvalehden jutussa todetaan, että kehitys- 
yhteistyöosasto oli tullut riippuvaiseksi muutamasta suuresta konsult- 
tiyhtiöstä jopa siinä määrin, että nämä pystyivät ohjailemaan asioita 
haluamaansa suuntaan. Tälle näkemykselle löytyy tukea suomalaisilta 
kehitysyhteistyöveteraaneilta, joista muutamat huomauttavat, että esi- 
merkiksi kehitysyhteistyövaroin rahoitetut, vaativat rakennushankkeet 
päätyivät aina samaisen insinööritoimiston toteutettavaksi joko suoraan 
tai toista nimeä kantavan yhteisyrityksen alla. Lisäksi oli tavallista, että 
suomalaisyhtiöt ”lobbasivat” kehitysyhteistyöosaston palveluksessa ole- 
via eri alojen neuvonantajia.%° 

Esimerkin konsulttiyhtiöiden toimintatavoista tarjoaa metsäyhtiö 
Enso-Gutzeit, joka mieli 1990-luvulla mukaan Kenian metsäsektorin 
kehittämiseen. Enso-Gutzeitin konsultti kuvaili yhtiön näkymiä Kenian 
metsähallitukselle laaditun Forestry Master Plan -kokonaissuunnitel- 
man tarjouskilpailussa: 


Pöyryllä [Jaakko Pöyry Consulting] tulee olemaan huomattava etu- 
lyöntiasema tulevassa tarjouskilpailussa. Tästä on ehdottomasti 
huomautettava FINNIDAa. Pöyry on myös kenialaisten keskuu- 
dessa huomattavasti paremmin esillä toimessaan metsähallituksen 
päämajassa Nairobin Karurossa. Pöyryn [edustaja] tekee kuuleman 
mukaan varsin tiuhaan päivän tai kahden vierailuja erilaisiin ko- 
kouksiin. Meidän lie syytä terästää lobbailua, jos mielimme olla 
tarjouskilpailussa mukana vakavasti otettavana ehdokkaana (esim. 
kotitoimiston väen vierailuja ja suoraa yhteydenpitoa Kenian met- 
sähallituksen kanssa — pelkät Tainan tarjoamat lounaat eivät riit- 
täne). Yhteydenpitoa FINNIDAan [+ +] tiivistettävä. 9" 


Joitakin kuukausia myöhemmin Enso-Gutzeitin Pekka Pesonen mat- 
kusti Keniaan samaisen metsäsektorin kokonaissuunnitelman toteu- 
tukseen liittyen. Pesosen raportti ”lobbausmatkastaan” on mielenkiin- 
toinen, sillä se antaa ymmärtää, että kilpailevilla suomalaisilla metsäalan 
konsulttiyhtiöillä oli verrattain läheiset suhteet yksittäisiin kehitysyhteis- 
työosaston ja Suomen Nairobin edustuston virkailijoihin. Tämä ei ollut 

tavatonta, mutta raportista ilmenee, että konsulttiyhtiön edustajat saivat 
virkailijoiden kanssa käymissään keskusteluissa tietoa kilpailevan yhtiön 
edesottamuksista sekä tarjouskilpailuun tulevan hankkeen komponen- 
teista. Nämä tiedot yhdistettynä kenialaisilta metsäasiantuntijoilta ja vir- 
kamiehiltä saatuihin tietoihin kilpailuasetelmasta antoivat kilpailuetua 
ja mahdollistivat nopean reagoinnin tarjouskilpailun alettua. Raportista 
ilmenee myös, että suomalaisyhtiöillä oli paikallisten konsulttien kautta 
yhteyksiä Kenian metsähallinnon keskeisiin virkamiehiin, jotka vaikut- 
tivat päätöksiin siitä, mikä yhtiö lopulta valittiin hanketta toteuttamaan. 
Raportissaan Pesonen kirjoittaa: 


Permanent Secretary [metsäministeriön kansliapäällikkö] Sabari 
[--] tuntuu kulkevan omia teitään ja voi vaikuttaa konsultin valin- 
taan, jos näkee saavansa itse jotain hyötyä. Uhka on siinä, että JP 
[Jaakko Pöyry Consulting] käyttää paikallista intialaisperäistä lob- 
bariaan järjestämään riittävää insentiiviä Sabarille!93? 


Suomalaiset metsäalan konsulttiyhtiöt käyttivät paikallisia kenialaisia 
konsultteja ja konsulttiyhtiöitä ”lobbaamiseen” ja paikallisten poliitik- 
kojen suostutteluun. Ei ole tiedossa, kuinka paljon rahaa paikallisille 
konsulteille maksettiin ja kuinka suuri osa siitä siirtyi paikallisten virka- 
miesten ja poliitikkojen pankkitileille. Toimintatavassa on korruptioon 
viittaavia piirteitä, mutta toisaalta suomalaisyhtiöiden voidaan katsoa 
ainoastaan maksaneen paikallisille konsulteille näiden palveluista kehi- 
tysyhteistyössä vakiintuneen käytännön mukaisesti. 

Aimo Juhola kertoo toisenlaisesta vakiintuneesta käytännöstä, johon 
hän törmäsi toimiessaan 1990-luvulla metsäalan asiantuntijana Aasian 
kehityspankin palveluksessa. Aloitettuaan pankissa hän sai pian pöydäl- 
leen nipun laskuja, jotka liittyivät erään Aasian maan metsänistutusoh- 
jelmaan, jota pankki rahoitti: 


Se toimii niin, että ensin valtio maksaa ne kulut, sen projektin ku- 
lut, ja sitten se lähettää laskun pankille, joka sitten lyhentää sitä 
lainaa sinne, niin mä sain sen ensimmäisen nipun — se oli tom- 
monen viis senttiä korkee nippu laskuja — ja mä innokkaana — mä 

olin ollu vasta vähän aikaa pankissa — niin mä innokkaana sitten 
rupesin laskemaan [- -] näit yksikkökustannuksia erilaisille istu- 
tusoperaatioille. Okei. Siitä ei tullu päätä eikä häntää. Ne oli ihan 
jostain ne luvut kehitetty. No, mä mietin, et mitä helvettiä mä tän 
kans teen, et enhän mä voi tämmöstä hyväksyä, kun tääl on ihan 
mitä sattuu lukuja täällä, miltä lainaa veloitetaan nyt.9 


Juhola otti asian puheeksi kokeneemman aasialaisen kollegansa kanssa 
ja kyseli tältä, mitä tehdä tilanteessa, jossa ei pankin edustajana kokenut 
voivansa hyväksyä laskutuksessa esiintyviä selviä epämääräisyyksiä. 


Se katto mua aika pitkään silmiin ja se sano, että kuule, että se on 
nyt niin, että jos sä tähän asiaan ryhdyt, niin sulla ei oo hirveen 
paljon ystäviä täällä pankissa. Ja siks toiseks, niin sun sopimusta ei 
varmasti jatketa, kun sä olet siinä vaiheessa, kun sitä pitäis jatkaa. 
Että [- -] tää raha, siis tää laina, se on [--] valtion laina ja se on hei- 
dän rahansa, jota he siellä suruttomasti sitten käyttää korruptioon 
[--]. Että hänen neuvonsa oli, että [- -] pistä nimi paperiin ja anna 
mennä. Fi tää niinku sun osalta auta sua mihinkään. 


Juholan kokemus antaa ymmärtää, että kehitysyhteistyöhankkeisiin liit- 
tyvää korruptiota katsottiin Aasian kehityspankissa läpi sormien. Samal- 
la se osoittaa, kuinka Apumaassa korruptio ulottui huipulle asti. Tämä 
ei tarkoita, että kaikki konsultit, edustustojen ja ministeriöiden virka- 
miehet ja rahoituslaitosten edustajat olisivat olleet korruptoituneita tai 
suhtautuneet korruptioon suopeasti. Kuten edellä todetaan, konsulttiyh- 
tiöllä oli valta päättää, mitä kustannuksia se oli valmis maksamaan. Sel- 
vät rahastusyritykset paikallisten toimijoiden taholta kävivät ilmi melko 
helposti ja niihin oli mahdollista puuttua.%5 

Korruptiota esiintyi ja esiintyy edelleen myös kehitysyhteistyön ruohon- 
juuritasolla. Monet kansalaisjärjestöt markkinoivat toimintaansa esittämäl- 
lä, että niiden kautta annettu apu menee perille sitä oikeasti tarvitseville. 
Vaikka kansalaisjärjestöjen osuus on vain murto-osa virallisen kehitys- 
avun rahavirroista, se ei tee kansalaisjärjestöjen toteuttamista hankkeista 
immuuneja korruptiolle tai huonolle hallinnolle.%° Erään kehitysapuvete- 

raanin mukaan tilanne on itse asiassa päinvastainen. Tämä kehitysapuve- 
teraani toimitti konsulttina suunnittelu- ja tilintarkastuspalveluja eräälle 
merkittävälle, ulkoministeriön rahoitusta saavalle suomalaiselle kansa- 
laisjärjestölle ja huomasi, että mittavat epäselvyydet järjestön toteuttaman 
hankkeen varojen käytössä lakaistiin ulkoministeriössä kaikessa hiljaisuu- 
dessa maton alle. Konsultin mukaan syynä saattoi olla kyseisen järjestön 
johdon hyvät suhteet poliitikkoihin ja ulkoministeriön virkailijoihin. 

Samaisen konsultin kollega huomasi Keniassa, että suomalaisen us- 
konnollisen kansalaisjärjestön hankkeessa, jonka tavoitteena oli raken- 
taa kouluja paikallisille lapsille, rahat olivat kadonneet ja valmistuneiksi 
ilmoitetut koulut olivat rakentamatta.997 Tämäkään ilmeinen väärinkäy- 
tös ei johtanut kertojan mukaan toimenpiteisiin. Ulkoministeriön vä- 
linpitämättömyys kyseisissä tapauksissa selittyy osittain sillä, että suu- 
rimmat kansalaisjärjestöt olivat tulleet osaksi suomalaisen kehitysavun 
järjestelmää, jossa niillä oli erityisasema järjestökentän suurimpina toi- 
mijoina ja siten tiiviit suhteet ulkoministeriöön.” Muutamat tähän tut- 
kimukseen haastatellut henkilöt kertovat, että joillakin kansalaisjärjes- 
töillä oli vaikutusvaltaa kehitysyhteistyöosaston korkeisiin virkailijoihin 
henkilökohtaisten ystävyyssuhteiden kautta. Osin tästä syystä muutamat 
järjestöt olivat pitkälti kritiikin ulottumattomissa ja epäselvyydet niiden 
toiminnassa lakaistiin kehitysyhteistyöosastolla usein maton alle.%9 Toi- 
mintatapa oli pitkälti sama kuin konsulttiyhtiöiden kohdalla: 


Näyttää siltä, että ulkoministeriö suosii yhä enemmän näitä isom- 
pia järjestöjä ja antaa yhä enemmän [rahaa] niille, koska niitten ra- 
hoja ei tarvitse niin paljon sitten vartioida ja tutkia, mihin ne rahat 
on menny. Se on aina iso ongelma ulkoministeriölle, jos tulee joku 
katastrofi jossakin ja skandaali.%4° 


Yksi runsaasti rahoitetuista järjestöistä oli Kepa. Koperantit kohdis- 
tivat aika ajoin kovaa kritiikkiä Kepan Nicaraguan kenttätoimistoon 
Managuassa, eikä se säästynyt myöskään maassa niin yleisiltä korrup- 
tioepäilyiltä. Eräs koperantti syytti loppuraportissaan katkeraan sävyyn 
suomalaisen kenttäkoordinaattorin johtamaa kenttätoimistoa muun 
muassa nepotismista: 

Managuan toimistolla on esiintynyt [apulaiskenttäkoordinaattori] L:n 
sukulaisten suosimista nicaragualaisia töihin otettaessa. Tiedättekö 
kuinka monta L.n sukulaista on toimistolla töissä ja millä perusteella 
heidät on sinne valittu. Aika harvinaista että yhteen sukuun on siu- 
naantunut niin pätevää konttorihenkilökuntaa, että suuri osa heistä 
on palkattu Kepan toimistolle töihin. Ettei vain olisi jäänyt valintojen 
ulkopuolelle joitakin ehkä vielä pätevämpiä kuin esim. I. joka mak- 
saa meille saatavamme. Kysykääpä koperanteilta esim. hänen osaa- 
mistaan. Entä miksi viimeisimmän toimistoremontin suoritti joku 
L:n sukulainen? Miksi ko työstä ei järjestetty normaalia tarjouskilpai- 
lua urakoitsijoiden välille? [- -] Täällä Estelissä talo jossa asuu JK ja 
missä asuu MP ovat joko L:n perheen tai sukulaisten omistuksessa. 
[<] kun JK:lle hankittiin asunto [- -] niin [kenttäkoordinaattori] N. 
teki asunnon omistajan kanssa vain suullisen [vuokra]sopimuksen. 
Sen jälkeen taloon tehtiin n. 1000 [dollarin] remontti Kepan laskuun 
tietenkin. Kun remontti oli tehty niin kului jonkin aikaa ja talono- 
mistaja korotti vuokraa eli JK:n oli lähdettävä ja etsittävä uusi asun- 
to. Talonomistaja ainakin hyötyi ko operaatiosta. Samoin on käynyt 
tähänmennessä jokaisen toimistorakennuksen kanssa. Ne on ensin 
korjattu suurella rahalla mutta vuokrasopimukset ovat olleet lyhyt- 
aikaisia ja suurimman hyödyn ovat korjanneet talonomistajat.9** 


Sambiassa Kepan palkkalistoilla ollut Jari Vainio kertoo muistelmateok- 
sessaan tapauksesta, joka sattui alkuvuodesta 1989: 


Villeys ja vapaus ulottuivat [Kepan] työntekijään, jolla kuulemma 
meni omat ja firman rahat sekaisin. Paikalliset naiset sekoittivat 
miehen pään, ja hän rupesi ostamaan tyttöystävälleen televisioita ja 
luksustavaroita kehitysyhteistyövaroilla. Asia lakaistiin totaalisesti 
maton alle. ”Pomo” lähti juhlan saattelemana, ja sai palkinnoksi 
vielä paremman työpaikan. Eivat Helsingissä kuulemma halunneet 
pilata hyvän miehen mainetta. Tuskin Helsingissä miehen maine 
painoi vaakakupissa pennin vertaa, omaa mainetta ja kunniaa tuol- 
la vaikenemisella varjeltiin.9? 

Vaikka tässä tapauksessa teko oli vähäpätöinen eikä välttämättä täytä 
korruption tunnusmerkkejä, Vainion kuvaama tapa, jolla Kepa käsitteli 
asian, ilmentää kyseenalaista hallintokulttuuria ja pakottaa kysymään, 
millä tavalla järjestö toimi niissä tapauksissa, joissa sen toimintatapoi- 
hin tai yksittäisten jäsenten tekemisiin liittyi korruptioepäilyjä. 

Korruption kohtaaminen omassa työssä saattoi olla hämmentävää ja 
henkisesti raskasta, kuten yllä esitetty Aimo Juholan esimerkki osoittaa. 
Nicaraguan terveysministeriön alaisuudessa Juigalpassa työskennellyt 
Riitta Työläjärvi tilittää loppuraportissaan tuntojaan työpaikalla havait- 
semastaan korruptiosta: 


Henkilökohtaisesti olen suuresti turhautunut, jopa harkinnut sopi- 
muksen lyhentämistä näistä syistä johtuen — enkä vieläkään oikein 
tiedä, mikä olisi paras suhtautumistapa tähän mitä ilmeisimmin 
kaikissa kehitysmaissa niin yleiseen ongelmaan. [--] KePalta olisin 
toivonut tukea ja neuvoja tämän asian käsittelyssä, mutta valitetta- 
vasti niitä en ole juuri saanut, jopa suorasta pyynnöstä huolimatta. 
Ehkä kenttä- ja Helsingin toimistojen väki ilman varsinaista omaa 
aiempaa kehitysmaakokemusta ovat itsekin neuvottomia näiden 
kysymysten kohtaamisessa? [- -] Ääneen paikalliset työtoverit eivät 
mielellään näistä ongelmista puhu. Tämä on normaalia, näin on 
aina ollut, ja jokainen siis pyrkii hyödyntämään omat tilaisuutensa. 
Päinvastoin, jos joku toimii rehellisesti, häntä pidetään tyhmänä. 
Hyvin autoritaarisessa systeemissä esimiestään vastaan todistami- 
nen helposti vain tuhoaisi oman uran ja mahdollisuudet, ja pomo 
jäisi virkaansa. Näin ollen siis kaikki vaikenevat, ellei poikkeuk- 
sellisesti etukäteen olla täysin varmoja, että valitus menee läpi.9% 


Organisaatioiden ajan kuluessa omaksumat toimintatavat saattoivat suo- 
malaisten näkökulmasta vaikuttaa hyvin epämääräisiltä, epäoikeuden- 
mukaisilta ja vääriltä ja näyttää haittaavan toimintaa ja vaativan 
korjaamista. Korruptioon puuttuminen ja sen vastustaminen henkilö- 
kohtaisesti ei kuitenkaan ollut helppoa ja riskitöntä. Suomalainen kehi- 
tyshankkeen johtaja joutui Filippiineillä konfliktiin paikallisten korrup- 
toituneiden poliitikkojen ja liike-elämän edustajien kanssa. Kyseessä oli 

kehitysyhteistyöhankkeeseen kuuluva rahakas hankintasopimus, jonka 
kilpailutuksessa ilmeni väärinkäytöksiä, joihin johtaja puuttui. Tilanne 
eskaloitui ajan myötä pisteeseen, jossa johtajan oli palkattava turvakseen 
henkivartijoita, koska koki fyysisen koskemattomuutensa olevan uhat- 
tuna.94% Tällaisen suuren luokan korruption kohdalla lienee täysin ym- 
märrettävää, jos korruption kanssa silmäkkäin joutunut henkilö päättää 
henkilökohtaisen turvallisuutensa vuoksi vaieta asiasta. 


Jo 
KKK 


Tässä luvussa on nostettu esiin kehityksen ja kehitysyhteistyön vähem- 
män käsiteltyjä puolia, kuten kehityksen vastustusta, sen mahdollista 
eriarvoistavaa vaikutusta ja korruptiota. Tämä luku — kaikessa rajallisuu- 
dessaankin — asettaa kyseenalaiseen valoon kehityksen metaideologias- 
ta juontuvan käsityksemme kehityksestä muutoksena kohti parempaa. 
Millaisia edellytyksiä on saada aikaan pysyvää kehitystä hankkeilla, joissa 
paikallinen osallistuminen ja ”kumppanuus” ovat käytännössä rahoitta- 
jia varten järjestettyä rituaalinomaista näytelmää, jonka seurauksena pai- 
kallisten omat näkemykset lopulta sivuutetaan — kuten ennenkin. Mitä 
mieltä on hankkeissa, joista hyötyvät eniten vain muutamat jo ennestään 
paremmassa asemassa olevat yksilöt tai ryhmät? Onko hankkeiden vie- 
minen eteenpäin lahjusten turvin hyväksyttävissä, jos se edesauttaa ha- 
luttujen kehitystulosten saavuttamista mutta sen seurauksena korruptio 
kohdemaan hallinnossa ja yhteiskunnassa syvenee? 

Suomalaiset takavuosien kehitysyhteistyöammattilaiset mitä todennä- 
köisimmin tunnistivat laajalti kehityksen ja kehitysyhteistyön sudenkuo- 
pat. Yksilötasolla suhtautuminen niihin vaihteli ja moraaliset pohdinnat, 
joita tilanteet epäilemättä aiheuttivat, jäivät usein kenties vapaa-ajalla 
lasin ääressä tapahtuneiksi keskusteluiksi uskottujen kollegojen kanssa. 
Vuosien saatossa nämä kokemukset ovat monilla asettuneet kehitysyh- 
teistyökokemuksen antamaan laajempaan perspektiiviin, josta ne muu- 
tamilla nousevat esiin kehitystä ja erityisesti omaa kehitysyhteistyökoke- 
musta osaltaan määrittävinä tekijöinä. 

Kotiinpaluun ristiriitaisuus ja 
kehitysyhteistyön mieli 


Vaikka tuntuu, et siitä on pitkä aika, niin tota on se niinku sillä ta- 
valla lähellä, että — tai sillä tavalla rakentunu jotenkin osaks identi- 
teettiä, et ei sitä enää niinku tavallaan pysty ittensä enää muunlaise- 
na kuvittelemaan, kun mikä nyt on, että... Ja sit miten siitä puhuu, 
tai miten on muiden kanssa. 


En tiedä, en tiedä, et onks se muuttanu mua persoonana kuinka 
paljon. Varmaan jollain tavalla. Ja sitten se, että ehkä mä arvostan 
ihmisiä ehkä enemmän kuin mitä mä arvostaisin ilman niitä ko- 
kemuksia. Ja se tosiaan, että mä nään maailman hyvin komplek- 
sisena. Ja sitten kuitenkin se, että meidän pitää kuitenkin niinku 
yhdessä etsiä niitä ratkaisuja. Et mä en usko semmoiseen yksilökes- 
keiseen maailmankuvaan. Että ehkä semmoinen on vahvistunut.94° 


Et kyllähän se ilman muuta avartaa, et tota en kyllä oo katunu, että 
tän työuran on tällainkin viettäny, vaikka se joskus ehkä on käyny- 
kin mielessä, et onks tää se... Se on aina hetkittäinen.9% 


Jos osalle kehitysyhteistyöntekijöistä oli epäselvää, tapahtuiko kohde- 
maissa kehitystä, omalla kohdalla tuloksia oli helppo löytää. Kehitysyh- 


teistyö oli tähän kirjaan osallistuneille ensimmäisen ja toisen sukupolven 

kehitysyhteistyöntekijöille mullistava, identiteettiä ja maailmankuvaa 
muovaava kokemus. Sen koetaan antaneen ja opettaneen paljon: avara- 
katseisuutta, työelämätaitoja, kielitaitoa. Kaikki eivät koe, että kehitys- 
maissa vietetty aika olisi muuttanut merkittävästi omaa suhtautumista 
Suomeen, suomalaisiin tai suomalaisuuteen. Suuri osa eri aikoina 
lähteneistä kuitenkin kertoo, että se on muuttanut jollain tavalla hei- 
dän tapaansa katsoa sekä maailmaa että Suomea. Muutokset vaikuttivat 
myös kokemukseen Suomeen paluusta. Toisille paluu saattoi olla lähes 
samanlainen kulttuurisokki kuin kohdemaahan lähteminen.9% Kentäl- 
lä Suomea katsoi vaaleanpunaisten lasien läpi, mutta kotiin palattuaan 
huomasi myös Suomessa epäkohtia, joihin ei ollut kiinnittänyt aikaisem- 
min huomiota. 

Tässä luvussa tarkastellaan kehitysyhteistyöntekijöiden kokemuksia 
kotiinpaluusta ja siihen liittyviä tuntemuksia ja haasteita. Luvussa ava- 
taan myös haastateltavien näkemyksiä kehitysyhteistyön mielekkyydestä 
ja tuloksellisuudesta sekä siitä, miten kehitysyhteistyökokemus on vai- 
kuttanut heihin ihmisinä ja miten se on muuttanut heidän suhtautumis- 
taan Suomeen, suomalaisuuteen ja maailmaan. 


Paluun syyt 


Kehitysyhteistyö on projektityötä, jossa projektisykli ja määräaikaiset so- 
pimukset asettavat aikarajan lähdölle ja paluulle. Eri vuosikymmeninä 
yleisin syy kotiinlähdölle olikin työsopimuksen päättyminen. Osalle pa- 
luuajankohta oli selvä, eikä siihen liittynyt suurempaa pohdintaa. Toisille 
päätös paluun ja kentälle jäämisen välillä saattoi olla hankala. Lähdön ta- 
paan siihen vaikuttivat monet tekijät: omat arvot, uraan liittyvät motiivit, 
perheen toiveet ja elämäntilanteeseen liittyvät muutokset.” Erityisesti 
kehitysyhteistyöuran ja perheen yhdistäminen oli haastavaa, koska se 
vaati koko perheen valmiutta liikkua hankkeesta, organisaatiosta ja usein 
myös maasta toiseen. Perhesyyt saivatkin monet kehitysyhteistyöntekijät 
palaamaan Suomeen sopimuskauden loputtua tai jo suunniteltua aikai- 
semmin, vaikka itsellä olisi ollut vielä haluja jatkaa. Puolisoille pitkät, 
virkavapauden ylittävät ulkomaanjaksot saattoivat tarkoittaa omista am- 
matillisista ambitioista luopumista. Myös sosiaalisen elämän uudelleen 

rakentaminen eri komennuspaikoilla saattoi olla raskasta. Työelämän 
vaatimusten ja yleisen tyytymättömyyden lisäksi vaakakupissa painoivat 
myös jälkikasvua koskevat huolet, kuten sairastelu, halu saada lapset 
suomalaiseen kouluun tai pelko siitä, että lapsista kasvaisi juurettomia, 
kun siteet kotimaahan heikkenivät.9? 


Pitääkö se nyt niin sanoa, et oli helppo palata, tavallaan. Mä olin vir- 
kavapaalla ja [- -] palasin takas niinkun samoihin hommiin, mis- 
sä olin ollu ennen lähtöö [- +] ja vaimo oli äitiysvapaalla [- +]. Et 
ei mitään oikein niinkun vaikeeta ollu siihen paluuseen [- -]. Mut 
se... yhdessähän se niinkun tota päätettiin, koska mä oisin voinu 
jatkaa sitä sopimustani, [--] mutta tota mä en sitten — hyvässä ym- 
märryksessä vaimoni kanssa — niin... niin totesimme, että... että 
tää oli nyt tässä. 


Kentälle voitiin kuitenkin lähteä takaisin. Eräs Olli Alhon haastateltavista 
vertasi kehitysapua Lapin kuumeeseen: kun sen on kerran kokenut, sin- 
ne palaa aina uudestaan ja uudestaan.954 Vaikka Apumaassa elämiseen 
liittyi monenlaisia haasteita ja joskus kipeitäkin kokemuksia, työn mer- 
kityksellisyydestä kertoo se, että suurin osa tähän kirjaan haastatelluista 
on ollut mukana useammassa kehitysyhteistyöprojektissa tai päätynyt 
ensimmäisen kenttäkokeilun myötä vuosikymmenien mittaiselle kehi- 
tysyhteistyöuralle. Tällöin hetkellinen paluu Suomeen saattoi olla myös 
uraliike. Päivi Ahonen kertoo, että kehitysjoukoissa työskentelyn jälkeen 
hän on tietoisesti rakentanut uraansa vaihtamalla organisaatiota ja vuo- 
rottelemalla kotimaan ja kenttäjaksojen välillä.5 

Paluut ja vaihdokset ovat tapa hankkia monipuolista kokemusta ja 
ylläpitää ja vahvistaa omia henkilökohtaisia ja ammatillisia verkostoja 
Suomessa. Silke Rothin mukaan jatkuvasti muuttuva kehitysyhteistyö 
vaatiikin tekijältään kykyä ja halua oppia ja uudistaa itseään. Tarvittava 
kokemus saadaan heittäytymällä uran vaatimuksiin: vaihtamalla työn- 
antajaa, toimikenttää, tehtävänkuvaa ja maata. Myös laajojen kontakti- 
verkostojen ylläpito on tärkeää, sillä ne auttavat varmistamaan uuden 
pääsyn Apumaahan. Rothin mukaan liikkuminen eri organisaatioiden 
ja sektorien välillä on paitsi kehitysyhteistyöuran sisäänrakennettu 

vaatimus myös keino käsitellä kehitysyhteistyöhön liittyvää tyytymättö- 
myyttä. Työn puutteet tai tuloksellisuuteen liittyvät epäilyt ratkaistaan 
etsimällä parempia projekteja ja organisaatioita.” Apumaa toimii siis 
tässäkin tapauksessa väylänä muutokselle: työn merkityksellisyyttä hae- 
taan paitsi lähtemällä Suomesta kentälle myös liikkumalla erilaisissa 
rooleissa kentän sisällä. Jos epäily avun toimivuutta kohtaan käy liian 
suureksi, ratkaisuna saattaa olla lopullinen paluu kotimaahan. 

Paluuseen saattoi haastatelluilla liittyä myös pettymystä ja syyllisyyttä, 
jos se poikkesi aikaisemmista suunnitelmista. Äkillisen vetäytymisen 
syitä olivat esimerkiksi onnettomuudet, luonnonkatastrofit tai muut- 
tunut turvallisuustilanne.97 Kohdemaan sisäisen turvallisuuden heike- 
tessä lähettäjäorganisaation ja kentän näkemykset uhasta poikkesivat 
joskus toisistaan, jolloin osa henkilöstöstä jouduttiin käskemään pois 
kentältä vastoin tahtoaan.98 Kotiinpääsy saattoi olla helpotus mutta tun- 
tua samalla ”pakenemiselta”.99 Viimeistään tuolloin joutui mahdolli- 
sesti vastakkain sen tosiasian kanssa, että itsellä oli mahdollisuus palata 
takaisin turvalliseen hyvinvointi-Suomeen, kun taas kohdemaan ystäviltä 
ja työtovereilta tällainen vaihtoehto puuttui. Se aiheutti samanlaista 
syyllisyyttä ja ristiriitaisuuden kokemuksia kuin omien etuoikeuksien 
kohtaaminen Apumaassa. Joskus myös kuormitus ja turhautuminen 
kentällä muodostuivat niin raskaiksi, että irtisanoutuminen ja Suomeen 
palaaminen oli ainoa vaihtoehto. Yleisiä ongelmia olivat edellä kuvatut 
projektin ja lähettäjäorganisaation tuen puutteet, vaikea työ- ja elinym- 
päristö sekä henkilöstöongelmat. Tällöin syyllisyyden kokeminen syntyi 
omien ihanteiden tai odotusten ja rajojen yhteentörmäyksestä. 


Se oli kauhea pettymys. Mä ajattelin, että mä oon nyt... Mä olen nyt 
pettänyt tän homman. Se... Mä tunsin itteni roistoksi siinä vaihees- 
sa. Voi että... ja sitten kun siitä lähti [toinen suomalainen asian- 
tuntija]. [- -] Hän kerto, että hänellä oli ihan omat syyt, vastaavat 
kuin meillä. |- -] Se vähän lohdutti sitten, että toisetkin... että joku 
toinenkin ajatteli silleen. Kyl se... Ja sitten myöskin tuntu siltä, että 
oli sittenkin virhe lähteä perheen kanssa, että... Mutta oisko siitä 
tullu sen kummempaa. Luultavasti ei.9% 

Vieraana omalla maalla 


Ja sitten yks päivä menin sinne sisään ja katoin Ilta-Sanomien löö- 
pin. Siinä luki että... päivän suurin uutinen oli et ”Isä löi kätilöä lei- 
vällä päähän”. Mä ajattelin, että ihmisiä kuolee — tuhansia ihmisiä 
— joka päivä nälkään ja muuta, niin tuo on päivän ykkösuutinen.9*? 


Osalle kehitysyhteistyöntekijöistä paluu Suomeen oli helppoa eikä sii- 
hen liittynyt ”mitään sen ihmeempää dramatiikkaa”.9$ Tähän kirjaan 
osallistuneista paluuseen mutkattomasti suhtautuneita oli erityises- 
ti kehitysyhteistyöntekijöiden ensimmäisen sukupolven joukossa.9% 
Valtaosa palaajista kuitenkin kertoo kokeneensa jonkinasteisia sopeutu- 
misvaikeuksia asettautuessaan takaisin Suomeen. Tämä vastaa pitkälti 
muiden globaalin pohjoisen kehitysyhteistyöntekijöiden kokemuksia. 
Silke Roth on esittänyt, että Apumaan jättäminen saattaa olla jopa vai- 
keampaa kuin sinne pääseminen. Oma kokemuspiiri ja maailmankuva 
olivat Apumaassa laajenneet, ja entiseen työhön ja arkeen asettautumi- 
nen tuntui elämän kutistumiselta.96 Paluu saattoi aiheuttaa ulkopuo- 
lisuuden tunnetta, eritasoista ahdistusta, kontrollin menettämisen ja 
luopumisen tunnetta sekä surua — pahimmillaan masennusta.9** 

Kotimaassa kohdattuja sopeutumisongelmia kutsutaan käänteiseksi 
kulttuurisokiksi tai paluusokiksi. Ilmiö ei koske pelkästään kehitysyh- 
teistyöntekijöitä, vaan se on tunnettu kaikkien ekspatriaattien parissa. 
Ulkomailla asuminen, toisen maan tapojen omaksuminen ja arkeen so- 
peutuminen saivat kotimaan tuntumaan vieraalta. Kun lähtiessä oli so- 
peuduttava kohdemaahan, vastaava sopeutuminen oli käytävä läpi myös 
kotiin tultaessa.9$? Muutama muistelija kertookin paluun olleen vaikea 
nimenomaan siksi, että he olivat tottuneet niin hyvin elämään kohde- 
maassa.9% Kokemus omasta kulttuurisesta vajavaisuudesta kotimaassa 
saattoi olla raju ja raskas.9*9 Sen vaikutusta vahvisti se, ettei tällaisia tun- 
temuksia osattu aina ennakoida.°”° Vaikeudet toimia Suomessa tulivat 
vastaan hyvin arkisissa tilanteissa: 


Se oli kans toukokuuta varmaan, kun mä palasin ja tääl oli just 
kaikki ihan kuollutta ja tyhjää, ihmisiä ei missään ja mä — ei ollu 

viel niiku kevät alkanu silloin — niin mä... Mul oli ihan hirvee kult- 
tuurisokki. Ihan hirvee. Sit mä sain asunnon tosta [—-]. Se oli ihan 
kauheeta. Just se, et ei ollu ketään ihmisii missään ja sit hirveen 
isoi taloja ja sitten oli niin mustaa kaikki. Et mä olin, kun mä olin 
oppinu sen, et kaikkien ihmisten kans jutellaan — vastaantulijoit- 
ten kanssa — niin mä juttelin... Lopuks yks ihminen tuli sit jossain 
vastaan, niin heti mä kävin juttelemaan. Se oli ihan hirvee. Sitten... 
sitten viel niinkun... Niin kun mä olin siel [vuokra-asunnossa], niin 
mä muistan mä panin oven lukkoon, niin hirvee isot lukot ovessa 
ja sit kukaan ei tiedä, et mä oon siellä. Jotenkin semmonen eristäy- 
tyminen vielä. Ja sitten kaikki oli niin hienoo, kaikki niinku — tuli 
vettä raanasta, jota pysty juomaan ja kaupas hirvee määrä kaikkee 
tavaraa, [- -] oli isot talot eikä ketään missään. 

Er. 

Enkä mä ollu varautunu. Ehkä se, et mä en ollu ees varautunu 
siihen, et mä jotenkin ajattelin, et Suomi on mun kotimaa, mä pää- 
sen kotiin. Niin sit se ei ollukkaan.97" 


Käsitykset kulttuurierojen ja kohdemaahan sopeutumisen vaikutuksista 
paluuseen ovat osin ristiriitaisia. On esitetty, että mitä enemmän eroja 
lähtö- ja kohdemaan kulttuurien välillä on ja mitä paremmin toiseen 
kulttuuriin sopeutuu, sitä rankempia myös paluu ja uudelleensopeu- 
tuminen saattavat olla. Tällöin kehitysyhteistyöntekijöiden voisi olettaa 
olevan monia muita ekspatriaattiryhmiä alttiimpia paluusokille. He työs- 
kentelevät maissa, jotka eroavat paljon globaalista pohjoisesta. Ainakin 
osalla heistä on myös mahdollisuus solmia kiinteitä suhteita paikallisiin. 
Toiseen kulttuuriin sopeutumisen on kuitenkin myös todettu edistävän 
kotimaahan sopeutumista.” Se saattaa olla merkki psykososiaalisesta 
joustavuudesta, joka tekee liikkumisen eri kulttuurien välillä — niihin 
sopeutumisen ja niistä irtautumisen — helpommaksi.9? 

Suomalaisten muistoissa painottuu paluukokemuksen yksilöllisyys. 
Kokemukseen vaikutti moni seikka: paluuta koskevat odotukset, koti- 
maassa saatu tuki ja arvostus ja myös kenttäkokemus ja sen vaikutus 
omiin arvoihin. Kaikki ne muodostuivat eri ihmisillä erilaisiksi, ja niihin 
reagoitiin eri lailla omien yksilöllisten ominaisuuksien perusteella.9% 

Lisäksi sopeutuminen kotimaahan tarkoitti eri ihmisille hyvin erilai- 
sia asioita. Toisille siinä korostuivat psykologiset ja sosiaaliset aspektit, 
kuten arvomaailmoiden kohtaaminen ja yhteyden kokeminen muihin 
suomalaisiin. Toisille sopeutuminen oli ensisijaisesti elämän ulkois- 
ten edellytysten täyttymistä — työpaikkaa, asuntoa ja sosiaalisten pii- 
rien muodostusta. Alun vaikeuksien merkitys muistoissa saattoi myös 
laimentua ajan myötä, jos elämä Suomessa kuitenkin lopulta järjestyi. 
Moni kertoo paluun sujuneen hyvin, vaikka siihen liittyi myös negatiivi- 
sia tai ristiriitaisia tunteita.975 


Hyvin se sujui. Minulla. En minä tuntenu mitenkään jääneeni 
muuta kun... muuta kun noin mentaalisesti kelkasta ulos, kun mo- 
net tuntu vaikuttavan... tai sanovan sitä, että niin se oli kulttuuri- 
sokki. No, saatto se nyt ollakin kulttuurisokki, joo, mutta tota, ehkä 
se nyt ei kuitenkaan ollu. Joka vuosihan me käytiin Suomessa sitten 
sieltä niin ns. vuosilomalla ja tiedettiin, minkälaista täällä on, mut- 
ta... mutta tuota, opittiin, niinkuin sanoin ihan ensimmäiseks, opit- 
tuon ihan hirveesti ja tää vertailu Suomen ja niiden kehitysmaiden 
välillä, niin se on tullu selvemmäksi kuin se ennen oli. [- -] Ai hitto, 
mitä enemmän tietää, sitä vähemmän varma on monista asioista. 
Näin se vain... näin se vain menee. Joo. Fi ollu mitään vaikeuksia 
kyllä sijoittua sitten suomalaiseen yhteiskuntaan.” 


Kulttuurisokin käsitettä on kritisoitu siitä, että se korostaa paluuta kriisinä 
eikä välttämättä tavoita vähemmän intensiivisiä tai positiivisia kokemuk- 
sia. Suomalaisten lähetystyöntekijöiden paluuta tutkineen Markku Sala- 
kan mukaan paluusokki on kriisin lisäksi myös oppimiskokemus. Siihen 
liittyy myönteisiä asioita, kuten monikulttuurisen identiteetin muovautu- 
minen sisäisen murroksen kautta. Kotiinpaluuta voidaan lähestyä myös 
erilaisia tunneskaaloja sisältävänä siirtymäkokemuksena, jossa tutun toi- 
mintaympäristön häviäminen ja omaksuttujen sosiaalisten normien toi- 
mimattomuus pakottavat palaajan arvioimaan uudelleen omia arvojaan, 
uskomuksiaan, normejaan ja niihin perustuvaa käyttäytymistään. 977 
Yleisin muutos, jonka kehitysyhteistyöntekijät havaitsivat itses- 
sään, oli maailmankuvan laajeneminen. Kenttätyön jälkeen asioita ei 

tarkasteltu enää pelkästään Suomen näkökulmasta, vaan ne saivat vertai- 
lukohdan Apumaasta. Tämän kirjan aineistossa niin 1970-, 1980- kuin 
1990-luvullakin kentälle ensi kertaa lähteneet henkilöt kuvaavat muu- 
tosta maailmankuvan avartumiseksi, ajatusmaailman laajenemiseksi tai 
kyvyksi asettaa asiat oikeisiin mittasuhteisiin ja laajempaan perspektii- 
viin. Maailmankuvan laajeneminen nähtiin myönteisenä henkilökohtai- 
sena kasvuna; elämää rikastuttavana ja omaa ymmärrystä lisäävänä asia- 
na.” Samalla se aiheutti kulttuurisokkiinkin kuuluvaa ulkopuolisuuden 
tunnetta. Paluuta sekä helpoksi että vaikeaksi kuvaavat kertovat lopulta 
kohdanneensa hyvin samanlaisia käytännön haasteita ja sivullisuutta 
asettautuessaan kotimaahan. 

Kun Suomea tarkasteltiin Apumaan linssin läpi, selkein kontrasti niin 
ensimmäisen kuin toisen kehitysyhteistyösukupolven jäsenille löytyi 
elintasosta. Kehitysyhteistyön yhtenä päämääränä on köyhyyden vähen- 
täminen. Osa kehitysyhteistyöntekijöistä työskenteli ruohonjuuritasolla 
puutteessa elävien tai marginaalissa olevien ihmisryhmien kanssa, ja 
heidän oma arkensa saattoi olla vaatimatonta. Keskiluokkaisesti Apu- 
maassa eläneet kehitysyhteistyöntekijät eivät myöskään olleet eristyk- 
sissä ympäröivästä yhteiskunnasta. Kohdemaissa he joutuivat kohtaa- 
maan sellaista köyhyyttä, johon 1970—1980-lukujen Suomessa ei enää 
törmännyt. Suomessa ympäröivän yhteiskunnan vauraus ja hyvinvointi 
ja toisaalta myös suomalaisten tyytymättömyys kaiken keskellä asettuivat 
voimakkaaseen kontrastiin Apumaassa nähdyn ja koetun kanssa. Tämä 
aiheutti voimakastakin psykologista ristiriitaa.9?9 Monelle Suomi näyttäy- 
tyi rikkaana ja hyvinvoivana — jopa liiallisuuteen ja naurettavuuteen asti. 


Suurin ongelma Suomessa silloin kun me tultiin, oli sukunimila- 
ki. Siis kyllä me ihmeteltiin silmät pyöreinä täällä, et lehdet... leh- 
det ja radio ja televisio oli täynnä kiistaa sukunimilaista, kun me 
tullaan ympäristöstä, missä hädin tuskin saadaan... saadaan ruo- 
kaa pöytään. [- -] et se meitä jotenkin ihmetytti, et minkälaista 
elämää täällä oikein on ja sitten tää... Tietysti tää yltäkylläisyys ja 
se, että... et jos joku ei toimi nyt kauheesti, niin siitä tulee hirveä 
haloo, kun kuitenkin se sitten loppujen lopuks toimii. [- —] Tääl- 
lähän henkilöt nostaa kauheen metakan, jos metro on kymmenen 

[10] minuuttia myöhässä tai viistoist [15] minuuttia myöhässä. [--] 
Kehitysmaaympäristö on niin tuiki toisenlainen, kuin... kuin sit- 
ten tää eläminen suomalaisessa hyvinvointiyhteiskunnassa, joka 
on kuitenkin turvattu, jossa on suojaverkot ja kenenkään ei... ku- 
kaan ei kuole nälkään. [- -] Hirveen etuoikeutettujahan me ollaan 
täällä Pohjoismaissa, tai Euroopassa yleensä, et [- —] nöyryyttähän 
se tietysti tuo." 


Elintasoeron aiheuttamia tunteita mahdollisesti kipeämpi ja pitkäkestoi- 
sempi ulkopuolisuuden tunne syntyi kokemuskuilusta omien läheisten 
ja tuttavien kanssa. Oma sisäinen muutos ja suomalaisen yhteiskunnan 
tarkastelu uusin, kriittisin silmin teki suomalaisten arkisiin ongelmiin 
samaistumisen vaikeaksi. Ne tuntuivat 1970-1990-luvuilla kentälle läh- 
teneistä pieniltä ja jopa ärsyttäviltä verrattuna ongelmiin Apumaassa. 
Kehitysmaakokemuksen jälkeen suomalaisten käytöksessä hankalinta 
useimmille oli yleinen tyytymättömyys ja valittaminen. Valitus lyhyistä 
sähkökatkoista tuntui absurdilta, jos oli itse tottunut hakemaan ruuan 
sadan kilometrin päästä kotoa.9** Samoin palkasta valittaminen tuntui 
järjenvastaiselta, jos oli pystyttänyt orpokotia, joka vastasi puitteiltaan 
suomalaista liiteriä.9$? 


Se mikä on ehkä, mitä mä siedän huonosti, on semmonen pienis- 
tä arkiasioista valittaminen. Että, kun on ollu hyvin haasteellisissa 
olosuhteissa, että mietimme, onko tie miinoitettu vai ei. [- -] Ei- 
hän tämmöset pienet arkiset jutut, sataako vai paistaako, ihan sama 
mulle. [- -] ja sitten se, että äärimmäinen köyhyys on semmonen, 
jota ihmiset eivät ymmärrä, mitä se oikeesti tarkoittaa. Et meilt 
on unohtunut se, vaikka meidän ehkä isovanhempamme ovat sen 
nähneet, niin niin se ei oo meidän sukupolven tai nuorempien su- 
kupolvien kokemusvarastossa ollenkaan. Ja sitten se, että meillä on 
ihmisiä, jotka uskovat siihen, että kaikki riippuu sinusta itsestäsi. 
Niin sitähän en allekirjoita. En missään nimessä. Että olen näh- 
nyt hankalia poliittisia, etnisiä asioita. Olen nähnyt ihmisiä pako- 
laisleireillä, olen nähnyt ihmisiä kuolemassa. Ja olen nähnyt näl- 
kiintyneitä lapsia. Niin niin, niinkun käsittämätön on semmoinen 

maailmankuva, jossa kuvitellaan, että kaikki riippuu yhdestä ihmi- 
sestä ja hänen kyvyistään.9% 


Se on niinku arvomaailmaltaan niin... niin toisenlainen kuin se, 
mihin sä siellä kehitysmaissa niinku pakostakin totut, näetsä. Jon- 
kunnäköseen vähällä toimeen tulemiseen ja tyytyväisyyteen ja lä- 
heisyyteen ja välittämiseen ja... Täällä tulee kylmyys, yksinäisyys, 
turhanpäiväsyys, yli varojensa eläminen.94 


Salakan mukaan edellä kuvatussa ristiriidassa on kyse arvokonfliktista, 
jossa palaajat kohtaavat sekä omat muuttuneet arvonsa että muiden suo- 
malaisten arvomaailman. Salakka on havainnoinut myös suomalaisten 
lähettien kohdalla, että arvoristiriidassa vastakkain asettuvat kärjistetysti 
kohdemaahan liitetyn yhteisökulttuurin positiiviset ilmiöt sekä Suomen 
yksilö-, materialismi-, kilpailu- ja suorituskeskeisyys.9% Laajemmasta 
perspektiivistä ja sen synnyttämästä suomalaisen yhteiskunnan kritiikis- 
tä aiheutuva ulkopuolisuuden tunne oli kirjan ensimmäisen ja toisen ke- 
hitysyhteistyöntekijäsukupolven keskuudessa yleistä — joskaan ei kaikilla 
yhtä voimakasta. Muutosta pidettiin pysyvänä: osa koki ulkopuolisuuden 
tunnetta vielä vuosikymmeniä paluunsa jälkeen. 96 

Jos kehitysyhteistyöntekijällä oli vaikeuksia samaistua suomalaisten 
kokemukseen, voidaan sama todeta myös toisin päin. Kotiin asettau- 
tumista vaikeutti henkisesti se, että lähtijän usein odotettiin palaavan 
takaisin samanlaisena ja asettautuvan sujuvasti entiseen elämäänsä. 97 
Kehitysyhteistyöntekijä taas koki muuttuneensa, ja hänellä saattoi olla 
voimakaskin tarve purkaa itselleen merkityksellistä elämänvaihetta lä- 
heisilleen. Kirjan aineistossa osa 1980- ja 1990-luvulla kentälle lähte- 
neistä kokee, ettei tälle ollut tilaa. Kokemuksia oli hankala sanoittaa ym- 
märrettävästi, kun kokemusmaailma oli erilainen. Niille ei myöskään 
ollut aina kuulijoita. Omia läheisiä ei kannattanut ”väsyttää” puhumalla 
aiheesta liikaa. Se ei yksinkertaisesti ollut suomalaisista kiinnostavaa — 


ainakaan siinä määrin kuin joillakin palaajilla oli tarve siitä puhua.9%$ 


Normaali-ihmiset ei oo kiinnostuneita yhtään. [- —] Me kyllä opit- 
tiin se, että me käytännössä päätettiin, että me ei puhuta. Jos joku 

kysyi, niin me voidaan vastata jostain, mutta... Fi, ei, ei, ei. Ku- 
kaan ei oo kiinnostunu näistä asioista. [naurua] Joka tuntuu vä- 
hän oudolta, mutta ei. Ainakin silloin ja meidänkin tuttavista, 
jotka on kyllä kaikki käytännössä akateemista porukkaa [- —] tai 
kuitenkin kouluja käyneitä, niin ei. Kyllä monet kattoo, että [- -] 
se on ajan hukkaamista [--] ja minusta taas se on aivan päinvas- 
toin.989 


Mut sanotaan niin, että ihmisten kiinnostus siihen, et millasta se 
elämä siellä oli, se on tavallaan... se on niin kaukana siitä heidän 
arjestaan, että aika harvat osas niinku kysyä mitään. Eli tavallaan 
itsellä ois ollu ehkä enemmänkin halua kertoa siitä, mut... mut tota 
siin oli sellanen kuilu, kokemuskuilu, et on vaikee niinku kertoa et 
millasta se elämä siellä on, et jos sitä itse ei oo kokenu, on vaikee 
keskustella edes siitä. 99" 


Osa myös kokee, että Suomessa haluttiin kuulla sellaista tietoa, joka 
sopi oman, jo olemassa olevan kehitysmaakuvan vahvistamiseen. Päivi 
Ahonen kertoo kohdanneensa kritiikkiä, kun hän on jakanut vaikeita 
kokemuksiaan Vietnamissa.9” Toinen kehitysyhteistyöntekijä muiste- 
lee, että 1980-luvun nousukaudella suomalaiset halusivat kuulla nimen- 
omaan huonoja uutisia: miten ihmiset olivat huonompia ja köyhem- 
piä ja miten mikään ei toiminut kehitysmaissa.99? Tällöin kertomukset 
toimivat kuulijoille mahdollisesti enemmän keinona oman kansallisen 
itsetunnon nostattamiseen ja Suomen kehittyneisyyden peilaamiseen 
kuin kehitysmaista oppimiseen ja oman näkökulman avartamiseen. Ke- 
hitysmaat toimivat vertailukohteena, jonka rinnalla Suomen oli helppo 
näyttää hyvältä. Yksiulotteinen kuva ei kuitenkaan välttämättä vastannut 
sitä kokemusta, joka kehitysyhteistyöntekijällä itsellään oli. Kertojan oli 
vaikea tasapainotella kehitysmaakokemukseen kuuluvien positiivisten 
ja negatiivisten piirteiden välillä ja luoda omasta mielestään realistinen 
kertomus kokemastaan. 


Musta ihmisten uteliaisuus rajoittuu aina siihen, ja ne jaksaa kuun- 
nella niin kauan, kun se, mitä mä kerron, vastaa niitä tietynlaisia 

stereotyyppisiä odotuksia mitä heillä on siitä, mitä mä oon koke- 
nut ja nähnyt. Ja sit jos mä alan vänkäämään vastaan jotenkin ja 
kertomaan jotain erilaista, niin yheksänkymmentä [90] prosenttia 
ihmisistä ei jaksa kuunnella enää yhtään pätkää. Eli ne haluaa vah- 
vistuksen omille ennakkoluuloilleen ja oletuksilleen, mutta että, se 
että kuinka monella on sitten oikeasti kiinnostusta lähteä syventä- 
mään ja monipuolistamaan sitä... esimerkiks omaa kehitysmaaku- 
vaansa, niin tuota... aika harvalla. Fi ollu helppo lähteä kertomaan 
ihmisille siitä, mitä mä olin oikeasti kokenut. Mä voin kertoa kaikki 
nää kauheudet mitä mulle on sattunu ja nehän nyt vain niinku liet- 
soo entisestään sitä niinku tietynlaista kammoa ja pelkoa. Hirveätä, 
kamalaa ja muuta.99 


Myös Suomi oli ehtinyt muuttua kehitysmaissa vietettyjen vuosien ai- 
kana, mikä osaltaan vaikeutti sopeutumista.9% Erityisesti materiaalisen 
kulttuurin muutos muistettiin nopeaksi. Vaurastuminen ja talouskasvu 
heijastuivat suomalaisten arkeen erilaisina kulutushyödykkeinä, palve- 
luina, teknologian kehityksenä ja automatisaationa. Vuoden 1968 kehi- 
tysjoukkolaiset saivat palatessaan huomata, kuinka ihmiset pukeutui- 
vat eri lailla kuin ennen heidän lähtöään sukkahousujen ja peruukkien 
rantauduttua Suomen katukuvaan. 1970-luvulla lähteneet palasivat 
1980-luvulla hyvin erilaiseen Suomeen, jossa lisääntynyt vauraus pis- 
ti silmään jo katukuvan autokannassa.99* Oma ilmiönsä on eri aikoina 
kaupassa koettu järkytys, kun valikoiman laajennukset ja uudet palve- 
lukäytännöt saivat palaajat tuntemaan kyvyttömyyttä ja turhautumista 
arkisissa askareissa.99? Kohdemaassa tärkein sopeutumiseen vaikuttava 
tekijä oli se, miten konkreettiset, jokapäiväisen elämän haasteet ja ongel- 
mat pystyttiin ratkomaan. Samanlaiset asiat aiheuttivat harmia myös 
Suomessa. 


Mutta kyllä se oli sokki. Fi nyt ehkä niin kova sokki kun sinne 
mennessä, mutta kun sieltä tuli tänne, niin täällähän oli muuttu- 
nu kaikki niin, ettei osannu toimia kaupassa oikealla tavalla. Muun 
muassa se, et mitä sä teet joidenkin tyhjien pullojen kanssa. Tai 
jotain muita tämmösiä aivan naurettavia yksityiskohtia, kun meni 

kauppaan... niin ei tienny mistä... miten tässä toimitaan. Oli tullu 
tämmöstä itsepalvelua kauheesti. Missä... pitääks tää punnita jos- 
sain ja muuta tämmöstä, et... Ja sitten se hämmästys, kun... kun 
menee ostamaan purkin maitoa. Keniassa, jos maitoa oli, niin sitä 
oli yks [1] tota pussi tai purkki tai pullo. Mut kun täällä menee os- 
tamaan niin sitähän on joka ihmeen... puolen rasvaprosentin vä- 
lein on aina erilaista maitoa, erilaista maitoa. Et jo tämä oli sokki, 
et mitä ihmettä. [- -] mut sehän ei kestäny kovin kauan sitten, kun 
siihen äkkiä taas perehty. Sen takia täällä sentään järjestelmä toimi 
ihan... ihan niinkun odotat. Kun sen oppii, niin se toimii... tietää, 
et miten se toimii. Mut Keniassa, kun ei järjestelmä toiminu ja... ja 
sitten piti tietää, miten ne fiksataan ja miten sitten toimitaan, jos 
järjestelmä ei toimi.999 


Erityisesti toisesta kehitysyhteistyösukupolvesta löytyy muistelijoita, jot- 
ka kokivat myös Suomen ilmapiirin ja suomalaisten asenteiden muuttu- 
neen. Suomalaisten suhtautumista muualta tulleisiin ihmisiin kuvataan 
ahdasmieliseksi ja jopa rasistiseksi ja vihamieliseksi.'*** Antti Pelttari 
kertoo lähteneensä 1990-luvun alussa suvaitsevasta ja avarakatseisesta 
Suomesta ja palanneensa laman keskelle sulkeutuneeseen, henkistä ta- 
kapakkia ottaneeseen maahan, jossa ihmiset olivat jääneet työttömiksi 
ja menettäneet rahansa ja jossa positiivinen maailmankatsomus ja ute- 
liaisuus muuta maailmaa kohtaan oli himmentynyt: 


Et se oma taloudellinen epävarmuus, se oma ahdinko, mitä oli 
koettu, niin se oli vieny... se oli vähän niinku katkassu siivet ih- 
misiltä. Ennen... ne oli vähän tämmöset tyngät, niillä ei nyt enää 
sitten lennettykään niin paljon kun lennettiin silloin yheskytluvun 
[1990-luvun] alussa.'"*" 


Oli kyse sitten todellisesta muutoksesta tai uudesta tavasta tarkastel- 
la ja havainnoida Suomea, asenteiden koventuminen liitetään etenkin 
1990-luvun ja 2000-luvun Suomeen.'*? Yhdeksi selitykseksi esitetään 
1990-luvun lamaa, jolla oli kauaskantoiset seuraukset suomalaisten hy- 
vinvointiin. Kun sekä talouskasvu että sen jakautumista ohjaileva yhteis- 

kuntapolitiikka olivat parantaneet kaikkien elintasoa 1980-luvulle saak- 
ka, lama leikkasi kehityksen poikki. Tuloerot kasvoivat. Pertti Haapalan 
ja Jarmo Peltolan mukaan myös yhteiskuntapolitiikan ydin muuttui: 
kasvavien — joskin kansainvälisesti edelleen pienien — tuloerojen kaven- 
taminen ei ollut enää keskeinen tavoite. Kansantalouden tehokkuus ajoi 
sen edelle.'*9 Toisaalta haastatteluihin heijastuu selvästi myös haastatte- 
luhetkellä ajankohtainen vuoden 2015 pakolaiskriisi. Vaikka kokemusta 
ei voi yleistää kaikkiin kehitysyhteistyöntekijöihin, osalle oli omasta ko- 
kemuspiiristään käsin vaikea ymmärtää maahanmuuttajia kohtaan tun- 
nettua vihamielisyyttä ja puheita siitä, että korkean elintason Suomella 
ei ole varaa auttaa muita maita tai muualta tulleita.'*94 Tämä on osaltaan 
voinut kärjistää näkemyksiä myös Suomessa vallalla olevista asenteista 
ja niiden ristiriidasta oman ajatusmaailman kanssa. 


Paluu työelämään 


Siitä on paljon kirjoteltukin, että... et ei ura kehity, jos sä oot vuoden 
pois silmistä, että yleensä sitten lähdetään taas puhtaalta pöydältä 
liikkeelle. [--] Sekin on taas, et mitä... mitä haluaa niinkun amma- 
tiltaan ja urakehitykseltään, että onko tyytyväinen siihen, [--] mitä 
saa aikaseks tuolla, vai haluaako jotain muuta.'*% 


Paluu Suomeen oli helpompaa, jos kotimaassa odotti valmiita, tuttu- 
ja asioita, joihin palata: työ, koti tai tauolle jääneet opinnot.'*** Monel- 
le erityisesti työelämään siirtyminen oli vaikeaa. Eri vuosikymmeninä 
lähteneet ja palanneet kehitysyhteistyöntekijät kokivat varsin yleisesti, 
että kehitysyhteistyökokemusta ei arvostettu Suomessa. Sitä pidettiin 
parhaimmillaan hukkaan heitettyinä vuosina ja pahimmillaan rasittee- 
na. Niille, jotka eivät työllistyneet kehitysyhteistyöhön liittyviin tehtäviin 
järjestöihin, ulkoministeriöön, konsulttiyrityksiin tai yliopistoihin, kent- 
tävuodet olivat pois urakehityksestä tai merkitsivät suoranaista amma- 
tillisen statuksen laskua. Tämä aiheutti pettymystä ja turhautumista ja 
lisäsi paluun vaikeutta.'*97 Osalle Suomeen jääneistä ainoa vaihtoehto 
saattoi olla uran vaihto ja kouluttautuminen: 

Se oli kyllä sitten aikamoinen sokki, koska oli tavallaan merkityk- 
sellistä ja omasta mielestään tärkeätä ja onnistunuttakin työtä siel- 
lä, ja sitten kun — Suomessahan oli silloin lama pahimmillaan — 
niin tuota, duunia ei saanu millään tavalla, että oli niin pitkään 
poissa kuitenkin tavallaan siltä omalta työmarkkinoilta, et sitten 
ainoa vaihtoehto mikä oli, et alkaa käymään kouluja. [- —] Että tot- 
takai voi sanoo, et se nyt oli investointia tulevaisuuteen mitä siinä 
tuli tehtyä, mut siis... osittain se lähtee siitä realiteetista, että muuta 
vaihtoehtoa ei ollu. Että mä en saanu töitä.'99$ 


Tietojen ja taitojen vieminen Suomesta kehitysmaihin oli itsestäänsel- 
vyys, mutta työnantajia oli paljon hankalampaa vakuuttaa siitä, että myös 
kehitysmaista voidaan tuoda osaamista Suomeen. Työllistymisvaikeudet 
eivät koskeneetkaan pelkästään lamaa. Muiden globaalista pohjoisesta 
tulevien kehitysyhteistyön- ja lähetystyöntekijöiden kokemus on saman- 
lainen.'** Työ on tärkeä osa identiteettiä ja omanarvontunnetta. Tässä 
suhteessa Suomen työelämä oli rajussa kontrastissa sen roolin kanssa, 
joka kehitysyhteistyöntekijällä usein oli kentällä ollut. Kuten Salakka on 
kuvannut suomalaisten lähettien kohdalla, paluu oli siirtymistä ammat- 
tilaisesta ammattitaidottomaksi, näkyvästä näkymättömäksi ja tärkeästä 
päätöksentekijästä keskiverroksi rivikansalaiseksi.'"* Apumaassa asian- 
tuntija oli erityisasemassa: hän oli joku, jonka ammattiosaamisesta oli 
puutetta ja jonka näkemyksiä kuunneltiin. Suomessa hän joutui kilpai- 
lemaan paikoista tilanteessa, jossa kehitysmaissa hankittua kansainvä- 
lisyyttä pidettiin kaikkena muuna paitsi etuna.'*"' Kotiin palaaminen oli 
omasta kehitysyhteistyöntekijän identiteetistä ja erityisasemasta luopu- 
mista, mikä myös osaltaan teki paluusta raskaan. 

Työelämässä kohdattu arvostuksen puute oli myös vahvassa risti- 
riidassa kehitysyhteistyöntekijöiden oman ammatillisen minäkuvan 
kanssa. Heille kehitysyhteistyö oli ammatillisen kompetenssin kasvua. 
Parantuneen kielitaidon lisäksi he kertovat oppineensa kentällä paljon 
yleishyödyllisiä taitoja, joita voi hyödyntää laajasti eri alojen johtamis- ja 
projektityössä. Kehitysyhteistyö opetti kansainvälisyyttä, sosiaalisia tai- 
toja, uusien asioiden omaksumista ja sopeutumista erilaisiin olosuhtei- 
siin. Se antoi myös rohkeutta astua oman asiantuntijapestin ulkopuolelle 

ja ottaa vastuuta asioista laaja-alaisesti.'*? Konsulttina itsensä työllistävä 
mies kertoo, että kehitysyhteistyökokemus antoi hänelle rohkeutta ja 
itsevarmuutta ryhtyä yrittäjäksi. Miehen mukaan globaalin etelän kehi- 
tyshankkeista opittua voi hyödyntää suoraan Suomen kehittämishank- 
keisiin: 


—- mä jatkuvasti oon soveltanu tätä ulkoministeriön logical frame- 
work -ajattelua myös suomalaisiin kehittämishankkeisiin, ja oon 
nähny miten huonosti hankesuunnitelmia Suomessa tehdään, et 
ei oo semmosta ajattelutapaa, mikä on kehitysyhteistyössä kehit- 
tyny. Et... et miten niinku asiat johtaa toisiinsa ja siihen niinku 
lopputulokseen, mitä hankkeella voi saada aikaan. Must siin on... 
sieltä on paljon tuotavaa tähän meidän Suomessa tapahtuvaan ke- 
hittamiseen.'°3 


Aina paluu entiseen työhönkään ei ollut helppo. Vaikka työpaikka oli 
odottamassa, työyhteisö ja -organisaatio olivat harvoin pysyneet muut- 
tumattomina. Oman paikan löytäminen uudelleen saattoi tuntua jopa 
”erämaataipaleelta”. Ammattitaidon laskeminen oli myös mahdollista 
aloilla, joilla esimerkiksi teknologinen kehitys oli nopeaa. Rothin mu- 
kaan osa kehitysyhteistyöntekijöistä pyrki säilyttämään asemansa sekä 
kotimaan että Apumaan työmarkkinoilla vuorottelemalla kehitysyhteis- 
työn ja kotimaahan sijoittuvan työn välillä.'"5 Myös suomalaisilla oli sa- 
manlaisia näkemyksiä: 


Vei aikansa, ennen kuin siihen [työhön] pääsi sisälle. Oli tapah- 
tunut paljon muutosta, ammatillista muutosta, ihan sisällöllistä 
muutosta ja ennen kuin sen sitten pystyi omaksumaan ja toimi- 
maan, niin kyl se... kyl se vei jonkun aikaa. Et minusta on todella 
hyvä politiikka se, että ne... ne ulkonaolojaksot ei oo kauheen pit- 
kiä, et välillä tullaan kotimaahan ja otetaan kiinni niinkuin amma- 
tillisesti ja sitten... sitten ehkä lähdetään uudestaan, jos on... jos on 
intoa ja jos on tilaisuus.'"* 

Paluu Apumaahan 


Jos jatkaminen entisellä uralla tai uudelleenkouluttautuminen ei ollut 
mahdollista, kolmas vaihtoehto oli lähteä takaisin kentälle. Kokeneil- 
le kehitysyhteistyöntekijöille Apumaahan takaisin pääseminen saattoi 
olla helppoa, sillä konsulttiyritykset palkkasivat heitä mielellään." Ke- 
hitysyhteistyöuraan kuului, että uraa oli vaikea suunnitella ennalta sen 
pätkätyöluonteen vuoksi. Moni konkari kuitenkin kertoo, että heillä oli 
yleensä paikka valmiiksi katsottuna tai se löytyi melko nopeasti entisen 
pestin jälkeen.’ Töitä ei tarvinnut välttämättä edes itse etsiä: 


Oli tilanne silloin kun me muutettiin Sambiasta ja oltiin tosiaan 
pienten lasten kanssa siellä, niin sitten pakattiin sieltä muuttolaa- 
tikko, tämmönen puinen laatikko, mikä tuli sitten rahtina peräs- 
sä ja mä muistan mä olin purkamassa sitä tossa katoksessa, kun 
esimies [konsulttifirmasta] soitti, että tota nyt kävi niin, että hänen 
piti lähteä [toiseen kohdemaahan] komennukselle, mutta yhteis- 
työkumppanit ei hyväksy häntä henkilönä, et... et tota voinks mä 
lähtee? Sanoin, että no ehdin jo purkaa kannen auki tästä muutto- 
laatikosta. [naurua] Niinhän siin kävi, et sitten me lähdettiin sinne, 
eli käytännössä oli tommosta niinkun jatkuvaa muuttamista ja... ja 
sopeutumista.'*'9 


Kehitysyhteistyössä on monia uralle vetäviä ja työntäviä tekijöitä. Ve- 
tävät tekijät liittyvät kentälle houkutteleviin motiiveihin: auttamiseen, 
matkustamiseen, oppimiseen, asemaan, taloudellisiin etuihin ja elä- 
mäntapaan. Apumaahan työntävät kaikki ne asiat, jotka vaikeuttavat 
asettautumista Suomeen. Perään soittelevat työnantajat olivat jyrkässä 
kontrastissa Suomessa hankalaksi koetun työmarkkina-aseman kanssa. 
Yksi kentälle työntävä tekijä tutkimukseen haastateltujen keskuudessa 
todennäköisesti olikin työstä saatava merkityksen ja arvostuksen tunne. 
Kehitysyhteistyössä oli mahdollista toimia tarpeellisena ammattilaisena 
ja saada kokemuksia siitä, että omalle osaamiselle on tilausta. Ammatti- 
identiteettiä ja ulkomaan kokemuksen merkitystä ei tarvinnut neuvo- 
tella kotimaassa uudelleen, koska palaaminen kehitysyhteistyöntekijän 

rooliin oli mahdollista. Vaikka moni tavoitteli kehitysyhteistyöuraa tai 
jäi mielellään sille ensimmäisen pestinsä jälkeen, Silke Roth on myös 
tuonut esille, että kehitysyhteistyössä jatkaminen ei aina ollut vapaaeh- 
toinen valinta. Hänen haastateltavistaan osa olisi toivonut voivansa jäädä 
kotimaahan, mutta ei kyennyt enää työllistymään Apumaan ulkopuo- 
lelle.°?° Suomeen jääminenkään ei välttämättä ollut pelkästään omista 
toiveista lähtevä ratkaisu, vaan siihen saattoivat vaikuttaa muiden per- 
heenjäsenten toiveet. 

Osalle kehitysyhteistyöntekijöistä lähdössä ei ollut välttämättä kyse 
ensisijaisesti työnsaannista vaan vaikeudesta sopeutua henkisesti Suo- 
meen kenttäkokemuksen jälkeen. Elämä ja työ Suomessa ei tuntunut 
enää mielekkäältä ja merkitykselliseltä. Heitä voisi kuvata Stirratin 
nomadeiksi.'*?" Hannele Kankuri kertoo, että hänellä oli ensimmäiseltä 
keikalta palattuaan asunto valmiina ja vahvat suunnitelmat jäädä. Yh- 
deksän kuukauden päästä hän oli kuitenkin jo takaisin kentällä. 


Että... et kyl siinä varmaan sit oli vähän simmosta niinku ihmetystä 
ja tuota sitten kulttuurisokki, se on aina ehkä niinkun pahentunut, 
et mitä enemmän reissaa, niin sen... aina pahemmaksi se menee 
se paluu. [naurua] [--] Ja no nythän mä oon jo sillä tavalla, että mä 
en enää niinku ajattelekaan asettua Suomeen, että se on nyt... Ne 
ajat ovat niinkun menneet.'9? 


Näkemys suomalaisen yhteiskunnan yksilökeskeisyydestä, negatiivi- 
suudesta ja kovista, materiaalisista arvoista on saanut Kankurin hyl- 
käämään ajatuksen siitä, että hän asuisi pysyvästi Suomessa.'* Paluu 
Suomeen saattoi kuitenkin tulla monelle pakolliseksi viimeistään eläk- 
keelle jäätäessä. Tällöin osa pehmitti laskua säilyttämällä suhteita ja 
kontakteja Apumaahan. Marja-Leena Salin kertoo, että hän pehmen- 
si Suomeen paluuta tekemällä konsulttina muutaman viikon pituisia 
hanke-evaluointimatkoja Apumaahan.'*?4 Silke Roth kuvaa lyhytaikais- 
ten konsulttisopimusten hyödyntämistä eräänlaiseksi välitilaksi, jos- 
sa kehitysyhteistyöntekijällä on mahdollisuus liikkua eri roolien sekä 
kotimaan ja globaalin etelän välillä säilyttäen kontaktit ja pääsyn Apu- 
maahan. Hänen mukaansa lyhytaikaisilla konsulttisopimuksilla on iso 

merkitys Apumaan työelämärakenteessa yhteyksien luomisessa ja säi- 
lyttamisessa.'°*5 

Ugandassa uransa tehnyt Riitta Kujala kertoo, että eläkkeelle jäätyään 
hänen ratkaisunaan yhteyden säilyttämiseksi on ollut vierailla säännöl- 
lisesti entisellä työkentällään läheistensä luona ja vastaanottaa vastavuo- 
roisesti heitä vieraisille Suomeen. Kun työssä olevia kehitysyhteistyönte- 
kijöitä ja lähettejä vierailut Suomessa auttoivat jaksamaan uralla, häntä 
yhteys kentälle auttaa jaksamaan Suomessa: 


Jos ei mulla olis sitä henkireikää, et mä pääsen aina sinne oikeitten 
ihmisten keskelle, jossa ei niin välttämättä oo sähköö koko aikaa, 
eikä vettä tuu aina, mutta se... se elämä on niinku oikeempaa elä- 
mää ku taalla.1 


Sekä Kujalalle että Salinille ”oikeampi” elämä on sitä, että kaikkea ei ole 
liian yltäkylläisesti ympärillä. Kehitysyhteistyön 1970- ja 1980-luvuilla 
aloittaneet ovat tehneet uransa aikana, jolloin Suomen taloudellinen ke- 
hitys oli todella nopeaa. Pitkien poissaolojen aikana Suomi todella muut- 
tui. Fläkkeelle jääneille elämässä globaalin etelän maaseudulla saattaa 
olla enemmän yhtymäkohtia omaan lapsuuteen ja nuoruuteen kuin tä- 
män päivän Suomessa. Apumaa saattaa tarjota jonkinlaisen nostalgisen 
paluun oman lapsuuden maisemiin, joissa elämä oli yksinkertaisempaa 
ja myös ilonaiheet pienempiä: 


Mä... mä muistan omasta [- -] lapsuudesta, ja mä oon ylpee siitä 
muistosta, kun mä olin Vaasan keskuskansakoulussa sen neljä en- 
simmäistä vuotta ja sitten kun meil oli ympäristöopin tunti [- -] ja 
sinne sai viedä esimerkiksi banaanin ja omenan, kun niillä piirret- 
tiin se. Ja sitten kun se lupa oli, sen piirroksen jälkeen sä sait syödä 
ne. Niin mä muistan vielä, minkälaista se oli se omena ja banaani 
-se oli mun elämäni ensimmäinen banaani. |- -] Niin nyt kun ei... 
ei... ei... ei lapsilla ei oo ollu pitkään aikaan mitään, mistä ne voi 
saada tämmösiä muistoja, että kun mä sain sen, niin se oli hieno 
juttu. Mutta tuolla on sitä edelleen. Ja se riemu ja ilo kun sä sitten 
jotain saat. Jos sulla on niinkun kymmenen päivää peräkkäin, sä 

syöt vaan maissia ja dodoo, elikkä tämmöstä heinistä tehtyä salaat- 
tia, ja sitten kun yhentenätoista päivänä tulee kananpala, niin se on 
juhla-ateria. Se on myöskin mulle. Kuviot on menny niin itsestään- 
selvyyksiin ja siitä huolimatta me ei olla tyytyväisiä.'*?7 


Osa tutkimukseen osallistuneista kaipasi Apumaasta yksinkertaisempaa, 
vähemmän yksilö- ja kulutuskeskeistä elämää. Apumaan paradoksaali- 
suutta — ja toisaalta myös kehitysyhteistyöpestien erilaisuutta — kuvaa 
osuvasti se, että sinne saatettiin palata vastakkaisistakin syistä. Suomeen 
asettautuminen saattoi olla vaikeaa, koska se olisi tarkoittanut elintason 
laskua. Elintasoeroon liittyvää kipuilua 1970-1980-luvun Apumaassa 
havainnoinut kehitysyhteistyöntekijä kutsuu tilannetta kultaiseksi kau- 
lapannaksi: 


Se, että siellä elintaso, tällainen muodollinen, on ehdottomasti kor- 
keampi kuin mitä kotimaassa olis ja nimenomaan näitä tämmösiä 
urakoitsijoita, siis ammatti-ihmisiä on paljon, jotka todella tota... 
Kun jossain maassa loppuu projekti, sitten käydään katsomassa 
jaaha, mistäs löytyis seuraava. Ja perhe joutuu muuttamaan, ja se 
ihminen joka on töissä, niin se on töissä, mut sitten kotirouvat 
turhautuu, tuskastuu [- -]. Ja lapset, tota, revitään International 
Schoolista yhdessä kaupungissa niin kesken lukuvuotta jonnekin 
ihan muualle [— —]. Sitten kun... jos tulee Suomeen, se ei tunnu ki- 
valta, kun tässä ei olekaan golfkerhon jäsenyyttä firman tarjoama- 
na, eikä mitään muuta sellaista. Pyrkii taas pois. Ja sitten turhau- 
tuu, tuskastuu sinne.’ 


Tähän kirjaan osallistuneet eivät kertoneet vastaavista omakohtaisista 
syistä palata kentälle. Toisaalta Silke Roth on havainnut saman ilmiön 
omassa aineistossaan: hyvän palkan ja kotiapulaisten kaltaisten etuuk- 
sien menettäminen saattoi olla vaikeaa.'"?9 

Suomalainen maailmankansalainen 


Markku Salakan mukaan lähetystyöntekijöiden paluukokemuksissa ko- 
rostuu negatiivinen suhtautuminen Suomeen ja suomalaiseen yhteis- 
kuntaan. Kohdemaan piirteet ja arvot nähdään korostetusti positiivisina 
ja kotimaan vastaavasti negatiivisina.'* Tämän kirjan aineiston valos- 
sa suhdetta voisi kuvata ennemmin ambivalentiksi. Kehitysyhteistyön- 
tekijät tarkastelevat monia suomalaisen yhteiskunnan ilmiöitä kriittisin 
silmin. Samalla he nostavat kritiikin rinnalla esiin positiivisia näke- 
myksiään Suomesta: kokemuksia siitä, kuinka hyvin suomalainen yh- 
teiskunta toimii ja kuinka hyvin asiat Suomessa ovat. Moni niin 1970, 
1980- kuin 1990-luvulla kentälle lähteneistä kertoo, että kehitysyhteis- 
työssä mukana oleminen ja kehitysmaiden ongelmien havainnointi 
kentällä lisäsi entisestään arvostusta Suomea kohtaan. Kokemus omas- 
ta suomalaisuudesta tai suomalaisesta identiteetistä pysyi samana tai 
vahvistui.'°3" 


Se ei ole millään tavalla muuttanut mun suhtautumista suomalai- 
suuteen. Oikeestaan päinvastoin, niin... niin tota mä kuvittelen, 
että [--] se on enemmän niinku vahvistanu sitä... sitä tuntua, että 
olen suomalainen, koska suomalaisilla — minun nähdäkseni — suo- 
malaisilla on hyvä maine tuolla maailmalla ja [- -] ei oo koskaan 
niinkun tullu eteen sellasta niinkun asiaa, että... että olisin hävenny 
olla suomalainen.'9? 


Sirkka Ahosen mukaan suomalaisten historiakuvaan ja kansalliseen 
identiteettiin kuuluu käsitys suomalaisista yhtenäisenä, sitkeänä, omin 
avuin pärjäävänä selviytyjäkansana sekä Suomesta kohtalonomaisesti 
muodostuneena kansallisvaltiona, joka on tasa-arvoinen, historiallisesti 
osa Eurooppaa ja jolla on kansainvälinen rooli rauhanrakentajana.'"33 
Juhani Koposen ja Sakari Saaritsan mukaan siihen liittyy myös käsitys 
Suomesta kehityksen kiinniottajana.'34 Kehitysyhteistyöntekijöiden yl- 
peydenaiheet eivät juuri poikkea tästä kansallisesta kaanonista. Kehitys- 
maissa eläminen ”konkretisoi, miten nopeasti Suomi on [- —] päässyt 
irti monesta kehitysmaiden ongelmista”, kuten sodista, köyhyydestä ja 

koulutuksen puutteesta.'935 Sekä ensimmäisen että toisen kehitysyhteis- 
työsukupolven keskuudessa saavutuksiksi nostettiin itsenäisyyden säi- 
lyttäminen, modernin hyvinvointivaltion rakentaminen, terveydenhuol- 
to, puhdas luonto, koulutus, turvallisuus, hiljaisuus ja tasa-arvoisuus. 
Arvostusta saivat myös suomalaiseen kansanluonteeseen liitetyt omi- 
naisuudet, kuten rehellisyys, maanläheisyys, rauhallisuus, maalaisjärki 
ja ”metsäläisyys”.'"36 Näihin piirteisiin samaistuttiin ja niiden koettiin 
myös ainakin jossain määrin erottavan suomalaiset muista Apumaan 
asukkaista — paikallisista ja ekspatriaateista. Kepan voluntaarina kentälle 
lähtenyt kertoo, että hänen suomalainen identiteettinsä vahvistui eu- 
rooppalaiseen nähden, kun hän ei ollut koko ajan ”touhottamassa” vaan 
toimi maalaisjärjen pohjalta.'97 Riitta Kujala taas kertoo kaivanneensa 
Ugandassa suomalaista rehellisyyttä: 


Et kyllä mä olin niinku, mitä mä oon nytkin lukenu tommosia 
muitten maitten kansalaisten määritelmiä suomalaisuudesta, niin 
siellä tulee usein se suoruus, ja rehellisyys. Ja mä koen, että ne on 
kyllä ihan semmosia perus... perusjuttuja, joita ois hyvä olla ihan 
kaikilla kansoilla, niin sitä kyllä tuli siellä... että niinkun suomalai- 
sen sanaan useimmiten voi luottaa." 


Suomen ja suomalaisuuden arvostuksessa ei ole havaittavissa selvää su- 
kupolvieroa. Lisäksi on huomattavaa, että myös ne toisen kehitysyhteis- 
työsukupolven muistelijat, jotka puhuvat kriittisesti suomalaisten asen- 
teista tai joilla oli vaikeuksia sopeutua Suomen ”henkiseen ilmapiiriin”, 
kokevat itsensä hyvin vahvasti suomalaisiksi ja ovat ylpeitä Suomesta 
ja suomalaisuudestaan.'% Heille suomalaisuuden ydin on kuitenkin 
jossain muualla kuin ennakkoluuloissa tai kulutus- ja kilpailuyhteiskun- 
nan arvoissa. Antti Pelttari kertoo, että hänelle suomalaisuus merkitsee 
vahvasti hyvinvointiyhteiskuntaa ja sen luomaa mahdollisuuksien tasa- 
arvoa. Hänen mielestään Suomessa voi vaatimattomistakin lähtökoh- 
dista luoda itselleen merkityksellisen ja monipuolisen elämän, mikä ei 
suurimmassa osassa maailmaa ole mahdollista. 

Kyllä mä nyt varmaan olen edelleenkin ihan yhtä paljon suomalai- 
nen ja koen olevani edelleen ihan yhtä paljon lappilainen, kun mä 
olen ollu... Fi se... se ei niiku tavallaan sitä ole muuttanut. Mutta 
[<-]. Suomalainen... se ei tarkota sitä, että laitetaan rajat kiinni ja 
asutaan ja eletään täällä niinkun keskenämme, vaan kyllä mulle 
suomalaisuus tarkottaa sitä, että meillä on ovet auki koko maail- 
maan ja me ollaan ylpeästi sitä mitä me ollaan ja mitä me osataan 
ja [--]. Mut jotenkin... jotenkin se ajattelu siitä, että tän suomalai- 
suuden näkeminen voimavarana, jolla on niinkun valtavasti mah- 
dollisuuksia annettavana maailmalle, on musta se lähtökohta ja 
sillä tavalla mä koen olevani suomalainen. Isostikin.'*4* 


Vaikka kokemus omasta suomalaisuudesta ja Suomen hyvistä puolista 
ei muuttunut,'**' osa kertoo, että tietynlainen oman maan glorifioimi- 
nen hävisi. Perspektiivin laajentumisen myötä Suomi nähdään yhtenä 
monista muista maista ja suomalaisuus yhtenä monista muista kan- 
sallisuuksista, ei absoluuttisesti parempana tai huonompana.'** Eeva 
Heikalla kehitysyhteistyö lisäsi arvostusta suomalaista yhteiskuntaa koh- 
taan. Hän näkee siinä jatkuvuutta, luotettavuutta ja pitkäjänteisyyttä, 
jotka tekevät elämästä turvallista ja helppoa: ”Ne asiat mitkä on suun- 
niteltu ja sovittu ja luvattu, ne toimii — voi aika luottavaisin mielin niin- 
ku tulevaisuuteenkin, et ei tarvii pelätä, et huomenna kaikki keikahtaa 
ylösalaisin.” Samalla suhtautuminen Suomeen muuttui hänellä siinä, 
miten Suomi ja suomalaisuus asettuvat osaksi maailmaa, muita maita, 
kansoja ja kulttuureita: 


Suomalaisuus on varmaan yks kansallisuus kansojen joukossa tie- 
tyllä tavalla, et kyl siihenkin on tietyst vaikuttanu, et ei joka asiassa 
ihan voi rintaa paukuttaa ja sanoa, et me ollaan se ainoa oikea ja 
tiedetään, miten tehdään, vaan kyllä muualla maailmassakin osa- 
taan ja ollaan fiksuja ja paljon keksitään ja osataan hyvin tehdä... 
tehdä, et tota... Se on ehkä pikkusen itellä niinku himmentäny, et 
ei joka asiassa luulla, et me ollaan ykkösiä ja muut tulee jossain 
perässä.'%4 

Joskus poissaolon koetaan myös herkistäneen huomaamaan kotimaan 
epäkohdat.'"% Vuosikymmenien mittaisen uran kehitysyhteistyössä teh- 
nyt mies toteaa, että ulkomailla usein ajattelee, että Suomessa ei tapahdu 
samanlaisia virheitä ja huonoja asioita kuin kohdemaissa. Suomessa 
ollessaan hän on alkanut suhtautumaan ajatukseen kriittisesti: 


— —niin sitten joskus on jotain, et kaikki asiat ei just — joku viivästyy 
ja muuta — niin aina ajattelee, et Suomessa ei käy näin, Suomessa 
asiat menee niin hyvin. Mut sit kun sä tuut, niin sä huomaat, et ei 
täälläkään niin kauheen hyvin mee kaikki asiat. Et kyl niinku tän- 
ne tulon jälkeen mä oon skeptisesti suhtautunu kaikkiin näihin 
puheisiin. [- -] Suomessa on joka päivä suurin piirtein joku uuti- 
nen jostakin, mikä mun kirjoissa on korruptiota. |- -] Kun Koivisto 
sano, et on lottovoitto syntyä Suomeen, niin mua on — sen jälkeen, 
kun mä tulin takas — niin mua on ruvennu se lausunto niinku är- 
syttämään aina entistä enemmän. Et ei tää nyt mikään onnela kui- 
tenkaan ole.'°4° 


Kun Suomi näin suhteutettiin muihin kansakuntiin, myös kulttuurierot 
normalisoituivat ja arkipäiväistyivät. Moni 1970—1990-luvulla lähteneis- 
tä kehitysyhteistyöntekijöistä kokee, että oma suhtautuminen muihin 
kulttuureihin oli jo lähtiessä ollut avointa eikä välttämättä varsinaisesti 
muuttunut kehitysyhteistyökokemuksen myötä.'*4 Kenttäkokemus kui- 
tenkin avarsi, monipuolisti ja syvensi tätä suhdetta ja muutti sitä myös 
realistisemmaksi.'*4$ Näin kertovat esimerkiksi Saltikoffit, joiden koke- 
mukset kulttuureista ja kulttuurieroista sisältävät sekä positiivisia että 
negatiivisia piirteitä: ”— — siel näki niinku sekä että”.'49 Jyrki Parkkinen 
kokee, että vaikeat kokemukset kentällä vähensivät hyväuskoisuutta ja 
lisäsivät kriittisyyttä — myös kehitysyhteistyötä kohtaan.'%* Monella ko- 
kemus vahvisti käsitystä ihmisten samankaltaisuudesta sekä maailman 
kompleksisuudesta ja keskinäisriippuvuudesta.'*' He kertovat kehitys- 
yhteistyön myötä ajattelevansa, että kulttuurin sijasta ihmisen elämää 
määrittävät lopulta vahvemmin rakenteet. Ihmiset toimivat oman yhteis- 
kuntansa rakenteiden armoilla ja yhteiskunnat — ja niiden kehitys — ovat 
sidoksissa ja riippuvaisia toisistaan.'°>? 

Toki kulttuuri vaikuttaa moniin asioihin ja se on tavallaan se niin- 
kuin... niinkun liima yhteiskunnassa, mut sitten tavallaan ihmis- 
ten käyttäytymiseen ja mahdollisuuteen niinku tehdä asioita niin 
vaikuttaa kyl kaikki muu kuin kulttuuri. Et kulttuuri voi olla niin- 
ku merkittävä voimavara, mutta se ei riitä, jos elää köyhässä yh- 
teiskunnassa, missä ei oo niinku minkäänlaista niinkun... Raken- 
teet on surkeet eikä oo rahaa, eikä myöskään ole itsellä — naisena 
esimerkiks — minkäänlaista vaikutusvaltaa omiin asioihin. [- -] et 
se on ehkä sellanen iso muutos, et jotenkin kattoo niinku sen his- 
torian, politiikan ja talouden näkökulmasta ja sitten kulttuuri on 
niinku yks osatekijä siellä.'953 


Erilaisten kulttuurien arvostaminen ja kokemus yhteisestä ihmisyy- 
destä sekä maailmojen yhdentymisestä ja sidosteisuudesta liitetään 
usein maailmankansalaisuuteen. Maailmankansalaisuutta on määri- 
telty hieman eri tavoin, ja myös kehitysyhteistyöntekijöillä on siitä toi- 
sistaan poikkeavia näkemyksiä.'4 Sen moraalisena perustana voidaan 
pitää käsitystä siitä, että jokainen ihminen on yhtä arvokas ja kuuluu 
ihmisten universaaliin yhteisöön. Jokaisella yksilöllä on moraalinen 
velvollisuus toimia yhteisen ihmiskunnan hyväksi. Tämä velvollisuus 
ylittää kaikki muut siteet, kuten uskonnon, kansallisuuden ja perhe- 
suhteet. Maailmankansalaisuuden kulttuurinen ulottuvuus korostaa 
suvaitsevaisuutta: kaikki kulttuurit ovat moraalisesti tasa-arvoisia ja 
maailmankansalainen pyrkii yhteensovittamaan ja arvostamaan kult- 
tuurien erilaisuutta. Maailmankansalaisuus voidaan nähdä myös po- 
liittisena projektina, jossa globaalia oikeudenmukaisuutta ja maailman 
yhdentymistä ajetaan erilaisilla ylikansallisilla ja valtiollisilla areenoil- 
la — esimerkiksi YK:ssa. Juha Sihvolan mukaan maailmankansalai- 
suus ei olekaan pelkästään matkustelusta ja kulttuurintuntemuksesta 
syntyvää kykyä tulla toimeen maailmalla. Se on ihmisyyden kunnioit- 
tamista alkuperästä ja asemasta riippumatta. Maailmankansalainen 
kokee velvollisuudekseen auttaa myös oman yhteisönsä ulkopuolisia 
ja on sitoutunut rakentamaan maailmanjärjestystä, jossa jokaisella on 
lähtömaasta riippumatta mahdollisuus ihmisyyden täyspainoiseen to- 
teuttamiseen.?°5° 

Kehitysyhteistyön yhteys maailmankansalaisuuteen tuntuu monel- 
la tasolla ilmeiseltä: kummankin moraalisena lähtökohtana on auttaa 
oman yhteisön ulkopuolisia ihmisiä ja rakentaa globaalisti tasa-arvoi- 
sempaa maailmaa. Kehitysyhteistyön voisi ajatella olevan myös otollinen 
maaperä maailmankansalaisen identiteetin muodostumiselle. Identi- 
teetin omaksuminen — maailmankansalaiseksi kasvaminen — on tapa 
käsitellä erilaisuutta ja globaalia epätasa-arvoisuutta, kun ihminen jou- 
tuu miettimään omaa suhdettaan muihin kulttuureihin ja ihmisiin.'*7 
Monet kehitysyhteistyön instituutiot myös vahvistavat ja ylläpitävät maa- 
ilmankansalaisuuteen liitettyjä arvoja organisaatiokulttuurin ja koulu- 
tusohjelmien kautta.'°5* Maailmankansalaisuutta voidaan kuitenkin 
osin pitää myös ulkoapäin tarjottuna identiteettinä, johon jotkut suoma- 
laisista kehitysyhteistyöntekijöistä samaistuvat ja jotkut eivät. Se ei ole 
yhteisesti jaettu ja tarkoittaa eri ihmisille osittain eri asioita. On myös 
hyvä muistaa, että kokemukset kansainvälisestä työstä ja kulttuurien 
kohtaamisesta eivät ole olleet pelkästään positiivisia, yhteisen ihmisyy- 
den arvoja vahvistavia. Negatiiviset kokemukset ovat saattaneet johtaa 
toisenlaiseen lopputulemaan.'%9 Pelttarin mukaan yllättävän monelle 
tapahtui maailmalla maailmankansalaiseksi kasvamisen sijasta ”hakka- 
raiset”. Näkemykset maailmasta ja sen moninaisuudesta eivät avartuneet 
vaan kutistuivat, koska kulttuuriset erot ja haasteet olivat usein paljon 
isompia kuin alun perin oli haluttu ja osattu kuvitella.1°°° 

Etenkin vanhemmista, ensimmäisen polven kehitysyhteistyönteki- 
jöistä osa ei pidä itseään maailmankansalaisena tai edes usko maail- 
mankansalaisen olemassaoloon. He korostavat olevansa oman maansa 
kansalaisia, suomalaisia maailmalla, vaikka kehitysyhteistyö on kansain- 
välistänyt heitä ja avartanut heidän maailmankuvaansa.'°*' 


—— kyllähän nyt yleensä ihmisillä on kuitenkin se kansallinen 
identiteetti, et... et vaikka ne sujuvasti voi liikkua eri kulttuureissa, 
niin... niin siitä huolimatta niillä on se kansallinen identiteetti, joka 
liittyy aika paljon kieleen ja sitten tietysti siihen, että jossakin on... 
on sukulaisia ja on perhetausta [- -]. Joskus nuorempana mua hy- 
myilytti se, kun ihmiset puhu juuristaan, mut ei se oikeestaan ole 
mikään hymyn aihe, et se on ihan... ihan tämmönen aito tunne, 

että... että jollain tavalla kaipaa sitä, [--] mekin on asuttu viistoist 
[15] vuotta ulkomailla [- -] niin kuitenkin... kuitenkin sitä tietää, 
et jossakin on ne juuret. Ja se on minusta hieno kokemus. Et... et 
maailmankansalainen siinä mielessä, et ei ois mitään isänmaata, 
niin sehän on aika onneton olotila, [--] yks [1] kollega [--] niin hän 
sanot, että English is for business, Finnish is for love. Et siin on tää, et... 
et on kuitenkin se love, tunteenomainen alue, jossa on äidinkieli ja 
jossa on lapsuuden muistot [- -] ja sitten on tää bisnesalue, jossa 
käytetään kansainvälistä kieltä. Sujuvasti kuljetaan kulttuurista toi- 
seen ja... eikä hämmästellä mitään, vaan sopeudutaan.'**? 


Omien juurien korostaminen sekä maailmankansalaisuuden ja kansal- 
lisen identiteetin näkeminen vastakkaisina ja jossain määrin toisensa 
poissulkevina heijastavat maailmankansalaisuuteen sisältyvää jännitet- 
tä universaalin ja paikallisen välillä.'*$ Maailmankansalaisen identitee- 
tin omaksuminen on vaikeampaa kuin kansallisen identiteetin, koska 
se on abstraktimpi.'*64 Ihminen syntyy ja kasvaa osana tiettyä sukua, 
paikallista yhteisöä ja ympäristöä. Ne muodostavat Sihvolan mukaan 
identiteetin peruskerroksen, vaikka side kotiseutuun ei olekaan kaikil- 
la ihmisillä samanlainen. Maailmankansalainenkin voi kuitenkin olla 
kiintynyt omaan kulttuuriinsa ja perinteeseensä.'*65 Tämä näkyy selvästi 
myös maailmankansalaisiksi itseään kuvaavien kehitysyhteistyönteki- 
jöiden kohdalla. Heille maailmankansalaisuus ja suomalaisuus eivät ole 
toisensa poissulkevia. Samat henkilöt, jotka kertovat vahvasta isänmaal- 
lisuudesta ja suomalaisen identiteetin vahvistumisesta, kokevat myös 
kasvaneensa maailmankansalaisiksi: 


Koen olevani suomalainen mutta tosiaan niinkun monellakin ta- 
valla myös sitten niinkun maailmankansalainen, että tuota... Ja just 
tää näiden kaikkien kokemuksien ja muun kautta niinkun ehkä 
maailmankansalaiseksi kasvanu ja rikastunu, että tuota. [--] et 
kuka sitten on kansainvälinen ja kuka ei ja mikä on maailmankan- 
salainen. Mutta tuota, joo. Kyllä mä varmaan, jos pitäis yksselittei- 
sesti vastata niin [--]. Kyllä mä sitä suomalaisuutta siinä kuitenkin 
korostan, niitä mun itse kokemiani hyviä suomalaisuuden arvoja, 

eli tasa-arvoa, yhdenvertaisuutta ja kaikkea tätä, niiden kautta mä 


koen olevani maailmankansalainen.'**$ 


Maailmankansalaiseksi identifioituvia suomalaisia voikin luonnehtia 
suomalaisiksi maailmankansalaisiksi. Suomalaisuus ja maailmankan- 
salaisuus vahvistuivat rinnakkain kehitysyhteistyökokemuksen myötä, 
kun ”kehitysmaiden asiat ja globaalit kysymykset tulivat osaksi omaa 
minuutta, identiteettiä”. Suomalainen identiteetti koetaan kuitenkin 
yleensä ensisijaiseksi. 

Muutama muistelija myös mieltää itsensä maailmankansalaisek- 
si tietyin varauksin tai on osin epävarma identiteetin istuvuudesta.2°% 
Tämä voi kertoa paitsi kansallisidentiteetin vahvuudesta myös maail- 
mankansalaisen määritelmän epäselvyydestä. Maailmankansalaisuutta 
voikin pitää osin ulkoapäin annettuna identiteettinä myös siksi, että jot- 
kut selvästi miettivät sen sisältöä ja suhdetta omaan identiteettiinsä ensi 
kertaa haastattelutilanteessa.'**9? Varauksellinen suhtautuminen omaan 
maailmankansalaisuuteen saattaa kummuta myös korkeista moraali- 
sista ihanteista, joita maailmankansalaiselle mielikuvissa liitetään, sekä 
vaikeudesta toteuttaa niitä tosielämässä.'97* 

Rinnakkainen suomalaisuus ja maailmankansalaisuus — kuten ko- 
timaan ihannointi ja sen samanaikainen kritisointi — voi tuntua para- 
doksaaliselta. Toisaalta se sopii hyvin käsitykseen identiteettien liik- 
kuvuudesta ja monitasoisuudesta. Ihmisillä on useita päällekkäisiä ja 
limittäisiä identiteettejä, joihin nojaudutaan eri lailla eri tilanteissa.'97" 
Pitkän kehitysyhteistyöuran tehnyt nainen kertoo, että hänen maailman- 
kansalaisuuteen liittämänsä arvot ja piirteet ovat päässeet paremmin 
esille maailmalla kuin Suomessa. Kentällä hän muuttui ”ihan eri ihmi- 
seksi”. Suomen tehokkuusajattelussa, suoraviivaisuudessa ja yhtenäis- 
kulttuurissa maailmankansalaisen ominaisuuksille ei ole ollut saman- 
laista tarvetta.'9?? 

Osalle oma maailmankansalaisen identiteetti tarkoittaa erityisesti 
kulttuurista maailmankansalaisuutta ja siihen liitettyjä arvoja: kansain- 
välisiä kokemuksia, avointa mieltä, ennakkoluulottomuutta ja sopeutu- 
miskykyä. Maailmankansalainen on matkustellut paljon, pystyy siirty- 
mään vaivattomasti kulttuuripiiristä ja ympäristöstä toiseen, ”hyväksyy 

muut” ja ”voi olla kotonaan melkein missä vain”.'?? Tällöin maailman- 
kansalaisuus rinnastuu omiin mahdollisuuksiin ja kykyihin: mahdol- 
lisuuteen liikkua eri puolilla maailmaa sekä kykyyn tuntea yhteyttä eri 
puolilla maailmaa asuviin ihmisiin ja luovia joustavasti eri kulttuurien 
välillä. Eeva Heikka ei ole täysin varma omasta maailmankansalaisuu- 
destaan mutta kokee, että maailmankansalaisuus on hänessä lisääntynyt 
ulkomaankokemusten myötä: 


—— et kuvittelen ainakin, et pystyn melko lailla helposti adaptoi- 
maan itteni johonkin uuteen... uuteen ympäristöön ja voisko sanoa 
myöskin sietämään sitä, et asiat on siellä eri tavalla, tai siel pitää 
elää eri tavalla unohtamatta sitä, et mie oon silti suomalainen, ei 
miun tarvii unohtaa meiän tapoja tai kulttuuria, mut eletään maas- 
sa maan tavalla ja nyt pidetään se oma suomalaisuus sit suomalai- 
suutena ja toteutetaan sitä vaikka täällä.'974 


Nämä maailmankansalaisuuden piirteet ja arvot eivät merkittävästi eroa 
siitä, mitä käsitteeseen skeptisesti suhtautuvat suomalaiset kuvaavat 
omalla kohdallaan kansainvälisyydeksi. Maailmankansalaisuuden ole- 
massaoloon epäilevästi suhtautuvien ja maailmankansalaisena itseään 
pitävien käsitykset omasta kulttuurisesta kompetenssistaan, kuten so- 
peutumiskyvystään, ovat lopulta melko samanlaisia. 

Moni itseään maailmankansalaiseksi kutsuva kehitysyhteistyöntekijä 
liittää maailmankansalaisuuteen mahdollisuuksien lisäksi myös velvol- 
lisuuksia: globaalin vastuunkannon ja solidaarisuuden. Heille maail- 
mankansalainen on ihminen, joka ymmärtää maailman keskinäisriip- 
puvuuden ja ajattelee asioita — vastuita, vaikutuksia ja velvollisuuksia 
— laajemmin, maailman mittakaavassa. "75 Heidän käsityksensä vastaa 
pitkälti Sihvolan määritelmää maailmankansalaisuudesta.'9* Maailman- 
kansalaisuus ei ole ensisijaisesti kansainvälisiä kokemuksia vaan vahva 
sisäinen käsitys yhtäläisistä oikeuksista sekä velvollisuudesta viedä maa- 
ilmaa niitä kohti. Tämän määritelmän mukaan myös ihminen, joka ei 
ole koskaan matkustanut, voi olla maailmankansalainen. 

Maailmankansalaisuus, mä koen sen sillä tavalla, että, niinkö ka- 
hesta näkövinkkelistä tavallaan, [--] et meidän pitäis elää niin, että 
kaikilla maailman ihmisillä on oikeus hyvään elämään. Mutta myös 
niin, että kaikilla on oikeus hyvään elämään, mutta, että me voim- 
me saada... tuota, virikkeitä ja sellaista rikkautta niinkun... maail- 
man eri kulttuureista. Kun me ei vaan katsota sitä suomalaisuut- 
ta. Että, että se on sekä semmonen ihmisoikeus-tasa-arvo-kysymys 
että sitten tämmönen... että elämästä tulee mielenkiintosempaa, 
kun saa kuulla niitten muitten maiden kulttuurien rikkauksista.'977 


Siinä on niinkun pisara — aika isokin pisara — empaattisuutta, mut- 
ta sitten myöskin semmosta niinkun uskoa ja toivoa siihen, että 
[<] sillä on merkitystä, mitä juuri sinä teet ja mitä sinä sanot. 
[--] [Vaikuttaminen] voi olla pienissä asioissa, se voi olla suurissa 
asioissa osana jotain globaalia kansalaisyhteiskunnan liikettä. [--] 
mutta et ylipäänsä et sitoutuminen [- -] siihen, et me ajatellaan it- 
semme lisäks sitä, et miten kaikella meidän toiminnalla on vaiku- 
tusta maapallon toisella puolella oleviin, tai tähän... lähellä oleviin, 
rajan toisella puolella oleviin ihmisiin. Ja sitten jotenkin hyväksyä 
se, et miten silläkin, mitä he tekee ja he ei voi hyvin, on vaikutusta 
minuun. [--] et maailmankansalainen ymmärtää tän keskinäis- 
riippuvuuden. Fhkä mä ajattelisin näin. Ja et sen ei tarvii luopua 
kaikesta ja antaa omaisuutensa Tansanian köyhille — se ei tee susta 
mailmankansalaista mut se jotenkin niinku sekä toiminnalla siinä 
paikallisessa missä sä oot ja elät ja mihin sä oot syntyny... Tai syn- 
tyny, mihin sä oot nyt päätyny, niin sit niinku toimit joiltain osin, 
jos et ihan joka päivä joka hetki pysty, niin pyrit vaikuttaa siihen, et 
sun toiminta jollain tavalla edistää sitä.'9?$ 


Apumaan paradoksit ja kehitysyhteistyön mieli 


No tietysti aika kultaa muistot, et tässä vaiheessa voi tuntua, et aika 
moni [asia] tuntuu mukavammalle kuin — tai muistuu mieleen mu- 
kavampana — kuin ehkä se siellä paikan päällä koettuna... Se oli 
kovaa, arkista raatamista ja myöskin semmosta yhteensovittamista 

ja hieromista, koska aina on se, että kun tullaan aivan erilaisista 
olosuhteista ja molemmat osapuolet — paikalliset siellä sekä me 
muualta tulleet — niin tottakai yhteiseen hyvään pyritään, mut voi 
olla, et sen yhteisen näkemyksen löytäminen niin... Se oli joskus 
työn takana. Mut nyt jo, vuosia kun siit on kulunu, niin siel on var- 
maan ne ikävyydet jo unohtunu ja tuntuu, et sehän sujui meillä 
kuitenkin kohtalaisesti.'979 


—— mä oon ollu tosi tyytyväinen omaan niinkun työuraani siinä 
mielessä, et must se on ollu todella mielenkiintoista ja mielekäs- 
tä [- -]. Se on opettavaista, se on ihmisten kanssa työskentelyä ja 
siinä koko ajan mennään molempiin suuntiin eteenpäin aina, vä- 
hintään aina yks askel eteenpäin, kaks taakse, tai toisinpäin. [- -] 
Mut sellasta se on niinku muutoinkin elämässä kaiken kaikkiaan. 
[--] Mulle se on niinkun elämäntapa tietyllä tavalla, tai semmonen 
elämänvalinta.'*89 


Vois sanoo, et tää aika minkä mä olin siellä Ugandassa, enemmän 
tai vähemmän alkeellisissa olosuhteissa, niin oli mun elämän juh- 
la-aikaa [--].'"%" 


Mun mielestä se oli mahtavaa elämää.'982 


Edellisissä luvuissa on kuvattu joitakin kehitysyhteistyön käytännön on- 
gelmia ja haasteita, joita Apumaassa toimineet suomalaiset ovat joutu- 
neet kohtaamaan. Niistä huolimatta kehitysyhteistyötehtävissä toimineet 
ja siellä edelleen toimivat ovat mieltäneet tekemänsä työn pääsääntöisesti 
mielekkääksi ja palkitsevaksi. Suomalaisten kehitysyhteistyöntekijöiden 
ristiriitaisetkin kokemukset ilmentävät osaltaan sitä paradoksaalisuutta, 
jota kansainväliseen avustus- ja kehitysyhteistyöhön ja Apumaan käytän- 
töihin liittyy. Apumaan käytäntöjä sekä avustus- ja kehitysyhteistyöhön 
liittyviä epäkohtia tutkineen Rosalind Eybenin mukaan kolonialismin 
ja kylmän sodan maailmasta periytyvät valtarakenteet ja toimintatavat 
ovat Apumaassa yhä arkipäivää ja osasyy siihen, että työn tuloksellisuus 
on ollut vaatimatonta. Paradoksaalisuus syntyykin siitä, että maailmaa 

parantamaan pyrkivät globaalin etelän ja pohjoisen ihmiset — avustus- 
ja kehitysyhteistyöntekijät ja ihmisoikeusaktivistit — joutuvat edelleen 
työskentelemään tällaisessa ympäristössä. Eybenin mukaan monet Apu- 
maan vakiintuneet käytännöt vahvistavat ja ylläpitävät vanhoja valta-ase- 
telmia, jotka nykyisellään heikentävät organisaatioiden välistä yhteis- 
työtä ja vaikuttavat toiminnan koordinointiin eri tasoilla. Työskentely 
paremman maailman hyväksi Apumaassa voi siten olla työntekijöiden 
näkökulmasta turhauttavaa: sama pyörä keksitään aika ajoin uudelleen 
uusien iskulauseiden siivittämänä, ja kehitys — jos sitä tapahtuu — on 
tuskallisen hidasta.'*8 

Hyvien tarkoitusten ja osittain kyseenalaisten menetelmien välinen 
ristiriita ulottuu myös yksilötasolle. Silke Rothin mukaan työskentely 
kehitysyhteistyö- tai avustustehtävissä merkitsee monelle yhtäältä va- 
pauttavaa pakoa normaalista, kaavamaisesta työelämästä kotimaassa, 
mutta edellyttää toisaalta Apumaan mittavan byrokratian, asiantuntija- 
kulttuurin ja kilpailun hyväksymistä. Rothin mukaan avustus- ja kehi- 
tysyhteistyössä toimivat ihmiset kokevat yhtäältä olevansa etuoikeutet- 
tuja saadessaan toimia työssä, jota he pitävät merkityksellisenä, mutta 
toisaalta heidän rasitteenaan on työtehtäviin liittyvä jatkuva epävarmuus 
ja epäonnistumisen pelko. Koska kehitysyhteistyötehtävät ovat yleensä 
projektiluontoisia, usein vain muutaman vuoden mittaisia komennuk- 
sia, työntekijän on jatkuvasti oltava kuulolla uusien tehtävien suhteen. 
Lisäksi tehtävistä suoriutuminen ja uralla eteneminen vaativat tänä päi- 
vänä jatkuvaa kouluttautumista ja ammattitaidon laajentamista heiltä, 
jotka mielivät selviytyä menestyksekkäästi yhä kovenevassa järjestöjen ja 
ammattilaisten välisessä kilpailussa. Koventuneen kilpailun sekä viime 
vuosikymmeninä lisääntyneen byrokratisoitumisen ja ammattimaistu- 
misen takia Apumaan erityisluonne työympäristönä on katoamassa. 

Uralla etenemiseen liittyy myös tiettyä paradoksaalisuutta, joka voi 
vaikuttaa työn mielekkyyteen. Apumaassa uralla eteneminen merkitsee 
yleensä nousua ylöspäin organisaatiossa, jolloin sekä vastuu että etäisyys 
ruohonjuuritason kenttätyöhön kasvavat. Kuitenkin juuri ruohonjuuri- 
tason hardship-komennukset ovat usein niitä, jotka tuovat tekijöilleen 
suurinta tyydytystä. Rothin mukaan Apumaa-kokemusten ristiriitaisuu- 
den takia kehitysyhteistyöntekijät usein epäilevät työn tuloksellisuutta ja 

koko toiminnan mielekkyyttä, ja näitä epäilyksiä vasten he punnitsevat 
uransa jatkoa.'*54 

Edellä kuvatun valossa voisi luulla, että avustus- ja kehitysyhteistyössä 
toimivia ihmisiä motivoi vahva altruistinen hyvän tekemisen ja vähem- 
piosaisten auttamisen tarve, joka auttaa heitä tekemään työtä vaativas- 
sa ja vieraassa ympäristössä vieraiden ihmisten hyväksi. Anne-Meike 
Fechterin mukaan altruistinen hyvän tekeminen ja maailman paranta- 
minen ei kuitenkaan ole keskeinen motiivi kehitysyhteistyöntekijöiden 
keskuudessa; merkittävää on Apumaassa työn ohessa omaksuttu, jos- 
sain määrin kosmopoliitti elämänkatsomus ja elämäntapa. Fechterin 
mukaan kehitysyhteistyössä toimineiden ihmisten hakeutumista uudel- 
leen vastaaviin tehtäviin selittävät henkilökohtaiset, työssä menestymi- 
seen ja uralla etenemiseen sekä Apumaassa omaksuttuun elämäntapaan 
ja -katsomukseen liittyvät kokemukset, halut ja tavoitteet. Tämä pätee 
Fechterin mukaan niin uransa alkuvaiheessa oleviin kuin urallaan jo 
pidemmälle ehtineisiin.'*% Hän kuitenkin katsoo, että joillekin kehitys- 
yhteistyö itsessään on motivoivaa eräänlaisena ”moraalisena työnä”: sen 
tekeminen tuntuu ”oikealta” ja tarkoituksenmukaiselta sen konkreetti- 
sista tuloksista riippumatta.'*86 Tässä mielessä kehitys- ja avustustyös- 
sä toimimisen motiivit ovat rinnastettavissa uskonnollisista motiiveista 
kumpuavaan lähetystyöhön ja siihen usein liittyvään kutsumukseen. 
Gilbert Rist onkin kutsunut kehitystä aikamme "globaaliksi uskonnoksi”. 
Hänen mukaansa kehitysyhteistyön tekeminen voidaan ymmärtää ikään 
kuin eräänlaisena rituaalina, jonka kautta ihmiset ilmentävät uskoaan 
kehitykseen ja sen päämääriin.'*87 

Eyben, Roth ja Fechter ovat tutkineet Apumaata lähinnä 2000-lu- 
vun kontekstissa, eivätkä heidän tutkimustuloksensa ole siten suoraan 
siirrettävissä kehitysyhteistyön aikaisempaan historiaan. Suomalaisten 
kehitysyhteistyöveteraanien kokemukset vastaavat osin mainittujen tut- 
kijoiden näkemyksiä. Tähän tutkimukseen haastateltujen suomalaisten 
kritiikki kehitysyhteistyötä kohtaan ei juuri koskenut Eybenin esille nos- 
tamaa epäsuhtaista valta-asetelmaa tai kehitysyhteistyöhankkeiden oi- 
keutusta interventiona paikallisten elämään. Sekä kirjan ensimmäinen 
että toinen sukupolvi hyväksyivät kehitysyhteistyön eriarvoisen ”perus- 
asetelman” ikään kuin annettuna ja asiaan kuuluvana. 

Tähän kirjaan haastateltuja suomalaisia ei ole myöskään motivoinut 
yksinomaan Apumaan elämäntapa tai työn kokeminen jollain tapaa 
moraalisesti yleväksi tai erityiseksi. Monet ensimmäisen ja toisen su- 
kupolven edustajat ovat suhtautuneet kehitysyhteistyöhön ”työnä”, jota 
he lähtivät tekemään ilman suurempia moraalisia velvoitteita tai arvo- 
latauksia. Toisille puolestaan työn keskeinen oikeutus on ollut usko 
siihen, että maailmasta on mahdollista rakentaa parempi ja oikeuden- 
mukaisempi paikka kaikille. Työhön liittyneet edut ja ekspatriaattiyh- 
teisön elämäntapa hyväksyttiin asiaan kuuluvina, ja ne helpottivat so- 
peutumista ja elämää Apumaassa — joskaan kaikille tämän elämäntavan 
omaksuminen ei ollut ongelmatonta. Heille Apumaan ekspatriaattikult- 
tuuri erityispiirteineen näyttäytyi osin vaivaannuttavana ja moraalisesti 
arveluttavana. 

Todennäköisesti valtaosa kehitysyhteistyötehtävissä toimineista ih- 
misistä on joskus pohtinut sitä, mitä he omalla työllään ovat saaneet 
aikaan. Kirjansa Kehitysyhteistyön kirous esipuheessa ulkoasiainneuvos 
Matti Kääriäinen kertoo, että Afrikan maaseutu näyttää tänä päivänä 
samalta kuin 40 vuotta sitten otetuissa valokuvissa. Hänen mukaansa 
tämä osoittaa, että kehitysyhteistyöllä ei ole saatu aikaan pysyviä paran- 
nuksia ihmisten elämään.'8$ Jotkut tähän tutkimukseen haastatelluista 
ovat Kääriäisen kanssa pitkälti samaa mieltä, jotkut vain osittain ja jot- 
kut katsovat, ettei Kääriäisen väite pidä paikkaansa. Moni pitää kehitystä 
monimutkaisena ja pitkäkestoinena prosessina, jonka tuloksia ei voida 
mielekkäästi arvioida yksittäisten kehityshankkeiden tai -ohjelmien on- 
nistumisen tai epäonnistumisen kautta. Vaikka monet haastatellut pys- 
tyvät nimeämään työnsä konkreettisia, pitkäkestoisia ja kestäviä kehitys- 
tuloksia, useimmat katsovat, että sellaisten löytäminen ja osoittaminen 
on lopulta sangen vaikeaa.'*89 Kehitystä on kuitenkin kiistatta tapahtu- 
nut, joko kehitysyhteistyön ansiosta tai siitä huolimatta: 


Tottakai niinku on paljon tapahtunu, mut onko se — niinku jossain 
Sambiassakin — et onko se tapahtunu kehitystyön ansiosta vai ois- 
ko se tapahtunu siitä huolimatta ja onko se suunta ollu niinku kui- 
tenkaan sit hyvä, koska se, että mitä näkee nyt, kun on käyny siellä 
maaseudulla, niin aika lailla niinkun saman oloista — siellä on yhtä 

köyhää edelleen — ja sit taas joku Lusaka on tietysti niin ns. kehit- 
tyny valtavasti, siel on valtavia shopping centereitä ja muita [--].'°9° 


Etelä-Amerikassa työskennellyt energia-alan konsultti muistelee vierai- 
luaan seudulla, jota oli ollut sähköistämässä Suomen kehitysyhteistyö- 
varoin: 


—— se oli kyllä aika mahtavaa, kun kerran tulin sen laakson läpi, 
missä oli näitä pieniä kyliä siellä vuorten rinteillä ja kun ne oli niin- 
ku valaistu, niin tota... Kyl se oli aika hieno tunne nähdä niinku, et 
ihmisil on sähköt.'09 


Tulokset vaihtelivat hankkeesta ja maasta toiseen. Esko Ikävalkon mu- 
kaan Suomen kehitysyhteistyösatsaukset Vietnamissa eivät menneet 
hukkaan, vaan rahoilla saatiin aikaan paljon sellaista hyvää, joka edesaut- 
toi paikallista kehitystä ja paransi ihmisten elämää. Sambian osalta hän 
uskoo, että jotain pysyvää oli pakko jäädä jäljelle myös kaikesta siitä, mitä 
Suomen rahoilla Luapulan läänin maaseudun kehittämiseksi tehtiin.'*?? 

Joskus saavutukset olivat selvästi havaittavissa. Riitta Kujala muistelee 
havaitsemaansa muutosta Itä-Ugandassa, jossa Mannerheimin Lasten- 
suojeluliiton rahoittaman opetusterveyskeskuksen avulla pyrittiin muun 
muassa vaikuttamaan väestön terveyskäyttäytymiseen: 


—- kun sitten se alko nousta se rokotuskattavuusprosentti — eihän 
se saavuttanu tietenkään koskaan näitä huippuja, yheksänkym- 
mentä taikka yli — mutta kun se rupes saavuttamaan jotakin seitte- 
määkymmentä, niin ihmiset itse tajus sen, ja huomattiin terveys- 
keskuksessa, että: ”Missä on tuhkarokot?” [--] Nyt kun mä näin 
jälkeenpäin ajattelen, niin se oli se kaikkein antoisin aika, kun se 
tavallinen kansa niinkun vastas siihen huutoon [- -].'°% 


Joskus paikalliset ilmaisivat toiminnallaan hyvin suoraan ja konkreet- 
tisesti, mitä avulla oli saatu aikaan. Raimo Lilja kertoo, kuinka Nepalin 
tuhoisan maanjäristyksen jälkeen paikalliset rakensivat nopeasti uudel- 
leen käymälät, joita kehitysyhteistyövaroin oli rakennettu. Liljan mukaan 

Sähköjohtojen vetoa Etiopiassa 1980-luvulla. Fingrid Oyj / Fingridin kokoelma, Tekniikan 
museo. Kuvaaja ei tiedossa. 


toiminta osoitti, että paikalliset olivat sisäistäneet käymälöiden merki- 
tyksen terveydelle ja hyvinvoinnille.°% Jussi Ojala puolestaan kertoo 
kokemuksestaan erään maaseudun kehittämishankkeen päättäjäisissä 
Vietnamissa: 


—— kylän vanhin siellä, jalat ristissä kun istuttiin siellä majassa, 
niin sanoi, että kuule nyt suomalainen, ennen kuin te tulitte tän- 
ne, meillä nähtiin nälkää. Ihmiset kuoli nälkään. Nyt ei enää kuole. 
Kiitoksia.1°% 


Osalle konkreettisia tuloksia merkityksellisempää oli työn ohessa tapah- 
tunut paikallisten kohtaaminen, heidän lähtökohtiensa ja tarpeidensa 
ymmärtäminen sekä heidän kanssaan tehty yhteistyö elinolojen paran- 
tamiseksi. Apumaassa suomalaisia motivoivat erityisesti työn ohessa 

syntyneet sosiaaliset kontaktit ja verkostot paikallisiin ja muualta tullei- 
siin kehitysyhteistyöntekijöihin.'*9* Vuorovaikutuksen myötä paikalliset 
saattoivat omaksua kehitysyhteistyöntekijältä ajatuksia ja toimintatapoja, 
jotka myöhemmin kenties vaikuttivat heidän tapoihinsa suhtautua asioi- 
hin ja toteuttaa niitä.'*97 

Kehitysyhteistyön arkisto paljastaa, että avun tuloksellisuus on askar- 
ruttanut monia jo aktiiviaikoina, jolloin useat lähtökohtaisesti kehitys- 
yhteistyöhön myönteisesti suhtautuneet uskoivat, että aikaansaannokset 
katoaisivat pian kehitysyhteistyöhankkeen päätyttyä ja että kaikki teh- 
ty työ tarjoaisi vain väliaikaista helpotusta köyhien ja osattomien elä- 
mään.'*9 Jotkut turhautuivat ja vajosivat itsesyytöksiin, koska mitään 
kehitykseen viittaavaa ei ponnisteluista huolimatta tapahtunut.'*99 Ke- 
pan palkkalistoilla Mosambikissa työskennellyt Pirkko Suppanen kuvaili 
myöhemmin tuntemuksiaan kotiinpaluun edellä: 


Leivoin verstaan ja suunnittelutoimiston väelle piparkakkutalot. 
Kaavat tein savitalon, palhotan, mukaisiksi ja leikkasin taikinasta 
tontit, kanat ja palmut. Ilman kosteudesta johtuen osat eivät kovet- 
tuneetkaan paistamisen jälkeen. Paikallinen vaaleanruskea sokeri 
ei sulanutkaan pannulle. Kiitos tomusokeritahnan, sain pehmeät 
rakennusosat jotenkuten pystyyn. 

Ajoin varovasti ensin verstaalle ja annoin joulutervehdyksen. 
Kerroin sen suomalaiseksi traditioksi, makeaksi taloksi, jonka toi- 
voin heidän syövän yhdessä. Toisen vein suunnittelutoimistoon. 
Joulun jälkeen minulle kerrottiin, että [työnjohtaja] vei verstaan 
talon kotiinsa, mutta suunnittelutoimiston talo syötiin heti yh- 
dessä. 

Näen edellisen jonkinlaisena vertauksena huonolle kehitysyh- 
teistyölle. Otetaan asia, joka mielestämme toimii meillä, mutta ei 
kehitysmaassa ja viedään se sinne. Nähdään paljon vaivaa, kun yri- 
tetään rakentaa sitä. Lopputulosta esitellään paikallisille tarpeelli- 
sena hankkeena, vaikka se juuri ja juuri pysyy kasassa. Osa pai- 
kallisista käärii sen omaan hihaansa ja jättää yhteisön tyhjin suin. 
Toinen osa nauttii hetken sen makeudesta, sillä eihän se kauan 
pystyssä pysyisikaan."°° 

Suppasen vertauskuva kehitysyhteistyöstä piparkakkutalojen rakentami- 
sena ja lahjoittamisena kuvastaa osaltaan sitä turhautumista, jota jotkut 
Apumaassa toimineet ovat kokeneet suhteessa työn tuloksiin. Suppa- 
sen aktiiviaikoina 1990-luvulla suomalainen kehitysyhteistyö oli mur- 
roksessa, mutta vanhoista ajattelu- ja toimintamalleista ei vielä täysin 
ollut päästy eroon. Liki kolmekymmentä vuotta myöhemmin valtaosa 
suomalaisten kehitysyhteistyöveteraanien kehitysyhteistyön kritiikistä 
kohdistuu työn tuloksellisuuden sijasta seikkoihin, jotka aktiiviaikoina 
nähtiin kehitysyhteistyön tekemisen tai laajemmin koko kehityksen kan- 
nalta haitallisina. Kuten edellisissä luvuissa on esitetty, monet pitivät 
suomalaisen kehitysyhteistyöhallinnon byrokratiaa ajoittain rasittavana 
ja siten työtä haittaavana. ”Helsingin pään” asiantuntemusta epäiltiin ja 
siellä toimineiden virkailijoiden pätevyys ja sopivuus kyseisiin tehtäviin 
asetettiin usein kyseenalaiseksi. Myös edustustojen rooli osana ulkomi- 
nisteriön kehitysyhteistyöhallintoa on nähty aika ajoin ongelmallisena. 
Moni suomalainen kehitysyhteistyöveteraani muistelee vahvasti sitä, et- 
teivät kentällä kerätyt kokemukset ja tiedot välittyneet organisaatiossa 
eteenpäin sen ylätasolle tai ettei näistä kokemuksista ja tiedoista haluttu 
siellä ottaa opiksi. Tämä aiheutti turhautumista ja heikensi osaltaan työn 
mielekkyyttä. Myös taustaorganisaation ilmeinen välinpitämättömyys 
työtä ja sen tekijöitä kohtaan turhautti." Jari Vainio purki tuntojaan 
seitsemän Sambian Katondwessa vietetyn vuoden jälkeen: 


Organisaatio on haukkunut minua seitsemän vuotta "gap fillerik- 
si” eli tyhjänpaikan täyttäjäksi (työ, jonka kuka tahansa muu osaa 
tehdä). Eipä silti, että Organisaation touhuissa olisi aina mitään 
järkeä. Lääkärin työni on ”tyhjänpaikan täyttämistä”, ja kun olen 
investoinut rahojani, rakentanut, kehittänyt ja antanut paikallisil- 
le töitä, olen kuulemma ”kolonialistiherra”. Jos kehitysyhteistyön 
”asiantuntijat” Helsingin päässä edes tietäisivät itse, mitä he oikein 
haluavat."° 


Haastateltavat näkevät jotkut kehitysavun muodot laajalti väärinkäytök- 
sille ja korruptiolle alttiina ja siten kehitykselle haitallisina. Yksi tällai- 


nen on suora budjettituki, joka tarkoittaa rahan antamista suoraan vas- 

taanottajavaltion budjettiin. Monien mielestä on turha puhua hyvästä 
hallinnosta ja korruption kitkemisestä, jos apu koostuu rahalahjotuk- 
sista, joiden kohdentamisen ja käytön valvonta on käytännössä mahdo- 
tonta. Monen on vaikea ymmärtää suurien rahasummien lahjoittamista 
jonkin uuden, poliittisesti korrektin mutta täysin Apumaan realiteeteista 
irrallisen ja pitkän ajan kehitystavoitteiden kanssa ristiriitaisen kehitys- 
paradigman alla." 

Myös monenkeskistä apua kritisoidaan sen epämääräisyydestä. Suu- 
ret kansainväliset järjestöt, kuten FAO ja UNDP, ottivat ja ottavat huo- 
mattavan osan — jopa viidenneksen — niille ohjatusta rahasta itselleen 
niin sanottuina overhead-kuluina. Nämä rahat eivät mene varsinaiseen 
kehitysyhteistyöhön, vaan niillä katetaan järjestöjen paisuneiden organi- 
saatioiden palkka-, hallinto- ja muita kuluja. Suuri osa monenkeskisestä 
avusta kuluu siten pohjoisen kasvavan avustuskoneiston ylläpitämiseen. 
Osittain tämä pätee myös järjestöjen kehitysavussa:"'% 


EU-rahoituksessa on semmonen hallintokulu, että — onks se nyt 
seitsemän prosenttia kokonaisbudjetista vai mitä se on — ja se on 
tehty sillä tavalla se heiän paketti, että kun sä anot sitä rahaa, niin 
sit tietysti se on sulle, et mitä suurempi budjetti, se on sulle sen 
parempi. [--] Ja tää hallintokulu — mitä se käytännös tarkottaa — se 
jaetaan niinku sen avunsaajamaan ja sitten tän, kuka on nyt hakija, 
sen välillä [--]. Sitten käytännössä se tarkottaa, että sillä rahalla esi- 
merkiks Suomessa pyöritetään näitä pääkallonpaikkoja [- -]. Kun 
kaikki pelkää työpaikkansa puolesta, niin siit on tullu must vähän 
semmosta EU-hakemusten tehtailua ja sitten jos mä niinku saan 
kymmenen miljoonan — no ei nyt Suomi saa niin isoja, mut Suomi 
voi saada kolme miljonaa esmes EU:lta — niin tuota silloin mä niin- 
kun varmistan mun oman työpaikkani, koska se palkka maksetaan 
siit hallintokulusta. Niin se on niinku mun mielestä väärin. Mutta 
tämmöseks se on menny." 


Suomalaisten kritiikissä Apumaan valta-asetelmat ja toteutetun kehi- 
tyspolitiikan mielettömyys nousevat ajoittain esiin yksittäisten henkilöi- 


den kuvauksissa, mutta niiden ei voida sanoa laajemmin horjuttaneen 

suomalaisten uskoa kehitysyhteistyön mielekkyyteen. Eräs suomalais- 
neuvonantaja toimi Tansanian valtionvarainministeriön palvelukses- 
sa avunantajien ja Tansanian valtion välisissä budjettineuvotteluissa 
1980-luvulla. Hän kuvailee, kuinka silloin muotiin tullutta uusliberalis- 
tista talouspolitikkaa pakkosyötettiin kehitysmaille: 


—- Maailmanpankki yritti painostaa Tansaniaa avaamaan rajat kau- 
palle ja se perustu siihen, et on tämmönen export led -strategia 
[vientivetoinen], elikkä piti saada vientiä, mut en mä nyt ymmär- 
tänyt sit sitä, miten jos tuonti avataan, et miten se nyt sitten tukee 
sitä vientiä, mut tähän se perustu kuitenkin. Ja se, ettei sais suojella 
omaa tuotantoa. Ja sitten mä sanoin, et se oli ihan väärä strategia, et 
ois pitäny ens saada vaik jonkunlaisen suojan piirissä oma tuotan- 
to käyntii ja muuta, että Maailmanpankki on edistäny vääränlaista 
politiikkaa. Niin tämä [Maailmanpankin edustaja] kauheesti väitti 
tietysti vastaan. [- -] Tilaisuuden jälkeen se tuli sanomaan mulle, 
et muuten, olen kaikesta ihan samaa mieltä sun kanssa, mut se ei 
tietysti voinu sitä sanoa."°° 


Samoissa neuvotteluissa myös Suomi sitoutui muiden avunantajamai- 
den tavoin ajamaan Maailmanpankin uusliberalististen periaatteiden 
mukaista kehityspolitiikkaa: 


Suomi tuli sinne — alivaltiosihteeri johti delegaatiota — tuli sinne ja 
puhu, että juu, Tansanian pitää lopettaa maatalouden tukeminen. 
Tansanian delegaation johtaja oli valtiosihteeri, finanssiministerin 
valtiosihteeri, ja mä lähetin sille lapun [- -] et kysy siltä [Suomen 
alivaltiosihteeriltä], et onks Suomi jo lopettanu maatalouden tuke- 
misen." 


Suomalaisneuvonantajan kuvaama tilanne ilmentää Eybenin kritisoimaa 
Apumaan hierarkkista valtarakennetta ja sitä, kuinka hierarkkisuus toi- 
mii tilanteissa, joissa päämäärien ja menetelmien välinen ristiriita ja epä- 
johdonmukaisuus ovat ilmeisiä kaikille. Ristiriita kuitenkin sivuutetaan 
vetoamalla omaksuttuun kehityspolitiikkaan, jonka nimissä myös edelly- 

tetään vastaanottajamailta sitoutumista niille epäedullisiin avun ehtoihin. 
Avunantajamaille kehitysyhteistyö ja kehitysapu ovat muutakin kuin köy- 
hien ja heikkojen pyyteetöntä auttamista: kehitysyhteistyö oli ja on yhä osa 
ulkopolitiikkaa, instrumentti, jolla edistetään kansallisia etuja maailmalla: 


— — kehitysyhteistyö on osa diplomatiaa, maiden välisiä diplomaat- 
tisia suhteita, ja ainakin Suomen kumppanimaittensa kanssa käy- 
mät kahdenväliset neuvottelut, konsultaatiot, käsittelevät muutakin 
kuin [kehitysyhteistyötä]. Niissä käydään kauppaa siitä, kuka kan- 
nattaa ketäkin esim. YK:n turvallisuusneuvoston jäseneksi [— -]."'*$ 


Ristiriita kehitysuskon ja kehitysavun instrumentalismin välillä on ollut 
tyypillistä Suomen — kuten myös muiden maiden — kehitysavulle, jossa 
valtion ja eri organisaatioiden edut ovat ajaneet usein vastaanottajamaan 
todellisten tarpeiden edelle.''*9 Tämän ristiriidan ei voida sanoa horjut- 
taneen suomalaisten kehitysyhteistyöveteraanien uskoa kehityksen tar- 
peellisuuteen tai sen tavoittelun mielekkyyteen sinänsä vaan lähinnä 
valitun politiikan ja sovellettujen menetelmien sopivuuteen. 


se ee 
WK 


Yhteenvetona voidaan todeta, että kehitysyhteistyöntekijöiden muiste- 
lussa sekä kehitysyhteistyön mielekkyyteen että kotimaahan palaami- 
seen liittyy ristiriitoja. Kehitysyhteistyö on ollut monelle elämää mul- 
listava elämänvaihe, johon on liittynyt oppimista, uusia ihmissuhteita 
ja iloa omasta työstä ja sen tuloksista. Toisaalta he ovat kokeneet sekä 
Suomessa että Apumaassa ulkopuolisuuden tunnetta, ahdistusta, tur- 
hautumista ja huolta siitä, saavutettiinko kentällä lopulta mitään. 
Paluukokemusten ristiriitaisuus syntyy ennen kaikkea kontrastista 
Suomen ja Apumaan välillä. Tähän tutkimukseen osallistuneiden muis- 
telussa positiivisia asioita Suomeen paluussa olivat kotimaan hyvien 
puolien kirkastuminen, ammatillisen osaamisen kasvu ja ennen kaikkea 
maailmankuvan laajeneminen. Vaikka kaikki eivät koe paluuta hankalak- 
si tai edes mullistavaksi, moni kertoo kokeneensa paluusokin. Suomen 
ja Apumaan väliset elintasoerot ja niihin liittyvät arvoristiriidat, kuten 

yksilö- ja kulutuskeskeisyys, sekä kokemuskuilu itsen ja läheisten välillä 
hankaloittivat sopeutumista Suomeen. Myös arvostuksen puute työelä- 
mässä tuntui erityisen kipeältä verrattuna asiantuntijan erityisasemaan 
kentällä. Osalle paluu oli ristiriitojen takia niin haastava — ja toisaalta 
kenttäkokemus niin mielekäs — että he päätyivät palaamaan Apumaahan. 

Kehitysyhteistyökokemuksen mielekkyys syntyi mahdollisuudesta yh- 
teensovittaa omat työnteon motiivit ja tavoitteet Apumaan haastavaan 
toimintaympäristöön. Monelle 1970-1990-luvuilla kentälle lähteneelle 
muistelijalle kehitysyhteistyö oli ensisijaisesti mielekästä työtä, jossa sai 
toteuttaa omia arvoja, osaamista ja ambitioita. Mielekkyys liitetään osin 
työn tuloksiin: kokemukseen oman työn onnistumisesta ja siitä, että 
työllä oli merkitystä paikallisille ihmisille. Erityisesti mielekkyys raken- 
tui kohtaamisista ihmisten kanssa: ajatusten vaihdosta ja sosiaalisista 
verkostoista. Ne loivat mielekkyyttä myös silloin, kun kenttäkokemus 
muutoin oli hankala. Varsinaista tulosten puutetta enemmän mielet- 
tömyyden tuntemuksia aiheuttivat oman työn suorittamista haittaavat 
ja kuormittavat tekijät: byrokraattisuus, korruptio, taustaorganisaation 
tuen puute ja välinpitämättömyys, tiedonkulun kankeus sekä eräänlai- 
nen kehitysyhteistyön historiattomuus eli organisaatioiden kyvyttömyys 
oppia aikaisemmista virheistä. Mielettömyys syntyi siis lopulta varsin 
samanlaisista asioista kuin muissakin työyhteisöissä, vaikka kytkeytyikin 
Apumaan toimintaympäristöön. 

Apumaassa työskentely on vaikuttanut sekä ensimmäisen että toisen 
kehitysyhteistyösukupolven käsityksiin Suomesta ja suomalaisuudesta. 
Suhde niihin näyttäytyy ambivalenttina. Toisaalta Apumaan linssi on saa- 
nut monet katsomaan kotimaataan aikaisempaa kriittisemmin silmin. Sa- 
malla haastavien kokemusten seurauksena oma suomalainen identiteetti 
on pysynyt kaikilla muistelijoilla joko samana tai vahvistunut. Maailma 
ja Suomi sen osana näyttäytyvät kuitenkin aiempaa kompleksisempina. 
Mahdollisesti ratkaisuna tähän osa muistelijoista on omaksunut suoma- 
laisuuden rinnalle eräänlaisen vieraisiin maihin ja kulttuureihin helposti 
mukaan solahtavan, kosmopoliitin identiteetin. Erityisesti toisessa suku- 
polvessa on myös ihmisiä, jotka pitävät itseään paitsi suomalaisina myös 
osin tai kokonaan maailmankansalaisina, joille maailmanlaajuisen tasa- 
arvon ja yhdenvertaisuuden ajaminen on myös eettinen velvollisuus. 

Epilogi 


Sana paradoksi toistuu usein tämän kirjan sivuilla. Paradoksaalisuus, 
ristiriitaisuus, on alusta alkaen ollut yksi kehitystä ja kehitysyhteistyötä 
leimaava piirre. Sivistäminen ja kehittäminen palvelivat vielä 1800-lu- 
vun lopulla Euroopan suurvaltojen imperialistisia tarkoitusperiä. Kolo- 
nialismin keskeisenä perusteluna oli siirtomaiden kehittäminen paitsi 
emämaan myös alusmaiden ja koko maailman yhteiseksi hyväksi. Toi- 
sen maailmansodan jälkeen kolonialismin imago muuttui miltei käden 
käänteessä kehitystä tuottavasta järjestelmästä alikehitystä tuottavaksi 
kehityksen esteeksi, josta oli päästävä nopeasti eroon, jotta tie todelli- 
seen kehitykseen aukenisi. Kun näin lopulta tapahtui, kehityksen pa- 
rissa työskentelyä jatkoivat osin samat organisaatiot ja tahot, jotka vain 
hetkeä aiemmin olivat olleet osa koloniaalista järjestelmää. Kylmän so- 
dan kaksinapaisessa maailmassa vastakkaiset liittoumat saattoivat edis- 
tää omia valtapoliittisia pyrkimyksiään kehityksen varjolla. Kehityksellä 
perusteltiin niin markkinatalouden edistämistä ja kommunismin pa- 
toamista kuin sosialismin levittämistä ja kapitalistisen riiston pysäyttä- 
mistäkin. Kehitys tarjosi myös siirtomaavaltojen ulkopuolelta tuleville 
maille — kuten pienelle ja köyhälle, joskin vaurastuvalle Suomelle — tilai- 
suuden liittyä mukaan rakentamaan oikeudenmukaisempaa maailmaa 
YK:n lipun alla. 

Suomen integroituminen kansainvälisen kehitysyhteistyön maail- 
maan alkoi vaivihkaa 1940-luvun lopulla aikana, jolloin sodan runtele- 
ma kansakunta haki paikkaansa idän ja lännen välissä. Tienraivaajina 

toimivat YK:n jäsenjärjestöihin hakeutuneet yksittäiset suomalaisasian- 
tuntijat, joista muutamat etenivät merkittäviin asemiin organisaatiois- 
saan. Kahtena seuraavana vuosikymmenenä evankelisluterilaisen kir- 
kon avustusorganisaatiot sekä nuoriso- ja opiskelijajärjestöt kasvattivat 
kansalaisten tietoisuutta kolmannen maailman asioista. Virallisen kehi- 
tysavun ja -yhteistyön rakenteita alettiin pystyttää yleismaailmallisen ke- 
hitysoptimismin ilmapiirissä muiden Pohjoismaiden mallin mukaises- 
ti 1960-luvun puolivälissä, jolloin suomalainen yhteiskunta oli rajussa 
murroksessa. Kylmän sodan ilmapiirissä kehitysyhteistyö nähtiin mah- 
dollisuutena kirkastaa Suomi-kuvaa erityisesti länsimaissa sekä edistää 
nopeasti teollistuvan Suomen kauppapoliittisia intressejä monissa sel- 
laisissa maissa, joihin poliittiset ja kaupalliset kontaktit olivat aiemmin 
olleet hatarat tai liki olemattomat. Suomi integroitui kehitysyhteistyö- 
maailmaan siten ensisijaisesti kansallisista, itsekkäistä motiiveista, joille 
maailman vallannut kehitysoptimismi antoi hyväksyttävyyden auran. 

Sama pätee pitkälti kehitysyhteistyötehtäviin hakeutuneisiin suoma- 
laisiin ja heidän motiiveihinsa 1960-luvulta 2000-luvulle. Kehitysyh- 
teistyö tarjosi verrattain nuorille, koulutetuille aikuisille mahdollisuu- 
den työskentelyyn, matkustamiseen ja asumiseen ulkomailla, mikä vielä 
1960- ja 1970-luvuilla oli muutoin mahdollista vain harvoille. Kotimaas- 
sa hankittua ammattitaitoa ja työkokemusta saattoi hyödyntää uudella ta- 
valla rakenteilla olleen Apumaan kontekstissa. Taloudelliset edut, kuten 
hyvä palkka ja verovapaa auto, toimivat osalle lisähoukuttimena. Hyvän 
tekeminen, kehityksen edistäminen tai maailman parantaminen olivat 
harvalla ensisijaisia motiiveja hakeutua kehitysyhteistyötehtäviin. Sil- 
loinkin taustalla vaikutti usein ihmisen kristillinen maailmankatsomus, 
ammattiyhdistystoimintaan palautuva solidaarisuus tai 1980-luvulta läh- 
tien ympäristönsuojelulliset ja ekologiset näkökannat. 

Siinä missä ensimmäisen sukupolven lähtijät olivat usein jo elämän- 
kokemusta omanneita, perheellisiä oman alansa ammattilaisia, 1980-lu- 
vun puolivälistä lähtien kansalaisjärjestöt tarjosivat hyvin koulutetuille 
mutta ammatillisesti kokemattomille nuorille tien kehitysyhteistyöhön. 
Heidän joukossaan oli kenties aiempaa enemmän ideologisesti val- 
veutuneita, kehitysyhteistyöhön velvollisuutena suhtautuneita ihmi- 
siä. Kehitysyhteistyö mahdollisti työn, auttamisen ja matkustamisen 

yhdistämisen. Myös naisten määrä kehitysyhteistyökentällä alkoi kas- 
vaa. Sittemmin maailmanparannuseetoksen on nuorten keskuudessa 
syrjäyttänyt yksilöllinen halu kehittää itseään ja osaamistaan. Kehitys- 
yhteistyötehtävät ovat monelle nuorelle aikuiselle askel urakehityksen 
tiellä, joka tähtää kansainväliseen työuraan joko Apumaassa tai muilla 
globaaleilla areenoilla. 

Kehitysyhteistyöpesti nähtiin vielä 1990-luvun Suomessa poikkeuk- 
sellisena, ja se herätti ihmetystä niin työtovereiden, sukulaisten kuin 
läheistenkin keskuudessa. Lähdön edellä epävarmuus tulevasta ja teh- 
dyn valinnan järkevyys pohdituttivat monia. Lähtöpäätös merkitsi usein 
taloudellisia, ammatillisia ja sosiaalisia uhrauksia, aiempien elämän- 
valintojen arvottamista uudelleen ja sosiaalisten suhteiden ja niiden 
merkityksen punnitsemista. Lisäksi jo lähdön hetkellä monia askarrutti 
paluuseen liittyvä epävarmuus ja se, kuinka elämä paluun jälkeen aset- 
tuisi uusiin uomiinsa. 

Valmistautuminen tuleviin tehtäviin on vaihdellut ajankohdan ja 
työnantajan mukaan. Yleisesti valmennusta pidettiin melko hyvänä, 
mutta jälkikäteen moni koki, ettei se antanut realistista käsitystä siitä 
toimintaympäristöstä, joka kohdemaassa odotti. Erityisesti kohdemai- 
den hallintokulttuurista, byrokratiasta ja turvallisuustilanteesta annettua 
kuvaa kritisoidaan niin aikalaisraporteissa kuin haastatteluissakin. 

Sopeutuminen Apumaahan sujui useimmiten helposti. Kohdemaan 
ekspatriaattiyhteisö tarjosi monille vertaistukiverkoston, jonka apuun 
saattoi turvautua ongelmatilanteissa. Suurinta vaivaa aiheuttivat käytän- 
nön järjestelyihin, kuten asuntoihin, liittyvät ongelmat, jotka erityisesti 
1960-ja 1970-luvuilla lähteneillä saattoivat vajavaisen suunnittelun, va- 
kiintuneiden toimintatapojen puuttumisen ja puutteellisen tiedonkulun 
vuoksi olla huomattavia. Vaikka suomalaisten muistoissa henkilökoh- 
taiseen ja perheen turvallisuuteen liittyvät seikat eivät nouse merkittä- 
västi esiin, kehitysyhteistyön arkisto paljastaa, että turvallisuusongelmat 
olivat paikoin yleisiä ja niillä oli suora vaikutus viihtymiseen ja työssä 
jaksamiseen. 

Usein kehitysyhteistyö näyttäytyi tekijöilleen samaan aikaan sekä mie- 
lekkäänä että mielettömänä, voimakkaita tunteita herättävänä toimin- 
tana. Mielekkyys syntyi usein itse työn tuottamasta tyydytyksestä, sen 

luonteesta ja merkitykselliseksi kokemisesta, mielettömyys taas tunte- 
muksista, ettei markkinoitu kehitys aidosti palvellut kohdemaan tarpeita 
tai että työn tulokset uhkasivat kadota pian työntekijöiden lähdettyä. Ken- 
tällä kehitysyhteistyön ylevät periaatteet ja avustustyöntekijöiden henki- 
lökohtaiset odotukset törmäsivät Apumaan paikalliseen todellisuuteen, 
joka oli usein sangen erilainen kuin kehitysaputehtäviin ensi kertaa läh- 
teneet olivat kuvitelleet. Kielelliset, koulutukselliset ja kulttuuriset erot 
sekä kumppaneiden yhteiskunnallinen ja taloudellinen asema värittivät 
kohtaamisia ja yhteistyötä. Usein elämän ja olosuhteiden säälimättö- 
myys teki tyhjäksi ylevät ajatukset yhteisöllisyydestä, hyvän jakamisesta 
ja tasa-arvosta. Maailmaa syleilevä kosmopoliitin ihanne ihmisten vä- 
lisestä tasa-arvosta ja kumppanuudesta sai kolhuja. Moni kirkkain ja 
ylevin ajatuksin matkaan lähtenyt joutui pettymään, kun maailma ei ol- 
lutkaan muutettavissa paremmaksi yhdessä kuukaudessa, vuodessa tai 
vuosikymmenessä. 

Pitkän uran kehitysyhteistyössä tehneet korostavat usein juuri kehi- 
tyksen hitautta. Mitään ei saavuteta hetkessä, vaan pienetkin edistys- 
askeleet vaativat usein vuosien pitkäjänteisen työn. Kehityksen hitaus 
paikallistasolla sotii Apumaan yleistä toimintakulttuuria vastaan, joka 
on yhä synkronoitu globaalin pohjoisen kehityksen tahtiin. Apumaan 
toimintakulttuuria leimaa hektisyys, eräänlainen jatkuva muutostila, 
joka jatkuvasti tuottaa näennäisesti uusia ideoita, projekteja ja toimin- 
tatapoja, vaikka vanhojenkin toteutus on yhä puolitiessä. Projektisyklien 
aikajänne on eri kuin paikallistason muutoksen aikajänne. Ensimmäi- 
sessä on kyse muutamista vuosista, toisessa vuosikymmenistä ja suku- 
polvista. 

Yksittäisen avustustyöntekijän näkökulmasta kehityksen hitaus saat- 
toi olla turhauttavaa ja kannustaa hakemaan toisiin tehtäviin. Monelle 
suomalaiselle työskentely Apumaassa oli vain yksi urakehityksen vaihe, 
jonka päättyessä työn tuloksia ja pysyvyyttä oli mahdotonta arvioida. Toi- 
sille Apumaasta tuli jossain määrin elämäntapa, jossa työskenteleminen 
ja toimiminen oli mielekästä työn konkreettisista tuloksista riippumatta. 
Kehitys on tällöin ymmärretty asiana, jonka tavoittelu itsessään on hyvää, 
ylevää ja mielekästä. Henkilökohtaisen työuran, yrityksen liiketoimin- 
nan tai poliittisen päätöksenteon liittäminen kehityksen kontekstiin on 

tuonut niille ikään kuin yleismaailmallisen moraalisen oikeutuksen — 
ollaan liikkeellä hyvän asian puolesta. 

Yksi kehitysyhteistyön paradokseista on, että kehitysyhteistyö on hyö- 
dyttänyt avunantajia enemmän kuin avunsaajia, niin henkilökohtaisella 
kuin kansallisellakin tasolla. Apumaa tarjosi kaivattua vaihtelua 1960- 
ja 1970-lukujen Suomen yksitoikkoiselle ja kaavamaiselle työelämälle 
ja -ilmapiirille. Inmisen urakehityksen kannalta kehitysyhteistyöjakso 
ei välttämättä ollut otollisinta aikaa, mutta siihen liittyvät muut edut — 
kohtuullinen palkkaus ja veroedut sekä Apumaan tarjoama eksotiikka, 
hyvä elintaso ja kosmopoliittinen ilmapiiri — kompensoivat urakehityk- 
sen hidastumista. Kehitysyhteistyömäärärahojen nopean kasvun myötä 
1980-luvulla myös kehitysyhteistyötehtävissä saattoi lyödä rahoiksi eri- 
tyisesti konsulttiyritysten palveluksessa. 

Kehitysyhteistyöllä oli etunsa myös suomalaiselle liike-elämälle. 
Kehitysyhteistyön kautta suomalaiset vienti- ja konsulttiyritykset haali- 
vat kansainvälistä kokemusta ja referenssejä toiminnan kasvattamiseen 
globaaleilla markkinoilla. Kehitysyhteistyövaroin valmistelluissa ja to- 
teutetuissa hankkeissa taloudelliset riskit olivat pieniä. Apumaassa ulko- 
ja kauppapoliittiset intressit yhdistyivät elinkeinoelämän intresseihin 
palvella Suomea ja suomalaisten etua. Kehitysyhteistyön kautta pieni, 
idän ja lännen välissä kipristelevä Suomi lunasti paikkansa ”rikkaiden 
länsimaiden” kerhossa ”kehittyneenä” maana, mikä pönkitti suomalais- 
ta itsetuntoa ja identiteettiä kylmän sodan maailmassa. Näin kehitys- 
yhteistyö omalta osaltaan kirjoitti suomalaista menestystarinaa maasta, 
joka neljässä vuosikymmenessä muuttui avunsaajasta avunantajaksi, 
kehittyi pientilavaltaisesta maatalousmaasta uuden mobiiliteknologian 
edelläkävijäksi ja muuntui agraari-Suomesta Nokia-Suomeksi. Samalla 
ero kehittyviin maihin kasvoi suuremmaksi kuin koskaan. 

Tämä heijastui myös suomalaisten kehitysyhteistyöntekijöiden koke- 
muksiin. Monelle paluu Apumaan olosuhteista Suomeen oli silmiä avaa- 
va. 1980-luvun Suomi oli ylitsepursuavan yltäkylläinen verrattuna Nepa- 
liin, Tansaniaan tai Nicaraguaan. Osalla kentällä tavaksi tullut sinnittely 
ja niukkuus jatkuivat koti-Suomessa tietoisena ja kulttuurikriittisenä va- 
lintana protestoida ”suomalaista” elämäntapaa vastaan. Osalle se, mitä 
Suomessa pidettiin normaalina elämänmenona, näytti pakonomaiselta, 

itsekeskeiseltä suorittamiselta ja kerskakulutukselta, jollain tapaa ”epä- 
suomalaiselta”. Palaajat löysivät itsensä kahden kulttuurin välistä, joista 
kumpikaan ei tuntunut täysin omalta. He olivat kenties lähteneet raken- 
tamaan parempaa ja oikeudenmukaisempaa maailmaa. Haavekuvista 
ja idealismista riisuttuina he palasivat kotiin vain huomatakseen, että 
kehitys oli ollut nopeinta siellä, missä sitä kenties vähiten tarvittiin, ja 
he olivat pudonneet sen kelkasta. 

Paluu ”normaaliin”, aiempaan elämään vaati aikansa. Tätä monet 
Suomessa asuneet läheiset tai ystävät eivät välttämättä ymmärtäneet. 
Kehitysyhteistyöstä kotiin palaavan maailmankuva oli muuttunut usein 
perusteellisesti, mutta Suomessa he eivät juuri saaneet vastakaikua ko- 
kemuksilleen. Ketään ei tuntunut kiinnostavan, mitä kotiinpalaajalle 
oli tapahtunut ja miksi. Kokemuskuilu ja oman maailmankuvan muut- 
tuminen saivat joskus ajatuksen pysyvästä asettautumisesta Suomeen 
tuntumaan vaikealta. Tällöin paluu Apumaahan tarjosi mielekkäämmän 
vaihtoehdon. Näitä kiertolaisia oli tähän tutkimukseen haastatelluissa 
useita, ja muutamat heistä jatkoivat työskentelyä Apumaassa eläköity- 
miseensä saakka. Kun sen aika lopulta koitti, suhteiden katkaisemisesta 
Apumaahan tuli pitkien jäähyväisten kaltainen prosessi, joka saattoi kes- 
tää kuukausia, jopa vuosia. Fläköitymisen jälkeen aktiiviaikoina solmitut 
ystävyyssuhteet ja ajoittaiset vierailut Apumaahan jääneiden ystävien luo 
toimivat muutamille henkireikänä, joka auttoi jaksamaan 2000-luvun 
Suomessa. 

Tässä kirjassa esitetyt näkemykset suomalaisesta kehitysyhteistyöstä, 
sen tekijöistä ja merkityksestä ovat vain osa suomalaisen kehitysyhteis- 
työn historiaa. Ne myötäilevät pitkälti sitä tapaa, jolla kehitysyhteistyöstä 
on Suomessa totuttu puhumaan. Tämän tutkimuksen tarkoituksena ei 
ole ollut arvioida objektiivisesti kehitysyhteistyön onnistumisia ja epäon- 
nistumisia kokonaisvaltaisesti tai yksittäisissä hankkeissa. Kertomukset 
menestyksekkäistä ja epäonnistuneista hankkeista ja ristiriitaisista koke- 
muksista Apumaassa ovat olennainen osa kehitysyhteistyön yksilöllistä 
ja yhteisöllistä muistamista ja jäsentämistä, mutta niiden näkökulma on 
väistämättä subjektiivinen ja historiallinen todistusvoima suhteellinen. 
Ne on kuitenkin otettava vakavasti lähdeaineistona, jota voidaan toivotta- 
vasti tulevaisuudessa hyödyntää myös toisenlaisissa tutkimuksissa. 

Jotta suomalaisen kehitysyhteistyön tarinaan saataisiin lisää syvyyttä, 
olisi paikallaan kuulla myös vastaanottajamaiden ihmisten kokemuksia, 
näkemyksiä ja arvioita suomalaisesta kehitysavusta ja -yhteistyöstä. Vuo- 
sikymmenien aikana tuhannet Afrikan, Aasian ja Latinalaisen Amerikan 
maiden asukkaat ovat joutuneet tekemisiin outojen suomalaisten kanssa 
kotikonnuillaan — suomalaisten, jotka ovat tulleet kaukaa pohjoisesta 
auttamaan, opettamaan, tukemaan, ohjaamaan, rakentamaan ja rahoit- 
tamaan. Se, kuinka paikalliset tämän kohtaamisen ovat kokeneet ja mitä 
heille siitä on koitunut, on suomalaisen kehitysyhteistyön historian kan- 
nalta relevantti kysymys. Siihen vastausta etsimällä kuvamme suomalai- 
sesta kehitysyhteistyöstä voi edelleen laajentua ja tarkentua. 

16.11.1964, 8.1.1966 & 24.10.1968; KA/LMSK/1/42/Keräystoiminta/Kiertokirjei- 

tä 1964/Martti Simojoen ja Jussi Sippolan kirje kirkkoherroille, s.d. 1964; KA/ 
LMSK/1/42/Keräystoiminta/Kiertokirjeitä 1965/Jussi Sippolan kirje kirkkoherroille, 
s.d. 1965. 

KA/LMSK/1/42/Keräystoiminta/Kiertokirjeitä 1965/Teuvo Aaltion kirje kirkkoherroille, 
16.10.1965 & Puumalan kirkkoherran kirje 22.11.1965 & lisalmen kauppalan kirkko- 
herran kirje 23.11.1965; KA/LMSK/1/42/Keräystoiminta/Kiertokirjeitä 1967—69/Aarre 
Lauhan ja Ahti Aurasen kirje kirkkoherroille, 25.11.1968. 

Suomen Lähetysseuran Arkisto (SLS) /ASTO/II 4/Muut asiakirjat, 1966-1971/Ambo- 
Kavangon Kehitysapuneuvottelun pöytäkirja, 10.3.1966. 

SLS/ASTO/ II 8/Muut asiakirjat, 1967—1976/Pöytäkirja Ambo-Kavangon kirkon 
kehitysrahaston neuvottelukunnan kokouksesta 28.2.1968; KA/LMSK/5/5/Maailman- 
palvelun jaoston pöytäkirjat/Kokouspöytäkirja 24.10.1968. 

Suomen Kuvalehti 49/1968, 38—39; Helsingin Sanomat, 17.8.1967, 22. 

SLS/ASTO/ II 8/Muut asiakirjat, 1967—1976/Pöytäkirja Ambo-Kavangon kirkon kehitys- 
rahaston ja Lähetyksen kehitysapurahaston neuvottelukunnan kokouksesta 25.9.1973. 
Järvelä 2008, 48-50; Kolbe 1996, 63-75; Kari Karanko, 21.11.2018, Helsinki. 

Kolbe 1996 67-75, 84-91; Järvelä 2008, 44-56, 61—62. 

Bonsdorf 2000, 37. 

Kolbe 2008, 367—368, 370—371; Järvelä 2008, 21; Lalu 2016, 318-319. Teiniliitosta ks. 
Jouhki 2020, 205-206; Virtanen 2013, 54. 

Kolbe 2008, 371. 

Soikkanen 2008, 250, 249—256. Ks. myös Virtanen 2013, 54-55, 60—67. 

Kari Karanko, 21.11.2018, Helsinki. Ks. myös Virtanen 2013, 65. 

Lalu 2016, 312; Virtanen 2013, 65. 

Lalu 2016, 307-309; Järvelä 2008, 31. 

Järvelä 2008, 35—37; Siitonen 2005, 202. 

Järvelä 2008, 31. 

Artto 2005 13—14; Siitonen 2005, 200. 

Boris Saltikoff, 21.2.2018, Espoo. 

Wallgren 2005, 13—14. 

Siitonen & Sitari 1990, 49-50; Vuola 2015, 13. 

Ainamo ja muut 2011, 133-135; Raimo Lilja, 14.11.2017, Mikkeli. 

KA/Kehitysyhteistyön Palvelukeskuksen arkisto (KePa)/1/1/ Perustamisasiakirjat/ 
KaKeNe/Kokousasiakirjat 1983/Kansalaisjärjestöjen kehitysyhteistyöneuvottelukunnan 
kokouspöytäkirja 7.12.1983; KA/ KePa/1/1/ Perustamisasiakirjat/KePan perustamisko- 
kous/Kehitysyhteistyön Palvelukeskuksen perustamiskokouksen pöytäkirja, 4.3.1985. 
Kansalais- ja lähetysjärjestöjen kehitysyhteistyö 1984, 10. 

Kehitysjoukkokomitean mietintö 1984, 46—47. Ks. myös Anon3.2018-2-15.ES. 
Kehitysjoukkokomitean mietintö 1984, 30. 

Salonen 2005, 92. 

Ks. Leskinen 2011, 102—103. 

Näkyvyys on tärkeää kehitysjärjestöille, koska niiden toiminta nojaa ulkoministeriöltä 
saatavan rahoituksen lisäksi lahjoituksiin ja vapaaehtoistyöhön. Toisaalta myös ulko- 
ministeriössä on varsin hyvin tiedostettu kansalaisjärjestöjen ”ihmisläheisen” työn 
positiivinen vaikutus kehitysyhteistyön kannatukseen. Kansalaisjärjestö- ja lähetysjär- 
jestöjen kehitysyhteistyö 1984, 29-30. Ks. myös Hintikainen 2011, 48-49, 73. 
Kääriäinen 2015, 21—22. 


324 VIITTEET 


https://doi.org/10.21435/ht.290 


SUOMESTA APUMAAHAN — MOTIIVIT, HAKEUTUMINEN JA VALMENNUS 


243 
244 
245 
246 


247 


248 
249 
250 


251 
252 
253 
254 
255 
256 


257 
258 
259 
260 
261 
262 
263 


264 


265 
266 


267 
268 


269 
270 


Anon2.2018-2-23.ES. 

Jaana Rannikko, 5.7.2018, Tuusula. 

Jussi Ojala, 16.5.2018, Hämeenlinna. 

Puheenvuoro Kehitysyhteistyön mieli ja mielettömyys. Koetut merkitykset ja maail- 
mankansalaisuuden muisti -seminaarissa Helsingissä 12.12.2018. Kaisa Harjun ja 
Jan Kuhasen muistiinpanot. Tekijöiden hallussa. 

Ks. esim. Jukka Jänis, 30.1.2018, Joensuu; Helena Laukko, 21.11.2017, Helsinki; 
Anon2.2018-2-23.ES; Raimo Lilja, 14.11.2017, Mikkeli; SKS/KRA/Kehitysyhteistyö/Esa 
Ahonen. 

Ks. esim. Miia Nuikka, 21.11.2017, Helsinki. 

Fetcher 2010, 140-141. 

Olli Alhon (1980) ja Tiina Kontisen (2008) mukaan erilaiset ”egoistiset” tai ”indivi- 
dualistiset” syyt olivat keskeinen ja usein jopa altruistisia syitä merkittävämpi motiivi 
kehitysyhteistyöhön osallistumiseen. 

Roth 2015, 82. 

White 2020, 51; White 2015, 98—102. 

Alho 1980, 31-40. 

Kontinen 2007, 86-90. Ks. myös Kontinen 2008, 40-45; Kontinen 2005, 41—43. 
Alanaatu 1974, 130. 

Ks. esim. Esa Hurtig, 1.6.2018, Espoo; Esko Ikävalko, 17.10.2017, Lappeenranta; 
Anon8.2018-5-25.ES; Yrjö Venna, 12.3.2018, Espoo; Riitta Kujala, 1.11.2017, Hämeenlin- 
na; Anon5.2018-2-27.ES. 

Riitta Kujala, 1.11.2017, Hämeenlinna. 

Anon5.2018-2-27.ES. 

Rekrytointi kehitysyhteistyötehtäviin 1987, 8. 

Jussi Ojala, 16.5.2018, Hämeenlinna. 

Esa Hurtig, 1.6.2018, Espoo. 

Anon6.2018-3-9.1S; Anon5.2018-2-27.ES. 

Eeva Heikka, 7.11.2017, Lappeenranta; Jaana Rannikko, 5.7.2018, Tuusula; Martti 
Toiviainen, 6.10.2017, Joensuu. 

Ks. esim. Jussi Ojala, 16.5.2018, Hämeenlinna; Elina Lehtomäki, 28.3.2018, Oulu; 
Anon6.2018-3-9.1S. 

Anon7.2018-3-16.ES. 

Anon1.2018-1-15.ES; Hannele Kankuri, 23.4.2018, Helsinki; Jukka Jänis, 30.1.2018, 
Joensuu; SKS/KRA/Kehitysyhteistyö/nimimerkki Senja. 

Antti Pelttari, 8.5.2018, Kauniainen; SKS/KRA/Kehitysyhteistyö/Tupuna Mäntysaari- 
Laaksonen. 

SKS/KRA/Kehitysyhteistyö/Pirkko Suppanen. 

Anon1.2018-1-15.ES; Anon7.2018-3-16.ES. 

Ks. esim. Aimo Juhola, 27.4.2018, Hyvinkää; Kari Karanko, 21.11.2018, Helsinki; 
Anon2.2018-2-23.ES; Antti Pelttari, 8.5.2018, Kauniainen; Elina Lehtomäki, 28.3.2018, 

Oulu; Päivi Ahonen, 14.12.2017, Oulu; SKS/KRA/Kehitysyhteistyö/Esa Ahonen; SKS/ 
KRA/Kehitysyhteistyö/Tupuna Mäntysaari-Laaksonen. 

Kari Karanko, 21.11.2018, Helsinki; Anon4.2018-2-26.ES.; Kyto Salin, 30.11.2017, Hel- 
sinki; Aimo Juhola, 27.4.2018, Hyvinkää; Ks. myös Hedengren 2000, 40. 

Kari Karanko, 21.11.2018, Helsinki; Martti Toiviainen, 6.10.2017, Joensuu; Aimo Juhola, 
27.4.2018, Hyvinkää. 

Kari Karanko, 21.11.2018, Helsinki; Kyto Salin, 30.11.2017, Helsinki; SKS/KRA/Kehitys- 
yhteistyö /Esa Ahonen; Kehitysyhteistyön mieli ja mielettömyys. Koetut merkitykset 
ja maailmankansalaisuuden muisti -seminaari. Helsinki, 12.12.2018. Jan Kuhasen 
muistiinpanot. Tekijän hallussa. 

Tiedonvälitykseen kuului esimerkiksi julkaisutoiminta ja lähetysnäyttelyt. Ks. Löytty 
2006, 35—42, 83-92; Koivunen 2011, 14-16, 152—153. 

Elina Lehtomäki, 28.3.2018, Oulu. Ks. myös SKS/KRA/Kehitysyhteistyö/konsultti 
(s.1957). 

Kari Karanko, 21.11.2018, Helsinki; Marja-Leena Salin, 30.11.2017, Helsinki; 
Anon8.2018-5-25.ES; Anon5.2018-2-27.ES; Esko Ikävalko, 17.10.2017, Lappeenranta; 
SKS/KRA/Kehitysyhteisty6/Esa Ahonen. Vertailukohtana mainittakoon, että Olli 
Alhon aineistossa ulkomailla matkustelleita asiantuntijoita oli 21/50. Alho 1980, 25. 
Miettunen 2009, 84. 

Miettunen 2009, 199. 

Koivunen 2020, 57-72, 206-207. 

Kolbe 1996, 63. 

Nummela 2018, 97. 

Karisto, Martikainen, Mäki & Rahkonen 2005, 109—112; Heinonen 2008, 113-114. 
Lamberg 2018, 50-53. 

Heinonen 2008, 111-115; Miettinen 2009, 90-91; Korpela 1995, 177-181. 

Miettinen 2009, 88; Jalava 2022. 

Vrt. Koivunen 2020, 75. 

Kari Karanko, 21.11.2018, Helsinki; Marja-Leena Salin, 30.11.2017, Helsinki; 
Anon8.2018-5-25.ES; Anon5.2018-2-27.ES; Esko Ikävalko, 17.10.2017, Lappeenranta; 
SKS/KRA/Kehitysyhteisty6/Esa Ahonen. 

Marja-Leena Salin, 30.11.2017, Helsinki. 

Marja-Leena Salin, 30.11.2017, Helsinki. 

Kari Karanko, 21.11.2018, Helsinki; Marja-Leena Salin, 30.11.2017, Helsinki; 
Anon8.2018-5-25.ES; Esko Ikävalko, 17.10.2017, Lappeenranta; SKS/KRA/Kehitysyh- 
teistyö/Esa Ahonen. 

Alho 1980, 32—34. 

Anon8.2018-5-25.ES. 

Marja-Leena Salin, 30.11.2017, Helsinki. 

Korpela 1995, 181. Ks. myös Miettunen 2009, 91. 

Jauhiainen 1989, 17; Heinonen 2008, 115. 

Kostiainen 1995, 13. 

SKS/KRA/Kehitysyhteistyö/ Tupuna Mäntysaari-Laaksonen. 

Anon2.2018-2-23.ES. 

Esa Hurtig, 1.6.2018, Espoo. Ks. myös Jukka Jänis, 30.1.2018, Joensuu. 

Riitta Kujala, 1.11.2017, Hämeenlinna; Anon2.2018-2-23.ES. 
SKS/KRA/Kehitysyhteistyö/konsultti (s.1957); Halusta asua tietyssä maassa ks. myös 
Anon4.2018-2-26.ES. 

Kehitysjoukkokomitean mietintö 1984, 46-50. 

Antti Pelttari, 8.5.2018, Kauniainen. 

Antti Pelttari, 8.5.2018, Kauniainen. 

Päivi Ahonen, 14.12.2017, Oulu. 

Anon3.2018-2-15.ES. 

Miia Nuikka, 21.11.2017, Helsinki. 

Kontinen 2005, 42. 

Kari Karanko, 21.11.2018, Helsinki. 

Kolbe 1996, 67-75; Järvelä 2008, 44-54. 

Jouhki 2020, 206-207; 216—218. Teiniliittoon liittyvistä kehitysyhteistyömuistoista ks. 
myös Virtanen 2013, 53-54. 

Kari Karanko, 21.11.2018, Helsinki. 

Siitonen 2005, 202. 

Juhani Koposen mukaan määrärahoja lukuun ottamatta tärkeistä käytännön asioista 
päätettiin 1970-luvulla ulkoministeriön sisällä. Näihin asioihin kuuluivat esimerkiksi 
projektit, toimialat, vastaanottajamaat ja hankkeiden toteuttajat. Koponen 2005a, 17. 
Ks. myös Siitonen 2005, 167. 

Kehitysmaiden marginaalisuudesta Suomen ulko- ja kauppapolitiikassa ks. Siitonen 
2005, 202. 

Soikkanen 2003, 299-300; Soikkanen 2008, 254; organisaatio- ja henkilökuntaraken- 
teesta laajemmin ks. myös s. 252-256. 

Soikkanen 2003, 299—301. Ks. myös Artto 2005, 22—24; Virtanen 2013, 16—23; Järvelä 
2008, 50-51. 

Kari Karanko, 21.11.2018, Helsinki. Virkamieskunnan idealismista ja realismista ks. 
myös Kehitysyhteistyön mieli ja mielettömyys. Koetut merkitykset ja maailmankan- 
salaisuuden muisti -seminaari. Helsinki, 12.12.2018. Kaisa Harjun ja Jan Kuhasen 
muistiinpanot. Tekijöiden hallussa. 

Jukka Jänis, 30.1.2018, Joensuu. 

Jouhki & Lalu 2018, 16. 

Lalu 2016, 307—322; Jouhki 2020, 244. 

Bonsdroff 2000, 38; Hedengren 2000, 41-42. 

Järvelä 2008, 60. 

Kehitysyhteistyön mieli ja mielettömyys. Koetut merkitykset ja maailmankansalai- 
suuden muisti -seminaari. Helsinki, 12.12.2018. K. Harjun muistiinpanot. Tekijän 
hallussa. 

Wallgren 2005, 18. 

SKS/KRA/Kehitysyhteistyö/Esa Ahonen. 

Seppo Vänskä: Lähetyskutsu ja lähetystyöntekijältä edellytettävät ominaisuudet. 
Luento STI 30.1.2008. (Elektr. dokumentti. Luettu 08.9.2021). 
SKS/KRA/Kehitysyhteistyö/Esa Ahonen. 

Elina Vuolan toimittama kirja Uskonto ja kehitys (2015) avaa lähetystyön ja kehitys- 
yhteistyön suhdetta, ristiriitoja ja rajapintoja monesta eri näkökulmasta. Ks. esim. 
Vuola 2015, 37. Tämä ambivalenssi näkyy myös aktiivisessa uskossa olevien kehitys- 
yhteistyöntekijöiden tarpeena erottaa oma työnsä lähetystyöstä. Ks. Esko Ikävalko, 
17.10.2017, Lappeenranta; Kyto Salin, 30.11.2017, Helsinki. 

Vuola 2015, 46; Merenlahti 2015, 58-60. 

Helander 2001, 101-106. 

Altruististen motiivien ja tekojen erottamisesta ks. De Jong 2011, 27. 

Jaana Rannikko, 5.7.2018, Tuusula. 

Vuola 2015, 37. 

Kyto Salin, 30.11.2017, Helsinki. 

Jaana Rannikko, 5.7.2018, Tuusula. 

SKS/KRA/Kehitysyhteisty6/Esa Ahonen. 

Kari Karanko, 21.11.2018, Helsinki; Jukka Jänis, 30.1.2018, Joensuu; Jussi Ojala, 
16.5.2018, Hämeenlinna; Anon8.2018-5-25.ES; Anon6.2018-3-9.1S; SKS/KRA/Kehitys- 
yhteistyö/Jouko Koppinen; SKS/KRA/Kehitysyhteistyö/konsultti (s.1957). Myöhem- 
mästä ikäluokasta ks. myös Helena Laukko, 21.11.2017, Helsinki. 

White 2020, 103; White 2015, 100. 

Vrt. Jouhki 2020, 204-205. 

Kari Karanko, 21.11.2018, Helsinki; Helena Laukko, 21.11.2017, Helsinki; Jukka Jänis, 
30.1.2018, Joensuu. 

Boris Saltikoff, 21.2.2018, Espoo; SKS/KRA/Kehitysyhteistyö/konsultti (s.1957). 
Anon6.2018-3-9.1S. 

Jouhki 2020, 218-220. 

Lalu 2016, 319, 323. 

Vrt. Taithe 2004, 149. Ks. myös Roth 2015, 11. 

Salonen 2005, 83. Ks. myös. Wallgren 2005, 13. 

Miettunen 2014, 172. 

Metsämäki ja Nisula 2006, 254-258. 

Siitonen 2005, 224. 

Koponen 2005a, 22; Artto 2005, 28-29. 

Opiskeluajan vaikutuksesta tässä sukupolvessa ks. esim. Helena Laukko, 21.11.2017, 
Helsinki; Elina Lehtomäki, 28.3.2018, Oulu. 

Raimo Lilja, 14.11.2017, Mikkeli; Miia Nuikka, 21.11.2017, Helsinki. Ks. myös Metsämäki 
ja Nisula 2006, 282. 

SKS/KRA/Kehitysyhteistyö/Jouko Koppinen. Voluntaarien ideologisuudesta ks. myös 
Anon6.2018-3-9.1S. 

Antti Pelttari, 8.5.2018, Kauniainen. 

Helena Laukko, 21.11.2017, Helsinki. 

Miia Nuikka, 21.11.2017, Helsinki; Anon3.2018-2-15.ES; Hannele Kankuri, 23.4.2018, 
Helsinki; SKS/KRA/Kehitysyhteistyö/Pirkko Suppanen; SKS/KRA/Kehitysyhteistyö/ 
Tupuna Mäntysaari-Laaksonen. Ks. myös Anon2.2018-2-23.ES; Elina Lehtomäki, 
28.3.2018, Oulu. 

Metsämäki ja Nisula 2006, 255—258. 

Raimo Lilja, 14.11.2017, Mikkeli. Ympäristöajattelusta ja kehitysyhteistyöstä ks. myös 
Antti Pelttari, 8.5.2018, Kauniainen; SKS/KRA/Kehitysyhteistyö /Esa Ahonen; SKS/ 
KRA/Kehitysyhteistyö/nimimerkki Senja. 

Airaksinen 2000. 

SKS/KRA/Kehitysyhteistyö/nimimerkki Senja. 

White 2015, 102; White & Devereux 2018, 130. 

Anon2.2018-2-23.ES. 

Anon2.2018-2-23.ES. 

Roth 2015, 45-51. 

Fechter 2010, 1401-1441; De Jong 2011, 24-27. 

Fechter 2012, 1481-1482. 

White & Devereux 2018, 122. 

Ulkoministeriön Taloustutkimukselta tilaamissa kehitysyhteistyön mielipidemit- 
tauksissa suomalaisten yhtenä kärkisyynä kehitysyhteistyön tekemiselle on edelleen 
”rikkaiden maiden moraalinen velvollisuus auttaa kehitysmaita”. Esimerkiksi vuonna 
2014 se oli tärkein syy kehitysyhteistyölle (41 prosenttia piti sitä erittäin tärkeänä ja 
43 prosenttia melko tärkeänä). Vuoden 2020 kyselytutkimuksessa kysyttiin vahvinta 
perustelua kehitysyhteistyön tekemiselle: toiseksi nousi moraalinen velvollisuus 
auttaa kehitysmaita (27 prosenttia); ensimmäisenä oli konfliktien ja pakolaisuuden 
estäminen (33 prosenttia). 

Kontinen 2005, 43. 

Fechter 2010, 1477-1478. 

Jussi Ojala, 16.5.2018, Hämeenlinna; Anon8.2018-5-25.ES; Boris Saltikoff, 21.2.2018, 
Espoo; Anon4.2018-2-26.ES. 

White 2015, 103-104. 

Antti Pelttari, 8.5.2018, Kauniainen. 

Alho 1980, 33. 

Alhon arvion mukaan taloudellinen motiivi tuli usein esille spontaanisti, mutta osa 
vastaajista olisi todennäköisesti jättänyt sen mainitsematta ilman erillistä kysymystä. 
Alho 1980, 35. 

Wnhite & Devereux 2018, 120, 124; White 2015, 102-103. 

White & Devereux 2018, 124. 

Alho 1980, 37. 

White 2015, 105-106. 

Lamberg 2018, 52. Ilmiöstä laajemmin ks. Snellman 2019, 185-198. 

Jussi Ojala, 16.5.2018, Hämeenlinna. 

Anon4.2018-2-26.ES. 

Alho 1980, 64. 

Jussi Ojala, 16.5.2018, Hämeenlinna. Palkkamotiivista ks. myös Marja-Leena Salin, 
30.11.2017, Helsinki; Länsi-Savo 3.3.1979, 4-5. 

Rekrytointi kehitysyhteistyötehtäviin 1987, 11; Länsi-Savo 3.3.1979, 4-5. 

Boris Saltikoff, 21.2.2018, Espoo; Esa Hurtig, 1.6.2018, Espoo; Marja-Leena Salin, 
30.11.2017, Helsinki. 

Taloussanomat 10.4.1998. 

Marja-Leena Salin, 30.11.2017, Helsinki. 

Boris Saltikoff, 21.2.2018, Espoo; Ks. myös Esa Hurtig, 1.6.2018, Espoo. 
Anon8.2018-5-25.ES. 

Ks. myös White 2015, 94. 

Anon6.2018-3-9.1S. Ks. myös Anon8.2018-5-25.ES; Kari Karanko, 21.11.2018, Helsinki; 
SKS/KRA/Kehitysyhteistyö/Jouko Koppinen. 

Kari Karanko, 21.11.2018, Helsinki. 

SKS/KRA/Kehitysyhteistyö/konsultti (s.1957). 

Stirrat 2008. 

Suomen Kuvalehti 34/1962, 16—17, 36. 

Alho 1980, 31. 

Alho 1980, 119-120. 

Alho 1980, 34. White 2015, 98. Kritiikistä ks. myös esim. De Jong 2011, 26-27, 36-37; 
Fetcher 2011, 134-135. 

Boris Saltikoff, 21.2.2018, Espoo. 

Stirrat 2008, 407. 

Ks. esim. Anon6.2018-3-9.1S. Ks. myös Anon8.2018-5-25.ES; Kari Karanko, 21.11.2018, 
Helsinki. SKS/KRA/Kehitysyhteistyö/Jouko Koppinen. 

Ks. myös White 2015, 94. 

Kehitysjoukkokomitean mietintö 1984, 30. 

Kehitysjoukkokomitean mietintö 1984, 60-61. 

Ensimmäisestä polvesta ks. esim. Boris Saltikoff, 21.2.2018, Espoo; SKS/KRA/Ke- 
hitysyhteistyö/Esa Ahonen. Toisesta polvesta ks. esim. Anon2.2018-2-23.ES; Jukka 
Jänis, 30.1.2018, Joensuu; Eeva Heikka, 7.11.2017, Lappeenranta; Anon3.2018-2-15.ES; 
Elina Lehtomäki, 28.3.2018, Oulu; Miia Nuikka, 21.11.2017, Helsinki; SKS/KRA/Kehi- 
tysyhteistyö/Jouko Koppinen; Helena Laukko, 21.11.2017, Helsinki; Hannele Kankuri, 
23.4.2018, Helsinki; Riitta Kujala, 1.11.2017, Hämeenlinna; SKS/KRA/Kehitysyhteistyö/ 
Tupuna Mäntysaari-Laaksonen. 

De Jong, 2011, 30-31. Suomalaisista vapaaehtoisista ks. Kontinen 2005, 41-42. 

Roth 2015, 55-58; ks. myös Fechter 2011, 141-142. 

Jänis, 30.1.2018, Joensuu; Yrjö Venna, 12.3.2018, Espoo; Anon2.2018-2-23.ES. 

Vrt. Roth 2015, 92. 

Jyrki Parkkinen, 14.2.2018, Espoo. 

Anon6.2018-3-9.1S. 

Anon7.2018-3-16.ES; Anon5.2018-2-27.ES; Esa Hurtig, 1.6.2018, Espoo; Jussi Ojala, 

Antti Pelttari, 8.5.2018, Kauniainen. 

Vrt. Salakka 2006, 52-53. 

Kehitysyhteistyön mieli ja mielettömyys -seminaari. Helsinki, 12.12.2018. K. Harjun 
muistiinpanot. Tekijän hallussa. 

Jussi Ojala, 16.5.2018, Hämeenlinna. 

Eeva Heikka, 7.11.2017, Lappeenranta; SKS/KRA/Kehitysyhteistyö/Pirkko Suppanen. 
Alho 1980, 43—44. 

Yrjö Venna, 12.3.2018, Espoo. 

Ks. esim. Jukka Jänis, 30.1.2018, Joensuu; Riitta Kujala, 1.11.2017, Hämeenlinna; SKS/ 

Hannele Kankuri, 23.4.2018, Helsinki. Ks. myös Riitta Kujala, 1.11.2017, Hämeenlinna; 

Abstract 


Meaning, Doubt, Memories. Finns in Aidland 1965-2000 


The book approaches the history of Finnish development cooperation 
through the experiences of development aid workers. At its core is a 
small group of Finns (experts and officials from different fields) who 
have worked with international development aid in Asia, Africa and 
Latin America. Their memories and experiences, together with diverse 
archival material offer an interesting window into the world of develop- 
ment (cooperation), or “Aidland”, from the 1960s to the turn of the mil- 
lennium. 

The research focuses on the personal motives and experiences of Fin- 
nish aid workers from the 1960s to the 2000s. The book offers perspec- 
tives on the historical construction of Aidland since the 1940s and on 
the gradual integration of Finland and the Finns into its structures. It 
describes the mindset of the first two generations of aid workers and the 
factors that made them interested in developing countries. The book fol- 
lows their education, their first contacts with Aidland, adaptation to work 
and conditions, returning home and the challenges that come with it. 
The study gives the reader a view of the power positions, hierarchies and 
contradictions in Aidland and development cooperation, which at times 
led Finns to reassess their motives and justify to themselves the mean- 
ingfulness of the entire undertaking. Through their experiences, the 
book also deals with the less-known side of development cooperation, 

such as corruption, prejudices, and opposition to development projects, 
as well as their occasionally unwanted conseguences in partner/recipient 
countries. It also sheds light on the effects of the Aidland experience on 
an individual's worldview and identity. 

The book is an academic study suitable for a wide audience, from 
university students to ordinary readers interested in development coop- 
eration. The book helps to understand both the history of development 
and the construction of multi-level connections of Finnish society with 
the countries of the Global South. It is therefore also ideally suited for 
readers interested in the development of Finland's internationalization 
in the late twentieth century. For its part, the book contributes to wider 
public debates on development cooperation. 

